
Noen waal Galam wa ma jastaroen — 
Prisiekiu plunksna ir tuo, kas ja užrašoma. 


Plunksna 


Skruzdėlės 


Alef Lam Miem.* Stovėjo kartą senas namas, visų vadinamas me- 
četės namais. 

Jis buvo didelis, net trisdešimt penkių kambarių. Amžių amžius 
čia gyveno mečetei tarnavusios giminingos šeimos. 

Visi kambariai turėjo tam tikrą paskirtį ir ją atitinkantį pava- 
dinimą, pavyzdžiui, kupolo kambarys, opijaus kambarys, pasa- 
kojimų kambarys, kilimų kambarys, ligonių kambarys, senelių 
kambarys, biblioteka, varno kambarys. 

Namas stovėjo už mečetės ir buvo su ja sujungtas. Vidinio jo 
kiemo kampe kylantys akmeniniai laiptai vedė ant plokščio stogo, 
kuriuo patekdavai į maldos namus. 

Be to, kiemo viduryje raibuliavo vandens telkinys — šešiakam- 
pis baseinėlis, kuriame prieš maldą žmonės apsiplaudavo rankas 
ir veidą. 

Šiuo metu name glaudėsi trijų pusbrolių šeimos: tradiciniam 
miesto turgui vadovaujančio pirklio Aga Džano, imamo, mečetės 
vadovo Alsaberio ir muedzino Aga Šodžos. 

Tą penktadienį aušo ankstyvo pavasario rytas. Maloniai šildė 
saulė, sode kvepėjo žeme, medžiai skleidė jaunučius lapus. Sprogo 
pirmieji augalų pumpurai. Tarp šakų skraidžiojantys paukščiai 


* Keli romano skirsniai, kaip ir kai kurios Korano suros, prasideda neverčiamomis 


ir neaiškinamomis arabiškomis raidėmis ar jų trumpiniais. (Vert. past.) 

giedojo sodui. Dvi senutės grėbstė žiemą nunykusių augalų drai- 
kenas, o kits kitą gainiojantys vaikai slapstėsi už storų medžių. 

Iš po senų namo sienų išlindęs didelis skruzdžių tumulas nu- 
klojo takelį šalia seno kedro it rudas judantis kilimas. 

"Tūkstančiai jaunų skruzdėlyčių, pirmą kartą išvydusių saulę ir savo 
nugaromis pajutusių jos.šilumą, knibždėjo ir ssumdėsi tarpusavyje. 

Šalia baseinėlio išsitiesusios naminės katės sunerimusios iš tolo 
stebėjo šį judantį knibždėlyną. Išvydę ant takelio besidriekiantį 
stebuklą nustojo žaisti vaikai. Paukščiai nutilo ir, nutūpę ant gra- 
natmedžio šakų, ištempė kaklus žvelgdami į skruzdėles. 

— Senelės, - sušuko vaikai, — senelės, eikite šen pasižiūrėti! 

Kitoje sodo pusėje triūsusios senelės nekreipė dėmesio. 

— Nagi eikšekit, čia ropoja milijonai skruzdėlyčių, - pakartojo 
viena mergaitė. 

Senelės prisiartino. 

— Niekada neregėjau nieko panašaus, — pasakė viena. 

— Niekada ir negirdėjau nieko panašaus, — pritarė kita. 

Iš nuostabos jos užsidengė rankomis burnas. Skruzdžių tumulas 
per kelis mirksnius taip išpampo, kad uždengė visą takelį ir užtvėrė 
namo duris. 

Vaikai nulėkė per vidinį kiemą prie Aga Džano darbo kambario. 

— Aga Džanai! Ateikit! Padėkit! Skruzdėlės! 

Aga Džanas atitraukė užuolaidą ir dirstelėjo į lauką. 

— Kas nutiko? 

— Ar galėtumėt ateiti? Greitai nebepajėgsim išeiti į lauką, skruz- 
dėlės, milijonai skruzdėlių veržiasi į namus! 

— Ateinu. 

Jis užsimetė ant pečių savo ilgąjį 26a*, užsidėjo skrybėlę ir 
nuskubėjo kartu su vaikais. 

Net daug visko šiame name patyręs Aga Džanas dar niekada 
nebuvo nieko panašaus regėjęs. 


* 


Apsiaustas. (Aut. past.) 

Skruzdėlės 


— Man tai primena pranašą Soleimaną, — pasakė jis vaikams. — 
"Turėjo nutikti kas ypatinga, antraip jos taip smarkiai nesiveržtų į 
lauką. Jei gerai įsiklausytume, girdėtume, kaip skruzdės šnekasi 
tarpusavyje. Mes nesuprantame jų kalbos. Pranašas Soleimanas 
galėjo kalbėtis su skruzdėmis, o aš — ne. Man regis, jos kažką su- 
manė, gal atlieka kokią ceremoniją, o gal pavasaris ką nors pakeitė 
jų buveinėje. 

— Sugalvok ką nors! —- paprašė Golebeha, jaunesnioji senelė. — 
Parsiųsk jas atgal, kitaip greitai įsiverš į vidų. 

Aga Džanas atsiklaupė sode, užsidėjo akinius ir įsižiūrėjo į 
skruzdėles iš arti. 

Tada nusprendė įsikišti vyresnioji senelė: 

— Paskaityk surą apie Soleimaną, kur pranašas kalbasi su skruz- 
dėmis, aplipusiomis visą slėnį ir neleidusiomis jam ir jo kariuo- 
menei praeiti. Arba susirask A/ Nama! — surą, kur Soleimanas 
kalbasi su kukučiu, ir perskaityk, kaip paukštis jam perduoda 
Sabos karalienės meilės laišką. 

Vaikai nekantriai laukė, ką darys Aga Džanas. 

— Perskaityk A/ Namal, kol dar nevėlu, ir paprašyk, kad skruz- 
dėlės sugrįžtų į savo lizdą. 

Vaikai stebeilijo į Aga Džaną. 

— Perskaityk meilės laišką, kitaip skruzdės užkariaus namus! 

Stojo tyla. 

— Atnešk Koraną! - sumurmėjo Aga Džanas. 

Šahbalas, vienas iš berniukų, nuskuodė prie baseinėlio, nusi- 
plovė rankas, nusišluostė jas skiaute, kabančia ant skalbinių virvės, 
ir nubėgo į Aga Džano darbo kambarį. Grįžęs su senu Koranu, 
padavė jį Aga Džanui. 

Šis, ieškodamas A/ Namal! suros, vartė knygą, kol rado 377 pus- 
lapį. Tada pasilenkė ir ėmė pro nosį niūniuoti: 

— Soleimanas tarė: W2a gala yaa ayo bannas elmana manegh 
altair waa gala yaa ayo bannas wa waarthe soleiman dawood wa 
gaale ya ayohannas olemana mantgal teir wa oteina men kolle sheean 

enna baza lahowa alfazl almobien waa hashre soleiman dįnoede men 
aldjen walens wal teir fahme yoezeoen hatta eza atoe ala wa ella wa 
dannamal galai namalato ya ayoballnamal adgalo maskanajom la 
yabtamanakom soleiman wa djannabo wa bom la yashbaroenwaa. 

Visi žiūrėjo, visi tylėjo, visi laukė, kaip sureaguos skruzdėlės. 

Aga Džanas tebeniūniuodamas papūtė į vabzdžius. Senelės 
atnešė dvi krosneles ir į jų liepsną įbėrė esfamd*, bemat pakilo du 
kvapnūs dūmų debesėliai. Jos priklaupė greta Aga Džano ir ėmė 
pūsti dūmus į-skruzdėles murmėdamos: 

— Soleimanas, Soleimanas, Soleimanas, skruzdėlės, skruzdėlės, 
slėnis, paukštis kukutis, paukštis kukutis, Sabos, Sabos, Sabos, 
Sabos karalienė. Soleimanas, Soleimanas, Soleimanas, kukutis, 
skruzdėlės, skruzdėlės, skruzdėlės, skruzdėlės. 

Vaikai išsižioję žiūrėjo, ką gi darys skruzdėlės. 

Staiga šios nustojo ropojusios, rodės, sustingusios klausėsi, kas 
čia niūniavo ir pūtė į jas kvapnų dūmą. 

— Vaikai, dabar eikit sau! Jos grįžta! Palikite jas ramybėje! — 
paliepė Golbanu. 

Vaikai užlipo į viršutinį aukštą ir pro langą spoksojo, ar skruz- 
dėlės tikrai grįžta iš kur atėjusios. 


Po daugelio metų palikęs savo šalį ir gyvendamas svetur, Šah- 
balas papasakojo savo draugams prisiminimus apie tą dieną. Jis 
sakė, kad tuomet savo akimis matęs, kaip skruzdėlės, išgirdusios 
surą, lyg ilgos rudos virvės vėl pranyko sienų plyšiuose. 


Kvapnūs prieskonių grūdeliai, beriami į ugnį, kad jų dūmai apsaugotų nuo piktos 


akies. (Aut. past.) 

Mečetės namai 


Alef Lam Raa. Praeitin grimzdo metai. Niekada daugiau toks 
gausus skruzdėlių tuntas nebeišlindo iš po senų mūrų. Šis įvykis 
gyvavo atmintyje tik kaip prisiminimas. Namie tęsėsi įprastas gy- 
venimas. Ir tąsyk, kaip bet kurį kitą vakarą, senelės iš peties plušėjo 
virtuvėje. Kiek vėliau namo grįš imamas Alsaberis. Joms teks jį 
parengti saulėlydžio maldai mečetėje. 


Praskrisdamas virš namo sukrankė senas varnas. Priešais namą 
sustojo vežimas. Golbanu atidarė duris ir įleido imamą Alsaberį. 

Senas vežikas pasisveikino su senelėmis ir nudardėjo tolyn. 
Savivaldybei uždraudus mieste arklius, jis liko vienintelis vežikas. 
Nors jo amato draugai, išlaikę vairavimo egzaminus, iš valdžios 
gavo po taksi automobilį, senajam šie mokslai niekaip nelindo. 
Tarpininkaujant mečetei, jis gavo iš savivaldybės leidimą dirbti 
imamo vežiku. Mat Alsaberis taksi automobilius laikė nešvariais. 
Imamui nederėjo važinėtis taksi kaip paprastam miestiečiui. 


Kaip pranašo Mahometo palikuonis, Alsaberis nešiojo juodą 
turbaną ir buvo apsisiautęs ilgu rudu dvasininkų 26a. Jis ką tik 
dalyvavo vienos garbingos giminės vestuvių ceremonijoje ir pa- 
šventino santuoką. Vaikai žinojo, kad prie mečetės imamo jiems 
nevalia pernelyg prisiartinti. Kas vakaras šimtai žmonių meldėsi 
jam už nugaros. Prieš maldą niekas negalėjo prie jo prisiliesti. 

— Salam! - sveikindavosi iš tolo vaikai. 

— Salam! — atsakydavo šypsodamasis jiems imamas. 

Jei turėdavo mažiesiems saldumynų maišelį, įduodavo jį vienai 
iš mergaičių. Tada vaikai nubėgdavo, o imamas kaip visada pa- 
traukdavo į biblioteką. Tačiau dabar smaližiai jau buvo paūgėję ir 
prie imamo nebelipo. Alsaberis įdavė maišelį senelėms, jos gardė- 
sius turėjo padalyti vaikams. 


Kai tik imamas įžengdavo į namus, senelės greitai nusiplaudavo 
rankas baseinėlyje. Jas nusišluosčiusios eidavo į biblioteką parengti 
imamui vonios. 

Viskas vykdavo tyloje. Viena iš senelių atsargiai nuimdavo ima- 
mui nuo galvos turbaną ir dėmesingai padėdavo jį ant stalo. Kita 
pagelbėdavo nusisiausti maldos drabužį ir pakabindavo jį ant kaby- 
klos. Pats imamas nedarė nieko. Prie savo drabužių neprisiliesdavo. 
Senelės ne sykį skundėsi Aga Džanui: „Jau nebeįmanoma. Jis elgiasi 
nepakenčiamai, o jo reikalavimai nesveiki. Šiuose namuose dar nie- 
kada nebuvo tokio imamo. Gerai, kad jis nori būti švarus, bet tai jau 
peržengia visas ribas. Jis net prie savų vaikų neprisiliečia. Ir valgo tik 
šaukštu, kurį nešiojasi savo kišenėje. Ilgai taip neišsisaugos.“ 

Senelės Aga Džanui pasakodavo viską, kas dėjosi namuose. 
Taip pat pašnibždėdavo ir tas namų paslaptis, kurios nuo kitų 
buvo slepiamos. 


Iš tikrųjų sėnosios nebuvo tikros senelės. Jos gyveno čia kaip 
namų tarnaitės jau daugiau kaip šešiasdešimt metų. Dar visai jau- 
nas Golbanu ir Golebehą Aga Džano tėvas parsivedė į šiuos namus, 
ir jos pasiliko. Niekas nebežinojo, iš kur jos, o pačios apie savo 
praeitį niekada nepasakojo. Jos niekada nebuvo ištekėjusios, bet 
visi žinojo, kad seneles sieja slaptas ryšys su Aga Džano dėde. Kai 
šis atvykdavo į svečius, abi priklausydavo jam. 

Senelės buvo namo dalis - kaip senas varnas, kedras ir rūsiai. 
Viena jų užaugino imamą, kita - Aga Džaną. Jos buvo pastarojo 
patikėtinės ir saugojo namų papročius. 

Aga Džanas prekiavo kilimais ir Senedžano miesto turguje turėjo 
seniausią krautuvę, kurioje dirbo daugiau kaip šimtas vyrų. Septyni 
piešėjai jam kūrė kilimų raštus. 

Turgus — miestas mieste, į jį gali patekti pro kelerius vartus. 
Gatvių raizgalynė, uždengta stogų kupolais. Šimtai viena priešais 
kitą įsikūrusių krautuvėlių. 

Amžiams bėgant turgūs tapo svarbiausiais ekonominiais šalies 
centrais. Krautuvėlėse buvo įsitaisę tūkstančiai pirklių, daugiau- 
sia prekiavusių medžiagomis, auksu, grūdais, kilimais ir metalo 
dirbiniais. 

Kaip tik kilimų pirkliai istorijoje visada buvo svarbiausi. Dėl 
savo išskirtinės padėties Aga Džanas vadovavo ne tik mečetei, bet 
ir turgui. 


Aga Džano krautuvės kilimai buvo nuostabių ornamentų ir 
neregėtų spalvų. Kilimai, pažymėti jo ženklu, turėjo aukso vertę, 
todėl buvo skirti ne kiekvienam. Pirkliai savo klientams iš Europos 
ir Amerikos juos užsakydavo gerokai iš anksto. 

Aga Džano kilimų raštai buvo ypatingi. Niekas neperprato, 
kaip pavykdavo sukurti nepakartojamus jų ornamentus ir sugal- 
voti nepaprastus spalvų derinius. Tai buvo dirbtuvių stiprybė ir 
namų paslaptis. 


Dar nebuvo atėję laikai, kai kiekvienas namas turi atskirą vonią. 
Mieste veikė pora didelių pirčių. Laikydamiesi tradicijų, namo 
vyrai eidavo į seniausią pirtį, kurioje buvo skirta vieta ir mečetės 
imamui. Bet Alsaberis nenorėjo nieko apie ją girdėti. Jis nenorėjo 
nė kojos kelti į pirtį, kurioje prausėsi dešimtys vyrų. Imamui dary- 
davosi koktu vien pagalvojus, kad jis be drabužių galėtų sukinėtis 
tarp visų tų nuogalių. 

Todėl Aga Džanas pasamdė mūrininką, kad namie įtaisytų im- 
provizuotą vonios patalpą. Dažniausiai jie nestatydavo tradicinių 

pirčių. Todėl šis kambaryje už bibliotekos iškasė duobę ir įrengė 
imamui dėmesio vertą vonią. 


Tą dieną Alsaberis, kaip visuomet mūvėdamas ilgomis baltomis 
apatinėmis kelnėmis, atsisėdo ant akmens, o viena senelė iš ąsočio 
ėmė pilti jam ant galvos šiltą vandenį. 

— Šalta, — sušuko jis, — šalta! 

Senelės nekreipė dėmesio. Golebeha muilino jam nugarą, o 
Golbanu pamažu, taip, kad veltui nenutikštų nė lašelis, liejo van- 
denį ant pečių. 

Nuplovusios nuo kūno muilą, senelės padėjo imamui įlipti į 
vonią. Ši buvo negili. Alsaberis atsigulė ir gana ilgam nugrimzdo 
į vandenį. Išniro papilkėjusiu veidu. Senelės padėjo jam atsistoti. 
Pečius apgaubė vienu rankšluosčiu, liemenį apjuosė kitu; taip aptū- 
lotas jis nuėjo kartu su senelėmis prie krosnies. Čia imamas neno- 
romis nusimovė šlapias apatines kelnes ir greitai užsitraukė švarias. 
Senelės nusausino jam plaukus, per galvą užvilko marškinius ir 
įkišo rankas į rankoves. Paskui Alsaberį vėl nuvedė į biblioteką. 

Pasodinusios imamą ant kėdės, senosios šviesoje atidžiai apžiū- 
rėjo jo nagus. Viena nukirpo jo smiliaus nago kampelį. 

Senelės toliau rengė Alsaberį: ant galvos užvožė turbaną, ant 
nosies uždėjo akinius, skiaute nublizgino batus. 

Dabar imamas jau buvo pasirengęs keliauti į mečetę. Nuėjusi 
prie kedro, kuriame kybojo senas varpas, Golbanu ėmė skambinti. 

Varpo garsai buvo skirti mečetės raktininkui; kai tik šis išgirs- 
davo dūžius, iškart pasirodydavo ant stogo, nusileisdavo laiptais 
žemyn ir pro svečių kambarį ateidavo į biblioteką. 

Senelių jis niekada nematydavo. Raktininkui įžengus į bibli- 
oteką, jos pasislėpdavo už knygų lentynų. Tačiau šis visada su 
senosiomis pasisveikindavo. O jos visada atsakydavo. Raktininkas 
paimdavo knygas, kurias imamas būdavo padėjęs ant stalo, ir pa- 
lydėdavo jį į mečetę. 

Pirmas visada eidavo raktininkas, jis sergėdavo, kad prie imamo 
staiga nepripultų koks šunėkas. Raktininkas buvo imamo patikėti- 
nis, be senelių, vienintelis, kuris galėjo imamą paliesti, ką nors jam 
perduoti ar paimti. Šis vyras buvo beveik toks pat švarus kaip ir 
imamas. Jis irgi niekada neidavo į miesto pirtis. Namie dideliame 
kubile jį prausdavo žmona. 


Priešais mečetę susirinkęs būrys vyrų laukė imamo, norėdami jį 
palydėti į maldos vietą. Šie vyrai visada melsdavosi pirmoje eilėje 
už Alsaberio. Pamatę jį artinantis, jie sušuko: 

— Tebūnie pasveikintas pranašas Mahometas! 

Šimtai į mečetę melstis susirinkusių tikinčiųjų atsistojo ir trau- 
kėsi imamui iš kelio. 

Šis atsisėdo į savo vietą, o raktininkas padėjo ant staliuko prie- 
šais jį knygas. 

Dabar reikėjo palūkėti muedzino, vyro, kuris atsistodavo ant 
aukščiausio senos islamiškos sakyklos laiptelio ir sušukdavo: „4/ 
laho Akbar! Hajje allal salat! Alachas yra didis! Skubėk melstis!“ 

Vos jis užlipdavo sakyklos laipteliais, visi žinojo, kad malda 


prasideda. 


Muedzinas buvo neregys Aga Šodža, Aga Džano pusbrolis. Jis 
turėjo gražų balsą. Tris kartus per dieną kopdavo į vieną iš mečetės 
minaretų ir kviesdavo: „Hajje alla! salatf 

Pirmą kartą jis tai darydavo anksti ryte prieš saulei patekant, 
antrą kartą — vidudienį, o trečią - vakare, saulei leidžiantis. Niekas 
į jį nebesikreipė tikruoju vardu, o pagerbdami jo pareigas vadino 
Muedzinu. Taip jį vadindavo ir namie. 

— Allabo Akbar! - sušuko jis. 

Visi atsistojo ir pasisuko į Mekos pusę. 

Šiaip muedzinu negalėdavo tapti aklasis, nes jis turėjo matyti, 
kada imamas pasilenkia, kakta paliečia žemę ir vėl atsitiesia. Tačiau 

Aga Sodžai regėjimo ir nereikėjo, nes imamas, duodamas ženklą, 
kad pasilenkia ar kakta paliečia žemę, maldos žodžius tardavo 
kiek garsiau. 


Muedzinas turėjo keturiolikmetį sūnų, vardu Šahbalas, ir iš- 
tekėjusią dukrą Šahiną. Jo žmona mirė nuo sunkios ligos, tačiau 
Muedzinas nenorėjo vesti antrą kartą. Vis dėlto retkarčiais jis 
aplankydavo keletą moterų kalnuose. Kartkartėmis apsivilkda- 
vo geriausiu kostiumu, užsidėdavo skrybėlę, pasiimdavo lazdelę 
ir kuriam laikui pradingdavo. Muedzinui iškeliavus, jo pareigas 
perimdavo sūnus Šahbalas, jis lipdavo į minaretą paskelbti azano*. 


Po maldos grupelė vyrų iš turgaus palydėdavo imamą Alsaberį 
namo. 

Aga Džanas mečetėje visada pasilikdavo ilgėliau šnektelėti su 
žmonėmis. Dažniausiai namo jis išeidavo paskutinis. 

Šį vakarą jis su raktininku trumpai aptarė kupolo remonto 
reikalus. Eidamas namo, Aga Džanas išgirdo sūnėną Šahbalą šau- 
kiant jį vardu. 

— Aga Džanai, ar galėčiau trumpai su jumis pasikalbėti? 

— Žinoma, vaikine! 

— Ar turite laiko su manimi pasivaikščioti iki upės? 

— Iki upės? Bet namie mūsų laukia. Sėsime valgyti. 

— Žinau, bet turiu jums pasakyti šį tą svarbaus. 

Drauge jie paėjėjo ramiai tekančios Sefiedgani upės link. 

— Tiesą pasakius, nežinau, nuo ko pradėti. Nieko iškart nesa- 
kykite. 

— Pasakok, vaikine! 

— Tai apie Mėnulį. 

— Apie Mėnulį? 


— Ne, ne apie Mėnulį, bet apie televiziją, apie imamą. 


Kvietimas maldai. (Aut. past.) 

— Televiziją? Mėnulį? Ir imamą? Ką nori pasakyti? 

— Mes, tai yra imamas, turi bent jau šį tą apie viską žinoti. Jis 
turi būti informuotas apie visus dalykus, kurie vyksta aplinkui. 
Alsaberis skaito tik savo bibliotekos knygas, o jos senos, praėjusių 
amžių. Jis neskaito jokio laikraščio. Ir nieko nežino apie... apie 
Mėnulį, pavyzdžiui. 

— Kalbėk aiškiau, ką Alsaberis turi žinoti apie Mėnulį? 

— Šiandien visur kalbama apie Mėnulį. Mokykloje, turguje, 
gatvėje, bet mūsų namuose apie tai nė žodžio. Ar žinote, kas greitai 
nutiks? 

— Ir kas gi? 

— Šį vakarą žmogus išsilaipins Mėnulyje, o jūs nieko apie tai 
nežinote. Galbūt jums tai nesvarbu, gal nesvarbu ir Alsaberiui. 
Bet amerikiečiai nori Mėnulio paviršiuje įsmeigti savo vėliavą, o 
miesto imamas apie tai nieko nežino. Jo neišgirsi apie tai kalbant. 
Šįvakar jis turėjo ką nors apie šį įvykį pasakyti, tačiau jis nieko 
nežino. O tai negerai mūsų mečetei. Joje turi būti kalbama apie 
tai, kuo Žmonės gyvena. 

Aga Džanas kiek palaukė. 

— Bėda ta, kad jau kalbėjausi su Alsaberiu, — toliau dėstė Šah- 
balas, — bet jis nieko nenorėjo apie tai girdėti. Jis netiki tokiais 
dalykais. 

— Ko, tavo nuomone, turėtume imtis? 

— Šįvakar televizija transliuos nusileidimą Mėnulyje. Noriu, kad 
jūs ir imamas būtumėte šio istorinio įvykio liudytojai. 

— Kaip? 

— Per televizorių! 

— Turime žiūrėti televizorių? — nustebęs paklausė Aga Džanas. — 
Miesto imamas turi žiūrėti televizorių? Ar supranti, vaikine, ką 
siūlai? Vos televizijai atsiradus visus perspėjome apie ją iš sakyklos. 
Įspėjome, kad neklausytų korumpuoto šacho, nežiūrėtų į amerikie- 
čius. O dabar patari žiopsoti į amerikiečių vėliavą. Juk žinai, kad 
esame prieš šachą ir prieš amerikiečius, kurie jį sugrąžino. Kam 

reikia šacho veido ir amerikiečių vėliavos mūsų namuose? Kodėl 
nori mus pasodinti prieš televizorių? Televizorius yra amerikiečių 
galios įrankis, juo jie kariauja su mūsų kultūra ir tikėjimu! Girdėjau 
tiek daug keistų dalykų apie televiziją ir purvinas jos programas, 
kurios susargdina dvasią. 

— Netiesa, ką sakote, bent jau ne visai tiesa. Rodo ir labai įdomių 
dalykų, pavyzdžiui, šįvakar. Jūs privalote tai pamatyti! Imamas pri- 
valo tai pamatyti! Jeigu esame prieš šachą ir prieš amerikiečius, kaip 
tik privalome. žiūrėti jų televiziją. Šį vakarą amerikiečiai skrenda 
į Mėnulį. Jūs — svarbiausias miesto vyras, turite tai pamatyti. Ant 
stogo aš iškelsiu anteną. 

— Anteną ant mūsų namo stogo? Rytoj visas miestas mus iš- 
juoks. Visi tik ir taukš: „Ar matei anteną ant jų stogo?“ 

— Padarysiu taip, kad niekas nesuprastų. 


Šahbalo klausimas nustebino Aga Džaną. Jaunuolis žinojo, kaip 
mąstoma namuose; tačiau išdrįso pasakyti savo nuomonę. Šią Šah- 
balo savybę Aga Džanas įžvelgė gan anksti. Tuo sūnėnas jam patiko. 


Aga Džanas turėjo dvi dukteris ir sūnų. Šis buvo penkeriais 
metais jaunesnis už Šahbalą. Į sūnėną jis žvelgė kaip į vyrą, vėliau 
pakeisiantį jį turguje. 

Aga Džanas mėgino įtraukti Šahbalą į svarbiausius namų įvy- 
kius. Mylėjo jį kaip tikrą sūnų ir auklėjo taip, kad šis vėliau galėtų 
pavaduoti jį patį. 

Iš mokyklos Šahbalas visada žingsniuodavo tiesiai į Aga Džano 
kontorą. Šis papasakodavo, kas svarbaus nutikę turguje. 

Aga Džanas išklodavo tos dienos sprendimus ir išdėstydavo 
tuos, kuriuos ketino priimti, tada klausdavo berniuko patarimo. 


O dabar Šahbalas kreipėsi į jį dėl televizijos ir Mėnulio. Pirklys 


įtarė, kad šį sumanymą Šahbalui bus įkvėpęs Nosratas, jaunesnysis 
Aga Džano brolis, gyvenantis Teherane. 

Sugrįžęs namo, Aga Džanas tarė senelėms: 

— Valgysiu su imamu bibliotekoje, noriu su juo pasikalbėti. 
Tegu niekas mums netrukdo. 

Jis nuėjo į biblioteką, kurioje imamas, pasitiesęs kilimą, sėdėjo 
ant grindų ir skaitė knygą. Aga Džanas prisėdo šalia ir paklausė, 
ką šis skaito. 

— Apie Chadidžą, Mahometo žmoną; tais laikais ji turėjo tris 
tūkstančius kupranugarių, išvertus į šiuolaikinę kalbą — tris tūks- 
tančius sunkvežimių. Neregėtas turtas. Dabar suprantu. Maho- 
metas buvo jaunas ir vargšas. Chadidža buvo sena ir turtinga. 
Mahometui reikėjo jos kupranugarių, jos sunkvežimių, kad galėtų 
pradėti savo misiją, —- šypsodamasis tarė imamas. 

— Ber taip aiškinti negali, — atsakė Aga Džanas. 

— Kodėl ne? Visos moterys norėjo gauti Mahometą sau kaip 
vyrą, tad kam gi jam prireikė senos našlės Chadidžos? Ji buvo kone 
dvidešimčia metų vyresnė už jį. 

Nešinos dviem apskritais padėklais, įslinko senelės. Padėjusios 
valgį ant žemės prieš vyrus, jos vėl išnyko. 

— Šahbalas kalbėjo apie Mėnulį, - valgydamas tarė Aga Dža- 
nas. — Jis mano, kad tau reikia į jį pasižiūrėti. 

— Pasižiūrėti į Mėnulį? 

— Berniukas sako, kad miesto imamas turi būti gerai susipa- 
žinęs su šalies ir pasaulio įvykiais. Jam nepatinka, kad neskaitai 
laikraščių, vien senas knygas iš savo bibliotekos. 

Imamas nusiėmė akinius, nerūpestingai juos patrynė savo baltų 
marškinių krašteliu ir tarė: 

— Šahbalas man jau apie tai sakė. 

— Klausyk, jo kritika skirta ne tik tau, bet ir man, pastaruoju 
metu mudu buvome pasinėrę vien į tikėjimą. Mečetėje turi būti 
kalbama ir apie kitus dalykus. Pavyzdžiui, apie tuos vyrus, kurie 
šįvakar vaikščios Mėnulyje. 

— Aš tuo netikiu, - atrėmė imamas. 

— Jam atrodo, kad turi tai pamatyti. Jis nori į biblioteką atnešti 
televizorių. 

— Ar pakvaišai, Aga Džanai? 

— Jis galvotas ir aš juo pasitikiu. Žinai, kad jis geras vaikinas. 
Tai liks tarp mūsų ir truks visai trumpai. Paskui jis televizorių 
iškart išsineš. 

— Bet jeigu Komo ajatolos sužinos, kad namie turime televi- 
zorių, jie... 

— Niekas nieko nesužinos. Čia mūsų namas ir mūsų miestas, 
mes galime patys nuspręsti, kaip tvarkyti reikalus. Jaunuolis teisus. 
Jis sako, kad beveik kiekvienas žmogus, ateinantis į mečetę, turi 
įsigijęs televizorių. Teisybė, televizija mūsų namuose draudžiama, 
bet negalime užsidaryti savo kambariuose ir nematyti to, kas de- 
dasi pasaulyje. 


Pro virtuvės užuolaidas senelės įžiūrėjo, kaip Šahbalas tamsoje 
atnešė į biblioteką kažkokią dėžę. 

Bibliotekoje Šahbalas pasisveikino su imamu ir Aga Džanu. 
Nežiūrėdamas į juodu jis išpakavo mažą prietaisą ir padėjo jį ant 
staliuko prie sienos. Paskui iš dėžės išėmė ilgą laidą, vieną jo galą 
įkišo į prietaiso šoną. Antrąjį laido galą jis išnešė į lauką. Čia 
kopėčiomis užlipo ant stogo, kur jau anksčiau buvo įtaisęs im- 
provizuotą anteną. Pritvirtinęs laidą prie antenos, gerai ją paslėpė 
ir nusileido į apačią. 

Užrakinęs bibliotekos duris, jis pastatė prieš televizorių dvi 
kėdes ir tarė: 

— Jei norite, galite sėstis čia. 

Kai imamas ir Aga Džanas atsisėdo, vaikinas įjungė televizorių 
ir užgesino šviesas. 

Pritildęs televizoriaus garsą, trumpai paaiškino: 

— Tai, ką netrukus pamatysime, šiuo metu vyksta kosmose. 
„Apollo 11“ jau greitai priartės prie Mėnulio ir nusileis jame. 
Ypatingas momentas. Žiūrėkit, štai jis. O Dieve! 

Imamas ir Aga Džanas pasilenkė į priekį, stebeilydami į „Apol- 
lo 11“, kuris tuo metu kaip tik mėgino leistis. Stojo didi tyla. 


— Bibliotekoje kažkas vyksta, — tarė Golbanu Golebehai, - kaž- 
kas labai svarbaus, net mums nesako. 

— Vaikigalis užlipo kopėčiomis ant stogo, ten kažką paslėpė 
ir nuskubėjo atgal. Bibliotekoje išjungė šviesą. Ką jie ten veikia 
tamsoje? 

— Eime pasižiūrėti. 

Tylomis tamsoje jos nusėlino prie bibliotekos. 

— Žiūrėk! Nuo stogo į vidų leidžiasi virvė. 

— Virvė? 

Pirštų galais jiedvi nutipeno prie lango, tačiau bibliotekos kam- 
barį slėpė užtrauktos užuolaidos. Atsargiai praėjusios pro langą, 
senosios prisiartino prie durų. Pro jų plyšius skverbėsi sidabrinė 
vaiduokliška šviesa. 

Senelės priglaudė ausis prie durų. 

— Neįmanoma, - išgirdo sakant imamą. 

— Neįtikėtina, - atsklido ir antrinantis Aga Džano balsas. 

Žvilgtelėjusios pro rakto skylutę jos pamatė tik visą biblioteką 
nutvieskusią keistą šviesą. 

Nusivylusios senelės pasuko atgal ir pradingo kiemo tamsoje. 

Su pavasariu ateina persų Naujieji metai — Norooz. 

Norooz kilmė karališka: pavasario šventę savo rūmuose iškil- 
mingai minėdavo dar pirmi Persijos karaliai. 

Likus dviem savaitėms iki šventės žmonės ima kuopti visas 
namų pakampes. Pasitinkant pavasarį dubenyse pasėjama kviečių, 
sudygstančių švelnia s26zeh* žaluma. Vaikams perkami nauji dra- 
bužiai ir batai, kuriais pasipuošę jie lanko giminaičius, pirmiausia 
senelius. 

Viską tvarko moterys, ir tik tada, kai šventei galutinai pasireng- 
ta, jos skiria šiek tiek laiko sau. 


Pasitelkusios porą pagalbininkių, senelės rengėsi Naujiesiems 
metams — tvarkė namus. Pagražinti namiškių moterų užsuko ir 
senoji kirpėja. Ji kirpo moterims plaukus, dailino antakius ir šalino 
nepageidaujamus veido plaukelius. 

Taip ji darbavosi jau daugiau kaip penkiasdešimt metų. Pirmą 
kartą čia užsuko būdama dešimties ar dvylikos. Tada atėjo su mo- 
tina. O šiai mirus dukra perėmė jos amatą ir tapo namų patikėtine. 

Tą dieną, kai kirpėja įžengdavo pro duris, viena namo dalis 
būdavo atskiriama nuo vyrų. Visą dieną čia aidėjo moteriškas 
juokas, viduje moterys vaikščiojo neprisidengusios galvų, o kie- 


* Javų daigai, sudaiginti dubenyse, kurie statomi ant palangių, taip pažymint Nau- 


juosius metus. (Aut. past.) 

me - nuogomis blauzdomis. Senelės lepindavo jas vandens pypke, 
limonadu ir kitais skanumynais. 

Kirpėja skleidė miesto paskalas: nuolat lankydamasi turtingų 
moterų namuose, ji gerai žinojo, kas dedasi už jų durų. Visuomet 
atsinešdavo seną lagaminą su kvepalais, plaukų dažais, kosmetika, 
mažytėmis žirklutėmis ir plaukų segtukais, kurių moterys galėdavo 
ir nusipirkti. 

Kirpėjos niekučiai buvo smagūs ir skyrėsi nuo turgaus papuoša- 
lų. Jos sūnus dirbo Kuveite ir kaskart grįždamas namo parveždavo 
savo motinos klientėms pilną lagaminą keisčiausių daikčiukų. 

Šiandien kirpėja atėjo specialiai dėl Aga Džano žmonos Fagri 
Sadatos. Turtingos miesto šeimos gerbė Fagri Sadatą. Kartais ji 
padėdavo senelėms virtuvėje, megzdavo drabužius savo vaikams, 
o kai šie buvo dar maži, skaitydavo jiems knygas. Tiesą sakant, 
knygų skaitymas buvo pagrindinė Fagri Sadatos veikla. Dažniau- 
siai ji skaitydavo svainio Nosrato iš Teherano parūpintas knygas 
ir žurnalus moterims. 

Atėjus gražiems orams, Fagri Sadata gaudydavo paukščius. Se- 
nelės padėdavo jai rūsyje susirasti spąstus. 

Tai buvo :am0ez* skirtas didelis nendrinis krepšys, virve pri- 
tvirtintas prie ilgos karties galo. Fagri Sadata kieme pribarstydavo 
lesalo ir sėsdavosi ant kėdės prie baseinėlio laukti paukščių. 

Kalnus perskridę paukščiai netrukus pavargę leisdavosi į kie- 
mą. Kai tik ieškodami lesalo jie įtipendavo į krepšį, Fagri Sadata 
truktelėdavo už virvutės, ir spąstų sklendė nukrisdavo įkalindama 
sparnuočius. 

Fagri Sadata laimikį kelias dienas laikydavo paukščių kamba- 
ryje, keliauninkus lesindavo ir šnekindavo, apžiūrėjusi jų plunks- 
nas, persipiešdavo šių ornamentus ir galiausiai plunksnuočius vėl 
paleisdavo. 


* Paskutinė šilta rudens ar pirma žiemos diena. (Aut. past.) 

Kol Fagri Sadara būdavo užsiėmusi su paukščiais, namiškiai 
vaikščiojo ant pirštų galų ir kalbėdavo tik puse burnos. 

Vos tik kirpėja baigė gražinti Fagri Sadatos blauzdas, ant stogo 
krašto nutūpė senas varnas. Garsiai sukrankęs, jis pranešė savo žinią. 

Niekas nenutuokė, kiek šiam varnui metų. Tikra buvo tik tai, 
kad paukščiui mažiausiai koks šimtelis, nes Aga Džanas rado jį 
minimą mečetės archyve. Varnas buvo namo dalis. Kaip kupolas, 
minaretai, stogai, senas medis ir baseinėlis, iš kurio jis gerdavo. 

Fagri atsistojo ir pasisveikino: 

— Salam, varne! Ar turi gerą naujieną? Kas atkeliauja? Kokie 
svečiai? 


Pavakary iš mečetės grįžo raktininkas, paskui jį sekė šventiniais 
drabužiais pasipuošęs imamas Alsaberis. Dažniausiai jie įžengdavo 
pro pagrindines namo duris, tačiau šį kartą pasirinko trumpesnį 
kelią plokščiu stogu. Galbūt ir juos veikė pavasaris. Stogai buvo 
sumūryti iš dykumų molio, į kurį įsimaišę dykumų augalai pavasarį 
skleidė svaiginamą kvapą. 

— Ar dar turiu valandėlę? Prigulsiu, nekaip jaučiuosi, - įžengęs 
į kiemą tarstelėjo Alsaberis senelėms. 

— Taip, — atsakė Golbanu, — visą pusvalandį. Laukiame Aga 
Džano; kai jis grįš, sėsime vakarieniauti didžiajame šventiniame 
kambaryje. Vidurnaktį visi išeisime į kiemą sukalbėti naujameti- 
nės maldos. Tuoj čia išvyniosime porą kilimų. Kai reikės, aš jus 
pažadinsiu. 


Prie durų sustojo taksi. 

Vaikai išskubėjo į lauką. 

— Atvažiavo dėdė Nosratas! — džiaugėsi jie. 

Viršutiniame aukšte pravėrusi savo kambario langą, Fagri Sa- 
data pamatė, kad Nosratas ne vienas, jį lydi jauna moteris. Fagri 
Sadata apsigaubė čadra ir nusileido į apačią. 

Nosratui su viešnia įžengus į vidų, stojo tyla. Jaunoji moteris 
nedėvėjo jokios čadros, tik ryšėjo skarelę, todėl buvo matyti kelios 
jos plaukų sruogos. 

Senelės negalėjo patikėti savo akimis. 

— Kaip tas nenaudėlis drįsta namo parsivesti šitaip apsirengusią 
moterį? — nusistebėjo Golbanu. 

— Kas ji tokia? — paklausė Golebeha. 

— Ką aš žinau, gal kokia pasileidėlė. 

Imamo žmona Zinata Ganuma su dukra Sedika prisidėjo prie 
namiškių. Joms iš paskos atėjo aklasis Muedzinas. Šahbalas stebėjo 
jaunąją moterį pro langą. Dėdės Nosrato sprendimas parsivežti to- 
kią viešnią jam atrodė drąsus. Šahbalui patiko, kad Nosratas laužo 
tradicijas ir kaskart grįžęs vėl sukyla prieš senas namų taisykles. 

Pirmą kartą namo istorijoje į jį įžengusi moteris nedėvėjo nei 
čadros, nei viešumoje priderančios skraistės. 

Visi sužiuro į atvykėlę. Ar moterims ją pasveikinti, ar ne? Ką 
apie tai pamanys Aga Džanas? 

Buvo ką tik sutemę, tačiau ir žibinto šviesoje senelės pamatė, 
kad jaunoji moteris mūvi nailonines permatomas pėdkelnes, visai 
neslepiančias kojų. 

Aga Džano dukros Nasrina ir Ensi linksmai pabučiavo dėdę 
Nosratą. 

— Noriu pristatyti viešnią, — tarė Nosratas. — Čia mano suža- 
dėtinė Šadi. 

Ši nusišypsojo ir pasisveikino su mergaitėmis. 

— Kaip smagu! - nudžiugo vyresnioji Aga Džano duktė Nasri- 
na. — Kada susižadėjote, dėde? Kodėl apie tai nieko nežinojome? 

— Susižadėjo? Kaip tai susižadėjo? — nustebo į Golebehą atsi- 
gręžusi Golbanu ir užtraukė užuolaidą. — Jis meluoja, su niekuo 
jis nesusižadėjo, o tą Teherano paleistuvę parsivežė pasismaginti. 
Kur Aga Džanas? Jis turi tam sukliudyti. 

Fagri Sadata pabučiavo moterį iš Teherano ir pasakė: 

— Šadi, koks gražus vardas. Būk pasveikinta mūsų namuose! 

— Kur Aga Džanas? Kur Muedzinas? - paklausė Nosratas. - Kur 
imamas? Ir kur Šahbalas? 

— Aga Džanas dar negrįžo, o Alsaberis turėtų būti savo biblio- 
tekoje, — atsakė imamo žmona. 

— Einu, nustebinsiu jį, — tarė Nosratas ir pasuko į biblioteką. 

Fagri Sadata nusivedė Šadi į svečių kambarį, visos mergaitės 
nuėjo paskui. 

Senelės virtuvėje laukė Aga Džano. Jos nenuleido akių nuo 
laukujų durų ir vos tik šioms prasivėrus sušuko: 

— Grįžo Nosratas! 

— Puiku, kaip tik per Naujuosius. Vis dėlto jaunėlis manęs 
nepamiršo. Dabar mūsų šventė bus dar linksmesnė, - nudžiugo 
Aga Džanas. 

— Bet tai dar ne viskas, — ištarė susirūpinusi Golbanu. 

— Kas dar? 

— Jis parsivedė moterį. 

— Ir pasakė, kad ji yra jo sužadėtinė, - pridūrė Golebeha. 

— Puiki žinia. Galiausiai jis atėjo į protą. 

— Nesidžiauk per anksti, — nutraukė jį Golbanu. 

— Ta moteris be jokios čadros, tik ryši mažą skarelę. 

— Ir mūvi nailonines pėdkelnes, - tylomis pridūrė Golebeha. 

— Ką? 

— Nailoninės pėdkelnės yra tokios plonos, ilgos, permatomos 
kojinės. Kai jas mūvi, atrodo, tarsi būtum nuogom kojom. Į 
namus jis parsivedė tokią moterį! Viešpatie, apsaugok mus. Visa 
laimė, kai jie atvažiavo, jau buvo sutemę. Įsivaizduok, kas būtų, 
jeigu jie dieną taip praeitų pro mečetę, paskui visi mieste tik ir 
liežuvautų: po mečetės namus vaikšto moteris su nailoninėmis 
pėdkelnėmis! 

— Supratau, — pasakė nurimęs Aga Džanas. — Aš su juo pasikal- 
bėsiu. Noriu, kad šiltai ją sutiktumėte, duokite jai porą paprastų 

kojinių. O jeigu rytoj ji norės eiti į miestą, duokite jai čadrą. Juk 
namie turite tiek daug gražių čadrų. Padovanokite jai vieną. 

— Man regis, ji ne Nosrato sužadėtinė. Jis šiaip sau parsivedė į 
namus moterį, - pasakė Golbanu. 

— Mes to nežinome, — atrėmė Aga Džanas. — Tikėkimės, kad 
ji - Nosrato sužadėtinė. Kur jis dabar? 

— Regis, bibliotekoje arba Muedzino kambaryje. 

Aga Džanas žinojo, kad jo brolis niekada nesimeldė, visada 
priešinosi tikėjimui ir papročiams. Tačiau jis vylėsi, kad dabar, 
atkeliavęs su moterimi, Nosratas prisitaikys prie įprastos tvarkos. 

— Viskas bus gerai, - nuramino jis ir pasuko į aklojo Muedzino 
kambarį. 


— Prie stalo, — pakvietė Golbanu. 

— Berniukai! Mergaitės! Valgom! - antrino Golebeha. 

Visi rinkosi į šventinį kambarį. 

Į vidų žengė pasipuošę vyrai, o moterys jau sėdėjo dešinėje 
didelio valgomojo stalo pusėje. 

Fagri Sadata pristatė moterį iš Teherano Aga Džanui, imamui 
ir Muedzinui. 

— Būk pasveikinta, mano dukra! - pasisveikino Aga Džanas. — 
Nežinojome, kad Nosratas namo parkeliaus su sužadėtine, būtume 
surengę šventę. Tačiau su tavimi sėsti prie stalo jau savaime yra 
ypatinga proga. 

Imamas Alsaberis pasisveikino su ja iš tolėliau. Pristatydama 
viešnią Muedzinui, Fagri Sadata nusišypsojo: 

— Su mumis šiandien švęs moteris iš Teherano, ji kitokia negu 
mūsų miesto moterys ir jau tikrai skiriasi nuo tų, su kuriomis 
susitikinėji kalnuose. Jos vardas Šadi ir ji tikra gražuolė — didelėm 
tamsiom akim, rudais plaukais, akinamai baltais dantimis ir miela 
šypsena lūpose. O šįvakar ji vilki senelių dovaną — gražią baltą 
Čadrą su žaliomis gėlytėmis. Na, ką dar tau pasakyti? 

— Vadinasi, ji graži! - atsakė juokdamasis Muedzinas. — Nieko 
kito iš Nosrato ir nesitikėjau. 

Senelės įžengė į kambarį su maža liepsnojančia krosnele ir įžėrė 
į ugnį kvapnių esfan4 grūdelių, pasklido malonus aromatas. Mer- 
gaitės iš virtuvės atnešė valgį. 

— Ar nepalauksime Ahmado? — paklausė Alsaberis. 

— Atleisk, - atsakė Aga Džanas. - Kai pamačiau Nosratą, visai 
išgaravo iš galvos. Ahmadas skambino man į turgų. Jis neatvyks. 
Kome jie rengia savo šventę. 

Ahmadas buvo Alsaberio sūnus. Dabar jam buvo septyniolika, 
vaikinas mokėsi Kome, imamų mokykloje, pas didįjį nuosaikų 
ajarolą Golpajeghanį. 


Senelės patiekė puikią Naujųjų metų vakarienę, tad visi ilgai 
sėdėjo prie stalo. 

Po stipresnių valgių padavė saldumynus, paruoštus kaip tik 
Naujųjų metų šventei. 

Namų gyventojos priėmė Šadi į savo būrį ir klausinėjo jos apie 
Teheraną ir tenykštes moteris. Šadi visoms turėjo dovanėlių: nagų 
lako, lūpų dažų, nailoninių pėdkelnių ir prašmatnių liemenėlių. 
Vyrai, greitai susivokę, kad jie čia nepageidaujami, perėjo į svečių 
kambarį. 

Buvo jau beveik pusiaunaktis, kai viena iš senelių paklausė: 

— Ponios! Ar nenorite pasirengti naujametei maldai? 


Nosratas pasilenkė prie Šadi. 

— Kur mes eisime? — paklausė ši. 

— Tuoj visi eis melstis, bet man tas visai nerūpi, todėl aš nieko 
neketinu daryti, — sušnibždėjo jai į ausį. - Aš tave nusivesiu į 
namų biblioteką. 

— Kodėl, ką ten veiksime? 

— Pati pamatysi, - atsakė jis imdamas ją už rankos. 

Vis dar tvirtai laikydamas Šadi už rankos, Nosratas pirštų galais 
nusėlino už kedro ir pasuko į biblioteką. Atsargiai pravėrė duris. 

— Kodėl nejungi šviesos? 

— Nekalbėk taip garsiai. Senelės viską mato ir girdi. Jeigu jos 
suuos, kad mes čia, tučtuojau atlėks kaip dvi dvasios, - sukuždėjo 
jis ir ėmė sagstyti jai palaidinės sagutes. 

— Nelįsk! Ne čia! — švelniai paprieštaravo ji, stumdama nuo 
savęs Nosrato rankas. 

Jis apkabino moterį per liemenį, švelniai atrėmė į knygų lentyną 
ir pakėlė jai sijoną. 

— Nelįsk, man čia baisu. 

— Visai nebaisu, o jaudina; už šių lentynų slepiasi senoji mūsų 
namo dvasia. Septynis šimtus metų imamai čia rengdavosi maldai, 
čia šventa vieta, čia daug kas nutiko, bet širo — dar niekada, ir aš 
noriu tai patirti drauge su tavimi. Noriu šiuo tuo gražiu praturtinti 
šio kambario istoriją. 

— O, Nosratai, - sušnibždėjo ji. 

Jis uždegė ant imamo stalo stovinčią žvakę. 


— Kur visi? — sušuko Golbanu iš kiemo. - Paskubėkite, imamas 
jau pasirengęs! 

Kieme maldai buvo ištiesti du dideli kilimai. Trūko tik Nosrato 
ir moters iš Teherano. 

— Ar aš tau nesakiau, tas nenaudėlis pasijuokia iš mečetės visada, 
kai tik randa progą, bet aš to neleisiu, jis privalo ateiti melstis! — 
piktinosi Golbanu. 

— Kur jie galėtų būti? 

Jų žvilgsniai užkliuvo už bibliotekos. 

Senelės tyliai ten nutipeno. Bibliotekos langai virpėjo. 

O gal jos apsirinka? 

Ne, judėjo net užuolaida. 

Senelės prisiartino prie durų, tačiau nedrįso jų atidaryti. Jos 
atsargiai atsiklaupė prieš langą, pro užuolaidos plyšį žvilgrelėjo 


33 


Kader Abdolah 


į vidų ir pamatė, kad sena žvakė, kurios jos niekada nelietė, 
dega. 

Priglaudusios rankas prie akių dar atidžiau įsižiūrėjo į vidų. 

Knygų lentynos judėjo žvakių šviesoje. Jiedvi išsigando to, ką 
pamatė, ir abi kartu atsistojo. 

Ką joms daryti? Papasakoti Aga Džanui? 

Ne, tokį ypatingą vakarą tai būtų buvę neprotinga. Kaip joms 
pasielgti išvydus neatleistiną nuodėmę, kuria Nosratas kaip tik 
nusidėjo bibliotekoje? 

„Tylėti!“ - žvilgsniais pasakė senelės viena kitai. 

Jų pareiga buvo tylėti taip, kaip kartais turėjo tylėti visos kitos 
anksčiau gyvenusios senelės. Jų širdis privalėjo būti didelė, kad 
aprėptų visas neišduodamas namų paslaptis. Taigi — jos nieko 
neregėjo ir negirdėjo. 


Imamas pradėjo maldą. Visi stovėjo jam už nugaros atsigręžę 
į Meką. Senelės nepastebėtos prisišliejo prie moterų. Namuose 
įsiviešpatavo tyla, girdėjai tik imamo maldą: 


Allah noeros smawat waal arzo masalo noereb kamach koete fiha... 
Jis yra šviesa. 

Jo šviesa panaši į nišą, nutviekstą viduje degančios lempelės. 
Stiklas yra kaip švytinti žvaigždė. 

Jo liepsną maitina palaiminto alyvmedžio aliejus. 

Aliejus beveik pats teikia šviesą. 

Šviesą virš šviesos. 


Galgalas 


Namų mergaitės užaugo, kelioms jų atėjo metas kurti šeimas. 
Bet kaip ištekėti, kai dar joks vyras nepasibeldė į duris prašyti jų 
rankos? 

Senedžane svetimi vyrai niekada nesibelsdavo į duris, norėdami 
gauti į žmonas kieno nors dukterį, dažniausiai tai darydavo tarpi- 
ninkės. Būrelis senų moterų rūpinosi suvesti galimą jaunikį ir šei- 
mą. Dažniausiai tokie susitikimai vykdavo šaltais žiemos vakarais. 


Kai kurioms giminėms nereikėjo jokių tarpininkų. Tokių namų 
moterys apsigaubdavo čadromis, o vyrai užsidėdavo skrybėles. 
Jie patys neperspėję užsukdavo į namus, kuriuose gyveno tekėti 
tinkama mergina. 

Šeimos, turinčios suaugusių dukterų, visada buvo pasirengu- 
sios išgirsti netikėtą beldimą į duris. Todėl visi būdavo nuolatos 
pasiruošę priimti netikėtus svečius. 

Tokiais vakarais būdavo ilgai kalbamasi apie auksą ir kilimus, 
kuriuos nuotaka turėtų pasiimti kaip kraitį. Ir apie namus, lopinį 
žemės ar pinigų sumą, kuriuos nuotakai turėtų įteikti jaunikis, 
jeigu sąjunga iširtų. 

Kai susitardavo vyrai, moterys derybas pratęsdavo — pasirū- 
pindavo, kokius drabužius ir papuošalus nuotaka gaus iškilmėms. 

Senedžano turguje ką tik pasirodę moteriški laikrodžiai buvo 
trokštamiausia visų nuotakų dovana. 

Jeigu žiemos vakarą pas kaimyną už lango matydavai degant 
šviesą, iškart suprasdavai, kad ten deramasi dėl dukros vestuvių. 
"Tų namų kambariuose oras įkaisdavo, o nuo rūkomos vandens 
pypkės aprasodavo langų stiklai. Šaltos žiemos naktys baugindavo 
tik tas šeimas, kurios turėjo pasirengusią tekėti dukrą ir žinojo, 
kad niekas neketina belstis į jų namų duris. 


Mečetės namų imamo dukra Sedika buvo pasirengusi tekėti. 

Visi tyliai laukė gal kas nors pasibels į namų duris, o gal suskam- 
bės telefonas. Tačiau žiema jau ėjo į pabaigą, o svečiai nesirodė. 

Surasti tinkamą vyrą mečetės namų dukroms buvo sunku. Ne 
kiekvienas galėjo prašyti jų rankos. Paprastoms miesto mergaitėms 
kandidatų netrūko: jaunas dailidė, mūrininkas, kepėjas, savival- 
dybės tarnautojas, pradinės mokyklos mokytojas ar geležinkelių 
tarnyboje ką tik pradėjęs dirbti jaunuolis. Bet mečetės namų duk- 
roms tokia partija netiko. 

Šacho valdžia buvo korumpuota, todėl jai dirbantis jaunuolis 
negalėjo pirštis tokiai merginai. O mokytojas? Galbūt. Tiesą pa- 
sakius, tinkamiausi būtų vien stambių prekybininkų sūnūs. 

Žiema ėjo į pabaigą, o jaunos moterys, kurioms niekas nepasi- 
piršo, žinojo, kad reikės laukti dar vienus metus. Laimė, gyvenimas 
ne visada laikosi įprasto kelio ir kartais pasirenka takelį. Vieną 
naktį į mečetės namų duris kažkas pasibeldė. 

— Kas čia? — paklausė Muedzino sūnus Šahbalas. 

— Aš, — nuskambėjo savimi pasitikinčio vyriškio balsas už durų. 

Šahbalas atidarė duris ir išvydo stovint jauną imamą su geltono 
žibinto šviesos išryškintu juodu turbanu. Šis buvo kiek pakreiptas 
į šoną, o jaunuolis maloniai kvepėjo rožėmis. Buvo matyti, kad 
ilgą, tamsų imamo apdarą jis apsivilko pirmą kartą. 

— Labas vakaras, — pasisveikino jaunasis imamas. 

— Labas vakaras, — atsakė Šahbalas. 

— Aš esu Mahometas Galgalas! — prisistatė svečias. 

— Malonu! Kuo galiu padėti? 

— Jei galima, norėčiau pasikalbėti su imamu Alsaberiu. 

— Apgailestauju, tačiau jau vėlu ir jis nieko nebepriima. Galite 
jį sutikti rytoj mečetėje. 

— Bet aš norėčiau su juo pasikalbėti dabar. 

— Ar galėčiau sužinoti, kokiu klausimu? Gal aš jums pagelbėčiau? 

— Atvykau dėl jo dukros Sedikos. Noriu su imamu pasikalbėti 
apie ją. 

Staiga Šahbalas suglumo, nebežinojo, kaip reaguoti, bet paty- 
lėjęs ramiai atsakė: 

— Apie tai turėtumėte pasikalbėti su Aga Džanu. Aš perduosiu 
jam, kad atėjote. 

— Luktelėsiu čia, - atsakė imamas. 

Šahbalas paliko duris praviras ir nuėjo į Aga Džano darbo kam- 
barį, kur šis kaip tik sėdėjo ir rašė. 

— Prie durų stovi jaunas imamas. Sako atėjęs dėl Alsaberio dukros. 

— Jis stovi prie durų? 

— Taip. Ir nori pasikalbėti su imamu. 

— Ar aš jį pažįstu? 

— Man regis, ne. Jis keistas imamas, tikrai ne iš miesto. Ir kvepia 
rožėmis. 

— Pakviesk jį vidun, — paragino Aga Džanas stodamasis ir tvar- 
kydamas popierius. 

— Jūsų laukia, — tarė Šahbalas imamui. — Prašom į vidų. 

Jis palydėjo svečią į Aga Džano kambarį. 

— Aš esu Mahometas Galgalas. Linkiu jums labo vakaro! Ar 
netrukdau? — pasisveikino imamas. 

— Ne, visiškai ne. Sveiki atvykę! Prašom sėstis, — atsakė Aga 
Džanas, spausdamas Galgalui ranką. 

Aga Džanas matė, kad imamas tikrai ypatingas. Jam buvo ma- 
lonu, kad imamas, kaip ir jo namų dvasininkai, nešioja juodą 
turbaną. Tai reiškė, kad atvykėlis - Mahometo palikuonis. 

Aga Džanas turėjo seniausią genealoginį giminės medį. Per- 
gamente surašyti giminės vyrų vardai siekė net patį pranašą Ma- 
hometą. 

Giminės medis ir šventojo imamo Alijaus žiedas buvo saugomi 
specialioje dėžėje sename mečetės lobyne. 

— Gal išgertumėte arbatos? — pasiūlė Aga Džanas. 

Kiek vėliau pasirodžiusi Golbanu padavė Šahbalui padėklą su 
arbata ir datulėmis. 

Pastatęs prieš Galgalą stiklinę arbatos ir dubenėlį datulių, šis 
norėjo išeiti iš kambario. 

— Gali pasilikti, - pasakė jam Aga Džanas. 

Šahbalas atsisėdo ant kėdės kampe. 

Galgalas įsidėjo datulę į burną ir gurkštelėjo arbatos. Paskui 
tyliai kostelėjo ir be įžangų išpylė: 

— Atėjau prašyti imamo Alsaberio dukters rankos. 

Aga Džanas kaip tik kėlė stiklinę su arbata prie lūpų, bet išgirdęs 
svečio žodžius padėjo ją ir dirstelėjo į Šahbalą. Jis nesitikėjo, kad 
imamas taip greitai išklos savo apsilankymo tikslą, be to, vyrai 
niekada neateidavo pirštis kieno nors dukrai vieni. Tradiciškai 
tokiems pokalbiams vadovaudavo būsimojo jaunikio tėvas. Tačiau 
Aga Džanas buvo prityręs vyriškis. Jis mandagiai pasiteiravo: 

— Esame pagerbti, bet ar galėčiau paklausti, kur gyvenate ir ką 
šiuo metu veikiate? 

— Gyvenu Kome, ką tik baigiau imamų mokslus. 

— Pas kurį ajatolą mokėtės? 

— Pas didįjį ajatolą Almakį. 

— Almakį? — pakartojo nustebęs Aga Džanas. — Turėjau garbės 
asmeniškai susitikti su didžiuoju ajatola. 

Vos nuskambėjus Almakio vardui, Aga Džanas suprato, kad 
jaunasis imamas priklauso revoliuciniam judėjimui prieš dabartinį 
režimą. Almakio vardas buvo kone kitas slapto religinio judėjimo 
prieš šacho valdžią pavadinimas. 

Nors daug jaunų imamų, kurie mokėsi pas Almakį, visiškai 
nekvaršino sau galvų dėl politikos, bet kuris jo mokinys galėjo 
būti tuo įtariamas. 

Aga Džanas, pro kurio akis nepraslydo jaunojo imamo iš šau- 
numo kreivokai užmaukšlintas turbanas, o pro nosį — per stiprus 
rožių aromatas, spėjo, kad svečias nėra neutralus. Tačiau jis nieko 
nepasakė. 

— Ką šiuo metu veikiate? Ar turite nuolatinę mečetę, kurioje 
dirbate? 

— Ne, dar ne, bet dažnai pavaduoju įvairių mečečių dvasininkus 
vis kituose miestuose. Jeigu kuris imamas suserga ar iškeliauja, 
manęs prašo padirbėti už jį. 

— Suprantu. Taip būna ir mūsų mieste, tik mes turim nuolatinį 
imamą, kuris prireikus pakeičia mūsiškį, - pasakė Aga Džanas. - Jis 
gyvena Džirdžos kaime. Labai patikimas dvasininkas, vos prireikus 
kaipmat atkeliauja. 

Aga Džanas norėjo paklausti, kur gyvena Galgalo tėvai ir ko- 
dėl jis neatsivedė jokio giminaičio, o vienas pats atkeliavo prašyti 
Alsaberio dukros rankos. Tačiau susilaikė, nes žinojo, kad jaunasis 
imamas atsakytų: „Esu suaugęs ir pats galiu nuspręsti, su kuo man 
tuoktis. Mano vardas - Mahometas Galgalas. O mano ajatola — 
Almakis. Ką dar norite išgirsti?“ 

— Kaip sužinojote apie mūsų dukrą? Ar kada nors ją matėte? — 
paklausė Aga Džanas. 

— Ne, bet ją matė mano sesuo. Be to, ją man rekomendavo 
ajatola Almakis, jis įdavė ir jums skirtą laiškelį. 

Iš vidinės kišenės imamas ištraukė vokelį ir padavė jį Aga 
Džanui. 

Paėmęs ajatolos laišką į rankas, Aga Džanas turėjo susilaikyti 
nuo tolesnių įtarių klausinėjimų. Jeigu jau pats Almakis palaimino 
jaunikį, toliau kamantinėti nebebuvo kaip. Nuspręsta. 

Aga Džanas pagarbiai atplėšė voką. Ajatola buvo parašęs: 

„Alacho vardu. 

Dabar, kai Mahometas Galgalas svečiuojasi pas Jus, noriu Jus 
pasveikinti. 

Wassalam *. 


Almakis“ 


Laiškas atrodė keistokas, tačiau Aga Džanas nesuprato kodėl. 
Almakio žinutė nesuteikė jokio patvirtinimo, bet neatmetė ir ima- 
mo kandidatūros, tik kažką pranešė. Maryt, ajatola nebuvo labai 
susižavėjęs jaunuoju imamu, kitaip tikrai būtų leidęs tai pajusti. 
Ir vis dėlto Galgalas gavo Almakio rekomendaciją, o tai jau daug 
reiškė. Aga Džanas įkišo laišką į stalo stalčių ir pasakė: 

— Turėčiau apgalvoti, ką daryti toliau. Susitarkime taip. Aš pa- 
sikalbėsiu su imamu Alsaberiu ir jo dukra apie mūsų susitikimą. 
Paskui kartu nuspręsime, kada jums geriau ateiti su savo šeima, 
su savo tėvu. Sutarta? 

— Gerai! — sutiko Galgalas. 


Šahbalas išlydėjo Galgalą ir grįžo į kambarį. 

— Ką manai, Šahbalai? - paklausė Aga Džanas. 

— Jis kažkuo išsiskiria ir yra gudrus. Man jis patinka. 

— Tu teisus. Matau jau vien iš to, kaip jis sėdėjo ant kėdės. Jo 
nepalyginsi su provincijos imamais. Bet turiu savų įtarimų. 

— Kokių įtarimų? 

— Jis labai ambicingas. Ajatola savo laiške neparašė apie jį nieko 
konkretaus. Mokytojas jį rekomendavo, tačiau neskyrė jam nė 
vieno žodžio. Jo laiške aš įžvelgiu abejonę. Galgalas tikrai neblogas 
kandidatas, bet ir rizikingas. Ar jis bus tinkamas mūsų mečetei? 
Alsaberis minkštas, o šis jaunas imamas, man regis, tvirtas. 

— Ką turite galvoje? 

— Ar Alsaberis dar nemiega? 


* Viskas. (Aut. past.) 

Šahbalas pro užuolaidą pažvelgė į lauką. 

— Bibliotekoje dega šviesa, — tarė jis. 

— Tegu viskas lieka tarp mūsų, moterims dar nieko nesakykim, — 
nusprendė Aga Džanas ir pasuko į biblioteką. 

Pasibeldęs į duris, jis įėjo vidun. Alsaberis sėdėjo ant savo ki- 
limėlio ir skaitė knygą. 

— Kaip šiandien sekėsi? — paklausė Aga Džanas. 

— Kaip visuomet, — atsakė Alsaberis. 

— Ką skaitai? 

— Knygą apie politinę ajatolų veiklą per praėjusį šimtmetį. 
Regis, jie niekada nesėdėjo rankų sudėję, visada rasdavo dėl ko 
sukilti. Visada sugalvodavo būdą, kaip paimti valdžią į savo rankas. 
Ši knyga — tarsi veidrodis, kuriame matau pats save. Politika man 
atrodo rimtas reikalas, bet negaliu jos imtis. Man regis, nesu jai 
tinkamas. Todėl jaučiuosi kaltas. 

Alsaberis buvo netikėtai atviras. Aga Džanas pajuto, kad užsuko 
pas imamą svarbiu metu. 

— Žinau, kad Komas nėra manimi patenkintas. Bijau, kad jei- 
gu ir toliau taip tylėsiu, žmonės pasirinks kitą mečetę, o mūsiškė 
ištuštės. 

— To tikrai nereikia bijoti, - atsakė Aga Džanas, — priešingai, 
kai tik žmonės pamatys, kad mūsų mečetė nepolitikuoja, jų ateis 
daugiau. Tikintieji, lankantys mūsų mečetę, yra paprasti miesto 
gyventojai, miestiečiai iš gatvės. Mečetė yra jų namai, visą savo 
gyvenimą jie čia ateina, tikrai taip lengvai jos nepaliks. Jie pernelyg 
gerai tave pažįsta ir pernelyg tave gerbia. 

— Bet turgus, — atrėmė Aga Džano kalbą imamas, — turgus vi- 
sada buvo politinis centras. Taip parašyta ir šioje knygoje. Turgūs 
pastaruosius porą šimtų metų buvo labai svarbūs, o imamas pirklių 
rankose dažnai virsdavo ginklu. Prekybininkai uždaro turgų, visi 
akimoju supranta, kad nutiko kažkas neįprasta, kažkas svarbaus. 
Žinau, kad turgus manimi nepatenkintas. 

Aga Džanas gerai suprato, apie ką kalba Alsaberis. Jam ir pačiam 
imamas nepatiko, bet argi galėjo jo atsisakyti vien dėl to, kad šis 
vyras toks silpnadvasis? Šiaip ar taip, Alsaberis yra ir iki mirties 
bus mečetės imamas. Aga Džanas žinojo, kad turguje Alsaberiu 
skundžiamasi, kad pirkliai iš mečetės laukia daugiau aktyvumo, 
tačiau ką jis gali padaryti, jei Alsaberis tam netinkamas? Paskuti- 
nįsyk ajatolos Aga Džaną iškvietė net į Komą. Jie aiškiai nurodė, 
kad mečetės laikysena turi pasikeisti. Ajatolos norėjo išgirsti balsus, 
prieštaraujančius šacho valdžiai, balsus, kurie smerkia amerikie- 
čius. Aga Džanas jiems pažadėjo, kad mečetė taps aktyvesnė, tačiau 
kartu suprato, kad Alsaberis - ne kovotojas. 

Komas buvo šiitų dvasinio pasaulio centras. Čia gyveno didieji 
ajatolos ir iš Komo vadovavo visoms mečetėms. Senedžano mečetė 
buvo viena svarbiausių šalies šventyklų. Štai kodėl ajatolos iš jos 
tikėjosi daugiau iniciatyvos. Komas klausė, Komas reikalavo, o Aga 
Džanas negalėjo šventykloje nieko pakeisti, kol čia buvo Alsaberis. 
Gal kaip tik todėl Almakis jiems atsiuntė jaunąjį imamą. 

Norėdamas pakeisti pokalbio temą, Aga Džanas pasakė: 

— Turiu tau staigmeną. Ji labai tinka prie tavo skaitomos knygos. 

— Kokią staigmeną? 

— Kai kas paprašė tavo dukters rankos. 

— Kas? 

— Jaunas imamas iš Komo! Ajatolos Almakio sekėjas! 

— Almakio? — paklausė nustebęs Alsaberis ir padėjo knygą ant 
kilimėlio. 

— Jam politika nebaisi, jis gerai apsirengęs, pasitiki savimi, o 
juodą turbaną nešioja kiek ant šono, - nupasakojo šypsodamasis 
Aga Džanas. 

— Kaip jis mus, tai yra mano dukrą, rado? 

— Visas miestas žino, kad turi dukrą. Ir kiekvienas gali prašyti 
jos rankos, bet, regis, šis jaunas imamas atėjo ne tik Sedikos rankos, 
o ir mečetės su tavo sakykla. 

- Ką?! 

— Puikiai supranti, kad ir čia kvepia politika, o už imamo nu- 
garos slepiasi Almakis. 

— Turime gerai pagalvoti prieš duodami jam atsakymą. Išsiaiš- 
kinti, ko jis nori — ar mūsų mečetės, ar mūsų dukters. 

— Taip ir padarysim, nors aš nebijau tokių permainų. Ir atkrei- 
piu dėmesį į tai, kas pasitaiko mano kelyje. Aš netikiu atsitiktinu- 
mu. Ne be priežasties jis pasibeldė į mūsų duris, šiems namams 
jis puikiai tinka. Mečetė praeityje turėjo keletą ugningų imamų. 
Vyksiu į Komą pats pasikalbėti apie jį su Almakiu. Jeigu ajatola 
palaimins jį kaip žmogų, kaip sutuoktinį, pritarsiu šiam pasipir- 
šimui. Paskambinsiu tavo sūnui Ahmadui. Nors jis mokosi kitoje 
imamų mokykloje, turbūt pažįsta Galgalą. 

— Daryk kaip nori, tik būk atsargus. Saugokis, kad tai netaptų 
politine-religine sąjunga. Savo dukros taip lengvai neatiduosiu 
kažkokiam imamui. Turime įsitikinti, kad jis geras vyras. Sedikai 
linkiu laimingos santuokos. Nenoriu jos atiduoti ajatoloms. 

— Tikrai nereikia taip baimintis, - nuramino Aga Džanas. 

— Pastaruoju metu jaučiuosi prastai, mano širdį dažnai graužia 
kartėlis. Pasidariau bailus, visko bijau, o labiausiai mečetėje, kartais 
net nežinau, ką pasakyti per penktadienio pamaldas. 

— Tu pavargai, nukeliauk porai dienų į Džirdžą. Pasiimk drau- 
ge seneles ir savaitėlę pailsėk. Joms tai irgi į sveikatą. Jau senokai 
buvo kur nors iškeliavusios. Tu pats sau gadini gyvenimą. Niekas 
nesiprausia taip dažnai kaip tu, nuo visų užsidarei, ilgai taip neiš- 
tversi. Keliauk į Džirdžą, kas žino, gal po kiek laiko turėsi stiprų 
žentą, į kurį kartkartėmis galėsi atsiremti, - pasakė Aga Džanas ir 
šypsodamasis išėjo iš bibliotekos. 


Kitą dieną Aga Džanas paskambino Ahmadui į Komą. 


— Ar pažįsti Mahometą Galgalą? 
— Kur jūs su juo susipažinote? 

— Jis paprašė tavo sesers rankos. 

— Negali būti! — nusistebėjo vaikinas. 

— Gali. Kas jis per žmogus? 

— Čia jį visi žino, nors aš pats jo nepažįstu. Jis neieško žodžio 
kišenėje ir apie viską turi savo nuomonę. Labai skiriasi nuo kitų 
imamų. Bet nežinau, ką jis veikia. 

— Kaip manai, ar jis tinka tavo seseriai? 

— Nežinau, sunku spręsti, rodos, jis smarkus vyrukas. Mano 
sesuo pažįsta tik vieną imamą — mūsų tėvą. Ji mano, kad visi 
dvasininkai tokie. 

— Man svarbu, kad tavo sesuo su juo rastų laimę, — pasakė Aga 
Džanas. 

— Jau sakiau jums, jis geras ir galvotas jaunuolis, bet nedrįstu 
pasakyti, ar Sedikai jis bus tinkamas vyras. 

— Man regis, jau užtektinai iš tavęs sužinojau, Ahmadai. 


Vėliau Aga Džanas paskambino į ajatolos Almakio rezidenciją 
ir susitarė dėl priėmimo. Ankstyvą ketvirtadienio rytą pirklio vai- 
ruotojas sustojo prie namo ir nuvežė jį į stotį. 

Vilkėdamas ilgu švarku ir užsidėjęs skrybėlę Aga Džanas išlipo 
prie stoties ir įžengė į milžinišką keleivių salę. Jį pamatęs stoties 
direktorius kaipmat užgesino cigarą ir atskubėjo pasitikti. 

— Labas rytas. Linkiu palaimingos kelionės, — pasisveikino jis 
mandagiai. 

— Ensba Allab*, - atsakė Aga Džanas. 

Aga Džanas ruošėsi keliauti ilgu rudu traukiniu, kuris prieš 
pusvalandį kaip tik atvyko iš tolimų pietų, nuo Persijos įlankos, ir 
važiavo į rytus iki pat Afganistano sienos. Pakeliui jis stabtelės dar 
ne vienoje stotelėje. Aga Džanui teks riedėti tris valandas. 

Stoties laukiamajame stoviniavo apsčiai keleivių ir miesto gy- 
ventojų, atvykusių pasitikti svečių. Šimtai vyrų su skrybėlėmis, 
moterų ilgais apdarais ir - neįprastai daug moterų be čadrų. 


* Jei Dievas nori. (Aut. past.) 

Šalies veidas sparčiai keitėsi, tuo Aga Džanas keliaudamas 
rraukiniu kaskart vis labiau įsitikindavo. Iš pietų atvykę žmonės 
buvo laisvesni ir visai kitokie nei Senedžano gyventojai. Traukinyje 
matydavai moterų, kurios neryšėjo jokios skarelės, o kartais bū- 
davo nuogom rankom. Sutikdavai skrybėlėtų moterų, moterų su 
krepšiais, moterų, kurios juokėsi, moterų, kurios rūkė. Aga Džanas 
suprato, kad visos šios permainos atsirado valdant šachui, kuris 
vergavo amerikiečiams. Amerika stengėsi pakirsti šalies tikėjimą, 
ir niekas negalėjo jai pasipriešinti. 

Stoties direktorius pakvietė Aga Džaną į savo kabinetą, pavai- 
šino ką tik užplikyta arbata, o atėjus laikui atsisveikinti palydėjo 
ji į specialią svarbiems keleiviams skirtą kupė. 


Po trijų valandų kelionės išniro Šventosios Fatimos kapo me- 
četės bokštas. 

Traukinys įriedėjo į Komo stotį. Išlipęs iš traukinio, parekdavai 
į visai kitą pasaulį. Moterys juodais, aklinai kūną dengiančiais 
drabužiais, barzdoti vyrai. Kur tik pažvelgtum, akys užkliūdavo 
už daugybės imamų. 

Aga Džanas išlipo. Nuo visų mečečių stogų per garsiakalbius 
sklido muedzinų skaitomas Koranas. Niekur nematyti šacho por- 
treto, vietoj jo čia didelės drobės su Korano tekstais. Šachas niekada 
nesumanytų atkeliauti į Komą. Nė vienas amerikiečių diplomatas 
nedrįstų automobiliu ar traukiniu važiuoti per šį miestą. 

Komas buvo šiitų Vatikanas, švenčiausias šalies miestas, ku- 
riame gulėjo palaidota šventoji Fatima. Žibantis auksinis kupolas 
virš jos kapo buvo miesto centro puošmena. 

Aga Džanas susistabdė taksi ir nuvažiavo į ajatolos Almakio 
mečetę. Buvo lygiai vidurdienis, kai jis išlipo iš automobilio prie- 
šais šventyklą. 

Jaunųjų imamų, mokinių, apsuptas, ajatola atėjo į šventyklą. 
Pamatęs Almakį, Aga Džanas pagarbiai palenkė galvą. Ajatola 

padavė jam ranką, Aga Džanas paspaudė ją, prisišliejo prie būrelio 
ir kartu su visais įėjęs į mečetę atsistojo pirmoje eilėje. 

Pasibaigus maldai, Aga Džanas priklaupė prie ajatolos. 

— Sveiki atvykę! Kokie vėjai jus čia atpūtė? 

— Pirmiausia norėjau išvysti palaimingą jūsų veidą, antra, esu 
čia dėl Mahometo Galgalo. 

— Jis buvo geriausias mano mokinys. Ir gavo mano palaimini- 
mą, — atsakė ajatola. 

— Tada žinau užtektinai, — atsakė Aga Džanas, pabučiavo aja- 
tolai petį ir atsistojo. 

— Bet... — toliau pratarė šis. 

Aga Džanas vėl priklaupė. 

— Jis visuomet ieško savo kelio. 

— Ką garbusis ajatola nori tuo pasakyti? - paklausė Aga Džanas. 

— Na, kad jis neseka paskui bandą. 

— Supratau, - tarė Aga Džanas. 

— Palaimintos santuokos ir geros kelionės namo, — užbaigė 
ajatola ir dar kartą padavė Aga Džanui ranką. 


Aga Džaną įtikino ajatolos žodžiai apie Galgalą — jis išgirdo 
lauktąjį patvirtinimą. Tačiau giliai širdyje vis tiek jautė nerimą. 


Sugrįžęs namo pasikvietė į savo darbo kambarį Šahbalą. 

— Šahbalai, gal galėtum pašaukti Sediką? 

Išgirdusi, kad Aga Džanas nori su ja kalbėtis, jaunoji moteris 
iškart suprato, kad nutiko šis tas svarbaus. 

— Prašau sėsti. Kaip tau sekasi? — paklausė Aga Džanas. 

— Gerai. 

— Klausyk, mano dukra, kai kas paprašė tavo rankos. 

Sedika paraudo ir nunarino galvą. 

— Jis - imamas. 

Ji pažvelgė į Šahbalą. Šis nusišypsojo ir pridūrė: 

— Nuostabus jaunas imamas! 

Sedika nusišypsojo. 

— Buvau Kome ir kalbėjausi su jo ajatola. Savo mokiniui jis 
negailėjo gerų žodžių. Tavo broliui jis irgi patinka. Ką manai? Ar 
eisi už imamo? 

Ji tylėjo. 

— Per piršlybas tylėti negalima, - paragino Aga Džanas. - Koks 
tavo atsakymas? 

- Jis gražus imamas. Vilkėjo madingu imamo apsiaustu ir avėjo 
gerai nuvalytais šviesiai rudais batais. Jo išvaizda negalėtum skųs- 
tis, - pasakė šypsodamasis Šahbalas. 

Aga Džanas laikėsi taip, lyg nebūtų girdėjęs Šahbalo, tačiau 
pastarojo žodžiai tikrai pasiekė Sedikos ausis, ir ši vėl nusišypsojo. 

— Ką atsakysi? Ar pradėti kalbėtis su jo šeima? 

— Galim pradėti, — pasakė ji tyliai po ilgos pauzės. 

— Dar turiu šį tą pridurti, - pasakė Aga Džanas. — Jis visiškai 
kitoks negu tavo tėvas. Jis - ajatolos Almakio sekėjas. Ar šis vardas 
tau ką nors sako? 

Sedika pasižiūrėjo į Šahbalą. 

— Jis — ne provincijos imamas, — pasakė šis. 

— Su juo tavo gyvenimas bus neramus, o kartais ir sunkus, — 
aiškino Aga Džanas. - Ar manai, kad galėsi taip gyventi? 

Ji pagalvojo ir atsakė: 

— O kaip jums atrodo? 

— Viena vertus, tokį gyvenimą gyventi yra garbinga. Antra ver- 
tus, jis gali virsti tikru pragaru, jeigu netiki tuo, ką darai, — atsakė 
Aga Džanas. 

— Ar galėčiau pirmiausia su juo pasikalbėti? 

— Savaime suprantama, — pritarė Aga Džanas. 


Po savaitės Šahbalas palydėjo imamą Galgalą į svečių kambarį, 
kuriame stovėjo dubuo su vaisiais ir kvepėjo ką tik užplikyta arbata. 

Paskui Šahbalas pasišaukė Sediką ir pristatė ją Galgalui. 

Ji pasisveikino su Galgalu ir sustojo prie veidrodžio, kabančio 
ant sienos. Jis paklausė, ar Sedika nenorėtų atsisėsti. Ši atsegė savo 
čadrą, kad Galgalas galėtų geriau matyti jos veidą. 

Šahbalas paliko juos vienus ir tyliai paskui save uždarė duris. 

Senelės stovėjo prie baseinėlio ir viską stebėjo. Aga Džano žmo- 
na Fagri Sadata matė Galgalą pro savo langą viršutiniame aukšte. 
Zinata Ganuma meldėsi savo kambaryje už sveiką savo dukters 
santuoką. Tik tiek ji ir tegalėjo, nes niekas niekuomet neklausė, 
ką ji mananti. Zinatos Ganumos nuomonė nebuvo svarbi. Namie 
viską nuspręsdavo Fagri Sadata. 

Aga Džano dukros tūnojo pasislėpusios už užuolaidų, kad ga- 
lėtų pamatyti Galgalą, kai šis išeis iš svečių kambario. 

Galgalo ir būsimosios nuotakos susitikimas tetruko trumpą 
valandėlę, mat veikiai durys atsivėrė ir Sedika išėjo iš svečių kam- 
bario. Ji atrodė laiminga; žvilgtelėjusi į seneles, užlipo į viršutinį 
aukštą. 

Šahbalas aprodė Galgalui vidinį kiemą. 

— Štai mūsų namų senelės. 

Iš viršutinio aukšto nusileido Fagri Sadata. 

— Aga Džano žmona, namų karalienė, — pristatė juokdamasis 
Šahbalas. 

Galgalas pasisveikino nežiūrėdamas į ją. Viena po kitos su Gal- 
galu susipažino ir mergaitės. Kai Galgalas pamatė visus namų 
gyventojus, Šahbalas palydėjo jį į turgų, kad jis toliau aptartų 
vedybų reikalus su Aga Džanu. 

Po poros dienų Aga Džanas priėmė imamą Galgalą su jo tėvu 
namie, savo darbo kambaryje, dalyvavo ir Alsaberis. Pokalbio tonas 
buvo visiškai kitoks negu per įprastas piršlybas, nebuvo ištarta nė 
žodžio apie auksą ar pinigus. Nuotaka padovanos savo jaunikiui 
auksu aptaisytą Koraną, o savo tėvo namus paliks pasipuošusi balta 
čadra su viduramžių poeto Hafizo poezijos tomeliu rankose. Bet 

visi žinojo, kad turtinga miesto šeima neišleis savo dukters į naujus 
namus tuščiomis rankomis. Savaime suprantama, nuotaka gaus vis- 
ką, ko tik gali prireikti. Paskui pokalbis pakrypo apie mečetę, apie 
biblioteką, knygas, senuosius rūsius, akląjį Muedžziną ir, žinoma, 
apie seną namų kedrą, galiausiai buvo paskirta ir vestuvių diena. 

— Mobarak ensha Allah“, - atsisveikino vyrai, spausdami kits 
kitam rankas. 

Pokalbiui pasibaigus, į kambarį įėjo Sedika, nešina sidabriniu 
padėklu, ant kurio stovėjo penki sidabriniai puodeliai arbatos. 

Vestuves buvo sutarta kelti šventosios Fatimos gimimo dieną. 
Tai viena gražiausių metų dienų, ne per karšta, nes iš kalnų atklys- 
tantis vėjas maloniai vėsina. Tokią dieną pagaudavo noras griebti 
savo nuotaką į rankas ir nerti po plona vasarine antklode. Šituo 
metų laiku beveik visi miegodavo ant stogų. Kad ir kur pažvelg- 
davai, virš namų matei baltuojant permatomas, nakvynei skirtas 
palapines. Jose dažniausiai miegodavo jaunieji. 

Buvo sutarta surengti šventę ir pakviesti į ją svarbiausias miesto 
ir turgaus šeimas. Juk vestuvės nepaprastos, išteka imamo Alsaberio 
dukra. O ir jaunikis - ne bet kas, ne koks mokytojas ar piliečių 
registro valdininkas. Jis buvo net ne pirklys, o imamas iš Komo 
tamsiu turbanu. 


Dievo palaimos. (Aut. past.) 

Atėjo Aroesi — vestuvių - diena. 

Zinata Ganuma pasikvietė dukrą į savo kambarį, uždarė duris 
ir pabučiavusi ją paklausė: 

— Ar džiaugiesi vestuvėmis su Galgalu? 

— Nežinau... 

— Turėtum būti patenkinta, jis gražus vyras, o tavo tėvas sako, 
kad ir labai ambicingas. 

— Kaip tik todėl ir bijau. 

— Man irgi buvo baisu, kai tekėjau už tavo tėvo, visoms mergai- 
tėms neramu, kai staiga reikia iškeliauti su svetimu vyru, bet kai 
tik pasiliksite vienudu, baimė pranyks. Galų gale visos mergaitės 
turi ištekėti ir palikti tėvų namus. 

Nors Žinara Ganuma šnibždėjo dukrai raminamus žodžius, 
giliai širdyje ir jai kirbėjo abejonių. Nežinojo kodėl. Staiga at- 
mintin grįžo visi nesmagūs praeities prisiminimai. Tačiau Sedikai 
ji to neparodė. 

— Vis dar negaliu patikėti, — pasakė ji dukrai. 

— Kuo negali patikėti? 

— Tiesiog tuo, kad tu užaugai tokia didelė, išteki ir išeisi iš 
namų. 

— Kodėl taip liūdnai kalbi? 

Zinatos akyse sužvilgo ašaros. 

— Dėl tavo laimės, — atsakė ji ir pabučiavo dukrą. 

Nuo pat pirmos akimirkos, kai gimė Sedika, jos motina bijojo 
prarasti dukrą. Baiminosi staiga ją rasti negyvą — lovoje, sode ar 
prie baseinėlio. 

Sedikos vaikystė Zinatai buvo sunkus metas. Baimė niekad 
nepaliko jos ramybėje. Sutemus ji nedrįsdavo gultis į lovą gąsdin- 
damasi baisių košmarų. Zinata Ganuma buvo imamo Alsaberio 
pusseserė, už jo ištekėjo būdama vos šešiolikos. Jie susilaukė pirmo 
vaiko — dukrelės Ozros. Ši buvo penkeriais metais vyresnė už Se- 
diką, sulaukusi aštuoniolikos ištekėjo už vyro iš Zinatos giminės. 
Dabar ji turėjo tris vaikus ir su vyru gyveno Kašane. 

Paskui Zinatai gimsta sūnus Abas. Berniukas iškart tampa šei- 
mos viltimi, vėliau jis turės pakeisti Alsaberį mečetėje. Bet vieną 
šilrą vasaros dieną, kai ji su berniuku lieka viena namie, nutinka 
baisus dalykas. 

Vaikas ką tik išmoko vaikščioti ir svyrinėdamas džiugiai perse- 
kioja namų kates. Trumpam Zinata užlipa į viršų, į savo kambarį, 
ir visiškai pamiršta vaiką. Tik išgirdusi tylą ji pažvelgia pro langą, 
tačiau Abo niekur nė kvapo. Plevėsuodama savo plačiu apdaru 
ji nuskuba laiptais žemyn ir mato, kad namų katės tupi prie ba- 
seinėlio. Vandenyje plūduriuoja jos sūnaus kūnelis. Klykdama 
ji mėgina ištraukti vaiką iš vandens. Išgirdę Zinatos riksmą, ant 
mečetės stogo pasirodo pora vyrų ir atskuba moteriai į pagalbą. 
Jie griebia vaiką per pusiaują, bet veltui. Zinata klykia. Jie suima 
vaiką už kojų ir krato jį ore, bet ir tai nepadeda. Zinata klykia. 
Jie uždega ugnį ir laiko berniuką virš šiltų liepsnų. Bet jau per 
vėlu. Zinata klykia. Vyrai paguldo kūnelį ant žemės ir uždengia jį 
Žinatos čadra. Abas, namų viltis, nebegyvas. 


Niekas nekaltino Zinatos dėl to, kas nutiko. Tačiau ji išsigan- 
dusi užsidarė savo kambaryje. 

Pas moterį užsukęs Aga Džanas ją ramino: 

— ŽZinata, aš susitaikiau su Dievo valia. Turi padaryti tą patį. 

Paskui namie apie Abą niekas nebekalbėjo. Mėnesių mėnesius 
visi tyliai verkė, bet apie tai nepratarė nė žodžio. Zinata priėmė 
šią tylą kaip bausmę — kaip sunkią bausmę. 

Po metų ji pastojo. Laukėsi Sedikos. Pagaliau išlindo iš savo 
kambario ir ėmė talkinti senelėms virtuvėje. Ir tik po dvejų metų, 
pagimdžiusi Ahmadą, Zinata vėl atsitiesė ir grįžo į gyvenimą. 


Nežinia, ar dėl nelaimės, ar dėl ko kito, Zinata namie niekad ne- 
rasdavo sau vietos. Ji gyveno Fagri Sadatos šešėlyje. Jautėsi antrarūšė. 

Jeigu Fagri Sadatai būtų nutikę kas nors panašaus, Aga Džanas 
būtų pasilikęs prie jos ir daręs viską, kad palengvintų jos skausmą. 

Bet Alsaberis buvo silpnas. Nors niekuomet nekaltino Zinatos, 
per visus tuos sunkius metus jos ir neguodė. Nė karto neapkabino 
ir neprabilo į ją švelniais žodžiais. O jeigu tavęs nemato tavo vyras, 
tikrai nematys ir aplinkiniai. Kaip ir dabar. Jos dukra ruošėsi tekėti, 
o niekas nepaklausė jos nuomonės. 

— Nesvarbu, — pasakė Zinatos atvaizdas veidrodyje, šluostyda- 
masis ašaras, — mano laikas dar ateis. 


Namai prisipildė šurmulio. Vidiniame kieme buvo pakabinta 
ilgutėlė užuolaida, kuria šiaip mečetėje per maldą atskirdavo vyrus 
ir moteris. 

Buvo patiesti brangūs kilimai, mečetės patarnautojai namo 
sienas nukabinėjo audeklais su ryškiai išrašytais šventais tekstais. 

Ant medžių šakų plevėsavo žalio atlaso skiautės su išrašyta meis- 
trų poezija. Pakviestas iš Komo atvyko net žymiausias šventų tekstų 
giedotojas. Jo giedama ritmiška Korano sura susirinkusiesiems darė 
neišdildomą įspūdį. 

Aga Džanas apsivilko nauju kostiumu ir nusikirpo. Jam patiko 
nauji, švarūs drabužiai. Fagri Sadatos nuopelnas, kad turguje jis 
buvo vienas iš nedaugelio prekybininkų, kurie šiek tiek laiko skiria 
savo išvaizdai. Aga Džano tarnas turguje rūpinosi, kad šeimininko 


52 


Aroesi 


batai visada būtų švariai nuvalyti, o senelės lygino jo marškinius. 
Fagri Sadata kartais pasišaipydavo: 

— Tu gražiausias miesto vyras. Jei tave kas pamatytų ką tik nu- 
siskutusį ir skrybėlėtą, nepatikėtų, kad dar ir atmintinai Koraną 
moki. 


Imamas tebesėdėjo bibliotekoje. Kai visi sueis į vidų, jis trum- 
pam pasirodys, o paskui vėl grįš prie knygų. 

Šventė jau buvo prasidėjusi, pamažu rinkosi giminaičiai ir svar- 
būs miesto vyrai. Jie ėjo į dešinę nuo užuolaidos, kur augo senasis 
kedras, ir sėdosi ant kėdžių prie baseinėlio. Moterys traukė toliau, 
užlindusios už didžiulės užuolaidos, jos patekdavo į gražų, kvapnų 
sodą, rūpestingai prižiūrimą savo darbą išmanančio namų sodinin- 
ko Am Ramazano. Keista, bet niekas neatsivedė vaikų. Dažniausiai 
vaikai būdavo pirmieji svečiai, bet ne šia ypatinga proga. Atėjusiuo- 
sius sutiko su arbata ir didžiausiais kepėjo gardumynais, Ir vyrų, ir 
moterų pusėje svečiams ant rankų buvo purškiami rožių kvepalai. 

Visiems, ypač moterims, rūpėjo pamatyti Galgalą. 

Prie durų sustojo automobilis ir iš jo išlipo meras. Aga Džanas 
ji pasveikino. Merui žengiant į vidų ir sėdant prie baseinėlio vyrai 
atsistojo. 

Kai prie durų sustojo antras automobilis, visi suprato, kad 
atvyko jaunikis. Aga Džanas sutiko Galgalą ir nusivedė ten, kur 
sėdėjo meras. 

Šis atsistojo norėdamas pasisveikinti su Galgalu, tačiau jaunasis 
imamas elgėsi taip, lyg jo nematytų ar nepažintų. Merą jis laikė 
šacho tarnu ir niekada nebūtų sutikęs sėdėti greta jo, ką ir kalbėti 
apie rankos paspaudimą. Miesto galva vėl atsisėdo, niekas nepra- 
tarė nė žodžio. Užsišnekėjęs su kitu svečiu Aga Džanas nepamatė, 
kas nutiko tarp imamo ir mero. 

Prieš trečią valandą atvyko civilinės metrikacijos tarnautojas, 
lydimas dviejų barzdotų padėjėjų. Abu po pažastimis nešėsi po 

didelę registracijos knygą, paskui susėdo prie stalo, čia kiek vėliau 
bus pasirašytas santuokos liudijimas. 

Susėdę valdininkai iškart atvertė savo knygas ir taip oficialiai 
pradėjo ceremoniją. Staiga kitapus užuolaidos kilo triukšmas, mo- 
terys ėmė šaukti: 

— Salam baar Fatėme, salam baar Fatėme!“ 

Visi suprato, kad atėjo nuotaka ir atsisėdo į jai skirtą kėdę prie 
stalo, prie kurio metrikacijos skyriaus darbuotojai kažką uoliai rašė. 

Nuotaka buvo graži kaip niekada. Pasipuošusi pieno spalvos su- 
knele ir šviesiai žalia čadra, išpuošta rožių ornamentais. Po kruopš- 
čiai išpešiotais antakiais ryškėjo atsargiai padažytos blakstienos. 
Tokia ji labiau panėšėjo į jauną moterį, o ne į mergaitę. 

Vienas iš metrikacijos skyriaus darbuotojų paprašė nuotakos 
gimimo liudijimo. Aga Džanas iš vidinės kišenės išsiėmė keletą 
popierių ir padavė juos valdininkui. Vyras rūpestingai viską surašė 
savo didžiojoje knygoje ir paprašė jaunikio gimimo liudijimo. 

Galgalas pasirausė savo kišenėse, tačiau nieko jose nerado, tada 
tyliai ėmė šnibždėtis su tėvu. Šis ėmė ieškoti savo krepšyje. Visi 
laukė, kol jis išims dokumentus, bet jų nebuvo. 

— Aš jį pamiršau, — pasakė Galgalas. 

Kitapus užuolaidos nustebusios moterys ėmė garsiai kalbėtis. 

Neregėta negirdėta. 

Metrikacijos skyriaus darbuotojas kiek pagalvojo ir paklausė: 

— Gal turite kokį nors kitą dokumentą, kuriuo galėtumėte 
įrodyti savo tapatybę? 

Galgalas vėl apieškojo savo kišenes, pašnibždom persimetė ke- 
liais žodžiais su tėvu. Ne, jis neturėjo jokio dokumento. 

Abipus užuolaidos kilo ūžesys. Aga Džanas dirstelėjo į merą ir 
įžvelgė jo akyse nepasitikėjimą. Žvilgrelėjo į dar keletą gerbiamų 
miesto vyrų; ne, ši situacija niekam nepatiko. Kaip gali būti, kad 
Galgalas nori tuoktis, bet nepasiima jokių reikiamų dokumentų? 


Tebūnie pasveikinta Fatima, pranašo Mahometo dukra! (Aut. past.) 

Visi laukė Aga Džano reakcijos. O šis nuogąstavo, kad Galgalas 
tyčia pamiršo savo dokumentus. Galbūt taip jis norėjo giminę 
užspeisti kampe ir susituokti su jos dukra be jokių oficialių įrašų. 
Galbūt tai buvo įprasta provincijoje, kaimo imamas tada garsiai 
perskaitydavo Santuokos surą, nuotaka ištardavo „taip“, jaunikis 
ištardavo „taip“, ir kelias į jaunosios lovą šiam vyrui atsiverdavo. 
Po tokių jungtuvių vyras vėliau galėdavo tuoktis dar su keliomis 
moterimis. Tačiau nieko panašaus nebenutikdavo mieste, juolab 
tokiai visų gerbiamai giminei kaip Aga Džano. 

— Gal pamiršai savo dokumentus tėvo namuose? — paklausė 
Aga Džanas Galgalo. 

— Ne, manau, kad ne. Jie liko Kome. 

Aga Džanas prisėdo prie mero ir ėmė su juo tartis. 

— Jūs teisus, — pasigirdo mero balsas. - Taip elgtis negalima! 

Paskui Aga Džanas priėjo prie Alsaberio, ką tik išėjusio iš bib- 
liotekos ir su mečetės sargu stovinčio prie kedro. 

— Jungtuvių nebus, — pasakė jam Aga Džanas. — Pirma jaunikis 
privalo atsinešti savo dokumentus. 

— Bet tada jam reikia į Komą, o tai užtruks iki vidurnakčio. 
Gal geriausia būtų iškart perskaityti Santuokos surą, o paskui jis 
ramiai galėtų keliauti į Komą pasiimti dokumentų. 

— Ne, nes kai tik perskaitysime Santuokos surą, bus viskas 
baigta. Jam priklausys mūsų dukra, ir nieko negalėsime pakeisti. 
Jeigu jis ją išsives, liksime tuščiomis rankomis. Tu tai žinai geriau 
negu aš. 

— Tu teisus. Pasiųsk jį dokumentų, — atsakė Alsaberis ir grįžo 
atgal į biblioteką. 


Aga Džanas nužingsniavo prie civilinės metrikacijos darbuotojo 
ir pasakė: 

— Be galiojančių dokumentų - jokių jungtuvių! 

Visi ėmė kalbėti vienas per kitą. 

Aga Džanas pasisuko į Galgalą ir ramiai tarė: 

— Aš laukiu. Mes laukiame. Jūs galite ramiai keliauti į Komą 
pasiimti savo dokumentų. 

Tokios reakcijos Galgalas nesitikėjo. 

— Bet tai neįmanoma! Į Komą dabar nevažiuoja joks traukinys. 
O autobusais aš nepasitikiu. 

— Aš viską sutvarkysiu, — atsakė Aga Džanas. 

Jis vėl priėjo prie mero ir su juo šnektelėjo. Pritardamas meras 
porą kartų linktelėjo. 

— Viskas parengta, - pasakė Aga Džanas. - Netrukus prie namų 
privažiuos visureigis, mero vairuotojas jus nuveš. Aš kantrus žmo- 
gus, tačiau jums reikėtų paskubėti. 

Galgalui šie žodžiai užčiaupė burną. Jis atsistojo ir piktai nu- 
žingsniavo prie durų laukti visureigio. Vieną akimirką Aga Džanui 
dingtelėjo, kad jo akyse įžvelgė kažką niekšinga, tarytum staiga 
būtų nukritusi Galgalo kaukė ir pasirodęs tikrasis jo veidas. 


Nebuvo planuota, kad svečiai pasiliks vakarieniauti. Tačiau Aga 
Džanas pasisuko į visus susirinkusius ir tarė: 

— Atleiskite. Ir taip gali nutikti. Visus iš širdies kviečiu vaka- 
rienės. 

Jis kaipmat pasiuntė Šahbalą į restoraną priešais mečetę visko 
parengti. 

Fagri Sadata nusivedė Aga Džaną į kambarį, nes norėjo vyrui 
šį tą pasakyti: 

— Ar nemanai, kad pernelyg griežtai pasielgei? 

— Gal neturėčiau taip sakyti, bet juo nepasitikiu. 

— Jau dabar nepasitiki? 

— Jis — ne paprastas imamas, jis protingas, nesitikėjau, kad pasi- 
rodys čia be dokumentų. Jis kažką planuoja, bet ką - nesuprantu. 

— Jūs, vyrai, tik ir kalbate apie kažkokį planą, bet kokį? 

— Dabar jau nebesvarbu, jis važiuoja į Komą. Mums prireiks 
kantrybės. 

— Kaip visuomet. Vyrai nusprendžia, o moterys turi apsišarvuoti 
kantrybe. 

— Netiesa. Savo namų dukros taip lengvai neatiduosiu. Maniau, 
suprasi. 

— Aš suprantu tave, bet ką dabar pasakyti moterims? — paklausė 
Fagri Sadata nežiūrėdama į vyrą. 

— Tu žinai, ką joms pasakyti. Priimk jas, valgyk su jomis, šyp- 
sokis, neparodyk, kad esi paveikta šio įvykio, ir turėk kantrybės. 


Pusę vienuoliktos Galgalo dar nebuvo nė ženklo. Svečiai baigė 
vakarieniauti. Patarnautojai jau kelintą kartą visiems siūlė šviežiai 
užplikytos arbatos. Iš rankų į rankas keliavo vandens pypkės. Porai 
valandų pasitraukęs meras vėl grįžo. Turgaus vyrai po vakarienės 
nuėjo pasivaikščioti palei upę. Jie parodė Aga Džanui savo supra- 
tingumą: patys būtų pasielgę visiškai taip pat. 

Šahbalas stovėjo ant mečetės stogo ir žiūrėjo į gatvę. 

Kai galiausiai išvydo atvažiuojant automobilį, davė ženklą Aga 
Džanui. 

Kiek vėliau prie durų sustojo visureigis. 

Iš jo išlipo Galgalas, nuėjo tiesiai prie metrikacijos darbuotojo 
ir demonstratyviai prieš jį ant stalo padėjo savo dokumentus. 

Kažkas sušuko: 

— Sa lawat baar Mohammad...* 

Visi prisidėjo: 

— Sa lawat baar Mohammad! 

Aga Džanas nusišypsojo. Iš pasivaikščiojimo grįžo turgaus vyrai. 
Giedotojas garsiai užgiedojo: 


Prisiekiu naktimi, kai ji apkloja! 
Ir diena, kai ji nušvinta! 


Prisiekiu saule ir jos rytmečio šviesa! 


Tebūnie pasveikintas pranašas Mahometas. (Aut. past.) 

Ir mėnuliu, kuris saulę seka! 

Ir diena, kuri mėnulį apšviečia! 

Prisiekiu dangumi ir tuo, kuris jį surentė! 
Žeme ir tuo, kuris ją supylė! 

Prisiekiu siela ir tuo, kuris ją įkvėpė! 


Mabiba* 


Galgalas išsivežė savo nuotaką į Komą, tačiau niekas nežinojo, 
kur jaunavedžiai gyvena. Šeima nesitikėjo, kad imamas slėps savo 
adresą, nors garsiai apie tai niekas nekalbėdavo. 

„Nieko baisaus, — kartojo Aga Džanas, - mūsų namų durys 
jiems visada atviros.“ Galgalas baigė mokslus, tik dar neturėjo nuo- 
latinės mečetės. Darbuodamasis tuose pačiuose maldos namuose 
jaunas dvasininkas būtų galėjęs pradėti savarankišką gyvenimą, o 
iki tol priklausė nuo kuklios imamo pašalpos, mokamos jį globo- 
jusio ajatolos. 

Aga Džanas mielai būtų parėmęs jaunavedžius pinigais, ta- 
čiau Galgalas atsisakė jo pagalbos. Vis dėlto Aga Džanas jiems 
padėdavo — naudodamasis savo ryšiais, jis vis rasdavo Galgalui 
mečetę, kurioje imamas galėdavo kiek padirbėti kaip pavaduojantis 
dvasininkas. 

Retkarčiais Sedika aplankydavo saviškius, bet, prigrasinta Gal- 
galo, neatskleidė, kur jie gyvena. Kartais ji skųsdavosi motinai 
naujaisiais namais. Dabartinis namas buvo per mažas, nejaukus, 
be to, Sedikai niekaip nesisekė užmegzti ryšių su kaimynais. 

— Kome viskas kitaip, — kartodavo ji motinai, — visi gyvena 
atsiskyrę, tik namie su šeima, durys visuomet uždarytos, o užuo- 
laidos aklinai užtrauktos. 


Žuvys. (Aut. past.) 

— Visa tai dera prie naujo gyvenimo, juk persikraustėte į kitą 
vietą, ką jau kalbėti apie tai, kad gyvenate tokiame dievobaimin- 
game mieste - Kome. Galgalas dar jaunas, ką tik baigė mokslus ir 
dar neturi savo mečetės. 

— Aš suprantu, bet Galgalas visiškai kitoks negu tie vyrai, ku- 
riuos aš pažįstu, jis.ne toks kaip mano tėvas, ne toks kaip Aga 
Džanas, ne toks kaip dėdė Nosratas. Nežinau, kaip man prie jo 
priartėti. Su juo sunku paprasčiausiai pasišnekėti. Kai jis grįžta, 
namie dažnai stoja tyla, tai mane gąsdina, jis man neprataria nė 
žodžio, o ir aš nežinau, ką jam pasakyti. 

— Nelygink savo dabartinio gyvenimo su šiais namais. Šis na- 
mas senas, amžiams bėgant jis pats susikūrė savo ritmą. O tavo 
namas - jauno imamo buveinė be jokios istorijos. Turi jį paversti 
tikrais namais, sušildyk jo vidų, susidraugauk su kaimynais, rodyk 
meilę ir dėmesį savo vyrui. 

— Lengva pasakyti, motin, taip, aš mielai rodau jam savo meilę, 
klausimas tik, ar jam tos meilės reikia. 

— Kodėl turėtų nereikėti? 

— Nežinau! 


Kaskart apsilankiusi Sedika būdavo sutinkama su meile. Visi jai 
pirko drabužius ir batus, kišo pinigus ir namo į Komą išleisdavo 
pilnais krepšiais. 

Kai Galgalas kaip pavaduojantis dvasininkas turėdavo keliauti 
į kitą miestą, jis išsiųsdavo Sediką namo pas tėvus, o grįždamas 
užsukdavo jos pasiimti. Kartais jie išvykdavo tą pačią dieną, o 
kartais pasilikdavo dar savaitę paviešėti. Tada apsistodavo kupolo 
kambaryje. 

Šis kambarys turėjo mediniais turėklais aprvertą balkonėlį, iš 
kurio galėjai grožėtis kupolo šešėliu, krentančiu ant priešingos 
sienos. Tai buvo kaip tik ta siena, iš po kurios kadaise išlindo 
didelis skruzdėlių tumulas. 

Kai prieš aštuonis šimtus metų namas buvo statomas, archi- 
tektas šį kambarį sukūrė specialiai mečetės imamui. Iki pat prie- 
blandos iš jo galėjai matyti, kaip gražiai saulė žaidžia šešėliais. 
Pirmiausia ant sienos nudrykdavo tik tamsus kupolas, kiek vėliau 
išryškėdavo ir minaretų siluetai, o dar vėliau kupolas pasislėpdavo, 
palikdamas tik bokštų šešėlius. Kartais, spalvingos vakaro šviesos 
nutvieksti, siena nuskubėdavo balandžio, seno varno ar kačių pavi- 
dalai. Vakarėjant mečetės katės susirinkdavo į balkoną paspoksoti, 
kaip triukšmingai virš baseinėlio skraido šikšnosparniai. 

Jei pasitaikydavo gražus oras, balkone galėdavai pasitiesti kili- 
mėlį ir, atsirėmęs į pagalves, skaityti ar gerti arbatą. Svečias, apsi- 
gyvenęs kupolo kambaryje, nuo nieko nepriklausė. Todėl Galgalui 
šis kambarys idealiai tiko. Visą dieną imamas jame ir prabūdavo, 
jo ramybę trikdė tik valgyti atnešančios senelės. 


Gerus ryšius Galgalas palaikė tik su Šahbalu ir dažnai kviesda- 
vosi jį drauge pavalgyti. O Šahbalui jis patiko jau nuo pat pradžių. 
Vaikinas buvo matęs daug imamų, tačiau Galgalas turėjo kažką, kas 
nė iš tolo nepriminė kitų dvasininkų. Jis buvo kupinas naujų idėjų 
ir pasakojo įdomius dalykus. Šahbalui patiko klausytis Galgalo ir 
su juo diskutuoti. 

Galgalas buvo apie viską informuotas. Apie Ameriką jis kalbėjo 
taip, lyg šią šalį pažinotų kaip savo delną, išaiškindavo, kaip ame- 
rikiečiai suėmė į nagą jų tėvynę ir kaip paslapčia ją valdė. Tai jis 
papasakojo Šahbalui, kaip amerikiečiai pirmą sykį įžengė į jų šalį. 

— Viskas buvo taip: Amerika pamažu virto milžiniška jėga ir 
norėjo mūsų šalį panaudoti kaip karinę bazę prieš Sovietų Sąjun- 
gą. Nors žmonių išrinktas premjeras Mosadikas buvo liberalus 
žmogus, rūpindamasis savo šalimi nenorėjo atiduoti jos Amerikai. 
Amerikiečiai nebegalėjo ilgiau laukti, jie nuogąstavo, kad Sovietų 
Sąjunga pasikvies Mosadiką į Maskvą ir nuteiks jį prieš Ameriką. 
Todėl CŽV sumanė valstybinį perversmą, o šachas jį palaimino. 

Buvo nuspręsta susidoroti su Mosadiku. Sovietų Sąjunga atskleidė 
šiuos planus ir iškart premjerą perspėjo. Šis areštavo grupę Ameriką 
palaikančių karininkų, kurie ketino įvykdyti perversmą, ir įsakė 
užimti šacho rūmus. CŽV agentai tik per nago juodymą spėjo 
šachą išgelbėti — išskraidino jį malūnsparniu iš rūmų. Kariniu 
laivu jis paspruko į Ameriką. 

— Įdomu. Apie šituos įvykius nieko nežinojau, - stebėjosi Šah- 
balas. 

— Mokykliniuose vadovėliuose apie tai nieko nerašo. Jus moko 
suklastotos istorijos, — tarė Galgalas. 

— O kas nutiko vėliau? 

— Amerikai, norinčiai tapti galinga pasaulio valstybe, reikėjo 
Irano. Artimuosiuose Rytuose Iranas užėmė strateginę vietą, be 
to, turėjo ilgesnę nei dviejų tūkstančių kilometrų sieną su Sovietų 
Sąjunga. Todėl buvo suplanuotas antras valstybinis perversmas. 
CŽV užmezgė kontaktus su Irano kariuomenės generolais. Po 
dviejų dienų, kai visi pamanė, kad suirutė nurimo, Mosadikas 
buvo sulaikytas. Visose svarbiausiose Teherano kryžkelėse stovėjo 
amerikiečių tankai, buvo užimtas parlamentas. Paskui į gatves jie 
paleido tūkstančius banditų ir kekšių, kurie iškėlę virš galvų nešė 
šacho portretus. 

Rytojaus dieną, apsuptas grupės CŽV agentų, šachas grįžo į 
savo rūmus. Šachas yra marionetė, šalin jį kartu su visais ameri- 
kiečiais! 


Nuo griežtų, emocingų Galgalo kalbų Šahbalui pašiurpdavo oda. 

Kai paskutinį kartą jie drauge valgė balkone, Galgalas vaikinui 
papasakojo apie įnirtingą ajatolų pasipriešinimą režimui ir istorinį 
ajatolos Chomeinio perversmą, pavertusį amerikiečius ir šachą savo 
priešais. Tą dieną buvo nužudyta daug jaunų imamų, dar daugiau 
jų sulaikyta. Chomeinis buvo priverstas pasitraukti į užsienį. 

Chomeinio vardą Šahbalas ne sykį girdėdavo tariant namuose, 
nors beveik nieko apie jį nežinojo. Kai dėjosi Galgalo nupasakoti 

įvykiai, Šahbalui buvo maždaug septyneri. Imamas pažadėjo ki- 
tąsyk atsinešti uždraustą knygą, kurioje išsamiai aprašyta nesena 
ajatolų pasipriešinimo istorija. 

Tą vakarą Galgalas išklojo tai, apie ką Šahbalas niekada nebuvo 
pagalvojęs: 

— Niekas nebijo kalėjimo, nes jis tapo tarsi universitetu, ypač 
jauniems aktyvistams. 

Ši mintis nustebino. Šahbalas buvo pratęs laikyti kalėjimą nu- 
sikaltėliams skirta vieta. 

— Politiniai kaliniai yra visiškai kitokie negu paprasti sulaikytie- 
ji, - paaiškino jam Galgalas. - Tai žmonės, kurie kovoja su režimu, 
žmonės, kuriems gėda, kad šioje šalyje veikia Amerikos CŽV. Tai 
šviesiausi protai, norintys tėvynės likimą paimti į savo rankas. Jie 
siekia radikaliai pakeisti politinę sistemą. Todėl režimas juos sulai- 
ko ir įkalina atskiroje vietoje. Tačiau tarpusavyje jie palaiko ryšį. 
Po dešimt, kartais net po dvidešimt jų sukišama į vieną kamerą. 
Kalėjime sėdi įvairiausių žmonių: studentų, menininkų, imamų, 
politikų, vadovų, mokytojų ir tų, kurie siūlo naujas idėjas. Jie ima 
tarpusavyje kalbėtis, diskutuoti ir taip kamera virsta universitetu, 
kuriame gali išmokti daug naujo. Ar gali įsivaizduoti, kas nutinka, 
kai į vieną kamerą pasodini tiek daug protingų žmonių? Jie dalijasi 
patirtimi ir klauso vienas kito. Tu ir pats įsitrauki. Kartais į vidų 
įžengia avinėlis, o išeina liūtas. Pažįstu daugelį kalinių: tai mano 
draugai, jauni imamai, kairiųjų ir dešiniųjų pogrindinių judėjimų 
atstovai. Ar kada nors apie juos girdėjai? 

— Ne. 

— Ką čia veiki? 

— K turite galvoje? 

— Na, ką veiki šiuose namuose, šiame mieste? 

— Nieko ypatingo. Einu į mokyklą ir į mečetę. 

Galgalas papurtė galvą ir tarė: 

— Taip ir maniau, šis miestas pražuvęs. Tai silpnas miestas. 
Visas kraštas pamažu nusigręžia nuo šacho, o Senedžanas saldžiai 

miega. Ko gali tikėtis iš miesto, kurio džamiu mečetės* imamas 
toks skystas? Ką Alsaberis dienų dienas veikia bibliotekoje? Nieko! 
Tik leidžia senelėms mazgoti savo pautus. Jis — šios gražios, didelės 
istorinės mečetės gėda. Ši šventykla turi turtingą istoriją, metas į 
ją įžengti ugningam pamokslininkui. Supranti, ką turiu galvoje? 

Šahbalas mėgavosi Galgalo žodžiais. Vaikinui imamas atrodė 
didis, o jis pats greta imamo — mažytis, jam knietėjo užduoti daug 
klausimų, bet buvo baisu garsiai leptelėti kokią kvailystę. 

Beveik visą tą vakarą jis pratylėjo, tik prieš pakildamas eiti į 
savo kambarį staiga ištarė: 

— Noriu jums šį tą parodyti. 

— Ką? 

— Savo istorijas. Aš rašau, — dvejodamas pratarė. 

— Kaip įdomu! Parodyk. Ar turi jas čia? Paskaityk ką nors. 

— Nežinau, ar jos geros. 

— Nieko apie tai negaliu pasakyti, bet gerai, kad rašai. Eik, 
atsinešk savo darbą! 

Šahbalas išėjo ir greitai grįžo su trim bloknotais, droviai padavė 
juos Galgalui. 

— Matau, kad jau daug prirašei, — pratarė nustebęs šis, var- 
tydamas sąsiuvinius, — jau per pirmą mūsų susitikimą supratau, 
kad esi protingas jaunuolis. Pasirink vieną iš savo pasakojimų ir 
paskaityk jį man. 

— Dar niekam nesu jų rodęs, — tarė vartydamas sąsiuvinius Šah- 
balas. Radęs norimą puslapį, jis kalbėjo toliau: - Man nedrąsu, bet 
pasistengsiu, — ir ėmė skaityti. - Anksti ryte prieš maldą eidamas 
prie baseinėlio plauti rankų pamačiau, kad mano tėvo kambaryje 
nedega šviesa. Jis visuomet atsikeldavo anksčiau už mane ir prie 
baseinėlio ateidavo pirmas, tačiau šįsyk viskas atrodė kitaip. Žuvys, 
kurios, mane išvydusios, vandenyje imdavo sukti smagius ratus, 


* Pagrindinė miesto šventykla, kurioje laikomos penktadienio pamaldos, dar vadi- 


nama penktadienio mečete. (Aut. past.) 

dabar ramiai plūduriavo, uodegytėmis į mane. Vandenyje ryškėjo 
spalvingi jų žvynai. Ant vieno baseinėlio akmens raudonavo krau- 
jas. Iškart supratau, kad kažkas nutiko, nubėgau prie savo tėvo 
kambario, atsidariau jo duris, uždegiau šviesą... 

— Labai gerai! Gali toliau nebeskaityti, pats pratęsiu. Turi ta- 
lentą, palik čia savo sąsiuvinius, patyrinėsiu juos, — tarė Galgalas 
ir atsistojo. 

Jis nulipo į kiemą, nuėjo prie baseinėlio, pažvelgė į žuvis, mie- 
gančias žibinto nušviestame vandenyje. Bibliotekoje degė lempa. 
Ant užuolaidos krito imamo šešėlis. Galgalas tyliai atidarė laukujes 
duris ir išėjo prie upės. 

Kieme bolavo sniegas, buvo penkta valanda vakaro, pamažu temo 
ir pūtė šaltas vėjas. Kaip įprasta, senelės su švariais rankšluosčiais 
ir naujų drabužių pamaina ėjo į vonią nuprausti Alsaberio prieš 
maldą. 

Nors anksti ryte jos pakūrė krosnį, vonioje buvo šalta. 

— Daugiau nebegalima, jau visai nebepakenčiama, — skundėsi 
Golbanu. — Jam reikia eiti į miesto pirtį, kitaip dar apsirgs. 

Vakaras buvo ypatingas, skirtas paminėti nakčiai, kai žuvo 
šventasis Alijus. 

Alijus buvo ketvirtasis islamo kalifas. Jis stovėjo mečetėje ir 
meldėsi kartu su tūkstančiais tikinčiųjų už nugaros. Atėjo Ebnė 
Molgamas ir atsistojo už jo. Jis meldėsi drauge su Alijum ir laukė, 
kol šis pabaigs. Kai Alijus baigė, Ebnė Molgamas išsitraukė kardą ir 
smarkiai kirto juo Alijui per galvą. Šis krito. Nuo tada musulmonai 
pasidaliję į dvi atšakas: šiitus ir sunitus. 

Šiitai Alijaus sekėju laikė Hasaną, vyriausią Alijaus sūnų. Suni- 
tai turėjo kitą kandidatą. Šiitai amžių amžius priešinosi sunitams. 
Nors Alijus krito, jis liko didžiąja šiitų meile. Prabėgus keturiolikai 
šimtmečių po Alijaus mirties, šiitai vis dar aprauda jo mirtį, tarsi 
šis būtų žuvęs tik vakar. 

Šįvakar mečetė bus sausakimša. Alsaberis gerai pasirengė ir no- 
rėjo pasakyti išsamų pamokslą apie Alijų. Jis sugalvojo šį tą nauja; 
vakare, praėjus keturiolikai amžių nesantaikos tarp šiitų ir sunitų, 
jis norėjo kalbėti apie susitaikymą. 

— Gana priešiškumo! Mes esame broliai! — visą dieną repetavo 
imamas prieš veidrodį. —- Paduodu jums savo ranką. Širdingai spau- 
džiu jūsiškę rodydamas draugiškumą ir siekdamas islamo vienybės. 

Apie sumanytą pamokslą jis nepasitarė su Aga Džanu, norėjo 
jį nustebinti. Jeigu ir būtų apie tai prabilęs, Aga Džanas būtų tik 
numojęs ranka: „Beprasmiška. Vis tiek mūsų mieste nėra jokių 
sunitų.“ 

Vis dėlto, ar mieste gyveno sunitų, ar ne, ar jie galėjo jį išgirsti, 
ar ne, šį vakarą Alsaberis norėjo paskelbti šį tą nauja, tai, ko joks 
kitas imamas dar nebuvo pasakęs. 

Senelės ant mažos ugnies užkaitė didelius šilto vandens puodus 
ir laukė, kol ateis Alsaberis. 

Paskendęs savo mintyse atžingsniavo imamas, jis patikrino 
ranka vandens šiltumą ir atsargiai įlipo į vonią. Laikydamasis už 
vonios kraštų paniro į vandenį. Vėl iškilęs sušuko: 

— Sunitai, aš spaudžiu jums ranką! Mes esame broliai! Broliai! 
Šalta, ak, kaip šalta! 

Viena senelė užpylė kaušą šilto vandens jam ant galvos, o kita 
pradėjo imamą muilinti. Tuo metu Alsaberis, drebėdamas iš šalčio, 
kartojo savo pamokslą: 

— Islamui gresia pavojus! Savo senus ginčus palikime praeityje! 
Petys į petį kovokime su bendru priešu! Šalta! 

Jis dvejojo, ar nereikėtų paskutinių pamokslo žodžių pakeisti: 
„kovokime s4 vienu bendru priešu!“ 

Paskutinis sakinukas buvo dviprasmis, nes ką imamas turėjo 
galvoje sakydamas „su vienu bendru priešu? Šachą? Amerikiečius? 
Jeigu Alsaberis išdrįstų tai įvardyti, šis pamokslas būtų ugningiau- 
sias iš visų, kada nors pasakytų, tačiau jis dvejojo. 

— Baigta, - pasakė viena senelė. 

Alsaberis atsistojo, kilstelėjo dešinę koją ir pastatė ant patiesto 
rankšluosčio, tačiau nesilaikydamas už vonios krašto staiga paslydo 
ir šleptelėjo žemėn, o kairioji koja vis dar liko vonioje. 

— Mirštu! — suriko jis nusigandėęs. 

Apstulbusios senelės iškart padėjo jam atsistoti ir pamėgino vėl 
įkelti jį į vonią. Pargriuvęs ant grindų imamas vėl susipurvino ir 
buvo netinkamas maldai. Tačiau staiga iš užkrosnio iššoko viena 
mečetės katė. Išsigandusi garsaus Alsaberio riksmo, ji pliūkštelėjo į 
vonią, iššoko iš jos ir pro nuogas imamo kojas išskuodė lauk. Katė 
palietė šlapią, nuogą imamo koją! Jau vien ši mintis baisi! Galbūt 
visai netoliese vaikštinėjo tūkstančiai pelių. Alsaberis nusipurtė 
vos apie tai pagalvojęs. Vonia buvo nešvari, vanduo buvo nešvarus, 
rankšluosčiai buvo nešvarūs, senelės buvo nešvarios, ir visa tai — 
kaip tik tą naktį, kai žuvo šventasis Alijus. Naktį, kurią imamas 
ketino pasakyti ypatingą pamokslą! Ką dabar daryti? Kur jis galėjo 
apsiplauti prieš artėjančią maldą? Žmonės jau laukė jo mečetėje. 

— Alache! — sušuko jis užspausta gerkle ir nuogas tamsoje išlėkė 
į lauką prie baseinėlio. 

— Ne, nereikia! - suriko Golbanu. - Lauke pasnigo. Nereikia! 

Alsaberis šoko į baseinėlį ir iškart paniro po vandeniu. 

Raudonos žuvys, nušviestos žibinto, šoko į kitą baseinėlio pusę, 
garsiai sukrankė mečetės varnas, senelės nuskubėjo į rūsį ir grįžo 
su naujais švariais rankšluosčiais. 

— Dabar jau gana! - sušuko Golebeha. 

— Prašau išlipti! - pritarė Golbanu. 

Alsaberis išniro, paskui vėl pradingo po vandeniu. 

— Tučtuojau išlipk iš vandens! 

Alsaberiui pavyko atsistoti. 

Jis susverdėjo, bet vėl išsitiesė ir žingtelėjo kelis žingsnius prie 
senelių. Šios apsuko jį rankšluosčiais, Golbanu pirmoji nulėkė į 
biblioteką pakurstyti krosnies. Golebeha nusileido į rūsį atnešti 
daugiau rankšluosčių. 

Krosnis įkaito, sušilo ir rankšluosčiai, bet kur pradingo Alsa- 
beris? 

— Gal jis nuėjo į savo miegamąjį? 

— Alsaberi! — pašaukė Golbanu. 

— Pasigailėk jo, Viešpatie! Dėl Dievo, kurgi jis pražuvo? Alsa- 
beri! 

Raudonos žuvys baseinėlyje susispietė į būrelį. Nepertraukiamai 
krankė varnas, ant stogo krašto sutūpė mečetės katės, senelės prisi- 
artino prie baseinėlio. Išsitiesęs visu ūgiu ant žemės, sniege gulėjo 
Alsaberis, žibinto šviesa geltonai nuspalvino jo veidą. Imamo akys 
buvo užmerktos. Lūpose sušalo šypsena. 

— Alsaberi! — suklykė senelės. 

Tačiau namai buvo tušti, visi jau laukė mečetėje. Senelės laiptais 
užbėgo ant mečetės stogo. Katės traukėsi joms iš kelio. Pasiekusios 
kairįjį minaretą, kurio bokšte visuomet stovėdavo Muedžzinas, jos 
iš visų jėgų sušuko: 

— Alsaberis iškeliavo! 

Žmonės mečetėje išgirdo jų balsus. Grupės turgaus vyrų ly- 
dimas, Muedzinas užlipo ant stogo. Laiptais jie nusileido prie 
baseinėlio. Išvydęs ant žemės gulintį Alsaberį, durininkas sušuko: 

— Enna Iellah!“ 

Visi suprato, kad Alsaberis iš tikrųjų mirė. 

Vyrai nunešė imamo kūną į biblioteką, senelės nustojo ver- 
kusios; dabar, susidūrusios su mirtimi, jos privalėjo valdytis. Ži- 
nodamos savo pareigas, jiedvi pranyko už knygų lentynų. Senoje 
spintoje suradusios baltą paklodę, perdavė ją durininkui. Tai buvo 
drobulė, kurią imamas kadaise pats parsivežė iš Mekos. Durininkas 
ją išskleidė ir užklojo Alsaberio kūną, vis niūniuodamas sau kažką 
po nosim. 

Atskubėjo Aga Džanas. 

— Enna Iellah! - vienu balsu ištarė vyrai. 

— Enna lellab, - ramiai atsakė Aga Džanas. 


Žodžiai, sakomi kam nors mirus, ilgesnio posakio trumpinys. Ezna Ielellah wa 
enna elleibe radjeoen — Galiausiai mes visi sugrįšime pas Jį. (Aut. past.) 

Jis priklaupė prie kūno, atsargiai kilstelėjo drobulę ir įsižiūrėjo 
Alsaberiui į veidą, tada pabučiavo velionio kaktą ir vėl jį uždengė. 

Staiga durų angoje šmėstelėjo išblyškęs Zinatos veidas. Verk- 
dama ji kaip stovi su čadra metėsi prie imamo kūno. 

Senelės ją pakėlė ir išsivedė. 

Kieme skambėjo balsai. Čia šurmuliavo iš mečetės sugužėję 
žmonės. 

Aga Džanas išėjo iš bibliotekos į kiemą. Naujiena greitai pas- 
klido po miestą. Vyrai su karstu stovėjo pasirengę prie baseinėlio, 
jie norėjo paguldyti į jį Alsaberio kūną ir nunešti jį į mečetę. 

Septyni vyrai atsistojo ant stogo ir visi vienu balsu sušuko: 

— Haije allal salat! 

Išgirdę šiuos žodžius, žmonės iškart suprato, kad mirė mečetės 
imamas. Visi, išskyrus kepėjus ir vaistininkus, uždarė savo krau- 
tuvėles ir rinkosi į mečetę. Nusidriekė ilga policijos automobilių 
vora, prie šventyklos sustojo mero automobilis. 

Visi kartojo, kad tai palaiminta mirtis — Alsaberis iškeliavo 
šventojo Alijaus mirties dieną. 


Devintą valandą vakaro karstas stovėjo ant pakylos prie mečetės 
baseinėlio. Buvo nuspręsta kūną palikti čia iki ryt ryto, kad žmonės 
galėtų atsisveikinti su imamu, be to, laiko reikėjo ir giminaičiams 
atkeliauti iš tolimesnių miestų. 

Grįžęs namo, Aga Džanas turėjo iki rytdienos surasti imamą, 
vadovausiantį laidotuvių maldai. Tiesą pasakius, tai buvo Ahmado, 
Alsaberio sūnaus ir įpėdinio, pareiga, bet šis dar mokėsi. Antras 
šiai užduočiai tinkamas dvasininkas — imamo žentas Galgalas. 
Tačiau Aga Džanas neturėjo jo telefono numerio ir nežinojo, kur 
jis gyvena, neaišku, ar Galgalas apskritai suspėtų atvykti. 

— Mums jo reikia rytoj, jau anksti ryte, - pasakė Aga Džanas 
Šahbalui. 

— Be to, turime rasti Sediką. Ji privalo žinoti, kad jos tėvas 
mirė, — pridūrė Šahbalas. 

— Padarysiu viską, ką galiu. Paskambinsiu ajatolai Almakiui į 
Komą. Tai puiki proga Galgalui atvykti į miestą, visi dalyvaus ir no- 
rės su juo susipažinti. Paskambinsiu į Komą visiems pažįstamiems. 


Ryt rytą Aga Džanas nuėjo į mečetę sutvarkyti paskutinių rei- 
kalų. Iš aplinkinių kaimų tuoj suplauks tūkstančiai tikinčiųjų, 
jam reikėjo gero imamo. Dėl visa ko jis nusiuntė žinutę Džirdžos 
kaimo imamui ir perspėjo jį, kad rengtųsi maldai. Dažniausiai šis 
imamas pavaduodavo Alsaberį. 

Aga Džanas stovėjo ir kalbėjosi su durininku, staiga prie me- 
četės sustojo taksi automobilis; vyras iškart pažino juodą Galgalo 
turbaną ir pamatė Sediką. 

Galgalas išlipo iš taksi, priėjo prie Aga Džano, pareiškė jam 
užuojautą ir akimirką nulenkė prieš jį galvą. 

Aga Džanas suprato šį gestą kaip susitaikymo ženklą ir Galgalo 
atsidavimą mečetei. Mat nuo to laiko, kai Galgalas į vestuves ne- 
pasiėmė savo dokumentų, o Aga Džanas parsiuntė jį atgal į Komą, 
jaunasis imamas jo kiek privengė. O dabar jis šiek tiek palenkė 
galvą; Aga Džanas tai pamatė ir deramai įvertino: 

— Didžiuojuosi tavimi ir noriu, kad taptum mūsų mečetės 
imamu, kol Ahmadas grįš užimti savo tėvo vietos. Ar sutarta? 

— Sutarta, — atsakė Galgalas. 

Aga Džanas pabučiavo imamo turbaną, o šis atsakė bučiniu 
jam į petį. 

— Eik namo ir kiek pailsėk. Tuoj turgaus vyrai ateis tavęs išsi- 
vesti. Šahbalas perspės, kai viskas bus parengta. 


Namas ūžė, atvyko daug svečių. Senelės lakstė kaip akis išdegu- 
sios. Skubėdamos į virtuvę jos pamatė įžengiantį imamą Galgalą. 
Iš virtuvės jam atnešė ugnies, raudonų obuolių ir veidrodį — pa- 
sveikino jį kaip namų dvasininką. 

Dvyliktą valandą prieš mečetę gatvėje buvo patiestas maldos 
kilimas. Alsaberio karstas išneštas į lauką ir padėtas ant šilkinio 
kilimo. Galgalo laukė tūkstančiai žmonių. Būrelis svarbių turgaus 
vyrų atlydėjo jį iki karsto, čia jis turėjo pradėti vadovauti maldai. 

Aklasis Muedzinas, tuo metu stovėjęs ant mečetės stogo, su- 
šuko: 

— Allabo Akbar! 

Visi sustojo Galgalui už nugaros. 

Imamas Galgalas nuleido vieną savo juodo turbano galą ant 
krūtinės kaip gedulo ženklą, pasisuko į Meką ir ėmė niūniuoti: 


O tu, susisupęs į drabužius! 

Išskyrus trumpą akimirką, 

Visą naktį nemiegok. 

Pusę nakties ar kiek trumpiau, 

Ar kiek ilgiau. 

Prisiekiu naktimi, kai ji traukiasi, 

Mes išsiuntėme jums pasiuntinį, 

Taip pat kaip išsiuntėme pasiuntinį Firaunui. 


O tu, apsiaustasis! 
Kelkis! Ir perspėk! 
Prisiekiu Mėnuliu, 
Prisiekiu rytu, kai jis aušta. 


Seima 


Laikantis tradicijų, Alsaberis buvo apraudamas keturiasdešimt 
dienų po mirties. Visi tolimuose miestuose gyvenantys giminaičiai, 
nesuspėję į laidotuves, dabar atvyko ir pasiliko savaitę pasisvečiuo- 
ti. Tokie susitikimai buvo ypatingi. 

Žmonės drauge vakarieniaudavo, vėliau mažomis grupelėmis 
išsiskirstę į atskirus kambarius kalbėdavosi iki vėlumos. 

Vienas iš svečių buvo Kazem Chanas, senasis Aga Džano dėdė; 
kaip vyriausią giminės vyrą, visi jį priimdavo su meile ir pagarba. 

Kazem Chanas niekuomet neatvykdavo vienas, jį visada lydė- 
davo būrelis kaimiečių. Jis taip pat niekada nekeliaudavo kaimo 
autobusu ar taksi. Anksčiau, apsuptas raitelių būrelio, jis atjodavo 
arkliu. Vėliau, jau pasenęs, į miestą atvažiuodavo visureigiu. 

Kazem Chanas visada išlipdavo iš jo priešais mečetę, įžengdavo 
vidun, kiemelyje nusipurtydavo dulkes nuo drabužių, nusipraus- 
davo veidą ir rankas. Tada mečetės laiptais užlipdavo ant stogo. 
Čia akimirką stabtelėdavo ir nusiėmęs skrybėlę pasisveikindavo 
su senuoju varnu ir gandrais, stovinčiais savo lizde aukštai ant 
vieno iš minaretų. 

— Salam, varne, - ištardavo jis. Kilstelėjęs skrybėlę, nusileisdavo 
laiptais į vidinį namo kiemą. 

Vos išvydę ant stogo Kazem Chano figūrą, vyrai atskubėdavo 
prie laiptų jo pasitikti. Netrukus Kazem Chanas, it koks senas, 
palydos apsuptas karalius, įžengdavo į opijaus kambarį, kur svečio 
laukė ką tik uždegta ugnis ir paruošta pypkė. 

Kazem Chaną mylėjo ir moterys, ir vaikai. Kišenėje jis visuomet 
rasdavo eilėraštuką moterims ir pinigėlių vaikams. Buvo garsus kai- 
mo poetas, kalnuose gyvenantis keistuolis. Kadaise vedė, bet žmona 
mirė dar jauna. Po šiai dienai Kazem Chanas gyveno vienas, nors 
moterų, kurios su juo mielai dalijosi savo meile, turėjo užtektinai. 

Kazem Chanas valgė mažai, atrodė sveikas ir mėgavosi gyveni- 
mu. Jis viską išmėgino, visko patyrė ir daug prarado, tačiau liko 
ištikimas trims dalykams: poezijai, opijui ir moterims. 

Kai tik jis įžengdavo į vidų, senelės viską mesdavo ir imdavo 
lepinti svečią. Dažniausiai jos nujausdavo, kada jis atkeliaus. Tada 
sėnosios pirmiausia griebdavosi vis to paties — atidarydavo opijaus 
kambario duris ir langus, kad išsivėdintų. 

Jos paruošdavo tik Kazem Chanui skirtus arbatinuką ir stiklinę, 
kad iškart galėtų jam patiekti šviežiai užplikytos arbatos. Vos šis 
įžengdavo į vidų, jiedvi įkišdavo jo opijaus pypkę į šiltus pelenus. 
Smulkiai supjausčiusios opijaus gumuliukus, sudėdavo juos į ki- 
nišką porcelianinę lėkštutę. Šią padėdavo šalia krosnelės, kurioje 
mėlyna liepsna degdavo plonos vyšnių šakelės ir pamažu virsdavo 
šviežia medžio anglimi. 


Svečiuojantis Kazem Chanui senelės pasidabindavo šventiniais 
drabužiais ir pasikvėpindavo. Visi žinojo, kad jos puošiasi dėl jo, o 
svečias į jas kreipdavosi persišku pagarbiu žodžiu, skirtu damoms: 
„Ganum“ 

Vos išgirdusios „Ganum/“ , abi senelės skubėdavo į Kazem Cha- 
no kambarį, bet ne kartu, o visad viena po kitos. Kai viduje būdavo 
Golbanu, Golebeha saugodavo duris. Ir atvirkščiai. 

Ta pati istorija kartojosi visą laiką. Senelės pažinojo Kazem 
Chaną iš jaunų dienų, kai dar jaunos mergaitės atkeliavo tarnauti 
į šiuos namus. Ir abi iškart krito jam po kojomis, nes kuri jauna 
moteris būtų galėjusi atsispirti tuometinio Kazem Chano žave- 
siui? Jau per pirmą savo viešnagę su raitelių būriu atjojęs Kazem 

Chanas užkariavo jaunų tarnaičių širdis ir vakare vieną po kitos 
priėmė į savo lovą. 

Kazem Chano viešnagės šiuose namuose senelėms buvo tikrų 
tikriausia laimė. Kol dar buvo jaunos, sulaukusios Kazem Chano 
jos švytėdamos zujo po kiemą ir dainuodamos sukosi virtuvėje. 

Dabar jos paseno, nebegirdėti jų kikenimo virtuvėje, bet gerai 
įsižiūrėjęs senelių veiduose galėjai pamatyti šypseną, o namuose 
sklaidydavosi malonus rožių aromatas. 


Kiek pailsėjęs ir užvalgęs, pasimėgavęs opijumi, Kazem Chanas 
atsistojo ir išėjo į kiemą pasisveikinti su kitais. Pirmiausia jis nu- 
žingsniavo prie senojo kedro, pabarškino savo lazdele į jo kamieną, 
pasižiūrėjo į medžio šakas, perbraukė ranka per lapus ir nuėjęs prie 
baseinėlio padeklamavo naujausią savo eilėraštį: 


Delaraaie delaraaie delaraa 

Samman ghaddi boland bala delara... 
Debesys lieja įsimylėjėlio ašaras, 
Sodas tarsi besijuokianti mylimoji. 
Griaustinis skamba kaip skundai, 
Kuriuos aš svaidau šį ankstų rytą. 


Pamatę prie baseinėlio stovintį Kazem Chaną, prie jo subėgo 
vaikai. Svečias paglostė mažiesiems galvas ir padeklamavo jiems 
kitą savo parašytą eilėraštį: 


Kurčius manė: 
Dar galiu kiek pasnausti, 
Kol karavanas ateis. 


Karavanas pražingsniavo, 


Praplaukė it debesis, 
O jis nė nepastebėjo. 

Norėdamas, kad vaikai suprastų kūrinėlį, Kazem Chanas dar 
trumpai paaiškino: 

— Kurčias vyras simbolizuoja žmones, kurie visiškai nebranginą 
laiko. O karavanas yra laikas, greitai praeinantis pro šalį. 

Kiekvienas eilėraštį išklausęs vaikas gaudavo po pinigėlį. 

Namų mergaitėms Kazem Chanas rodydavo ypatingą dėmesį. 
Joms buvo leidžiama jį pabučiuoti, ir už tai kiekviena gaudavo dar 
po raudoną popierinį pinigą. 

Tada eilė ateidavo moterims; Aga Džano žmona Fagri Sadata 
sulaukdavo daugiausia dėmesio. Jai, namų gražuolei, svečias vi- 
suomet turėdavo eilėraštį. Jis įsprausdavo eilėraštį Fagri Sadatai į 
rankas, ir ji šypsodamasi slėpdavo šį savo drabužių klostėse. 


Tos akys nutvilkė sielą it botago kirtis, 

Žalios kaip obuolys. 

Tavo blakstienos pagrobė mano širdį, 

Tavo lūpos teisia, o blakstienos vagia. 

Dabar reikalauji atlyginimo už tai, ką pasisavinai, 
Kaip keista: aš, apvogtasis, turiu atsakyti? 


Mečetės katės buvo priklausomos nuo Kazem Chano opijaus. 
Jos visuomet tupėjo eilute ant mečetės stogo krašto ir nenuleis- 
davo nuo svečio akių. Kai tik šis įžengdavo į opijaus kambarį, jos 
stryktelėdavo ir laukdavo prie kambario durų. Kazem Chanas 
rūkydavo ir pūsdavo dūmus kačių link. O šios mėgavosi maloniu 
opijaus kvapu. 

Nusnūdęs popiet, Kazem Chanas dažniausiai nusileisdavo į rūsį 
aplankyti Muedzino dirbtuvių, kur šis žiesdavo puodus. 

Čia siurbčiodamas arbatą jis šnektelėdavo su puodžiumi. 

— Tebūnie pasveikintas Muedzinas! - įeidamas į dirbtuves tikro 
poeto tonu sušukdavo Kazem Chanas. Muedzinas atsistodavo, bet 
kadangi jo rankos iki alkūnių būdavo aplipusios moliu, likdavo 
stovėti už darbo stalo. 


76 


Šeima 


— Kaip tau sekasi? 

— Gerai! 

— O tavo sūnui Šahbalui? 

— Irgi gerai! 

— O tavo dukrai? 

— Ji gyvena savo gyvenimą. Pati dabar turi šeimą. 

Itin jautrių ausų ir išlavintos uoslės, Muedzinas pajusdavo be- 
veik viską. Nors žmonės kalbėjo, kad iš tikrųjų jis nėra aklas, pro 
tamsius akinių stiklus viską mato, teisybė buvo kita - Muedzinas 
gimė neregys. Jis visuomet nešiojo tamsius akinius, Nosrato jam 
parūpintus iš Teherano, buvo su skrybėle ir vaikščiojo tiesus, pa- 
siramsčiuodamas lazdele. 

— O kaip tavo laikrodis? — klausinėjo toliau Kazem Chanas. — 
Ar vis dar eina? 

— Taip, laimė, eina, - atsakydavo Muedzinas šypsodamasis. 

Muedzinas turėjo nepaprastą gebėjimą — bet kurią akimirką 
galėjo pasakyti, kuri dabar valanda. Laikas buvo jo talentas. Jo 
galvoje jis tiksliai tiksėjo. Visi mieste apie tai žinojo. 

— Kiek valandų, Muedzinai? — klausdavo jį sutikę žmonės. 

Ir jis visada pasakydavo tikslų laiką. Ypač miesto jaunuoliams ir 
merginoms labai patiko sutikus Muedziną klausinėti, kiek valandų. 

— Pone Muedzinai, ar žinote, kiek valandų? - ir jie juokdavosi, 
išgirdę tikslų atsakymą. 

Dalytis dievišku talentu su kitais Muedzinas laikė savo pareiga. 


Muedzinas buvo oficialus mečetės šauklys. Kitu metu jis dirbo 
rūsyje, lipdė puodus. Puodai nebuvo nei jo darbas, nei pomėgis - jie 
uvo jo gyvenimas. Be molio Muedzinas neįsivaizdavo savo dienų. 
Kartkartėmis jo sūnus Šahbalas nugabendavo tėvo dirbinius 
į turgų ir perduodavo vienam prekeiviui, o šis juos pardavinėjo. 
Muedzinas buvo vienintelis tradicinis to krašto puodžius. 
Galbūt todėl jo nulipdytus puodus, vazas ir dubenėlius tuoj pat 
išpirkdavo. 

Mečetės kieme stovintys didieji gėlių vazonai irgi buvo jo nu- 
žiesti. Taip pat ir vaza turgaus aikštėje, kiekvieną pavasarį pražys- 
tanti raudonomis pelargonijomis. 

Puodininkystė apsaugojo jį nuo monotonijos, bet dar vienas 
dalykas Muedzino gyvenimui teikė prasmę — mažas radijo apara- 
tėlis, slepiamas vidinėje kišenėje. 

Šiame name buvo uždrausta turėti radiją, jis buvo laikomas 
netyru. Tikras tikintysis niekada nėra prisilietęs prie radijo, to 
šacho ruporo. Radijas nederėjo ir mečetės namams, bet Muedzinas 
jį taip puikiai paslėpė po drabužiais, kad mažas aparatėlis tapo jo 
kūno dalimi. 

Radiją jam parvežė Nosratas. 


Nosratas buvo nepaprastas vyrukas, niekas nežinojo, ką jis veikia 
Teherane. Vieni pasakojo, kad jis dirba kino teatre - apie tai namuo- 
se niekas nenorėjo kalbėti. Kiti sakė, kad pragyvenimui jis užsidirba 
fotografuodamas. Nosratas visiems patiko, visada papasakodavo 
naujienų, namo parveždavo įdomių daiktų ir kiekvieną stebino savo 
neįprastu gyvenimu. Namiškiams jis atskleidė kitą gyvenimo pusę. 

Vieną pavasarį viešėdamas namie jis pamatė, kad Muedzinas 
anksti rytą išėjo prie upės. Nosratui pasidarė įdomu, ką jis ten 
ketina veikti. Laikydamasis atstumo, kad Muedzinas neišgirstų jo 
žingsnių, Nosratas tykino iš paskos. 

Muedzinas perėjo per tiltą į kitą upės pusę, praėjo vynuogių 
sodus ir kviečių laukus. Buvo dar tamsu, bet saulė tuoj turėjo 
patekėti. Muedzinas ėjo tolyn į migdolų sodus, kur medžių šakos 
sviro nuo žiedų. Akimirką Nosratas pametė jį iš akių. 

Tyliai vaikščiodamas tarp medžių jis vėl stengėsi surasti Muedzi- 
ną, tačiau veltui. Nosratas sustojo po vienu medžiu, buvo tylu tylu; 
staiga patekėjo saulė ir iškart pragydo tūkstančiai paukščių. Įspūdis 
buvo nepakartojamas. Netikėtai Nosratas išvydo tarp migdolų 
medžių stovintį Muedziną; pakreipęs galvą, šis klausėsi paukščių. 

Oras dvelkė stipriu žiedų aromatu, čiulbėdami rytu žavėjosi 
paukščiai, o Muedzinas stovėjo tarp medžių įsiklausęs, tarsi būtų 
drauge su lazdele suakmenėjęs. 

Kai tik pirmas aukso geltonumo spindulių pluoštas palytėjo 
migdolų šakas, paukščiai nutilo, visas būrys pakilo ir nuskrido į 
kalnus. 

Sodui ištuštėjus, Muedzinas grįžo namo. 

Vakare Nosratas užėjo į jo kambarį. 

— Muedzinai, ar turi kiek laiko? 

— Užeik. Tau laiko visada turiu. 

— Aš noriu tau šį tą parodyti, tikriau — duoti paklausyti. 

Iš savo krepšio jis išėmė radijo aparatą ir įkišo jo kištuką į 
elektros lizdą. Užsidegė maža žalia lemputė, Nosratas pasukiojo 
radijo imtuvo mygtuką ieškodamas muzikinės radijo stoties. Staiga 
kambarį užliejo muzika. Nosratas uždarė duris ir tyliai tarė: 

— Atidžiai klausykis. 

Muedzinas susikaupęs klausėsi, kraipė ausis, mėgindamas pa- 
gauti garsą. Kai nuskambėjo muzikinė kompozicija, jis giliai at- 
siduso ir paklausė: 

— Kas čia buvo? 

— Simfonija! Šįryt tarp migdolų irgi girdėjai simfoniją, paukščių 
simfoniją. O dabar klauseisi žmonių sukurtos simfonijos. Šį rytą 
mačiau tave stovint tarp medžių ir klausantis paukščių. Man rodos, 
tau reikia šios muzikos. 


Kitą sykį grįžęs namo Nosratas Muedzinui atvežė kišeninį radijo 
imtuvėlį. Vėlų vakarą jis įbruko radiją Muedzinui į rankas. 

— Dabar gali dieną naktį klausytis muzikos, žinių ir kitų žmonių. 

— Radijas šiuose namuose? Ką aš pasakysiu Aga Džanui? 

— Tu suaugęs vyras, paslėpk radiją savo švarko kišenėje ir prikąsk 
liežuvį, niekam neprivalai aiškintis, ką veiki! Be to, turiu tau dar 
Šį tą, daikčiuką, kurio Senedžane dar niekas neregėjo, — pasakė jis 
Ir padavė Muedzinui porą laidelių. 

— Čia ausų kištukai, įsikiši juos į ausis ir klausaisi radijo. Stokis, 
parodysiu. 

Muedzinas dvejojo. Nosratas įdėjo imtuvą jam į vidinę kišenę, 
ištraukė ausines iš Muedzino megztinio apykaklės, įkišo jas į ausis 
ir įjungė radiją. 

— Girdi? 

— Taip! Girdžiu. 

— Puiku! Ir įsidėmėk: jei kas klaus, nieko nesakyk! 

Nuo to laiko Muedzinas visur vaikščiojo su ausų kištukais, o kai 
kas nors jo paklausdavo, ką turįs ausyse, jis nieko neatsakydavo. 
Netrukus visi priprato prie jo ausų kištukų ir pradėjo juos laikyti 
tamsių Muedzino akinių priedu. 


Mirus Alsaberiui, visi giminės vyrai susirinko į opijaus kambarį 
parūkyti Kazem Chano atsivežto opijaus. 

Iš rūsio skrynių senelės vyrams atnešė septynias opijaus pypkes 
ir sudėjo jas į šiltus pelenus. 

Vyrai rūkė pypkes, gėrė arbatą, įsikišę už žando karamelę ilgai ją 
čiulpsėdavo, dalydamiesi savo atsiminimais apie Alsaberį, o dūmai 
iš jų burnų pro pravirą langą vinguriavo į lauką. 

Moterys būrėsi valgomajame ir jaukiai rūkė vandens pypkę. 
Trūko vienintelės Zinatos. Mirus Alsaberiui, ji dažnai pratūno- 
davo bibliotekoje, valandų valandas ten skaitydavo. Aga Džanas 
tai žinojo ir netrukdė jai elgtis, kaip nori. 

Pavakary vyrai kartu pasivaikščiodavo iki upės, paskui keliau- 
davo į mečetę pasiklausyti Galgalo. 


Pastarąsias savaites Galgalas penktadieniais mečetėje sakydavo 
pamokslus, kurie niekuo neišsiskyrė, buvo įprasti, skirti susipažin- 
ti. Naujasis imamas tyčia pasirinkdavo neutralias temas. Jis laukė 
tinkamo momento, kad galėtų atskleisti turgui savo tikrąjį veidą 
ir pademonstruoti, kaip sakykla po jo kojomis virsta patranka. 
Kol Alsaberio mirties šešėlis dar driekėsi, o pats Galgalas pamažu 

užkariavo žmonių pasitikėjimą, metas tam dar nebuvo tinkamas 
ir teko laikytis ramiai. Šįvakar jis rengėsi pasakoti apie Alsaberį ir 
ilgą mečetės istoriją. Aga Džano parūpintus reikiamus dokumentus 
imamas gerai išstudijavo. 


Pasivaikščioję vyrai baseinėlyje apsiprausė veidus, rankas ir ėjo 
į mečetę, kad ten atsidurtų dar gerokai prieš prasidedant penk- 
tadienio maldai. Giminės vyrai tradiciškai sutikdavo svečius prie 
mečetės durų. 

Nors senelės jau kelintą kartą perspėjo moteris, kad joms me- 
tas eiti, jeigu norinčios laiku būti šventovėje, šios vis dar sėdėjo 
valgomajame, gėrė arbatą, valgė vaisius ir rūkė vandens pypkę. Ką 
tik Aga Džano paskutinį sykį perspėtos, senelės perėjo per kambarį 
ir susierzinusios pareiškė: 

— Malda, ponios, malda! Šimtai moterų mečetėje jūsų laukia, 
o jūs sėdite čia ramiai ir rūkote vandens pypkę. Skubėkit! Kitaip 
pats Aga Džanas ateis jūsų atsivesti. 

Fagri Sadata apsigaubė savo juodą čadrą. Visos moterys nusekė 
paskui ją į mečetę. Iš bibliotekos atėjusi Zinata prisidėjo prie jų 
būrelio. 

Nearvyko vienintelis Nosratas. 

Bet jis visada pasirodydavo netikėtai. Neskambindavo, nebels- 
davo į duris, tik staiga išdygdavo viduryje kiemo prie baseinėlio ar 
atsėlindavo palei kambarių langus, kad galėtų netikėtai įamžinti 
namiškius fotografijoje. 

Nosratas nedalyvavo Alsaberio laidotuvėse: telefonu nepavyko 
Jam prisiskambinti, o telegramą gavo per vėlai. Tačiau Aga Džanui 
Jis pasakė, kad šįvakar grįžta namo. 


Kai visi išėjo į mečetę ir namas nutilo, senelės nusiplovė rankas, 


nusiprausė veidus baseinėlyje ir prisėdo ant suoliuko, apšviesto 
žibinto. 

— Nebeturiu jokio noro eiti į mečetę, - tarė Golbanu. 

— Verčiau pailsėkime čia, kol visi grįš, — atsakė jai Golebeha. 

Mirus Alsaberiui, jos liko atskirtos nuo bibliotekos, nes dar 
neužmezgė ryšio su Galgalu ir nedrįsdavo eiti į vidų, kai jis ten 
dirbdavo. Kol Alsaberis gyveno, biblioteka buvo privati senelių 
valda, o dabar Galgalas ją iš jų atėmė. Todėl naujasis šventikas 
joms nepatiko; senelės laukė tos dienos, kai Alsaberio sūnus baigs 
studijas ir bus įšventintas į imamus. 

— Alsaberis tarsi perlas išsprūdo mums iš rankų, - pratarė Gole- 
beha. - Galgalas pasipūtęs, namie vaikšto kaip sultonas, nuo visų 
laikosi atokiai ir neina net į vyrų draugiją. Tokio išpuikusio imamo 
šiuose namuose dar niekada neturėjome. Jis užsidaro bibliotekoje 
ir laukia, kad pats Kazem Chanas užsuktų su juo pasisveikinti. Aga 
Džanas suprato tai iš pat pirmos dienos, gerai, kad tada parsiuntė 
jį atgal į Komą dokumentų. 

Širdies gilumoje senelės buvo skaudžiai įžeistos, o dabar, iške- 
liavus Alsaberiui, jos vis labiau jautė, kad artėja ir jų pačių mirtis. 
Kol kas dar buvo galima gyventi, senojo imamo mirtis suteikė joms 
užtektinai veiklos, bet ką jos darys vėliau, kai iškeliaus visi svečiai? 

Galgalui užkariavus biblioteką, senelės buvo priverstos ištisas 
dienas ir vakarus leisti virtuvėje, o joms tai irgi nepatiko. Jos čia 
neišsiteko, be bibliotekos namai lyg susitraukė. 

Keletą kartų senelės buvo nusprendusios eiti pas Aga Džaną ir 
jam viską iškloti, bet gerai suprato, kad niekas nepasikeis: imamo 
mirtis užbaigė vieną epochą. 

Kartais jos nueidavo į tuščią imamo vonią ir ten tyliai kartu 
pravirkdavo. 

Kazem Chanas šiuose namuose buvo vienintelė jų viltis, bet 
ir jis paseno, artinosi jo pabaiga. Kai iškeliaus jis, senelių šviesa 
užges amžinai. 


Gerą valandėlę sėnosios tylomis prasėdėjo ant suolelio. Dangus 
buvo giedras, viena po kitos įsižiebė žvaigždės, cypsėjo šikšno- 

sparniai. Jeigu kas nors, nepažįstantis namų, būtų pažvelgęs nuo 
mečetės stogo į vidinį kiemą, tikriausiai būtų pamanęs, kad prie 
baseinėlio mato dvi skulptūras, vaizduojančias moteris. 

Greičiausiai senelės būtų užsnūdusios, jeigu kažkas staiga ne- 
būtų pertraukęs tylos. Golebeha išgirdo iš tamsos už medžių sklin- 
dantį garsą. 

— Ar ir tu girdi? — tyliai paklausė ji Golbanu. 

Jos pamanė, kad turbūt Kazem Chanas neišėjo į mečetę ir 
pasiliko savo kambaryje. 

Senelės tyliai nutipeno prie opijaus kambario, bet durys buvo 
užrakintos. Kieme nuskambėjo tylus moteriškas kikenimas. 

— Kas čia buvo? 

Jos nuėjo už senojo kedro ir įsiklausė į nakties garsus. Vėl tyliai 
sukikeno moteriškas balsas, atsidarė vieno svečių kambario durys. 

— Čia greičiausiai Nosratas, — sušnibždėjo Golebeha. 

— Viešpatie, pasigailėk! 

Kambario šviesoje jos išvydo aiškų vyro siluetą ir atpažino Nos- 
ratą. 

— Kada jis atvyko, kaip mes jo nepamatėme? Ir kas ta moteris? — 
paklausė Golebeha. 

Tamsią čadrą dėvinčios moters šešėlis šmėstelėjo žalioje mečetės 
minaretų šviesoje ir tamsoje pranyko. 

— Gal čia ta moteris iš Teherano? 

— Ne, tas nenuorama niekada ilgai nelieka su ta pačia moterim. 
Ana iš Teherano buvo maža, o šita aukšta ir su čadra. Čia kita. 

— Ką jie ten veikia? 

— Neturiu supratimo. 

Nosratas su moterimi kilo laiptais, vedančiais ant mečetės stogo. 

— Eikš, brangioji! - ragino ją Nosratas. 

— Ne, neisiu, aš nedrįstu, — atsakė kikendama moteris. 

— Ko tu bijai, niekas mūsų nepamatys, visi dabar mečetėje, 
namai tušti, — drąsino Nosratas. 

— Ne, aš neisiu, man per aukštai, — priešinosi ji. 

— Kam jis vedasi ją ant stogo? — tyliai paklausė Golbanu. 

— Nė velnias nežino, kas jam šauna į galvą, - atsakė Golebeha. 

Stojo tyla; kiek vėliau dviejų žmonių šešėliai sušmėžavo ant 
stogo. Senelės tyliai nuėjo prie laiptų, atsargiai jais užlipo, ketur- 
pėsčiomis nuropojo prie kupolo ir pasislėpė už jo. 

Nosratas atidarė vieno minareto angą, pro kurią siaurais įvijais 
laiptais galėjai pasiekti pačią bokšto viršūnę. 

— Aš nedrįstu! - sušuko moteris. 

— Nebijok, tai bus dieviškas patyrimas. Tu man pažadėjai, kad 
eisi su manimi. Eikš, noriu nusivesti tave į pačią minareto viršūnę 
ir ten išbučiuoti. Paimti tave šventoje žalioje šviesoje, - sušnibž- 
dėjo Nosratas. 

— Aš neisiu, mus gali kas nors pamatyti. 

— Nebijok, kai jau užlipsime, niekas mūsų nematys. 

Jis padėjo moteriai įlipti per angą, o ji nuolat tyliai kartojo: „Aš 
to nedarysiu, aš nedrįstu, aš nenoriu.“ 

Kai moteris jau stovėjo ant pirmo laiptelio, Nosratas irgi įro- 
pojo į minaretą ir iš vidaus uždarė jo angą. 

Už kupolo pasislėpusios senelės susirūpinusios susižvalgė. 

— Viešpatie, pasigailėk, Viešpatie, pasigailėk, — pakartojo abi 
puse lūpų. 

Nosrato ir moters siluetai išryškėjo žalioje šviesoje pačioje mi- 
nareto viršūnėje. Jų šešėliai krito ant sienos priešais mečetę. 

Vėjas žaidė su juoda moters čadra, kuri kaip juoda vėliava su- 
plevėsavo virš minareto. 

— Nereikia, - atsiduso moteris. Kadangi jie stovėjo taip aukštai, 
jos balsas garsiai nuaidėjo virš mečetės. 

Ant sienos ėmė ritmiškai judėti didelis Nosrato šešėlis. Senelės 
užsidengė burnas rankomis ir suvirpėjo nuo to, ką matė. Staiga jis 
prispaudė moterį prie pat minareto krašto, ji nervingai kikendama 
sušuko: 

— Nereikia! Aš krentu! 

Jos juokas vėl ataidėjo mečetėje, bet pradingo Galgalo pamoks- 
le, kurį transliavo garsiakalbis. Moteris dar kartą atsiduso. Tada 
stojo netikėta tyla ir šešėliai pranyko. 

Senelės tyliai nuropojo iki laiptų ir nusileido į apačią. Savo 
kambariuose jos greitai išsivyniojo maldos kilimėlius, apsigaubė 
čadromis ir paskubomis atsigręžė į Mekos pusę. 


Pamokslas 


Pirmaisiais mėnesiais Galgalas mečetėje laikėsi ramiai. Jis žinojo, 
kad, norėdami perprasti naujojo imamo nuostatas, jo pamokslų 
klausysis slaptosios tarnybos agentai. 

Kasdieniame gyvenime jis nemokėjo užmegzti gerų tarpusavio 
santykių ir buvo žinomas kaip šiurkštus, paniuręs dvasininkas. 
Tačiau vos užlipęs į sakyklą virsdavo kitu žmogumi. Galgalas kal- 
bėjo dvasingai, šypsodamas ir daug juokaudamas, klausytis tokio 
pamokslininko žmonėms buvo vienas malonumas. 

Savo pirmuose pamoksluose Galgalas gvildeno neutralias temas, 
dažnai iš Korano pasirinkdavo surą ir stengdavosi perteikti jos 
pasakojamąją ir istorinę prasmę. 

Kartais jis žengdavo vieną žingsnį pirmyn ir imdavo analizuoti 
kalbos jėgą ir poetinę surų prozą. Pateikdavo pavyzdžių, gražiu 
balsu skaitydamas melodingus ajatus*. 

Publika mėgavosi imamo aiškinimais; dauguma mečetės lan- 
kytojų negalėjo paskaityti šventraščio, juolab savarankiškai jo su- 
prasti. 

Koranas buvo parašytas arabiškai, o šios šalies žmonės kalbėjo 
persiškai, kalba, kuri buvo visiškai kitokia nei šventraščio. Be to, 
Koranas buvo parašytas keturiolikos šimtmečių senumo kalba, o 
suros prisodrintos istorinių nuorodų, kurių nebūtum supratęs be 
specialaus pasirengimo. 


* Sakinys ar jų grupė, Korane sudaranti vientisą prasminį vienetą. (Aut. past.) 

Galgalas gerai žinojo, kas slypi surose, ir galėjo nepaprastai 
aiškiai perpasakoti tekstą paprastam žmogui. 

Slaptosios tarnybos agentai Galgalą laikė dvasingu imamu ir 
buvo juo patenkinti. Į savo būstinę jie siuntė teigiamus atsiliepi- 
mus apie jo pamokslus. 

"Turgus irgi džiaugėsi. Prekybininkai vertino jo istorijos išmany- 
mą ir gebėjimą versti senuosius tekstus. Tačiau kai kurie tikėjosi iš 
jo šiek tiek daugiau ir kartais leisdavo Aga Džanui tai pajusti. „Jis 
tik pavaduojantis imamas, — atsakydavo tuomet šis. - Negaliu iš 
jo per daug reikalauti, po metų ar dvejų Alsaberio sūnus pabaigs 
mokslus, tada turėsime nuolatinį imamą ir matysim, kaip bus.“ Ir 
nors turgus kartkartėmis paniurnėdavo, Galgalas gebėjo užkariauti 
žmonių širdis naujomis, nuostabiomis istorijomis, kurias nagri- 
nėdavo savo pamoksluose. Kartais jis papasakodavo tokių dalykų, 
apie kuriuos turgaus prekeiviai dar niekada nebuvo girdėję. 

Paskutinį sykį Galgalas pasakojo apie paukščius keliauninkus, 
tokiomis temomis mečetėje šiaip nebūdavo kalbama. Jis paaiškino, 
kad keliaujantys paukščiai visada geba rasti kelią namo į gimtąjį 
lizdą. Net ką tik išsiritę jaunikliai nežinomu keliu galiausiai pa- 
siektų senąją tėvų gūžtą. 

Susižavėję tikintieji klausėsi jo pasakojimų apie hierarchiją 
skruzdėlių pasaulyje ir apie apgalvotą šių vabzdžių bendradarbia- 
vimą. Galgalas rodė klausytojams Dievo galybės apraiškas. 

Aga Džanas žavėjosi naujuoju dvasininku dėl jo šiuolaikiško 
žvilgsnio ir džiaugėsi, kad moderniomis temomis jis į mečetę pri- 
traukia jaunimo. Pastebėjo, kad per penktadienio maldą į mečetę 
susirenka vis daugiau jaunuolių ir merginų. 

Galgalas šiek tiek mokėjo angliškai; nors gerai kalbėti šia kalba 
nemokėjo, suprasdavo angliškus tekstus. Jis nusipirko britų moks- 
linį žurnalą ir valandų valandas sėdėdavo bibliotekoje, stengda- 
masis su žodynu perprasti straipsnį. Paskui prie jo pridūręs savo 
samprotavimų pasakydavo nuostabų pamokslą. 

Kartą jis pasakojo apie lėktuvus ir skraidymo istoriją. Pagyrė 
amerikiečius brolius Vilberį ir Orvilį Raitus už jų drąsų norą pakilti 
į dangų it paukščiai, tačiau iškart pridūrė, kad pirmieji, užsimanę 
skristi, buvo ne amerikiečiai, o persai. 

Jis tai paaiškino pasitelkęs sąmojį: amerikiečiai visada norėjo, 
kad jų šalyje viskas nutiktų pirmą kartą. 

— Amerika prieš penkiasdešimt, šešiasdešimt metų panoro skrai- 
dyti, bet skraidymo istorijos šaknys glūdi giliai mūsų žemėje, — 
tarė jis. —-Kadaise vienas iš senųjų Persijos karalių, Namrudas, 
nusprendė, kad nori skraidyti. Jis buvo toks galingas, kad manė 
galįs viską, net varžytis su Dievu. Karalius nusprendė pakilti į orą 
ir susikauti su Dievu. Jis įsakė tų laikų išminčiams sukonstruoti 
aparatą, kuriuo galėtų pakilti į orą. Šie sugalvojo šį tą įspūdinga, 
pirmykštį lėktuvą — ypatingą karietą. Prie keturių karališkosios 
nendrinės kėdės kampų stipriomis virvėmis buvo pririšti keturi 
galingi ereliai. Namrudas pasiėmė kardą ir atsisėdo į kėdę. Ereliams 
priešais snapus buvo pakabinti keturi gabalai žalios mėsos. Norė- 
dami pasiekti maistą, paukščiai suplasnojo sparnais. Taip karieta 
pakilo į orą — buvo sukurtas pirmasis lėktuvas. 


Sykį Galgalas prabilo apie Einšteiną ir jo šviesos greičio teoriją. 
Niekas iš tikinčiųjų mečetėje nebuvo girdėjęs net Einšteino vardo, 
juolab nežinojo, kad šviesa turi greitį, ir jau tikrai negalėjo nė įsi- 
vaizduoti, kad šviesa juda 300 000 kilometrų per sekundę greičiu. 

Galgalas gerai suprato, kad jo klausytojų žinios ribotos. Norė- 
damas padaryti įspūdį, pradėjo pamokslą angliška citata. Matyt, jis 
buvo pirmasis šalies imamas, per pamokslą prabilęs angliškai. Jis tarė: 

— Einšteinas pasakė: „One thing I bave learned in a long life: that 
all our science, measured against reality, is primitive and childlike — 
and yet it is the most precious tbing we have.“* 


* Per ilgą gyvenimą aš supratau viena: visas mūsų mokslas, palyginti su tikrove, yra 


primityvus ir vaikiškas — ir vis dėlto tai brangiausia, ką turime. (Vert. past.) 

Jis neaiškino, ką reiškia šie žodžiai, bet išdėstė šviesos greičio 
teoriją taip, kaip pats ją suprato: 

— Įsivaizduokite, kad turime lėktuvą, skrendantį 300 000 kilo- 
metrų per sekundę greičiu. Įsivaizduokite, kad lėktuvas, pasirengęs 
išskraidinti grupę keleivių, dabar stovi ant mečetės stogo. Taigi 
atrenkame dvi grupes žmonių: būrelį jaunų vaikinų nuo dvyli- 
kos iki keturiolikos metų ir grupelę to paties amžiaus mergaičių. 
Palikime mergaites stovėti čia, mečetėje, o vaikinus nusiųskime 
ant stogo į lėktuvą. Pilotas užveda motorą, lėktuvas pajuda ir nu- 
skraidina jaunuolius į visatą. Nepamirškite, kad jie skrenda šviesos 
greičiu. Dabar gerai klausykite. Kai jaunuoliai po trijų valandų vėl 
nusileidžia ant mečetės stogo, pagal savo laikrodžius jie skrido tris 
valandas. Berniukai išlipa iš lėktuvo, nusileidžia laiptais ir įžengia 
į maldų salę. Jeigu jie atitrrauktų užuolaidą, norėdami pamatyti 
mergaites, nepatikėtų savo akimis. Jos per šį laiką paseno, virto 
senutėmis be dantų. 

Žmonės susižvalgė, jie nesuprato, ką imamas kalba. Kaip gali 
būti, kad, jaunuoliams pradingus tris valandas, mergaitės taip 
greitai pasentų? 

— Šviesa, šviesos greitis. Skrendant šviesos greičiu, veikia visiš- 
kai kita logika. Todėl ir ši citata čia tinka. Visur matome Dievo 
pėdsakus, galią virš galios, šviesą virš šviesos, — paaiškino Galgalas. 


Ilgainiui Galgalas mieste darėsi įžymus, jį vis labiau ėmė gerbti 
jauni žmonės. Be to, jis sulaukdavo daugelio moterų dėmesio. 

Nors ir buvo vedęs, einantį tamsiais mečetės koridoriais jį ap- 
supdavo jaunos skraistėmis apsigaubusios moterys. Jos kišdavo jam 
meilės laiškelius. Imamas nė nedirstelėdavo į jas, tik paslėpdavo 
laiškelius savo apsiausto klostėse. 

— Jūs esate gražus imamas, — tarė vieną kartą jauna moteris, 
sutikusi Galgalą tuščiame koridoriuje. 

— Noriu su tavim Einšteino lėktuvu pakilti į visatą, - praeidama 
Pasakė jam kita. 

— Tu skaniai kvepi, kur perki kvepalus? — tamsoje nerodydama 
jam savo veido paklausė trečia. 

— Gražiai atrodai su pakreiptu turbanu, — sušnibždėjo dar viena. 

Mečetėje vyrai ir moterys būdavo atskiriami ilga užuolaida, kuri 
dalino maldų salę į dvi dalis. Sakykla stovėjo ant paaukštinimo 
kaip tik tarp abiejų pusių. Jaunos moterys dažniausiai sėsdavosi į 
pirmąsias eiles, kad geriau matytų Galgalą, sakantį pamokslą. O 
jis mėgavosi dėmesiu ir kantriai laukė pranašo Mahometo gimimo 
dienos, nes tuomet ketino parodyti savo tikrąjį veidą. Laikantis 
tradicijų, tą dieną buvo kalbama apie svarbius dalykus. Neatsi- 
tiktinai dauguma istorinių įvykių šventajame mieste Kome įvyko 
kaip tik šią dieną. Visi susidomėję laukė, ką Galgalas papasakos. 


Lydimas Aga Džano ir Šahbalo, Galgalas pranašo Mahometo 
gimimo dieną įžengė į maldų salę. Atsisėdo į savo kėdę ir trumpai 
patylėjęs pradėjo melodingą A/ Zalzala, Žemės drebėjimo, surą: 


Eza zolzolet alarzo zalzala... 

Kai drebanti žemė maišoma 

Ir žmonės pasklinda kaip drugeliai, 
O kalnai atrodo tarsi karšiama vilna, 
Tu klausi: 

Kas jai darosi? 

Ar ji praneš mums savo žinią? 


Galgalo balsas buvo kitoks nei paprastai, jo žodžiai skambėjo 
galingiau nei visada. 

Pilna mečetė atidžiai klausėsi. Galgalas kalbėjo toliau: 

— Imamo Alsaberio jau kuris laikas nėra su mumis, bet mečetė 
pasiliko. Ir mes kada nors iškeliausim, bet mečetė liks. Ar tikrai? 
Ar mečetė liks amžinai? Ne, net mečetė negyvuos amžinai. Imamai 
palieka mus, mečetės sunyksta, lieka tik balsas. 


Pamokslas 


Vyrai susižvalgė. Aga Džanas pažvelgė į Šahbalą: „Ką jis čia 
kalba? Lieka tik balsas? Ką jis turi galvoje?“ 

Vis dėlto Galgalas teisus, pamanė Aga Džanas. Alsaberis jau 
seniai buvo pamirštas, neišliko nė vieno jo žodžio, nes jis neturėjo 
ką pasakyti. Alsaberio tėvas buvo kitoks — išskirtinis, ugningus 
pamokslus rėžęs imamas, troškęs nuspręsti, pakeisti, - žmogus, 
drįsęs vadinti daiktus jų tikraisiais vardais. Būdamas namų imamas, 
jis laikė savo rankose visą miestą ir galėjo vienu mostu priversti 
turgų paklusti ir veikti it vieninga armija. Alsaberio tėvas jau de- 
šimtmečius buvo miręs, bet jo balsas liko, jo balsas vis dar gyvas 
miesto atmintyje. 

Kartą per pranašo Mahometo gimtadienį imamas pasakė ugnin- 
gą pamokslą, nukreiptą prieš Rezą Chaną, šacho tėvą, uždraudusį 
čadras, o jo kareiviai ėmė gaudyti skraistėmis apsigaubusias moteris 
ir tempti jas į policijos nuovadas. Alsaberio tėvas buvo sulaikytas 
ir išsiųstas į Kašano miestą. Be to, agentai užkalė mečetės duris. 

Aga Džanas puikiai viską regėjo prieš savo akis, lyg tai būtų 
įvykę tik vakar. 

Staiga priešais mečetės duris sustojo du kariniai automobiliai, 
iš jų iššoko ginkluoti kariškiai. Privažiavo visureigis, jame sėdėjo 
ginkluotas karininkas. Jis išlipo, po pažastim pasispaudęs lazdelę, 
įžengė į vidų ir su batais nužingsniavo į maldų salę sulaikyti ir 
išsivesti į kalėjimą senojo imamo. 

Jaunasis Aga Džanas, tuo metu tik pradėjęs vadovauti šventovei, 
pagarbiai priėjo prie karininko ir tarė: 

— Jeigu išeisite iš mečetės, imamas pats pasirodys ir keliaus su 
jumis, jeigu ne, bijau, kils tikros riaušės. Aš jus perspėjau. 

Jis kalbėjo taip aiškiai ir tvirtai, kad neliko jokios abejonės. 
Karininkas pažvelgė į tikinčiuosius, apsupusius imamą. Jis suprato 
žinią, prispaudė lazdą Aga Džanui prie krūtinės ir iškošė: 

— Tu atvesi man imamą. Palauksiu lauke! — išėjo iš maldų salės 
ir atsistojo prie durų. 

Aga Džanas palydėjo iki karininko visureigio senąjį imamą, 
žingsniuojantį pakelta galva, paskui juos sekė dešimtys tikinčiųjų. 

Karininkas padėjo imamui įsėsti į visureigį ir pats sėdo prie 
vairo. 

O kareiviai išvarė tikinčiuosius iš mečetės ir užkalė jos duris. 

Tik po trejų metų, kai britų priverstas bėgti Reza Chanas paliko 
šalį ir pasitraukė į Egiptą, mečetė vėl atvėrė savo duris. 


Aga Džanas nusišypsojo ir nekantriai laukė, ką Galgalas pasakys 
toliau. O šis nutilo ir akimirką žvelgė į susirinkusiuosius. Staiga 
visiškai nesusiejęs su tuo, kas buvo pasakyta anksčiau, jis tarė: 

— Amerika! 

Rodės, į tylų klausytojų būrį paleido akmenį: staiga abipus 
užuolaidos kilo šurmulys - Amerika mečetėse buvo uždrausta 
tema. Tas žodis buvo kupinas politinės prasmės. Amerika čia buvo 
ne ta šalis, apie kurią žinojo visas pasaulis, Amerika čia netiko, ji 
buvo baisiausias islamo priešas. 

Jaunasis šachas buvo besprunkąs iš šalies, dar kiek, ir būtų 
žlugusi šalyje dvidešimt penkis šimtmečius trukusi monarchija, 
bet CŽV agentai įvykdė amerikietiškąjį valstybės perversmą ir vėl 
jį sugrąžino į sostą. Nuo tada ajatolos vadino Ameriką šėtonu, o 
mečetės ėmė laikytis antiamerikietiškos pozicijos. 

Jeigu koks nors imamas ištardavo „Amerika“, jis tenorėdavo 
šaukti: „Šalin šėtoną! Šalin Ameriką!“ 

— Laikai pasikeitė. Reza Chano nebėra, jis pradingo, bet visur 
atsirado Amerika. Teherane. Kome! — toliau garsiai dėstė Galgalas. 

Jis šį tą pasakė, bet kartu jo žodžiai buvo neapčiuopiami. Gal- 
galas tarsi pagarsino nekaltą tiesą: „Laikai pasikeitė. Visur pilna 
Amerikos!“ 

Išmintingi miesto vyrai atidžiai klausėsi jo žodžių ir suprato, 
kad kalbėtojas gudrus kaip lapinas. Imamas išmanė, kaip sudėlioti 
žodžius, kad sukurtų įtampą. 

Galgalas žvelgė į žmones. Visi laukė tolesnių jo žodžių, visi 
atidžiai klausėsi, ką imamas pasakys. Galgalas pertraukė tylą tik 
dviem žodžiais: 

— Alache Alache! 

Šie du trumpi žodžiai galėjo tiek daug reikšti. Jeigu kuo nors 
žavėjaisi, galėjai ištarti: „Alache Alache!“ Jeigu nutikdavo nelaimė, 
šaukeisi: „Alache Alache!“ 

Tačiau Galgalo ištartų žodžių kontekstas buvo visiškai kitoks. 
Kadangi Komą ir Ameriką jis sudėjo į vieną sakinį, šūksnis įgavo 
naują prasmę. Komas! Amerika! Alache Alache! Rodės, mečetėje 
jis paleido du šūvius. 

Galgalas pakeitė savo pamokslo kryptį ir perėjo prie A/ Fa, 


Pergalės, suros: 


Tu matai juos lenkiantis, pagarbiai nusižeminant. 
Taip jie paženklinami. 

Toroje ir Evangelijoje jie 

Aprašyti kaip pasėliai, kurie sudygsta 

Ir sužaliuoja. 

Tada jie stiprėja 

Ir stiebiasi tvirtais stiebeliais, 

Taip patikdami sėjėjams. 


Aga Džanas pažvelgė į Galgalą. 
Šis neilgai apsistojo prie A/ Fz:h, nejučia perėjo prie A/ Roem, 
Romėnų, suros ajato: 


Ir romėnai yra nugalėti 

Artimiausioje šalyje, 

Tačiau po savo pralaimėjimo jie vėl nugalės. 
Anksčiau ar vėliau. 

Ir tą dieną džiaugsitės. 

Jis yra galingasis. 

"Tuo savo pamokslą jis baigė. 

Galgalo žinia buvo dviprasmė, kiekvienas galėjo ją aiškintis, 
kaip norėjo. Imamas kalbėjo taip, kad slaptoji policija nieko ne- 
galėtų jam prikišti. 

Jis pradėjo nuo pranašo Mahometo, paminėjo Ameriką ir baigė 
romėnų žlugimu. Buvo labai aišku, kad jis dar neketino atskleisti, 
ką visu tuo norėjo pasakyti ir kur link suko. 

Aga Džanas suprato, kad mečetėje vėl prasideda neramus eta- 
pas, kurio jis taip ilgai laukė. 

Galgalas pakilo ir nulipo nuo sakyklos. Šimtai tikinčiųjų at- 
sistojo priešais jį. Aga Džanas priėjo prie imamo, apkabino jį ir, 
pabučiavęs į kairįjį petį, išdidus palydėjo į lauką. 


Kino teatras 


Godaja to boesideie bitj gah 
labbe sorge fame zani 

mast ra? 

be pestane kaelsh 

zadi dast ra? 


Dieve, ar kada 
raudonas 
apsvaigusios moters 
lūpas bučiavai? 


Ar kada 
lietei dar neprinokusias 
jos krūtis? 


Šis eilėraštis gulėjo ant Galgalo darbo stalo. Atsitiktinai pro 
šalį einantis Aga Džanas pamatė lapelį, paėmė jį ir perskaitė. Jis 
negalėjo patikėti tuo, kas ten parašyta. 

Godaja to boesideie bitį gah. 

Eilėraštis sukrėtė. Dievas, bučiniai, apsvaigusi moteris, dar ne- 
prinokusios krūtys, — ir visa tai ant Galgalo darbo stalo. 

Poeto vardas buvo užrašytas apatiniame kampe: Nosratas Ra- 
hamanis, bet Aga Džanui jis nieko nesakė. 

Kas jis galėjo būti? 

Kaip drįso popieriuje užrašyti tokius šventvagiškus dalykus? 

„Viskas slysta iš rankų“, — sumurmėjo Aga Džanas. Panašius 
dalykus remia šachas, bet kuriems galams šito šlamšto prireikė 
Galgalui? Ir kodėl jis tai parsineša į biblioteką? 

Ant stalo gulėjo dar keletas eilėraščių. Aga Džanas ėmė skaityti 
vieną. Šis eilėraštis irgi apstulbino - jis buvo parašytas moters: 


Mano ištroškusios lūpos 

Ieško tavęs 

Nuvilk mano drabužius 

Apkabink mane 

Štai mano lūpos 

Štai mano kaklas ir degančios krūtys 
Štai švelnus mano kūnas! 


Išgirdęs Galgalo žingsnius kieme, Aga Džanas nebaigė skaityti 
eilėraščio, skubiai padėjo jį atgal ant stalo, šastelėjo prie knygų 
lentynos ir apsimetė kažko ieškąs. 

Galgalui įėjus, Aga Džanas iš lentynos paėmė knygą. Paskui 
greitai išėjo iš bibliotekos ir susimąstęs nužingsniavo į savo darbo 
kambarį. 

Eilėraštis nėjo jam iš galvos, liko skambėti atmintyje, neleisda- 
mas susikaupti darbui: 


Stai mano lūpos 
Stai mano kaklas ir degančios krūtys 
Štai švelnus mano kūnas! 


Kas galėjo būti ši poetė? 

Argi šalis pasikeitė taip, kad moterys ėmė šitaip atvirai kalbėti 
apie save! 

Argi šalis pasikeitė taip, kad moterys pradėjo šitaip intymiai 
kalbėti apie savo kūną ir paslėptus jausmus? 


96 


Kino teatras 


Ir kaip jis galėjo to nepastebėti? 

Kur buvo tos moterys? Kodėl Aga Džanas jų nesutiko? Kaip 
jos atrodė? Ir kur gyveno? Visos — Teherane? 

Šachas, dėl visko kaltas šachas ir amerikiečiai. Per radiją, tele- 
viziją ir filmus į namus plūdo Amerikos kultūra. 

Režimas darė viską, ką galėjo, kad išviliotų jaunimą iš mečetės 
ir paverstų jį šacho ir jo idėjų rėmėju. 

Šachas ėmė vykdyti Baltąją revoliuciją. Jis išleido ploną knygelę, 
kurioje surašė savo siekius tėvynės labui. Šachas norėjo sumažinti 
neraštingumą ir todėl ėmė siųsti jaunas moteris į kaimus dirb- 
ti mokytojomis. Jos nusimesdavo čadras, užsidėdavo kepures su 
snapeliu ir kaip šacho kareiviai kopė į kalnus atokiuose kaimuose 
steigti mokyklų. 

Taip, viskas pasikeitė, o Aga Džanas to nepamatė arba neno- 
rėjo matyti. Šachas buvo pasišovęs industrializuoti visą šalį, todėl 
daugelis užsienio investuotojų gavo leidimus Teherane ar kitame 
dideliame mieste statyti fabrikus. Ir Senedžaną pasiekė šie pokyčiai. 

Dešimtys Japonijos ir Europos bendrovių pasinaudojo šia pro- 
ga. Tolėliau nuo miesto pradėta statyti traktorių gamykla, kurioje 
jau greitai turėjo įsidarbinti šimtai miesto ir aplinkinių kaimų 
jaunuolių. 

Gamyklą valdys žymus Japonijos gamintojas „Mitsubishi“. Pla- 
nuojama pagaminti traktoriuką, kuriuo valstietis galėtų naudotis 
ir kalnuose. Gavę vyriausybės paramą, tokį traktorių netrukus 
turėtų įsigyti visi valstiečiai; taip „Mitsubishi“ norėjo palenkti 
šalies gyventojus į šacho pusę. 


Ne, Aga Džanas nieko nebežinojo, jis atsiliko — niekada nesi- 
klausė radijo ir neturėjo televizoriaus. Jam būtų užtekę pamatyti 
Farahą Dibą, šacho žmoną, kad suprastų, kas dedasi šalyje. 

Ji iš visų jėgų stengėsi šalies moterims suteikti naują veidą. 
Aga Džanas nežinojo ir to, kad šitą šacho žmoną moterys labai 
mylėjo — net tos, kurios kasdien lankydavo mečetę. 

Faraha Diba buvo trečioji šacho žmona, pagimdžiusi jam pirmą 
sūnų — sosto paveldėtoją. Su pirmomis dviem žmonomis šachas 
sūnaus nesusilaukė. Farahą Dibą jis sutiko Paryžiuje. Ten per vieną 
šventę ji, tada dar studentė, krito į akį būsimam savo vyrui. 

O dabar ji buvo šalies karalienė ir norėjo pagerinti moterų 
padėtį — išvaduoti jas iš.virtuvės. 

"Iki šiol viskas klostėsi neblogai, atrodė, kad šachui pavyko aja- 
tolas uždaryti mečetėse. 

Todėl Farąha Diba ramia širdimi kas mėnesį keliaudavo į Pa- 
ryžių apsipirkti garsiose parduotuvėse, kuriose drabužius įsigydavo 
įžymūs Holivudo aktoriai. 

"Tuo metu, kai New York Times šacho valdomą šalį vadino ra- 
mybės oaze, Faraha Diba vienoje Prancūzijos klinikoje susitarė 
patobulinti savo persišką nosį — suteikti jai prancūzišką formą. 
Moterį pakeitė ir nauja šukuosena, su kuria ji grįžo į tėvynę. 

Joks laikraštis nedrįso parašyti nė eilutės apie jos nosį, 
tačiau naują karalienės šukuoseną iškart perėmė visos šalies 
moterys, besilankančios kirpyklose. Visi kalbėjo apie Farahos 
Dibos prancūzišką kirpimą, net Aga Džano žmona Fagri Sadata 
apsikirpo Farabi — Farahos stiliumi, nors jis pats pasikeitimo 
nepastebėjo. 


Senedžane buvo statoma moterų klinika. Pagal paskutinius 
statistikos duomenis, moterys, gyvenančios religinguose miestuose 
ir dievobaiminguose kaimuose, dažniau skųsdavosi moteriškomis 
ligomis, tačiau nesileisdavo apžiūrimos gydytojų vyrų. Todėl re- 
ligingų miestų valdžia nusprendė įsteigti klinikų, kuriose dirbtų 
tik moterų personalas. Senedžano klinika turėjo būti pirmoji ir 
didžiausia moterų klinika visoje šalyje. 

Karališkasis Farahos Dibos biuras rėmė šiuos planus; pati Faraha 
ketino atvykti į Senedžaną ir atidaryti kliniką. 

Galgalas stebėjo šalies permainas ir pamažu prabilo apie kasdie- 
nį gyvenimą savo pamoksluose. Paskutinį sykį jis pažėrė kritikos 

merui, nes miestas vis dar neturėjo geros bibliotekos, o kioskai 
jaunimui vietoj tikros literatūros pardavinėjo pigius verstus ame- 
rikiečių meilės romaniūkščius. 

Kitą kartą jis nusitaikė į nedidelį miesto teatrą: šis pastatė spek- 
taklį, kuriame pašiepiamai vaizduojamas imamas. Spektaklis buvo 
skirtas mokiniams; kasdien jį pamatydavo vis kita klasė. Galgalas 
įsiuto: 

— Gėda garbingam Senedžano miestui! Kaip žmonės drįsta ant 
scenos užkelti imamą ir juokinti juo jaunimą? Perspėju turgų: prieš 
islamą šiame mieste pradėtas gudrus puolimas. Ar žvilgtelėjote į 
savo vaikų mokyklinius krepšius, ar pamatėte, kokių šventvagiškų 
dalykų jie mokomi mokykloje? Ar žinote, kokios nuodingos po- 
ezijos per literatūros pamokas mokomos jūsų dukterys? Kai pora 
tokių eilėraščių pakliuvo man, skaitant virpėjo rankos. Gerbdamas 
kitapus užuolaidos esančias mūsų moteris nepasakosiu, koks tų 
eilėraščių turinys. Mūsų tikėjimui paskelbtas karas. Nežaiskite su 
ugnimi. Aš perspėjus visus! Nedarykite to! 

Meras išgirdo griežtus mečetės žodžius. Norėdamas išvengti 
konflikto, jis liepė teatrui daugiau neberodyti to spektaklio. 

Dar neišblėsus kalboms apie šį incidentą, pasklido gandai, kad 
mieste ketinama steigti kino teatrą. 

Porą didelių kino teatrų Teherane turintis verslininkas nupirko 
jau nebeveikiančios senosios Senedžano pirties kompleksą ir norėjo 
jame įkurti kino teatrą. Milžiniškas pirties pastatas buvo puiki vieta 
kultūros renginiams ir tinkama vieta kino teatrui. 

Galgalas iškart merui leido suprasti, kad kino teatras religingam 
Senedžano miestui nepriimtinas, meras savo ruožtu atsakė, kad 
savivaldybė visiškai nesusijusi su šiais planais, o nurodymai ateina 
iš Teherano. Karališkoji kultūros tarnyba rėmė šiuos ketinimus 


kaip ypatingą projektą, o Faraha Diba pati jį palaikė. 


Kai būsimojo kino teatro savininkas išgirdo, jog Faraha Diba 
ketina atvykti į Senedžaną atidaryti moterų klinikos, jis nusprendė 

dėti visas pastangas, kad statybos būtų baigtos laiku ir jis galėtų 
paprašyti karalienės dalyvauti ir kino teatro atidarymo iškilmėse. 

Jis susisiekė su Teheranu, buvo sutarta, kad vizito dienai bai- 
giantis Faraha atidarys ir kino teatrą. Bet kadangi Senedžanas 
toks religingas, nuspręsta šią žinią laikyti paslaptyje iki paskutinės 
akimirkos. 


Saulėtą ketvirtadienį virš miesto pasirodė didelis malūnsparnis, 
ties turgumi.jis apsuko tris ratus. Palei gatves, kuriomis Faraha 
Diba tuoj atviru automobiliu važiuos į moterų kliniką, stovėjo 
išsirikiavę moksleiviai. 

Plodami rankomis, jie linksmai šūkavo ir skandavo: „Šachas 
Džavidas, tegyvuoja šachas!“ Tuo pat metu virš gatvės praskrido 
trys lėktuvai. Danguje jie paliko tris nacionalinės vėliavos spalvų 
dūmų juostas. Dešimtys slaptosios tarnybos agentų, persirengusių 
paprastais piliečiais, buvo įsimaišę į minią, o prie kiekvieno kampo 
stovėjo automobiliai, pilni kariškių, pasirengusių kiekvieną nera- 
mumą užgniaužti šiam dar dorai neprasidėjus. 

Faraha Diba šypsodamasi mojavo miniai. Lengvas vėjelis žaidė 
jos plaukais, ji spinduliavo galia. 

Jai važiuojant pro šalį, mokytojos ir klinikos darbuotojos nusi- 
siautė savo skraistes norėdamos parodyti šukuosenas; įsiaudrinu- 
sios jos klykė ir mojavo viešniai. 

Viską filmavo kameros, kad vėliau galėtų per televiziją parodyti, 
kaip dievobaimingo Senedžano moterys paklūsta Farahai Dibai ir 
laiko ją pavyzdžiu. 

Tai buvo pirmoji Farahos Dibos kelionė į religingą miestą. 
Režimas ją vertino kaip lakmuso popierėlį, parodantį, ar pavyks į 
save palenkti nusistačiusius prieš režimą dievobaimingus miestus. 
Regis, viskas klojosi gerai, taip gerai, kad televizija nebenorėjo 
laukti iki aštuntos valandos naujienų laidos ir reportažą apie kelio- 
nę parodė jau šeštą valandą. Įvykis buvo laikomas galutine režimo 

pergale prieš ajatolas. Tačiau valdžia šį tą pražiūrėjo — tai, kas iš 
pat pradžių neatrodė svarbu. 


Kelios jaunos moterys iš Senedžano, ketinančios netrukus dirbti 
moterų klinikos slaugėmis, baltais permatomais chalatais trum- 
pomis rankovėmis stovėjo išsirikiavusios priešais ligoninės duris. 
Faraha Diba išlipo iš automobilio, fotografai puolė į priekį. Jie 
nukreipė savo objektyvus į moteris. Šios karalienei įteikė gražią 
gėlių puokštę ir pagarbiai nulenkė galvas. Kadangi balti slaugių 
chalatėliai buvo perregimi, pro juos prasišvietė jų melsvos apatinės 
kelnaitės. Turgus nustėro, o naujieną išgirdęs Galgalas nebegalėjo 
nuryti nė kąsnio. 

Jis įsiuto, paskutinius dienos įvykius laikė antausiu ajatoloms 
ir pasityčiojimu iš turgaus. Incidentas įvyko mieste, kuriame jis 
buvo penktadienio mečetės imamas. Savo pamokslu netrukus jis 
privalo į tai atkreipti dėmesį. 

Pavakary suskambo Aga Džano telefonas; skambino iš Komo, 
kažkas norėjo pasikalbėti su imamu. Pokalbis buvo trumpas ir 
vienpusis, Galgalas nieko neatsakinėjo, tik klausėsi ir užbaigė taip: 

— Ne, šito nežinojau. Taip, suprantu. Gerai, žinau užtektinai. 
Jūs irgi. 

Aga Džanas nesuprato, apie ką ir su kuo Galgalas kalbėjosi. Kai 
vėliau pro langą dirstelėjo į biblioteką, pamatė Galgalą neramiai 
žingsniuojantį iš kampo į kampą. 


Parodytas reportažas leido suprasti, kad atidariusi kliniką Fa- 
raha Diba paliko miestą ir iškeliavo atgal į Teheraną, bet tikrovė 
buvo kitokia. Ji nuskrido į seną istorinę tvirtovę už miesto. 

Prie dykumos stovinti tvirtovė buvo paversta užeigos namais. 
Šalia Šilko kelio įrengti įtvirtinimai buvo tam tikra karavanų prie- 
bėga, kurioje anksčiau apsinakvodavo keliautojai ir prekeiviai. 

Kadangi Faraha Diba Paryžiuje studijavo architektūrą, ji vado- 
vavo kelių šalies istorinių pastatų renovacijai. Daug dėmesio skyrė 
kaip tik šiai tvirtovei atstatyti. 

Vėliau tą patį vakarą ji ketino grįžti į Senedžaną atidaryti kino 
teatro. 

Šia proga kino teatro savininkas iš Teherano parsisiuntė naują 
amerikiečių meilės filmą, kuris šalyje dar niekur nebuvo rodytas. 
Be to, jis niekam nepasakojo apie būsimąjį karalienės vizitą, tik 
užsiminė, kad atidarant kino teatrą dalyvaus pora svarbių asmenų 
iš Teherano. 


"Tuo metu, kai Faraha Diba senojoje tvirtovėje sėdo prie sta- 
lo vakarieniauti ir kiek pailsėti, Galgalas Aga Džano kambaryje 
kažkam slapta paskambino. Pašnibždomis jis trumpai pasitarė su 
paslaptingu pašnekovu iš Komo. 

Septintą valandą jau stovėjo pasirengęs eiti į mečetę. Šahbalas, 
atėjęs jo palydėti, pamatė, kad imamas neramus. 

— Ar kas nutiko? — paklausė jis. 

— Ne, kodėl klausi? — atsakė Galgalas, kai jie kartu ėjo iš bib- 
liotekos. 

— Apie ką kalbėsi šįvakar? 

— Dar nežinau, man neduoda ramybės ta paleistuvė. 

Šahbalas norėjo paklausti, kokia paleistuvė, bet nedrįso ištarti 
šio žodžio. 

— Kur Aga Džanas? - paklausė Galgalas. 

— Mečetėje. 


Jie įžengė į mečetę, maldų salė buvo pilna, šiandien susirinko 
daugiau tikinčiųjų nei paprastai. Visi turbūt smalsavo, kaip jų 
imamas reaguos į Farahos Dibos vizitą. 

Galgalas ramiai užlipo ant pakylos, atsisėdo į savo kėdę ir pama- 
Žu ėmė pasakoti apie mečetės ir imamo svarbą. Mečetė jo kalboje 

iškilo kaip miesto širdis, o imamas - kaip nuolat budinti miesto 
tikinčiųjų sąžinė. 

Kalbėdamas jis neužsiminė apie klinikos atidarymą, apie te- 
levizijos reportažą ar Farahos Dibos apsilankymą. Savo strėles jis 
nukreipė į kino teatrą. 

— Saugokitės! - staiga sušuko jis grasindamas pirštu. — Susivo- 
kite, ką darote! 

Jis trumpam nutilo. 

— Mečetės vardu, - kalbėjo jis toliau, - miesto vardu, turgaus 
vardu prašau jūsų, perspėju jus to nedaryti. Baikite tuos velniškus 
planus. Senedžanas - ne vieta nedorai Amerikos kultūrai. Ne vieta 
nuodėmei. Sustokit! Antraip mes patys jus sustabdysim! 

— Allabo Akbar! - sušuko kažkas garsiai. 

— Allabo Akbar! — pakartojo tikintieji vienu balsu. 

Niekas nežinojo, ką turėjo galvoje Galgalas taip kalbėdamas, 
bet visi suprato, kad jis išliejo savo įsiūtį dėl moterų klinikos. 

Turgaus vyrai patenkinti žiūrėjo į Galgalą, jie įvertino jo re- 
akciją. 

Ir Aga Džanas juo didžiavosi, tik suprato, kad Galgalas Sene- 
džane ilgai nebeišbus. Jis buvo per daug ambicingas, kad liktų 
vienos mečetės imamas, jam reikėjo erdvės, šios šventyklos sienos 
tuoj pasidarys jam per ankštos. Nors jų mečetė Galgalui buvo 
gera pradžia. 


Kino teatro savininkas buvo tikras, kad Galgalas mečetėje už- 
sipuls jo kino teatrą, nors imamo pareiškimų nebijojo. Jis žinojo, 
kad jį apgins gausiai susirinkusi slaptoji tarnyba ir miesto policija. 
Buvo ketvirtadienio vakaras, jis džiaugėsi, kad per jo kino teatro 
atidarymą tikintieji sėdi mečetėje ir klausosi imamo. Jis galėjo 
ramia širdimi sutikti Farahą Dibą. 

Veikiausiai jis nepakankamai pažinojo savo priešą, nes Galgalas 
buvo gerai informuotas, žinojo ir tikslų kino teatro atidarymo laiką. 

Galgalas žvilgtelėjo į laikrodį; artėjo metas, jis atsipalaidavo, 
paglostė savo barzdą ir nusišypsojo. Aga Džanui dingtelėjo, kad 
imamas išsakė viską, ką manė apie kino teatrą, ir dabar pradės kitą 
temą. Kad jis sumanė tik pagrasinti. Tačiau Galgalas nustebino 
jį ugninga A6i Labab, Palmių plaušo, sura apie moterį, į kurią 
kreipiasi įsiutęs Dievas. Galgalas ramiai ir tyliai ištarė kelias suros 
eilutes: 


Prakeiktos. Abu Lachabos rankos! 
Prakeiktas Abu Lachaba!- 
Prakeikti jo turtai! 

Prakeikta Abu Lachabos žmona! 
Abu Lachaba, kuris atnešė ugnį! 
Jo žmona, kuri atnešė malkų! 
Virvės kilpa ant Abu Lachabos 
Žmonos kaklo! 


Prakeiktas Abu Lachaba! 


Aga Džanui akimirką pritrūko oro, jis staiga suvokė, kad Gal- 
galas sumanė ne vien tik pagrasinti. 

Abu Lachaba buvo Mahometo dėdė, pranašo tėvo brolis. Jis 
buvo atkaklus Mahometo ir Korano priešas. 

Islamo susikūrimo pradžioje, tą naktį, kai Mahometas stengė- 
si įtikinti Mekos galinguosius savo misija, Abu Lachaba iškeikė 
pranašą ir išėjo iš susirinkimo. Abu Lachabos žmona pasielgė taip 
pat: ji iškeikė Mahometą ir negražiai kalbėjo apie Koraną. Jie ir 
toliau nesiliovė, niekšingai elgėsi ir turguje, ten visų akivaizdoje 
iškeikė Koraną ir Alachą. Kenčiantis dėl to Mahometas negalėjo 
jų sulaikyti. Naktį jam buvo apreikšta Abu Lachabos sura: 


Tabat jada Abi Labab 
Virvės kilpa ant Abu Lachabos 

Žmonos kaklo! 


Prakeiktas Abu Lachaba! 


Jeigu kokia nors proga būdavo cituojama Abu Lachabos sura, 
visi iškart suprasdavo reikalo svarbą. Galgalas kalbėjo toliau: 


Prakeiktos rankos vyro, kuris nupirko senąją miesto pirtį. 

Prakeiktos rankos vyro, kuris senąją miesto pirtį nori paversti 
kino teatru. 

Prakeiktos senosios pirties durys. 

Prakeiktos kojos vyrų, kurie ten susirinko. 

Ir virvės kilpa ant kaklo jų žmonų, kurios dabar ten yra. 


Aga Džanas nebegalėjo pakelti galvos ir pažvelgti į Galgalą. 
Sėdėdamas jis žiūrėjo į kilimo raštą palei kojas ir jautėsi taip, lyg 
imamas stovėtų jam už nugaros, jį laikytų ir žemyn spaustų jo 
galvą. 

Galgalas jį nustebino. Nors iš teisybės jis turėjo džiaugtis, 
imamo kalba jam sukėlė prieštaringų jausmų. Kodėl Galgalas jam 
neatsivėrė, kad ketina kalbėti apie kino teatrą? Ir kam staiga šis 
griežtas tonas? Ar mečetei naudinga tokia dvasininko laikysena? 
Kokių pasekmių tai turės miestui? Ši akimirka buvo netinkama 
mąstyti apie tokius dalykus, jis giliai įkvėpė, pakėlė galvą ir ap- 
sidairė. 

Mečetėje stojo kapų tyla, visi atidžiai žiūrėjo į Galgalą, o šis 
šnekėjo toliau: 

— Savivaldybę aš jau seniai perspėjau, perspėjau ir naująjį pirties 
savininką, bet jie nenorėjo manęs klausyt. Jie taip toli nuėjo, kad 
šįvakar ten ketina rodyti nuodėmingą amerikiečių filmą. Kaip tik 
šiandien! Ar žinote, kokia šiandien diena? 

Šventosios Fatimos mirties diena! 

Aš, Galgalas, mečetės imamas, tai draudžiu! 

Aš, Galgalas, džamiu mečetės imamas, draudžiu eiti į tą kino 
teatrą! 

Aš, Galgalas, su Koranu rankoje pats užkalsiu tos nuodėmingos 
vietos duris! — užbaigė jis traukdamas iš kišenės Koraną. 

Minia ėmė skanduoti: 

— Allabo Akbar! Allaho Akbar! Allaho Akbar! 

— Į pirtį! - sušuko Galgalas. 

Jis atsistojo ir nuskubėjo žemyn nuo pakylos. 

Minia atsistojo priešais jį. 

Nesitikėjęs tokio netikėto posūkio, Aga Džanas stovėjo it pri- 
kaltas. Jis jautėsi Galgalo apgautas, suprato, kad imamas perėmė 
vadovavimą mečetei. Bet dar ne per vėlu. Aga Džanas turėjo dau- 
giau patirties negu Galgalas. Jis pamėgins visus galus vėl suimti 
į savo rankas ir išsaugos mečetės vardą ir garbę. Galgalas buvo 
nesvarbus, svarbi buvo mečetė. Jis atsistojo ir nuskubėjo paskui 
imamą, dar spėjęs sušukti Šahbalui: 

— Bėk! Nepalik jo vieno! Būk su juo! 


Įtampa taip išaugo, kad minia tapo nebevaldoma. 

— Man pavyks, - tyliai pasakė sau Aga Džanas. - Esu vienintelis, 
galintis suvaldyti chaosą. 

Galgalas jau ėjo pirties link, laikydamas virš galvos iškeltą Ko- 
raną. Tikintieji sekė paskui jį šaukdami „A//abo Akbar“ 

Slaptosios tarnybos agentai, netikėtai užklupti šio puolimo, 
išsigandę nudūmė klupinėdami tamsoje ir garsiai šaukdami į savo 
radijo telefonus: 

— Maištas! Kino teatras pavojuje! 

Pavėlavę atvyko du policijos automobiliai, bet policininkai dar 
nesusigaudė, kas dedasi ir kur juda minia. 

Keli kareivių prisėdę sunkvežimiai užtvėrė kelią į kino teatrą. 
Iš mašinų iššoko ginkluoti vyrai ir sustojo it siena, kad sulaikytų 
demonstrantus. 

Prie kino teatro atskrido malūnsparnis. Jis nusileido į patį pir- 
ties aikštės vidurį, kad paimtų Farahą Dibą. 

Ant šaligatvio sustojo mero automobilis. Iš jo iššoko pats meras 
ir puolė prie demonstrantų, laikydamas iškeltas virš galvos rankas. 
Žmonių spūstyje jis ieškojo Aga Džano, o radęs sušuko: 

— Ką, dėl Dievo meilės, darai? Tave apgavo! Sulaikyk tuos žmo- 
nes, kol čia neužvirė pjautynės. 

— Ką tu kalbi? Savivaldybė nė kiek neklauso mečetės! Tuo nau- 
juoju kino teatru ji įžeidė visą miestą, o tu man dar grasini pjau- 
tynėmis? 

— Ne, ne taip mane supratai, aš negrasinu, aš prašau tavo pa- 
galbos, padėtis tuoj gali tapti nebevaldoma. Aš negaliu to sakyti 
garsiai, — jis tyliai sušnibždėjo. — Kino teatre yra Faraha Diba. 
Patikėk manimi, jei šitie žmonės prieis dar arčiau, kariuomenė ims 


šaudyti. Daryk ką nors! Sustabdyk juos! 


Ginkluoti kareiviai sustabdė demonstrantus, karininkas per 
garsiakalbį pranešė: 

— Grįžkite! Nė žingsnio į priekį! 

Galgalas neklausė. Laikydamas iškeltą Koraną, jis praėjo pro 
karininką, pamėgino prasibrauti pro kareivius, bet karininkas pri- 
šoko prie jo ir sulaikė. 

— Atgal, sakau! - garsiai sušuko. — Kitaip šausiu! 

— Šauk! — atkirto Galgalas ir nudrožė pirmyn. 

Karininkas griebė Galgalui už pakarpos, prisitraukė jo ausį sau 
prie burnos ir sušuko: 

— Jeigu negrįši, apsuksiu turbaną tau ant kaklo ir pats tave 
išsivesiu! 

Šie žodžiai paveikė Galgalą, jis taip stipriai pastūmė karininką, 
kad šis vos nepargriuvo. Karininkas griebėsi pistoleto. Aga Džanas 
greitai susivokė. Jis čiupo Galgalą už apsiausto ir ėmė traukti jį į 
savo pusę, šaukdamas Šahbalui: 

— Išsivesk jį! 

Tačiau Galgalas nenorėjo jo klausyti. Jis išsiveržė Aga Džanui 
iš rankų ir norėjo bėgti prie karininko. Aga Džanas vos spėjo jį 
laiku suturėti. 

— Gana! Dabar jau liaukis! 

Galgalas pastūmė.Aga Džaną į šalį ir metėsi į priekį, bet ir vėl 
buvo jo sučiuptas; pagriebęs imamui už sprando, Aga Džanas 
sušuko: 

— Niekada nepamiršk, kad čia sprendžiu aš! 

Paskui jis paėmė garsiakalbį karininkui iš rankų ir sušuko: 

— Gerieji žmonės! Nusiraminkite! Klausykite! Turiu jums gerą 
žinią! 

Stojo tyla. 

— Ką tik kalbėjausi su meru. Savivaldybė atsisako savo planų. 
Mieste nebus jokio kino teatro! Grįžkite atgal į mečetę! 


— Allabo Akbar! - suošė minia. 


Įvykis visiems paliko didelį įspūdį. Žmonės dar ilgai stoviniavo 
prie mečetės, ir Aga Džanas tuo džiaugėsi. 

Mečetė griežtai parodė savo laikyseną, o jis pats užbėgo už akių 
kruviniems įvykiams mieste. Tiesus ir visiškai netikėtas puolimas 
sujaukė šacho planus ir skambiai pliaukštelėjo šalies premjerui 
per veidą. Jie norėjo iš dievobaimingų miestų atimti galią ir vietoj 
jos įbrukti ydingą vakarietišką kultūrą. Įvykio atgarsiai rytoj bus 
paskelbti visuose laikraščiuose: maištas Senedžane! 

Pagrindinė miesto mečetė vėl atgavo savo reputaciją. Komo 
ajatolos tai tikrai įvertins, o visų šalies šventyklų imamai minės 
savo pamoksluose. 


Buvo jau vidurnaktis, visi grįžo namo, mečetė ištuštėjo, duri- 
ninkas užrakino šventovės duris. Aga Džanas sėdėjo savo darbo 
kambaryje ir rašė: „Po tylos mūsų mečetė vėl atgavo savo reputaciją: 
Galbūt mes sugrįžome į senąjį kelią.“ 

Jam teberašant prieš mečetę sustojo du lengvieji automobiliai. 
Vienas jų pasiliko po medžiais prie maldos namų, o kitas išjungė 
šviesas ir tylutėliai įvažiavo į šoninę gatvelę prie namo. 

Išlipo trys civilių drabužiais persirengę agentai. Vairuotojas liko 
mašinoje. Grupelės vyresnysis nuėjo prie durų ir paskambino, kiti 
du liko laukti prie automobilio. 

Vos išgirdęs durų skambutį, Aga Džanas pajuto pavojų. Jis 
manė, kad policija rytoj apsilankys turguje, bet nesitikėjo, kad 
pasibels į duris vidury nakties. 

Senelės irgi išgirdo čirškiant skambutį, jos žinojo, kad vyksta 
kažkas neįprasta, ir suprato, kad negalima atidaryti durų nesulau- 
kus Aga Džano reakcijos. 

Šahbalas, kuris taip pat išgirdo skambutį, iškart nuėjo į Aga 
Džano kambarį. 

— Čia veikiausiai agentai, — tyliai sušnibždėjo Aga Džanas. — 
Perspėk Galgalą! Jis turi dingti! Išsivesk jį! Bėkite stogu! 

Galgalas tikėjosi sulaukti policijos, jis vis dar sėdėjo bibliote- 
koje, kai sučirškė durų skambutis. Imamas greitai išjungė šviesą, 
išėjo iš bibliotekos ir pirštų galais nutykino prie laiptų. 

Aga Džanas apsivilko švarką, užsidėjo skrybėlę ir išėjo į kiemą. 
Prie laiptų pamatė šmėžuojantį Galgalo šešėlį. Luktelėjo, kol jis 
pranyks tamsoje. 

Durų skambutis sučirškė dar kartą. 

— Ateinu! — sušuko jis ir nuėjo atidaryti. 

Moterys pasislėpė už užuolaidų ir viską stebėjo. 

— Kas čia? — paklausė Aga Džanas prieš atverdamas duris. 

— Atidaryk! 

Jis atidarė. Žibinto šviesoje išvydo agentą ir kitus vyrus prie 
automobilio. 

Aga Džanas iškart suprato, kad jie - slaptieji agentai. Paprastas 
miesto policininkas nedrįstų vidurnaktį trikdyti jo namų ramybės. 
Turbūt jie naujokai arba atvykėliai iš kitur. Aga Džanas tai matė ir 
Iš jų laikysenos. Agentai jo nepažino ir net nepasisveikino. 

— Ką, ponai, veikiate vidury nakties prie mano durų? 

— Mes ieškome imamo)! Jis turi eiti su mumis! - išrėžė vyresnysis, 
rodydamas policininko pažymėjimą. 

Iš griežto jo tono Aga Džanas suprato, kad padėtis rimta. Norė- 
damas laimėti šiek tiek laiko, jis išėjo į lauką ir tyliai uždarė duris, 

— Imamo nėra namie, — tarė jis. - Jei reikalas skubus, galėsite 
su juo pasikalbėti rytoj vakare mečetėje. 

Vyresnysis agentas, nesitikėdamas, kad Aga Džanas už savęs 
uždarys duris, šiurkščiai sušuko: 

— Palik duris atidaras! 

— Nešaukit taip, agente, visi miega, — atsakė Aga Džanas. 

— Atidaryk duris! - pakartojo atėjūnas ir trenkė kumščiu į jas. 

— Valdykis, agente! Aš ką tik pasakiau, kad imamo nėra namie. 
Jis iškeliavo! Iškeliavo, vadinasi, nėra! Rytoj vakare jis bus mečetėje. 
Ar supratai mane? Nesupratai? — garsiai tarė jam Aga Džanas, kad 
jo balsą išgirstų ir Galgalas. 

— Atidaryk duris, kitaip iššaudysiu jose skylę, — laikėsi savo 
agentas; jis atsegė vieną juodo pistoleto dėklo sagą. 

Staiga vienas agentas atbėgo iš šoninės gatvelės: 

— Jis ant mečetės stogo! Gaudyk jį! 

Agentai nedelsdami užsirangė ant tvoros; per keletą sekundžių 
jie atsidūrė ant stogo, paskui nubėgo minaretų link. 

Aga Džanas atidarė duris ir ketino eiti prie laiptų, kad taip pat 
galėtų užlipti ant stogo, bet vienas iš agentų sušuko: 

— Tu liksi čia! 

Aga Džanas paėjo į svečių kambario pusę, atsistojo tamsoje po 
medžiais ir viską stebėjo. 

— Mačiau šešėlį už kupolo! —- sušuko vienas agentas iš gatvės: 

— Rankas virš galvos, išeiti į priekį! - sukomandavo policininkas 
nuo stogo. 

Aga Džanas pamanė, jog jie sučiupo Galgalą, ir nuėjo prič 
senojo kedro, kad geriau matytų stogą. Žalioje minaretų šviesoj“ 

išvydo prie kupolo su pistoletu rankose sėlinantį agentų viršesnįjį, 
Galgalo nebuvo matyti. 

— Čia nieko nėra! - sušuko Aga Džanas agentui gatvėje. 

— Aš ką tik mačiau šešėlį, jis negalėjo iš čia taip greitai prading- 
ti! — atsakė jam šis. 

Aga Džanas lengviau atsikvėpė, atsistojo žibinto šviesoje prie 
baseinėlio ir sušuko: 

— Agentai! Šešėlis, kurį ką tik matėte ant stogo, - mečetės duri- 
ninko. Neieškokite sau bėdos. Durininkas buvo su manimi, kai jūs 
atėjote. Jūs ne čionykščiai ir nepažįstate šventyklos. Niekas negali 
pasprukti stogu, kai gatvėje laukia agentai. Aš jums parodysiu, — ir 
jis nuėjo prie laiptų, vedančių ant stogo. 

— Aš tau jau sakiau, kad imamo nėra, — pakartojo jis vyres- 
niajam, kai užlipo ant stogo. — Naktiniu traukiniu jis išvyko į 
Komą pasitarti. Gali paskambinti į stotį, jeigu nori. Jie ten dažnai 
jį mato. Nekomplikuok situacijos. Ant stogo nieko nėra, išsky- 
rus mečetės kupolą ir minaretus. Apsižvalgyk ir keliauk sveikas! 
Supratai? 

Agentų vyresnysis jo nesiklausė, švietė kišeniniu žibintuvėliu į 
skirtingus stogo kampus. 

— Traukis su savo purvinais batais nuo mečetės stogo ir dink iš 
mano namų! - sušuko Aga Džanas, rodydamas jam laiptus. 

Agentai murmėdami lipo laiptais žemyn į vidinį kiemą. 

— Dar niekada joks svetimas žmogus nedrįso įžengti į šiuos 
namus, o štai net keturi niekšai mėgina patekti į vidų. Dabar jau 
gana, nešdinkitės lauk! 

Tačiau griežtas Aga Džano tonas policininkui nepadarė jokio 
įspūdžio, jis įsakė savo bendrams: 

— Apieškokite visus kambarius, tučtuojau! 

Agentai staiga puolė į kambarius. 

— Šahbalai! — suriko Aga Džanas. 


Atsako nebuvo. 

— Paskambink merui! - sušuko jis vėl, nors ir gerai žinojo, kad 
Šahbalas nuėjo su Galgalu. 

Jis nubėgo į darbo kambarį, savo popieriuose susirado mero 
namų telefono numerį ir jį surinko: 

— Pasiimk tuos niekšus iš mano namų, kitaip aš einu į rūsį 
šautuvo ir pats juos išprašysiu. 

Agentai iš kambario ištempė akląjį Muedziną ir apieškojo pa- 
talpą. 

— Šunsnukiai! - šūkavo Muedzinas. - Visi jūs šunsnukiai! Eikit 
iš mano kambario! Eikit iš namų! 

Bibliotekos durys buvo užrakintos. 

— Raktą! - sušuko vyresnysis. 

— Nėra jokio rakto! - atsiliepė Aga Džanas iš kitos kiemo pusės. 

— Duok raktą, antraip išspirsiu duris! 

Senelės išniro iš tamsos, atidarė bibliotekos duris ir uždegė 
šviesą. 

Policininkas norėjo su batais žengti į vidų. 

— Nusiauk batus! - sušuko Golbanu. 

Jis neklausė. 

— Nusiauk batus, nenaudėli! - pakartojo Golebeha. 

Agentas, kurį aiškiai nustebino bibliotekos senumas, nėjo to- 
liau, liko tarpduryje, žiūrėdamas į knygų lentynas ir senovinį ima- 
mo rašomąjį stalą, paskui vėl išėjo į kiemą. 

Kiti policininkai suėjo į tamsų kilimų kambarį. Ant sienos čia 
kabėjo pusiau surištas kilimas. Žvilgrelėję už kilimo, jie varstė 
senovines spintas, išmėtė ant grindų vilnos ritinius. Tada išėjo ir 
pasuko į opijaus kambarį. 

Suskambo agentų vyresniojo radijo telefonas, jis nuėjo prie 
baseinėlio ir ėmė su kažkuo kalbėtis. Netrukus grįžo prie bendrų 
ir pareiškė: 

— Vaikinai! Einam! 

Policininkai susibūrė vidiniame kieme, paskui išėjo ir uždarė 
paskui save duris. 

Aga Džanas užrakino laukujes duris ir išjungė šviesas. 

— Ar turite man ko užvalgyti? Išalkau ir noriu gerti, - paprašė 
jis senelių. 

Kai į darbo kambarį įėjo Šahbalas, rado Aga Džaną sėdintį 
savo kėdėje. 

— Kur jis? — paklausė Aga Džanas. 

— Mečetėje. 

— Kur mečetėje? 

— Senajame laidojimo rūsyje. Durininkas viską sutvarkė, - at- 
sakė Šahbalas. 

— Mečetėje saugu, bet agentai sugrįš. Dabar jie taip greitai 
neatsikabins. Turime išsiųsti jį į Komą. Tuoj durininkas atvers 
mečetės duris saulėtekio maldai, ir agentai įžengs į vidų, tada jų 
jau niekas nebesustabdys. Turime sugalvoti, kaip jam pasprukti. 

Kaip tik tuomet į vidų įžengė senelės su sidabriniu padėklu. 
Ant stalo prieš Aga Džaną jos patiesė mažą švarią medvilninę 
staltiesėlę ir padėjo puošnią porcelianinę lėkštę su trupučiu sūrio 
ir šiltos duonos. Paskui greta pastatė porą stiklinių ir senovinį ar- 
batinuką paauksuotais krašteliais su kvapnia užplikyta arbata; viską 
palikusios, jos išėjo. Aga Džanas pažvelgė į Šahbalą ir nusišypsojo. 

— Maryt, jos įvertino jūsų poelgį, — tarstelėjo Šahbalas ir įpylė 
jam arbatos. 

— Sėsk ir valgyk drauge. Mūsų laukia daug darbo, šiąnakt ne- 


miegosime. 


Kiek užkandęs Aga Džanas nuėjo į darbo kambario sandėliuką 
ir grįžo nešinas keletu daiktų. Ant stalo prieš Šahbalą jis padėjo 
žirkles, skrybėlę, kostiumą ir tarė: 

— Turiu planą. Išeisiu prie mečetės ir stovėsiu ant šaligatvio, 
tarsi ko laukčiau. Žinau, kad agentai iš savo mašinų viską stebi, 
pasistengsiu patraukti jų dėmesį. O tu imk žirkles, kostiumą ir 
stogu nueik į mečetę. Padėk Galgalui trumpai nusikirpti barzdą, 
liepk apsivilkti šį kostiumą ir užsidėti skrybėlę. Išaušus žmonės 

susirinks į saulėtekio maldą; manau, po vakarykščių įvykių su- 
lauksime daugiau tikinčiųjų negu bet kada. Kai žmonės po mal- 
dos pakils eiti iš mečetės, sekite paskui mane į lauką. Visa kita aš 
sutvarkysiu. Ar aišku? 

— Aišku. 


Tą ankstyvą rytą nebuvo šalta, nors mieste pūtė gaivus kalnų 
vėjas. Kaip sutarta, Aga Džanas atsistojo prieš mečetę, pamatė, kad 
žibinto lempa, kuri jau ilgą laiką nedegė, dabar vėl šviečia. Veltui 
durininkas keletą kartų kreipėsi į savivaldybės elektros skyrių, 
žibinto lempą turintis pakeisti elektrikas taip ir nepasirodė. Aga 
Džanas pats ne sykį mėgino skambinti elektros tarnybos viršinin- 
kui, bet niekada jo nerasdavo. 

Gatvė buvo tuščia, tik tolėliau ant šaligatvio rūkydami stovėjo 
keli vyrai. Pastebėję, kad Aga Džanas į juos žiūri, pasitraukė į 
tamsą. 

Lengvasis automobilis su keturiais jame sėdinčiais vyrais pra- 
važiavo pro mečetę, grįžo, vėl pravažiavo, bet nesustojo. 

Tamsoje pasislėpę vyrai vėl išniro į žibinto šviesą. Rūkydami 
jie prisiartino prie Aga Džano ir su juo nepasisveikinę praėjo pro 
šalį. Jie buvo ne čionykščiai, kitaip būtų jį pažinę net tamsoje ir 
pasisveikinę. 


Dabar, stovėdamas prieš mečetę, Aga Džanas suvokė, kad mies- 
tas per praėjusius metus labai pasikeitė. Miesto valdžia pateko į 
svetimų žmonių rankas. Dar visai neseniai jis pažinojo visą miesto 
valdžią — tai buvo garbingų šio miesto giminių vaikai, turgaus 
prekybininkų sūnūs. Kai jis, Aga Džanas, nueidavo į kokią nors 
įstaigą, jį iškart priimdavo pats direktorius. Dabartinių naujų va- 
dovų jis nepažinojo. Tie žmonės nenorėjo su mečete palaikyti jokių 
ryšių. Jie nešiojo siaurus kostiumus, ryšėjo kaklaraiščius ir rūkė 
storus cigarus. Regis, miestas suskilo į dvi dalis: vienoje pusėje 

matei senus, tradicijų besilaikančius žmones, senovinius pastatus 
ir turgų, kitoje pusėje karaliavo nauji direktoriai, modernūs pas- 
tatai, teatrai ir kino mėgėjai. Anksčiau Aga Džanas galėdavo viską 
sutvarkyti vienu rankos mostu, dabar neįstengė pasiekti net to, kad 
laiku būtų pakeista perdegusi lemputė. 

Tik dabar Aga Džanas suprato mero perspėjimą: 

— Pagalvok, Aga Džanai! Nebegaliu daugiau tau padėti taip 
kaip anksčiau. 

Jis pajuto baimę, nors šiaip jau ne taip greitai įsibaugindavo. 
Dar prieš keletą valandų Aga Džanas manė, kad viskas susitvarkys, 
net jeigu agentai sulaikys Galgalą. Neabejojo, kad jam pavyks ima- 
mą išlaisvinti ir parsivesti namo, pakaks tik paskambinti policijos 
vadovui, tačiau dabar suprato, jog klydo. 

Rodės, jam reikia vėsaus vėjo iš kalnų, kad galėtų blaiviai mąs- 
tyti ir matyti daiktus tokius, kokie jie yra. Jis suvokė, kad Galgalas 
taip pat buvo svetimas, be to, nepatikimas žmogus. Kas jis galų 
gale per tipas? Visiškai nežinomas imamas, atkeliavęs iš Komo 
prašyti jų dukros rankos. O daugiau? Daugiau apie Galgalą jis 
nieko nežinojo. 

Kalnų vėjas atliko savo darbą, Aga Džano akis dengusi migla 
išsisklaidė, dabar jam viskas atrodė kitaip. Galgalas surezgė pavo- 
jingą planą, imamas žinojo, kad Faraha Diba ketina apsilankyti 
kino teatre, bet jam nepasakė. Galgalas norėjo sukelti mieste ne- 
laimę, nieko nežinančius tikinčiuosius atviliojo prie kino teatro, 
kad užspeistų kampe Farahą Dibą ir sujauktų šalies gyvenimą, 
dar padarytų iš viso to pasaulinę naujieną. O Aga Džanas nieko 
nė neįtarė. Kokia laimė, kad jis laiku spėjo sukliudyti Galgalo 
planui. Imamas tikriausiai jį keikė, sėdėdamas laidojimo rūsyje. 
Jo likimas buvo Aga Džano rankose. Jis liepė Šahbalui trumpai 
nukirpti Galgalui barzdą. 

Nors buvo šalta, Aga Džanas pajuto, kad jo kakta šlapia nuo 
prakaito. Norėdamas įveikti baimę, jis ėmė niūniuoti: 

Prisiekiu ryto šviesa. 

Ir nakčia, kai tylu! 

Jis tavęs nepaliko. 

Argi Jis nesurado tavęs kaip našlaičio ir neparodė tau kelio? 

Nepatenkino tavo poreikių ir nepadarė tavęs turtingo? 

Argi Jis nenuėmė sunkios naštos, kuri baisiai spaudė tau pečius? 

Jis padidino tavo garbę, nes su sunkumu visada susijęs len- 
gvumas. 


Aga Džanas apsidairė ir pamatė, kad išaušo. Dideliais būriais į 
mečetę traukė žmonės. Jis pajuto palengvėjimą, išsitiesė ir įžengė 
į šventovę. 

Niekada į saulėtekio maldą dar nebuvo susirinkę tiek daug 
žmonių, jie vis ėjo ir ėjo. Aga Džanas nieko nežinojo, bet žmonės 
per radiją išgirdo, kad Senedžane kilo riaušės, kad fanatikas imamas 
miestą apvertė aukštyn kojom. 

Visi rytmetiniai laikraščiai pranešė apie šacho žmonos Farahos 
vizitą į klinikas ir apsilankymą naujame kino teatre. Šen bei ten 
buvo leidžiama suprasti, kad tikriausiai imamas tikinčiuosius at- 
sivedė prie naujojo kino teatro turėdamas labai blogų ketinimų. 

Norėdami pamatyti bent jau neramumų pabaigą daugelis ir 
susirinko į mečetę. 

Pasirodė durininkas. Jis priėjo prie Aga Džano ir pasisveikino. 
Juodu paėjėjo į šalį aptarti reikalų. Sugrįžęs į mečetę, Aga Džanas 
slapta nusileido žemyn ir nužingsniavo į senuosius laidojimo rū- 
sius. Iš tamsos išniro Šahbalas. 

— Kur jis? — paklausė Aga Džanas. 

— Sandėlyje. 

— Eik į viršų ir paprašyk tėvo pradėti azaną! 

Aga Džanas nuėjo prie sandėlio, tyliai atidarė duris ir pasakė: 

— Čia aš! 


Blausioje žvakės šviesoje Galgalą buvo sunku atpažinti. 

Kostiumuotas, su skrybėle, trumpai kirpta barzda. 

— Policija padarė viską, kad tave sučiuptų. Geriau už mane 
žinai kodėl. Aš irgi padarysiu viską, kad padėčiau tau pasprukti, 
bet turiu pasakyti, kad nesidžiaugiu tavo darbais. Jaučiuosi tavo 
apgautas. Turėjai man pasakyti, ką planuoji, bet sąmoningai nu- 
tylėjai. Dabar ne laikas visa tai aptarinėti. Greitai, po maldos, 
Šahbalas nusileis tavęs išsivesti. Įsilieję į minią išeisime iš mečetės. 
Durininko sūnėnas lauks tavęs su motociklu turgaus aikštėje. Kai 
ten nueisime, sėsk ant jo motociklo, jis nugabens tave į Vartjės 
kaimą. Tenykštis imamas padės tau nusigauti į Kašaną, o Kašano 
dvasininkas pasirūpins tavo kelione į Komą. Štai tau šiek tiek 
pinigų. Dabar einu, - tai pasakęs Aga Džanas išėjo nelaukdamas, 
ką atsakys Galgalas. 

Jam knietėjo griežčiau pasakyti Galgalui: „Norėjai surizikuoti 
miestu, mečete, namais ir šeima. Sugriovei mano pasitikėjimą, jau 
nuo pat pradžių supratau, kad tavimi negalima pasitikėti, laimė, 
viskas gerai baigėsi. O dabar dink iš akių, nenoriu tavęs matyti.“ 
Bet Aga Džanas to nepasakė, jis buvo patenkintas, kad įstengė 
sutramdyti pyktį ir sušvelninti savo žodžius. 


Kai Aga Džanas įžengė į maldų salę, žmonės prieš jį atsistojo; 
visi žinojo, kad policija praėjusią naktį apieškojo namus, o Galgalui 
pavyko pasprukti. 

Grupė garbingų turgaus vyrų palydėjo Aga Džaną į tą vietą, iš 
kurios maldai vadovaudavo imamas. 

— Netrukus man reikės jūsų pagalbos, - sušnibždėjo Aga Dža- 
nas. — Mečetei tai gyvybės ir mirties klausimas. Galgalas pavojuje. 
Aš vadovausiu maldai, žinau, tai neįprasta, bet turime suktis iš 
šios padėties. Noriu, kad po maldos pasiliktumėte ir visi kartu 
eitume į turgų. 

Tai pasakęs, Aga Džanas pasuko prie pakylos, užlipo ant pirmo 
jos laiptelio ir sušuko: 

— Žmonės, šiandien neturime imamo, kuris vadovautų saulėte- 
kio maldai. Imamui Galgalui teko skubiai išvykti į Komą. Žinau, 
kad tai nepriimta, bet šiandien aš būsiu vietoj imamo. Saulėtekio 
malda trumpa, klausykite manęs! 

Mečetėje trumpam kilo šurmulys, bet vos nuskambėjo Mue- 
dzino „Hajje alla! salai“ , stojo tyla ir visi pasisuko į Meką. 

Saulėtekio malda yra trumpiausia visos dienos malda, mel- 
džiantis reikia du kartus atsistoti, du kartus nusilenkti ir du kartus 
paliesti kakta žemę. 

Pasibaigus maldai, vyrai oriai priėjo prie Aga Džano ir palydėjo 
jį į lauką. Kieme Aga Džanas pamatė iš rūsio išeinančius Šahbalą ir 
Galgalą, nepastebėti jie įsiliejo į minią. Nors Aga Džanas jį lydėti 
į turgų paprašė tik kelių vyrų, jausdami akimirkos svarbą daugelis 
prisidėjo ir dideliu būriu tyliai sekė paskui. 

Visur stovintys policininkai nesuprato, kas vyksta, kodėl šie 
žmonės taikiai šaligatviu traukia į turgų. 

Durininko sūnėnas pasirengęs laukė ant motociklo turgaus 
aikštės kampe po žibintu. Galgalas atsiskyrė nuo minios, priėjo prie 
motociklo ir atsisėdo vaikinui už nugaros. Šis įjungė variklį ir jie nė 
neatsigręžę nuvažiavo. Šahbalas dar kiek palūkėjo, kol motociklas 
visiškai pranyko iš akių. Tada vėl įsimaišė į minią, prisiartino prie 
Aga Džano ir jam sušnibždėjo: 


— Jis paspruko. 

Ha Miem. Baigėsi ruduo. Sedika išvyko į Komą, kad dar iki žiemos 
grįžtų pas vyrą. Kalnų viršūnes nuklojo pirmasis sniegas. Kiek tik 
žvilgsnis aprėpė, virš kaimų kyšojo baltos kalnų keteros. Namuose 
apie Galgalą buvo kalbama retai. Visi rūpinosi savo darbais; tuoj 
turėtų atskristi paukščiai keliauninkai. Galbūt ir šį kartą tarp jų 
bus ypatingų sparnuočių. 

Pabudęs Aga Džanas tarė savo žmonai: 

— Fagri, mane vėl aplankė gražus sapnas. Mirusieji visą laiką 
greta, nepatikėsi, šiąnakt regėjau sapne savo tėvą. Nebeatmenu, 
kada jis mirė, bet sapnuose nuolat mane lanko. Ir šių sapnų negaliu 
paaiškinti. Visi jų įvykiai ypatingi, apgaubti nepaprastos nuotaikos. 
Šiąnakt sapnavau, kad mano tėvas numirė, mes nunešėm jį į kapi- 
nes ir palaidojom, bet grįžęs namo žiūriu, ogi jis vis dar guli ant 
lovos po balta drobule. Žinojau, kad čia mano tėvas, nors ką tik 
jį palaidojom. Aš priklaupiau prie lovos ir pajutau, kad jis nemirė 
ir atsisės. Akimirką tėvas sujudėjo, iš drobulės kyštelėjo galvą. Pa- 
mėgino atsisėsti, aš puoliau padėti, pagelbėjau atsistoti, padaviau 
lazdelę ir skrybėlę. Jis išėjo iš kambario, atsargiai nutipeno prie 
baseinėlio, prisėdo ant suoliuko ir įsižiūrėjo į žuvis. 

— Tu galvoji apie jį, tu nuolat galvoji apie mirusiuosius, — atsakė 
jam Fagri Sadata. — Todėl taip dažnai juos sapnuoji. 

— Negalvoju apie juos, na, retsykiais prisimenu savo tėvą, bet 
sapnuoju beveik visus mirusius, net žmones, kurių nepažinojau, 

pavyzdžiui, savo senelį ar savo prosenelį. Keista. Dieną praleidžiu 
gyvųjų pasaulyje, o naktį persikeliu į mirusiųjų karalystę. 

— Gal tave veikia mečetės užrašai, kuriuos žymiesi? 

Jis atsikėlė ir priėjo prie lango. 

— Fagri Sadata! — staiga ištarė. 

— Kas nutiko? 

— Tamoez saulė patekėjo! 

Fagri Sadata žvilgtelėjo į saulę. Tikrai, ji kaip raudonas skritulys 
pakibo virš geltono Zardkuho kalno viršūnės. 

— Kasdien aš žiūrėdavau į Zardkuho viršūnę, bet saulė nesirodė. 
Maniau, šiemet jau nebesulauksim, — atsakė Fagri Sadata. 

— Pastaruoju metu taip dažnai galvodavau apie Galgalą, kad 
pamiršau apie žiemos pradžią. 


Prasidėjo žiema. Labai retai paskutinę rudens ar pirmą žiemos 
dieną — :am0ez — virš Zardkuho nušvisdavo šilta raudona saulė: 
tamoez saulė. Tamoez reiškė vasarą. 

Senedžane visi laukė tos netikėtai šiltos dienos. Keliaujantys 
paukščiai ją nujausdavo dar anksčiau negu žmonės. Šią dieną jie 
perskrisdavo snieguotą kalnagūbrį. Paukščiai atkeliaudavo iš šaltų 
azijinės Rusijos plotų, nuo senų laikų jie skrisdavo Šilko keliu, kur 
oras buvo šilčiausias, ir vienu kartu perskrisdavo didelį dykumos 
plotą. Pasiekę Senedžaną, jie jau būdavo įveikę sunkiausią kelio 
atkarpą. Iš čia pamažu traukė į vis šiltesnes vietas, kol galiausiai 
atskrisdavo į savo lizdus senuose datulių medžiuose prie Persijos 
įlankos. 

Pirmoji žiemos diena šeimai buvo svarbi. Ši diena daug, reiškė 
ir turgui, ir visai šalies kilimų prekybai. Fagri Sadata ir senelės tą 
dieną likdavo namie gaudyti paukščių. 


Už kilimų spalvas ir raštus namai turėjo būti dėkingi paukščių 
keliauninkų plunksnoms. 


120 


Paukščiai 


dančių paukščių visada atsiranda bent pora, kurių plunksnos žėri 
nepaprastomis spalvomis ir neregėtais raštais. 

Niekas nežinojo, kaip Aga Džanui pavyksta sukurti tokius ne- 
pakartojamus kilimų raštus ir kaip sumanomi tokie nuostabūs 
spalvų deriniai. Tai buvo dirbtuvių paslaptis. Namų moterys am- 
žiams bėgant įminė šią mįslę ir ja naudojosi. 


Ir šiandien senelės, kaip ir kasmet, iškart ėmėsi darbo. Rūsyje 
jos susirado senus krepšius su įtaisytais spąstais ir padėjo juos vi- 
diniame kieme, bibliotekos ir opijaus kambario pusėje. 


Palikę dykumą ir įskridę į Senedžaną, paukščiai keliauninkai 
dažniausiai pasukdavo prie mečetės minaretų, kur gyveno ketu- 
ri gandrai. Ant kiekvieno bokšto po du. Niekas nežinojo, kada 
mirdavo senieji gandrai ir kada juos pakeisdavo jaunikliai. Jie 
čia gyveno visada. Jie buvo miesto dvasia, paukščiai keliauninkai 
išvysdavo šiuos gandrus iš tolo kaip pirmą Senedžano ženklą. 

Pasiekę miestą, paukščiai apsukdavo virš jo porą triukšmingų 
ratų, paskui nusileisdavo ant mečetės stogo. Senasis varnas tupė- 
davo ant kupolo ir viską stebėdavo. 

Durininkas iš anksto paukščiams ant stogo pribarstydavo kvie- 
čių ir visur pristatydavo lėkštučių su vandeniu. Visi mieste žinojo, 
kad paukščiai iš mečetės gauna kviečių ir vandens, tačiau niekas 
nė nenumanė, kad Fagri Sadata spendžia jiems spąstus. 


Ji sėdėjo prie baseinėlio ir rankose laikė prie krepšių pririštas 
virvutes. Senelės buvo pasislėpusios bibliotekoje už užuolaidų ir 
pro pravertas duris atsargiai žiūrėjo į lauką. 

Būrelis paukščių nusileido šalia krepšių, kur buvo pribarstyta 
grūdų, ir lasiodami nustriksėjo po krepšiais, kur raudonavo pa- 
bertos razinos. 

Kai tik paukščiai palindo po krepšiais, Fagri Sadata truktelėjo 
virvutes. Krepšiai užsivožė ir paukščiai pateko į kalėjimą. Senelės 
išėjo laukan. 

Abi priklaupė prie pirmo krepšio. Golebeha atidengė krepšio 
dangtį, išėmė iš jo paukštį ir perdavė jį Fagri Sadatai. Ši apžiūrėjo 
sparnuočio plunksnas. 

Medžioklė buvo sėkminga: septynios naujos rūšys. Moterys 
patupdė paukščius į septynis atskirus narvus ir nuėjo su laimikiu 
į Aga Džano darbo kambarį. 


Sutemus Aga Džanas grįžo namo ir iškart pasuko į savo darbo 
kambarį, kur jo jau laukė Fagri Sadata ir senelės. 

— Kaip jums šiandien sekėsi? Ar sugavote ką nors ypatinga? 

— Paukščiai nuostabūs, šiandien daug jų apžiūrėjome iš arti, — 
atsakė Fagri Sadata. 

— Smalsu, o kur senelės? — paklausė jis. 

— Jos tuoj ateis, - atsakė Fagri. Keturiese jie liko darbuotis iki 
pat ankstyvo ryto. 

Golbanu išėmė vieną paukštį iš narvo ir užmaukšlino jam ant 
galvos juodą kepurėlę, kad jis neišsigąstų ryškios šviesos ir ramiai 
tupėtų ant stalo. 

Aga Džanas atidžiai apžiūrėjo paukščio sparnus ir plunksnas. 

— Jo plunksnos labai gražios, bet, deja, niekuo neišsiskiria, — 
tarė jis, pieštuko smaigaliu rodydamas Fagri Sadatai į sparnų or- 
namentus. 

— Gal pažiūrėsite ir jūs? — paklausė jis senelių. 

Jos užsidėjo akinius, atsistojo arčiau ir įsižiūrėjo į plunksnas. 

— Spalvos kitos, bet raštas, rodos, matytas, — tarė Golbanu. Jos 
perėmė paukštį iš Aga Džano, patupdė jį atgal į narvą, išėmė kitą 
ir vėl padavė jam. 

— O, šios plunksnos nuostabios, ar matote figūrėles ant 
vienos smaigalio? Susipina mažytės raudonos ir žalios linijos. 

Manau, mūsų dailininkai tikrai iš to ką nors išgaus ant savo darbo 
stalo. 

Fagri Sadata apžiūrėjo plunksneles pro didinamąjį stiklą: 

— Jos iš tikrųjų ypatingos, o plunksnos blizgesys ornamentą 
dar pagražina. Kaip čia yra, kad kiekvieno paukščio vis kitokios 
plunksnos? Visi raštai tokie skirtingi. 

Aga Džanas pažvelgė pro Fagri Sadatos didinamąjį stiklą ir 
linktelėjo: 

— Patupdykit šitą atskirai. 

Jie apžiūrėjo dar kelis paukščius, bet turėjo pripažinti, kad jų 
plunksnos niekuo neišsiskyrė. Senelės išėmė dar vieną sparnuotį. 
Iškart paaiškėjo, kad šis ypatingas. Paukštis nieku gyvu neno- 
rėjo ramiai tupėti vienoje vietoje. Jis nuolat mėgino išsiplėšti 
iš rankų. 

— O, koks stiprus! Jo ir plunksnos storesnės negu įprasta, pasi- 
žiūrėkit, — tarė Golebeha. 

— Šitas paukštis iš tikrųjų kitoks. Jo taškeliai žiba it maži mėlyni 
brangakmeniai, — sutiko Golbanu. 

— Aš jį mačiau ir dienos šviesoje, — pasakė Fagri Sadata. - O 
dabar, patupdytas ant stalo po lempa, atrodo dar gražesnis. 

— Tikras šedevras! - patvirtino ir Aga Džanas. — Iš kur atsiranda 
toks grožis? 

Fagri Sadata paėmė pieštuką, žvilgtelėjo pro didinamąjį stiklą ir 
pradėjo piešti vieną paukščio plunksnos ornamentą. Kai ji baigė, 
senelės prieš ją padėjo seną paletę ir teptukus. Šie žmonės nelaikė 
savęs menininkais. Savo darbą jie suvokė kaip namų tradicijos 
tęsinį, rūpindamiesi kilimais ir dirbtuvėmis. Jie norėjo sukurti 
gražiausius kilimus savo šalyje, net visuose Artimuosiuose Rytuose. 
Laikė tai savo pareiga ir visai nesusimąstydavo apie savo kūrybą. 
Fagri Sadata perpiešė ornamentus ir pamėgino magiškas plunksnų 
spalvas perkelti ant popieriaus. Ji tapė mažyčiais teptukais, pirštais, 
o kiekvieną prisilietimą lydėjo senelių patarimai. 

— Pamėgink šituos dažus, Fagri, šituos tamsiai mėlynus prie 
šviesiai žalių, nesumaišyk jų, ant mėlynos išvesk ploną žalią lini- 
ją, - mokė Golebeha. 

Fagri darė viską, ką sakė senelės. 

— Bet aš noriu to violetinio blizgesio. Kaip kilime iš vilnonių 
siūlų galim išgauti šį tamsų violetinį blizgesį? — paklausė ji. 

— Drobėje tau nepavyks visko perpiešti, — atsakė jai Aga Dža- 
nas. — Juk dažyta vilna atrodo kitaip. 

— Atneškit kelis vilnos ritinius, - paprašė Fagri Sadata senelių. 

Šios nuėjo į kilimų kambarį, grįžo su keletu vilnos ritinių ir 
juos sudėjo ant stalo. 

— O jeigu aš paimčiau gniužulėlį šios mėlynos vilnos? 

— Bijau, kad su gniužulėliu tau neišeis, - patarė Aga Džanas. — 
Mėlynos vilnos atsiplėšk geroką saują ir pamėgink ją derinti su 
plonyčiais raudonais siūlais. 

Ant stalo jis padėjo gniužulą mėlynos vilnos ir pamėgino į mėlį 
įmaišyti raudonų siūlų. 

— Matai? — paklausė. 

— Ne, - atsakė Fagri. 

— Palauk, - įsikišo Golbanu ir į mėlyną vilną įmaišė dar daugiau 
raudonų siūlų. 

— O dabar? 

— Dabar jau panašiau, — pripažino Fagri. 

— Tikro įspūdžio niekada negalėsim tiksliai pakartoti čia, ant 
stalo, galutinį variantą geriausiai pamatysim, kai kilimas bus gata- 
vas. Vos tūkstančiai raudonų vilnos siūlelių bus surišti su mėlynais, 
violetinis spindesys pasklis iš kilimo kaip įstabus švytėjimas. Taip 
visada būna. Dar kartą atidžiai pažiūrėk pro savo didinamąjį stiklą 
į plunksneles. Jeigu apžiūrėtum jas iš labai arti, matytum tik giją 
mėlynų pūkelių, tarp kurių prisimaišę kelios dešimtys raudonų ir 
pora žalių taškelių, o toliau viskas vyksta savaime, — dar pridūrė 
Aga Džanas. 

Tylėdami jie susižvalgė. 

— Dar nedrįstu rodyti savo džiaugsmo, bet man atrodo, kad šio 
to pasiekėme, -— tarė jis. 

Fagri Sadata užbaigė raštą, o Aga Džanas nutilo. Senelės į rūsį 
nunešė vilnos ritinius ir sutvarkė darbo kambarį. 


Kol būrelis plušėjo darbo kambaryje, Zinata sukosi virtuvėje. 
Senelėms ji pro duris padavė valgio. Kitus šeimynykščius sukvietė 
į valgomąjį. Kad namuose niekas netriukšmautų, susirinkusiesiems 
ji pradėjo pasakoti istoriją. Klausytojai negalėjo nė mirksnį nuleisti 
akių nuo pasakotojos lūpų, o ši mėgavosi dėmesiu. Ją vis dažniau 
prašydavo papasakoti kokią nors istoriją. Zinatos pasakojimai buvo 
vis puikesni. 


Ankstyvą rytmetį senelės pašlavė kiemą ir saulei parekėjus nu- 
nešė paukščius prie baseinėlio. Ten juos palesino ir pagirdė. Pa- 
bučiavusios galveles, senosios paleido juos skristi. 

Paukščiai apsuko pusę rato virš mečetės ir nusklendė į pietus. 
Jie skubėjo pasivyti savo būrį. 

Jeigu nenuilsdami skris, dar pavakary išvys Persijos įlanką, kur 
šilta, o vandenyje kaip dideli rykliai plaukioja keisti laivai. 


125 


Džanešinas 


Mano ištroškusios lūpos 

Ieško tavęs 

Nuvilk mano drabužius 

Apkabink mane 

Štai mano lūpos 

Štai mano kaklas ir degančios krūtys 
Štai švelnus mano kūnas. 


Aga Džanas paslėpė eilėraštį turgaus kontoroje, savo rašomojo 
stalo stalčiuje, prieš tai šiek tiek pasinešiojęs jį vidinėje kišenėje. 
Keliskart jau ketino išmesti jį į šiukšlių dėžę, bet susilaikė. Nors 
eilės buvo šventvagiškos, kažkas nuolat vertė jas skaityti iš naujo. 
Prieš Aga Džano valią eilėraštis įstrigo, vyriškis bet kada galėjo 
eilutes pakartoti. 

Aga Džanas atmintinai mokėjo dešimtis klasikinių eilėraščių, 
bet šis buvo kitoks, jis nedavė jam ramybės, eilės nuolat skambėjo 
galvoje. Kaip drįso moteris popieriuje užrašyti tokius žodžius? 
Kuo ji vardu? 


Eilėraštį parašė poetė Farougha Faroghzada. Tuo metu Teherane 
ji buvo labai populiari. Jauna, graži moteris savo debiutu sukėlė 
tikrą audrą. Vienas jos eilėraštis tradicinėje vyrų poezijoje sukėlė 
tikrą žemės drebėjimą: 

Aš pažvelgiau jam į akis 
Kur slėpėsi paslaptis 
Mano širdis suspurdėjo 
Nuo klausiančių jo akių 


Alache o Alache 


Jo lūpos ant manųjų įspaudė 
Troškimą 


Ir tariau jam 
Aš noriu tavęs 
O mano Dieve, puolu į nuodėmę 


Mano nuogas kūnas 
Grimzdo į minkštą lovą 
Į nuogą jo krūtinę 
Atsirėmęs. 


Vieni poetę laikė naująja žvaigžde, įsižiebusia persų poezijos 
danguje, kiti — kekše, pardavinėjančia savo kūną ir tikrovėje, ir 
popieriuje. 

Kome vienas ajatola piktai užsipuolė leidėją, drįsusį išleisti 
tokį šventvagišką poezijos rinkinį. Viename savo pamoksle šias 
eiles jis pasitelkė kaip įrodymą, kad režimo sekėjai taip stengiasi 
pakenkti islamui. 

— Jie tyčiojasi iš mūsų moterų! — šaukė jis. - Mūsų dukros 
nesaugios šioje nuodėmingoje šalyje! 

Teherano nejaudino tokie išpuoliai, miestas gyveno savo ritmu. 
Laikraščiai buvo pilni panašių šventvagysčių, o kino teatrų ekra- 
nuose šmėsčiojo didžiakrūtės moterys, įsispraudusios į menkai 
tepridengiančius apatinius. 

Faraha Diba kasdien atidarydavo po naują kultūros centrą, 
jai atvykus mergaitės šokdavo nepridengtomis kojomis, o jaunos 
moterys garsiai skaitydavo eilėraščius apie savo kūną. 


Aga Džanas, ką tik paslėpęs Faroughos eilėraštį savo stalčiuje 
po popieriais, jį vėl išsitraukė ir tarė sau: „Šiaip ar taip, šis eilėraštis 
priklauso mano mečetės užrašams, laikysiu jį sąsiuvinyje.“ 

Kažkas pabeldė į duris, vidun įžengė tarnas. 

— Atėjo imamas, ar gali užeiti? — paklausė jis. 

Aga Džanas prisiminė, kad buvo susitaręs su Džanešinu, nuo- 
latiniu jų mečetės pavaduojančiu dvasininku. Įkišo eilėraštį atgal 
į stalčių ir tarė: 

— Paprašyk jį užeiti. 

Tai buvo pirmas kartas, kai Aga Džanas priėmė šį imamą tur- 
guje, savo parduotuvėje. 

Įėjo maždaug penkiasdešimties metų vyras pražilusiais smil- 
kiniais ir barzda. Gremėzdiška svečio laikysena išdavė, kad jis 
atkeliavo iš provincijos. 

— Prašom sėstis, - pakvietė Aga Džanas, rodydamas į kėdę 
priešais rašomąjį stalą. 

Imamas kukliai atsisėdo ir sunėrė rankas po apsiaustu. Tarnas 
ant sidabrinio padėklo atnešė stiklinę arbatos ir iš elegantiškos 
spalvotos dėžutės pasiūlė jam šokolado. 

Paėmęs šokolado gabaliuką, imamas įsidėjo jį į burną ir ėmė 
kramtyti. 

Buvo matyti, kad kone karališkas darbo kambarys su odiniais 
baldais, senovinėmis kėdėmis, milžinišku krištolo sietynu ir dide- 
liu rašomuoju stalu, už kurio sėdėjo Aga Džanas, visų aplinkinių 
kaimų ir miesto kilimų dirbtuvių vadovas, svečiui padarė didelį 
įspūdį. 

Jis buvo kalnų kaimelio Džirdžos mečetės imamas. 

Aga Džanas juo pasikliovė. 

Anksčiau, kai imamas Alsaberis susirgdavo ar turėdavo išvykti į 
kelionę, Džanešinas keletą dienų jį pakeisdavo. Dabar, pasprukus 
Galgalui, jis veikiausiai turės pasilikti ilgiau. Galgalui pasitraukus iš 
miesto, Aga Džanas tučtuojau pasiuntė visureigį atvežti Džanešino, 
ir šis iškart turėjo vadovauti saulėlydžio maldai. 

Per ankstesnes viešnages Džanešinas apsistodavo mečetės svečių 
kambaryje, bet kadangi dabar šventykloje jis ketino tarnauti ilgiau, 
reikėjo sutvarkyti daugiau reikalų. Todėl Aga Džanas ir paprašė jo 
užsukti pasikalbėti. 

— Kaip jums sekasi? — paklausė Aga Džanas. 

— Gerai, 2/hamado Iellab“. 

— O kaip laikosi jūsų šeima, ar žmonai ir vaikams labai nepa- 
tinka, kad ilgesnį laiką nebūsit namie? 

— Moterys nuolat skundžiasi, be to, retsykiais kokiai dienelei 
grįšiu. 

— Ar jūs patenkintas mečete? 

— Tikrai taip, jeigu tik jūs patenkintas. 

— Aš patenkintas... 

Kažkas pabeldė į duris. 

— Prašom! 

Įėjo septyni akiniuoti vyrai darbiniais drabužiais. Jų rankos ir 
apranga buvo ištepti dažais. Vyriausiasis ant stalo išvyniojo spal- 
vingą popieriaus lapą su kilimo schema ir tarė: 

— Štai pirmas rezultatas, pažiūrėkite: violetinė spalva kaip len- 
gvas rūkas spindi virš viso ornamento, manome, kad kilime viskas 
atrodys dar gražiau. 

Aga Džanas atidžiai apžiūrėjo piešinį, drauge su juo virš stalo 
palinko ir septyni vyrai. 

— Neįtikėtina — tiesiog sunku patikėti! — pasakė jis. - Lygiai 
taip, kaip aš ir norėjau. Nebegaliu ilgiau delsti, gal šiandien pat 


Garbinu Alachą. (Aut. past.) 

galėtumėte piešinį užbaigti, tuoj po pietų jį ir užregistruočiau. 
Ar pavyks? 

— Stengsimės kiek galėdami, — atsakė vyrai ir išėjo. 

— Atleiskite man, - kreipėsi Aga Džanas į imamą. - Ištisas sa- 
vaites nekantriai laukiau šios schemos. Šie septyni vyrai yra mano 
piešėjai. Jie — originalių kilimų kūrėjai. Tikri burtininkai, garsūs 
visuose Artimuosiuose Rytuose. Pagal jų piešinius rišami kilimai 
yra aukso vertės. Bet grįžkime prie mūsų pokalbio. Taigi jūs no- 
rėtumėte ilgiau pas mus pasilikti? 

— Taip. 

— Ar žinote, kad jūsų viešnagė gali užtrukti metus ar dvejus, 
nes Alsaberio sūnus tik tada baigs savo mokslus? 

— Suprantu tai ir šiuos metus laikau puikia proga. Visą laiką 
svajojau būti miesto mečetės imamu, bet niekada neteko vadovauti 
miesto šventyklai. Todėl dabar tuo labai džiaugiuosi, nors be jūsų 
pagalbos nieko negebėsiu padaryti. 

— Galite nesirūpinti, aš jums padėsiu. 

— Puiku, suprantate, kaimo pamokslas yra visiškai kitoks negu 
kreipimasis į miesto tikinčiuosius. Kaime šneki apie paprastus 
kasdienius dalykus — karves, gyvulių pašarą. O miestas reikalau- 
ja didingų temų, pavyzdžiui, politikos. Man labai įdomu apie 
tai kalbėti, kalbėti griausmingai, kai mečetėje sėdi svarbūs vyrai. 
Mielai prabilčiau pakeltu tonu, noriu, kad tikintieji susižavėję 
manęs klausytųsi. 

Aga Džanas nusišypsojo, jis suprato, ką imamas turi galvoje, 
bet, tiesą pasakius, nutuokė ir tai, kad tokie pamokslai - ne Dža- 
nešinui. Netinkama buvo jo laikysena, sakiniai negulė darniai greta 
kits kito, galų gale jis neturėjo tam būtinos charizmos. Džanešinas 
buvo provincijos imamas didelėmis rankomis ir aukšta kakta. Kad 
įtikintum ir jaunas moteris, ir senus vyrus, turėjai gimti Galgalu. 

— Tai ateis savaime, — tarė Aga Džanas. — Be to, man regis, po 
šių sumaišties dienų, mirus Alsaberiui ir pabėgus Galgalui, meče- 

tei praverstų ramesnis laikotarpis. Mieste irgi galite kalbėti apie 
medžius, augalus, apie savo patirtį provincijoje, miestiečiams tai 
patinka. Būkite savimi, ir viskas eisis kaip iš pypkės. 

Imamas nusišypsojo ir palenkė galvą. 

— Tikrai taip manau, - pridūrė Aga Džanas. - Man smalsu, ką 
mums papasakosite ketvirtadienio vakare. Gal, pavyzdžiui, apie 
Džirdžą, apie kalnus, apie migdolų medžius, retuosius kalnų ožius 
ir apie šafraną? Jeigu turėsite klausimų, visada galite rasti mane 
per durininką. Beje, paprašiau, kad jis parengtų jūsų viešnagei 
reikalingus daiktus. Ar norėtumėte dar ką nors sužinoti? 

— Ne, tiesą pasakius, nieko. 

Atėjęs tarnas išlydėjo imamą į lauką. 


Vakare, kai Aga Džanas gulėjo lovoje šalia Fagri Sadatos, jis 
staiga pratrūko garsiai juoktis. 

— Kas tau? — paklausė Fagri Sadata. 

— Ne, nieko. Prisiminiau pavaduojantį imamą. Jis paprastas, bet 
ambicingas, tik nežino, kaip įgyvendinti savo svajones. 

— Ir todėl iš jo juokiesi? 

— Ne, visiškai ne, kaip tik vertinu, kad jis nori daugiau. Tik jo 
rankos ir raumenys tam per dideli. 

— Negalima taip sakyti, - atsiliepė šypsodamasi Fagri Sadata. 

— "Tu teisi, bet aš kalbu iš patirties, žmogus privalo savo viduje 
Šį tą turėti, neužtenka vien butelio, reikia, kad jame būtų ir dvasia. 
Nieko daugiau nesakysiu, bet žinai, jis pakreipė savo turbaną ir 
pasakė: „Mielai prabilčiau pakeltu tonu“, - Aga Džanas vėl ėmė 
garsiai kvatotis. 

— Tu tyčiojiesi iš jo, - tarė Fagri Sadata. 

— Ne, nesityčioju, net pasijutau gana laimingas, viskas klojasi, 
kaip suplanuota. Mečetėje viskas gerai, imamas tinkamas, preky- 
ba vyksta sėkmingai, baigta nauja kilimo schema, ji labai graži. 
Gavau visą krūvą naujų sutarčių, turgus nekantriai laukia naujų 

mūsų kilimų. Visi jų pageidauja, šie metai bus puikūs. Be to, visi 
sveiki, tad ko gi dar norėti? 

Jis atsisuko, uždėjo ranką Fagri Sadatai ant krūtinės ir pasakė: 

— Be to, turiu tave ir noriu tavęs, ko man, kaip vyrui, daugiau 
reikia? 

Fagri Sadata švelniai nustūmė jo ranką ir pasivertė ant šono 
atsukdama jam nugarą. Jis pakišo savo ranką po jos naktiniais 
marškiniais, švelniai paglostė jos sėdmenis ir tarė: 

— Nusirenk. Noriu tavęs nuogos. 

Fagri Sadata užsitraukė antklodę ant galvos ir sumurmėjo: 

- Jau visai išprotėjai, ko gi ponas užvalgė, kad užsigeidė manęs 
nuogos? 

Jis įkišo savo ranką jai tarp šiltų šlaunų ir sušnibždėjo: 


Mano ištroškusios lūpos 

Ieško tavęs 

Nuvilk mano drabužius 

Apkabink mane 

Štai mano lūpos 

Štai mano kaklas ir degančios krūtys 
Štai švelnus mano kūnas. 


— Ką čia kalbi? — nustebusi paklausė Fagri Sadata, iš netikėtumo 
ji arplėšė antklodę ir atsisėdo lovoje. 

— Čia šiuolaikinis eilėraštis, — atsakė jis, pabučiavo jos kaklą, 
atsargiai ją nurengė ir, paguldęs ant nugaros, sušnibždėjo: 

— Aš padeklamuosiu jį garsiai, ar galėsi jį man pakartoti? 

— Tikrai to nedarysiu, tu mane gąsdini, ko tu nori? 

— Aš noriu tavęs. 

Fagri Sadata užsimerkė. 

— Ir Alachas pamilo viską, ką sukūrė. Jis įsimylėjo žvaigždes, savo 
Paukščių Taką, Saulę ir Mėnulį, o labiausiai — savo gražiąją Žemę. 

Jis taip didžiavosi Žeme, kad net pats sugalvojo joje apsigyventi. 
Bet kaip, kaipgi Jis galėjo tai padaryti? 

Vieną naktį Jam kilo graži mintis. 

Jis paprašė savo pasiuntinio Džibrylio nukeliauti į Žemę ir 
atnešti jam molio. 

Šis padarė, ko prašomas. 

Alachas nulipdė iš molio žmogų. Kaip tik tokį, kokio norėjo. 

Jis paprašė dvasios įžengti į ką tik sukurtą kūną. Bet dvasia 
atsisakė. Iš molio nulipdytas kūnas jai atrodė per prastas. 

Alachas vėl pasitelkė Džibrylį, šį kartą kaip tarpininką. 

Džibrylis liepė: 

— Įženk į kūną! 

Dvasia atsisakė. 

— Jo vardu liepiu: įženk į kūną! — pakartojo Džibrylis. 

— Išgirdusi Jo vardą, darysiu, ko prašoma, — atsakė dvasia. 

Nenoromis dvasia įžengė į žmogaus kūną. Kai ji kilo žmogaus 
krūtine, šis netikėtai atsistojo. Bet negalėdamas išlaikyti pusiaus- 
vyros vėl pargriuvo. 

— Jis labai nekantrus, — tarė šypsodamasis Alachas Džibryliui. 

Žmogus buvo pavadintas Adomo vardu. 

Adomas septynias dienas prasėdėjo toje pačioje vietoje ir laukė. 
Alachas nusiuntė jam raudonojo aukso krėslą, aptaisytą brangak- 
meniais. Šilko audeklą. Karūną. 

Adomas apsirengė, užsidėjo karūną ant galvos ir atsisėdo į krėslą. 

Angelai pakėlė jį su visu krėslu ant pečių ir nunešė į Žemę. 

Kūrinijai tuo metu sukako tūkstantis du šimtai keturiasdešimt 
metų. 


Tokį pasakojimą užburiančiu balsu Zinata papasakojo draugėn 
susirinkusiems šeimynykščiams trečiadienio vakare. 


Trečiadienio vakaras buvo skirtas pasakojimams. Namo gyven- 
tojai kartu vakarieniaudavo, o pasisotinę klausydavosi Zinatos. 

Senelės išdalydavo dubenėlius su riešutais, uždegdavo porą žva- 
kių ir užgesindavo šviesas. 

Zinata Ganuma pasirodė gimusi pasakotoja. Jos balso šiluma 
vertė visus klausytis istorijos. Zinata pasakodavo nutikimus iš senų 
knygų, dažniausiai tų, kurios išsamiai aiškindavo Korano tekstus. 
Koranas yra neįmantri ir daugiaprasmė knyga, jo pasakojimuose 
niekada daug dėmesio neskiriama detalėms. Todėl buvo prirašyta 
daug knygų, analizuojančių daugiaprasmius šventraščio tekstus, 
iš šių knygų Zinata ir sėmėsi peno savo istorijoms. 


Šiaip jau Zinata buvo rami ir kiek užsisvajojusi moteris. Nie- 
kas negalėjo nė pamanyti, kad ji turi pasakotojos talentą. Iki tos 
akimirkos, kai ji atsitiktinai keliems vaikams papasakojo išgalvotą 
nutikimą. 

Nuskendus sūnui Abui, Zinata užsidarė savo kambaryje. Tik vėl 
pastojusi ir laukdamasi Sedikos dažniau išeidavo į kiemą. Padėdavo 
ir senelėms triūsti virtuvėje. 

Gimus Sedikai, ją apėmė baimė, neleidžianti moteriai net už- 
migti. Tomis dienomis senelės nė valandėlę nepaleisdavo jos iš 

akių. Jiedvi buvo Zinatos atrama ir patikėtinės. Senosios sėdėdavo 
prie jos lovos, kol ši užmigdavo. 

Žinatos baimės vėl sugrįžo, kai jai gimė Ahmadas. Vieną dieną 
ji paguldė mažylį Golbanu ant kelių ir tarė: 

— Saugok jį! Man baisu ir jį prarasti. Einu į mečetę, noriu 
pasimelsti. 

Nuo tos dienos Zinata kasdien ištikimai lankydavo maldos 
namus. 


Alsaberis, kol dar buvo gyvas, visiškai nesirūpino žmonos ir 
vaikų gyvenimu, jo uždaras pasaulėlis apsiribojo biblioteka. 

Visi Zinatos vaikai įprato Aga Džaną laikyti namų vyresniuoju 
ir vadino jį savo tėvu. 

Po Alsaberio mirties Zinata visą laiką praleisdavo mečetėje. 
Visi manė, kad Zinata sėdi mečetės bibliotekoje gedėdama savo 
mirusio vyro, o iš tiesų ji ten eidavo norėdama pasirengti naujam 
gyvenimo etapui. 

Iš pradžių mečetėje ji būdavo viena, bet paskui susipažino su 
keliomis moterimis ir šios ją priėmė į savo religinius susirinkimus. 


Rodės, kai mirė vyras, Zinatai Ganumai nutiko kažkas ne- 
paprasta. Lyg ją staiga būtų kas išlaisvinęs, nors niekas negalėjo 
pasakyti, iš ko. Anksčiau ji jautėsi kaip balionas, virvute stipriai 
pririštas prie medžio šakos, o dabar laisva kilo aukštyn į orą. Tai 
buvo nuostabus, kartu ir gąsdinantis jausmas. Kai tik prasidėda- 
vo vasaros atostogos, ji pasiimdavo vaikus ir ieškodavo ramybės 
dideliuose tėvų namuose, kurie stovėjo kalnuose. 


Alsaberis Zinatai niekada nebuvo kaip tikras vyras, sutuoktinis. 
Jis buvo labiau mečetės imamas nei šeimos tėvas. 

Palyginusi savo santuoką su Fagri Sadatos, ji turėdavo pripa- 
žinti, kad jos sąjunga nenusisekė. Zinata pirmiausia buvo moteris, 
pagimdžiusi sūnų, šių namų įpėdinį. 

Fagri Sadata turėjo Aga Džaną, ji gyveno tikrą gyvenimą. Kaip 
ir Fagri, Zinata gyveno viršutiniame aukšte. Vėlai vakare praeida- 
ma pro jos kambarį, gelsvai rausvoje naktinės lempelės šviesoje 
ji visada matydavo greta žmonos gulintį Aga Džaną. O naktimis 
kartais girdėdavo Fagri tyliai kikenant. 

Alsaberis niekada negulėdavo greta Zinatos. Imamas miegodavo 
jos kambaryje tik tada, kai jos norėdavo. O norėdavo nedažnai. 

Gimus Ahmadui, Alsaberis niekada nebeatėjo į Zinatos lovą. 


Zinata susitaikė su tuo, kad Fagri buvo namų šeimininkė. Kitų 
prekybininkų žmonos ją visur priimdavo kaip princesę, o Zinata 
niekas nesidomėjo. 

Fagri gaudydavo paukščius. Su šia moterimi buvo dalijamasi 
kilimų paslaptimi. O Zinata tuo metu turėjo virtuvėje taisyti jiems 
valgį. 


Visa tai susiklostė prieš Zinatos valią. Ji susitaikė su savo gy- 
venimu ir rasdavo ramybę maldoje. Tačiau moteris žinojo, kad 
jos gyvenimas ne visada tekės šia vaga. Žinojo, jog kada nors ji 
atsiskleis. Ir tada visi sakys: „Žiūrėk, ten eina Zinata.“ 

Pradėjusi dalyvauti religiniuose susirinkimuose, Zinata pir- 
miausia ateidavo kaip mokinė, bet pamažu aplink ją susispietė 
panašiai nusiteikusių moterų būrelis. Šioms moterims ji skyrė vis 
daugiau dėmesio ir aiškindavo religinius tekstus. 

Žinata tapo tų moterų patikėtine. Jos klausėsi Zinatos ir prašė 
jos patarimų. 


Zinatai patiko nauja jos padėtis. Tačiau iki visiškos ramybės 
kažko trūko. Ji vis dar kažko ieškojo. 

Vieną popietę grįždama iš pirties namo ji užsuko į mečetę. 
Buvo gana vėlu, tokiu meru mečetė dažniausiai būdavo tuščia. Ji 
įėjo į maldų salę ir vėl išėjo. Baseinėlyje nusiprausė rankas ir kiek 
sudrėkino veidą. 

Ką ji veikė šventykloje vėlyvą popietę, kai saulėlydžio maldą 
pradėti dar buvo gerokai per anksti? Kodėl ji prausėsi rankas ba- 
seinėlyje? Anksčiau, visus tuos metus, kai jos vyras buvo mečetės 
imamas, ji to nedarydavo. Be to, šiandien ji buvo ką tik iš pirties, 
tad praustis rankų net nereikėjo. 

Mečetėje apsistojęs pavaduojantis imamas išėjo į lauką. Zinata 
išgirdo jo žingsnius už nugaros. Ji išsigando. 

— Salam eleikom, Zinata Ganuma! — pasisveikino jis. 

Zinata atsakė s2/2m nė nepažvelgusi į imamą. Nusišluosčiusi 
veidą čadra, ji spruko į lauką, atgal į judrią gatvę, tolyn nuo savo 
nuodėmingų minčių. 


Vakar vakare gulėdama savo lovoje nejučia ėmė galvoti apie 
pavaduojantį imamą. 

Imamas ir anksčiau iškildavo moters vaizduotėje, bet vakar 
jis užkariavo jos mintis. Zinata negalėjo išmesti jo iš galvos. Pir- 
mąsyk ji galvojo apie kitą vyrą. Nuo šešiolikos metų Alsaberis 
Zinatai buvo vienintelis. Jam ji atidavė savo gyvenimą, kitų vyrų 
nė nepastebėdavo. Norėdama išvyti iš galvos mintis apie imamą, 
ji užsitraukė antklodę ir ėmė murmėti: 


Gol avezo be rabben nas 
Malaken nas 

Ellaben nas 

Apsaugok 

Apsaugok 

Apsaugok mane nuo blogio 
Nuo tylaus šnabždėtojo 
Kuris man viduje kužda 
Jis yra džinas 

Jis yra džinas 

Jis yra džinas 

Žmonijos Karaliau 


Apsaugok, apsaugok. 


Bet kai Zinata vėl ramiai išsitiesė, pavaduojantis imamas moters 
vaizduotėje atsidūrė prie lovos. Jis žiūrėjo į ją. Imamo žvilgsnis 
slydo Zinatos veidu prie krūtų. 

Net Alsaberis niekada nebuvo į ją taip žiūrėjęs. 

Zinata užsidengė krūtis rankomis. Kažką tyliai samurmėjo, 
šie žodžiai galėjo būti gero eilėraščio pradžia, jie kilo tiesiai iš 
širdies. Zinata nieko nežinojo apie moterų rašomą poeziją, kuri 
neseniai taip sujaudino visą Teheraną, nebuvo girdėjusi eilėraščių 
apie moterų jausmus ir kūną. Kitaip būtų iškart čiupusi rašiklį ir 
savo žodžius išliejusi popieriuje: 


Kažkas ateis 

Ir į mane žiūrės 

Ir klaus: 

Ar gali savo čadrą 

Man vienam praskleisti? 
Ar gali man 

Parodyt savo plaukus? 


Zinata tiksliai nežinojo, kada pavaduojantis imamas pirmą kar- 
tą įsisuko į jos mintis. Ji palaikė su šiuo dvasininku ryšį: kalbėjosi 
apie religinius tekstus, tardavosi su juo, jeigu nežinodavo, kaip 
atsakyti į moterų jai užduotus klausimus. Jie susitikdavo maldų 
salėje po apeigų, imamas tada patardavo, mielai kalbėdavo apie 
tai, kas moterį domino. 

Gana dažnai ji sutikdavo imamą lauke, kai jis vienas vaikštinė- 
davo vidiniame mečetės kieme ir rūkydavo. 

Zinata jo neieškojo, bet visur sutikdavo, rodės, tarsi jis žinotų, 
kada moteris vėl ateis į mečetę. Nes kai tik ji įžengdavo į vieną iš 
tamsių šventyklos koridorių, išvysdavo jį stovintį. 

Kartą praeidama pro imamo kambarį Zinata pastebėjo, kad 
jo durys praviros; pro plyšį buvo matyti, kaip dvasininkas sėdi be 
turbano ir skaito Koraną. Moteris nenorėjo į jį žiūrėti, bet negalėjo 
atsispirti pagundai, dirstelėjo vidun ir susidūrė su imamo žvilgsniu. 
Pajuto, kad durys buvo praviros tyčia jai. 

Žinoma, Zinata galėjo ramiai su juo kalbėtis, dabar jis buvo 
mečetės imamas, pavaduojantis jos mirusį vyrą ir sūnų, besiren- 
giantį Kome tapti dvasininku. 

Zinata buvo ne vienintelė, užsukdavusi į imamo kambarį, — čia 
ateidavo ir kitų moterų. 

Viena iš imamo pareigų ir buvo priimti moteris, jas išklausyti 
ir joms patarti. 

Tačiau per antrą tokį susitikimą Zinata atkreipė dėmesį, kad 
Džanešinas pasikvėpinęs; jo kvepalai vadinosi „Mekos kvapas“. Jų 
aromatą moteris iškart atpažino, jos miręs vyras irgi turėjo panašų 
buteliuką iš Mekos. Šiais kvepalais Alsaberis pasišlakstydavo tik 
ypatingoms progoms. 

Imamas sėdėjo ant savo kėdės. Zinata prisėdo priešais jį, durys 
liko praviros. Dvasininkas turėjo įprotį palikti pravertas duris, kai 
pas jį lankydavosi moteris. 

Pas mečetės imamą moterys visada ateidavo su savo asmeninė- 
mis bėdomis, jam papasakodavo tai, ko nedrįsdavo pasakyti savo 
vyrui ar šeimos gydytojui. O Zinata ateidavo pas dvasininką aptarti 
jai sunkiai suprantamų tekstų. 


Vieną vakarą ji užsuko į imamo kambarį aptarti su juo poros A/ 
Adiyaat, Bėgančiųjų, suros ajatų. Zinata suprato surą, bet manė, 
tiesiog jautė, kad teksto gelmėje slypi paslaptinga prasmė, kurios 
ji neperprato, prie kurios niekaip negalėjo prisikasti. 

Imamui kaip paprastai sėdint prieš Zinatą, ši pasidėjo Koraną 
ant stalo, susirado surą ir pastūmė knygą jo pusėn. 

Dvasininkas užsidėjo akinius ir ėmė pirštu vedžioti po suros 
ajatus. 

— Ar galėtumėt perskaityti? Norėčiau išgirsti jūsų balsu skai- 
tomą tekstą, — paprašė jis. Ir švelniai stumtelėjo knygą jai atgal. 
Zinata kiek abejodama ėmė skaityti: 


Prisiekiu greit bėgančiais 
Prunkščiančiais žirgais 

Kurie kanopomis skelia žiežirbas 
O ryte atlekia 

Ir sukelia dulkes 


Ir įsiveržia į kautynių rikiuotės vidurį. 


— Jūs teisi, — tarė jis, — šis eilėraštis turi paslėptą prasmę. Su- 
pratau, ką turite galvoje, kai išgirdau, kaip skaitote. Jūsų balsas 
privertė mane atidžiai įsiklausyti, pažvelgti giliau; jūs ypatinga 
moteris, tokių kaip jūs mažai sutinku. Klausiausi jūsų ir lėkiau 
kartu su tais skriejančiais prunkščiančiais žirgais, kurie kanopo- 
mis skelia žiežirbas. Šią surą esu daug kartų skaitęs, bet pirmąsyk 
išgyvenau ją taip giliai. Visa tai - jūsų dėka! 

Zinata gėrė jo žodžius, kaip dykumos smėlis geria netikėto 
lietaus lašus. O paskutinis sakinys užbaigė imamo pradėtą darbą. 

Naktį gulėdama lovoje Zinata vis galvojo apie jį: „Visa tai — 
jūsų dėka!“ 

Ji jautė imamo žodžiuose slypint šilumą, kažkokią jėgą: „Lėkiau 
kartu su tais skriejančiais prunkščiančiais žirgais, kurie kanopomis 
skelia žiežirbas.“ 


Ji įjungė šviesą, atsistojo prieš veidrodį ir pažvelgė į savo plau- 
kus — jie nebebuvo juodi, bet dar nebuvo ir pražilę. Zinata matė 
vis dar juodus savo antakius, kiek pavargusias rudas akis, kurios 
šiąnakt suspindo neįprasta šviesa. Pirštų galiukais ji palietė savo 
veidą ir prispaudė ranką prie lūpų. Gal ji ir paseno, bet norėjo vėl 
viską pradėti iš naujo. 

Dabar ji galėjo nors šiek tiek atsigriebti už šiame name prarastus 
savo metus. 


Vis dėlto Zinata kurį laiką nebeužsukdavo pas imamą, o su- 
tikusi stengėsi jo išvengti. Iki tos dienos, kai jis kartą tamsiame 
koridoriuje jai pasakė: 

— Zinata Ganuma! Kodėl nebeužeinate pas mane? Aš visą laiką 
galvoju apie jūsų klausimus. 

Po trijų dienų Zinata vėl sėdėjo prieš imamą ir aiškino, kaip 
supranta vieną tekstą, o jis tylėdamas žiūrėjo į ją ir klausėsi, tik 
staiga moterį nutraukė ir tyliai pasakė: 

— Zinata Ganuma, jūsų akys spindi kaip dvi žvakelės naktį, kai 
kalbatės su manimi, tai yra kai aiškinate tekstą. 

Zinata dėjosi jo neišgirdusi ir skaitė toliau, nors nebegalėjo 
susikaupti. Imamas daugiau nieko nebesakė, elgėsi kaip ir bet 
kuris kitas dvasininkas, besikalbantis su moterimi, išsakančia savo 
bėdas. Jis žinojo, kad turi dar kiek palūkėti, kol ji panorės išgirsti 
tolesnius jo žodžius. 

Laukti ilgai nereikėjo, nes jau po dviejų dienų jis sutiko Zinatą 
savo koridoriuje. 

— Užeikite, šįvakar aš kaip tik neturiu ką veikti, man nuobodu. 
Ar vėl turite tekstą? 

Žinata atsisėdo ir ėmė skaityti atsineštą tekstą, jis klausėsi. 

— Mokate gražiai pasakoti, — tarė jis. —- Jūs pažadinate mirusius 
žodžius, įkvepiate jiems gyvybės, girdžiu tai, jaučiu tai, matau iš 
jūsų lūpų. - Ir parodė į jos lūpas ištiesdamas ranką ir kone palies- 
damas apatinę lūpą. 


Zinata susikrovė lagaminą ir savaitėlei išvažiavo į Džirdžą, kur 
tėvų namuose mėgino išmesti iš galvos pavaduojantį imamą. 

Ten viską gerai apgalvojo. Ji nenorėjo prasidėti su šiuo imamu. 
Jis jau buvo vedęs, turėjo vaikų, be to, dabar tarnavo mečetėje, 
kurioje po poros metų darbuosis jos pačios sūnus. 

Bet kai ji grįžo namo, viskas pasisuko kitaip. 


141 


Kader Abdolah 


Stovėdama turguje priešais juvelyro vitriną Zinata staiga lange 
pamatė atsispindintį pavaduojančio imamo atvaizdą; jai už nugaros 
imamas sušnabždėjo: 

— Zinata Ganuma. Man jūsų trūksta. Mano kambario kėdė, 
ant kurios visada sėdite, tuščia. 

Zinata nieko neatsakė, net nepažvelgė į jį, tik stovėjo nusisukusi 
nuo imamo ir klausėsi. 

Jo balse glūdėjo stipri traukos jėga. Ir vis tiek ji dvi dienas nėjo 
į mečetę — nei į saulėtekio, nei į saulėlydžio maldas. Ber ilgiau 
nebeištvėrė. Kai durininkas užrakino mečetės duris ir išėjo namo, 
Zinata apsigaubė savo juoda čadra ir stogu nuskubėjo į šventyklą. 

Ji praėjo pro imamo kambarį ir pasuko į maldų salę. 

— Ar čia tu, Zinata? - paklausė ramiai imamas iš savo kambario. 

— Taip, čia aš, atėjau iš mečetės pasiimti knygos. 

— Gali užsukti, jei nori, turiu ką tik užplikytos arbatos. 

Zinata nužingsniavo į maldų salę ir susirado knygą. Ją pasiė- 
musi grįžo. 

— Visas naktis girdžiu tavo žingsnius, — iš kambario atsklido 
imamo balsas. 

Zinata įžengė į jo kambarį, atsisėdo ant kėdės ir pasidėjo knygą 
ant stalo. 

Pavaduojantis imamas atsistojo. Tyliai uždarė duris ir užrakino 
jas iš vidaus. 

Uždegė žvakę, pastatė ją ant stalo ir išjungė šviesą. 

Žinata tyliai sėdėjo ant kėdės ir laukė. 

Jis pasiėmė Koraną ir ėmė ieškoti Zmkabto suros — ją vyras turi 
perskaityti, kai nori miegoti su moterimi, kuri nėra jo žmona. Jeigu 
imamas perskaitytų Enkahto, o Zinata ištartų žodelį gabelto (aš 
sutinku), pagal šventraščio mokymą, jis galėtų ją iškart nurengti. 

Jis tyliai pradėjo skaityti surą. 


Zinata užsimerkė. 

— Enkabto wa zawadjto*, — pasilenkęs virš jos progiesmiais 
perskaitė imamas. 

Zinata tylėjo. 

— Enkabto wa zawadjto, — išgiedojo jis antrą kartą. 

Zinata tylėjo. 

— Enkabto wa zawadjto, - pakartojo trečią kartą. 

— Gabelto, - atsakė Zinata ir nusisegė čadrą, kuri laisvai nukrito 
ant pečių. 

Imamas padėjo Koraną ant stalo. Jis palietė Zinatos lūpas ir 
ranka perbraukė per šiltą jos kaklą. 


* Klausiu tavęs, ar nori būti mano moteris. (Aut. past.) 

Ką tik pakirdusios senelės pasiėmė laistytuvus, šluotas ir tylutėliai 
iščiuženo į kiemą. Pašlaksčiusios vandeniu žemę, ėmė šluoti. Se- 
nosios jau pamiršo, kiek turėjo metų, kai pirmą kartą nuo durų 
tolyn ėmė šluoti taką, bet gerai žinojo, kam tai daro - kad patektų 
į Meką. Jos šlavė slapta. 

Piligriminė kelionė į Meką buvo milijonų musulmonų svajonė, 
deja, ji išsipildydavo ne visiems: tik pasiturintys tikintieji galėjo 
sau leisti nukeliauti į šventąjį miestą. 

Senelės neturėjo nė cento, jos niekada nė nesusimąstė apie 
pinigus, joms jų ir nereikėjo — namie visko užteko. Bet jau nuo 
vaikystės senelės žinojo, kad tas, kas nėra turtingas ir vis tiek nori 
į Meką, nukeliauti gali tik vienu būdu - šluodamas. Kad šis troški- 
mas išsipildytų, turėjai įgyvendinti tris reikalavimus: pirma, dvide- 
šimt metų prieš aušrą šluoti taką, antra, niekas neturėjo to matyti, 
trečia — su niekuo negalėjai dalytis savo paslaptimi. Tik tuomet 
paskutinę dieną pasirodys pranašas Gezras ir tave apdovanos. Ge- 
zras buvo vienas iš senųjų pranašų, jis gyveno daug anksčiau už 
Mahometą, Jėzų, Mozę, Ibrahimą, Jokūbą ir Dovydą. 

O kaip Gezras ketina surengti kelionę į Meką, buvo bendra 
senojo pranašo ir šlavėjo paslaptis. 


Senelės prašlavė dvidešimt savo gyvenimo metų, o pranašas 


nepasirodė. Galbūt jos suklydo, gal blogai suskaičiavo. Arba gal 

kokį kartelį pramigo ir pradėjo kiek per vėlai šluoti, o gal kas nors 
jas pamatė besidarbuojant ir paslaptis išaiškėjo. 
Taigi jos pradėjo iš naujo ir taip šlavė dar dvidešimtmetį. 
Galbūt tai jau nebeturėjo jokios prasmės, bet ką dar jos galėjo 
daryti? Tikslas - nukeliauti į Meką - suteikė jų gyvenimui prasmę. 
Jis teikė senosioms jėgų. Joms reikia tik dar porą sykių pabusti, dar 
kartelį pašluoti, ir ateis ta diena, kai pranašas pasirodys. 


Pagal senelių skaičiavimą, jos ką tik baigė antrąjį dvidešimtmetį, 
o pranašo nė ženklo, nematyti jokio jo pėdsako. 

Baigusios pirmą dvidešimtmetį senelės dar turėjo jėgų keliauti į 
Meką. Bet pradėjusios skaičiuoti antrąjį suprato, kad jį užbaigusios 
nebeturės tiek stiprybės leistis į šventąją kelionę. Tačiau vis tiek 
laikėsi savo. 


Praėjus kelioms dienoms po antrojo dvidešimtmečio jiedvi 
nusiminusios sėdėjo ant žemės tamsiame kilimų kambaryje. 

— Jeigu kas nors atimtų iš mūsų šluotas, kristume negyvos, — 
tarė Golbanu. - Dabar nebegalime nustoti šlavusios. Mums to 
reikia. Net jeigu nebegalėtume, ropote nuropotume prie durų. 

— Man regis, mes visą laiką darome kokią klaidą, — atsakė Go- 
lebeha. — Gal vėl apsirikome skaičiuodamos. 

— Tai neįmanoma. Po kiekvienų metų ant sienos įbrėžiame 
kryžiuką. Suskaičiuok juos, jei nori. Jau seniai perkopėme dvi- 
dešimtmetį. 

— O gal vis dėlto sulaužėme kokią nors taisyklę? 

— Kokią taisyklę? Nėra jokių taisyklių. Anksti kelk, šluok ir 
laikyk liežuvį už dantų. 

— Man rodos, žinau, kas ne taip. 

— Tu amžinai visko prasimanai, na kas? 

— Mes padarėme didelę klaidą. Abidvi, - tarė Golebeha. 

— Ir kokią gi klaidą? 

— Savo paslapties privalėjome niekam nepasakoti, - atsakė ji. 

— Juk ir nepasakojom. 

— Priešingai. Savo paslaptį išplepėjom viena kitai. Aš žinau 
tavo paslaptį, o tu žinai manąją. O taip nebuvo galima, nebuvo 
galima! Man negalima žinoti tavo paslapties, o tau negalima žinoti 
manosios, viską reikėjo daryti atskirai. 

— Ar nenutilsi pagaliau?! 


Jos kartu nusprendė šluoti taką, kartu sutikti pranašą Gezrą ir 
kartu keliauti į Meką, o dabar staiga viskas klojosi ne taip, kaip 
planuota. 

Abidvi susikrimtusios sėdėjo kilimų kambaryje, rodės, jos su- 
siliejo su tamsa ir niekas nebegali jų išgelbėti. Iš rankų senosios 
paleido šluotas. 

Senelės nebepanėšėjo į žmones, veikiau į du tamsaus kilimų 
kambario šešėlius. Tylą nutraukė kranktelėjęs varnas. Prieš akis 
išdygo kvailelė Godsi. Ji žvilgtelėjo į kilimų kambarį ir tarė: 

— Aš girdėjau seneles. Kur senelės? Ar blogai išgirdau? Bet juk 
aiškiai girdėjau! 

Senelės išsigandusios atsistojo. Jeigu kvailelė Godsi jas nugirdo, 
visiems viską išpliurps, nes nieko kito ir neveikė, tik perpasakodavo 


kitų paslaptis. 
— Kaip tau sekasi, Godsi? — paklausė jos atsargiai. 
— Gerai! 
— O kaip laikosi tavo motina? 
— Gerai! 


— O tavo sesuo? 

— Mano sesuo? Ji kvaila. Ji kvailėja. 

— Ar nori ko užkrimsti, Godsi? - paklausė Golbanu ir nusivedė 
ją į virtuvę, norėdama išsiaiškinti, ar šioji nors ką nugirdo. Bet vos 
įžengusi į virtuvę Godsi apsisuko ir nukulniavo sau. 

— Godsi? — dar šūktelėjo senelės, bet jos nė padujų nebelikę. 


146 


Kaaba 


Kiek metų buvo Godsi? 

"Trisdešimt? Keturiasdešimt? O gal daugiau? Gal mažiau? Niekas 
to nežinojo. 

Šiaip ar taip, ji atrodė jauna - jauna ir kvaila. 

Godsi buvo kilusi iš tradicinės šeimos, jos tėvas buvo tolimas 
Aga Džano giminaitis. Turtingas kilmingasis turėjo kalnuose keletą 
kaimų. Tačiau jo šeimą ištiko nesuvokiama bėda: visi jos nariai 
išprotėjo. 

Pagimdžiusi pirmą vaiką, psichikos liga susirgo jo žmona, taip 
niekada ir nebepasveiko. Sūnus gimė protiškai neįgalus, vyresnioji 
dukra buvo nenormali, o Godsi lyg klajoklė malėsi po miestą. 

Kai vyras mirė, neatsirado nė vieno žmogaus, kuris būtų ga- 
lėjęs pasirūpinti šeima. Vienintelis Aga Džanas akies krašteliu 
stebėjo nelaimėlius, porą kartų jiems pagelbėjo ir nuolat pas juos 
lankydavosi. 

Jie vis dar gyveno tėvų namuose. Kai motinai ko nors prireik- 
davo turguje, pro duris ji žengdavo kaip sena princesė. Iš moters 
eigasties matei, jog ši kilusi iš turtingos giminės, bec ilgiau įsi- 
žiūrėjęs suprasdavai, kad jos protas pakrikęs. Godsi ir vyresnioji 
dukra lydėdavo motiną į miestą. Kai ši turėdavo pereiti per gatvę, 
abi seserys lėkdavo į priekį ir susikibusios rankomis užtverdavo 
kelią; joks vežimas, automobilis, autobusas ar dviratis negalėdavo 
pravažiuoti, kol jų motina neužkeldavo kojos ant šaligatvio kitapus 
gatvės. 

Godsi brolis vadinosi Hašemas. Jis buvo už ją vyresnis ir visur 
vaikščiojo vilkėdamas pulkininko uniforma, pasispaudęs po ranka 
lazdelę. 

Jo uniforma buvo visada švari, ant kareiviškos kepurės tvis- 
kėdavo persiškas valstybinis liūtas iš bronzos. Nuo ankstyvo ryto 
iki vėlyvo vakaro jis saugojo turgaus vartus. Jeigu pro šalį eidavo 
policininkas, Hašemas kaipmat atiduodavo pagarbą. Šiaip visa- 
da stovėjo tylus. Niekas keistojo sargo netrukdė, nekibo prie jo 

ir vaikai. Jį pripažino kaip turgaus paminklą. Kai tik Hašemas 
išvysdavo į turgų įžengiantį Aga Džaną, kareiviškai saliutuodavo: 

— Sveeeeeeceiks! 

Tą patį darydavo ir Aga Džanui keliaujant namo. Pasveikintas 
šis pasukdavo prie Hašemo, paspausdavo jam ranką ir persimes- 
davo keliais žodžiais. 

— Kaip gyvuoji, Hašemai? 

— Gerai! 

— O tavo motina? 

— Gerai! 

— O tavo sesuo? 

— Gerai! 

— Perduok nuo mangs linkėjimų motinai. Jeigu manęs prireiks, 
iškart atsiųsk pas mane Godsi. 

— Taip ir padarysiu. 

— Labai gerai! - atsakydavo Aga Džanas. 


Godsi žinojo beveik viską. 

— Ar turi kokių naujienų? — klausdavo visi ją sutikę. 

Pirmiausia visada mandagiai turėdavai pasiteirauti, kaip sekasi 
jos motinai, kaip gyvuoja jos sesuo. Antraip ji visai nesileisdavo 
į kalbas. 

Be to, ji nieko nepasakodavo už dyką. Pirmiausia turėdavai 
susimokėti kelis centus, ji juos iškart susikišdavo į burną ir imdavo 
berti naujienas: 

— Senasis Gasemas mirė, Mirijamai gimė dukrelė, Sultano višta 
turi septynis viščiukus. 

Ankstyvą rytą Godsi pasitikdavo tuščia burna. Ji traukdavo iš 
vienų namų į kitus perpasakodama naujienas. Baigdavo tik tada, 
kai prisirinkdavo pilną burną monetų ir nebegalėdavo ištarti nė 
žodžio. 

Niekas nežinojo, ką ji veikia su pinigais. Žmonės kalbėjo, jog 
monetas ji krauna į puodynes ir slepia rūsyje, nes jeigu jos motina 
būtų sužinojusi, kad dukra prašo išmaldos, nors ir kokia kvaila, 
bemat būtų kritusi negyva. 

— Godsi, — kreipdavosi į ją Aga Džanas. — Tu kilusi iš geros 
šeimos, tu dama, tau nedera visur eiti į vidų. 

Tačiau ji neklausė ir žengė į vidų pro visas duris, kurios tik 
buvo atviros. 

Ji niekada nesisėsdavo, įeidavo į kambarius, pasiklausydavo 
kalbančių žmonių ir vėl leisdavosi į kitus namus. Taip ji rinkdavo 
naujienas. 

Kartais tiltu pereidavo į kitapus upės augančius vynuogynus. 

— Nieku gyvu negalima to daryti! — kartą jai paaiškino Aga 
Džanas. - Jaunai moteriai nėra ką veikti vynuogynuose. 

— Daugiau ten neisiu, - pažadėdavo ji klusniai, bet kitą sykį ir 
vėl pasukdavo prie tilto. 

Jį perėjusi droždavo tiesiai į vynuogynus, kur slankiodavo kaž- 
kokie vyrai, vyrai, sprausdavę jai į burną saujas naujų geltonų 
monetų. 

Kai koks nors vyras pamatydavo kvailelę ateinant, kaipmat 
nusivesdavo už medžių. Jis įsprausdavo Godsi į burną kelias mo- 
netas ir imdavo ją bučiuoti, o ši nieko nesakydavo. Jis paliesdavo 
pilnas jos krūtis, bet Godsi nereaguodavo. Jis pakišdavo ranką jai 
po drabužiais ir liesdavo jos nuogą kūną, o šioji stovėdavo kaip 
įbesta, bet vos tik vyras pamėgindavo nutraukti jos kelnaites, Godsi 
ištrūkdavo jam iš rankų ir lėkdavo atgal prie tilto. 


Godsi nuolat užsukdavo į Aga Džano kontorą turguje. Jeigu tik 
šis neturėjo lankytojų, tarnas Am Ramazanas ją įleisdavo. Godsi 
prisėsdavo ant kėdės prieš rašomąjį stalą. 

— Arbatos Godsi Ganumai! - paprašydavo tuomet Aga Džanas. 

Godsi kiek palinkdavo į priekį ir tyliai išpasakodavo jam viską, 
kuo norėjo pasidalyti. 

— Aš perėjau tiltą ir nuėjau į vynuogynus. 

— Ir vėl? 

— Ten buvo du vyrai. Jie mane sugavo. Aš spiegiau ir spiegiau, 
ir spiegiau taip garsiai, o tada vyrai pabėgo į kalnus. 

— Ar aš tau nesakiau, kad negalima eiti į vynuogynus? Jeigu dar 
bent kartelį išdrįsi, nueisiu pas tavo motiną ir viską jai išklosiu. 
Daugiau taip. nebedaryk. Supratai? 

— Gerai, daugiau taip nebedarysiu. 

— Puiku! Gal dar turi ką nors man papasakoti? 

— Taip, — atsakė ji ir vienu atsikvėpimu išbėrė kitas naujienas: — 
Policininkas Roganis naktimis muša savo žmoną, jis rūko tuos 
šlykščius dalykus, o batsiuvys uždarė savo motiną į vištidę, ir ji 
verkia, nes nori išeiti, o Azam Azama visada pasiima peilį gulda- 
masi į lovą su savo vyru, o Am Ramazano asilas susirgo, o senelės 
manė, kad šiemet keliaus į Meką, bet jis nepasirodė, jis jau antrą 
kartą nepasirodė, ir senelės verkė. 

— Ką pasakei apie seneles? Kas toks nepasirodė? - paklausė Aga 
Džanas. 

— Pranašas Gezras, jis jau antrą kartą nepasirodė. 

Aga Džanas nusigando. 

— Apie ką čia kalbi? Ką turi galvoje? 

— Man reikia eiti, — atsakė ji. 

Ji atsistojo, įsikišo į burną šokolado plytelę, gurkštelėjo arbatos 
ir išmovė laukan. 


— Palūkėk! — sušuko dar Aga Džanas. 


Vakare, jau lovoje, Aga Džanas pasakė žmonai, kad Godsi vėl 
buvo užsukusi. 
— Ką ji papasakojo? 


— Visiškas nesąmones. Paisto niekus, mala apie viską iškart. 

— Žinau, Godsi daug prisigalvoja, ji šiek tiek panaši į mūsiškę 
Zinatą Ganumą. 

— Ak, nelygink jos su Zinata, Godsi yra pakvaišusi. 

— Ne taip mane supratai, aš jų nelyginu, tik sakau, kad ir Zinata 
negali tyliai sėdėti, jos galva irgi pilna fantazijų. 

— Teisingai, tik Godsi pasakojimai — gryni tauškalai. 

— Tauškalai ar ne, o pasakoja ji gražiai, tik ne viską. Išgirsti tik 
vieną pasakojimo dalelę, ji viską suvelia, bet taip dar įdomiau. Ką 
ji papasakojo šiandien? 

Aga Džanas kiek pagalvojo; senelės visą dieną jam neišėjo iš 
galvos, tačiau nenorėjo to atskleisti Fagri. 

— Ji pykdo mane, vėl buvo kitapus upės, — pasakė jis. - Godsi 
pasakojo, kad du vyrai ją pagavo, ji spiegė ir spiegė, taip smarkiai, 
kad tuodu pabėgo į kalnus. 

— O Dieve, vėl tie vyrai. Man baisu, kad jie ko nors jai nepa- 
darytų, nes jeigu kas nors nutiks, turėsi viską srėbti pats, žinai tą 
geriau už mane. Gal man reikia pačiai su ja apie tai pasikalbėti ir 
prigrasinti, kad nesiartintų prie tų nevidonų. 

— Dar ji pasakojo, kad Am Ramazano asilas susirgo ir kad Azam 
Azama visada pasiima peilį guldamasi į lovą su savo vyru. 

Fagri Sadata nusijuokė: 

— Ką ji turi galvoje? 

— Nežinau. Ji visko prisigalvoja, lenda pas visus į vidų, ką nors 
pamato ir iš to sukuria istoriją. Turbūt Azam Azamos lovoje pamatė 
peilį ar ką nors panašaus. Be to, Godsi pasakojo, kad policininkas 
Roganis kasnakt muša savo žmoną. 

— Nenustebčiau, jeigu tai būtų tiesa, privalai kaip nors tai varg- 
šei moteriai padėti. Jos vyras narkomanas, purvinas agentas. Papa- 
sakok tai Zinatai. Per mečetę ji palaiko ryšius su tais žmonėmis. 
Turbūt tokius reikalus galėtų nesunkiai sutvarkyti. Gal ji užsuktų 
pas tą moterį ir pažiūrėtų, kas ten dedasi. Tikrai turi paprašyti 


Zinatos. O dar kas? 

— Godsi pasakė, kad batsiuvys uždarė savo motiną į vištidę. 

— Sunku patikėti. Kas gi tupdo savo seną motiną į vištidę? 

— Žmonės kartais tokie žiaurūs, kad gali viską. 

— Paprašyk Zinatos ten apsilankyti, gal ji galės atskirti tiesą 
nuo pramanų. 

— Godsi atsimena tai, kas jai padarė įspūdį, ir savaip perpasa- 
koja, bet dabar, kai pats tau viską pasakoju, man daug kas atrodo 
kitaip. Regis, ji man visada nori papasakoti kažką svarbaus, kažką, 
ko negali atskleisti kitiems. Tu teisi, ji fantazuoja kaip ir Zinata, 
nors skirtingai: Zinata pasakoja senas istorijas, o Godsi pasiima 
tikrovės detalę ir ją apipina savo pasakojimu. Jos prasimanymai 
visuomet turi tikrovės grūdą — štai ką noriu pasakyti. 

Fagri Sadata padėjo galvą jam ant krūtinės, užsimerkė ir tarė: 

— Lovoje nieko nebenoriu girdėti apie Godsi, papasakok man 
ką nors kita, ką nors gražaus, mielo... nenoriu skųstis, bet man 
jau nebeskiri jokio dėmesio. Kadaise mes dažniau kur nors drauge 
išvažiuodavom, pasiimdavai mane į Mašadą arba savaitę apsistoda- 
vome netoli imamo Rezos kapo. Pasiimdavai mane ir į Isfahaną, 
bet jau krūva metų nieko panašaus nebėra, tu keliauji vienas, o aš 
lieku namie. Kartais man atrodo, kad aš pasenau, o tu... 

— Ji pasakė dar šį tą. 

— Ar klausaisi manęs? Ar vis dar galvoji apie Godsi? 

— Ji dar papasakojo apie pranašą Gezrą: jis apgavo seneles. 

— Kas apgavo seneles? — paklausė Fagri atsisėdusi lovoje. 

— Pranašas Gezras! Aš tau kartoju pačios Godsi žodžius. O jie 
nėra pabiri, man regis, ji nugirdo senelių pokalbį. Regis, jos slepia 
mažą paslaptį. 

— Kodėl tau taip atrodo? 

— Tiesiog jaučiu. Godsi pasakė: „Gezras nepasirodė, jis jau antrą 
kartą nepasirodė, ir senelės verkė.“ 

Tik dabar Aga Džanas suvokė, jog visus šiuos metus dažnai 
matydavo seneles anksti ryte su šluota rankose, bet niekada nesu- 
simąstė, kad jos slapta kažką sumaniusios. 


Dar prieš saulei patekant Aga Džanas atsikėlė, nuėjo prie lango 
ir įsistebeilijo į senelių kambarį. 

Nereikėjo ilgai laukti, tuoj atsivėrė kambario durys ir pasirodė 
du šešėliai su šluotomis rankose. 


Aga Džanas visą naktį galvojo apie seneles ir dabar jau žinojo, 
ką turi daryti. Jis nusišypsojo ir grįžo į lovą. 

Jo žvilgsnis užkliuvo už Fagri Sadatos nuogos kojos lopinėlio; 
naktinės lempelės šviesoje ryškėjo granato spalvos kelnaitės. Ji teisi, 
pastaruoju metu jis rodo žmonai per mažai dėmesio, jau seniai 
juodu kur nors drauge keliavo. Grįždamas iš kelionių jis nebepar- 
veždavo Fagri Sadatai jokių dovanėlių. Regis, praėjo amžiai nuo to 
karto, kai iš Damasko jai parvežė dėžutę apatinių kelnaičių — visos 
septynerios buvo skirtingų spalvų. Aga Džanas atsargiai palindo 
po apklotais, apkabino ją ir pamažu nutraukė jos apatinius. 

— Nieko nedaryk! —- sumurmėjo mieguista Fagri Sadata. 

Kaip visada jis neklausė ir tęsė, ką pradėjęs. 

— Nieko nedaryk, - pakartojo ji dar sykį tyliau. 


Paskui jau nieko nebesakė. 


153 


Egra!“ 


Po kelių dienų anksti ryte šluodamos senelės išgirdo iš gretimos 
gatvelės sklindantį keistą garsą. Jos pažvelgė į tamsą, bet nieko 
neįžiūrėjo. Tad vėl ėmėsi darbo. Staiga sužvengė arklys. Senelės 
vėl įsistebeilijo į tamsą, bet senos jų akys nieko nematė. 

— Ar tu irgi girdėjai arklį? - paklausė Golbanu. 

— Taip, ir arklio kanopas, - atsakė Golebeha. 

Garsas artėjo. Senelės griebė viena kitą už rankos ir sustingo, 
įbedusios akis į garvelę. Žibinto šviesoje pasirodė juodas žirgas. 
Aukštai balne sėdėjo arabas baltu apsiaustu. Visiškoje tyloje senelės 
pagarbiai nusilenkė. 

Raitelis arabiškai sušuko: 

— Jaaa ajoohaaaal nabieeee waaa salaaaaamooo namazo000 Gezr 
waal Mekkaaa! 

Nors senelės nemokėjo nė žodžio arabiškai, iškart suprato, ką 
pranešė raitelis —- užteko jam paminėti Meką ir Gezrą. 

Jos vėl nusilenkė raiteliui. 

— Waa ennniee waa djaleba, — toliau kalbėjo arabas. - W2aa 
ennnie jaaa Golbanu. Waaa ennnie jaaa Golebeba! 

Senelės virpėjo iš jaudulio. Raitelis kreipėsi į jas mergautiniais 
jų vardais. Ar jos gerai išgirdo? 

— Jaaa ejjo baaannabieee. Egraaa esmiiieee, Golbanu! — ištarė 
raitelis. 


* Pasakok. (Aut. past.) 

Ne, jos neapsigavo. Raitelis juk aiškiai sušuko: „Golbanu!“ 

Ką joms dabar daryti? 

Golbanu žengė žingsnelį į priekį ir palenkė galvą. Raitelis iš 
kišenės ištraukė laišką ir ištiesė jį senelei. 

Golbanu atsargiai nutipeno prie raitelio ir paėmė voką. 

— Golebeba! - sušuko raitelis. 

Ir kita senelė žingtelėjo į priekį, ir ji gavo baltą voką. 

— Waaa enna Iellaaah. Waaa Alllaaaho samaaad, - pasakė dar 


raitelis, paskui truktelėjo už vadžių, apsisuko ir dingo. 


Aušo diena. Senelės nustebusios tebestovėjo su vokais rankose. 

Jiedvi nedrįso nė krustelėti, bijojo, kad tai, ką prieš keletą aki- 
mirkų patyrė, buvo tik sapnas. Tačiau jos nesapnavo, nes varnas 
atsitūpė ant žibinto ir iš visos gerklės sukrankė. 

Grįžusios į savo kambarį, jos uždarė duris, užsidegė šviesą ir 
atplėšė vokus. Abi gavo po tokį par laišką, bet pranašo rašto nė 
viena negalėjo perskaityti, matyt, laiškas buvo parašytas slapta 
kalba. Jos turėjo laiškus kam nors parodyti, bet kam? Aga Džanui? 
Fagri Sadatai? Zinatai Ganumai? Ne. 

— Paklauskime Šahbalo, kas čia parašyta, — pasiūlė Golebeha. 

Senelės nuėjo į jo kambarį. 

— Laikas keltis! Ar vis dar guli lovoje? Dar nė nepasimeldei? 
Gėdykis! Pasakysiu Aga Džanui, kad it koks nusidėjėlis kirmiji 
lovoje. Egra, čia! Perskaityk šitą laišką, perskaityk mums šiuos 
laiškus, - paprašė Golbanu. 

Mieguistas Šahbalas akimis permetė laiškus: 

— Galiu juos perskaityti, bet nesuprantu, kas juose parašyta. 
Čia arabų kalba. 

Veikiausiai jos turėjo parodyti laiškus Aga Džanui, tačiau da- 
bar šis buvo iškeliavęs į Džirdžą, o senelės nebegalėjo laukti, kol 
jis sugrįš. Jos apsigaubė čadrom ir nuėjo į mečetę parodyti laiškų 
pavaduojančiam imamui. 

Imamas buvo ką tik baigęs saulėtekio maldą ir grįžęs į savo 
kambarį ruošėsi valandėlę nusnūsti. Kai kažkas pasibeldė į duris, 
jis pamanė, kad ateina Zinata Ganuma, ir mieguistas sušuko: 

— Užeik! 

Senelės įėjo. Imamas nustebęs paklausė: 

— Kas nutiko, ponios? Kuo galėčiau jums padėti? 

— Mes gavome laišką, tikriau — du labai slaptus laiškus, ar ga- 
lėtumėte mums juos perskaityti? 

— Mielai, prašom prisėsti! 

Jos padavė dvasininkui laiškus. 

Imamas vilkėjo ilgu medvilniniu švarku, jis paėmė turbaną nuo 
naktinės spintelės, užsidėjo jį, prisėdo ant kėdės ir tarė: 

— Prašom prisėsti, ponios. Tuoj užsidėsiu akinius. 

Tai padaręs ėmė skaityti vieną iš laiškų: 

— Arabiškas laiškas? 

— Ar negalite perskaityti? —- paklausė Golbanu. 

— Aš turėčiau mokėti, nors arabiškų laiškų tikrai kasdien ne- 
skaitau. Žinoma, skaitau Koraną, bet jo kalba kitokia — rai Dievo 
kalba. Skaitydamas Koraną suprantu, kas jame parašyta, bet kažin, 
ar suprasčiau arabišką laikraštį, jeigu man jį dabar paduotumėte. 
Trumpai tariant: jeigu šiandien nuvykčiau į Meką, nesu tikras, kad 
galėčiau susikalbėti su žmonėmis, einančiais gatve. Palaukite, po 
laišku nurodytas adresas. Iš kur šiuos laiškus gavote? Matyt, čia 
oficialūs dokumentai. Nurodytas ir vardas: chadžijus Aga Mustafa 
Mohadžeras. 

— Gali būti. Pažįstame vieną chadžijų Aga Mustafa Mohadže- 
rą, — pasakė Golbanu. - Jis dirba turguje. 

— Man regis, supratau. Turbūt turite nueiti pas tą chadžijų. 
Wassalam! 

Iš laimės nebegalėdamos nusėdėti vietoje, senelės stvėrė laiškus 
imamui iš rankų. 

Vos išėjusios į lauką jos iškart norėjo skuosti į turgų, bet Gol- 
banu pasakė: 

— Man atrodo, kad į turgų eiti dar anksti, tegu saulė pakyla 
kiek aukščiau. Be to, protingiau būtų padoriai apsirengti, o tada 
keliauti į turgų su tokiais svarbiais laiškais. 


Aplinkui viskas staiga pasikeitė. Namas maudėsi skaidrioje sau- 
lės šviesoje. Rodės, visi šypsosi, žinodami senelių paslaptį. Vei- 
kiausiai senasis medis išgirdo žirgo žinginę, o baseinėlis sugėrė 
Gezro balsą. | 

Sodo gėlės nustebusios žvelgė į seneles, saulė nutvieskė bibliote- 
kos vitražą; apsukęs ratą joms virš galvų linksmai sukrankė varnas. 

— Ačiū, ačiū, varne, - murmėjo senelės. Senos raudonos basei- 
nėlio žuvys šokčiojo virš vandens. 

— Ačiū, ačiū, — kartojo senelės. 

— Aš girdžiu džiugius žingsnius. Ar nutiko kas nors gražaus? — 
paklausė Muedzinas iš savo puodų dirbtuvės rūsyje. 

Golbanu ir Golebeha nuėjo į rūsį su juo pasisveikinti; Muedžzi- 
nas stovėjo už savo darbo stalo ir minkė molį, kad šis suminkštėtų. 

Ar jam papasakoti? Ar išduoti bent dalį savo paslapties? Ne, 
pirmiausia joms reikėjo pas chadžijų Mustafą. Tik tada jos žinos, 
ar sena jų svajonė išsipildė. 

— Labas rytas! - linksmai sušuko senelės. 

— Labas rytas, ponios, žinau, kad turite ką papasakoti, — atsi- 
liepė Muedžzinas. 

— Teisybė, turime papasakoti šį tą gražaus... —- pradėjo Golebeha. 

Tačiau Golbanu ją pertraukė: 

— Muedzinai, kokios puikios šios vazos! Man regis, jos visos 
naujos. 

— Nereikia perdėti, visą savo gyvenimą žiedžiu puodus ir vazas, 
tiesiog šiandien jūs žiūrite kitomis akimis negu paprastai. 

Senelės šypsodamos susižvalgė. 

— Ką tik gavome labai gerą žinią, greitai tau papasakosime, tada 
galėsi ją paskelbti nuo mečetės stogo. 

— Koks paslaptingumas, — nusistebėjo Muedzinas. 

Senelės kone šokdamos it jaunos mergaitės pakilo laiptais iš 
rūsio ir pasuko į kiemą. 

Iš džiaugsmo jos nebeišmanė, ko griebtis, kur eiti ar pas ką už- 
sukti. Pamatė į virtuvę einančią Fagri Sadatą. Negrabiai pamojavo 
jai, nors šiaip to nedarydavo. Pro šalį tipseno senas mečetės katinas, 
senelės pasileido jam iš paskos. Niekada anksčiau to nepatyręs, 
katinas spruko ant stogo. 

Senelės pasipuošė, šiek tiek pasipudravo skruostus, apsigaubė 
gražiausiomis savo juodomis čadromis ir išėjo į turgų. 


Chadžijus Mustafa buvo senas Aga Džano draugas, galingas 
vyras, vienintelis visame mieste turįs teisę rengti tolimas piligri- 
mines keliones ir organizuodavęs jas į Karbalą, Nadžatą, Mediną, 
Damaską ir Meką. 

Jo kontora buvo pačiame turgaus viduryje, joje kasdien lankėsi 
šimtai būsimųjų chadžijų, norinčių suplanuoti savo kelionę. Se- 
nelės įžengė į pastatą, joms nereikėjo, kaip kitiems piligrimams, 
laukti eilėje, nes jos turėjo chadžijui Mustafai skirtus laiškus. 

Abidvi pažvelgė pro darbo kambario langą ir, nors buvo jį me- 
četėje regėjusios tik vieną kartą, iškart atpažino. Chadžijus Mustafa 
sėdėjo prie darbo stalo ir kalbėjosi telefonu. Pamatęs seneles, jis 
mostelėjo joms užsukti į vidų. Šiedvi atsargiai pravėrė duris. 

— Kuo galėčiau pasitarnauti? — paklausė chadžijus Mustafa, 
baigęs kalbėti telefonu. Senelės abi vienu metu padavė jam laiškus. 

— Turime jums žinutę, - tarė Golbanu. 

Jis užsidėjo akinius, išlankstė vieną laišką ir ėmė atidžiai jį 
skaityti, kartkartėmis pro akinių viršų atidžiai pažvelgdamas į s€- 
neles. Perskaitęs antrą laišką, jis kiek patylėjo, laikydamas rankoje 
akinius. 

Senelės klausiamai susižvalgė. 

Jis įkišo laiškus atgal į vokus, pagarbiai prispaudė juos prie 
kaktos ir įdėjo į stalčių. 

— Prašom sėstis, — iškilmingai tarė. 

Senelės atsisėdo ant dviejų senovinių kėdžių, stovinčių prie 
rašomojo stalo. 

Chadžijus Mustafa pasklaidė savo užrašus, kažką kelis kartus 
pasižymėjo ir su kažkuo paslaptingai šnektelėjo telefonu. Paskui, 
netaręs senelėms nė žodžio, išėjo iš darbo kambario ir paliko jas 
vienas. Po penkiolikos minučių grįžo ir iš tamsiai rudos spintos 
išsiėmė didelę knygą. Ją atvertęs iškilmingai pasakė: 

— Golbanu. 

— Taip, aš čia, — atsistojo viena iš senelių. 

Chadžijus Mustafa padėjo prieš ją senovinę rašalo pagalvėlę ir 
paprašė: 

— Ar malonėtumėte savo smilių pirmiausia įspausti į rašalo 
pagalvėlę, o paskui - į šią knygą? 

Golbanu drebančiomis rankomis prispaudė smilių prie tų vietų, 
kur parodė chadžijus. 

— Galite vėl prisėsti, — tarė jis. 

Jis pasižymėjo dar keletą dalykų ir vėl paprašė: 

— Golebeha. 

— Aš čia, — pasakė kita senelė virpančiu balsu ir atsistojo. 

— Malonėkite pirmiausia įspausti smilių čia, paskui — ten. 

Ji įspaudė smilių į rašalo pagalvėlę, paskui — ten, kur rašiklio 
galu parodė chadžijus. 

— Koks jūsų adresas? — paklausė jis. 

— Mečetės namai, — atsakė Golbanu. 

— Ar abi ten gyvenate? 

— Taip, — ištarė ji. 

Baigęs rašyti savo knygoje, chadžijus Mustafa tekštelėjo porą 
antspaudų, atsistojo ir paprašė: 

— Prašom eiti paskui mane. 

Senelės sekė paskui jį koridoriumi, tada perėjo per mažą kam- 
barį, paskui per didesnę patalpą, galiausiai vėl turseno apytamsiu 
koridoriumi, kol chadžijus sustojo prieš vienas duris. Iš kišenės 
išsiėmė raktą, atrakino spyną ir tarė: 

— Nusiaukite batus ir ženkite į vidų. 

Golbanu ir Golebeha įėjo į nuostabų kambarį, kuriame ant 
sienų kabojo drobės su šventais tekstais, o pasieniais medinėse 
lentynose iki pat lubų buvo sukrauti šimtai nutrintų gelsvai rudų 
odinių lagaminų. Pažįstamas knygų ir odos kvapas kambariui tei- 
kė šventumo atmosferą. Ant grindų buvo patiestas senas kilimas, 
visiškai dengiantis grindis. 

Vienos sienos nišoje gulėjo sukrautos į krūvą dešimtys senų 
registracijos knygų. Jų viršus buvo nuklotas storu dulkių sluoksniu. 

Senelių rankos po čadromis virpėjo. Jos nusiavė ir žengė į priekį. 

— Prašom sėstis, — pasiūlė chadžijus ir parodė į dvi kėdes prie 
seno medinio stalo. 

Virš stalo kabojo sidabrinis sietynas su septyniomis pusiau 
nudegusiomis žvakėmis. Senelėms širdy sušvito viltis. 

— Tai, ką iki šiol vieni kitiems pasakėme ar padarėme, ir tai, ką 
išvydote, liks tarp mūsų. Jeigu kas nors sužinos šią paslaptį, mūsų 
sutartis kaipmat nutraukiama, — pabrėžė chadžijus. 

— Aiškiai supratome, — atsakė jam Golbanu. 

Jis pradingo už užuolaidos ir netrukus pasirodė nešinas dviem 
naujutėlaičiais gelsvai rudais odiniais lagaminais, ant kurių šonų 
buvo atvaizduota po Kaabą. Lagaminus prieš seneles jis pastatė 
taip didingai, kad šios vos nenualpo nuo įtampos. 

Chadžijus atsisėdo priešais jas. 

— Namuose jūsų klausinės, — ištarė jis ramiai. — Bet neatsaki- 
nėkite. Pabrėžiu — neatsakinėkite. 

— Supratome, - atsakė nesavu balsu Golbanu. 

— Šventosios Fatimos gimimo dieną abi su šiais lagaminais 
būkite pasirengusios prie turgaus, — nurodė chadžijus. 

— Sutarta, — atsakė Golbanu. 

— Jeigu turite kokių klausimų, užduokite juos dabar, nes kai 
išvyksite, nieko nebegalėsite paklausti, — pasakė dar chadžijus. 

Senelės dvejodamos pažvelgė viena į kitą. Ar jos dar turėjo 
klausimų? Ne, viskas buvo aišku. 

— Na, vis dėlto turiu vieną klausimą: kelintą tiksliai valandą 
mums reikia ateiti prie turgaus? — paklausė nedrąsiai Golbanu. 

— Anksti ryte, dar prieš patekant saulei, - atsakė chadžijus. 

Golebeha turėjo dar vieną klausimą, bet nedrįso jo užduoti, tik 
pašnibždėjo jį Golbanu į ausį. 

— Nesupraskit klaidingai, bet negavome iš jūsų jokio įrodymo, — 
pratarė šioji. - Gal jūs galėtumėte mums ką nors įteikti, pavyzdžiui, 
kokį nors popierių, ant kurio būtų užrašyti mūsų vardai. 

— Lagaminai! — atsakė chadžijus. — Jie ir yra įrodymas. Ant jų 
užrašyti jūsų vardai! 

Jos žvilgtelėjo į lagaminus ir apstulbusios pamatė, kad jų vardai 
didelėmis raidėmis užrašyti ant popieriukų, užkištų už plastikinių 
langelių lagaminų šonuose. 

— Tikrai! — patvirtino Golbanu ir metė piktą žvilgsnį į Golebehą 
už netinkamą šios klausimą. 

— O kelionės dokumentai jums bus įteikti išvykimo dieną, — 
pridūrė chadžijus. - Dar turite klausimų? 

Senelės susižvalgė. Ne, viskas buvo aišku. 

Abidvi švytėjo iš laimės. Paslėpusios savo šypsenas po čadromis, 
jos pasiėmė lagaminus ir išėjo iš pastato į turgaus šurmulį. 


Namie senelės paslėpė lagaminus vienoje iš senų skrynių, 
stovinčių rūsyje, ir apsimetė, kad nieko nenutiko, nors paslaptis 
nedavė ramybės. Jos negalėjo užmigti ir ilgai vartėsi savo lovose 
atmerktomis akimis. Dienos, rodės, ištįso, o naktys virto amžinybe. 
Nejaugi tai tiesa? Nejaugi ateis diena, kai jos pasiims savo laga- 
minus ir leisis į kelionę? Ar tokį ilgą kelią atlaikys seni jų kūnai? 


Kader Abdolah 


Senelės nuogąstavo, kad tos dienos nesulauks, kad jas ištiks 
kokia nelaimė: susilaužys koją ar numirs. Bet kadangi jau ketu- 
riasdešimt metų rodė tokią kantrybę, tikrai galės ištverti dar porą 
mėnesių. 


Lobynas 


O tu, susisupęs į drabužį! 
Kelkis ir perspėk. 
Šlovink jį. 

Nusivalyk drabužius. 
Bėk nuo bjaurasties. 
Kantriai lauk! 


Iš šoninės gatvelės išlingavo septynių vyrų būrelis, keturi ant 
pečių nešė prie poros mietų pritvirtintą didelį nendrinį krepšį, kiti 
ėjo priekyje. Tai buvo Džirdžos kaimo valstiečiai, nendriniame 
krepšyje jie gabeno namo Kazem Chaną. 

Vienas vyras pabeldė į duris, gavo kiek palūkėti, kol Golebeha 
jas atidarė. 

— Ponai? — nustebusi paklausė ji žiūrėdama į krepšį. 

— Atnešėm Kazem Chaną, - atsakė vienas iš būrio, rodydamas 
į krepšį ant vyrų pečių. 

— Golbanu! Kazem Chanas! - šūktelėjo susirūpinusi Golebeha. 
Kai tik Golbanu pamatė krepšį, iškart suprato, ko turi imtis. Ji 
palydėjo vyrus į opijaus kambarį. Ten kaimiečiai atsargiai iškėlė 
Kazem Chaną iš krepšio ir paguldė į lovą. Jis buvo sulysęs, išblyš- 
kusiame veide kaip du brėžiai įspaustos užmerktos akys. Paguldę 
Kazem Chaną, vyrai išėjo prie baseinėlio parūkyti pypkės. Kol 
Golebeha tyliai verkė, Golbanu puolė viskuo rūpintis. Ji apklojo 
Kazem Chaną, jo galvūgalyje ant lentynėlės padėjo mažą veidrodėlį 

su Koranu ir nužingsniavo į virtuvę paruošti valstiečiams pusryčių. 
Užkaitė arbatinuką, padėjo sūrio, duonos, džemo ir dubenį vaisių, 
tada pašaukė: 

— Ponai, gal ateitumėte pusryčiauti? 


Atėjo ir Aga Džanas. Jis pasuko tiesiai į opijaus kambarį. Išvydęs 
gulintį Kazem Chaną, iškart suprato, kad nebėra jokios prasmės 
gabenti dėdę į ligoninę. Grįžo į virtuvę pasisveikinti su valstiečiais. 

Pamatę Aga Džaną, jie visi iškart atsistojo, vienas vyriškis pa- 
pasakojo, kas buvo nutikę: 

— Jis kelias dienas neužsuko į užeigą. Manėme, gal kur nors 
iškeliavo. Vieną naktį išgirdome jo arklį, pagalvojome, kad jis 
sugrįžo, tačiau arklys nesiliovė žvengti. Nuėjome tiesiai į jo namus 
ir radome leisgyvį gulintį lovoje. Rytojaus dieną iškart paguldėme 
ji į krepšį ir autobusu atvažiavome čionai. 

— Labai jums dėkoju ir vertinu, ką padarėte dėl mano dėdės, — 
atsakė Aga Džanas. 


Vakare Aga Džanas prie Kazem Chano lovos pasistatė kėdę. 
Ilgai sėdėjo šalia. Ramiai skaitė jam A/ Fareba, surą, atskleidžiančią 
knygą. 

Kazem Chanas buvo šių namų dvasia, kartu jis niekaip negalėjo 
prisirišti prie namų ir mečetės. Buvo kaip tik toks žmogus, kokiu 
Aga Džanas niekada nebūtų galėjęs tapti. Mat Aga Džanas buvo 
susijęs su šiais namais, su mečete, su turgumi, mieste turėjo begalę 
pareigų, o jo dėdė buvo laisvas kaip paukštis - kaip paukštis dabar 
ir baigė dienas. Seni paukščiai staiga krenta iš oro, padeda galvas 
ant žemės ir nebepabunda. Kazem Chanas buvo poetas, nežino- 
jęs jokių ribų. Jis išmėgino viską — net ir tai, apie ką Aga Džanas 
nedrįsdavo nė pagalvoti. 

Vidinėje kišenėje Aga Džanas rado jo poezijos rinkinį. Ėmė 
vartyti knygą, ieškodamas paskutinio Kazem Chano eilėraščio. 


Radėęs tyliai jį perskaitė: 

Jeigu ir ši saldi burna, ir ši vyno taurė, 
Taip, viskas baigiasi nebūtimi, 
Pagalvok, kol dar esi, kad esi tik tas, 
Kas būsi — niekas: mažesniu būti negali. 


Jau septyniasdešimt metų namie visuomet būdavo žmogus, 
kuris suruošdavo opijaus pypkę Kazem Chanui, kai tik šis atvyk- 
davo. Dabar to daryti nebereikėjo. 

Senelės sėdėjo virtuvėje; jos persitardavo žodeliu ir tylutėliai 
verkė. Jų mylimo vyro nebėra. Kada jį sutiko pirmą kartą? Praėjo 
pusė amžiaus nuo tos popietės, kai jos pačios dar buvo gražios 
merginos, o Kazem Chanas raitas ant žirgo įjojo į kiemą. Iki tol 
jos niekada nebuvo girdėjusios eilėraščio. Po kelių dienų jis parašė 
du eilėraščius — vieną Golbanu ir vieną Golebehai. Juose buvo 
gėrimasi jų akimis, ilgomis kasomis, jų šypsenom ir rankom, ma- 
loniai sušilusiom nuo įžiebiamos opijaus pypkės ugnies. Sugrįžęs 
kirą kartą Kazem Chanas turėjo jas abi — iki pat amžinybės. 


Tarpduryje pasirodė Am Ramazanas. Jis rūpinosi sodu ir kas- 
dien temstant aplankydavo Muedziną jo dirbtuvėse. Am Rama- 
zanas prižiūrėjo molio atsargas, šiam baigiantis, iškart užsakydavo 
šviežio. Jis gyveno vienas, nes žmona buvo mirusi, o vaikų juodu 
nesusilaukė. Am Ramazanas turėjo tik asilą, kuris padėdavo jam 
užsidirbti duoną, jis kasdavo pats vienas iš upės smėlį ir asilu ga- 
bendavo užsakovams. 

Am Ramazanas tyliai pasisveikino su Aga Džanu, šis atsakė ir 
mostu pakvietė jį užsukti į vidų. 

— Klausyk, Kazem Chanas jau kuris laikas nerūkė jokio opijaus. 
Jo kūnas nerimsta. Senelės viską suruoš. Jeigu rūkytum opijaus 
pypkę ir pūstum dūmus jam į veidą, jis nurimtų. 

Am Ramazanas rūkydavo tik progai pasitaikius, pats nebūtų 
nė išgalėjęs susimokėti už opijų. Tačiau išgirdęs Aga Džano prašy- 
mą jis apsidžiaugė, nes žinojo, kad Kazem Chanas rūkė geriausią 


165 


Kader Abdolah 


kalnų opijų. Kvaišalas, kurį Am Ramazanas kartais rūkydavo pas 
savo draugus, buvo tamsiai rudas ir kiek dvokė, o Kazem Chano 
rūkomas opijus buvo gelsvai rusvos spalvos ir kvepėjo laukinėmis 
kalnų gėlėmis. 

Aga Džanas paėmė pusę opijaus suktinės ir padavė ją Am Ra- 
mazanui. Šis iškart įsidėjo ją į švarko kišenę ir išėjo į lauką padėti 
prie ugnies. 

Netrukus į vidų įžengė Golebeha su arbatiniu ir krosnele, ku- 
rioje mėlynai ruseno anglys. Ašarotomis akimis ji nužvelgė Kazem 
Chaną ir pastatė krosnelę ant žemės. Am Ramazanas padėjo pypkę 
į šiltus pelenus ir smulkiai supjaustė opijaus suktinę. 

Pypkei sušilus, jis adata prispaudė opijaus gabaliuką prie pypkės 
galo, paskui su žnypliukėmis paėmė rusenančią žariją ir prispaudė 
ją prie opijaus. Tada ėmė švelniai traukti orą, vis giliau įkvėpdamas. 
Iš pradžių visai pamiršo, kad rūko Kazem Chanui, bet vos akies 
krašteliu pamatė Aga Džaną, atsistojo su pypke kairėje rankoje ir 
žnypliukėmis suspausta žarija dešinėje. 

Am Ramazanas pasilenkė prie Kazem Chano, palaikė rusenan- 
čią žariją prie opijaus, kiek papapsėjo, paskui giliai įkvėpė ir išpūtė 
dūmus jam į veidą. 

Pusę valandos jis kantriai rūkė, kambaryje pakibo tamsiai mė- 
lynas dūmų debesis. 

Tada atsivėrė durys. Į vidų įėjo kvailelė Godsi. Senelės mėgi- 
no ją sulaikyti, tačiau Aga Džanas mostu parodė, kad paliktų ją 
ramybėje. Godsi žengė prie lovos, pasilenkė, pasižiūrėjo Kazem 
Chanui į veidą, kažką sumurmleno ir vėl išėjo, netarusi Aga Dža- 
nui nė žodžio. 

— Dabar jau gana, - tarė Golbanu Am Ramazanui. — Kai išeisite, 
paskaitysime Kazem Chanui Koraną. 

Nuo opijaus dūmų šiek tiek apsvaigęs Aga Džanas atsistojo ir 
drauge su Am Ramazanu išėjo iš kambario. 

Golebeha pasiėmė Koraną ir atsisėdo ant grindų prie Golbanu. 
Jos lengvai skaitydavo paprastas knygas, tačiau įveikti Koraną se- 


166 


Lobynas 


kėsi sunkiau. Laimė, kelias suras tiesiog mokėjo atmintinai. Gol- 
banu atvertė knygą, pasižiūrėjo į puslapį ir iš atminties pradėjo 
deklamuoti vieną surą. Golebeha kartojo jos žodžius. 


Prisiekiu plunksna 

Ir tuo, kas ja užrašoma. 
Išmėginom sodų savininkus. 
Ryte jie vienas kitam šaukė: 
Keliaukit anksti į savo sklypą, 
Jeigu norit nuimti derlių. 

Ir jie anksti iškeliavo, 

Tačiau išvydę sodus kartojo: 
Mes paklydome, 

Ne, mus apvogė! 


Paskui ji pasilenkė prie ligonio ausies ir sukuždėjo: 

— Kazem Chanai, pradėjote savo kelionę. Mes atseksime paskui 
jus. Turime paslaptį, kurios dar niekam negalime atskleisti, bet 
jums ją pasakysime. Greitai keliausime į Meką, viską sutvarkė 
pranašas Gezras. Ketinome keliauti į Džirdžą atsisveikinti su ju- 
mis. Bučiuoju jus, Kazem Chanai, abi bučiuojame jus. Su jumis 
buvome laimingos. 

Jiedvi pabučiavo gulinčiojo kaktą ir išėjo iš kambario. 

Trečią vakarą Aga Džanas pajuto, kad artinasi Kazem Chano 
mirtis; jis vienas įėjo į kambarį, uždarė duris, pabučiavo dėdės 
kaktą ir šnibždomis pasakė: 

— Jeigu norite, galite iškeliauti. Mes visada apie jus galvosime, 
o jūsų batus ir eilėraščius saugosiu lobyne. Aš sėdžiu prie jūsų, 
laikau jūsų ranką. 

Į vidų tyliai įėjo Šahbalas ir sustojo prie durų. 

— Gal galėtum atnešti stiklinę juodos arbatos ir šaukštelį? — 


paprašė Aga Džanas. 

Į Šahbalo atneštą arbatos stiklinę jis įbėrė smulkiai supjaustyto 
opijaus ir maišydamas šaukšteliu jį ištirpino. 

— Štai, — tarė jis Šahbalui, — sugirdyk ją šaukšteliu, jo kūnas to 
prašo. Taip dvasia galės ramesnė palikti kūną. 

Šahbalas atsargiai šaukštelis po šaukštelio supylė gelsvai rudą 
skystį Kazem Chanui į burną. 

Aga Džanas uždėjo ranką dėdei ant nuogo peties ir tarė: 

— Jis iškeliauja. 

Pasilenkęs jis vėl pabučiavo gulintįjį į kaktą. Iš seno vyro pa- 
mažu traukėsi gyvybė. 

— Jo nebėra, — tarė su širdgėla balse Aga Džanas. — Ar gali pa- 
sakyti tai namiškiams? 

Senelės pirmosios įžengė į kambarį, jos pareiškė užuojautą Aga 
Džanui ir liko tylomis stovėti. Tada pasirodė verkianti Fagri, Zinata 
ir Muedzinas. Aga Džanas paėmė Kazem Chano poezijos tomelį, 
jo batus ir tamsoje nuėjo į mečetę. 


Mečetėje buvo lobynas, slapta patalpa laidojimo rūsyje, kur jau 
amžius buvo saugomi vertingi namų daiktai. Pergamentai, sutartys, 
laiškai, asmeniniai mirusių imamų daiktai nuo senų senovės iki pat 
šios dienos. Čia taip pat buvo šimtai mečetės užrašų knygų, kurias 
per praėjusius amžius sukaupė namui vadovaujantys vyrai, kaip 
Aga Džanas. Viskas buvo sudėta į skrynias chronologine tvarka. 

Lobynas buvo istorinių duomenų aukso kasykla. Šiame archyve 
galėjai rasti visą su religija susijusią šalies istoriją. Čia buvo kau- 
piami ir ypatingi asmeniniai namo gyventojų daiktai. 

Geriausia būtų buvę archyvą ir daiktus nugabenti į muziejų ir 
ten surengti parodą, tačiau šie daiktai sudarė unikalią ir — svar- 
biausia — asmenišką mečetės ir namų dalį. 

Namams vadovaujantis vyras visada nešiojosi lobyno raktą. 

Be Aga Džano, apie lobyną ir jo slėpinius žinojo dar Šahbalas- 
Aga Džanas jam papasakojo ir apie užrašus. 

— Dievas žino, kada mirsime. Tačiau jei mirsiu aš, tu perimsi 
mano raktą. Tu rašysi į knygą. Ir tu spręsi, kas turi įvykti, - vieną 
dieną pasakė jis Šahbalui. 

Kai Aga Džanas pirmą kartą įžengė į lobyną, jam pačiam tebuvo 
dvidešimt septyneri. 

Mirus Aga Džano tėvui, vaikinas paėmė žibintą ir gūdžią naktį 
nusileido į mečetės laidojimo rūsį. Drebančia ranka įkišo raktą į 
seną spyną, atrakino duris ir įžengė į vidų. 

Rodės, jis sapnuoja — patalpa buvo nė kiek nepanaši į įprastą 
kambarį. Ant grindų patiestas senas granato spalvos kilimas. Sto- 
vėjo kėdė ir stalas, ant jo — atversta knyga. Šalia jos Aga Džanas 
pamatė į rašalo buteliuką įmerktą žąsies plunksną. Prie sienos 
buvo išrikiuota kelios dešimtys porų batų, nuklotų plonu dulkių 
sluoksniu, prie kiekvienos poros pritvirtinta kortelė su užrašytu 
apavo savininko vardu. Tai buvo mirusių imamų batai. Priešais 
batų eilę stovėjo keletas kabyklų, ant kiekvienos gembės kabojo 
po maldos apsiaustą ir juodą imamo turbaną. Į kai kurias kabyklas 
buvo atremtos pasivaikščiojimo lazdelės ir skrynutės su asme- 
niniais imamų daiktais ar svarbiais dokumentais iš jų tarnystės 
laikotarpio. 

Aga Džanas nežinojo, kiek mečetei ir namams metų, bet pa- 
norėjęs galėjo atsekti jų amžių. Jis galėjo su žibintu rankoje eiti 
palei kabyklas į patalpos gilumą, kur galbūt stovi seniausia skrynia 
su pirmąja mečetės užrašų knyga. Veikiausiai toje skrynioje buvo 
laikomi ir mečetės bei namo brėžiniai. Tolimiausiame patalpos 
kampe buvo koridorius, Aga Džanas spėjo, kad ten rastų dar ke- 
letą slaptų vietų, kuriose laikoma dar daugiau senų skrynių. Jis 
panoro patikrinti savo spėjimą ir pakėlė žibintą aukštyn: pamatė, 
kad ant sienų sukabinta begalė pergamentų su tekstais. Blanki 
šviesa neleido įskaityti, kas juose parašyta. Dar prieš žengdamas į 
koridorių jis pamatė, kad čia raudonas kilimas nuklotas storesniu 
dulkių sluoksniu negu ankstesnės skrynios, drabužiai ir daiktai. 

Turbūt per praėjusį amžių čia, kur jis dabar stovi, niekas nebuvo 
kėlęs kojos. Todėl tolesnio žingsnio ir Aga Džanas neturėjo žengti. 

Rodės, viską užantspaudavo dulkių sluoksnis, antspaudas, kurio 
nevalia sulaužyti. O, kaip jis norėjo pasileisti išilgai apsiaustų ir 
perskaityti visus imamų ir gyventojų vardus. Kas jie buvo? Kokius 
drabužius vilkėjo? Kokius žiedus mūvėjo? Jis netvėrė noru atida- 
ryti vieną iš skrynių ir dirstelėti į ten saugomus daiktus, pauostyti 
drabužius, pasimatuoti žiedus ir perskaityti mečetės pranešimus 
iš užrašų knygų. Apie ką žmonės tais laikais rašė? Kas vyko jų 
name, mečetėje ir turguje?. Kokių spalvų buvo pirmosios žuvys 
baseinėlyje? Ir koks medis augo vietoj kedro jų kiemo viduryje? Ir 
kas buvo jų varno protėvis? Jam knietėjo savaičių savaites, mėnesių 
mėnesius tūnoti rūsyje ir leistis į kelionę po senuosius laikus. Rasti 
atsakymus į savo klausimus. Bet tai buvo neleistina, lobynas buvo 
tamsoje glūdinti paslaptis, paslaptis, kuri priklausė mečetei, kuri 
tiko prie Korano ir prarasto laiko. 

Niekaip nebegalėjai prisikasti iki to laiko, kuris praėjo. Aga 
Džanas tai suprato ir numaldė savo smalsumą. Jis įdėjo Kazem 
Chano eilėraščius į skrynią, pastatė jo porą batų į eilės galą ir 
užgesino žibintą. 


Kazem Chanas savo testamente buvo nurodęs, kad nenori būti 
palaidotas mečetės rūsyje. Todėl valstiečiai surado gražią vietą jo 
paskutinei buveinei. Jie išrinko vietelę pačioje kalvos viršūnėje 
priešais poeto namus, kur senas migdolas kiekvieną pavasarį ap- 
sipildavo žiedais. 

Rytojaus dieną į miestą suplaukė valstiečiai, norėdami pasiimti 
į Džirdžą poeto Kazem Chano kūną. 

Aga Džanas, Fagri Sadata, Zinata Ganuma, Muedzinas ir se- 
nelės iškeliavo kartu su jais. 


Praėjus lygiai keturiasdešimčiai dienų po Kazem Chano mirties 
išaušo rytas, kai senelės leidosi kelionėn į Meką. Po saulėtekio 

maldos jos apsigaubė savo juodomis čadromis, pasiėmė lagaminus 
ir atsistojo prie baseinėlio. 

— Mes iškeliaujam! — sušuko Golbanu. 

— Leidžiamės į savo gyvenimo kelionę! — iš paskos suriko Go- 
lebeha. 

Senelės visą laiką bijojo, kad sutartis bus nutraukta, jeigu tik 
kas nors sužinos apie jų paslaptį. Tačiau šiandien jos nebeįstengė 
pakelti įrampos. Muedzinas išgirdo jas pirmasis, tučtuojau išėjo 
iš savo kambario ir paklausė: 

— Kur jūs iškeliaujate? 

— Į Meką! —- nuskambėjo atsakymas. 

— Tikrai į Meką? - nustebo jis. 

— Tiesą sakant, mums negalima nieko pasakoti, Muedzinai, 
tiesiog patikėk mumis. 

Jis palietė jų nešulius ir suprato, kad tai šventieji Kaabos laga- 
minai. Tada garsiai sušuko: 

— Senelės keliauja į Meką! 

Veikiausiai namiškiai jau buvo atsikėlę, nes kai Aga Džanas 
uždegė kiemo žibintus, sugužėjo šventiniais drabužiais pasipuošę 
namo gyventojai. Visi juokėsi ir verkė, glėbesčiavo seneles ir šir- 
dingai jas bučiavo. 

Fagri Sadata atėjo nešina degančia krosnele, iš kurios aukštyn 
kilo kvapnūs es/a2d dūmai, o jos dukros Nasrina ir Ensi sekė iš 
paskos su veidrodžiu ir raudonais obuoliais. Zinata Ganuma atnešė 
dubenį vandens — pasak senos tradicijos, jis teikė keliautojams 
sėkmę. 

Šahbalas iš bibliotekos atnešė senovinį Korano egzempliorių ir 
padavė jį Aga Džanui. Golbanu ir Golebeha pasiėmė savo lagami- 
nus. Aga Džanas pabučiavo seneles ir laikydamas joms virš galvų 
Koraną palydėjo iki durų. 

Senelėms iš paskos Zinata išpylė vandenį. Visi verkė, tarsi išly- 
dėtų jas į paskutinę kelionę. 


I'JI 


Sajeb“* 


Aga Džanas jau ne sykį pastebėjo, kad Zinata naktimis palieka 
savo kambarį, tačiau nežinojo, kur ji eina. Zinatos kambarys buvo 
antrame aukšte, norėdama nusileisti į apačią ji turėdavo praeiti pro 
Aga Džano ir Fagri miegamąjį. 

Vėlai vakare skaitydamas savo darbo kambaryje Aga Džanas 
išgirdo atsidarant viršutinio aukšto laiptinės duris. Jis pamanė, kad 
čia Fagri, bet neišgirdęs jokio žingsnių aido praskleidė užuolaidą 
ir išvydo tamsoje kažką judant. 

Aga Džanas atidarė duris ir žengė į kiemą. Prie laiptų šmėstelėjo 
juodos čadros šešėlis. Gal čia Zinata, bet ką ji veikia vidury nakties? 

Aga Džanas vėl grįžo į vidų. Netikėtai sukrankė varnas. 

Paukščio perspėjimas Aga Džanui priminė pasakojimą apie 
moterį iš Sarandibo. 


„Gyveno kartą Sarandibe pirklys. Jis turėjo žmoną, vardu Dža- 
misė. Niekas nebuvo regėjęs gražesnės moters už ją. Džamisės 
veidas švytėjo kaip pergalės diena, o plaukai buvo tamsūs ir ilgi 
kaip naktis, kai lauki niekaip nepasirodančio mylimojo. 

Džamisė palaikė slaptus santykius su įžymiu dailininku, savo 
teptuku kūrusiu stebuklus. Kartą ji vogčia pas jį nuėjo, ir jie drau- 
ge praleido vieną gražiausių persiškų naktų. Nakčiai baigiantis ji 
tarė jam: 


* Šešėlis. (Aut. past.) 

— Man vis sunkiau pas tave ateiti nepastebėtai, o dar sunkiau 
taip ilgai laukti tinkamos nakties. Sugalvok ką nors, kas man pa- 
dėtų tave lankyti dažniau, juk tu menininkas. 

— Žinau, ką padarysim, — atsakė dailininkas. — Sukursiu tau 
apsiaustą, kurio viena pusė bus skaidri kaip rytmetinė žvaigždė, 
atsispindinti vandenyje, o kita — tamsi kaip naktis. Naktį ateidama 
pas mane apsisiausi, kad tamsioji apsiausto pusė sulietų tave su 
naktimi. O ryte apsiaustą galėsi apsukti ir keliausi namo skaidri 
kaip rytas.“ 


Dabar, iškeliavus senelėms, namie viskas pasikeitė. Sutriko rit- 
mas, kurį jos suteikdavo namams. Tai iškart matei iš seno namų 
laikrodžio — šis staiga sustojo. Kai senelės čia gyveno, virtuvė buvo 
pilna šurmulio; mečetės varnas visuomet pranešdavo, jeigu kas 
nors užsukdavo į svečius, o biblioteka visuomet buvo tinkamai 
prižiūrima, bet, regis, tie laikai praėjo. 

Anksčiau senelės pažadindavo vaikus ir padėdavo Fagri Sadatai 
tvarkytis. Jos papasakodavo Aga Džanui viską, kas tik nutikdavo 
namuose, ir prižiūrėdavo Muedzino dirbtuves. Dabar namuose 
nebeliko nieko, kas užsikrautų ant savo pečių šiuos darbus. 

Niekas negalėjo užpildyti atsivėrusios tuštumos. Jeigu jiedvi dar 
būtų čia, tikrai jau seniausiai persekiotų Zinatą ant stogo. 


Aga Džanas buvo patenkintas pavaduojančiu imamu; šis entu- 
ziastingai dirbo ir atrodė laimingas. Per pirmą pokalbį Aga Džanas 
įžvelgė, kad šis vyras ambicingas, tik suabejojo imamo gebėjimais. 

Imamas vis dar nepradėjo kalbėti apie ką nors kita, tik apie 
kaimiškus dalykus, bet darydavo tai gerai. Paskutinį sykį jis griežtai 
sukritikavo žemės ūkio ministrą dėl nepagrįstų šio planų, susijusių 
su skurstančiais kaimais. 

Džanešinas niekada nebuvo lankęsis Teherane, tačiau viena- 
me savo pamoksle pasakė pastabą, kurią vietos laikraštis iškart 

pasigriebė ir įdėjo į pirmąjį puslapį: „Girdėjau, kad Teherane visi 
namai turi po telefoną, o šimtuose kaimų kalnuose nerasi nė vieno 
telefono. Teherane gali iškart paskambinti greitajai pagalbai, kai 
virtuvėje peiliu įsipjauni pirštą, o ką man daryti, kai mano tėvas 
guli mirties patale? Aš perspėju Teheraną. Susimąstyk! Dievas visus 
sukūrė lygius.“ 

Policija ir slaptoji tarnyba į tokius nekaltus užsipuolimus reaga- 
vo šypsodamasi. Vertino imamo laikyseną, o tokią kritiką širdingai 
rėmė. 

Pavaduojančio imamo pastabos ilgainiui darėsi vis populia- 
resnės, jos nuolat patekdavo į vietos laikraščius. Patenkintas Aga 
Džanas davė jam daugiau laisvės. Kartą, kai dvasininko nuotrau- 
ka ir dalis jo pamokslo buvo išspausdinta laikraštyje, vienas Aga 
Džano kolega apibūdino jį taip: 

— Jis naivus, bet kartais netikėtai pažeria aštrių pastabų. 

Lig šiol dar niekada anksčiau imamo nuotrauka nebuvo pate- 
kusi į laikraštį. Redakcija kaip tik dėl to į mečetę atsiuntė foto- 
grafą, kuris įamžino Džanešiną ant šventyklos stogo tarp dviejų 
minaretų. 

Kai rytą imamas išvydo laikraštyje išspausdintą savo nuotrauką, 
iš susijaudinimo visą dieną negalėjo prisėsti. Jo svajonė išsipildė. 
Imamas visą jaunystę svajojo sakyti pamokslus didelėje mečetėje. 
Ir štai dabar jo atvaizdas ir pamokslas buvo laikraštyje, o jis pats 
staiga tapo Senedžano įžymybe. 


Pagal šariatą, Zinata ir pavaduojantis imamas niekuo nenusi- 
kalto, jiems nereikėjo bijoti. Jeigu tikintysis ilgesnį laiką praleidžia 
svetur ir nemato savo teisėtos žmonos, jis gali turėti siegė*. Tačiau 
imamas žinojo, kad su Zinata jis smarkiai rizikuoja. Ir kad Aga 


* Pagal islamo šariatą, be savo tikrosios žmonos, vyras gali turėti dar keletą moterų. 


Šios laikinos partnerės neturi paveldėjimo teisės, o jų santykiai nėra oficialiai įr€“ 
gistruojami mečetėje ar savivaldybėje. (Aut. past.) 

Džanas jį bemat iš čia išprašytų, jei tik sužinotų apie slaptus jų 
santykius. 

Zinata nejaukiai jautėsi būdama antroji žmona. Ji gėdijosi, kad 
su pavaduojančiu imamu guli šio lovoje mečetėje, ten, kur laido- 
jimo rūsyje palaidoti kiti dešimtys imamų ir jos pačios velionis 
vyras. Džanešinas norėjo jos kasnakt, bet ši nuolat atsisakinėjo 
bijodama, kad apie viską sužinos Aga Džanas. 

Regėdama imamą dienos šviesoje ji negalėjo patikėti, kad pra- 
ėjusią naktį su juo miegojo ir kad jis ją išrengė. Bet tamsoje viskas 
buvo kitaip: Zinata jo nematė, tik jautė jo rankas, pečius, nugarą, 
jo judėjimą lovoje - imamas buvo stiprus kaip arklys. 

Kai tik jie baigdavo mylėtis, Zinata apsigaubdavo čadra ir 
greitai išeidavo. Tuomet su imamu ji nebenorėdavo turėti nieko 
bendro, nebenorėdavo išgirsti nė vieno jo žodžio. Tačiau kitą naktį 
užgesinusi šviesą ir atsigulusi į lovą ji ilgėjosi jo kūno. 

Jos velionis vyras Alsaberis niekada nebučiuodavo jos krūtų, 
niekada gyvuliškai neįkasdavo į sėdmenis, o pavaduojantis ima- 
mas suteikdavo jai tokį malonumą, kad Zinata užmiršdavo viską 
ir visus. 


Paskutinį sykį imamas nusivedė Zinatą į laidojimo rūsį; čia 
išrengė ją ir jie mylėjosi ant kietų, šaltų antkapių. Iš pradžių ji 
priešinosi, aiškino, kad nenori to daryti ant paminklinių akmenų, 
bet kadangi jis spyrėsi, Zinata jį apkabino, prisiglaudė ir atsidavė. 

— Daugiau niekada to nebedarysiu, niekada nebegrįšiu pas tą 
vyrą, — prisižadėdavo Zinata kaskart grįžusi namo. - Jau gana. Visa 
laimė, kad mūsų dar niekas neužklupo. Aš turiu baigti ir baigsiu. 
Iškeliausiu kuriam laikui, išvažiuosiu į Komą pas savo dukrą ir 
ten keletą dienų paviešėsiu. Nueisiu prie šventosios Fatimos kapo 
atgailauti, prašysiu atleidimo. Tikrai taip ir padarysiu, rytoj pat, 
susikrausiu lagaminą ir išvažiuosiu. 

Tačiau ji nevykdė savo pasiryžimų ir vėl ėjo pas imamą. 

Pavaduojantis imamas išgirdo ją tyliai lipant laiptais. Nulipusi 
ji trumpam pranyko tamsoje, bet netrukus vėl šmėkštelėjo prie 
baseinėlio, nusiplovė rankas, sudrėkino veidą. 

Imamas vėl norėjo nusivesti ją į laidojimo rūsį, bet ji spyriojosi. 
Tačiau kai jis apglėbė Zinatą didelėmis savo rankomis ir atrėmė 
galvą jai į krūtinę, ši pasidavė. Jis pakėlė moterį nuo žemės, koja 
stumtelėjo rūsio duris ir laiptais nusileido žemyn. 

Rūsio tamsoje ant aukšto antkapio degė žvakė. Imamas nuvilko 
jai drabužius, numovė kojines ir nuavė batus, tada basą nusive- 
dė prie žvakės. Savąjį imamo apsiaustą patiesė ant antkapio šalia 
žvakės. Netikėtai jo rankose atsirado kekė raudonų vynuogių, jis 
padėjo uogas Zinatai ant nuogų krūtų ir ėmė jas nuo jų valgyti. 
Vynuogių sultys tekėjo jos ir pilvu, imamas jas laižė, o Zinata kone 
mirė iš pasitenkinimo. 

Jie buvo labai įsitraukę ir nė nepastebėjo, kad kažkas su žibintu 
rankoje praėjo pro rūsio langelius. 

Imamas buvo apsvaigęs nuo sulčių ir Zinatos, gulėdamas ant 
jos, jis garsiai sakė A/ Falag, Aušros, surą: 


Ieškau apsaugos pas Jį, 
Rytinių šešėlių Viešpatį, 

Prieš blogį, kurį Jis sukūrė, 

Ir prieš tamsios nakties blogį, 
Brėkštant... 


Jis deklamavo, užsimerkusi Zinata klausėsi. Jie nė nepastebėjo, 
kad kažkas su žibintu rankoje leidžiasi laiptais į rūsį. 

Staiga jie pamatė šviesą ir išgirdo žingsnius. Zinata nustūmė 
imamą į šoną, griebė savo čadrą ir pasislėpė tamsoje. 

Pavaduojantis imamas atsigręžė ir išvydo žmogaus siluetą sU 
iškeltu virš galvos žibintu. 

— Imame! Kraukis lagaminą! 

Aga Džanas pasikvietė kitą pavaduojantį imamą - seną dvasininką 
iš Sarugo. Jis buvo ramus ir pamokslus sakydavo daugiausia apie 
šventųjų gyvenimus. Aga Džanas buvo juo patenkintas. Nieko 
baisaus, kad mečetė kiek aprimo. 


Praėjo trys mėnesiai — kaip tik po tiek laiko iškeliavę į Meką 
piligrimai dažniausiai sugrįždavo namo. 

Aga Džanas norėjo, kad senelių sutiktuvės virstų didele švente, 
į ją būtų sukviesta visa giminė. 

Piligrimų sugrįžtuvės — visada ypatingas įvykis. Keliauninko 
namą papuošdavo įvairiaspalvėmis lemputėmis, vidiniame kieme 
patiesdavo kilimus, arnašaudavo auką. Visą savaitę į namus pasvei- 
kinti sugrįžusiųjų rinkdavosi giminaičiai, pažįstami ir kaimynai, 
svečiai buvo vaišinami šventiniais skanėstais. Per tokį susibūrimą 
grįžęs piligrimas gaudavo garbės vardą chadžijus, o piligrimė — 
chadžija. Šiuo vardu jie paskui didžiuodamiesi galėjo vadintis iki 
amžiaus galo. 

Aga Džanas parašė laišką broliui Nosratui: 


„Mielasis broli, pastaruoju metu retai grįždavai namo, aplankyk 
mus dažniau. Senelių sutiktuvėms sukviečiau visus, noriu, kad ir tu 
atvažiuotum, pasistenk laiku būti namie. Šiems namams jos atidavė 
visą savo gyvenimą, dabar tavo pareiga dalyvauti svarbiausioje 

jų gyvenimo šventėje. Namie visi pasigenda dėdės Nosrato. Iki 
greito!“ 


Po kelių dienų Nosratas paskambino: 

— Atleisk, negaliu atvykti, turiu svarbų susitikimą, bet pažadu 
atvažiuoti vėliau ir išpirkti savo kaltę. 

Tą vakarą, kai senelės turėjo grįžti namo, Nosratas ketino 
eiti į didžiausią Teherano teatrą Lalezaro gatvėje, ten dainavo 
Machvaša. Jis buvo susitaręs su teatru įamžinti žymiąją Tehera- 
no dainininkę — sukurti meninių fotografijų seriją. Nosratui tai 
buvo svarbus užsakymas ir jis trūks plyš norėjo jį įgyvendinti; 
pora gražių dainininkės portretų padės jam įsitvirtinti menininkų 
pasaulyje. 

Machvaša buvo žvaigždė, pakeitusi naktinį Teherano gyveni- 
mą, kuriam svarbiausia buvo anaiptol ne jos balsas, o judesiai, 
rankos, krūtinė ir užpakaliukas. Dainininkė buvo visų persų vyrų 
svajonių moteris. Ji simbolizavo tą metą, kai moterys savo noru 
palikdavo čadrą namie ir eidavo į lauką neprisidengusios jokia 
skraiste. 

Matydami Machvašą scenoje vyrai mirė iš aistros. Ji užburdavo 
savo klausytojus nuogų rankų judesiais ir pro iškirptę besiveržian- 
čiomis krūtimis. Aukštakulniai bateliai, blizganti, aprempta sukne- 
lė ir raudonos lūpos varydavo vyrus iš proto. Tradicinės Persijos 
moters paslaptis ji atidengė miniai vyrų, ir dėl to jie ateidavo jos 
paklausyti. Teatro direktoriai dainininkę sutikdavo kaip dievaitę, 
o fotografai grūmėsi dėl progos ją įamžinti. 


Tėvynės istorijoje Machvaša buvo pirmoji moteris, kuri nepa- 
prastai siaura suknele aptemptą užpakalį ir krūtis demonstravo 
scenoje. Per pasirodymus ji iškeldavo apvalainas rankas į viršų 
ir imdavo ratu sukti galingą sėdynę. Paskui staiga pakreipdavo 
pasturgalį ir viliokės balsu uždainuodavo: 

Dishbab ke az Hend oe ma ddm 
ba machine Benz 0e ma ddm 
djone man bego 

in koen kadje? 


Vakar naktį, kai iš Indijos 
namo grįžau 

ir, žinoma, mersedesu 
važiavau, 

tariau, 

na, būk bent kartą sąžiningas 
ir pasakyk man, 


ar mano užpakaliukas nenudribęs? 


— Ne, ne, kas tau taip sakė? — garsiai reaguodavo laimingi vyrai. 

— Madar shoehar, mano anyta! - atšaudavo ji tada. 

— Ba to ladje... Ji pavydi tavo užpakaliuko! — šaukdavo vyrai 
vienu balsu. 


Kasdien laikraščiuose pasirodydavo vis kita jos nuotrauka, ta- 
čiau dar nė vienas fotografas nebuvo padaręs jos portreto. Nos- 
ratas, su „Mulen Ružo“ teatro direktoriumi palaikęs gerus ryšius, 
įtikino jį, kad gebės padaryti keletą jos portretų, kurių negriebs 
laiko nagai. 

Dainininkė sutiko priimti Nosratą namie — mat direktorius jai 
papasakojo, jog šis fotografas kitoks: jis fotografavo ne dėl pinigų, 
o dėl jos. 


Nosratui žengiant pro Machvašos buto duris, Aga Džanas ke- 
liavo į stotį pasitikti senelių. Šalia jo automobilyje sėdėjo Fagri 
Sadata, o iš paskos kitomis mašinomis važiavo gausus giminaičių 


ir draugų būrys. 

"Traukinys, kuris tuoj tuoj įvažiuos į stotį, buvo pilnas piligrimų 
iš Mekos. Jie jau tris savaites buvo praleidę kelyje, pirmiausia au- 
tobusu išvažiavo iš Mekos į Mediną, kur ilsisi palaidotas pranašas 
Mahometas, paskui paliko Saudo Arabiją ir nukeliavo į Iraką ap- 
lankyti šventųjų miestų Nadžafabado ir Kerbelos. Kerbeloje ilsisi 
palaidotas šventasis Huseinas, o Nadžafabade - šventasis Alijus. 
Galiausiai jie laivu persikėlė per pasienyje tekančią Arvandrudos 
upę ir traukiniu sugrįžo į tėvynę. 


Visi galvojo apie seneles, ypač jaunimas džiaugėsi, kad jos su- 
grįžta. Laikydamosi tradicijų, jos parveš iš Mekos jiems lauktuvių. 
Rankinių laikrodžių, kurie naktį dega kaip mažas žibintuvėlis, 
ar šventus tekstus skaitančių žadintuvų. Mergaitės gaus žiedų ir 
apyrankių, o jaunuoliai — po diržą su išrašytomis patarlėmis. Lauk- 
tuvės iš Mekos buvo neprilygstamos ir visiems brangios dovanėlės, 
ne šiaip kokie niekniekiai iš parduotuvės, o dovanos iš šventojo 
miesto, kuriame stovėjo Kaaba — Dievo namai. Iš miesto, kuria- 
me kadaise gimė Mahometas ir kur kadaise gyveno turtingiausia 
Mekos moteris - Chadidža, turėjusi tris tūkstančius kupranugarių. 


Besiartinantis traukinys buvo ypatingas, jis keliavo pro visus 
svarbiausius miestus ir jų stotyse išlaipindavo piligrimus. Geležin- 
kelių bendrovė skyrė itin daug dėmesio šio traukinio kupė įrengti. 
Žalia — islamo spalva, todėl vagonai buvo papuošti žaliomis vėlia- 
vėlėmis, pro langus plevėsavo žali audeklai su išrašytais šventais 
tekstais, o ir visi chadžijai buvo pasirišę žalius šalikus. 

Prieš įvažiuodamas į miestą traukinys ilgai ūkė, o į stotį įvažiavo 
su degančiais žibintais. Kai tik jis sustojo, kariuomenės orkestras 
ėmė groti sutikimo dainą. 


Aga Džano automobilis sustojo stoties aikštėje. Stoties direkto- 
rius šventine uniforma pasveikino jį nuo laiptų viršaus. Luktelėjęs: 

kol į stotį sugužės visas būrys giminaičių, direktorius palydėjo juos 
į stoties salę, kurioje priimdavo svarbius svečius. Patarnautojai ant 
specialiai geležinkelių bendrovei pagamintų padėklų nešiojo arbatą 
ir sausainius. Mečetės giesmininkai su mikrofonais rankose giedojo 
melodingus šventus tekstus. Senutės su degančiomis krosnelėmis 
rankose vaikščiojo smilkydamos esfand ir skleisdamos aplinkui 
malonų aromatą. Susirinkę giminaičiai visus vaišino saldumy- 
nais ir gėrimais, aplinkui su sidabriniais indais, sklidinais rožių 
vandens, vaikščiojo stoties darbuotojai ir pylė vandenį visiems 
ant rankų. 


Tada traukinys, kuriuo turėjo atkeliauti senelės, įvažiavo į stotį. 
Šimtai piligrimų pro langelius mojavo žaliais savo šalikais perone 
stovinčiai žmonių miniai. Trys kupė, kuriose sėdėjo Senedžano ir 
aplinkinių kaimų keliauninkai, sustojo kaip tik prieš stoties salės 
duris. Vienas po kito iš traukinio lipo chadžijai ir chadžijos, nešini 
dideliais lagaminais, stoties direktorius per garsiakalbį juos visus 
pasveikino. 

— Kurgi senelės? - paklausė Fagri Sadata. 

— Turbūt dar traukinyje, - atsakė Zinata Ganuma. - Juk pažįsti 
jas, prieš išeidamos jos nori viską gražiai sutvarkyti, kad po savęs 
paliktų vietą švarutėlę. 

— Šahbalai, gal nueitum pasižiūrėti, kur jos užtruko? — paprašė 
Aga Džanas. - Bijau, kad traukinys išvažiuos, kol jos ten krapštysis. 

Šahbalas ieškojo senelių, bet niekur nerado. 

— Jų čia nėra! - sušuko jis pro vieną langelį. 

— Paskubėk, nueik į kitas kupė, gal jos pasiklydo. 

Traukinys buvo labai ilgas, tad Šahbalas lėkė tekinas iš vieno 
vagono į kitą. 

Aga Džanas informavo direktorių: 

— Mano keliauninkės neparvažiavo, jos veikiausiai sėdi ne toje 
kupė, gal nė nežino, kad čia joms reikia išlipti. 

Direktorius užsirašė jų vardus, nuėjęs į savo kabinetą įjungė 
mikrofoną ir paskelbė: 

— Svarbus pranešimas! Ši žinutė skirta chadžijoms Golbanu ir 
Golebehai. Joms reikia išlipti šioje stotyje. Aš kartoju: chadžijos 
Golbanu ir Golebeha! Išlipkite! 

Praėjo dešimt minučių, o senelių vis dar nėra. 

Atbėgo Šahbalas: 

— Apieškojau visas kupė, jų nė kvapo. Gal jos išlipo anksčiau, 
kitame mieste: 

Piligrimai vienas po kito išsivaikščiojo, peronas tuštėjo; maši- 
nistas įlipo ir traukinio durys užsidarė. 

Peronu dar kartą nuaidėjo direktoriaus balsas: 

— Skubus pranešimas! Ponia Golbanu ir ponia Golebeha, tuč- 
tuojau ateikite į direkciją! 

Konduktorius dar kiek palūkėjo, tada žvilgtelėjo į savo laikrodį 
ir sušvilpė. Traukinys truktelėjo ir išriedėjo iš stoties, palikęs perone 
laukiantį Aga Džaną ir būrį giminaičių. 


Visą savaitę, padedamas stoties direktoriaus, Aga Džanas skam- 
binėjo į stotis, išsidėsčiusias tarp pasienio Arvandrudo upės ir 
Senedžano, tačiau senelių niekur nerado. 

Jis aplankė visus chadžijus ir chadžijas, neseniai grįžusius 
iš Mekos, bet ir iš jų nieko doro neišgirdo. Paskutinį kartą 
porelė matyta Mekoje, žmonės manė, kad jos iškeliavo su kitu 
karavanu. 

Aga Džanui beliko laukti oficialios kelionių agentūros palydovų 
žinios, tačiau jie turėjo grįžti tik po poros savaičių, sutvarkę visus 
organizacinius reikalus. 


Dažniausiai vasarą nelydavo, bet dabar virš miesto plaukė du 


tamsūs debesys dykumos link. Kraptelėjo pirmi lietaus lašai, ir į 
namų duris kažkas pasibeldė. 

Šahbalas įjungė šviesą ir atidarė duris. Priešais pamatė kelionių 
organizatorių chadžijų Musrafą su dviem lagaminais rankose. 

— Labas vakaras, ar Aga Džanas namie? — paklausė chadžijus. 

— Gal lukteltumėte valandėlę? Aš jam pranešiu. 

Šahbalas trumpam pranyko ir vėl sugrįžo palydėti chadžijaus 
Mustafos į Aga Džano kambarį. 

Čia užėjęs chadžijus Mustafa pasidėjo lagaminus ant žemės ir 
apkabino Aga Džaną. 

— Šito dar niekada nesu patyręs, — prabilo svečias be jokių užuo- 
lankų. — Keista istorija, nežinau, ar kalbėti apie palaimą, ar apie 
nelaimę. Palaima, jeigu jos pasiklydo Dievo namuose, ir tragedija, 
jeigu jos yra kur nors kitur, — liūdnai toliau dėstė. 

— Kas gi nutiko? 

— Štai jų lagaminai. Senelės kaip du vandens lašai pradingo 
Mekos dykumoje. Ieškojau jų visur, visose Mekos policijos nuova- 
dose, ligoninėse, mečetėse, bet neradau nė ženklo. Iki pat pasku- 
tinės kelionės dienos jos laikėsi prie karavano, viskas joms klojosi 
gerai, senelės buvo sveikos ir laimingos. Bet paskui nutiko keistas 
dalykas: likus valandai iki mūsų išvykimo iš Mekos į Mediną, 
senelės užsuko pas mane, pastatė prie darbo stalo savo lagaminus, 
apsigaubė čadrom ir išėjo netarusios nė žodžio. Pamaniau, gal jos 
nori paskutinį kartą nueiti į turgų suvenyrų, bet jos nebegrįžo. 
Štai jų lagaminai. Labai apgailestauju, matyt, reikėjo geriau jas 
prižiūrėti. Atleiskite, pažadu daryti viską, kas nuo manęs priklauso. 
Ir, žinoma, jus informuosiu. 


Chadžijus Mustafa išėjo, Aga Džanas liko vienas su Šahbalu. 

— Nemanau, kad jos pasiklydo Mekoje, — tarė Aga Džanas 
Šahablui. 

— Tai kur jos tada? 

— Jos pasislėpė po sena šventa Kaabos užuolaida. Turbūt nebe- 
norėjo grįžti namo. 

— Bet kam joms slėptis? — paklausė nustebęs Šahbalas. 

— Jos nori iškeliauti iš šio pasaulio Mekoje, tai visų gražiausia 
mirtis, kokios tik gali geisti musulmonas. Man rodos, jiedvi priėjo 
prie išvados, kad jau nugyveno savo gyvenimą. Senelėms reikėjo 
pasirinkti: arba namie laukti paprastos mirties, arba išleisti pasku- 
tinį kvapą Kaaboje, Dievo namuose. Miręs Kaaboje keliauji tiesiai 
į rojų. Na, sakyk, ką tu pasirinktum būdamas senelių vietoje? 

— Negaliu net pagalvoti, kad jos tyčia ten liko. Kodėl taip ma- 
note? 

— Net nemoku paaiškinti. Šiame name jos išgyveno mažiausiai 
penkiasdešimt metų, penkiasdešimt metų klausėsi senų pasakoji- 
mų, o dabar ryžosi pačios dalyvauti viename iš jų. 

Šahbalas nusišypsojo. 

— Atsekime lagaminus. Gal juose mūsų laukia laiškas, — tarė 
Aga Džanas. 

Šahbalas atsegė lagaminus. Jie buvo pilni dovanų: laikro- 
džių, auksinių apyrankių, žiedų ir spalvingų lempos šviesoje 
tviskančių drabužių, — visa tai buvo puikios lauktuvės iš Mekos 
namiškiams. 

— O štai ir įrodymas, - pasakė Aga Džanas. - Lagaminuose 
nėra jokio jų daikto, jos neįsidėjo net Mekos įkapių drobės. Visi 
svajoja iš Mekos parsivežti sau šią drobulę, tai pirmasis chadžijaus 
pirkinys. Su tokiomis įkapėmis juos laidoja. Drobę senelės pasi- 
laikė sau, gal net paslėpė po drabužiais. 

— Tikrai? — nustebo Šahbalas. - Ką gi pasakysime kitiems? 

— Teisybę. Ar galėtum užkišti lagaminus už rašomojo stalo ir 
visus sukviesti čionai? 

Šahbalas padarė ko prašomas ir nuėjo suvadinti namiškių. 

— Ką tik čia lankėsi chadžijus Mustafa, — tarė Aga Džanas vi- 
siems, susirinkusiems į kambarį. - Deja, jis nepasakė nieko naujo. 
Mustafa kasdien susisiekia su Mekos policija ir jeigu tik ką sužinos, 
iškart man praneš. 

Namiškiai nusiminę tylomis klausėsi Aga Džano. 

— Ar tai reiškia, kad senelių niekada nebeišvysime? — paklausė 
vyriausia Aga Džano dukra Nasrina. 

— Jos niekur negalėjo iškeliauti. Policija turi jas surasti, - atsakė 
Aga Džano sūnus Džavadas. 

— Žinau, chadžijus Mustafa padarė viską, kas nuo jo priklauso. 
Nežinia, gal jos įsėdo į traukinį, važiuojantį į kitą miestą. Į Meką 
važiuoja milijonai žmonių, visko gali pasitaikyti. Tačiau senelės 
padarė šį tą labai smagaus. Jums skirtas dovanas jos perdavė per 
chadžijų Mustafą. Ir, man regis, tai įrodymas, kad jos gyvos ir 
sveikos. Šahbalai, lagaminus! — paprašė Aga Džanas. 

Šahbalas užkėlė lagaminus ant stalo ir juos atlapojo. Visus su- 
žavėjo Mekos grožybės: rankiniai laikrodžiai, žadintuvai, auksi- 
nės grandinėlės, šlepetės, plaukų segtukai, kvepalai, spalvingos 
skraistės, gražios palaidinės ir rankinės. Prie kiekvienos dovanos 
senelės buvo prikabinusios po kortelę su vardu, kam šioji skirta. 
Aga Džano dukterims Nasrinai ir Ensi senelės siuntė spalvingas 
palaidines, o sūnui Džavadui - kepurę su snapeliu ir rankinį laik- 
rodį, Fagri Sadata gavo krepšelį kosmetikai sudėti, Muedzinui jos 
parūpino sulankstomą lazdelę — tokios čia niekas nebuvo regėjęs. 
Zinata Ganuma gavo Mekos poetų eilėraščių rinkinį. Aga Džanas 
buvo apdovanotas plunksnakočiu su pavaizduotu ant dangtelio 
šventuoju Alijum, o Šahbalas gavo rankinį laikrodį ir didelę atraižą 
tamsiai mėlynos medžiagos plonytėmis baltomis linijomis, iš jos 
galėjo pasisiūdinti kostiumą. 

Visi buvo patenkinti ir gyrė puikų senelių skonį, garsiai ap- 
tarinėjo kits kito lauktuves. Tik staiga iš lauko atsklido moters 
klyksmas. Viena moteris šaukė, o kita garsiai ją plūdo. Šiaip mo- 
terų ginčų dažniausiai nebūdavo girdėti, tad triukšmas buvo itin 
neįprastas. Ant kaimynų namo stogo virš bibliotekos barėsi dvi 
moterys. 

— Tai dvi chadžijaus Šišegaro žmonos, — tarė Zinata Ganuma. 

Chadžijui Šišegarui buvo per šešiasdešimt. Jis kartu su senelė- 
mis išvyko į Meką ir ką tik grįžo. Šišegaras prekiavo stiklo dirbiniais 
ir turguje turėjo didelę krautuvę. 

Chadžijus turėjo dvi žmonas: vyresniąją, vardu Akrama, ir jau- 
nesniąją, vardu Tala. 

Akrama jam pagimdė septynias dukras, tačiau jis labai norėjo 
sūnaus ir ilgai ieškojo antrosios žmonos. 

Galų gale surado jauną moterį ir ją vedė, tačiau paaiškėjo, kad 
šioji negali susilaukti vaikų. 

— Neliesk! Nemušk! Atsiprašau! Aš nežinojau, aš tikrai nežino- 
jau, - maldavo Tala. 

Akrama nenustojo, ji šaukė tąsydama Talą už plaukų ir ją muš- 
dama. 

— Nustok! Aš nieko blogo nepadariau! Tavo vaikai yra ir mano 
vaikai, maldauju tave, paleisk! 

Zinata Ganuma pakilo laiptais ant stogo ir atsistojo tarp besi- 
pešančių moterų. 

— Kas nutiko? Kodėl pykstatės? 

— Nieko, - atsakė jaunoji chadžijaus žmona. 

— Tai kodėl ji tave muša? Ir kam, dėl Dievo meilės, jums vai- 
dytis ant stogo? 

— Chadžijus yra namie, jis sulaukė svečių, — tarė ji. — O aš... 
aš esu... 

— Tu esi?.. 

— Aš nėščia, — ištarė ji tyliai. 

Akrama, vyresnioji chadžijaus žmona, verkdama pasislėpė tam- 
soje. 

— Tala laukiasi! - sušuko Zinata. 

— Mobarak! Mobarak! - atsakė jai iš kiemo tamsos Aga Džano 


dukros. 

Lankydamasis Mekoje, prie Kaabos chadžijus Šišegaras Dievo 
paprašė sūnaus. Dievas jį apdovanojo dvyniais, dviem sūnumis 
iškart. 

Mečetės namuose slinko mėnesiai. Apie seneles nieko nei regėti, 
nei girdėti. 


Sugrįžimas 


Ryte eidamas į virtuvę pusryčiauti, Šahbalas pamatė kieme ant 
suoliuko greta baseinėlio sėdinčią moterį su lagaminu. Atpažino 
ją tik tada, kai šioji atsegė savo čadrą. 

— Sedika, čia tu? 


Tą dieną, kai Galgalas po įvykių prie kino teatro pabėgo iš Se- 
nedžano, Sedika irgi paliko namus, išvyko pas vyrą į Komą. Nuo 
to laiko namie jie nė karto nepasirodė. 

Zinata apkabino ją, pabučiavo ir paklausė, kas nutiko, kodėl 
namo grįžo tokia liūdna. Sedika nieko nesakė, tik padėjusi galvą 
motinai ant pečių tyliai pravirko. 

Žinata žinojo, kad jos dukra su Galgalu nelaiminga: šis žmonai 
taip ir nesuteikė normalaus šeimyninio gyvenimo, Sedika negalėjo 
nieko pasikviesti į svečius ir gyveno nuolat apimta baimės. 

Galgalo dažnai nebūdavo namie, tad Sedika likdavo viena, be 
to, vyras jai nieko nepasakojo apie savo veiklą ir neleido apie jo 
reikalus net užsiminti. 

Pradingo šypsena, visuomet švytėjusi ant Sedikos lūpų. Jos 
veidą uždengė liūdesio skraistė. 

— Kas nutiko? 

Sedika tylėjo. 

— Gal tu kartais išėjai iš namų? Gal judu susipykote? 

Ji papurtė galvą. 


Sugrįžimas 


— Papasakok, kas gi nutiko. 

Tačiau Sedika nieko nesakė. 

Ji tik vaikštinėjo po kiemą, galvodama apie praėjusį laiką. 

Galgalas prieš porą mėnesių išėjo ir paliko ją vieną namie, mote- 
ris nežinojo, kur jis ir kada grįš. Vieną dieną Sedika gavo jo laišką: 


„Kurį laiką negrįšiu namo, veikiausiai užtruksiu ilgai. Grįžk į 
savo šeimą. Su niekuo apie tai nesikalbėk!“ 


Sedika tylėjo, tačiau visi suprato, kodėl ji grįžo — kalta ne- 
pavykusi santuoka. Širdyje Sedika grūmėsi su abejonėmis. Ar ji 
norės sugrįžti atgal, jeigu Galgalas vėl kada nors apsireikš? Atgal 
į tą bjaurų namą Kome? Ar ji norės vėl gyventi su Galgalu? Vėl 
dalytis su juo savo lova? Kartu Sedika suvokė, jog kaip moteris 
neturi jokio pasirinkimo. Ji privalės grįžti, jeigu Galgalas panorės 
žmoną susigrąžinti. 

„Ne, pas jį nebegrįšiu, - galvojo ji sau. - O jeigu jis mane vers, 
taip ilgai klyksiu, kol visi žmonės iš mečetės susirinks ant stogo.“ 

Šeimininkaujant senelėms, virtuvė būdavo tvarkinga, o dabar 
čia karaliavo netvarka, nė vienas daiktelis nebebuvo savo vietoje. 
Šiukšlių dėžė pilna, prieskonių indeliai pasklidę po lentynas kas 
kur. Nuo stalo dingo malonų kvapą skleidęs dubuo su šviežiais 
vaisiais. Sedika griebėsi tvarkyti virtuvės. Ji išnešė laukan šiukšlių 
dėžę, nušveitė prieskonių indelius ir sudėliojo atgal į lentyną. Į 
vietą sustatė puodus, iššlavė grindis, nuvalė langus ir palaistė 
gėles. 

O tada ant ugnies užkaitė puodą. 


Vakare namo besirenkantys namiškiai išvydo virtuvės languose 
degant šviesą ir užuodė pasklidusį valgio aromatą. 

Sedika padengė stalą valgomajame, ir netrukus po ilgos per- 
traukos visi namiškiai vėl vakarieniavo kartu. 

Niekas nieko neklausinėjo ir neužsiminė apie Galgalą, nes ži- 
nojo, kad laikui atėjus apie tai su Sedika pasikalbės Aga Džanas. 

Namiškiai mėgavosi vakariene ir kartojo, kaip pasiilgę gar- 
daus valgio. Po vakarienės Sedika iki vėlaus vakaro liko triūsti 
virtuvėje. Suplovusi indus, ji atsisėdo ir akimirką pažvelgė pro 
langą į savo lagaminą, kuris tebestovėjo prie baseinėlio. Zinata 
buvo pasiūliusi dukrai nakvoti jos kambaryje, tačiau šioji atsi- 
sakė. 

Ji pažvelgė į seną virtuvės veidrodį, į kurį visada žiūrėdavo 
senelės. Apsinešęs veidrodis Sedikai bylojo, kad jos gyvenime 
prasidėjo naujas laikotarpis. Visą dieną ji tuo abejojo, tačiau 
dabar buvo visiškai tikra. Ji atsistojo, išjungė virtuvėje šviesą ir 
pasuko į rūsį. 

— Kas čia? — paklausė Muedzinas. 

Ji išsigando. 

— Ar čia tu, Sedika? Ar gerai girdžiu? 

— Taip, čia aš. 

— Iš pradžių suabejojau, tavo žingsniai skamba kiek kitaip, vos 
tave pažinau. Ko ieškai rūsyje vidurnaktį? 

— Rakto, jis turėtų būti vienoje iš tų senų skrynių. 

— Kokio rakto? 

— Nuo kambario prie laiptų į mečetę. To, kuris greta Aga Džano 
darbo kambario. 

— Nori rakto būtinai šiandien? 

Sedika išrausė senas skrynias, bet rakto nerado. 

— Pažiūrėk už skliauto, ten irgi stovi skrynia, imk žibintą, kitaip 
nieko nematysi, - pasakė Muedzinas. 

Mažytėje nišoje stovėjo žibintas, šalia gulėjo degtukų dėžutė. 
Sedika uždegė žibinte įtaisytą žvakę ir nuėjo prie skrynios, bet Ir 
ten nerado jokio rakto. 

— Žinau, kad šitoje spintoje padėta dar viena skrynelė, gal raktas 
ten? — prisiminė Muedžzinas. 


I9O 


Sugrįžimas 


Sedika dirbtuvėse uždegė šviesą ir pamatė, kad Muedzinas stovi 
prieš krosnį su vaza. 

— Atsargiai, ten ką tik padėjau kelias vazas. 

Atsargiai statydama kojas tarp ką tik išdegtų dirbinių ji nuėjo 
prie spintos ir atidarė ją. 

Spintoje kabėjo keletas vyriškų švarkų ir stovėjo pora lazdelių. 

— Radai? 

— Ne, čia tik drabužiai kabo. 

— Skrynelė tikrai turi būti ten, atsimenu, kad senelėms tvarkant 
šią spintą girdėjau žvangant raktus. 

Ji praskleidė švarkus. Netikėtai dusliai sužvangėjo raktai. 

— Radai! — nudžiugo Muedzinas. 

Sedika grįžo į kiemą, praėjo pro Aga Džano darbo kambarį ir 
sustojo prie trečiojo kambario durų. Vieną po kito išmėgino visus 
atsinešto ryšulėlio raktus. Vienas raktas tiko, tik niekaip nesisuko 
spynoje. 

Ji grįžo į rūsį ir pasikvietė Muedziną. 

Į spyną šis įpylė šiek tiek aliejaus, bet raktas vis tiek nejudėjo. 

— Nebežinau, kada kas nors šiame kambaryje buvo. Surūdijo 
ir spyna, ir raktas, — pasakė jis. 

Jam knietėjo paklausti: „Kam tau prireikė atrakinti šį kambarį 
kaip tik dabar, vidurnaktį? Jeigu nori miegoti, eik į svečių kamba- 
rį.“ Bet Muedzinas tik vėl pilstelėjo aliejaus į spyną ir pamėgino 
dar kartą. 

— Dabar jau šiek tiek juda, va, jau sukasi, pala, jis dar kliūva, 
reikėtų porą kartų kaukštelėti plaktuku, bet visi miega, nenoriu 
pažadinti. 

Nepaisydamas savo paties kalbų, Muedzinas atsinešė iš kamba- 
rio plaktuką. Jis keletą sykių stuktelėjo, ir spyna pasidavė. 

— Pavyko! Tik, dievaži, neįsivaizduoju, ką ketini šiame kam- 
baryje veikti vidurnaktį, — sumurmėjo jis. Nelaukdamas Sedikos 
atsakymo, grįžo į savo kambarį ir užsidarė. 

Sedika tyliai atvėrė duris. 

Kambaryje buvo tamsu. Ji surado jungiklį, tačiau šviesa neuž- 
sidegė. Atsinešusi iš rūsio žibintą, Sedika įžengė vidun. 

Viskas buvo apdangstyta baltomis paklodėmis, net ant žemės 
gulintis kilimas. Paklodės buvo nuklotos plonu dulkių sluoksniu. 
Atsargiai nutraukusi paklodes nuo baldų, Sedika išnešė jas į lauką. 

Kambaryje stovėjo lova, šalia jos - senas veidrodis. Ant gembės 
kabojo čadra, po ja gulėjo šlepetės. Ant staliuko greta lovos padėtos 
šukos, pudrinė ir mažas kosmetikos krepšelis. Virš lovos ant sienos 
prikaltos kelios lentynos, jose rikiavosi eilės knygų. Ant medinės 
krosnelės stovėjo arbatos stiklinė ir ąsotis, o spintoje kabojo kelios 
suknelės. 

Iš skalbyklos Sedika atsinešė švarių paklodžių, pasiėmė savo 
lagaminą, įsinešė į kambarį ir padėjo prie spintos, pasiklojusi lovą 
atsigulė, užsimerkė ir akimirksniu užmigo. 

Ankstyvą rytą visi galėjo matyti ją triūsiant kambaryje. Ji iš- 
dulkino kilimą ir kruopščiai nuplovė langus. Kambaryje Šahbalas 
sutvarkė elektros laidus. 

Vakare ten degė šviesa, pro spalvingą lango vitražą mesdama į 
lauką greta laiptų raudonus, žalius ir geltonus atspindžius. 


Tą naktį, kai Sedika stovėjo savo kambario tarpduryje ir žiūrėjo 


į raudonais, žaliais ir geltonais atspalviais nušviestą savo pilvą, Aga 
Džanas pasižymėjo užrašuose: „Sedika laukiasi.“ 

Prie turgaus vartų policininkai kabino ant sienos keletą didelių 
nespalvotų portretų. Juose buvo pavaizduoti keturi ūsuoti vyrai 
su akiniais. 

Trumpas tekstas po nuotraukomis skelbė: „Pabėgo kaliniai! 
Ginkluoti komunistai! Mačiusieji bus apdovanoti 10 000 roman X" 

Vietos laikraštis pabėgusių kalinių nuotraukas išspausdino pir- 
mame puslapyje: „Mieste vaikšto keturi pavojingi teroristai.“ 

Prie turgaus vartų šurmuliavo žmonės, stoviniavo mažomis 
grupelėmis ir šnekėjosi. Nors nieko nebuvo girdėję apie komuniz- 
mą, žinojo, kad komunistai pavojingi žmonės, netikintys Dievo. 


Laikraštyje buvo išspausdintas ir pokalbis su kalnų piemeniu, 
kuris sakėsi matęs bėglius. 


„— Ar jie buvo ginkluoti? — paklausė piemens reporteris. 

— Taip, jie jojo ant žirgų ir ant pečių turėjo po tofang“*. 

— Kur su jais susidūrei? 

— Nesusidūriau, tik stengiausi suvaryti savo bandą į būrį ir vi- 
jausi vieną ožką. Staiga išvydau keturis raitelius ir iškart supratau, 
kad jie svetimšaliai. Balnuose jie sėdėjo kaip sultonai, tokių žmonių 
kalnuose nedažnai pamatai. 


* Irano piniginis vienetas. (Aut. past.) 


** Paprastas šautuvas. (Aut. past.) 

— Ar su jais kalbėjaisi? 

— Iš pradžių ne, o paskui taip, jų veidų nemačiau, nes jie kilo į 
kalną, o aš buvau jiems už nugaros. Jie jojo į kalno viršūnę, man 
regis, norėjo perkopti į kitą kalno pusę, prie Afganistano sienos. 
Staiga vienas jų apsigręžė, atjojo prie manęs ir paklausė, ar netu- 
rėčiau jiems duonos ir ąsočio pieno. 

— Ir davei jiems duonos ir pieno? 

— Taip, bet juk nežinojau, kad jie komunistai, antraip nebūčiau 
davęs. | 

— Ar nepaklausei to vyro, kas jie tokie? 

— Ne, juk neklausi kiekvieno sutikto, kas jis. Aš pasiėmiau 
dubenį ir pradėjau melžti ožką. 

— O ką jis darė, kai gavo pieno ir duonos? 

— Jis padavė ranką, paspaudė manąją ir pasakė: „Nepyk, negaliu 
tau sumokėti.“ 

— Ar dar ką nors pasakė? 

— Taip, kad atsimins mano veidą. 

— Ką jis turėjo galvoje? 

— Nežinau, bet rytojaus dieną pamačiau jų nuotraukas paka- 
bintas prie mūsų kaimo policijos nuovados. Keturi teroristai. O 
aš jiems daviau duonos.“ 


Paprasti žmonės nežinojo, kas dedasi, tačiau tie, kurie slapta 
klausėsi persiško Maskvos radijo, buvo gerai informuoti. 

Keturi iš kalėjimo ištrūkę vyriškiai buvo svarbiausi slapto kai- 
riųjų judėjimo nariai. Prieš keletą metų juos areštavo per sukilimą 
šiaurinės provincijos Šomalio miškuose. 

Jie vadovavo vadinamajai miško grupuotei. Šis prieš Ameriką 
nusistatęs kairiųjų partizaninis judėjimas šalies šiaurės miškuose 
rengė sukilimą prieš šacho valdžią. 


Dauguma kalnų gyventojų skurdo. Kaimuose nebuvo šiuolaiki- 
nių patogumų, nebuvo ir mokyklų, gydytojų ar telefono. Valdžia 

dėmesiu nelepino ir Hamido Ašrafo gimtojo kaimo Farahano. 
Valstybė kaimą ignoravo dėl politinės Ašrafo veiklos. 

Hamidas Ašrafas studijavo fiziką Teherano technikos universi- 
tete. Ši aukštoji mokykla buvo visų šalies kairiųjų judėjimų lizdas. 
Jaunas lyderis Ašrafas paliko tradicinę Z0edeb komunistų partiją. 
Jis įkūrė pogrindinį Fadai judėjimą, kuris apsiginklavęs kovojo 
su šacho valdžia. 

Kaimiečiai nuo seno buvo nusistatę prieš šacho valdžią, kaimo 
niekas kitaip ir nevadino, tik Raudonuoju kaimu, o jo gyventojai 
didžiavosi šiuo vardu ir Ašrafo veikla. 

Provincijoje radijas buvo neregėtas dalykas, o Raudonajame 
kaime visi klausėsi Maskvos. 

Kai tik kaimiečiai sužinojo, kad Ašrafas pabėgo iš kalėjimo, 
kaipmat paskleidė šią žinią kalnuose. 

Raudonojo kaimo gyventojai kartojo, kad laikraštyje paskelbtas 
nutikimas — nesąmonė, kad tokio piemens išvis nėra. Kad viską 
išsigalvojo policija ir slaptoji tarnyba. O kiti teigė, kad piemens 
istoriją sukūrė patys Raudonojo kaimo gyventojai norėdami su- 
klaidinti policiją. 


Kairiesiems judėjimams simpatizuojantys žmonės visoje šalyje 
kalbėjo tik apie Raudonąjį kaimą, kiekvienas savaip įsivaizdavo jį 
kaip svajonių šalį. Jie sakė, kad visi kaimiečiai - komunistai, kad 
šventinėmis dienomis virš jų durų plevėsuoja raudona vėliava, o 
šacho žandarmerija nedrįsta į kaimą nė kojos įkelti. 

Beveik visi suaugę kalnų gyventojai buvo neraštingi, o apie 
Raudonojo kaimo gyventojus sklido kalbos, kad jie visi skaito 
ir rašo, kad simpatizuojantieji komunistams savo noru vyksta į 
kaimą mokyti žmonių. 

Amerikos radijas paskelbė apie Hamido Ašrafo pabėgimą. Re- 
portaže buvo leidžiama suprasti, kad kaimo gyventojai Hamidą 
ir jo bičiulius paslėpė. 

Kitą dieną į kaimą įvažiavo keturiolika šarvuotų automobilių, 
juos lydėjo pora sraigtasparnių. Kalnuose dar niekas nebuvo matęs 
sraigtasparnių iš taip arti, kalniečiai metė visus darbus ir lipo ant 
kalvų pasižiūrėti į juos iš arčiau. 

Sraigtasparniai skrido pažeme, buvo matyti, kad juose su gin- 
klais rankose sėdi agentai. Kaime žmonės atlapojo namų duris, kad 
policijai nekiltų pagunda jų išspardyti, ir protestuodami sulipo 
ant stogų. 

Policija apieškojo visus namus ir apklausė žmones ant stogų. 
Išvertę nemaža durų ir išnaršę visą kaimą, jie nerado jokio paspru- 
kusių partizanų ženklo. 

Policija sulaikė grupę jaunuolių, kurie negalėjo įrodyti, kad 
gyvena kaime ar turi čia giminaičių. Tik sutemus ji nutraukė savo 
paieškas ir išvažiavo. 


Tą naktį Šahbalas negrįžo namo. Muedzinas, išgirstantis nau- 
jausias žinias per savo kišeninį radijo imtuvą, sunerimo. Jis nuėjo 
pas Aga Džaną ir perspėjo, kad jo sūnus negrįžo. 

Aga Džanas turguje buvo matęs pasprukusių partizanų nuo- 
traukas ir žinojo, kad Hamidas Ašrafas pabėgo. Jis gerai pažinojo 
ir Raudonąjį kaimą, turėjo ten porą kilimų dirbtuvių, kuriose jam 
buvo rišami kilimai. Kaimo gyventojai gerai pažinojo Aga Džaną ir 
jį gerbė, o šiam nė į galvą neatėjo, kad Šahbalas galėtų būti susijęs 
su komunistine kaimo veikla. Iki gūdžios nakties Aga Džanas jo 
laukė, tačiau Šahbalas negrįžo. 

— Ar įsivaizduoji, kur jis galėtų būti? — paklausė Aga Džanas 
Muedzino. 

— Šįryt jis užsuko pas mane į rūsį ir pasakė, jog; iškeliauja ir 
namo grįš vėlai, bet nesitikėjau, kad taip vėlai. 

— Gal ir kvaila taip sakyti, bet ar nemanai, kad jis kaip nors 
susijęs su Farahanu? 

— Su Raudonuoju kaimu? 

— Turguje girdėjau, kad policija triukšmingai įsiveržė į kaimą 
ir sulaikė daug žmonių. 

— Ber kuo čia dėtas Šahbalas? — nustebęs paklausė Muedzinas. 

— Dabar viskas su viskuo susiję. Visą dieną mieste buvo neramu, 
visi tik ir kalbėjo apie Raudonąjį kaimą. Bet dabar jau vidurnaktis, 
nieko nebegalime padaryti, tik laukti. Verčiau išsimiegokim, užuot 
jaudinęsi, o rytoj matysim, ką atneš nauja diena. 

Muedžzinas nieko neatsakė ir pasuko į savo kambarį, tik staiga 
Aga Džanui šovė netikėta mintis. 

— Luktelėk! — sušuko jis. — Įsivaizduok, kad jis buvo kaime ir jį 
sulaikė. Jeigu taip nutiko, turime iškart apieškoti jo daiktus, kol 
neprisistatė policija. Ji tuoj ras kelią į mūsų namus. 

Aga Džanas įžengė į Šahbalo kambarį ir ėmė apžiūrinėti jo 
daiktus. Savo nuostabai, po jo lova ir spintoje rado šūsnį knygų. 
Tokių knygų — romanų, novelių, šiuolaikinės poezijos - nebūtum 
radęs mečetės namų bibliotekoje. Mėtėsi ir draudžiamų leidinių, 
kuriuose šacho režimas buvo griežtai kritikuojamas kaip Amerikos 
imperializmo sąjungininkas. 

Jis pavartė knygas, bet dabar nebuvo kada nuodugniai jų apžiū- 
rėti. Aga Džanui reikėjo skubėti. Sukišęs knygas į maišą, nutempė 
jas prie upės. 


Nei Šahbalas, nei policija tą naktį prie namų nepasirodė. 

Rytojaus dieną Aga Džanas išėjo į darbą lyg niekur nieko. Prieš 
dešimtą valandą suskambėjo jo telefonas. Skambino policijos vir- 
šininkas, jis paprašė Aga Džaną užsukti į nuovadą. 

Aga Džanas užsidėjo skrybėlę ir liepė savo vairuotojui važiuoti į 
policijos nuovadą. Atvykęs jis ramiai atsisėdo į policijos viršininko 
jam parodytą kėdę. 

— Sulaikėme jūsų sūnėną ir grupę užsieniečių, — pasakė virši- 
ninkas. 

— Sulaikėte? — paklausė ramiai Aga Džanas. — Kodėl? 

— Sulaikėme jį Raudonajame kaime. Jo kišenėje radome kišeninį 
radijo imtuvą ir knygą. 

— Kas čia blogo, kad radote radijo imtuvą? Dabar kiekvienas 
turi radijo imtuvą. 

— Jūsų sūnėno radijas buvo nustatytas priimti Maskvos radijo 
bangas. 

— Veikiausiai jūsų gautas pranešimas klaidingas, Šahbalas gyve- 
na mečetės namuose. Čia niekam nekyla noras klausytis Maskvos 
radijo. 

— Tikiu, kad neturite intereso klausytis Maskvos, todėl ir pa- 
kviečiau jus pasikalbėti. 

— Dėkoju jums, tikrai tai vertinu. 

— Tačiau noriu paklausti, ko jis ieškojo tame kaime? 

— Farahane turime porą kilimų dirbtuvių, kuriose mums dirba 
dešimtys kaimiečių. Nuolat siunčiu į kaimą savo vyrus patikrinti 
darbo. Kaip tik to į kaimą nuvyko ir Šahbalas. 

— Bet knyga, kurią radome jo kišenėje, nelegali, — atrėmė po- 
licininkas. 

— Kokia tai knyga? 

— Knyga apie Rusijos revoliuciją. 

— Kodėl vadinate ją nelegalia? 

— Ją parašė Maksimas Gorkis. 

— O kas yra tas Maksimas Gorkis? 

— Rusų rašytojas. Jeigu jo knygą randame studento kišenėje, šis 
kaipmat gauna šešis mėnesius kalėjimo, bet jūsų sūnėnui pasisekė, 
nes mes pažįstame jus. Šiame mieste turime vieni kitiems padėti, 
tad šį kartą jį paleisiu. Tik dėl jūsų, vien tik dėl jūsų. 

— Dėkoju jums, viską supratau. Namie pasikalbėsiu su sūnėnu 
ir jį perspėsiu, — prižadėjo Aga Džanas ir atsistojo. 


Netrukus Šahbalas grįžo namo. Aga Džanas pasikvietė jį į savo 
kambarį. 

— Tu turi radiją ir klausaisi Maskvos stoties. Ką visa tai reiškia? 
Kodėl aš apie tai nieko nežinojau? 

— Policija truputį perdeda. Šiais laikais visi namie turi televizo- 
rių, ką jau kalbėti apie radijo imtuvą. Ir visi klausosi, ko tik nori. 
Aš klausausi visokių radijo stočių — Maskvos, Amerikos, BBC, 
taip pat ir čionykščių. 

— Tavo švarko kišenėje jie rado komunistinę knygą. 

— Aš skaičiau romaną, pasakojimą, visiškai nesvarbu, apie ką, 
juk knygos lieka knygomis. Policijos viršininkas negali nurodyti, 
ką turiu skaityti! 

— Bet jis nurodė, nes tave sulaikė! 

— Jis gali mane sulaikyti, bet negali primesti man savo valios. 

— Ką veikei vidury nakties Raudonajame kaime? 

— Tai kas kita, turėjau jums papasakoti anksčiau, bet abejojau. 
Dabar netinkamas laikas tai aptarinėti, bijau jus įžeisti. Bet ir 
tylėjimas ne mažiau kenksmingas. 

— Papasakok, Šahbalai. 

— Jau ilgą laiką mano viduje verda kova. Abejonė stiprėja ir vis 
labiau įsikeroja mano galvoje. 

— Dėl ko abejoji? 

— Dėl visko. Nenorėjau to sakyti, nes vis dar abejoju, nesu galu- 
tinai apsisprendęs, suprantate, ką turiu galvoje? Aš... aš nebegaliu 
daugiau eiti į mečetę. 

— Bet tu juk eini į mečetę, matau tave ten, visada dalyvauji. 

— Turiu galvoje ne savo fizinį dalyvavimą. Iš tiesų manęs per 
pamaldas ten nėra, kai atsisuku į Mekos pusę, mano galvoje kirba 
visai kitokie dalykai. 

— Kokie? 

— Net nedrįstu jų garsiai ištarti. Todėl pamaniau, kad bus ge- 
riau, jeigu atsitrauksiu nuo mečetės ir maldos. 

— Tai žmogiška, neturėtum išsigąsti, jeigu tave apima abejonės. 

— Man regis, abejonių laikas baigiasi, aš prarandu tikėjimą, 
mečetėje nebesijaučiu savas, — išbėrė Šahbalas vienu atsikvėpimu. 

Aga Džanas susmuko kėdėje, Šahbalas pamatė, kad jis po švarku 
griebėsi kišeninio Korano. 

— Atleiskite, kad keliu jums skausmą, — tyliai tarė Šahbalas. 

— Iš tikrųjų tavo žodžiai mane skaudina, tačiau savo gyvenime 
taip pat turėjau tokį laikotarpį, - pasakė Aga Džanas. - Praeis, daž- 
niausiai abejonės susijusios su amžiumi. Mano laikais dar nebuvo 
jokios televizijos, radijo ar tokių knygų. Visa tai labai stipriai tave 
veikia, bet nesibaiminu, nes nerodžiau tau klaidingo pavyzdžio, 
dėl kurio galėtum imti neigti Dievą. Aš nieko negaliu pakeisti, 
tik laukti. Tačiau žinok: aš neapsirinku, tikiu tavimi, aš pasitikiu 
tavimi. Gyvenime visada iškyla abejonių. Dabar tu pavargęs, eik, 
pailsėk. Daugiau pasikalbėsim apie tai kada nors kitą sykį. 

Su ašaromis akyse Šahbalas pasuko iš kambario, bet Aga Džanas 
nustebino jį dar vienu netikėtu klausimu: 

— Gal žinai ką nors daugiau apie pabėgusius partizanus? 

— Ne! — atsakė jis, tačiau Aga Džanas iš jo balso suprato, kad 
Šahbalas turi ką slėpti. 


Anksti rytą eidamas į turgų Aga Džanas gatvėje sutiko kvailelę 
Godsi. 

— Kaip gyvuoji, Godsi? 

— Gerai! 

— O kaip sekasi tavo motinai? 

— Gerai! — atsakė ši. 

— Ar turi man kokių naujienų? 

— Moširio dukra nuogu užpakaliu vaikšto gatvėmis. 

Aga Džanas nesuprato, ką Godsi turi galvoje. Moširis buvo 
vienas turtingiausių turgaus kilimų pirklių. Jis turėjo dvidešimt 
ketverių metų dukrą, sergančią psichikos liga, dėl to tėvai laikė ją 
namie ir niekada neišleisdavo į lauką. 

— Kas yra Moširio dukrai? Ar gali pakartoti? — paprašė Aga 
Džanas. 

Godsi palinko į priekį ir sušnibždėjo: 

— Tavo mečetėje vaikštinėja vaiduokliai. 

— Vaiduokliai? Nuogas užpakalis? Na, Godsi. Turi man papa- 
sakoti daugiau! 

Tačiau ji nėrė į pirmą pasitaikiusį namą, kurio durys buvo 
praviros. 


Policijai kažkas pranešė, kad mečetės laidojimo rūsyje vykdoma 
neleistina veikla. Buvo manoma, kad partizanai pasislėpė kaip tik 
ten. 

Vakare du agentai, persirengę jaunais imamais, įžengė į mečetę, 
per maldą jie atsistojo už senojo pavaduojančio imamo nugaros. 

Po maldos tie vyrai pasiliko ir ėmė šnekučiuotis su dvasininku. 
Jie sakėsi atvykę iš Isfahano ir norį patekti į šventąjį miestą Komą, 
o Senedžane apsistoję viešbutyje. 

Imamas pakvietė juos į savo kambarį išgerti puodelio arbatos. 
Jis papasakojo, kad čia laikinai pavaduoja imamą, ir jeigu viskas 
bus gerai, velionio Alsaberio sūnus po metų baigs savo studijas ir 
grįš dirbti vietoj tėvo. Agentai gėrė arbatą ir stebėjo vidinį mečetės 
kiemą. 

— Čia dar kas nors gyvena ar jūs vienas? 

— Mečetėje gyvenu vienas, bet čia beveik visą laiką būna ir 
durininkas, mečetė yra jo gyvenimas, branginu jo atsidavimą, jis 
vienas atstoja dešimt vyrų. Ryte labai anksti ateina, o vakare labai 
vėlai išeina. 

— Man regis, išgirdau iš rūsio sklindant garsus, - pasakė vienas 
agentas, ką tik kažkokia dingstimi išėjęs į lauką. 

— Ši mečetė sena, labai sena, ji turi daug paslapčių. Neklauskite 
manęs, kas eina į rūsį ar iš jo išeina. Tiesiog taip jau būna senose 
mečetėse. Kartais naktimis girdžiu keistus garsus, žingsnius ar 

neaiškius balsus; mečetė gyvena savo gyvenimą. Kai čia miegi, 
negali klausytis šitų garsų, reikia įsikniaubti į pagalvę ir užsimerkti. 

Vėlų vakarą vidiniame kieme agentai išgirdo žingsnius, atsi- 
stojo, atsisveikino, pasislėpė tamsoje ir nusėlino prie akmeninėje 
sienoje iškirsto langelio, pro kurį galėjai matyti rūsį. 

Šešėlis su žvake rankoje įėjo į rūsį. Rodės, jis kažko ieško. Gal- 
būt atliko kokį ritualą. Šešėlis kažką laikė kairėje rankoje, nežinia 
ką, nebuvo ir aišku, ką jis veikia. Su kažkuo arba su pačiu savimi 
kalbėjo, paskui žengė dar toliau į tamsą, sugirgždėjo praveriamos 
durys ir šešėlis pradingo. 

Agentai tyliai įslinko į rūsį, atsargiai nusileido laiptais žemyn ir 
sustojo greta kits kito klausydamiesi tylos. Nedrįsdami pasišviesti 
kišeniniais žibintuvėliais, jie nutykino tamsoje į tą pusę, kurioje 
išnyko siluetas. Turėjo saugotis, kad užkliuvę už antkapių nepar- 
griūtų. Priartėję prie durų išgirdo neaiškų balsą, pro durų plyšį 
skverbėsi geltona šviesa. 

Agentai sustojo prie durų. Balsas ar balsai buvo neaiškūs, lyg kas 
garsiai skaitytų tekstą arba ką pasakotų kam nors kitam. Agentai 
priglaudė ausis prie durų, tačiau išgirdo tik padrikas frazes, niekaip 
nesusisiejančias į prasmingą visumą: 


Žindyk jį, 

o jeigu tau jo baisu, 

mesk jį į jūrą, 

nebijok 

ir neliūdėk, 

mes tau jį grąžinsime. 

Staiga jie išgirdo moters klyksmą. Agentai susižvalgė, juos su- 
kaustė baimė, jie nebežinojo, ar riksmas sklinda iš rūsio, ar iš 


mečetės. Abu tylutėliai pasitraukė nuo durų ir greitosiomis movė 
iš pastato. 

Klykė Sedika. Stovinčią prie baseinėlio ją staiga surakino aštrus 
skausmas. Jis kilo iš pilvo ir judėjo nugaros link it milžiniškas liežu- 
vis, Sedikai net apsvaigo galva. Ji dar kartą suklykė ir susmuko ant 
žemės. Aga Džanas, Fagri, Zinata ir Muedzinas tą vakarą kaip tik 
buvo iškeliavę piligriminėn kelionėn į gretimą kaimą ir ketino grįžti 
tik rytoj. Sedikos klyksmą išgirdo Šahbalas. Jis atbėgo prie baseinėlio, 
pakėlė ją ir nunešė į vidų. Kambario šviesoje Šahbalas pamatė ant 
grindų kraują. Jis pašaukė vyresniąją Aga Džano dukrą Nasriną: 

— Paskambink gydytojui! Aš pakviesiu pribuvėją! 

Stvėręs dviratį, jis kuo greičiau nuvažiavo upės link. 

Atskubėjusi pribuvėja pamatė Sediką ir pasakė: 

— Sudėtingas atvejis, reikia gydytojo, aš viena nesusitvarkysiu. 

— Gydytojas jau kelyje, — atsakė Nasrina. — Aš jį pasitiksiu. 

Sedika nebegalėjo tverti, ji suklykė taip garsiai, kad pribuvėja 
vis dėlto pamėgino gelbėti kūdikį. 

— Kūdikis nori išeiti, bet jam nesiseka. Šitoje šviesoje nieko 
nematau. Nasrina, atnešk lempą ir švarių rankšluosčių! 

Nasrina nulėkė į vieną kambarį ir grįžo su stalo lempa ir krūvele 
rankšluosčių. 

— Pašviesk čia, nebūk kaip stabo ištikta, susiimk! 

Nasrina žingtelėjo į priekį, bet į Sediką nežiūrėjo, tik laikė 
lempą pribuvėjai virš galvos. 

— Regis, atvažiavo gydytojas. 

— Užsičiaupk ir laikyk ramiai tą lempą! 

Prie durų sustojo automobilis. Nasrinos rankos virpėjo, ji ėmė 
kažką niūniuoti. Pribuvėja drąsino Sediką smarkiau stangintis ir 
nenustoti kvėpuoti. 

— Kūdikis apsisukęs, jis negali pajudėti, taip nieko nebus. 

Sedika dar kartą garsiai sudejavo ir apalpo. 

Į kambarį įėjo gydytojas. 

— Tie gydytojai visada per vėlai, - garsiai piktinosi pribuvėja. — 
Jie visada miega giliai įsiknisę į minkštus patalus! 

Padedant pribuvėjai ir Nasrinai niūniuojant, gydytojas po poros 
valandų vargais negalais ištraukė kūdikį. 

— Berniukas! — pribuvėja laikė kūdikį aukštyn kojomis. — Bet 
kažkas negerai, — ji keletą kartų smarkiai kūdikį papurtė. Šis staiga 
pradėjo klykti. — Ačiū Dievui. 

Gydytojas priėjo prie Sedikos ir išsiėmęs iš savo krepšio stetos- 
kopą ėmė klausytis jos širdies plakimo. 

— Išvargusi, bet atsigaus, — tarė jis ir priėjo prie pribuvėjos. Ši 
Nasrinos suruoštoje vonelėje maudė kūdikį. 

— Kažkas negerai jo nugarytei, — pasakė pribuvėja ir atsargiai 
paguldė naujagimį ant pilvuko. 

Gydytojas užsidėjo akinius, pirštu perbraukė berniukui per 
stuburą ir atidžiai jį apžiūrėjo. 

— Rimtas apsigimimas, —- sumurmėjo jis. 

— Taip ir maniau, — atsiduso pribuvėja. 


Gydytojas išvyko. 

— Motina ir naujagimis miega, — pasakė pribuvėja Nasrinai. — 
Atleisk, kad buvau tokia griežta, tokie atvejai visada sudėtingi. 
Einu kelias valandas numigti, o rytoj anksti vėl ateisiu. Kažkas 
negerai kūdikiui, gydytojas rytoj paskambins Aga Džanui. 


Namas vėl nurimo. Sedikos kambaryje vis dar degė šviesa ir 
spalvotais atšvaitais pro lango vitražą krito ant kiemo akmenų. 
Šahbalas vis dar negalėjo atsitokėti po paskutinių įvykių. 
Anksčiau namie gimus kūdikiui Aga Džanas šiam į ausį visuo- 
met perskaitydavo melodingos suros ištrauką, nes pranašo Maho- 
meto ištarmė skelbė: „Pirmieji žodžiai, kuriuos išgirsta kūdikis, 
lieka amžinai įspausti jam į atmintį kaip sakinys, iškaltas uoloje. 
Šahbalas nuėjo į biblioteką. Iš lentynos išsitraukė seniausią 
namų Koraną ir tyliai įslinko į Sedikos kambarį. Ji kietai miegojo, 
naujagimis gulėjo lopšelyje prie sienos. Šahbalas atsivertė Koraną 

ir ėmė ieškoti melodingos suros, bet apsigalvojo ir padėjo knygą 
į nišą. Jis pasilenkė ir naujagimiui į ausį iš atminties pašnabždėjo 
įžymaus šiuolaikinio persų rašytojo Ahmado Šamlu eilėraštį: 


Baar zaminje sorbie sobh 
Saket 

Sawaran baar asb 

En baad bar jalbaje sban 


Auštant švino tamsumo rytui 


tylus 
raitelis ant žirgo, 
vėjas karčiuose. 


Dieve, 
raiteliai negali ramiai stovėti, 


kai juos užklumpa pavojus. 


Naujagimis atmerkė akis. 

Driežui sukako vieni. Jis pirmą kartą atsidūrė taip toli nuo savo 
kambario — nuropojo prie baseinėlio kieme ir ėmė žaisti vandeniu. 

Iš pradžių namiškiai jį stebėjo, bet greitai nustojo kreipę dė- 
mesį. Driežas žiūrėjo į vandenyje plaukiojančias raudonas žuveles, 
spoksančias į jį savo nieko nesakančiu žvilgsniu. Jis pirmą sykį matė 
žuvis. Driežas kiek pravėrė burną ir vėl užsičiaupė, patenkintas ėmė 
krykštauti. Dar kiek arčiau priropojęs prie baseinėlio, netikėtai 
įkrito į vandenį. Visi išsigando, Sedika puolė prie vandens norė- 
dama jį iš ten ištraukti, tačiau Driežas nenorėjo lipti iš baseinėlio, 
jis mikliai judėjo vandenyje persekiodamas žuveles. 

Šahbalas įlipo į vandenį ir iškėlė iš jo Driežą. Perdavė jį Sedikai, 
ši verkiantį vaiką nusinešė į savo kambarį. 


Driežas buvo Sedikos ir Galgalo sūnus. Vaikas gimė silpna 
nugarėle, dėl to negalėjo sėdėti. Jis greitai augo ir pradėjo anksti 
judėti. Kaip didelis driežas ropodavo po lovomis ir paklodėmis. 
Greitai atrado kelią į lauką ir ėmė ropinėti sode tarp augalų. Kiek 
vėliau paaiškėjo, kad jis negali kalbėti. 

Aga Džano vaikai nemėgo, kad Driežas lįstų į jų kambarį ir 
ropinėtų po jų patalus. Jie visada užsirakindavo iš vidaus. Patys 
gėdijosi, kad atstumia Driežą, bet nieko negalėjo padaryti. Rei- 
kėjo laiko priprasti, kad vaiką, kuris panašesnis į gyvūną negu | 
žmogų, galėtum paimti ant rankų. Tačiau vaikas žmones rinkosi 

pats: kai tik pamatydavo į vidų žengiant Am Ramazaną, iškart 
nuropodavo prie jo. 

Am Ramazanas pakeldavo jį, pasisodindavo ant pečių ir vaikšti- 
nėdavo po kiemą rodydamas jam gėles, medžius, varną ir mečetės 
kates. 

Driežas gerai jausdavosi ir pas Muedziną; jis ropinėdavo jo 
kambaryje ir palįsdavo po lova. 

— Vaikine, čia tu ar katė? — klausdavo tada juokdamasis Mu- 
edzinas. 

Berniukas paimdavo Muedzino lazdelę ir jam paduodavo, taip 
prašydamas eiti drauge pasivaikščioti. Muedzinas vaikštinėdavo po 
kiemą, o Driežas sekiodavo iš paskos. 

Niekas nebežinojo, kas praminė berniuką Driežu. Aga Džanas 
griežtai perspėjo savo vaikus, kad pravardės nieku gyvu neminė- 
tų, bet šis vardas taip tiko, kad ilgainiui niekas nebegalėjo be jo 
išsiversti. 

Berniuko dokumentuose Aga Džanas įrašė gražų Sejedo Ma- 
hometo vardą. Tik vaikas į šį vardą nereaguodavo, o prie žmogaus 
greitai atropodavo tik tada, jeigu jį pašaukdavo Driežo vardu. 

Jis buvo būtybė, kuri tiko tiek prie kačių, vištų ar žuvų pasaulio, 
tiek prie žmonių draugijos. 

Visi su tuo susitaikė, nebesipriešino net jo motina. Sedika pri- 
ėmė sūnų kaip savo likimą. 

Galgalas, pradingęs iš jų gyvenimo, grįžo namo Driežo pavi- 
dalu. Berniukas turėjo tėvo veidą. Jis įropodavo į Sedikos lovą, 
kabinosi į jos kūną, motina jo nenorėjo, bet nieko negalėdama 
pakeisti turėjo tai pakęsti. 

Driežo senelė Zinata Ganuma tylutėliai verkė matydama kieme 
ropojantį savo vaikaitį. Ji buvo religinga moteris, rūpinosi kitų 
tikinčių moterų gerove, bet manė, kad Dievas ją nubaudė dova- 
nodamas šitokį vaikaitį. Todėl, kad ji netinkamai prižiūrėjo savo 
sūnelį Abą, ir šis paskendo. Ir dėl didžios nuodėmės, kuria Zinata 

nusidėjo mečetėje. Ji padarė tai, ko jokia kita moteris jos vietoje 
nebūtų dariusi. Pavaduojantis imamas laidojimo rūsyje iš jos geidė 
to, ko vyras gali geisti iš moters. 

Dabar jai teko pjauti, ką buvo pasėjusi, - Driežą. 


Diena, kai Driežas įkrito į vandenį, namui buvo svarbi. 

Velionio Alsaberio sūnus Ahmadas galiausiai baigė imamo 
mokslus ir grįžo iš Komo užimti tėvo vietos. 

Po kelių dienų buvo planuojama didelė priesaikos davimo šven- 
tė, tad susirinko visi giminaičiai. Tokioje šventėje dalyvaudavai tik 
kartą gyvenime. Miesto istorijoje aušo naujas periodas, pakeisiantis 
mečetės ir turgaus santykius. Visi smalsavo, kaip maldos namams 
vadovaus Ahmadas. 

Praėjusią savaitę Aga Džanas buvo Kome ir dalyvavo Ahmado 
apsiausto įteikimo šventėje. 

Jis pasiliko ten nakvoti, kad ramiai su Ahmadu aptartų jo prie- 
saikos davimą ir svarbias mečetės imamo pareigas. 


Ahmadas atrodė Aga Džanui nepatyręs, vis dėlto jis buvo jau- 
nas gražus imamas, visada švariais drabužiais, tiesiai vaikštantis, 
pasikvėpinęs ir nešiojantis beveik madingą turbaną. 

Be to, įspūdį darė galingas Ahmado balsas, imamas mokėjo 
įdomiai pasakoti, o melodingą Korano tekstą atmintinai giedo- 
davo tikrai talentingai. Laikas turėjo parodyti, kokiais gebėjimais 
jis dar apdovanotas. 


Ahmadas grįžo didžios dienos išvakarėse. Aga Džanas iškart jį 
nusivedė į biblioteką, norėdamas aptarti jo priesaikos kalbą, tačiau 
Ahmadui rūpėjo visai kas kita. Jis pasidėjo lagaminą ant stalo, 
išėmė iš jo savo gražų, naują imamo apsiaustą ir ėmė dairytis, kur 
jį pakabinti. 

— Kodėl čia nėra kabyklos? — suirzęs paklausė. 

— Drabužius gali pasikabinti savo kambaryje, — atsakė jam Aga 
Džanas. 

Ahmadas tarp knygų spintos lentų įspraudė pieštuką ir pa- 
kabino ant jo apsiaustą. Tada iš lagamino išėmė keletą daiktų ir 
paklausė: 

— Kur galėčiau juos pasidėti? Bibliotekoje man reikia spintos. 

— Savo daiktus gali pasidėti kambaryje, — kantriai pakartojo 
Aga Džanas. 

— Noriu juos laikyti čia, — atsakė Ahmadas. 

Aga Džanas pamatė, kad dabar netinkamas metas kalbėtis su 
Ahmadu. 

— Man regis, turi pailsėti. Rytoj pratęsim pokalbį mano darbo 
kambaryje, — pasakė jis ir išėjo iš bibliotekos. 

Vėlai naktį Aga Džanas pasižymėjo mečetės užrašuose: „Rytoj 
pradeda darbuotis naujas imamas. Parvyko Ahmadas, iš jo ma- 
tau, kad laikai pasikeitė, jis visai kitoks negu jo tėvas ir kiti mano 
pažįstami imamai. Negaliu abejoti jo pasirengimu, jis jaunas ir 
dar gali pasukti į bet kurią pusę, bet viena galiu tvirtai pasakyti: 
namie turim žavų imamą. Ahmadas man patinka, įdomu, kur jis 
nuves mečetę.“ 


Penktadienį apie dešimtą valandą turgus užsidarė. Tūkstančiai 
žmonių susirinko prie mečetės išklausyti priesaikos maldos. Naujo 
imamo pasižadėjimas buvo paprastas, bet šventiškas įvykis. Malda 
vyks lauke prieš mečetę, tad buvo patiesra dešimtys kilimų. 

Visur vaikštinėjo policininkai, gretimose gatvėse stovėjo keletas 
karinių sunkvežimių su ginkluotais kareiviais. Senedžane tai buvo 
neįprasta. 

Per pastaruosius dvejus trejus metus padėtis šalyje smarkiai 
pasikeitė. Teherano universitete studentai rengė demonstracijas 
prieš šacho valdžią, o „Šalin Ameriką!“ tapo nuolatiniu šūkiu. 


Valdžia bijojo, kad gali kilti riaušės. 

Aga Džanas su Ahmadu paskutinįsyk viską aptarė, užsidėjo 
skrybėlę ir išėjo iš namų į mečetę. 

— Palaimintos dienos! - sušuko jam kaimynas chadžijus Šiše- 
garas, su savo dvyniais irgi traukiantis į mečetę. 

— Jeigu tik Alachas leis! - atsakė jam linksmai Aga Džanas. 

— Sakykite, gal reikia šiandien jums padėti? — pasisiūlė Šiše- 
garas. 

— Viskas jau parengta. Bet vis tiek dėkoju už pasiūlymą. Čia 
jūsų dvyniai? . 

— Taip, dabar vaikai auga greitai, kaip ir jūsų sūnus, — atsakė 
kaimynas. 

— Teisybė, Džavadas išaugo jaunas vyras. 

Aga Džanas pamatė iš vieno namo išeinančią Godsi. 

— Godsi, smagu vėl tave matyti. Ar tavo motina irgi ateis į 
šventę? — paklausė jis. 

— Ji net nusipirko šventei naują juodą čadrą. 

— Džiaugiuosi, kad ji ateis, — tarė Aga Džanas. 

— Bet ji neateis. 

— Kodėl ne? 

— Ji pametė savo naują čadrą, - paaiškino Godsi. 

— Pametė savo čadrą? Taip greitai? Gal tu ją kur nors paslėpei? — 
paklausė jis šypsodamasis. 

— Ne, aš taip nedariau. 

— Tai kodėl ji staiga neberanda savo naujos čadros? 

— Nežinau. Ieškojo visą naktį, bet negalėjo rasti. 

— Ji tikrai laiku ją atras ir ateis į šventę, - pasakė Aga Džanas 
ir nuėjo tolyn. 

— Kvaiša Moširio dukra pliku užpakaliu vaikšto po gatves, vakar 
vakare ji taip irgi sliūkinėjo, — sušnibždėjo Godsi. 

— Žinai, ką tau reikia padaryti? — tarė jai Aga Džanas. — Eik į 
mūsų namus. Ahmadas ką tik apsivilko savo naują imamo drabužį, 
jis tikrai duos tau porą monetų, paskubėk! 

Godsi pasuko į mečetės namus, o Aga Džanas nuėjo prie mi- 
nios, kuri gatvėje jau laukė ceremonijos pradžios. 

Vyras su filmavimo kamera ant pečių atsiskyrė nuo žmonių ir 
nutaikė savo objektyvą į Aga Džaną: 

— Šiandien atrodote elegantiškas, skrybėlė ir subtiliai dryžuotas 
tamsiai mėlynas kostiumas jums puikiai tinka, - pagyrė operato- 
rius. 

— Nosratai, čia tu? - džiugiai paklausė Aga Džanas. — Nė nejįsi- 
vaizduoji, kaip mane pradžiuginai, maniau, kad jau nebeatvažiuosi. 
Kada parvykai? 

— Dabar, ką tik, naktiniu traukiniu. 

Vicemeras sveikindamasis paspaudė Aga Džanui ranką. 

— Dėl Dievo, kam tie kariniai sunkvežimiai? — paklausė jo Aga 
Džanas. 

— Šventei jie suteikia daugiau svarbos, — atsakė vicemeras ir 
nuėjo su Aga Džanu prie mečetės durų, kur jau laukė policijos 
viršininkas, žandarmerijos atstovai, provincijos tarnautojai, ligo- 
ninės direktorius ir mokyklų vadovai. 

Viską filmuodamas Nosratas sekė iš paskos. Aga Džaną nu- 
džiugino ir nustebino toks visų miesto valdžios atstovų dėmesys. 
Anksčiau jų dalyvavimas mečetės šventėse būdavo savaime su- 
prantamas, tačiau pastaraisiais metais juos čia matei vis rečiau. 
Aga Džanas nesitikėjo, kad jie atvyks. Dar didesnę nuostabą kėlė 
tai, kad Aga Džanas nė vieno jų nepažinojo — prie mečetės durų 
ji pasitiko visiškai nauji veidai. 

Nosratas filmavo Aga Džaną, kai šis kalbėjosi su policijos vir- 
šininku. Staiga kvailelė Godsi truktelėjo Aga Džanui už rankovės 
ir sušnibždėjo jam į ausį: 

— Mano motina negali ateiti, jos juoda čadra pavogta, o kvaiša 
Moširio duktė pliku užpakaliu vaikštinėja gatve. 

Aga Džanas suriko Šahbalui: 

— Šahbalai, nuvesk Godsi prie moterų. 

Tolumoje pasirodė tamsių mersedesų kolona. 

Aga Džanas perspėjo Muedziną, kad atvažiuoja senasis ajatola 
Golpajeghanis. 

— Allaho Akbar! - sušuko garsiai Muedzinas. 

Minia kartojo paskui jį: 

— Salle alla Mobammad wa alle Mohammad! Tebūnie pasvei- 
kintas Mahometas ir jo palikuonys! 

Norėdamas viską gerai matyti, Nosratas užlipo ant stogo. 

Ajatola Golpajeghanis buvo vienas garbingiausių aukšto rango 
dvasininkų, jis kaip tik atvyko iš Komo norėdamas priimti Ah- 
mado priesaiką. 

Aga Džanas ir miesto valdžios atstovai nuėjo prie automobilio 
sutikti ajatolos, apsupto grupelės mokinių. 

Aga Džanas padėjo svečiui išlipti iš automobilio, padavė laz- 
delę, pabučiavo jį ir prilaikydamas už rankos palydėjo prie jam 
parengtos puošnios kėdės. 

Čia išdygo Godsi. 

— Šahbalai! — sušuko susierzinęs Aga Džanas. 

Šahbalas išsivedė garsiai besipriešinančią Godsi. 

Atvykus ajatolai, ceremonija galėjo prasidėti. 

Ant mečetės slenksčio pasirodė šešių jaunų imamų lydimas 
Ahmadas. Muedzinas sušuko: 

— Allabo Akbar! 

Minia pakartojo: 

— Allabo Akbar! 

Su palydovais Ahmadas priėjo prie ajatolos, atsiklaupė ir iš- 
kilmingai pabučiavo jam ranką. Ajatola ištiesė savo ranką virš 
Ahmado juodo turbano ir vos jį liesdamas užgiedojo: 


Gol aoezo berabel falag 
Men sharre ma galagh... 
Rytinių prietemų Kūrėjau, 


Driežas 


Prieš nakties 

Blogi 

Brėkštant 

Ir prieš moterų blogį, 

Kurį jos sumezga į mazgus. 


Aga Džanas padavė ajatolai seną tradicinį priesaikos maldos 
apsiaustą, paimtą iš mečetės lobyno. Drabužis buvo papuoštas 
brangakmeniais. Visi mečetės imamai praėjusiais amžiais prisiek- 
dami vilkėjo šį apsiaustą. 

Užsisiautęs drabužį, Ahmadas prisiartino prie senojo maldos 
kilimo. Aga Džanas ir senasis ajatola per pagarbų atstumą atsistojo 
jam už nugaros. Jų veiksmus pakartojo minia. 

— Allabo Akbar! - sušuko Muedzinas. 

Ahmadas atsigręžė į Meką ir pradėjo pirmą oficialią savo maldą. 

Kaip tik tuo metu iš gretimos gatvelės priešais mečetę išniro 
jauna moteris. Apsigaubusi nauja juoda čadra, švytuodama raudo- 
nais aukštakulniais ji nužingsniavo tiesiai prie Ahmado ir sustojo 
priešais jį. 

Aga Džanas matė moterį, bet negalėjo nutraukti maldos ir jos 
išvaryti. Moteris atsisegė savo čadrą ir atkišo dešinę koją. Ši buvo 
nuoga. Ahmadas užsimerkė ir pamėgino visą savo dėmesį sutelkti 
į maldą. 

— Allaho Akbar! - sušuko garsiai Aga Džanas, norėdamas ją 
nuvyti šalin, bet moteris nė nekrustelėjo. 

Ji apsisuko, juodas jos drabužis ėmė plaikstytis vėjyje atideng- 
damas nuogas kojas. Moteris ir pati buvo visiškai nuoga. 

— Allabo Akbar! 

Senasis ajatola meldėsi užsimerkęs, jis buvo taip paniręs į maldą, 
kad visiškai nepastebėjo, kas vyksta. Tik tada, kai Aga Džanas trečią 
kartą garsiai sušuko A//abo Akbar!, jis atsimerkė. Tačiau būdamas 
be akinių senukas matė tik neaiškų juodą šešėlį. Moteris atmetė 

savo čadrą, ši nuslydo iki pat krūtų, tada ji išdidžiai žvelgdama dar 
kartą apsisuko ratu. Aga Džanas buvo priverstas nutraukti maldą, 
priėjęs prie moters ištiesė ranką norėdamas čadra uždengti jos 
galvą. Tačiau moteris visiškai išsinėrė iš drabužio, šis nukrito ant 
žemės, o ji nuoga nulėkė minios link. Aga Džanas puolė iš paskos, 
dviem dideliais žingsniais pasivijo moterį ir sugriebė bėglę per 
pusiaują. Šahbalas atmetė juodą čadrą Aga Džanui, šis ją sugavo, 
vienu judesiu užtraukė drabužį ant moters ir sušuko: 

— Fagri! 

Fagri Sadata jau skubėjo į pagalbą, ji nusivedė moterį ant šali- 
gatvio, kur meldėsi moterys. 

Ahmadas susivaldęs meldėsi toliau, jo dėka žmonių minia ne- 
pakriko. 

Prisilietęs prie nuogos moters, Aga Džanas nebegalėjo toliau 
melstis, jis įžengė į mečetę ir nuėjo tiesiai prie baseinėlio. Aga 
Džanas, niekuomet nė nepažvelgęs į svetimą moterį, ką tik laikė 
nuogalę apglėbęs per pusiaują. Ant rankos jis vis dar jautė minkštų 
jos krūtų šilumą. Nusivilko švarką, atsiraitojo marškinių ranko- 
ves, atsiklaupė prie baseinėlio ir įmerkė rankas iki alkūnių į vėsų 
vandenį. 

Bet to buvo negana, jis pasilenkė ir ilgam panardino galvą į 
vandenį. Paskui atsitiesęs giliai įkvėpė, atsistojo, nusišluostė veidą 
nosine, apsivilko švarką ir ramiai išėjo į lauką. 

Nosratas viską nufilmavo. 

Bibliotekos languose vėl degė šviesa. 

Kartais namie kildavo šiokių tokių susidūrimų, ypač tada, kai 
naujasis namų imamas pradėdavo reikšti savo reikalavimus. 

Fagri Sadata pasamdė tarnaitę iš Džirdžos, mergaitė turėjo 
padėti Sedikai, mat, susilaukusi Driežo, ši nebesuspėdavo visko 
atlikti viena. 

Tarnaitė buvo vardu Zara, nuovoki, greitai susigaudė, ko iš 
jos norima. 

Sedikos teritorija liko tik virtuvė, čia jai buvo ramu, čia ji jautėsi 
saugi. Savo laiką leido gamindama valgį. 

Dabar, namie atsiradus nuolatiniam imamui, visi suprato, ko- 
kios nepakeičiamos buvo senelės. Jos viską sutvarkydavo tylomis, ir 
tada namai veikė kaip senas laikrodis, o dabar nė penkios moterys 
nebegalėjo atkurti prarasto ritmo. 

Zinata Ganuma pasiūlė tarnaite paimti Azam Azamą, moterį, 
kuri kadaise grasino peiliu savo vyrui, bet Fagri Sadata apie tai 
nenorėjo nė girdėti. 

Atvykus Zarai, namų gyvenimas vėl ėmė veikti tiksliai kaip 
laikrodis. Tarnaitė buvo labai darbšti, laikėsi nuo visų atokiai ir 
buvo drovi, tokia drovi, kad niekada nežiūrėdavo į akis, jeigu ją 
kalbindavai. 

— Gerai, kad ji drovi, - pasakė kartą Zinata, - kitaip galėtų 
pridaryti daug bėdų, šiame name vaikšto tiek jaunų vyrų. 

Zara buvo graži mergina, veikiau — ką tik dvidešimt vienų su- 
laukusi patraukli moteris. Vos šešiolikos buvo ištekinta už vyresnio 
vyro. Kai po ketverių metų Zara vis dar nepastojo, vyras parsiuntė 
ją atgal į tėvų namus. 

Zaros šeima džiaugėsi, kad dukra tarnauja tokiuose garbinguose 
namuose, ir vylėsi, kad mergaitė galės čia ilgėliau pasilikti. 

Anksčiau senelės didumą laiko skirdavo imamui Alsaberiui. 
Ahmadui tokios pagalbos nereikėjo. 

Zara viską darydavo patylomis, niekas nepastebėdavo, kad ji 
šalia, ji niekam nekliudė. Tarnaitė atsargiai įžengdavo į kambarį, 
viską sutvarkydavo, išnešdavo lėkštes, padėdavo Sedikai su Driežu, 
valė langus, maitindavo žuvis, sušluodavo nukritusius lapus kieme 
ir užmesdavo akį į rūsį, kur jos galėjo prireikti Muedzinui. 

Zara šluostydavo dulkes nuo Ahmado rašomojo stalo, keisdavo 
jo patalus ir lygindavo jo marškinius. 

Grįžęs po saulėtekio maldos, Ahmadas vėl griūdavo į patalus ir 
išmiegodavo iki dvyliktos, kartais net iki antros valandos, - šitaip 
niekada nesielgė joks kitas namų imamas. Tiesą sakant, jis tysodavo 
lovoje tol, kol Zara pabelsdavo į jo duris ir pranešdavo: „Imame, 
valgis paruoštas!“ 

Kas rytą, Ahmadui dar neatsikėlus ir neišėjus į saulėtekio mal- 
dą, Zara atnešdavo jam duonos, sviesto ir medaus. Tada ji tyliai 
pasibelsdavo ir paklausdavo: 

— Ar jūs jau pabudęs? 

— Įeik! — atsakydavo Ahmadas iš patalų. Ji droviai padėdavo 
padėklą su valgiu ant staliuko prie jo lovos ir išeidavo. 

Nebuvo planuota, kad ji turės patarnauti Ahmadui, bet taip 
jau susiklostė. 

Ahmadas irgi buvo patenkintas Zara. 


Vieną rytą, kai Zara jį pažadino, kad jau eitų į mečetę, imamas 


per ilgai užsigulėjo lovoje ir vėl užsnūdo. Kai tarnaitė pažadino jį 
antrą kartą, Ahmadas skubiai apsirengė ir išbėgo į lauką. Netikėtai 

sustojo prie baseinėlio, atsiklaupė ir nusišlapino į vandenį. Zara 
matė tai ir buvo priblokšta: niekas taip nesielgė, tai buvo drau- 
džiama. Ji suprato, kad niekas neturi to sužinoti. 

Kartą, kai Zara atnešė Ahmadui pusryčius ir padėjo padėklą ant 
staliuko prie lovos, imamas stvėrė ją už rankos ir švelniai truktelėjo 
artyn. Mergina akimirką priešinosi, paskui nusileido. Tada imamas 
kita ranka apkabino Zarą per liemenį ir įsitraukė į savo patalus. Ji 
skubiai suglaudė šlaunis. 

— Enkabto wa zawadjto, — greitai sušnabždėjo Ahmadas lovoje 
jai į ausį. 

Zara tylėjo. 

— Enkabto wa zawadjto, — pakartojo jis. 

Zara nieko nesakė. 

— Enkabto wa zawadjto, - sušnibždėjo Ahmadas trečią kartą. 

— Gabelto, - tylutėliai atsiliepė Zara ir atsidavė imamui. 

Kiek vėliau ji išlipo iš lovos, užsisiautė savo apsiaustą ir tyliai tarė: 

— Jau vėlu. Jums reikia į mečetę. 


Į penktadienio maldą ateidavo daug jaunų moterų, ir tik dėl 
Ahmado. 

Jis kalbėjo visiškai kitaip negu jo tėvas ar Galgalas. Jis stengėsi 
įdomiai įpinti politiką į savo pamokslus. Negąsdino savo klausy- 
tojų — varstė juos mažytėmis užuominų adatėlėmis. 

Kiek galėjo išsiaiškinti slaptoji tarnyba, imamas nepalaikė jokių 
ryšių su rimtais religiniais judėjimais iš Komo. Atrodė, kad jis 
veikiau mėgaujasi gyvenimu negu yra maištininkas, nors nebuvo 
aišku, kaip viskas pakryps vėliau ir kaip užimama svarbi miesto 
imamo padėtis paveiks jo būdą. 

Viename pamoksle Ahmadas užsiminė apie islamo valstybę, 
kurioje Koranas turi tapti kertiniu visuomenės akmeniu. Tačiau 
imamas neplėtojo šios minties ir nepaaiškino, ką iš tikrųjų turėjo 
galvoje. Rodės, jis svaido į vandenį akmenukus, norėdamas pati- 
krinti jo gilumą. 

Dar viename pamoksle imamas vėl grakščiai bakstelėjo. Netikė- 
tai Ahmadas paminėjo didįjį ajatolą Chomeinį. Jis ištarė šį vardą 
taip nekaltai, kad niekas nesuprato, ar čia atsitiktinumas, ar tyčia 
paspęstos pinklės. 

Aga Džanas suprato, kad Chomeinis Ahmadui patinka. 

Ajatola Chomeinis buvo karštas šacho priešininkas, paskutinia- 
me viešame savo pamoksle jis išrėžė: „Šachas yra pasityčiojimas. 
Mums gėda dėl šito vyro, jis ne valdovas, o amerikiečių tarnas.“ 

Iškart po šio.pamokslo Kome kilo neregėtos riaušės, į gatves 
pasipylė žmonės, skanduodami šūkius prieš šachą. Įsikišo kariuo- 
menė, ir mečetė, kurioje Chomeinis sakė pamokslą, buvo apsupta. 
Šimtai jaunų imamų pasiėmė iš maldos namų rūsio šautuvus ir 
sulipo ant stogų, riaušės peraugo į tikrus gatvės mūšius. 

Žuvo dešimtys imamų, dar daugiau buvo sužeista. Kariuomenei 
palaužus pasipriešinimą, pats generolas nuėjo į ajatolos namus šio 
suimti. 

Grupelė imamų, saugojusių ajatolą, sulaikė generolą ir liepė nu- 
siauti aulinius, kitaip negalėjai patekti į dvasininko darbo kambarį. 
Generolas suvokė, kad net Amerikos kariuomenė jam čia negali 
pagelbėti. Jis nusiavė. 

— Nusiimkite ir kepurę! - sukomandavo vienas iš apsaugininkų. 

Generolas paspaudė savo kepurę su snapeliu po pažastimi ir 
įėjo į kambarį. Linktelėjęs jis tarė: 

— Gavau įsakymą jus suimti! 

Tą pačią dieną Chomeinis buvo ištremtas iš šalies, šachas išsiun- 
tė jį į Iraką. Iš ten jis po daugelio metų vadovaus didelei revoliucijai 
prieš Ameriką ir šacho karalystę išraus su visomis šaknimis. 


Klostantis tokiems įvykiams, niekas nedrįsdavo ištarti didžiojo 
ajatolos vardo, niekas nekalbėdavo apie Chomeinį. Tačiau dabar 
vėl girdėjai šen bei ten jį minint. Buvo platinami jo atsišaukimai, 
o Kome ant šventyklų sienų vėl kabinami jo portretai. 

Nors Chomeinis buvo ištremtas, jo dvasią perėmė jauni ima- 
mai, jie ieškojo kokių nors progų ir būdų pagarbiai paminėti jo 
vardą. 


Ahmadas pamažu darėsi žinomas ir kituose miestuose. Jį vis 
dažniau pakviesdavo kur nors sakyti pamokslo. Paskutinį kartą jis 
lankėsi Chomeinio gimtinėje Chomeine. 

Trumpos Ahmado išvykos suteikdavo jo pamokslams žavesio, 
imamas nekaltai pasakodavo kelionėse patirtus įspūdžius: 

— Neseniai lankiausi šlovingame Isfahano mieste, lenkiuosi 
jam. Kitas mano kelionės tikslas buvo Kašanas. Šis miestas visų 
mylimas, lenkiuosi jam. Praėjusią savaitę viešėjau ir Chomeine, 
pirmąsyk mačiau šį palaimintą kaimą. Chomeinas — nepakartoja- 
ma vieta, ten gyvena puikūs žmonės, lenkiuosi Chomeinui. 

Imamas tarė vietovės pavadinimą, tačiau visi iškart suvokė jo 
žaidimą ir garsiai sušuko: 

— Salam baar Chomeiniui! 

Aga Džanas spindėjo iš pasitenkinimo. 

Jis suprato, kad Ahmadas neatsitiktinai paminėjo didžiojo aja- 
tolos gimtinę: gavęs nurodymus iš Komo, imamas veikė kryptingai. 


Aga Džanas iš Komo gavo slaptą pranešimą, kad Galgalas ne- 
legaliai pasitraukė į Iraką, norėdamas prisidėti prie Chomeinio. 

Galgalas buvo gudrus, šiaip sau nebūtų keliavęs į Iraką. Tikriau- 
siai jis nujautė, kad Chomeinis kada nors stengsis atgauti valdžią 
ir įgyvendinti savo svajonę - įkurti Islamo respubliką. 

Dabar Aga Džanas suprato, kodėl Galgalas paliko savo žmoną 
ir sūnų likimo valiai. 

Gatvėje nebuvo matyti nė ženklo, kad valdžios pusiausvyra keis- 
tųsi ar artėtų revoliucija. Šachas gyveno gražiausius savo valdymo 
metus, neseniai duodamas interviu laikraščiui 7he Times jis pasakė, 
kad puikiai jaučiasi savo šalyje, kuri esanti tikra ramybės oazė. 

Amerika bijojo Sovietų Sąjungos ir negalėjo rasti jokio tinka- 
mesnio žmogaus už šį šachą šaliai valdyti. Jis pirmasis iš Jungtinių 
Valstijų pirkdavo moderniausius lėktuvus ir ginklus ir taip daugu- 
mą iš šalies naftos gaunamų pajamų palikdavo Amerikos bankuose. 

Šachas manė, jog Amerikai jis — geriausias šalies vadovas, todėl 
visiškai pasikliovė jos parama ir buvo įsitikinęs, kad ši jo niekada 
neapleis. Šachas nematė nė vienos priežasties, kodėl jam reikėtų 
nerimauti dėl tokių žmonių kaip į Iraką ištremtasis Chomeinis. 

Tad jis visiškai ramiai rengė savo sūnų vėliau užimti sostą. 


Kol Ahmadas rūpinosi mečetės reikalais, Šahbalas rengėsi stoti į 
Teherano universitetą. Jis norėjo studijuoti persų literatūrą, tačiau 
Aga Džanas tam nepritarė: „Persų literatūrą gali studijuoti savaran- 
kiškai namie, tam nereikia jokio universiteto. Tu talentingas, verčiau 
mokykis matematikos, imkis technikos mokslų arba kokios nors 
disciplinos, susijusios su vadovavimu įmonei. Mūsų bibliotekoje 
užtektinai senosios klasikos, namams reikia modernios dvasios.“ 

Galiausiai į Teheraną susiruošusį Šahbalą Aga Džanas savo au- 
tomobiliu pavežė iki stoties. 

— Turiu abejonių, nežinau, sakyti jums ar ne, —- prisipažino 
Šahbalas automobilyje Aga Džanui. 

— Kas gi? — paklausė šis. 

— Aš ne sykį mačiau Ahmadą ant mečetės stogo, jis stovėjo 
pasislėpęs už kupolo ir rūkė. Čia jo reikalas, rūkyti ar ne, bet jo 
cigaretės skleidė keistą kvapą, tokį, kuris visiškai nedera imamui. 
Be to, jis nuolat vaikšto į tokias vietas, kur galėtų slapta parūkyti 
opijaus. Manau, turite tai Žinoti. 

— Gerai, kad pasakei, —- padėkojo Aga Džanas ilgokai parylė- 
jęs. - Pažiūrėsiu, ką galiu padaryti. Ar dar turiu ką nors žinoti? 

— Tiesą pasakius, ne, tik jis labai neabejingas moterims. Ma- 
čiau, kad mečetėje jis kartais sau leidžia daugiau, negu tikimasi iš 
dvasininko. 

— Aš irgi tai pastebėjau. Jam reikėtų pasisaugoti, mieste turime 
daug priešų. 

Stotyje Aga Džanas tylomis palydėjo Šahbalą į traukinį. 

Nuo tada, kai Šahbalas jam atskleidė savo dvejones dėl tikė- 
jimo, juodu neturėjo progų apie tai pasikalbėti. Aga Džanas ne 
sykį mėgino tęsti aną pokalbį, bet matė, kad Šahbalas to nenori. 
Todėl kuriam laikui paliko vaikiną ramybėje. Dabar, stovėdamas 
perone, Aga Džanas norėjo perspėti Šahbalą, kad universitete būtų 
atsargus. Bet Šahbalas nedavė jam progos prabilti. Jis apkabino 
dėdę, pabučiavo ir įlipo į traukinį. 

Aga Džanas liko stovėti perone, kol pajudėjęs traukinys išnyko 
iš akių. 


Aga Džanas ėmė akylai stebėti Ahmadą. 

Vieną vakarą, kai Zara neįprastu laiku nešina padėklu pasuko 
į biblioteką, kur Ahmadas tada skaitė, Aga Džanas ją pasekė. Pro 
užuolaidų tarpelį jis matė, kaip mergina pasilenkė į priekį, norėda- 
ma padėti ant rašomojo stalo padėklą su stikline arbatos ir dube- 
nėliu datulių. Ahmadas įkišo ranką jai į užantį, mergina sustingo 
ir leido jam toliau daryti, ką buvo pradėjęs. Imamas atsistojo, 
kilstelėjo ilgą tarnaitės sijoną ir prirėmė moterį prie knygų spintos. 

Rytojaus dieną Aga Džanas pasikvietė Zarą į savo darbo kambarį. 

— Prašau sėstis, — draugiškai pasiūlė merginai. 

Zara droviai prisėdo. 

— Pasakysiu tiesiai: aš patenkintas tavo darbu. Geresnės tarnaitės 
mes nerastume. Bet laikykis atokiai nuo Ahmado arba kraukis 
lagaminą! Ar aišku? 

Zarą išgąsdino griežtas Aga Džano tonas, akimirką ji negalėjo 
ištarti nė žodžio. 

— Ar aišku? — pakartojo jis. 

Zara klusniai linktelėjo. 

— Tad ką renkiesi? Nori pasilikti čia ar man parsiųsti tave pas 
tėvus? 

— Noriu likti čia, - pasigirdo virpantis balsas. 

— Gerai, gali vėl imtis darbų. Muedzinui tavęs dažniau reikia, 
jeigu neturi ką veikti, skirk daugiau dėmesio jam. Gali eiti. 

Vakare po maldos Aga Džanas pakvietė Ahmadą prie upės 
pasivaikščioti. Uksmingose upės pakrantėse po trumpos įžangos 
Aga Džanas kreipėsi į imamą griežtais žodžiais. Jis paaiškino, kad 
netoleruos negarbingo jo elgesio su moterimis ir kad opijus ima- 
mui nedera. O jeigu Ahmadas neklausys, jo laisvės bus smarkiai 
apribotos. 

Ahmadas tylėdamas klausėsi Aga Džano. 

— Ar turi man ką pasakyti? 

Ir į šį klausimą Ahmadas nieko neatsakė. 

Po kelių dienų Aga Džanas atsargiai paklausė seniausio kilimų 
prekeivio mieste, ar Ahmadas gali prašyti jo dukters rankos. 

Prabėgus mėnesiui, nuotakos giminė iškėlė didelę šventę. Apie 
vidurnaktį nuotaką papuošta karieta atvežė į mečetės namus. Jai 
paskyrė kambarį viršutiniame aukšte, bet septynias naktis po ves- 
tuvių jaunavedžiai galėjo praleisti svečių kambaryje. 


Ahmadas gavo savaitę atostogų, o namiškiai iškeliavo pailsėti į 
Džirdžą, palikę Ahmadą ir jo nuotaką vienudu. 

Ahmadas dėvėjo laisvus, judesių nevaržančius medvilninius 
drabužius. Jis elgėsi kaip princas, parsigabenęs į savo pilį jauną 
nuotaką. 

Klasikiniu grožiu spindinti Ahmado žmona buvo vardu Samira, 
jai ką tik sukako aštuoniolika. Pirmąją naktį Ahmadas jaunąją 
užbūrė ir mylėjosi su ja iki ryto, užmigo tik prašvitus. 

Vidurdienį prieš pirmą valandą opijaus kambaryje imamo jau 
laukė Am Ramazanas, paruošęs jam karališką opijaus pypkę. 

Ahmadas pats paprašė Am Ramazano septynias dienas aprū- 
pinti jį opijum, nes šie kvaišalai skatino vyriškas galias. Parūkęs 
būdavai ypač pajėgus mylėtis. 

Surūkęs ketvirtį geltonos opijaus suktinės, Ahmadas vėl pakilo 
į viršų ir nėrė į patalus, kur jo žmona dar kietai miegojo. 

Samirai gimė dukra Masudė. Visi džiaugėsi vaiku, nors namai 
laukė sūnaus, kuris galėtų vėliau pakeisti Ahmadą. 


Kaip ir anksčiau, mečetė sutraukdavo daug lankytojų, o Ah- 
madas sakė įdomius pamokslus. Jis buvo gimęs pasakotojas ir savo 
klausytojus tiesiog pakerėdavo Korano istorijomis. Savo kone ma- 
giškais žodžiais jis nukeldavo klausytojus į tolimą praeitį, į laikus, 
kai gyveno pranašas Mahometas, besidžiaugiantis meile ant stogo 
su savo jaunute mylimąja Aješe. 

Mahometas buvo uždraudęs gatvės muzikantus, joks musul- 
monas negalėjo jų klausytis. Sėdėdamas su savo jaunąja Aješe ant 
stogo, pranašas staiga išgirdo iš gatvės sklindančią muziką. „Bet 
aš noriu pažiūrėti, aš noriu pažiūrėti, aš noriu pažiūrėti, aš noriu 
pažiūrėti“, — kartojo Aješė. 

Meilė nugalėjo. Mahometas pasilenkė, Aješė užsikabarojo jam 
ant nugaros ir pro stogo kraštą ėmė stebėti muzikantus. 

Niekas anksčiau mečetėje nepasakodavo tokių dalykų, Ahma- 
das visada rasdavo istoriją, kuri sužavėdavo jo klausytojus. 

Tiesą pasakius, jam reikėjo tapti ne imamu, o pasakotoju, ak- 
toriumi, kuris turgaus aikštėje stebintų žmones savo istorijomis. 

Jis vis dažniau lankydavosi svarbiuose religiniuose centruose — 
Kašane, Arake, Hamadane ir Isfahane, — šiuose miestuose kartais 
išbūdavo po savaitę. 

Kaskart namo grįždavo su dviem krepšiais, vienas jų buvo pil- 
nas aukso ir pinigų, kitas — meilės laiškelių ir dovanų: apatinių 
kelnaičių, kojinių, kvepalų, muilo, marškinių ir žiedų, kuriuos 
jam slapta buvo padovanojusios skraistėtos moterys. 


Nors Ahmadas pažadėjo Aga Džanui, kad daugiau neberūkys 


Oopijaus, jis ir toliau mėgavosi juo slaptose miesto vietelėse. 

Norėdamas gauti daugiau laisvės, Ahmadas priimdavo kuo 
daugiau kvietimų ir leisdavosi į tolimas keliones. Ten Aga Džanas 
nebegalėdavo jo kontroliuoti. Ahmadas susipažino su abejotinos 
doros vyrais, ir šie priėmė imamą į savo būrį; jie kartu iki ankstyvo 
ryto rūkydavo ir miegojo su moterimis. 

Senedžane tokios laisvės jis neturėjo, todėl susidėjo su prastos 
reputacijos miestiečių sluoksniais. Tik Ahmadas nežinojo, kad 
slaptoji tarnyba čia jam rezga pinkles. 

Prieš metus buvo uždrausta rūkyti opijų. Užsiregistravę savival- 
dybėje, opijaus mėgėjai galėdavo vaistinėje du kartus per mėnesį 
nusipirkti pusę suktinės legalių kvaišalų, bet Ahmadui to nerei- 
kėjo — uždrausto vaisiaus jis gaudavo pogrindiniame pasaulyje. 

Vieną naktį, kai jis su dviem kitais vyrais ir keliomis moterimis 
vieno Senedžano namo rūsyje rūkė opijų, į vidų įsiveržė keli agentai. 
Jie iškart keletą sykių nufotografavo Ahmadą, rūkantį kvaišalus su 
dviem veidų neprisidengusiomis moterimis. Agentai prie draugi- 
jos padėjo dar porą nelegalaus opijaus suktinių, viską įamžino ir 
nugabeno imamą į kitą slaptą vietą, kur jų jau laukė bendrininkas. 

Ahmadas neturėjo ką pasakyti, jis suvokė, kad pateko į spąstus, 
iš kurių lengvai neišsisuks. 

— Jūs galite dar šiąnakt grįžti miegoti į savo lovą ir rytoj ryte 
kaip visada eiti į mečetę, tik su viena sąlyga, - pasakė jam agentas. 

— Ir kokia toji sąlyga? — paklausė imamas. 

— Nuo šiol mes palaikysime draugišką ryšį vienas su kitu. Pui- 
kiai suprantate, ką turiu galvoje. 

— Nesuprantu, apie ką kalbate. 

— Jeigu nesuprantate, reikalas darosi sudėtingesnis, tada priva- 
lau nusiųsti jus tiesiai į kalėjimą, ten rytoj pusryčiaudamas gausite 
laikraštį su savo fotografija pirmame puslapyje. Tada, matyt, viską 
gerai suprasite. 

Naktis truko ilgai. Ahmadas be paliovos verkė. Jis nesitikėjo: 
kad gyvenimas taip grasinamai atsisuks į jį. 

Kai galiausiai išaušo rytas, į patalpą įžengė agentas, rankose jis 
laikė išryškintas fotografijas, vieną parodė jam ir paklausė: 

— Ką darysime? Ar atiduosime jas popiečio laikraščiui, ar sėsime 
prie stalo visko aptarti? 

Ahmadas neturėjo kitos išeities: jeigu nuotrauka su juo, opijaus 
suktinėmis ir dviem veidų neprisidengusiomis moterimis pasirodys 
laikraštyje, jam galas, be to, nukentės namai. Todėl jam nieko kito 
nebeliko, tik sekti paskui agentą į jo kontorą. Ten imamui buvo 
pasiūlyta kėdė ir prieš akis padėta forma, kurią reikėjo užpildyti. 
Agentas tarė: 

— Jeigu gerai suprasime vienas kitą, susitarsime per penkias 
minutes ir aš pats jus parvešiu namo! Mes norime labai paprasto 
dalyko — kad dažniau susisiektumėte su Komu ir mums perduo- 
tumėte reikiamą informaciją. Ir viskas. 

Po pusvalandžio lengvasis automobilis privežė Ahmadą prie 
mečetės, jis išlipo prie vartų. 

— Dar susisieksime, — pasakė agentas ir nuvažiavo. 


Keletą mėnesių buvo ramu. Ahmadas ėmė viltis, kad slaptoji 
tarnyba tik norėjo jį pagąsdinti ir kontroliuoti. Agentai dar nebuvo 
pamiršę Galgalo, jo pasipriešinimo kino teatrui ir chaoso, sukelto 
per Farahos Dibos vizitą į miestą. Veikiausiai jie norėjo atkeršyti, 
o Ahmadą paversti tam tikru įkaitu. 

Imamas tikėjosi, kad slaptoji policija atsisakė savo ketinimų 
padaryti jį savo informatorium. Jis niekuomet negalėtų tapti skun- 
diku. Toks vaidmuo jam, miesto imamui, netiko. Be to, ką jis 
galėtų paskųsti, jei iš tikrųjų prireiktų? 

Ahmadas suvokė, kad šitaip slaptoji policija norėjo užkimšti 
jam burną ir pasiekė savo - imamas nebedrįso išsižioti prieš šachą 
ar pasakyti ką nors apie Komą. Pamažu širdyje jis vėl nusiramino, 
pamažu baimė atslūgo. Tačiau vieną vakarą, vos pasibaigus saulė- 
lydžio maldai, salėje greta jo priklaupė slaptosios policijos agentas. 

— Kaip jums sekasi? — sušnibždėjo jis gąsdinamai šypsodamas. 

Išsigandęs Ahmadas žvilgtelėjo, ar už jo vis dar sėdi Aga Džanas, 
bet šio jau nebebuvo. 

— Ko jums iš manęs reikia? — paklausė jis. 

— Jūs žinote, kad Kome vėl neramu. Norim, kad ten nukeliau- 
tumėte, aplankytumėte ajatolas ir pasižiūrėtumėte, kas dedasi. 
Tikiuosi, dar turite mano telefono numerį? 

— Taip, dar turiu, — atsakė Ahmadas papilkėjusiu iš baimės 
veidu, jis pasilenkė ir kakta palietė žemę, lyg tęstų savo maldą. 

Kai vėl atsitiesė, agentas buvo dingęs. 

Virpančiomis rankomis imamas užsisiautė ant pečių 264, atsi- 
stojo ir nuėjo namo palūžęs it karščiuojantis žmogus. 

Grįžęs pasuko tiesiai į Aga Džano darbo kambarį, čia puolė 
prieš jį ant kelių ir išpylė: 

— Aga Džanai, gelbėkit mane! Aš pakliuvau į spąstus. 

Nustebintas taip netikėtai parpuolusio imamo, Aga Džanas 
tyliai jo klausėsi. 

— Jie mane nufotografavo, tose purvinose nuotraukose aš su 
opijaus pypke ir moterimis. Dabar jie nori mane pasiųsti į Komą 
kaip informatorių. Jeigu nepaklusiu, jie išspausdins mano nuo- 
traukas laikraštyje. 

Aga Džanas tikėjosi visko, tik ne to, ką išgirdo. Apstulbęs jis 
susmuko savo kėdėje. 

— Kur? — paklausė jis po kiek laiko. 

— Viename miesto rūsių. 

— Opijus — ne bėda, bet kas buvo tos moterys? 

— Sugulovės. 

— Slaptoji policija mums atsidėkojo. Ar tu su jais jau bendra- 
darbiavai, ar anksčiau jiems dirbai? 

— Ne! Niekada! - karštai paneigė Ahmadas. 

— Ar jiems kada nors suteikei informacijos? 

— Ne, nė žodžio! 

— Kartoju, — pabrėžė kiekvieną žodį Aga Džanas. — Ar jiems 
ką nors papasakojai? 

— Ne, nieko nepasakiau, nieko nepadariau! — pakartojo Ah- 
madas. 

— Tau pasisekė, kad nieko jiems nepapasakojai ir nesi su jais 
bendradarbiavęs, kitaip iškart tave išvyčiau iš namų. O dabar dar 
nevėlu, tikiuosi, dar galime palengvinti padėtį. Tylėk, o aš nuo šiol 
nepaliksiu tavęs vieno. Iškart einu pasižiūrėti, ką galiu padaryti. 
Mes jiems reikalingi ramybei mieste palaikyti, todėl fotografijų 
laikraštyje nespausdins, nori tik mus jomis šantažuoti. Tylėk ir 
laikykis mano pašonėje, kad ir kas nutiktų. 

— Turiu pasakyti dar šį tą, — tarė Ahmadas. - Jeigu neparūkau, 
negaliu pasakyti jokio pamokslo. Atleiskite, kad jus skaudinu. 

— Mane tai iš tiesų skaudina, - liūdnai atsakė Aga Džanas. — 
Suklysti gali visi, bet opijų laikau pasityčiojimu, visų mūsų paže- 
minimu. Negaliu susitaikyti su tuo, kad mūsų mečetės imamas 
neįstengia kalbėti be opijaus. Tavo žodžiai mane iš tikrųjų skaudina 
ir žeidžia. Todėl nesileisiu su tavimi į jokius kompromisus, turi 
mesti šį įprotį. Jeigu prireiks, patupdysiu tave net į narvą. O dabar 
be mano leidimo - nė kojos iš namų! 

Kitą dieną Aga Džanas atšaukė visus Ahmado susitikimus ir 
vogčia susisiekė su šeimos gydytoju. 

Iš gydytojo kabineto jis nepranešęs iš anksto nuėjo tiesiai į 
slaptosios policijos kontorą ir pasiprašė priimamas tarnybos virši- 
ninko. Aga Džaną priėmė, pasodino ant didelės rudos odinės kė- 
dės, parodė jam Ahmado fotografijas. Aga Džanas buvo priverstas 
susitarti su tarnybos viršininku. Komas dabar nerimo, tad mečetė 
turi kiek pritildyti savo balsą. Už tai slaptosios policijos viršininkas 
pasilaikys nuotraukas savo stalčiuje. 

Vakare Aga Džanas atsivertė savo užrašus. 

„Mūsų mečetės imamas priklausomas nuo opijaus. Mums pra- 
sideda sunkūs laikai.“ 

Ilgą laiką buvo ramu. 

Aga Džanas griežtomis taisyklėmis suvaržė Ahmado gyvenimą. 
Kol neįsitikino, kad imamas neberūko opijaus, neleido šiam be 
palydos keliauti į kitus miestus pamokslauti. 

Nors istorija su fotografijomis jau buvo praeityje, ją Aga Džanas 
laikė įvykiu, pakreipusiu mečetės gyvenimą kita vaga. 


Iš pradžių Šahbalas mažiausiai kartą per mėnesį grįždavo namo, 
tačiau jo apsilankymai ilgainiui ėmė retėti. Kartais jis paskambin- 
davo Aga Džanui į turgų, bet pokalbiai sukdavosi apie bendrus 
reikalus: 

— Kaip sekasi? Ar viskas klojasi, kaip norite? 

— Kaip čia atsakius. Pasaulis pasikeitė, vaikine. Mums reikia 
vyro su naujomis idėjomis. Jaučiu, kad darausi per senas. 

— Jūs? Senas? Jūs visiškai nesenas! 

— Galbūt ne senas, o senamadiškas. Šiais laikais su senomis 
turgaus idėjomis nebeįmanoma konkuruoti pasaulio rinkoje. Mo- 
kykis, tu man reikalingas. Kai grįši, apie tai pasikalbėsime. 

Bet kai Šahbalas grįždavo, dažniausiai jau būdavo labai vėlu. Ki- 
tos dienos vakare jis vėl išvažiuodavo naktiniu traukiniu, tad laiko 
aptarti turgaus ir kilimų prekybos reikalus taip ir neatsirasdavo. 

Šahbalas nebuvo išsitaręs Aga Džanui, kad jo visiškai nedomina 
prekyba, juolab kilimai. Universitete jis įstojo į slaptą kairiųjų 

pažiūrų studentų judėjimą. Nauji ryšiai skyrėsi nuo tų, kuriuos 
Šahbalas buvo užmezgęs Raudonajame kaime. 

Vos įstojusį į universitetą Šahbalą iškart priėmė slapto studentų 
laikraščio redakcija. Čia vaikinas jautėsi savo vietoje. Iš kitų stu- 
dentų jis išsiskyrė aštria plunksna ir subrendusio žmogaus elgesiu. 
Greitai Šahbalą ėmė vertinti ir laikyti tokiu žmogumi, kuris gali 
vadovauti. 


Tačiau keitėsi ne tik Šahbalas. Keitėsi viskas. Kadaise svarbi 
turgaus padėtis mieste dabar sumenko. Persiški kilimai nebelėmė 
svarbiausių ekonomikos nei politikos klausimų. Kilimus išstūmė 
gamtinės dujos ir nafta. 

Anksčiau Aga Džanas turguje turėjo daug galios, valdžia visada 
jį gerbė, o dabar jos atstovai pasidarė tokie įžūlūs, kad drįsdavo į 
mečetę atsiųsti savo agentą, norintį užverbuoti imamą kaip infor- 
matorių. Senais laikais meras bent kartą per savaitę Aga Džanui 
paskambindavo, norėdamas palaikyti gerus ryšius tarp turgaus 
ir kitos miesto dalies. O naujasis meras net nepakvietė jo į savo 
inauguracijos šventę, ką jau kalbėti apie skambutį. Vis dėlto į 
priėmimą buvo pakviesti keli turgaus prekybininkai, tai reiškė, 
kad režimas mėgina suardyti turgaus vienybę. Prekyvietė baigė 
prarasti svarbią kilimų gamintojos padėtį. Mieste kaip grybų po 
lietaus pridygo naujų kilimų fabrikų. Anksčiau niekas nevertin- 
davo pigių fabrikinių kilimėlių, atsiduodančių plastiku, o dabar 
jie buvo nuolat reklamuojami. 

Dar visai neseniai televizijos antena ant Senedžano namų stogų 
buvo tabu, bet praėjo ir šie laikai. Kai vienas verslininkas sename 
pirčių pastate norėjo įrengti kino teatrą, Galgalas pajėgė nesunkiai 
sutelkti visus miesto tikinčiuosius ir net išvyti Farahą Dibą. O 
dabar kažkas miesto centre nusipirko seniausią garažą ir pavertė jį 
moderniu kino teatru. Kas vakarą čia eilėje prie bilietų stovėdavo 
šimtai jaunuolių. 

Mieste atsirado daug patrauklių dalykų, kurie naikino turgų ir 
jaunąją kartą siejusius ryšius. Dar neseniai jaunuoliai eidavo pasi- 
vaikščioti į turgų. Dabar jie pamiršo šį kelią. Savivaldybė nutiesė 
gražų bulvarą, kur per saulėlydžio maldą jaunuoliai ir merginos 
vaikštinėdavo po medžiais, blausiai nušviesti neoninių reklamų ir 
valgydami ledus. 

Galų gale šachas užėmė miestą. Ant visų valdžios pastatų ka- 
bojo jo atvaizdai, visos radijo stotys transliavo jo balsą. Anksčiau 
pardavėjai radijo. imtuvą slėpdavo po prekystaliu bijodami prarasti 
klientus. O dabar jie laikė radiją gerai matomoje vietoje, kad visi 
galėtų girdėti. Net turguje kai kurie dideli tradicinių kilimų preky- 
bininkai pasikabino ant sienų šacho atvaizdus. Prieš kelerius metus 
tai būtų buvę neįsivaizduojama, bet viskas taip greitai keitėsi, kad 
sykiais nebeatpažindavai savo miesto. 

Miesto centras buvo nebe turgaus aikštė, o bulvaras, kur fonta- 
no viduryje stovėjo didelė skulptūra, vaizduojanti šachą ant žirgo. 

Šacho balsas pasiekė beveik visus Senedžano namus, net storos 
mečetės namų sienos nebepajėgė jo sulaikyti. 

Jeigu šachas kur nors sakydavo kalbą, savivaldybė priešais me- 
četės vartus pastatydavo visureigį ir iš jo per galingą garsiakalbį 
transliuodavo valdovo žodžius, šacho balsas visą dieną aidėdavo 
vidiniame mečetės kieme. Fagri Sadata nesuprato, kodėl Aga Dža- 
nas tyli, o Ahmadas neprotestuoja. 

Kai šachas neseniai aplankė pirmojo senosios Persijos karalystės 
valdovo Kyro kapą, jis išdidžiai ištarė: „Kyrai! Karalių karaliau! 
Miegok ramiai! Nes aš budžiu!“ 

Visą savaitę priešais mečetę stovėjo visureigis, o garsiakalbis 
dieną naktį kartojo šią valdovo žinią. 

„Kokios sunkios dienos! Kokios sunkios naktys! Koks di- 
delis mūsų visų pažeminimas, o aš nieko negaliu padaryti! Iš 
gėdos nebedrįstu įžengti į mečetę“, — pasižymėjo užrašuose 


Aga Džanas. 

Ne, niekas nebegalėjo šacho sulaikyti, jis skverbėsi į namo vidų, 
net vėjas atpūtė į namus jo atvaizdus, malūnsparnių mėtomus virš 
miesto. 

Driežas keletą jų pagriebė nuo žemės ir atnešė Aga Džanui į 
jo darbo kambarį. 


Stovėdamas vidiniame kieme, Aga Džanas išgirdo iš chadžijaus 
Šišegaro namų sklindant garsią muziką. 

Muzika dievobaimingo Šišegaro namuose? Turėjo nutikti kaž- 
kas ypatinga. Aga Džano akis užkliuvo už televizijos antenos ant 
kaimyno stogo. Televizijos antena ant gerbiamo stiklo dirbinių 
prekybininko namo stogo? Ar tik jis nesapnuoja? 

Chadžijaus namai šurmuliavo. 

Aga Džanas atsargiai užlipo laiptais ir tamsoje nuėjo ant kai- 
myno stogo pasižiūrėti, kas dedasi. 

Ne, jis nesapnuoja, ant stogo stiebėsi ilga aliuminio antena. 

Chadžijus drauge su sūnumis norėjo patirti visas didžiausias 
naujienas. Jis buvo pakviestas į naujojo mero inauguracijos šven- 
tę, kurioje visi svečiai nemokamai gavo po didelį šacho portretą. 
Dabar įrėmintas auksiniuose rėmuose valdovo atvaizdas stovėjo 
garbingoje vietoje ant židinio atbrailos, kaip tik virš televizoriaus. 

Bet kodėl chadžijaus namuose dabar skamba tokia garsi mu- 
Zika? 

Aga Džanas atsargiai nuslinko iki stogo krašto ir pažvelgė į 
vidinį kaimyno namų kiemą. 

Čia vyko šventė, joje dalyvavo daug giminaičių ir draugų. Va- 
karas pasitaikė šiltas, per šiltas sėdėti viduje. Vidiniame chadžijaus 
namų kieme prie baseinėlio stovėjo medinė lova, joje gulėjo abu 
jo sūnūs ilgais baltais medvilniniais drabužiais. Gatvės muzikantų 
grupė negrabiai grojo ritmišką amerikietišką kūrinį, pagal kurį 
rankomis susikibę šoko pora vyrų. 

Buvo matyti, kad chadžijus šventė savo sūnų apipjaustymą. 
Apipjaustytų dvynių motina čadrą buvo nuleidusi ant pečių ir 
ryšėdama tik skarelę linksmai šnekučiavosi su svečiais. Pirmoji 
chadžijaus žmona ir septynios jos dukros šventėje nedalyvavo. 

Visur stovėjo dubenėliai su sausainiais ir saldainiais, didžiuliame 
namo kieme lakstė vaikai. Chadžijus visus šnekino, vaišino sau- 
sainiais, ne kartą griebė iš fotografo rankų fotoaparatą ir įamžino 
apipjaustytus savo sūnus. Jis dar sykį atsigulė greta dvynių ir garsiai 
prašė: „Nufotografuok mus!“ Kiek vėliau su dviem vyrais nuėjo į 
svetainę ir grįžo iš ten nešinas milžinišku televizoriumi, panašiu į 
medinę spintą. Vyrai padėjo televizorių prie baseino po medžiu 
greta gulinčių berniukų. Chadžijus jį įjungė, ekrane pasirodė būrelis 
šokėjų iš Teherano, visi susibūrė prie televizoriaus ir stebėdamiesi 
ėmė žiūrėti. 

Aga Džanas grįžo į stogo vidurį, nuėjo prie mėlynojo kupolo, 
sustojo ir palietė šaltas glazūruotas jo plyteles. Dar kiek paėjėjo 
stogu ir per sieną pažvelgė į vidinį mečetės kiemą, jame telkšantį 
baseinėlį, medžius; atsilošęs Aga Džanas akimis mėgino susirasti 
gandrus, tačiau savo didelei nuostabai pamatė, kad paukščių nebėra. 
Pradingo net jų lizdai. Aga Džanas pamanė, kad tamsa neleidžia 
jų įžiūrėti, jis nuėjo į kitą stogo galą ir užvertė galvą, tačiau akys jo 
neapgavo — gandrų nė kvapo. 

Aga Džanas atvėrė vieno minareto angą, siaurais laiptais pakilo 
į viršų ir sustojo. Jam po kojomis sutraškėjo kelios negyvos šakelės 
iš senojo gandrų lizdo. Aga Džanas pajuto, kad jo viduje kažkas 
užlūžo, staiga jį visą užplūdo senatvės nuojauta. Žvilgsniu aprėpė 
miestą: visur spindėjo spalvingi žiburėliai, prožektoriai apšvietė 
šalia turgaus vartų kabantį didelį šacho portretą. Naujame miesto 
centre mirksėjo geltonos ir raudonos kino teatro švieselės. Nors 
buvo vėlus vakaras, iš bulvaro sklido muzika ir moteriški balsai. 

Kada iš miesto pradingo skaitomų Korano surų garsas? Aga Dža- 
nas suvokė, kad mečetė, turgus ir Koranas nebegali duoti galingo 
atkirčio, bet nesitikėjo, kad režimas Senedžaną pavergs taip greitai. 

Kur pranyko su šachu kovojantys ajatolos? Kas nutiko partiza- 
nams, kurie kadaise įstengdavo pasprukti iš kalėjimo? 

Ką pakeitė knygos, kurias kadaise slapta skaitė Šahbalas? 

Kur prieš režimą protestuojančios radijo stotys? 

Kur pradingo Galgalas su visu savo priešiškumu šachui? 

Kur tie studentai, norėję pakeisti pasaulį? 

Ir kur dabar visas šias permainas įamžinti troškęs Nosratas? 

Buvo tylūs metai. Iš kur Aga Džanas galėjo žinoti, kad taip 
žaibiškai išauš nauji laikai? Kad tuoj kils viską savo kelyje naiki- 
nanti audra? Stiprus viesulas, kuris jį kaip seną siūruojantį medį 
prilenks prie pat žemės? 

Prislėgtas Aga Džanas nusileido laipteliais, uždarė minareto angą 
ir grįžo į kiemą. Jis panoro atsigulti greta Fagri Sadatos į lovą ir viską 
pamiršti, bet įveikęs šį norą išėjo pro duris ir pasuko prie upės. 


Čia buvo tamsu ir tylu. Net vandens tėkmės negirdėti. Aga 
Džanas pažvelgė į kitapus upės augančius vynuogynus ir už jų 
stūksančius kalnus. Viską gaubė ramybė, Aga Džanas vaikščiojo 
palei upę, pamažu mintyse grimzdamas į praėjusį gyvenimą. 

Jis gimė mečetės namuose, šventyklai paskyrė visą savo gyveni- 
mą, nepailsdamas plušėjo turguje, savo talentą ir energiją atidavė 
kilimams. Jo dukros užaugo, o vienintelis sūnus Džavadas iš jau- 
nuolio virto vyru. Jis kaip tik laikė egzaminus, paskui galės stoti 
į universitetą. Aga Džanas prisiminė, kad jis vis dar neaplankė 
Mekos, nors kaip pasiturintis žmogus turėjo kada nors išsiruošti 
į šią piligriminę kelionę. 

Viskas pasikeitė, be to, Ahmadas suteršė mečetės garbę. 

Staiga tarp medžių vynuogyne sukrankė varnas ir perskrido per 
upę. Aga Džanas išgirdo vyrų balsus ir pamatė skraiste susisupusią 
moterį, išeinančią iš vynuogyno ir sukančią tilto link. 

Kvailelė Godsi, pamanė Aga Džanas. 

Šešėlis sušmėžavo ant tilto. 

— Godsi! — šūktelėjo Aga Džanas. 

Ji metėsi šalin. 

— Godsi! Palauk, ką čia veiki taip vėlai vakare? — dar sušuko jis 
ir leidosi jai iš paskos. 

— Visi mirs, bet jūs nemirsite, - pranešė šioji varno balsu. 


Televizija 


Namie augo paslaptinga būtybė - Driežas. Kartais galėjai suabejoti, 
ar čia nesveikas vaikas, ar koks kitas padaras. Jo galva, rankos ir 
kojos buvo žmogaus, tačiau judėjo jis kaip gyvūnas. 
Berniukas augo, kartu augo ir jo viduje slypintis padaras. 
Sedika mėgino išmokyti jį kalbėti, bet jai nesisekė, Driežui tai 
buvo visai neįdomu. 


Jis vadovavosi savomis taisyklėmis ir nekreipė dėmesio į žmonių 
aplinką. Driežas nenorėjo valgyti kartu su kitais, neidavo laiku į 
lovą, atsisakė naudotis stalo įrankiais, o patiektą valgį ėdė kaip 
katinas. 

— Nebegaliu daugiau pakęsti! Nebeturiu kantrybės. Nebenoriu 
to keisto vaiko! 

— Negalima taip sakyti! - paprieštaravo Aga Džanas. 

Sedika apsipylė ašaromis. 

— Nelaimė po nelaimės! — verkė ji. - Kodėl man gyvenime 
viskas taip nenusisekė? 

— Mano dukra, tu dar jauna, prieš akis dar visas ilgas gyvenimas. 
O jis ne visada mums palankus, be to, nepamiršk, kad viskas, kas 
nutinka, turi savo priežastį. Jeigu kas nors ir galėtų skųstis, tai 
tik Muedzinas - jis gimė aklas, bet jis nesiskundžia, jo kūnas taip 
jau sukurtas, ir jis, ir mes su tuo susitaikėme. Muedzinas nemato, 
bet turi dvi labai gerai girdinčias ausis, dvi itin jautrias rankas, o 
jo kojos puikiai įsimena kelią. Man rodos, jis viską mato, net tai, 

ko neįžvelgiame mes. Neverk, mano dukra! Tavo sūnus yra šio 
gyvenimo dalis, aš juo džiaugiuosi, suvokiu jį kaip dovaną, skirtą 
šiam namui, man tikrai taip atrodo, jis mums reikalingas, antraip 
nebūtume jo susilaukę. Šiame name gyveno šimtai žmonių. Ne 
pirmą sykį čia gimsta neįprasta būtybė. Tikėk gyvenimu, mums 
tavo sūnaus dar prireiks, kitaip nebūtume jo susilaukę! 

— Ak, kad turėčiau tiek tikėjimo kaip jūs, — atsakė jam verk- 
dama Sedika. 

Rytojaus dieną Aga Džanas pasikvietė Driežą į savo kambarį ir 
paaiškino jam, kad šis kasdien po saulėtekio maldos turi atkakti į jo 
darbo kambarį. Aga Džanas nusprendė kantriai ir griežtai mokyti 
berniuką skaityti. Driežas reagavo neįtikėtinai gerai. Suspaudęs 
dantimis knygelę jis atropodavo prie Aga Džano, padėdavo šią jam 
ant kelių ir versdavo jį žodis po žodžio skaityti tekstą. 

Truputį pramokęs skaityti, Driežas su knyga susirangydavo 
sode, seno medžio paunksmėje. Jeigu būdavo per karšta, jis nu- 
ropodavo laiptais ant stogo ir ten su knyga dantyse susirasdavo 
kupolo metamą šešėlį. 

Žiemą jis skaitydavo rūsyje, Muedzino dirbtuvėse prie krosnies. 

Ahmadas leido jam ateiti į biblioteką, ten Driežas praleisdavo 
valandų valandas prie knygų. Niekas nežinojo, ar berniukas su- 
pranta, ką skaito, ar tik savaip fantazuoja. 

Driežo gyvenimas apsiribojo mečetės namų pasauliu, vaikas 
retai išeidavo už jo ribų, nebent apsilankęs Am Ramazanas užso- 
dindavo jį ant asilo ir kartu patraukdavo prie upės. 

Tada šalia prieskonių krautuvėlės sėdintys seni vyrai atsisto- 
davo ir sustabdydavo žingsniuojantį asilą, kad galėtų apžiūrėti 
jo nešamą naštą. Visi buvo girdėję apie Driežą. Sutiktieji kelyje 
trumpam nukeldavo prieš jį skrybėles ir juokaudavo su keistu 
vaiku. Driežui tai patiko, jis gyvai reaguodavo į tokius pasvei- 
kinimus. 

Vėliau Am Ramazanas Driežą kiek dažniau pasiimdavo prie 
upės, kur pats kasdavo smėlį. Šiltame smėlyje jis išrausdavo ber- 
niukui duobutę, ir šis įsitaisydavo joje su knyga. 

Driežui patiko leisti laiką su Am Ramazanu. 

Porą kartų Sedika neleido Driežui keliauti su tarnu. 

— Kodėl ne? - paklausė tada Am Ramazanas. - Negali jo slėpti. 


Zinatos tada dažnai nebūdavo namie. Ji vis keliaudavo į pro- 
vinciją kaimo moterims aiškinti Korano. O grįžusi namo iškart 
susirasdavo Driežą, kad papasakotų jam senų istorijų, kurių šiam 
niekad nebuvo gana. 

Zinata Driežui skyrė daugiau laiko negu kiti. Į jį moteris žvelgė 
kaip į savo bausmę. Driežas taip ir neišmoko kalbėti, bet turėjo 
aštrią klausą ir galėjo neįtikėtinai greit judėti. Jis vertė savo aplinką 
bendrauti su juo. 

Lankydamasis namie Nosratas vengė Driežo, jis duodavo ber- 
niukui saldainių, paglostydavo jam galvą, bet tuo jo dėmesys ir 
baigdavosi. O kai guldavosi miegoti, kambario duris aklinai už- 
darydavo, kad Driežas negalėtų įropoti vidun. 

Vieną naktį Driežas kažkaip įsmuko į Nosrato kambarį. Jis 
atsigulė kamputyje ir iš vidinės kišenės išsitraukė knygą. 

Nosratas nežinojo, ką jam daryti su netikėtu svečiu, tad atsisė- 
dęs lovoje keletą minučių tyliai berniuką stebėjo. Jis norėjo kaip 
nors jam padėti, bet nežinojo kaip. Staiga Nosratui kilo mintis. 

— Eikš su manimi, - pakvietė jis Driežą. 

Šis išsekė paskui Nosrarą į kiemą, paskui klusniai kartu nusi- 
leido į rūsį. 

— Klausyk, kadaise Šahbalas namo parnešė mažą televizorių, jis 
norėjo tavo seneliui Alsaberiui parodyti Mėnulį. Alsaberis buvo 
naivus imamas, jis paslydo, įkrito į baseinėlį ir mirė, bet tas te- 
levizorius turėtų kažkur čia riogsoti. Jeigu tik rasiu, jis bus tavo. 

Žinai, tu gimei netinkamuose namuose. Pasaulis keičiasi, o čia 
viskas uždrausta. Supranti, ką turiu galvoje? 

Driežas pažvelgė į Nosratą nesuvokdamas, ką šis kalba. 

— Ir vis dėlto tau pasisekė. Jei būtum gimęs kitoje šeimoje, 
tave jau seniai būtų pardavę į cirką. Tau jie duoda meilę, o meilė 
žmogaus gyvenime labai svarbi. Nors šis namas — atsilikėlių. Jie 
visi dievobaimingi, ir ši baimė viską persmelkusi, jie bijo radijo, 
televizijos, muzikos, teatro, džiaugsmo, svetimų moterų, svetimų 
vyrų, jiems patinka tik kapinės. Tik ten jie gerai jaučiasi, tikrai tau 
sakau. Ar buvai kada nors su jais kapinėse? Ten patekę jie staiga 
ima elgtis kitaip, džiaugsmingai, jie puikiai jaučiasi numirėlių 
kaimynystėje. Todėl aš ir pabėgau iš čia labai jaunas. Eikš, pažiū- 
rėkim, kur tas televizorius, turbūt kažkur čia po visu šiuo šlamštu. 
Jeigu tik senelės jo neišmetė. Ak tos senelės, tu jų nepažinojai, 
jos buvo damos su charakteriu. Aš joms nepatikau. Bet gana apie 
tai. Jos iškeliavo į Meką ir niekuomet nebegrįžo, gudruolės. Va, 
regis, radau. Žiūrėk! Tavo mažas televizoriukas. Ši antena greitai 
pakeis visą tavo gyvenimą. Nagi pagalvokim, kur man jį padėti, 
kad niekas tau netrukdytų? Žiūrėk, ten ant stogo, toje pašiūrėje 
už kupolo. Kadaise ten buvo ir mano prieglobstis, skaitydavau 
purvinas knygiūkštes. Vėliau ten lizdą susisuko Šahbalas. Dabar, 
kai jis išvažiavo, tas užkaboris priklauso tau. 

Driežas laiptais nusekė paskui Nosrarą ant stogo. Šis pastatė 
televizorių ant staliuko prie Šahbalo lovos. 

— Ši lova dabar tavo, gulkis, parodysiu, kaip televizorius veikia. 

Driežas įropojo į lovą. Nosratas ištraukė televizoriaus laidą į 
lauką ir atsargiai pritvirtino mažą anteną prie sijos galo taip, kad 
niekas jos nematytų. 

— Dabar atidžiai žiūrėk, — pasakė ir įjungė televizorių. 

Ekrane pasirodė jauna išsidažiusi moteris raudona berankove 
suknele. 

— Neišsigąsk, vaikine! Pasaulis už šio namo sienų atrodo visiškai 
kitaip. Ar tau patinka moterys? O, manęs to net neklausk. Kada 
nors pasiimsiu tave drauge į Teheraną. Tiesą pasakius, šis televi- 
zorius per mažas, kada nors atvešiu tau didesnį. Bet dabar turi 
saugoti ir šitą, jis priklauso tau, niekas negali jo iš tavęs atimti. 
Jeigu kas panorės jį išsinešti, įkąsk jam. Apžiok alkūnę ir suleisk 
dantis iki kaulo. Supratai? 


Driežas ištisus metus išsaugojo savo paslaptį, tačiau vieną naktį 
Aga Džanas tyliai užkopė laiptais ant stogo ir pravėrė pašiūrės 
duris. 

Svečių nelaukęs Driežas vienu šuoliu šoko iš lovos ant televizo- 
riaus ir kaip didelis katinas ant jo atsigulė. Driežo galva juokingai 
nusviro vienoje jo pusėje, o kojos tabalavo kitoje. 

Aga Džanas kiek pastovėjo tarpdury, tada vėl uždarė pašiūrės 
duris, nuėjo prie mečetės laiptų ir jais nulipo žemyn. 

Ta diena Aga Džanui buvo ypatinga. Įvyko tai, apie ką jis negalėjo 
net pagalvoti. | 

Kažkas pasibeldė į duris. Driežas jas atidarė ir išvydo popietės 
saulėje spoksančias dvi dideles rudas arklio akis. Driežas įsikibo į 
durų kraštą ir pasitempė aukštyn, norėdamas geriau matyti, kas 
atėjo. Prie durų stovėjo didelis dviejų arklių traukiamas vežimas 
su dviem karstais. Skrybėlėtas vežikas juodu ilgu švarku sušuko: 

— Aga Džanai! 

Driežas skubiai nuropojo į Aga Džano darbo kambarį, parodė 
į duris ir suprunkštė. 

Kai Aga Džanas pamatė vežiką, iškart užsidėjo skrybėlę ir nuėjo 
prie durų. 

— Enna Iellah! - sušuko vežikas. 

— Enna Iellah! - avsakė Aga Džanas. — Kuo galiu padėti? 

— Turiu jums du mirusiuosius. 

— Mirusiuosius? Man? 

— Apgailestauju. Ne mirusiuosius, o viską, kas iš jų liko. 

— Iš ko? 

— Dviejų moterų iš Mekos. 

— Senelės! — pratarė šiek tiek nusigandęs Aga Džanas. 

— Prašyčiau čia pasirašyti, — kyštelėjo vežikas jam kažkokius 
popierius. 

— Akiniai, — prisiminė Aga Džanas. 

Driežas tuoj nuskubėjo į vidų ir atnešė jo skaitymo akinius. 

Tekstas buvo surašytas arabų kalba. Pirmiausia keli ajatai iš 
Korano, paskui — trumpas pranešimas, kad senelės rastos negyvos 
Hiros kalno grotoje prie Mekos. Hiros kalnas — švenčiausias kalnas 
islamo pasaulyje, ant jo Mahometas kas vakarą lipdavo pasikal- 
bėti su Alachu. Ir ant jo pirmą kartą nusileido angelas Džibrylis, 
apreiškęs Mahometui jo kaip pranašo misiją. 

Hiros kalne buvo maža grota, kurioje pranašas pasislėpė, kai 
vidury nakties turėjo iš Mekos bėgti į Mediną, nes priešai norėjo 
jį nužudyti lovoje. 

Kalno grota ir ta naktis buvo lemtingos islamo istorijoje. Kaip 
tik ta naktis (ar diena) yra pradinis islamo kalendoriaus taškas. 

Grota vėliau buvo praminta Vorų ola. 

Kai tik Mahometas įžengė į grotą, pasirodė voras ir apraizgė 
olos angą dideliu tinklu, kad niekas nesuprastų, ar kas viduje sle- 
piasi. Senelės toje grotoje ir pasislėpė. Jos padarė tai, kas iš pirmo 
žvilgsnio atrodė neįmanoma, policija prie jų kūnų rado testamentą. 

Istorija buvo tiesiog neįtikėtina. Grota, kasmet sutraukianti 
milijonus piligrimų, lankytojams buvo neprieinama. Ja galėjai 
grožėtis tik iš tolo. 

Jeigu dokumentas nemelavo, senelės turėjo patirti kažką ne- 
pakartojama. Toks netikėtumas Aga Džaną sujaudino, o kartu 
jo galvoje visiškai nebuvo vietos dviem karstams. Šiandien po 
šešių mėnesių turėjo grįžti jo sūnus Džavadas. Šiemet jis įstojo 
į Isfahano universitetą. Pirmą kartą taip ilgai sūnaus nebuvo na- 
mie. Džavadas studijavo fiziką, vėliau planavo įsidarbinti naftos 
gręžinių inžinieriumi. 

Žemės gelmėse netoli Senedžano buvo atrastas didelis gam- 
tinių dujų telkinys. Viena amerikiečių įmonė jau ketino įrengti 
gręžinius, tam universitete buvo įsteigta nauja studijų programa. 
Studijuoti ketino šimtai jaunuolių, tačiau sunkūs egzaminai atsijojo 
norinčiuosius, liko tik dvylika tinkamų kandidatų. Džavadas buvo 
vienas iš tų laimingųjų. Atrinktieji studentai lankė specialias iš 
Amerikos atvykusių naftos pramonės inžinierių paskaitas. Oficialiai 

jie buvo Isfahano universiteto studentai, bet jau greit pratęs moks- 
lus Šahzando naftos gamykloje už keturiasdešimties kilometrų nuo 
Senedžano, prižiūrimi amerikiečių naftos įmonės specialistų. Ten 
jie gyvens bendrabutyje ir galės kalbėtis tik angliškai. 

Šios studijos garantavo darbą netoli namų. Geriau nė būti 
negalėjo. Kai tėvai išgirdo, kad Džavadas priimtas, Fagri Sadata iš 
džiaugsmo neužmigo, o Aga Džanas spindėjo iš pasididžiavimo. 

Aga Džanas buvo viską parengęs ir ketino netrukus išvažiuoti 
su Fagri Sadata į centrinę stotį pasitikti sūnaus. 

— Kodėl šiuos karstus atvežėte į mano namus? — paklausė jis 
vežiko. — Jums reikėjo nugabenti juos į mečetę, galėjote mane 
perspėti telefonu ar pirma užsukti ir viską pranešti. Nemandagu 
vėlyvą popietę atsidurti su dviem karstais prie kieno nors durų. 
Ką man dabar daryti? 

— Atleiskite man, - atsakė vežikas. -Atgabenau jums tik du 
maišus, ne lavonus. 

— Maišus? Kaip suprasti - du maišus? — susierzinęs paklausė 
Aga Džanas. 

Vežikas užlipo ant vežimo, atidarė vieną karstą ir išėmė iš jo 
maišą. Paskui atidarė antrą ir išėmė iš jo kitą panašų. Pakėlęs juos 
virš galvos vyras pasakė: 

— Žiūrėkit, jie atsiuntė tik šituos du maišus. Imsite juos ar 
grąžinti atgal? 

— Tai kodėl šituos maišus gabenate tokiuose dideliuose kars- 
tuose? Kodėl atvykote su vežimu, pakinkytu dviem arkliais, ir dar 
taip vėlai? 

— Visiškai suprantu jūsų reakciją, bet esu tik vežikas. 

Aga Džanas greitai įspraudė kelis banknotus vežikui į kišenę, 
paėmė maišus, nuėjo į vidų ir uždarė duris. 

— Kas nutiko? — iš viršutinio aukšto pasigirdo Fagri Sadatos 
balsas. 

Aga Džanas paslėpė maišus sode po dviem dideliais moliūgų 
lapais ir atsakė: 

— Nieko, nieko ypatingo! Ar jau susiruošei? Mums jau reikia 
važiuoti! Kitaip pavėluosim! 


Raudona saulė jau grimzdo už dykumos horizonto, kai Aga 
Džanas sėdo už savo fordo vairo ir išvažiavo su žmona į stotį. 

Fagri Sadata apsiverkė iš laimės, pamačiusi iš traukinio išlipantį 
savo sūnų. Jis visada buvo jos numylėtinis. Prieš šešis mėnesius, dar 
prieš jam išvykstant į Isfahaną, kiekvieną vakarą ji pabučiuodavo 
sūnų prieš miegą. O dabar jis grįžo su juodais ūsiukais ir ilgokais 
plaukais. 

Fagri Sadata pati jį išaugino. Ji nenorėjo, kad Džavadas būtų 
pernelyg įtrauktas į mečetės reikalus, politiką ar turgų. Troško sūnų 
išauklėti laisvai, kad vėliau jis pats pasirinktų savo kelią. Dabar ji 
skynė šio sprendimo vaisius. Jos sūnus visiškai nepanėšėjo į reli- 
gingą jaunuolį. Sadatai patiko ir ilgi jo plaukai. Dabar Džavadas 
labiau priminė dėdę Nosratą negu savo tikrą tėvą. 

Namie jis nesirūpino mečetės reikalais. Fagri Sadata džiaugėsi, 
kad Aga Džanas ne jį, o Šahbalą pasirinko savo sekėju. Ji nežinojo, 
kad Aga Džanas buvo nusivylęs Šahbalu ir dabar visas savo viltis 
dėjo į sūnų. 

Šito su Fagri jis dar neaptarė. 

Prieš kelis mėnesius, kai Šahbalas telefonu kalbėjosi su Aga 
Džanu turguje, vaikinas paskambino ne tiesiogiai. Šahbalas su- 
rinko saugyklos telefono numerį. 

Aga Džanui pasakė, kad jam skambina. 

— Kas tai? 

— Verslininkas iš Teherano. 

— Kodėl jis skambina šiuo numeriu? 

— Sako, kad jau porą kartų mėgino jums prisiskambinti, bet 
niekas neatsiliepė. 

Aga Džanas nuėjo į saugyklą ir pakėlė telefono ragelį. 

— Atleiskite, Aga Džanai, kad jus taip trukdau. Bijau, kad jūsų 


telefono klausomasi. Noriu pasakyti, kad nesirūpintumėte, jei kurį 

laiką negrįšiu namo. Šiuo metu tvarkau kelis reikalus. Norėjau iš- 
girsti jūsų balsą. Ar galėtumėte visiems perduoti mano linkėjimus? 
— Būtinai perduosiu. Tesaugo tave Dievas, vaikine! 
Šahbalas nenorėjo nieko aiškinti. Aga Džanas tai suprato. 
Žinoma, dabar jis neketino aptarinėti to su Fagri Sadata. Šian- 
dien jai buvo tikra šventė, jis nenorėjo jos sugadinti. 


Vakaras buvo malonus, visi ilgai sėdėjo už stalo, visiems buvo 
linksma. Šiaip Zinata tokį vakarą papasakodavo kokią nors istoriją, 
bet šiandien jos nebuvo namie. 

Aga Džanas nežinojo, kad Zinata palaiko ryšius su Komu. Iš 
ten ji gavo nurodymą suvienyti moteris per Korano pamokas. 

Kad tradicija nenutrūktų, Zinatos pareigas perėmė Muedzinas, 
jis papasakojo istoriją apie pranašą Joną: 

— Nusiminęs pranašas Jona visam laikui išvyko iš namų. Jo sekė- 
jai nustebo ir nuliūdo. Jona nusigavo iki jūros, pamatė ten į didelį 
laivą lipančius žmones ir nusprendė keliauti drauge su jais. Tris 
naktis ir tris dienas laivas plaukė, o ketvirtą staiga sutemo, iš van- 
dens išniro didelė žuvis ir užstojo laivui kelią. Keliautojai nežinojo, 
ką daryti, nes žuvis nesitraukė. Vienas senas, prityręs keliautojas, 
perplaukęs daugel jūrų, tarė: „Tarp mūsų yra žmogus, padaręs nuo- 
dėmę. Turime jį atiduoti žuviai, kitaip ji nepasitrauks.“ - „Žuvis 
atplaukė manęs, galite mesti mane į jūrą ir plaukti toliau“, - pasiūlė 
Jona. „Pažįstame tave, - atsiliepė kai kurie keleiviai. — Esi teisingas 
vyras, negalėjai padaryti ko nors nuodėmingo. Mes pažįstame ir 
tavo tėvą, jis taip pat doras žmogus, ne, tu ne tas, kurio nori žuvis.“ 
Jona žinojo, kad žuvis atplaukė jo, ir pasakė: „Tai mano ir mano 
Dievo reikalas. Todėl žuvis ir atplaukė.“ Jis užlipo ant laivo borto 
ir iššoko į vandenį. Žuvis iškart jį prarijo ir panėrė į vandenį. 


Namiškiai tyliai sėdėjo galvodami apie istoriją, ir staiga iš kiemo 
atsklido keisti garsai. 

Aga Džanas ėmė klausytis. 

— Kas čia? Kas čia per garsas? - paklausė Muedžzinas. 

Aga Džanas išėjo į lauką ir pamatė, kad dangus neįprastai su- 
temo. 

— Girdžiu debesis skraidančių vabalų, — pasakė Muedzinas. 

— Skėriai! — garsiai sušuko Aga Džanas. - Uždarykite visus 
langus! 

Bet buvo per vėlu, tūkstančiai skėrių įskrido vidun, oras nusi- 
dažė geltonai, tarsi iš dykumos būtų atpūtusi smėlio audra. 

Moterys prisidengė galvas čadromis ir išbėgo uždaryti kambarių 
durų ir langų. 

Ahmadas puolė į biblioteką, o Aga Džanas nulėkė uždaryti 
rūsio angų. 

Skėriai leidosi ant stogų, medžių, sodų, net į baseinėlį ir suskato 
viską plikai graužti. 


Retkarčiais skėriai atkeliaudavo iš tolimų Rytų miestų, tarkim, 
Mekos, ir užpuldavo miestą. Tik viską plikai nugraužę vabzdžiai 
pasitraukdavo į vynuogynus, o vėliau pradingdavo už kalnų. Bet 
tokio milžiniško jų būrio kaip vakar dar niekas nebuvo matęs, 
senoliai tik iš savo tėvų buvo girdėję. 

Bibliorekoje gulėjo knyga, aprašanti skėrių antpuolį, ištikusį 
miestą prieš penkiasdešimt metų: 


„Jie atskrido gausiu būriu, koks milijonas. Pasaulis aptemo. Jie 
buvo piršto didumo, žemės spalvos, negalėdavai jų atskirti, jeigu 
jie nutūpdavo ant žemės, o kai pakildavo, atrodė, kad juda visa 
žemė. Žmonės su puodais ir šaukštais rankose lipo ant stogų ir 
kėlė triukšmą, daužė šaukšrais į puodus ir taip tikėjosi išgąsdinti 
skėrius. Bet vabzdžiai buvo kurti triukšmui. Tada žmonės sukūrė 
laužus ir vylėsi skėrius išbaidyti dūmais, bet ir dūmai jiems negalėjo 
pakenkti. Galiausiai visi pasiėmė po Koraną ir ėmė garsiai skaityti 

Soleimano surą: „Slėnis buvo padengtas tunto skruzdėlių, tarsi 
užklotas juoda marška. Kukutis, Soleimano pasiuntinys, praskrido 
virš slėnio ir sušuko: 

— Skruzdės! Ar negirdėjote? Vyras, kuris į jus kreipėsi, yra Solei- 
manas, jis kalba gyvūnų kalba. Jis keliauja pas Sabos karalienę. Ar 
negirdėjote apie gražiąją Sabos karalienę? Traukitės į šalį. Užleiskite 
kelią! Leiskite kariuomenei keliauti! Dėl Soleimano! Dėl gražiosios 
Sabos karalienės! Nutiks didingas dalykas. Pasitraukit į šalį! 

Iš pradžių. skruzdėlės neklausė, bet paskui jos pajudėjo ir pra- 
dingo slėnio gilumoje.“ 


Vos išaušus skėriai pasitraukė ir nuskrido kalnų link. Jie pli- 
kai nugraužė medžius ir sodus, o baseinėlyje plūduriavo tik žuvų 
griaučiai. Skėriai pasiėmė ir seneles. 

„Visi ženklai rodo, kad nutiks baisūs dalykai, - pagalvojo Aga 
Džanas, žiūrėdamas pro savo langą į kiemą. — Skėriai šiaip sau 
neatskrenda.“ 

Jis įkišo ranką į vidinę kišenę ir palietė Koraną. 

Prisiekiu saule ir jos rytmečio šviesa! 

Ir mėnuliu, kuris naktį seka! 

Ir diena, kuri apšviečia mėnulį! 

Ir naktimi, kuri dieną uždengia! 

Prisiekiu dangumi ir tuo, kuris jį surentė! 


Muedzinas niūniavo savo lovoje. 


Nuo skėrių antplūdžio praėjo septynios dienos. Muedzinas vis 
dar gulėjo lovoje. 

— Muedzinai, kodėl užsidarei kambaryje? — paklausė jo Aga 
Džanas už durų. - Kodėl neišlendi į lauką? 

— Nedrįstu. 

— Kaip nedrįsti? Ko tu bijai? Kas yra? — apipylė Muezdiną 
klausimais Aga Džanas, atsargiai žengdamas į kambarį. 

— Laikrodis mano galvoje sustojo. Nebežinau, kiek valandų. 

— Tu tiesiog pavargai, Muedzinai, — atsakė jam Aga Džanas. — 
Tai dėl puodų dirbtuvės, dėl to, kad nebegali savo dirbinių par- 
duoti. 

— Ne, kalta ne dirbtuvė, viskas per tuos skėrius. Kai jie pasirodė, 
mano laikrodis nustojo tiksėjęs. Nebedrįstu išeiti pro duris, pulsiu 
į paniką, kai žmonės pradės klausinėti, kiek valandų, koks dabar 
zaman, laikas. 

Pirklys, pardavinėjęs Muedzino dirbinius, nutraukė su juo su- 
tartį. Turgų užplūdo tokia gausybė naujų pigių daiktų iš plastiko, 
kad niekas nė nebežiūrėjo į molinius puodus. Tačiau Muedzinas 
negalėjo liautis dirbęs, jis nuolat lipdė lėkštes, vazas, vandens ąso- 
čius ir krovė juos dirbtuvėje; kai molinukai užpildė visą rūsį, jis 
ėmė juos statyti sode tarp augalų, o kai nebeliko vietos ir šičia, kar- 
tu su Driežu kabarojosi ant mečetės stogo ir rikiavo puodus tenai. 


Muedzinas dar tris dienas pragulėjo lovoje. Tik dešimtą naktį 
jo laikrodis vėl ėmė tiksėti. 

— Trys minutės po dvyliktos, - sumurmėjo Muedzinas ir pra- 
džiugęs atsisėdo lovoje. 

Jis pakreipė galvą klausydamasis, ar tik negirdi atsidarant lau- 
kujų durų. Tada jau aiškiai išgirdo žingsnius kieme, artėjančius 
prie Aga Džano darbo kambario. 

— Šahbalas, — suvokė jis iškart. 

Atsikėlė norėdamas jį pašaukti, bet susitvardė, nes suprato, 
kad Šahbalas taip vėlai neitų į Aga Džano kambarį, jeigu neturėtų 
rimtos priežasties. Dabar reikėjo palūkėti. Šahbalas tuoj užsuks 


ir pas jį. 


Kai Aga Džanas išvydo tarpdury stovintį Šahbalą, iškart supra- 
to: „Jis pasikeitė.“ 

Šahbalo veide nieko nebeliko iš to jaunuolio, kadaise gyvenusio 
šiuose namuose, — prieš Aga Džaną stovėjo vyras. 

Aga Džanas atsistojo, apkabino Šahbalą ir pasiūlė sėstis: 

— Mano sūnau, kaip tau sekasi, visai mus pamiršai, taip ilgai 
nieko apie tave negirdėjau. 

— Tai ilga istorija, Aga Džanai, bet pasakysiu viską trumpai 
drūtai: aš laimingas ir man gerai klojasi. 

Aga Džanas suprato, kad daugiau nereikia klausinėti, todėl 
pasakė: 

— Puiku, tai viskas, ką norėjau žinoti, — jis nutilo, kad duotų 
Šahbalui progą viską papasakoti pačiam. 

— Dabar universitete neramu, — pradėjo šis iškart. — Šiandien 
Teherane lankėsi Amerikos viceprezidentas. Studentai užtvėrė kelią 
iš oro uosto į rūmus, bet buvo brutaliai specialiųjų būrių išvaiky- 
ti. Maištininkai atsitraukė ir persigrupavo, ketindami įsiveržti į 
Amerikos ambasadą. Ten budėjęs policijos būrys juos sulaikė, kilo 
muštynės, kažkas pro ambasados langus įmetė į vidų Molotovo 
kokteilių, užsidegė pastato fasadas. Staiga pasirodė malūnsparnis, 
jis ėmė į visus aklai šaudyti, du studentai žuvo, daugelis buvo su- 
žeisti. Dabar policija visur ieško studentų, sukėlusių maištą. Jie visi 
pabėgo. Aš irgi. Noriu kelias dienas pasislėpti kur nors mečetėje, 
kol viskas aprims, jeigu, žinoma, neprieštarausite. 

— Prieštarausiu? — paklausė nustebęs Aga Džanas. - Supratingai 
pasielgei, kad grįžai namo, čia būsi saugesnis negu bet kur kitur, 
čia galiu tau labiau pagelbėti negu Teherane. 

— Dėkoju jums. 

— Už ką? 

— Aš palikau šiuos namus, bet kai tik imu dėl ko nors abejoti 
ar pasijuntu nesaugus, iškart prisimenu jus. Šis namas man visada 
buvo saugus užutekis. Ačiū už šį jausmą, kurį man perteikėte. Dė- 
koju ir už jūsų auklėjimą. Kai čia gyvenau, ne iki galo suvokiau, 
kas esu. Dabar jau žinau, — iš manęs padarėte stiprų vyrą. 

Aga Džaną nustebino Šahbalo dėkingumas. 

— Tu iš tiesų išaugai sumanus vyras, aiškiai išsakai savo jaus- 
mus, — atsakė jis. 

— Turiu dar šį tą jums papasakoti, — toliau kalbėjo Šahbalas. — 
Grįžau traukiniu, kuris važiavo pro Komą; vos įvažiavau į miesto 
stotį, mane pasitiko netikėtas vaizdas. Šimtai jaunų imamų buvo 
užblokavę stotį, jie stovėjo ant bėgių ir neleido traukiniams pa- 
judėti iš vietos, jie skandavo: „La i/laba illa Allah! Nėra jokio 
kito Dievo, tik Alachas!“ Niekada nebuvau matęs tokios galingos 

demonstracijos. Imamų balsas skambėjo labai kovingai. Kome 
pamačiau naują pasipriešinimo būdą: ajatolos pakeitė taktiką. 
Imamai, kurie anksčiau nieko nenorėjo girdėti apie traukinius, 
dabar stovėjo ant bėgių. Vienas dar visai jaunas dvasininkas kaip 
katinas užsikabarojo ant stoties salės sienos ir ant įrėminto šacho 
portreto užklijavo Chomeinio atvaizdą. Negalėjau patikėti savo 
akimis. Greitai nutiks svarbūs įvykiai. Ar palaikote ryšį su Komu? 

Tai buvo netikėtas klausimas. Ne, su Komu Aga Džanas ne- 
bepalaikė jokio ryšio, pastaraisiais metais jam nepaskambino nė 
vienas ajatola. Po Šahbalo pasakojimo Aga Džanas pajuto, kad 
pavėlavo į ajatolų traukinį, jau pajudėjusį iš stoties. 


Naktį, be trylikos minučių pirmą, Muedzinas gretimoje garve- 
lėje išgirdo žingsnius. Jis pažino eiseną, bet niekaip neprisiminė, 
kieno ji. Tada puodžius išgirdo, kaip kažkas krapšto laukujų durų 
spyną. Muedžzinas atsikėlė, basas tylutėliai nutipeno į Aga Džano 
darbo kambarį ir sušnibždėjo: 

— Girdžiu kažką gretimoje gatvėje. Kažkas stovi prie durų! 

— Eik į kurį nors iš minaretų! — iškart paliepė Aga Džanas 
Šahbalui. 

Šahbalas greitai pabučiavo tėvą, užlipo ant stogo, iš pašiūrės 
pasiėmė antklodę, atsidarė kairiojo minareto angą, įropojo vidun 
ir užsidarė. 

Aga Džanas netikėtai pamatė vidury kiemo šlapiais drabužiais 
stovintį sutrikusį Driežą. 

— Nestovėk čia! Greitai eik į viršų, — sušnibždėjo jam Aga Džanas. 

Paskui ramiai žengė prie durų ir atidarė jas. 

Prie durų, laikydamas raktą rankoje, stovėjo barzdotas vyras 
su akiniais ir skrybėle. Aga Džanui jis buvo jau matytas, bet ne- 
prisiminė kur. 

— Man regis, mudu pažįstami, bet tamsoje prastai matau, — 
pasakė nepažįstamajam Aga Džanas. - Kuo galėčiau jums padėti? 

Vyras nusiėmė skrybėlę. Tik dabar Aga Džanas jį pažino, nors 
ne iš karto. Prieš jį stovėjo Galgalas, Driežo tėvas. Jis atrodė pa- 
senęs. 

— Salam eleikom, - pasisveikino Galgalas. 

Aga Džanas staiga suglumo ir nebežinojo, kaip jam elgtis. Gal- 
galas sugriovė Sedikai gyvenimą, paliko ją besilaukiančią nesveiko 
vaiko ir išvažiavo į Iraką pas Chomeinį. O dabar, po šitiek metų, 
staiga išdygo prie jų durų. 

— Kuo galėčiau jums padėti? — šaltai paklausė Aga Džanas ir 
uždarė už savęs duris. 

— Keliavau po visą šalį skelbdamas Chomeinio žinią. Šiandien 
atvažiavau į Senedžaną, turguje susitikau su grupe pirklių, maniau, 
ateisite ir jūs, bet nustebęs pamačiau, kad jūsų nėra. Šiąnakt man 
vėl reikia išvykti į Iraką ir turiu vieną prašymą. Gal galėčiau pasi- 
kalbėti su savo žmona? 

— Teisėtai ji jau nebe jūsų žmona. Jeigu vyras palieka savo žmoną 
ilgam laikui be jokio ryšio, santuoka nutraukiama. Turėtumėte tai 
žinoti geriau už mane. Todėl neturite jokio pagrindo su ja susitikti. 

— Žinau, bet vis tiek, galbūt ji pati nori mane pamatyti. 

— Čia aš sprendžiu! Ji nenori jūsų matyti! — atkirto Aga Džanas. 

— Bet su ja susilaukiau sūnaus, turiu teisę su juo pasimatyti. 

— Taip, bet mums visiems bus geriau, jeigu dabar grįšite, iš kur 
atkeliavęs, ir mes pamiršime šį susitikimą, — atsakė jam Aga Džanas 
kiek švelnesniu tonu. 

— Tiesą pasakius, neketinau užeiti, jau sėdėjau automobilyje pa- 
sirengęs išvažiuoti, bet negalėjau, panorau juos pamatyti. Suprantu 
jūsų pyktį, bet esate išmintingas vyras, juk viskas dėl politikos, dėl 
amerikietiško režimo, norėdamas jį nugalėti turi būti pasiryžęs 
paaukoti savo kūną, savo žmoną ir vaiką, kitaip nieko neišeis. 
Nebuvo kito pasirinkimo. Tam buvo reikalinga auka. 

— Neturiu laiko vidurnaktį klausytis šitų nesąmonių, — nutraukė 
jį Aga Džanas. Ranka jis parodė jam gatvę. 

Iš po tamsių akinių Galgalas metė į Aga Džaną piktą žvilgsnį 
ir tarė: 

— Jeigu varote, išeisiu. Bet mes dar susitiksim! 

Jis apsisuko ir nužingsniavo. 


Lovoje Aga Džanas papasakojo Fagri Sadatai apie netikėtą savo 
susidūrimą su Galgalu. Juodu persimetė keliais žodžiais, bet buvo 
pernelyg pavargę, kad imtų tą įvykį aptarinėti. 

Rytojaus vakarą Fagri pasibeldė į Aga Džano darbo kambario 
duris: 

— Man reikia su tavim šnektelėti! 

— Užeik, — pakvietė kiek nustebęs Aga Džanas. 

Fagri atsistojo vidury kambario ir išbėrė: 

— Man regis, Zinata su Galgalu palaiko ryšį, manau, Zinatai 
leidus jis pasimatė su Sedika. 

— Ką? Ką čia kalbi? Iš kur žinai? — paklausė suglumęs Aga 
Džanas. 

— Spėju, kad juodu bendradarbiauja. Man regis, Galgalas suvedė 
Zinatą su Komu. Ir ši užuodė valdžią. Matau iš jos laikysenos. Ar 
nepastebėjai, kad ji daugiau neateina į mūsų mečetę? Pasisaugok 
Žinatos, nepasitikiu ja. Ji krečia keistus dalykus. 

Viskas, ką sakė Fagri Sadata, galėjo būti tiesa, bet kodėl jis pats 
apie tai nepagalvojo? 

— Turiu tau pasakyti tai, ko šiaip jau negalėčiau pasakoti, bet 
kadangi viskas nuėjo taip toli, privalai žinoti. Galgalas buvo susi- 
tikęs su Sedika dar anksčiau. Ir, man rodos, tai buvo ne šiaip sau 
paprastas susitikimas. Sedika vėl striksi po kiemą. 

— Ką? Negali būti! Čia tik bobų paistalai! 

— Ne, jokie paistalai. Įžvelgi menkiausias permainas turguje, bet 
kodėl nepastebi jų savo namuose? Kai ant laiptų išgirstu Zinatos 
žingsnius, nejučia apsigaubiu čadra. Jos akivaizdoje nebedrįstu net 
dažytis, jaučiuosi taip, lyg į mane žiūrėtų svetimas vyras. Nežinau, 

ką ji veikia, nesuprantu, su kuo ji palaiko ryšius, bet jos žvilgsnis 
pasikeitė. Tą patį jaučiu ir per mūsiškius moterų susirinkimus. 
Niekas nedrįsta nė žodžio pratarti, kai šalia yra Zinata. Anksčiau 
šie susibūrimai man būdavo tokie smagūs, o dabar susirenka bū- 
relis neišauklėtų moterų, kalbančių tik apie šariatą. Zinata viskam 
vadovauja. 

Aga Džanas susmuko kėdėje. 

Kažkas pasibeldė. 

— Kas čia? 

— Kino teatras rūksta, - nuskambėjo Godsi balsas už durų. 

— Ką čia veiki taip vėlai vakare? — paklausė Aga Džanas. 

Jis iškart atsistojo ir atidarė duris. 

Virš miesto centro pažeme driekėsi platus dūmų kamuolių 
šleifas, ugniagesių automobiliai triukšmingai lėkė gaisro link. 

„Galgalas!“ — toptelėjo Aga Džanui, bet jis nepasidalijo savo 
įtarimu su Fagri, tik apsirengė ir išskubėjo į miesto centrą. 

Visur buvo pilna policijos automobilių, pro šalį zujo greitosios 
pagalbos mašinos, vežančios sužeistuosius į ligoninę. Kino teatre 
sprogo bomba ir nusinešė trijų žmonių gyvybes, daugiau nei šimtas 
buvo sužeisti. 


Po savaitės bomba sprogo Isfahano kino teatre, ten žuvo dar 
daugiau žmonių, nors režimas apie įvykius nepranešė, apie tai 
nebuvo rašoma ir laikraščiuose. 

Paskui galingas sprogimas nuaidėjo per amerikiečių filmo prem- 
jerą didžiausiame šalies kino teatre pietuose, Abadano mieste. 
Bomba sprogo praėjus vos keturiasdešimčiai dienų po antpuolio 
Isfahane. Žuvo keturi šimtai septyniasdešimt šeši žmonės, dar 
daugiau buvo sužeistų. 

Naujiena pateko į pirmus visų pasaulio laikraščių puslapius. 

Šachas girdėjo Chomeinio žingsnius, bet negalėjo įsivaizduoti, 
kad ajatola per tokį trumpą laiką į vieną būrį sutelktų visas šalies 

mečetes ir prekyvietes. Paskutiniai įvykiai turėjo kelti šachui susirū- 
pinimą, tačiau savo pareigūnų pateikiamose ataskaitose jis nerado 
nė žodžio apie gresiantį liaudies sukilimą. Valdovas tegirdėdavo 
pranešimus apie žmonių pasitenkinimą ir didelį jų dėkingumą. 
Vakarų šalys juo visiškai pasitikėjo. Tad jis nematė jokio reikalo 
nerimauti dėl puolimų. 

Tačiau viso pasaulio akys buvo nukreiptos į Iraką, kur tremtyje 
vis dar gyveno Chomeinis. 

Penktadienio maldos laiku per BBC radijo stoties persiškų 
žinių programą Chomeinis paskelbė: „Mes to nedarėme. Mes ne- 
vykdome tokių nusikaltimų! Kaltę turi prisiimti slaptoji tarnyba!“ 

Ši žinutė tapo istoriniu įvykiu: pirmą kartą imamas, ajatola, 
kreipėsi į pasaulį per radiją. Senyvo Chomeinio balsas skambėjo 
kaip niekad kovingai. Jis net neištarė žodžio „šachas“, niekinamai 
pavadino jį antruoju vardu — Reza: „Tas Reza griežtai kalba, ir 
tegul. Jis — niekas, tik tarnas! Ateisiu ir nusuksiu jam ausį. Net 
nekviečiu jo į kovą, jis to nevertas. Iššūkį metu Amerikai!“ 

BBC pranešė, kad ateinantį penktadienį Teherane vyks de- 
monstracija. Ši žinia sprogo kaip galinga bomba. 

Šachas nesuprato, kodėl žmonės nori demonstruoti: jo žinio- 
mis, visi buvo patenkinti. Jis taip pat nesuvokė, kaip toks sąmyšis 
galėjo kilti — juk policija ir slaptoji tarnyba padėtį šalyje griežtai 
kontroliavo. 


Tą lemtingą penktadienį tūkstančiai Teherano turgaus preky- 
bininkų išėjo į gatves ir pasuko į Medžliso* aikštę, kurioje sto- 
vėjo parlamento rūmai. Tūkstančiai žmonių, ką tik išklausiusių 
penktadienio maldos ir išėjusių iš mečečių, prisidėjo prie minios 
šoninėse aikštės gatvelėse. 

Kai žmonių prisirinko pilna aikštė, minia siūbtelėjo į šacho 
rūmų pusę. Pirmose demonstracijos gretose žengė vien jauni ima- 


* Irano parlamentas. (Vert. past.) 

mai, o visų priešakyje ėjo vienas vienužis dar gana jaunas, iki šiol 
niekam nematytas ajatola nepaprastai madingu imamo drabužiu. 

Dažniausiai tradiciniai imamai neskirdavo jokio dėmesio savo 
išvaizdai, tačiau šis dvasininkas buvo visiškai kitoks. Jis žingsniavo 
tiesus, jo barzda buvo išpuoselėta, balti marškiniai — rūpestingai 
išlyginti, o geltonos šlepetės traukė visų akis. 

Ajatolos niekas nepažinojo, niekas nebuvo anksčiau jo matęs. 
Prieš savaitę apsimetęs prekybininku, vilkėdamas puikų anglišką 
kostiumą ir užsidėjęs skrybėlę, jis atvyko iš Irako į šalį per Dubajų. 
Pirmoji demonstracija pavyko. BBC pranešė, kad Teherano gatvėse 
prieš šacho valdžią protestavo tūkstančiai žmonių, iš žinutės buvo 
aišku, kad miniai vadovauja jaunoji imamų karta. 

Visi rytiniai laikraščiai išspausdino nuostabą keliančio ajatolos 
nuotrauką. 

„Kas šis vyras?“ — antraštėse klausė svarbiausias šalies dienraštis 


Keyban. 


Šis maždaug penkiasdešimt penkerių metų vyras buvo Isfahane 
gimęs ajatola Beheštis. Pagal šiitų dvasininkų hierarchiją, tuo metu 
jis buvo vienas jaunesnių ajatolų. 

Ugningo charakterio ajatola Beheštis vadovavo iraniečių meče- 
tei Hamburge. Ši šventykla buvo svarbiausia Europos šiitų mečetė. 

Beheštis buvo pirmas imamas, išgirdęs revoliucijos žingsnius. 
Jis kaipmat paliko savo mečetę ir iškeliavo į Iraną padėti Cho- 
meiniui. 

Ilgą laiką pragyvenęs Vokietijoje, Beheštis pažinojo Vakarų 
pasaulį iš vidaus. Jis buvo kaip tik tas talentingas žmogus, kurio 
senajam Chomeiniui stigo norint įgyvendinti savo svajonę - įkurti 
Islamo respubliką. 

Beheštis žinojo rytietiškų pasakojimų vertę ir hilmavimo ka- 
meros galią. Jis planavo patraukti Vakarų televizijų dėmesį ir su- 
žavėti Chomeinio asmenybe: „Senas ajatola, sėdintis ant persiško 

kilimo. Jis gyveno tremtyje, mito duona ir pienu ir... metė iššūkį 
Amerikai!“ 

Chomeinis, priešingai, nieko neišmanė apie modernųjį pasaulį, 
jam vis dar buvo sunku net ištarti žodį „radijas“. 

Buvo jau vakaras, kai Beheštis pasibeldė į Chomeinio būsto 
duris Nadžafabade. 

Galgalas atidarė. 

— Esu Beheštis, Hamburgo mečetės imamas, atvykau asmeniš- 
kai pasikalbėti su ajatola, — prisistatė atvykėlis. 

Tomis dienomis viskas vyko Chomeinio bute prižiūrint Gal- 
galui. Čia visada užsukdavo daug piligrimų, norinčių susitikti su 
ajatola. 

Galgalas nebuvo sutikęs Beheščio anksčiau, nieko nebuvo apie 
jį ir girdėjęs, bet jam iškart patiko įspūdinga šio laikysena ir ma- 
dinga išvaizda. 

— Ar galėčiau sužinoti, apie ką ketinate kalbėtis su ajatola? — 
paklausė Galgalas. 

— Suprantu jūsų smalsumą, tačiau šia tema norėčiau pasikalbėti 
su ajatola dviese. 

Galgalas nuvedė Beheštį į svetainę, paprašė tarno atnešti svečiui 
stiklinę arbatos ir tarė: 

— Malonėkite truputį luktelėti. 


Chomeinis irgi nepažinojo Beheščio, bet draugavo su jo tėvu, 
kai šis dar buvo gyvas. Pastarasis tuo metu vadovavo įtakingai 
Isfahano džamiu mečetei. 

— Ajatola pažinojo jūsų tėvą, jis džiaugiasi galėdamas jus pri- 
imti, —- pasakė Galgalas ir palydėjo svečią į paprastą biblioteką, 
kurioje ant patiesto kilimo sėdėjo senasis ajatola. 

Beheštis įėjo į kambarį ir linktelėjęs Chomeiniui uždarė duris. 

Alef Lam Raa. 

Mes niekada iš anksto nežinosim 
Kokie Jūsų sumanymai 

Seku Jus 

Seku Jus paklusniai. 


Niekas tiksliai nežinojo, kas dedasi, ir staiga niekieno nelauktas 
ir nepastebėtas Paryžiaus Šarlio de Golio oro uoste pasirodė senasis 
Chomeinis. 

Jis atvyko su palyda: Chomeinį lydėjo Beheštis, Galgalas ir 


senojo ajatolos žmona Batula. 


Per keturiolika tremties metų Irake Chomeinis nė karto nebu- 
vo išvažiavęs iš Nadžafabado miesto. Kasdien pusę šešių ryto jis 
pabusdavo, sukalbėdavo saulėtekio maldą ir paskaitydavo Koraną. 

Pusę aštuonių ištikima ajatolos žmona atnešdavo jam pusryčius. 
Iki pusės pirmos jis dirbdavo mažoje savo bibliotekoje. Tada atei- 
davo vidurdienio maldos metas. Papietavęs Chomeinis trumpai 
nusnūsdavo ir vėl eidavo darbuotis iki ketvirtos valandos. Pavakary 
jis priimdavo lankytojus, dažniausiai kilimų pirklius iš Irano, su 
reikalais keliaudavusius į Iraką. Tarp jų būdavo ir musulmonų 
sukilėlių, kurie susitikdavo su juo persirengę pirkliais. Jie ir palaikė 
slaptą ryšį tarp Chomeinio ir Komo ajatolų. 

Žiemą Chomeinis visą dieną praleisdavo bibliotekoje, o pava- 
sarį ir vasarą po šeštos valandos, kai šiek tiek atvėsdavo, darbuo- 
davosi sode. 

Pavakary nusiprausdavo veidą ir rankas, užsimesdavo ant pečių 
apsiaustą ir eidavo į Šventojo Alijaus mečetę. 

Atsilikusi per gerus tris metrus paskui jį sekdavo žmona. 

O dabar jis stovėjo atsirėmęs į oro uosto vežimėlį šalia bagažo 
juostos Paryžiaus Šarlio de Golio oro uoste. 

Pasiėmusius savo bagažą keleivius pasitiko didžiausios Pary- 
žiaus persiškų kilimų parduotuvės savininkas ir autobusiuku nu- 
vežė į Nofl le Šato priemiestį, kur iš anksto jiems buvo parengtas 
namas. 


Maždaug prieš šešiasdešimt metų Chomeinis išvažiavo iš gim- 
tojo kaimo į Komą, kur rengėsi tapti imamu. 

Gimtajame jo kaime nebuvo nei mašinų, nei kelio, kuriuo jos 
būtų galėjusios važinėti. Per kalnus jis pėsčias nusigavo į Arako 
miestą, iš jo į Komą ketino dardėti vežimu. Tik po dešimtmečio 
chanas Reza, šacho tėvas, šalį modernizuos ir leis britams nutiesti 
geležinkelius. 

Arake Chomeinis nustebo išvydęs sunkvežimį, kuriuo vienas 
armėnas vežiojo piligrimus į Komą. Sunkvežimyje tilpo dešimtys 
maldininkų, tarp jų atsidūrė ir Chomeinis. 

Chomeiniui tai buvo nepamirštama kelionė, nors kai sunkve- 
žimis stačiomis kalvomis galiausiai pasiekė Komą, jį pykino visa 
persmelkiantis degalų kvapas. 

Vėliau, jau tapusį ajatola, jį visur vežiodavo madingu merse- 
desu, tačiau kaskart įlipusį į automobilį Chomeinį supykindavo 
degalų kvapas. 

Dabar, vežamas autobusiuku Paryžiaus gatvėmis į ramų prie- 
miestį, jis vėl pajuto tą erzinantį kvapą. 

Beheštis buvo viskam iš anksto pasirengęs: vos įlipęs į autobu- 
siuką iš savo krepšio išsitraukė užrašų knygelę ir griebė telefoną. 

Tuo metu amerikiečių televizijoje ABC dirbo jauna žurnalistė 
iš Irano. Beheštis surinko jos telefono numerį ir pranešė, kad 
Chomeinis iš Nadžafabado persikėlė į Paryžių ir iš čia vadovaus 
Irano revoliucijai. 

Jis taip pat pridūrė, kad jeigu ABC televizija pasiskubins, galės 
gauti pirmą ajatolos interviu Paryžiuje. Jeigu ne, jis iškart skam- 


binąs BBC. 


Rytojaus dieną prie Chomeinio būsto sustojo ABC televizijos 
automobilis. 

Paryžiuje buvo dar popietė, o Irane jau brėško vakaras. 

Susijaudinęs Am Ramazanas atjojo greta mečetės einančia ga- 
tvele ir nušokęs nuo asilo įpuolė į Aga Džano darbo kambarį. 

— Chomeinis Paryžiuje, jį tuoj rodys per televiziją! - pranešė jis. 

— Kur? 

— Chadžijaus Tagi Ghano mečetėje. Eisit su manim? 

Aga Džanas nenorėjo į tą mečetę. Pastaruoju metu visi ten 
plūdo. Tie maldos namai mieste buvo tapę neramumų centru. 

Į Aga Džano mečetę rinkdavosi tik senoliai. O chadžijaus Tagi 
Ghano mečetėje būdavo taip sausakimša, kad tekdavo stovėti ga- 
tvėje. 

Jauni, atvykę iš Komo imamai ten kas vakarą sakydavo ugnin- 
gus pamokslus. Jie išsivesdavo įaudrintą minią į gatves protestuoti. 

— Gaila, — ištarė Aga Džanas. - Dabar negaliu ateiti, bet greitai 
prisidėsiu. 


Jis pats, tiesą sakant, degė iš smalsumo. Aga Džanas buvo liudy- 
tojas. Jis turėjo viską matyti, viską įsiminti ir išsaugoti. Aga Džanas 
privalėjo ten būti. Todėl jis apsivilko švarką, užsidėjo skrybėlę ir 
išėjo pas chadžijų Tagi Ghaną. 

Mečetė buvo pilnutėlaitė, šimtai žmonių stoviniavo lauke. Ne- 
pastebėtas Aga Džanas nėrė į tamsesnį kampą. 

„Tu juk nieko nepavogei, kodėl tad stovi tamsoje? — paklausė 
pats savęs. — Eik į vidų ir pažiūrėk, kas dedasi.“ 

Pro minią jis pamažu prasispraudė iki mečetės. 

Vyrai stovėjo vidiniame kieme, moterys buvo susirinkusios 
maldų salėje. 

Greitai Aga Džanas nebegalėjo žengti nė žingsnio į priekį. 
Jis nusprendė grįžti ir laiptais užkopti ant stogo; čia stovėdamas 
kampe jis viską matė. Aukštai ant sienos buvo pritvirtinti trys 
televizoriai. Tai buvo neregėta negirdėta. Aga Džanas prisiminė 
mažą televizoriuką, kurį Šahbalas parnešė namo norėdamas jam 
ir Alsaberiui parodyti Mėnulį. Pokalbis su Šahbalu įsirėžė jam į 
atmintį taip, lyg būtų buvęs vakar. 

— Aga Džanai, ar galėčiau su jumis šnektelėti? - paklausė tada 
Šahbalas. 

— Žinoma, vaikine, apie ką norėtum pasikalbėti? 

— Apie Mėnulį. 

— Apie Mėnulį? 

— Ne, apie televiziją. 

— Kaip tai apie televiziją? - paklausė nustebęs Aga Džanas. 

— Imamas turi viską žinoti. Jis turi būti informuotas apie tai, 
kas vyksta aplinkui, — atsakė tada Šahbalas. 

Alsaberis mirė, paskui atsirado Galgalas. Jį pakeitė Ahmadas, 
o dabar štai kas darosi. 


Prie mečetės durų žmonės sujudo. 

— Salle alla Mobammad wa alla Mohammad! - sušuko vyrai 
gatvėje. 

Aga Džanas pažvelgė į duris. Į mečetę įėjo būrelis barzdotų vyrų 
tvarkingais kostiumais. Jie palydėjo jauną imamą prie televizorių, 
kurie tuoj rodys interviu su Chomeiniu. 

Aga Džanas atpažino tuos vyrus, tai buvo dabar turgui vado- 
vaujantys prekybininkai. 

Viena moteris prisiartino prie kostiumuotų vyrų ir persimetė 
su jais keliais žodžiais. Paskui ji vėl nuėjo į maldų salę. 

Ta moteris buvo Zinata, bet kadangi ji buvo apsigaubusi juoda 
čadra, iš tolo Aga Džanas jos neatpažino. 

Jaunas barzdotas vyras įjungė televizorius. Minia nutilo, visi 
ištempė kaklus norėdami geriau matyti vaizdą. 

Reportažo operatorius pirmiausia užfiksavo ramias Nofl le 
Šato priemiesčio gatves. Kelios prancūzės ėjo į prekybos centrą. 
Mokyklinis autobusas sustojo stotelėje, kurioje kabojo spalvingas 
reklaminis plakatas su madingos moters atvaizdu. Iš autobuso išli- 
po dvi mergaitės su kuprinėmis. Jos kurį laiką žiūrėjo į objektyvą. 
Tada kamera ramiai pasisuko į namą, operatorius parodė medžius, 
vijokliais apaugusią pavėsinę, sodą. 

Netrukus ekrane pasirodė Chomeinis. Jis sėdėjo ant persiško 
kilimo. 

Susijaudinusi minia vienu balsu sušuko: 

— Salam baar Khomeini! Salam baar Khomeini! 


Užsienio televizijos stočių transliacijos Irano dar nepasiekdavo, 
bet organizatoriai ant mečetės stogo pritaisė anteną, kuri pagavo 
signalą iš kaimyninio Irako. 

Kamera priartino Chomeinio veidą. Žmonės pirmą kartą išvy- 
do senąjį ajatolą, pasiryžusį kovoti su Amerika. 

Chomeinį pažinojo mažai kas, o kadangi dabartinis jo atvaizdas 
nebuvo platinamas, niekas nežinojo, kaip jis atrodo. 

Todėl kamera kuriam laikui sustojo ties ajatolos veidu. Chomei- 
nis turėjo ilgą žilą barzdą, o apšviestas jo veidas švytėjo lyg šventojo. 

Jis sujudėjo — stojosi. Kažkieno ranka (veikiausiai kieno nors 
iš filmavimo komandos) šmėstelėjo ekrane, kad padėtų ajatolai 
atsistoti, tačiau šis atsisakė ir atsistojo pats. 

Chomeinis išėjo į lauką, ten ant žemės ką tik buvo patiesti du 
kilimai, vienas didelis ir vienas mažas. Ajatola nusiavė ir atsistojo 
ant mažesniojo kilimo. Iš kišenės demonstratyviai išsiėmė kompasą 
ir ėmė ieškoti tinkamos krypties, deja, negalėjo įžiūrėti prietaiso 
strėliukių. Jis kantriai užsidėjo akinius, įsižiūrėjo į kompasą ir 
atsigręžė į Meką. 

Ant didžiojo kilimo, laikydamasis pagarbiu atstumu, atsistojo 
Beheštis. Galgalas ekrane nepasirodė. Kaip ištikimiausias Chomei- 
nio patarėjas, jis privalėjo likti nežinomas. 

Pasirodė į juodą čadrą aklinai susisupusi Chomeinio žmona 
Batula. Ji atsistojo už Beheščio melstis. 

Kamera pasisuko į sustingusią it skulptūra ajatolos žmoną. 
Paskui objektyvas nukrypo į žalią gyvatvorę, už kurios į šį reginį 
nustebusios žiūrėjo dvi prancūzės su vaikais. 


Netrukus į Nofl le Šato iš visų pasaulio kraštų suplūdo būrys 
žurnalistų ir visame pasaulyje paskleidė žinią apie planuojamą 
revoliuciją. 

Iki tol Beheštis ir Galgalas buvo vieninteliai Chomeinio pagal- 
bininkai, bet po interviu per parą ajatolai padėti atvyko septyni 
vyrai iš Amerikos, Vokietijos, Anglijos ir Paryžiaus. Netrukus jie 
suformavo naują Revoliucijos tarybą. 

Vėliau, jau kritus šachui ir revoliucijai laimėjus, jie užėmė svar- 
bius vyriausybės postus: prezidento, premjero, finansų ir pramonės 
reikalų ministrų, parlamento pirmininko, naujos slaptosios tarny- 
bos vadovo ir užsienio reikalų ministro. 

Tačiau vos po trejų metų tris iš jų nušlavė ginkluotas sukilimas, 
vienas buvo nužudytas kaip Amerikos šnipas, kitas, apkaltintas 
korupcija, atsidūrė kalėjime, o ėjęs prezidento pareigas paspruko 
į Paryžių ir pasiprašė ten prieglobsčio. Greitai namo buvo išsiųstas 
ir premjeras. 

Teherane nesiliovė demonstracijos, jose kaskart dalyvaudavo 
milijonai žmonių. 

Niekas nebegalėjo sustabdyti Chomeinio. 

Irano veidas itin sparčiai keitėsi. Vyrai ėmė auginti barzdas, o 
moterys — masiškai slėptis po čadromis. 

Milžiniški streikai naftos pramonėje įstūmė šalį į sunkią kri- 
zę. Darbuotojai apleido mašinas, studentai nebeėjo į aukštąsias. 
Moksleiviai rinkosi gatvėse, o ne mokyklose. 


Revoliucija savo ženklu pažymėjo ir mečetės namus. 

Zinata atvirai atsiribojo nuo šeimos, o Sedika vis dažniau kaž- 
kur pradingdavo. Kartu su motina ji eidavo į musulmonių moterų 
susirinkimus. 

Sedika, anksčiau vaikščiodavusi po namus net be skarelės, dabar 
apsigobdavo skraiste galvą net namie. 

Anksčiau ji visą laiką praleisdavo namie, rūpinosi Driežu. O 
dabar viską užmetė. Grįždavo vėlai, viena ko nors užkrimsdavo 
virtuvėje ir guldavosi miegoti. 

Aga Džanas kasdien eidavo į turgų, nors visiems galvose buvo 
bet kas, tik ne kilimų prekyba. 

Savo paties dirbtuvėse jis jautėsi vis svetimesnis. 

Supakuoti ir sukrauti į dideles rietuves kilimai, kurie jau seniai 
turėjo būti išsiųsti į užsienį, vis dar laukė sandėlyje. Koridoriuose ir 
darbo patalpose gulėjo vilnoniai siūlai ir kitokia kilimų medžiaga, 
turėjusi iškeliauti į kaimų dirbtuves. 

Ištikimas Aga Džano tarnas, kuris anksčiau į jo kambarį pa- 
lydėdavo klientus ir atnešdavo jiems arbatos, užsiaugino barzdą. 
Jis nebeateidavo laiku į darbą ir išeidavo iš jo bet kada, kai tik 
užsimanydavo į mečetę. 

Darbuotojai vieną dirbtuvių patalpą ištuštino, išnešė iš ten 
stalus ir kėdes. Ant grindų patiesę kelis kilimus, pavertė ją maldos 
vieta. 

Ant sienos čia kabojo didelis įrėmintas Chomeinio portretas, o 
ant stalo stovėjo improvizuotos maldyklos virdulys. Niekas nedirbo, 
darbuotojai visą dieną slankiojo po dirbtuves ir aptarinėjo nesenus 
įvykius. Maldų salėje jie gėrė arbatą ir klausėsi persiško radijo 
transliuojamų BBC pranešimų, norėdami sužinoti paskutinius 
Paryžiaus įvykius. 

Aga Džanas matė, kad jo verslas žlunga, tačiau negalėjo tam 
sutrukdyti. 


Namie jis pastebėjo, kad Fagri Sadata nebespinduliuoja kaip 
anksčiau. Moteris prarado visą savo linksmumą. Anksčiau ji nuo- 
lat pirkdavosi naujus drabužius ir naktinius, o dabar visai tuo 
nebesidomėjo. 

Aga Džanui patikdavo, kai anksčiau Fagri prieš veidrodį suim- 
davo savo krūtis — tikrindavo, ar jos tokios pat stangrios, tačiau 
dabar ji to nebedarė. Ji nebenešiojo papuošalų. Savo papuošalų 
skrynelę, stovėjusią prie veidrodžio, Fagri uždarė ir padėjo į spintą. 

Nuo permainų kentėjo ir Aga Džano dukros. Rodės, miesto 
vyrai visiškai pamiršo, kad jos jau seniai suaugo ir vis dar gyvena 
tėvų namuose. 


Aga Džanui trūko Šahbalo. Jis norėjo pasikalbėti su sūnėnu, 
išlieti jam širdį, bet nebuvo kaip. Šahbalas trumpam pasirodydavo 
ir vėl dingdavo. Aga Džanas žinojo, kad jis išvyksta ne tam, kad 
nueitų į universitetą. Ne sykį norėjo jam apie tai užsiminti, bet 
pajuto, kad Šahbalas vengia šios temos. 

Ir vis dėlto Aga Džanas pasitikėjo Šahbalu. Jis žinojo, kad vai- 
kinas grįš pas jį. 

Pastarosiomis dienomis Aga Džanas dažnai eidavo prie upės ir 
tamsoje vaikštinėdavo palei vandenį. Jis prisiminė tėvo žodžius: 
„Jeigu kartais prislegia liūdesys, pasivaikščiok prie upės. Pasikalbėk 
su ja. Ji pasiims tavo sielvartą.“ 

— Nenoriu skųstis, bet jaučiu akmenį gerklėje, - pasakė Aga 
Džanas upei. 

Jo akys degė, viena ašara nuriedėjo skruostu ir nukrito žemėn. 
Upė pasiėmė ašarą ir tamsoje tyliai ją nusinešė, saugodama paslaptį. 


Teheranas 


Aga Džanas dirbo turguje, savo kontoroje. Tarnas ką tik buvo 
atnešęs jam stiklinę arbatos. Iš pirmo dirbtuvių aukšto atsklido 
triukšmas. Palikę savo darbo vietas, visi jo darbuotojai žiūrėjo 
antros valandos naujienas. 

— Kas naujo? — paklausė jų Aga Džanas. 

— Šachas paspruko! - atsakė tarnas iš apačios. 

— Allabo Akbar! - sušuko kažkas. 

Naujienų laida nieko nepranešė apie šacho pabėgimą, turbūt 
tai buvo gandas. Tačiau jis taip visus paveikė, kad režimas buvo 
priverstas parodyti šachą per televiziją. 

Valdovas priiminėjo du savo generolus. Tačiau rodomas vaizdas 
tik pablogino padėtį. Anksčiau šachas kas vakarą pasirodydavo 
televizijos laidose, o pastaruoju metu retai jį tematydavai. Niekas 
netikėjo savo akimis. Šachas atrodė smarkiai sulysęs ir panėšėjo į 
išsigandusį, galutinai žlungantį vyrą. 

Gandas buvo tik iš dalies teisingas. 

Rytojaus dieną buvo paskleista kita žinia: „Faraha Diba sprunka 
į Ameriką ir kartu pasiima vaikus!“ 

Tikrovė buvo kitokia. 

Spruko ne Faraha Diba, o vaikaičiais vedina jos motina. 

Teheranui grėsė gatvės kautynės. Demonstrantai vis labiau 
priartėdavo prie šacho rezidencijos. Kariuomenė gavo žinių, kad 
musulmonų dvasininkai ketina užpulti rūmus. 

Šachas paprašė Farahos Dibos pasiimti vaikus ir pasitraukti iš 
šalies. 

— Niekur nesitrauksiu. Kai tokia padėtis, nė akimirką nepaliksiu 
tavęs vieno! 

— Prašau ne dėl savęs, o dėl vaikų, — atsakė jai šachas. 

— Tada padarykime kitaip. Aš paprašysiu motinos, kad ji pasi- 
imtų vaikus ir išvažiuotų, — atsakė Diba. 


Kai malūnsparnis su šacho vaikais pakilo iš rūmų į karinę bazę, 
kad kariniu lėktuvu juos išskraidintų iš šalies, Nosratas sėdėjo 
naktiniame traukinyje, riedančiame į Senedžaną. 

Ketvirtą valandą ryto traukinys pasiekė miestą. Nosratas pa- 
sigavo taksi ir parvažiavo namo, tada tylutėliai atsigulė svečių 
kambaryje. 

Ryte jį pažadino į kambarį įropojęs Driežas. 

— Parvežiau tau šį tą, - pasakė jam Nosratas ir išėmė iš krepšio 
odines pirštines, — še, apsimauk jas, tada keliausim į turgų ko nors 
užkąsti, išalkau. 

Apsimovęs pirštines, Driežas išropojo paskui Nosratą į miestą. 

Turgaus aikštėje jis prisiartino prie didelės šacho skulptūros. 

Driežas žvilgtelėjo į Nosratą nebyliai klausdamas, ar gera idėja 
užsiropšti ant skulptūros. Nosratas mirktelėjo, ir Driežas tuojau 
sėdėjo už šacho ant akmeninio jo žirgo. 

Driežas buvo pirmasis, pasiryžęs tokiam poelgiui. 

Iš pradžių jo niekas nepastebėjo, tačiau pamažu aikštėje ėmė 
būriuotis praeiviai ir spoksoti į Driežą. Pamatęs žmonių entuziaz- 
mą, Driežas dar labiau įsidrąsino, pasilenkė, sugriebė akmeniniam 
žirgui už sprando ir ėmė vaidinti, kad lekia zovada. 

Dabar jis veikiau panėšėjo į beždžionę negu į driežą. Nuo žir- 
g0 kaklo jis užsikorė šachui ant galvos. Tada nučiuožė ilgu žirgo 
uodegos linkiu ir vėl užšoko ant šacho, judėdamas labai mikliai 
ir lanksčiai. 

Aikštėje rinkosi vis daugiau žmonių, visi jam plojo. 

Prisiartino du policininkai, tačiau jie nedrįso įsikišti. Vienas 
jų pranešė, ką mato, savo radijo telefonu. Privažiavo karinis au- 
tomobilis, jame sėdėjo riaušių malšinimo būrys, bet ir jis negavo 
nurodymo sutramdyti akiplėšą artistą. Jie tik stebėjo padėtį, nes 
ji šalyje buvo tokia įtempta, kad kiekvienas incidentas galėjo per- 
augti į riaušes. 

Viena vertus, nieko baisaus nevyko: neįgalus berniukas tiesiog 
užsikeberiojo ant šacho skulptūros, antra vertus, nekaltas jo poelgis 
turėjo politinį užtaisą. 

Driežo poelgis rodė režimo silpnumą, tačiau niekas negalėjo 
įsivaizduoti, kad veikiai isterijos apimta minia, apsukusi skulptūrą 
metaline grandine, ją visiškai nuvers. 

Kitą dieną vietos laikraštis pirmame puslapyje išspausdino didelę 
Driežo fotografiją: berniukas kabojo ant karališkojo žirgo kaklo. 

Laikraštį išpirko per valandą, tokios sėkmės jis sulaukė pirmą 
kartą. Visi, perskaitę straipsnį, ėjo prie mečetės pasigėrėti Driežu, 
dabar įsitaisiusiu ant maldos namų stogo. 

Ši diena pakeitė Driežo gyvenimą. Nuo šiol jis kasdien stogu 
ropšdavosi į vieną iš minaretų, į pačią bokšto viršūnę, kur kadaise 
perėjo gandrai. Čia atsigulęs jis skaitydavo knygas. 


Niekas anksčiau neidavo į mečetę, kad dalyvautų demons- 
tracijoje, o dabar kasdien čia susirinkdavo šimtai jaunų žmonių 
pažiūrėti į Driežą. 

— Tu darai jam blogą įtaką, — skundėsi Aga Džanas telefonu 
Nosratui. 

— Kodėl? Nematau čia jokios bėdos. 

— Kaip beždžionė jis laipioja į minaretus ir pamažu virsta miesto 
pramoga. 

— Leisk jam elgtis, kaip patinka. Juk mečetės įvaizdžiui jis pa- 
gelbsti. 

— Neužmiršk, kad mečetė — ne cirkas. Nebesidarkykime, - jau 
gana Ahmado nuorykių, o dabar šitas jaunuolis. 

— Aš pasikalbėsiu su juo, — pažadėjo Nosratas. 

Po dviejų dienų jis naktiniu traukiniu vėl riedėjo į Senedžaną. 

Nosratas nenutuokė, kad juodaplaukis jis keliauja į Senedžaną 
paskutinįsyk; kitą kartą grįš pražilęs ir toks pasikeitęs, kad įžen- 
gusio į namus jo niekas nebepažins. 


Nosratas pasišaukė Driežą į savo kambarį, įgrūdo jam į švarko 
kišenę pluoštą nespalvotų atsišaukimų su Chomeinio atvaizdu ir 
pamokė: 

— Kai gatvėje prisirinks žmonių, lipk į minaretą ir mesk šiuos 
popierius žemyn. Supratai? Va šitaip, - ir Nosratas mostelėjo ran- 
ka. - Visus vienu mostu į minią! 

Pusę dvyliktos Driežas užlipo į minaretą. Keliais laukiniais 
šuoliais patraukęs žmonių dėmesį, jis metė žemyn portretus. 

Ant stogo įsitaisęs Nosratas iškart nufotografavo žemyn kren- 
tančius portretus ir juos gaudančius žmones. 

Fotografijos apskriejo visus šalies laikraščius - pirmą kartą buvo 
išspausdintas Chomeinio atvaizdas. 

Režimas nustebo, tačiau negalėjo nieko imtis, mat spauda įvykį 
paviešino vieningai. Aga Džanas supirko visus tos dienos laikraš- 
čius ir padėjo juos į skrynią greta savo užrašų. 


Nosratas su savo fotoaparatu dalyvavo visuose svarbiausiuose 
įvykiuose, laikraščiuose kasdien pasirodydavo jo nuotraukų. 

Jis nufilmavo ir pirmą didelę demonstraciją Teherane, kai mi- 
nios priešakyje ėjo Beheštis. Pastarasis buvo nelegaliai grįžęs į šalį 
vadovauti demonstracijai. 

Nosratas puikiai įamžino įvykiuose dalyvaujančius ajatolas ir iš 
jų sklindančią galią. Žiūrėdamas jo reportažus galėjai įsivaizduoti, 
kas laukia šalies. 

Savo ypatingus reportažus siuntinėdamas į Paryžių Revoliuci- 
jos tarybai, Nosratas suartėjo su Beheščiu. Ajatola skambindavo 
Nosratui į namus ir informuodavo jį apie planuojamas naujas 
demonstracijas. Todėl šis turėdavo laiko viskam pasiruošti. 

Revoliucijos tarybai kažkas slapta talkino: buvo tarsi Teherano 
oro uosto paštininkas. Nosratas atiduodavo jam savo nuotraukas ir 
filmuotą medžiagą, o šis pirmu lėktuvu viską nusiųsdavo į Paryžių. 

Nosratas nuo nieko nepriklausė, tačiau dažnai susimąstydavo, 
kas iš jo darbo gauna didžiausią naudą. Ar jis skleidė Chomeinio 
propagandą? Ne, jis niekam netarnavo. Nosratas visiškai netikėjo 
Alachu. Jo nedomino politika. Jis nieko nepaisė ir galvojo tik apie 
savo fotoaparatą. Nosratas tiesiog stovėjo toje vietoje, iš kurios 
filmavo ar fotografavo. Viską fiksavo jo kamera. 

Slapta Nosratas palaikė ryšį ir su Šahbalu. Perduodavo jam savo 
nuotraukų, o vaikinas publikuodavo jas pogrindiniame laikraštyje. 
Susitikę per vieną demonstraciją, jie įsikalbėjo. Nosratas skaitė 
Šahbalo laikraštį ir žinojo, kad jo partijos nariai nesutaria, kaip 
vertinti Chomeinio ketinimus įvesti islamo valdžią. 


Kai Chomeinis ėmė rodyti vis didesnę galią, kairiosioms po- 
grindinėms grupuotėms kilo klausimas, kaip jį vertinti. Ar jį remti? 
Ar užimti priešingas pozicijas? Kilusi karšta diskusija skaudžiai 
suskaldė partiją. Mažesnioji judėjimo grupelė nenorėjo remti Cho- 
meinio ir nusprendė likti pogrindyje. Didesnioji metė ginklus į 
šalį ir pareiškė paramą didžiajam ajatolai ir jo antiamerikietiškai 
pozicijai. 

Jau seniai universitetą metęs Šahbalas priklausė antrajai grupei. 


Seprynioliktą vasaros mėnesio šahrivaro dieną buvo pasiektas 
persilaužimas. Teherane ajatolos telkė savo jėgas ir stengėsi kuo 
daugiau žmonių sutraukti į mečetes. Aštuntą valandą ryto tikintieji 
visi kartu išėjo iš maldos namų ir skanduodami šūkius leidosi į 

Parlamento aikštę. Sią dieną ir režimas, ir Chomeinio sekėjai no- 
rėjo pademonstruoti savo galią. 


Tūkstančiams demonstrantų iš visų Teherano kampų traukiant 
į Parlamento aikštę, iš kareivinių pajudėjo kariuomenė, gavusi 
užduotį pamokyti neklusniuosius. 

Kariuomenės būriams vadovaujantis generolas Rahimis viską 
stebėjo pro savo tamsių akinių stiklus iš aikštės kampe stovinčio 
visureigio. 

Kai aikštė galų gale buvo sausakimša, jis įsakė tankais užblo- 
kuoti visas šonines gatveles, kad minia negalėtų išsilakstyti. 

Žmonės neįsivaizdavo, ką planuoja kariuomenė, jie teikė ka- 
reiviams gėles, o šie mielai jas priėmė. 

Minia šaukė: „Taika! Taika! Kareivi, taika!“ Karininkai taikiai 
mojavo demonstrantams. 

Žmonės taip pat nežinojo, kad šio susibūrimo tikslas — įsiveržti 
į parlamentą ir jį užimti. Nosratui apie tai buvo pranešta, tad jis 
su savo kamera išsirinko patogią vietą. 

Kai tik pirmosios žmonių gretos pasiekė parlamento rūmus, keli 
jauni vyrai užlipo ant jų vartų. Įsitaisę ant gretimų pastatų šauliai 
paleido į juos ugnį; vyrai negyvi krito ant grindinio. 

Žmonės blaškėsi į visas puses norėdami ištrūkti, jie garsiai šaukė: 

— La illaba illa Allah! 

Nors didžioji dalis minios traukėsi, kelios dešimtys jaunų vyrų 
prisiartino prie vartų ir buvo pasiryžę per juos perlipti, tačiau ir 
juos ištiko griežta kariuomenės šaulių bausmė. 

— La illaba illa Allah! - šaukė piktai demonstrantai. Minia me- 
tėsi ant ilgos tvoros virbų, ketindama ją nuversti ir patekti į vidų. 
Tačiau šios progos ji nesulaukė, nes kariuomenė iš visų aikštės 
kampų ėmė šaudyti į žmones. 

Per kelias minutes šimtai žuvo ar buvo sužeisti. 

Balkone prie grindų prisispaudęs Nosratas savo kamera viską 
nufilmavo. 

Kareiviai ėmė medžioti demonstrantus, jie šaudė į kiekvie- 
ną, kuris tik patekdavo į jų taikiklį. Moterys beldė į namų duris 
norėdamos pasislėpti viduje, vyrai lipo ant stogų ar į medžius, 
jaunuoliai ir merginos.lindo po automobiliais, visur mėtėsi batai, 
švarkai, kepurės, fotoaparatai, skarelės ir begalė juodų čadrų. 

Nosratas nieko nepraleido: generolo tamsiais akiniais, kuris 
įsakinėjo, vyrų, nuo vartų virbų krentančių ant grindinio, žmonių, 
šliaužiančių į nutekamuosius griovius ar lendančių pro užkardas, 
tankų, šoninėmis gatvelėmis į aikštę važiuojančių ir kritusių de- 
monstrantų kūnų. 

Po septynių minučių aikštėje įsiviešpatavo kapų tyla, visi, kas 
tik galėjo pabėgti, pabėgo, šimtai pasislėpė aplinkiniuose namuose. 
Aikštėje liko tik žuvusieji ir sužeistieji. 

Generolas buvo įsakęs į aikštę neįleisti nė vieno žurnalisto ir 
iškart sunaikinti visus rastus fotoaparatus. 

Jis nusiėmė tamsius akinius, apžvelgė kautynių lauką ir davė 
įsakymą, kad aikštė būtų nedelsiant sutvarkyta. Paskui įlipo į vi- 
sureigį ir nuvažiavo į rūmus pranešti apie viską šachui. 

Kai tik generolas išvažiavo, Nosratas stogais išsigavo iš aikštės. 

Po trijų dienų ABC televizijos kanalas parodė Nosrato repor- 
tažą. Buvo žuvę daugiau negu septyni šimtai žmonių. 


Aga Džanas matė įvykį per Driežo televizorių. 

Išsigandęs šachas kreipėsi į žmones: „Aš išgirdau revoliucijos 
balsą! Aš išgirdau savo tautą. Buvo padaryta klaidų, pasiūlysiu 
parlamentui naują ministrą pirmininką, kad jas ištaisytų. Prašau 
žmones turėti dar šiek tiek kantrybės.“ 

Šacho balsas virpėjo, kalba buvo padrika, jis mikčiojo. 

Po kelių dienų jis paskyrė naują ministrą pirmininką, tačiau 
Chomeinis tam iškart nepritarė, tad ir ministrų kabinetas išsilaikė 
vos kelias savaites. 

Šachas ieškojo naujo kandidato, bet niekas nebesiryžo su juo 
bendradarbiauti. 

Taigi jis buvo priverstas visą valdžią perleisti kariškiams. Gene- 
rolas Azharis, labiausiai proamerikietiškai nusiteikęs kariuomenės 
vadas, suformavo karinį kabinetą. Jis įvedė Teherane komendanto 
valandą naktimis. 

Priešindamasis šiam įsakymui, Chomeinis ėmė visus raginti 
naktimis lipti ant stogų. 

Milijonai šalies gyventojų pakluso, lipo ant stogų ir nuolat 
skandavo: 


— Šalin Ameriką! A//abo Akbar! 


Kodėl ant stogo nematyti Aga Džano? Argi jis nebuvo prieš 
režimą? Argi jis nesidžiaugė, kad šachui galas? Argi jis nedžiūgavo, 
kad atėjo Chomeinis? 

Ką pasakys kaimynai, jei ant stogo nepamatys nė vieno namų 
gyventojo? 

— Fagri! —- pašaukė Aga Džanas. 

Tačiau Fagri jo negirdėjo per minios keliamą triukšmą. 

— Mergaitės! 

Atėjo vyresnioji jo dukra Nasrina. 

— Visi stovi ant stogų. Aš irgi lipu. Kur tavo motina? Jūs atei- 
nate? 

Kopdamas laiptais jis sutiko Driežą. 

— Ar galėtum pakviesti Muedziną? — paprašė jo Aga Džanas. 

Driežas nuskubėjo į rūsį perspėti Muedzino. 

Netrukus Aga Džanas, Muedzinas ir Fagri Sadata drauge su 
juodai apsirengusiomis dukromis stovėjo ant stogo ir kartu šaukė: 

— Allaho Akbar! Allaho Akbar! 

Ant kupolo krašto įsitaisęs Driežas su nuostaba žiūrėjo į iste- 
rišką minią. 

Veltui šachas mėgino rasti šalyje gerbiamą politiką, galintį su- 
daryti stiprų ministrų kabinetą. Neatsirado nė vieno, pasirengusio 
šiai beviltiškai užduočiai. 

Vis dėlto šachas vargais negalais įtikino Baktiarą, antrąjį Naci- 
onalinės partijos lyderį, tapti susitaikymo premjeru. 

Tačiau jis sutiko imtis šio vaidmens tik tada, jei šachas tučtuojau 
neribotam laikui paliks šalį. 

Šachas sutiko. Nuo tada viskas ėmė rutuliotis milžinišku grei- 
čiu. Rodės, pajudėjo viską kelyje pasiglemžianti lavina. 


Kai rytojaus dieną Aga Džanas atėjo į dirbtuves turguje, visi 
čia buvo sujudę. 

Šachas iškeliavo. Aga Džanas atsistojo greta savo darbuotojų, 
žiūrinčių televiziją. Šachas su Faraha Diba stovi Teherano oro 
uoste. Jį apsupusi grupė valdininkų. 

Baktiaras paspaudė jam ranką ir palinkėjo gero skrydžio. 

Staiga vienas karininkas puolė prieš šachą ant kelių ir ėmė bu- 
čiuoti jo batus. Jis meldė valdovo neišvykti. Prašymas šachą taip 
sujaudino, kad jam ant skruostų sužvilgo ašaros. 

Iš kažkur atsirado Koranas, kažkas laikė knygą šachui virš gal- 
vos, kad šis galėtų po ja praeiti. Pagal iranietišką tradiciją šitaip 
brangiems žmonėms linkima sėkmingos kelionės. 

Šachas pabučiavo Koraną ir žengė po juo prie lėktuvo. Paskui 
šachą sekė Fahara, ir ji pabučiavo knygą. Abu įlipo į lėktuvą. Ly- 
dimi dviejų karinių lėktuvų, jie pakilo ir nuskrido sienos link. 


Po trylikos dienų Aga Džanas, Fagri Sadata, dukros ir Driežas 
per televizorių žiūrėjo, kaip prancūzų oro uoste technikai istori- 
niam Chomeinio sugrįžimui rengė konkordą. 

Baktiaras buvo perspėjęs Chomeinį, kad neleis jam nutūpti, 
tačiau didysis ajatola šį draudimą tuoj pat atmetė: „Baktiaras — 

niekas. Sprendžiu aš! Sudarau revoliucinį ministrų kabinetą! Grįžtu 
[4 
namo. 


Milijonai žmonių anksti rytą pėsčiomis plūdo į Teherano oro 
uostą, kur turėjo nusileisti prancūzų konkordas. 

Tarp jų buvo ir Šahbalas. Jis norėjo viską pamatyti savo akimis, 
kad vėliau galėtų įvykį aprašyti straipsnyje. 

Nosratas su didele filmavimo kamera ant peties stovėjo atvirame 
barzdoto vyro vairuojamame visureigyje, kuris turėjo teisę visur 
važiuoti. Nosratas buvo vienintelis, galintis viską filmuoti iš arti. 

Virš oro uosto pasirodė konkordas. 

— Salle alla Mohammad! Khomeini gosh amad! Sveikas atvykęs, 
Chomeini! 

Kai lėktuvas nusileido ir netrukus atsivėrė jo durys, Chomeinis 
pirmasis pasirodė viršuje ant laiptelių. Jis pagarbiai pamojavo. 

— Salam baar Khomeini! - pasveikino jį minia. 


Aga Džanas išėjo į lauką. Šoninėje gatvėje jis sutiko Ahmadą. 


Pats nesuprasdamas kodėl, apkabino imamą ir akimirką sustingo. 
Nė vienas iš jų negalėjo žinoti, kas jų laukia. 

„Asthagforolab astbagforolab asthbagforolab astbagforolab asthagfo- 
rolah astbagforolah astbagforolab astbagforolab asthagforolah astba- 
gjorolah astbagforolab astbagforolah asthagforolab“ ,- niūniavo Gal- 


galas, eidamas į Chomeinio kambarį. 


Astbagforolabh kartoji tada, kai nusidėjai ar bijai nusidėti, kai 
nenori su kuo nors susidurti, bet vis tiek tenka. Kartais tai tiesiog 
nuostabos šūksnis, kai ištinka netikėtas dalykas, o kartais - Dievo 
atsiprašymas. 

Arba niūniuoji kaip dabar Galgalas — kai esi tikras, kad tuoj 
pridarysi klaidų. 


Chomeinis nenorėjo apsigyventi šacho rūmuose, jis pasirinko 
apleistoje miesto dalyje esančios imamų mokyklos kambarį. 

Buvo jau tamsu, kai ajatola įžengė į kambarį ir įsitaisė ant 
kilimo. Jam pasiūlė stiklinę ką tik užplikytos arbatos ir datulių. 
Vos nurijęs gurkšnį arbatos, Chomeinis paprašė lapo popieriaus 
ir rašiklio. 

Pusvalandį jis sėdėjo kambaryje vienas; paskui paprašė pakviesti 
Galgalą. Šis iškart pajuto kvietimo svarbą. Įėjęs į kambarį, Galgalas už- 
darė paskui save duris, priklaupė prieš ajatolą ir pabučiavo jam ranką. 

Kai Chomeinis kaip vadovas įžengė į šalį, Galgalas pirmasis 
pareiškė jam savo klusnumą. Taip jis parodė esąs pasiryžęs atlikti 
bet kokią užduotį, kokią tik skirs Chomeinis. 

Chomeinis šnibždomis paprašė prieiti arčiau. Galgalas suprato, 
kad užduotis bus slapta, tad palenkęs galvą ėmė atidžiai klausytis. 

— Paskiriu tave Alacho teisėju, - pasakė Chomeinis ir padavė 
Galgalui dokumentą. 

Galgalo rankos virpėjo. 

— Amerika padarys viską, kad mus sustabdytų. Noriu, kad būtų 
sunaikinti visi režimo likučiai. Pašalink kiekvieną, kuris priešinasi 
revoliucijai! Jei tai tavo tėvas — pašalink jį! Jei tai tavo brolis — 
pašalink jį! Sunaikink viską, kas stovi islamo kelyje! Tu mano 
pasiuntinys, bet savo ataskaitą pateiksi tik Alachui. Parodyk, kad 
revoliucija neišvengiama. Pradėk dabar! Tučtuojau! 

Galgalas dar kartą pabučiavo Chomeiniui ranką, atsistojo ir 
išėjo iš kambario pasiryžęs tuoj pat imtis jam patikėtos užduoties. 


Nors buvo tamsu, Galgalas užsidėjo Paryžiuje pirktus saulės 
akinius. 

Dabartinis Galgalas buvo nė iš tolo nepanašus į tą, kuris kadaise 
Senedžane surengė maištą, norėdamas sutrukdyti Farahai Dibai 
atidaryti naują kino teatrą. 

Dabar juodas jo turbanas ir pasmakrėje kiek pražilusi ilga juoda 
barzda spinduliavo galią. Su ką tik gautais įgaliojimais jis pradės 
sėti baimę. 

Po valandos, paspaudęs po ranka žemėlapį, Galgalas įlipo į 
visureigį, laukiantį jo prie durų. 

Automobilis nuvežė jį į didžiausią miesto skerdyklą, kur Tehe- 
rano gyventojams kasdien buvo papjaunama tūkstančiai karvių 
ir avių. 

Čia buvo slapta laikomi suimti svarbiausi buvusio režimo veikė- 
jai. Revoliucionieriai bijojo, kad Amerika gali kalinius išlaisvinti, 
todėl laikė juos garduose tarp dvokiančių karvių. 

Galgalas įžengė į tamsią patalpą, kurioje stovėjo dvi kėdės — 
aukštesnioji už stalo buvo skirta Alacho teisėjui, žemesnioji - įta- 
riamajam. 


277 


Kader Abdolah 


Virš žemesniosios kėdės nuo lubų kabojo lemputė, skleidžianti 
silpną geltoną šviesą, apšviečiančią tik įtariamojo veidą. 

Laikas spaudė, rytoj visi turi suprasti, kad senajam režimui galas 
ir kad Amerika nebepadės šachui vėl įlipti į balną. 

Galgalas padėjo atsineštą bylą ant stalo ir paliepė: 

— Įvesk pirmą įtariamąjį. 

Pirmas įtariamasis buvo šacho ministras pirmininkas Hovėdas. 
Jį įvedė surištą. 

Hovėdas penkiolika metų dirbo premjeru ir visada vilkėdavo 
tvarkingą kostiumą, vaikščiodavo įsikandęs pypkę, su lazdele ran- 
koje ir orchidėjos žiedu atlape. O dabar jis buvo tik su purvina 
pižama. 

Be Galgalo, patalpoje dar buvo kaukėtas fotografas, žingsniuo- 
jantis pirmyn atgal ir fotografuojantis įtariamąjį. 

— Įtariamasis gali sėstis! - sušuko Galgalas ir atsisėdo ant savo 
kėdės. 

Hovėdas taip pat atsisėdo. 

— Jūs esate prieš Alacho teisėją, - pranešė Galgalas šaltu bal- 
su. — Jūsų byla apsvarstyta, jums skirta mirties bausmė. Ar dar 
turite ką pasakyti? 

Hovėdą Amerikos prezidentas priimdavo kaip garbės svečią, jis 
tris kartus iš Amerikos Senato sulaukė audringų ovacijų. Amerikoje 
jis studijavo teisę, niekada nebūtų galėjęs šio dvokiančio gardo 
laikyti teismu, todėl tylėjo, nors jo burna nejučia sujudėjo, tarsi 
jis rūkytų pypkę. 

— Ar ką nors sakote? —- paklausė Galgalas. 

— Ne, nieko, - atsakė ramiai Hovėdas. 

— Skiriu įtariamajam mirties bausmę! — paskelbė Galgalas. — 
Nuosprendis bus įvykdytas nedelsiant! 

Vis dar nesuvokiantį, kad jam ką tik buvo skirta mirties baus- 
mė, Hovėdą bemat išvedė du sargybiniai. 

Jį nuvedė į sandėlį už didelės skerdyklos patalpos, jame į krū- 
vas buvo sukrautos ką tik paskerstų karvių odos. Čia taip dvokė, 
kad turėjai užsispausti nosį ranka. Sargybiniai pastatė Hovėdą 
prie sienos tarp dviejų odų krūvų ir užrišo jam akis. Laikydamiesi 
islamiško papročio, pasiūlė jam puodelį vandens, tačiau Hovėdas 
ranka jį atstūmė. 

Po pižama Hovėdas visas drebėjo, bet vis dar negalėjo patikėti, 
kad jam tikrai ketina įvykdyti egzekuciją, manė, kad taip tik sten- 
giamasi jį įbauginti. Koridoriuje nuaidėjo Galgalo žingsniai. Atėjęs 
jis pamojo sargybiniams, šie kaipmat atsistojo priešais Hovėdą per 
tam tikrą atstumą. 

— Į vietas! — įsakė garsiai kaip karininkas Galgalas. 

Sargai atsiklaupė ant žemės ir nutaikė ginklus į Hovėdą. 

— Aš nekaltas! — staiga sušuko Hovėdas virpančiu balsu. - Noriu 
advokato! 

— Ugnis! — suriko Galgalas. 

Septynis kartus nuaidėjo šūviai, peršautas Hovėdo kūnas su- 
smuko. Jo veidas prisiplojo prie drėgnų skerdyklos grindinio akme- 
nų. Fotografas viską įamžino. 

Galgalas grįžo į savo vietą ir liepė įvesti kitą įtariamąjį. 

Įvedė buvusį slaptosios tarnybos viršininką. Jis jau buvo išgirdęs 
šūvius ir iš baimės vos paėjo. 

— Sėskit! 

Sargybiniai padėjo jam atsisėsti ant žemos kėdės. 

— Ar jūs Basiris? 

— Taip, — atsakė jis kiek palaukęs. 

— Ar jūs buvote viršininkas slaptosios tarnybos, kurios paliepi- 
mu šimtai kovotojų buvo suimti, kankinami ir nužudyti? 

Basiris nieko neatsakė. 

— Ar dirbote slaptosios tarnybos viršininku? — pakartojo Gal- 
galas. 

— Taip, — tyliai atsakė Basiris. 

— Alacho teisėjas nuteisia jus mirti! - sušuko Galgalas. - Nuo- 
sprendis bus įvykdytas nedelsiant. Ar turite dar ką mums pasa- 
kyti? 

Anksčiau vien Basirio vardas priversdavo visus drebėti, o dabar 
šis vyriškis ėmė verkti ir maldauti, kad jo pasigailėrų. Tačiau Gal- 
galui mostelėjus buvo išvestas iš kambario ir nutemptas į sandėlį, 
kur ką tik buvo nužudytas Hovėdas. Sargai užrišo Basiriui akis, 
pasiūlė jam puodelį vandens ir pastatė jį prie sienos. 

— Į vietas! —- sušuko Galgalas. 

Sargybiniai atsiklaupė ir nusitaikė į Basirį. 

— Ugnis iki paskutinės kulkos! - įsakmiai sukomandavo Gal- 
galas. 

Sargai ėmė šaudyti, jie nesiliovė, kol turėjo šovinių, tad mirti- 
ninko kūnas visą šį laiką nesusmuko ant žemės. Tik po paskutinės 
kulkos jis griuvo veidu į šviežių karvių odų krūvą, ant kurios ir 
liko gulėti, atmetęs į šonus rankas. 


Galgalas darbavosi iki ankstaus ryto. Jis įsakė nužudyti visus 
šacho režimo vadovus, kurie buvo suimti ir laikomi skerdykloje. 

Baigęs Galgalas nusiplovė rankas ir paprašė pusryčių. Prieš 
jį buvo padėtas apskritas sidabrinis padėklas su šiltu pienu, me- 
dumi, virtais kiaušiniais ir šviežia duona. Galgalas gavo ir rytinį 
laikraštį: pirmame jo puslapyje buvo didelė Hovėdo nuotrauka, 
joje - ministras pirmininkas užrištomis akimis, aukštyn iškeltomis 
rankomis, gaunantis pirmą kulką į krūtinę. 


Per savaitę Galgalas priėmė penkiolika jaunų imamų iš Komo — 
šie jaunuoliai imamų mokyklose mokėsi islamo teisės. 

Galgalas paskyrė juos islamo teisėjais ir nusiuntė į didelius 
miestus teisti buvusio režimo valdininkų, prisidėjusių prie nu- 
sikaltimų. Kiekvienam Galgalas įteikė įgaliojimą veikti be pasi- 
gailėjimo. 

Kažkas pasibeldė į Aga Džano duris. Jis dar nebuvo grįžęs iš 
turgaus, todėl atidarė Driežas. Į vidų įėjo trys ginkluoti vyrai su 
žaliomis skarelėmis ant galvų. Tai buvo kareiviai iš Alacho kariuo- 
menės, per revoliuciją suformuotos iš mečetėse sušauktų kovinių 
būrių Chomeinio įsakymams vykdyti. 

— Kur Ahmadas? - sušuko vienas vyras Driežui. 

Stovėdama virtuvėje Fagri Sadata matė vyrus, tačiau negalėjo iš- 
eiti pas juos, nes buvo be čadros. Ji atidarė langą ir paprašė Driežo: 

— Vaikine, ar gali man atnešti čadrą? 

Driežas padarė ko prašomas. 

Fagri apsigaubė čadra, išėjo pas vyrus ir paklausė: 

— Ponai, kuo galiu jums padėti? 

— Kur Ahmadas? — vėl piktai paklausė vienas. — Gavome įsa- 
kymą jį atvesti. 

— Kur norite jį išsivesti? 

— Į islamo teismą! 

Kaip tik tuo metu pasirodė Ahmadas be turbano ir apsiausto, 
jis išėjo iš bibliotekos ir žingsniavo prie baseinėlio. Vyrai bemat 
nubėgo prie jo. 

Ahmadas išsigandęs pažvelgė į atėjūnus ir paklausė, ko jiems 
čia reikia. 

— Mus siuntė tavęs atvesti, stosi prieš islamo teismą. 

— Kodėl? Ką man ten veikti? 

— Mes to nežinome. 

— Niekur neisiu! - pasakė Ahmadas ir atsiklaupė prie baseinėlio, 
norėdamas nusiplauti rankas. 

Vyrai čiupo jį ir ėmė tempti prie durų. 

Priešindamasis Ahmadas šaukė: 

— Ką tai reiškia? Paleiskite mane! 

Tačiau vyrai jo neklausė. 

Ahmadas grūmėsi, norėdamas pasisukti į Mekos pusę: 


— Alache, padėk man! 

Fagri Sadata paprašė Driežo uždaryti duris. 

Žemyn nulipo tą naktį grįžęs namo Džavadas. 

— Skambink Aga Džanui! Dabar, tuojau pat! - sušuko jam 
Fagri Sadata. 

Atsistojusi priešais vyrus, Sadata mėgino įsibrovėlius sustabdyti: 

— Ką, dėl Dievo meilės, darote? Jis — mečetės imamas! Ar jums 
ne gėda? 

Driežas išgirdo gretimoje gatvėje aidinčius Aga Džano žings- 
nius, iškart atidarė duris ir kažką sumurmėjo savo greitakalbe. 
Aga Džanas pamatė iš ginkluotų vyrų rankų besistengiantį ištrūkti 
Ahmadą. 

— Liaukitės! Liaukitės! Liaukitės! Kas čia dabar? Paleiskite jį! — 
sušuko Aga Džanas. 

Atbėgo ir Muedzinas. Aga Džano dukros viską matė iš viršaus. 
Aga Džanas truktelėjo vieną vyrą atgal. Ahmadas pargriuvo ant 
žemės ir jau ketino bėgti prie laiptų, lipti ant stogo, bet vienas 
kareivis smarkiai sudavė jam per koją ir imamas susmuko greta 
baseino. Kitas vyras griebė Ahmadą, prispaudė jį prie žemės ir, 
įrėmęs sulenktą kelį imamui į nugarą, surišo jam rankas. 

Apstulbęs Driežas stovėjo šalia Muedzino. 

Aga Džanas dar pamėgino tartis su vyrais: 

— Aš pats jį atvesiu į teismą. Nenoriu, kad tai vyktų šitaip. Aš 
esu Aga Džanas, galite pasikliauti mano žodžiu, eisiu drauge su 
jumis. Neteisingai su mumis elgiatės. 

Vienas vyras pastūmė Aga Džaną į šalį. Džavadas atsistojo tarp 
jų ir sulaikė tėvą: 

— Gana, daugiau nebegalite nieko padaryti! 

— Alache! Alache! Alache! Alache! Alache! - šaukėsi Dievo pa- 
galbos vyrų grūdamas į visureigį Ahmadas. 

— Koks jūsų teismo adresas? — beviltiškai dar sušuko Aga 
Džanas. | 

Automobilis nuvažiavo, vyrai taip nieko ir neatsakė. 

Fagri Sadata verkė. Dukros nusivedė ją į viršų. 

Džavadas norėjo ten nusivesti ir tėvą, tačiau šis nesileido. 
— Kokia pasibaisėtina padėtis. Noriu sužinoti, kur jie jį išsive- 
dė, - pasakė jis ir išėjo pro duris. 


Vyrai užrišo Ahmadui akis ir nusivežė jį į slaptą vietą, kur vakar 
buvo įkurtas islamiškas teismas. 

Kai imamui nuo akių nurišo raištį, jis pamatė, kad stovi apy- 
tamsiame kambaryje, nors nesuvokė, kur šis galėtų būti. Vis dėlto 
jis suprato, jog kambarys rūsyje, nes vedamas žemyn suskaičiavo 
trylika laiptelių. 

Kambarys buvo be langų, sienas dengė juodos drobės su išra- 
šytais šventaisiais tekstais. 

Jame stovėjo stalas ir aukšta kėdė, ant sienos už šių baldų kabojo 
kreivai prikalta žalia vėliava — islamo simbolis. 

Dar stovėjo žema kėdė, ant kurios Ahmadą ir pasodino. Vyrai 
paliko imamą vieną slogiame kambaryje, grėsmingai apšviestame 
mažos geltonos lemputės. 

Visą valandą Ahmadas prasėdėjo ant žemos kėdės. 


Kambario tyla ir nežinia jį gąsdino. 

Staiga atsidarė durys, ant laiptų pasigirdo skubūs žingsniai. 

Į kambarį įžengė sargas ir paskelbė: 

— Islamo teisėjas! Stot! 

Ahmadas atsistojo. Jis pamatė jauną imamą, teisėjas atsisėdo 
už stalo ant aukštos kėdės. 

— Įtariamasis gali sėstis! — sušuko jis. 

Ahmadas vėl atsisėdo ir įsižiūrėjo į teisėją, mėgindamas suprasti, 
ar jį pažįsta, tačiau dėl tiesiai į akis krentančios lemputės šviesos 
negalėjo aiškiai įžiūrėti imamo veido. 

— Perskaitysiu jūsų vardą, jeigu jis teisingas, galite atsakyti 
„taip“. Paskui užduosiu jums keletą klausimų, į kuriuos turėsite 
atsakyti, — pasakė teisėjas. 

— Aš miesto imamas. Prieš atsakinėdamas noriu atgauti savo 
turbaną ir apsiaustą. Kitaip neatsakysiu į jokį jūsų klausimą! 

— Jūs esate Ahmadas Alsaberis, Mahometo Alsaberio sūnus. 

Ahmadas tylėjo. 

— Įtariamasis veikė kaip aktyvus slaptosios tarnybos narys, — 
toliau tvirtino teisėjas. — Tai sunkiausias nusikaltimas, kokį tik 
gali padaryti imamas. 

— Tai netiesa, aš nieko nepadariau, — nebeištylėjo Ahmadas. 

— Viskas surašyta čia! — iškeldamas į viršų bylą atsakė teisėjas. 

— Ši byla suklastota, aš pats geriausiai žinau, kad nieko neleis- 
tino nedariau ir kad mano sąžinės neslegia joks nusikaltimas. 

— Mes turime įrodymų, kad aktyviai veikėte kaip slaptosios 
šacho tarnybos informatorius, — pasakė teisėjas. 

— Jūs negalite turėti jokių įrodymų, nes niekada nedirbau slap- 
tajai tarnybai. Kaip miesto imamas palaikau ryšius su visais. Ne- 
svarbu, ar tai elgeta, ar slaptosios tarnybos viršininkas. Veikiausiai 
jie patys pranešė apie tokius ryšius. Tačiau jų pranešimas negali 
būti laikomas tinkamu įrodymu teisėjui! Buvau mečetės imamas 
audringu laikotarpiu, kaskart, kai pasakydavau griežtą pamokslą, 
prisistatę agentai kviesdavo mane pasiteisinti. To irgi negalite lai- 
kyti įrodymu. Niekada nepadariau jokios klaidos. 

— Tu priklausomas nuo opijaus, — atsakė teisėjas. 

— Tai ne nuodėmė, beveik visi ajatolos šioje šalyje priklausomi 
nuo opijaus, - pareiškė Ahmadas. 

— Turime įrodymų, kad rūkei opijų su slaptosios tarnybos vir- 
šininkais. 

— Teisybė, tačiau su jais tik rūkiau, daugiau nieko. 

— Jie tau davė pinigų, čia viskas surašyta. 

— Tai susiję su mano padėtim, kaip imamas esu žmonių pati- 
kėtinis, visi duoda man pinigų skirtingais tikslais. Ir jie man yra 
davę pinigų, šiuos padėjau į mečetės kasą. 

— Kelis kartus susitikinėjai su netikusiomis moterimis. 

— Tikrai palaikiau ryšius su moterimis, bet visada pagal islamo 
šariatą. 

— Turiu čia fotografijų, kuriose tu nepadoriai elgiesi — rūkai 
opijų su prostitutėmis. 

— Tai slaptosios tarnybos spąstai, sumanyti man pakenkti, bet 
aš... 
Iki šiol Ahmadas stengėsi deramai atsakyti į teisėjo klausimus, 
tačiau lemputės šviesoje buvo matyti, kad jo rankos dreba, kad iš 
akių kampučių per skruostus ima riedėti ašaros. 

Pamažu jis pradėjo mikčioti ir nebeužbaigdavo sakinių. Viskas 
buvo dėl opijaus, jo Ahmadas taip ir nenustojo rūkyti. Teherane 
jis nusipirko modernią elektrinę pypkę, su kuria galėjo visur slapta 
rūkyti. Aga Džanas viską žinojo, tačiau tylomis su tuo susitaikė. 

Jeigu dabar jis būtų parūkęs, būtų galėjęs tvirčiau apsiginti. 
Tačiau jie sulaikė imamą netinkamu momentu, kaip tik tada, kai 
prieš eidamas į mečetę Ahmadas ruošėsi užsirūkyti. 

Neįprastą spaudimą patiriančio jo kūno ląstelės kaip niekada 
reikalavo opijaus. Ahmadas jautė, kaip krūtinę kažkas smarkiai 
spaudžia, tarsi ją būtų primynęs dramblys. 

Dažniausiai jis apsiausto kišenėje nenumatytam atvejui visada 
turėdavo gabaliuką kieto opijaus. Jeigu dabar būtų jį turėjęs, būtų 
įsikišęs į burną ir pasijutęs geriau, bet barzdoti vyrai atvedė jį pas 
islamo teisėją vienu imamo švarku. 

Apimtas nevilties, jis pagraibė savo švarko kišenes, bet jos buvo 
tuščios kaip dykuma. 

Ahmadas pamėgino atsisegti viršutinę švarko sagą, kad būtų 
lengviau kvėpuoti, tačiau nesisekė, pirštai jo nebeklausė. Šaltas 
prakaitas išpylė kaktą, ausyse pradėjo ūžti, balsai pritilo, jis nebe- 
girdėjo teisėjo. Ahmadui aptemo akyse ir jis nugriuvo nuo kėdės. 


Išaušus kitam rytui jo žmona pasiėmė vaiką ir sugrįžo į tėvų 
namus. 

Ne, jie tikrai tai žinos! 

Dar kartą: ne, jie tikrai tai žinos! 

Sukūrėme naktį kaip apdangalą. 

Padarėme nuostabų žibintą. 

Ir iš lietaus debesų įsakėme vandeniui srovėmis lietis žemyn. 
Ir jus perspėjome apie artėjančią bausmę. 

Tą dieną, kai žmogus stebi, ką anksčiau padarė jo rankos. 


Visą mėnesį Aga Džanas ieškojo mieste Ahmado, apėjo visus 
pažįstamus, bet neaptiko nė menkiausio imamo pėdsako. 

Visi žinojo, kad Ahmadas buvo suimtas, mieste apie tai sklandė 
įvairiausių gandų. 

— Ką dabar darysi? — paklausė Fagri Sadata vyro. 

— Manau, geriausia laukti, ypač tokiomis neaiškiomis aplin- 
kybėmis. Turėtum kada ateiti į turgų, pamatytum, kaip manęs 
šalinasi pirkliai. Mano reputacijai gresia pavojus. 


Aga Džanas krūptelėjo nuo durų skambučio. 

Skambutis nuaidėjo kitaip negu visada, rodės, už durų stovi 
kažkas, atėjęs pranešti lemtingą žinią. 

— Kas čia? — paklausė Aga Džanas virpančiu balsu. 

— Atidaryk duris! — garsiai sušuko vyriškas balsas. 

— Kas čia? — pakartojo Aga Džanas. 

— Atėjome Aga Džano. 

Jis atidarė duris. Už jų stovėjo barzdotas vyras su ginklu. 

— Kuo galiu jums padėti? — paklausė Aga Džanas. 

— Imamas nori su jumis pasikalbėti akis į akį, - pasakė vyriškis. 

— Koks imamas? 

— Jis sėdi visureigyje. 

Aga Džanas priėjo prie visureigio ir pro atvertą automobilio 
langą pasakė ant galinės sėdynės įsitaisiusiam jaunam imamui: 

— Sveiki atvykę. Jei norite, galite užsukti, pasikalbėsime mano 
darbo kambaryje. 

Imamas išlipo, Aga Džanas palydėjo jį vidun. 

Jis pasiūlė imamui kėdę. 

— Tiesą pasakius, turėjome jus pakviesti į islamo teismą, — tarė 
imamas ramiai. — Bet nėra laiko, atvykau pas jus su prašymu, kuris 
turi būti iškart įvykdytas. 

— Ką turite galvoje? Koks prašymas? 

— Atvykau jums perduoti teismo nutarimo. Viskas surašyta 
šiame dokumente, perskaitysiu. 

Aga Džanas pamanė, kad žinia susijusi su Ahmadu, ir iškart 
pajuto palengvėjimą, nes turbūt reikalą dar bus galima aptarti. 

Imamas iš vidinės kišenės išsitraukė neužklijuotą voką, išėmė 
iš jo laišką, rūpestingai išlankstė jį ir perskaitė: 


„Alacho, kuris negailestingai baudžia nenorinčius jo klausyti 
nusidėjėlius, vardu. 

Vadovo ajatolos Chomeinio vardu. 

Islamo teismas nutarė, kad Ghaemaghami Farahani šeima nuo 
šiol neapibrėžtą laikotarpį nebeturi jokios teisės į Senedžano miesto 
džamiu mečetę!“ 


Aga Džanas išsigandęs atsistojo: 
— Neįmanoma, mečetė priklauso mums! 

— Mečetė priklauso Dievui, — toliau ramiai kalbėjo imamas. — 
Mečetė niekada nebuvo kieno nors nuosavybė. Turėtumėte tai 
žinoti! 

— Bet mes turime dokumentus, kuriuose parašyta, kad žemė ir 
mečetės pastatas priklauso šiems namams, viskas surašyta mūsų 
giminės dokumentuose. Tai mūsų palikimas. Galiu įrodyti! 

— Nesiaudrinkite. Negalite turėti jokių dokumentų, nes me- 
četė priklauso visiems. Jūsų šeima tik vadovavo šventyklai, nors 
tai ir nebuvo Dievo įstatymas. Dabar, įkūrus Islamo valstybę, 
teisėjas peržiūrėjo šį sprendimą. Laikinai nebepageidaujama, kad 
jūs prižiūrėtumėt mečetę. Ir jokių kalbų. Islamo teismas atėmė iš 
šeimos teises į mečetę, namas atskiriamas nuo šventyklos. Galite 
likti jame gyventi su šeima. Atvykau pasiimti mečetės raktų. Ar 
galite man juos perduoti? 

— Negaliu to padaryti! Negaliu ir nenoriu! —- pakartojo Aga 
Džanas. — Kas čia darosi, jūs mus visiškai sugniuždysite, iš kur 
visi šie pažeminimai? 

— Jeigu nenorite atiduoti man mečetės raktų, už durų laukiantys 
vyrai patys ateis jų pasiimti. 

— Iš manęs raktų negausite! — tvirtai pakartojo Aga Džanas. 

Imamas išėjo. Grįžęs į visureigį jis liepė savo vyrams nueiti ir 
paimti raktus. 

Į Aga Džano darbo kambarį įėję trys vyrai artinosi prie rašomo- 
jo stalo. Įtrūžęs Aga Džanas vidury kambario mėgino įsibrovėlius 
sulaikyti: 

— Eikit iš mano namų! Lauk! 

Vyrai nustūmė jį į šalį ir ėmė kuistis kambaryje. 

— Tai vagystė! - dar sušuko Aga Džanas vyrams, verčiantiems jo 
stalčių turinį ant grindų. Prišokęs prie vieno įsibrovėlio Aga Džanas 
jį pastūmė. Į kambarį atskubėjo triukšmą išgirdęs Džavadas, jis 
sulaikė tėvą ir atsistojo tarp jo ir vyrų. 

Vyrai susirinko visus raktus, kokius tik rado kambaryje, ir iš- 
ėjo, tačiau nepasiėmė rakto nuo lobyno, nes Aga Džanas laikė jį 
vidinėje kišenėje šalia Korano. 


Po trijų dienų virš mečetės praskrido malūnsparnis, jame sė- 
dėjo ajatola Arakis. Jis buvo vienas iš būrio dvasininkų, kurie 
Chomeinio paliepimu kaip šariato sargai išskrido į didžiuosius 
šalies miestus. Ajatolos pamažu įgavo neribotą valdžią ir turėjo 
atsiskaityti tik Chomeiniui. Jie buvo vadinami džamiu imamais 
ir ėmė vadovauti pagrindinėms miestų mečetėms. 

Šimtai tikinčiųjų gatvėse tiesė rankas į malūnsparnį ir garsiai 
skandavo: 

— Jare imam gosh amad! Sveikas atvykęs, imamo drauge! 

Malūnsparnis nusileido ant plokščiosios stogo dalies, grupė 
vyrų, turgaus atstovų, užlipo ant stogo pasitikti senyvo ajatolos. 

Šimtai tikinčiųjų vidiniame mečetės kieme mušėsi į krūtinę 
ir šaukė: 

— Djanam bė fadayet Khomeini!“ 

Du ginkluoti jaunuoliai padėjo ajatolai nulipti laiptais, paskui 
žmonės jį ant pečių nunešė į mečetę. 


Norėdamas viską matyti iš arti, Aga Džanas atsargiai pravėrė 
vieno minareto angą ir įlindo į vidų. Laiptais jis pakilo į tą vietą, 
kur kadaise Nosratas buvo atsivedęs moterį. Čia atsistojęs Aga 
Džanas žiūrėjo į apačią ir viską dėjosi į širdį, žalia minareto šviesa 
apšvietė jo veidą. 


Mečetė vėl tapo svarbiausių miesto įvykių vieta, ajatola kiek- 


vieną penktadienį sakydavo pamokslus, jų klausydavosi visi Sene- 
džano ir aplinkinių kaimų gyventojai. 


* Aukojame save jums, Chomeini. (Aut. past.) 

Ajatola buvo svarbiausias miesto žmogus, mečetėje jis nuolat 
su kuo nors susitikinėdavo, viskas vykdavo su jo palaiminimu. 

Jo autoritariniam režimui nepakluso tik teismas, nes islamo 
teisėjas veikė savarankiškai, tik ypatingais atvejais prašydavo Gal- 
galo patarimo. 

Teisėjas su Galgalu telefonu buvo aptaręs Ahmado bylą, Gal- 
galas teisėjui išsakė tvirtą nuomonę: 

— Tu esi teisėjas! Užsimerk ir priimk sprendimą! 

Bet teisėjas vis tiek nuėjo į mečetę, perdavė bylą ajatolai ir 
paklausė, koks būtų jo sprendimas. 

Tarp dviejų maldų ajatola susipažino su byla ir patvirtino teisėjo 
nuosprendį: 

— Besmellab tala!* Kadangi jis imamas, turi būti nubaustas 
griežčiau negu paprastas pilietis. W2ssalam! 

Rytojaus dieną nuo aušros iki pirmos valandos popiet po miestą 
važinėjo visureigis ir per garsiakalbį skelbė: 

— Gerbiami Senedžano miesto tikintieji! Susirinkite antrą 
valandą turgaus aikštėje, ten teisėjas viešai paskelbs nuosprendį 
Ahmadui Alsaberiui, buvusiam slaptosios tarnybos nariui. Tai pir- 
mas viešas islamo teismo nuosprendis. Alachas gailestingas, tačiau 
prireikus — ir žiaurus. 

Stovėdamas turgaus aikštėje prie fontano, Aga Džanas staiga 
išgirdo šią žinią. Akimirką jo kūnas suakmenėjo, nebejausdamas 
kojų vyras įsitvėrė žibinto stulpo ir priglaudė prie jo galvą. 

Naujieną išgirdo ir Fagri Sadata. 

— Ką dabar daryti? - paklausė ji susirūpinusi. 

— Nieko. Tik Dievas dabar gali mums padėti. Mėnesį beldžiausi 
į visas duris, bučiavau visiems rankas, niekas nepadėjo. Niekas nie- 
ko nežino apie teismus, ten viskas slapta, - atsakė jai Aga Džanas. 

— Kodėl Zinata nieko nedaro, juk ji palaiko ryšius su ajatolom. 


* 


Alacho vardu. (Aut. past.) 

— Man rodos, ji mažai ką tegali padaryti. Net ji nežino, kas yra 
teisėjas ir kas jau nuteistasis. Be to, ji visapusiškai su jais bendra- 
darbiauja, vien dėl to negali pasipriešinti teisėjui dėl savo sūnaus. 

— Kodėl ne? Šimtus kartų sakei, kad jis nekaltas. 

— Nežinau, Fagri! Daugiau nieko nebežinau. 

— Ahmadas pirmiausia jos sūnus, tik paskui mečetės imamas, 
kodėl tu turi belstis į visų duris ir bučiuoti visiems rankas, o ji nė 
savo veido neparodo? Kur ji dabar? Kodėl ji net nuo tavęs slepiasi? 

— Fagri, įvyko revoliucija, ne šiaip pasikeitė politinė valdžia. 
Pasikeitė pati žmonių dvasia. Nutiks dar tokių įvykių, apie kuriuos 
įprastame gyvenime nė nepagalvotum. Žmonės pasiryžę baisiems 
dalykams. Apsidairyk, visi aplinkiniai irgi pasikeitė. Beveik nieko 
nebeatpažįsti. Neaišku, ar žmonės užsidėjo kaukes, ar šios kaip tik 
nukrito. Nežinia, kas nutiko Zinatai. Kas galėjo pamanyti, kad ji 
taps didžiu žmogumi? 

— Didžiu? Kaip tai didžiu? — iškart sureagavo Fagri. 

— Ji turi valdžią, ji sprendžia, ji organizuoja, ir vienas Dievas 
žino, ką dar ji daro. 

— Ji niekas. Ji šlykštynė. Visos tos moterys, kurios veikia drauge 
su ja, yra baisios. Jos tokios, į kurias niekas niekada nė nepažiūrė- 
davo. Jos visos šlykščios! 

— Fagri! 

— Zinata šlykšti iš vidaus, — pridūrė ji, visiškai nepaisydama 
Aga Džano reakcijos. 

— Dabar ne laikas apie tai kalbėti. Einu į turgaus aikštę, pažiū- 
rėsiu, gal vis dėlto galiu Ahmadui kaip nors padėti. 

— Neik ten. Patirsi tik pažeminimą. Lik namie ir lauk, kol 
audra nurims. 

— Turiu ten būti, tai mano gyvenimas. Man nebesvarbu paže- 
minimai. 


Aga Džanas pirmiausia pasimeldė, tada užsidėjo skrybėlę, atlošė 
pečius ir nuėjo pasitikti likimo. 

Turgaus aikštė buvo pilna žmonių. Aga Džanas atsistojo po 
medžiu, iš čia buvo gerai matyti pakyla, ant kurios tuoj prasidės 
veiksmas. Susirinkusieji kalbėjosi tarpusavyje, visiems buvo smal- 
su, kaip bus įgyvendinamas islamo šariato nuosprendis. 

Pirmiausia pasirodė trys kariniai visureigiai, iš kiekvieno išlipo 
po kelis islamo kariškius. Paskui į aikštę įriedėjo juodas mersede- 
sas. Vienas kariškis atidarė automobilio dureles, iš jo išlipo jaunas 
imamas. Kareiviai palydėjo jį ant pakylos, jis atsisėdo ant aukštos 
kėdės ir sušuko: 

— Atveskit jį! 

Iš po greitosiomis pakabintos žalios užuolaidos į priekį buvo 
išstumtas Ahmadas. Jis atrodė apleistas ir silpnas. Pastarosiomis 
dienomis jis nė nepalietė opijaus, todėl jo veido bruožai ir laikysena 
buvo smarkiai pasikeitę. Jis vilko kojas kaip senas, ilgai nesiprausęs 
valkata. Jeigu teisėjas nebūtų jo pristatęs, niekas Ahmado nebūtų 
pažinęs. 

Visi su nuostaba žiūrėjo į Ahmadą Alsaberį, visų numylėtą 
imamą, kuris kadaise iš moterų gaudavo šūsnis meilės laiškelių. 

Teisėjas nutildė minią ir pradėjo skaityti nuosprendį: 

— Ahmadas Alsaberis nusikalto glaudžiai bendradarbiaudamas 
su buvusio režimo slaptąja tarnyba! Jis bendradarbiavo su šėtonu. 
Tai didžiausia islamo ir mečetės, kurioje jis dirbo, išdavystė! Tačiau 
kadangi jo rankos nesuteptos krauju, jam skiriama tik dešimties 
metų laisvės atėmimo bausmė! 

Minia vėl suūžė. Teisėjas ją nutildė ir kalbėjo toliau: 

— Nusidėjėlis niekada nebegalės dirbti imamu, todėl iš jo visam 
laikui atimamas dvasininko turbanas ir apsiaustas. 

Ahmadas drebėjo po savo ilgu purvinu švarku. 

— Tačiau kadangi jis dirbo džamiu mečetės imamu ir visiems 
buvo pavyzdys, jam skiriama papildoma bausmė, - pridūrė teisėjas. 
Tai pasakęs jis kiek patylėjo. — Atveskit asilą! 

Kareivis iš po tribūnos bemat atitempė baltą asilą. 

Aikštėje nuvilnijo ūžesys: „Ką jie ketina daryti? Ką jam darys?“ 

Asilas, išsigandęs žmonių minios, spyriojosi, todėl kariškiams 
teko jį stumte stumti ant pakylos. 

Aga Džanas atpažino baltą Am Ramazano asilą. Pasirodė gru- 
pelė musulmonų, užsirišusių ant galvų žalias skaras su užrašu: 
„Chomeinio karys“. Jie skandavo: „Alachas yra didis! Mirtis šacho 
sekėjui!“ 

Teisėjas sušuko: 

— Mes užsodinsim nusikaltėlį atbulą ant asilo ir nusivesim į 
džamiu mečetę. Tai gailestinga bausmė tam, kas sutepė savą ima- 
mo apsiaustą! 

Publika nusigandusi aiktelėjo, visi apstulbę sužiuro į Ahmadą, 
tuščias akis įbedusį į žemę. 

Aga Džanas išsiėmė nosinę ir nusišluostė prakaituotą kaktą. Jis 
negalėjo patikėti, kad jie ves Ahmadą per miestą atbulą ant asilo. 

Aga Džanas žinojo, kad Ahmadas kartais elgdavosi kvailai, 
bet netikėjo, kad jis kada nors buvo šacho patikėtinis. Ne tokio 
jis būdo. Bet kodėl Ahmadas tyli? Kodėl jis neprotestuoja, kodėl 
nesigina! 

Aga Džanas prasibrovė pro minią į priekį ir garsiai sušuko: 

— Ahmadai! Tu ne išdavikas! Ginkis! 

Visi sužiuro į Aga Džaną. 

— Netylėk! Sakyk ką nors! - sušuko šis dar garsiau. 

Išgirdęs Aga Džaną, Ahmadas pabudo. 

Teisėjas suriko: 

— Tylos! 

— Tu negali tylėti, Ahmadai! — toliau ragino Aga Džanas. 

— Tylos! - pakartojo teisėjas. 

Du kareiviai artinosi prie Aga Džano. 

— Ahmadai, pabusk! Dėl manęs! Dėl mūsų! Dėl mečetės! - sušu- 
ko dar Aga Džanas, grumdamasis su vyrais, norinčiais jį nutempti. 

— Tu mūsų mečetės imamas, ginkis... - vis nenutilo Aga Džanas. 
Tačiau nebaigė sakinio, nes vienas kariškis griebė jo dešinę ranką, 
užlaužė ją už nugaros ir prispaudė Aga Džano galvą prie žemės. 

— Ahmadai! Daryk ką nors dėl mūsų! - šaukė Aga Džanas, kol 
kareiviai jį laikė. 

Du turgaus prekybininkai išbėgo į priekį, ištraukė Aga Džaną 
kareiviams iš rankų ir nusivedė ten, kur stovėjo patys. 

Ahmadas sukaupė visas jėgas, atsigręžė į žmones, iškėlė rankas 
aukštyn ir suriko: 

— Prisiekiu Koranu! Aš nekaltas! 

— Nutilk! - sušuko teisėjas. 

— Prisiekiu mečete! Aš niekada nebuvau patikėtinis! 

— Nutilk! — pakartojo teisėjas dabar jau piktai. 

— Aš niekada negalėsiu... - sušuko dar Ahmadas, tačiau jį nu- 
traukė kareiviai, pakėlė ir norėjo pasodinti ant asilo. Gyvulys išsi- 
gandęs traukėsi atatupstas. Vienas kareivis smarkiai užtvojo asilui 
ginklu, gyvulys susvyravo, pargriuvo, vėl atsistojo. 

Į priekį išėjo senyvas vyras su šautuvu ir žalia skarele ant galvos. 
Jis paglostė asilui galvą ir nesunkiai nuramino gyvulį, o kareiviai 
įkėlė į balną Ahmadą. 

Aga Džanas išsigando pamatęs, kas tas senyvas vyras. 

Ar akys jo neapgavo? Tas vyras buvo jų tarnas Am Ramazanas. 
Dabar jis tapo islamo kariuomenės nariu. Tai buvo neįsivaizduo- 
jama. Savo asilą jis atidavė tam, kad Ahmadas būtų paniekintas ir 
palaužtas. Jis pats nuramino gyvulį. 

Am Ramazanas turėtų gėdytis, švarko kišenėje jis vis dar nešio- 
josi jų namų raktą, kaip žmonės gali taip greitai pasikeisti? 

Netikėtas posūkis taip įskaudino Aga Džaną, kad šis nejučia 
kaip beprotis ėmė garsiai sakyti A/ Morsalat, Siunčiamųjų, surą: 


Raudokit tą dieną, neigėjai! 
Raudokit stipriai pučiantys 

Ir plačiai plintantys! 

Ir aiškiai išsiskiriantys! 

Tai, kas jums buvo pasakyta, vyksta. 
Ir kai užgesinamos žvaigždės. 

Ir kai plyšta dangus. 

Ir kai daužomi kalnai. 

Raudokit, neigėjai. 


Asilas pajudėjo, Ahmadas tyliai verkė. Kažkas paleido į jį akme- 
nuką, ir šis pataikė į galvą. 

Nebegalėdamas ištverti šio vaizdo, Aga Džanas šoko ir užtvėrė 
asilui kelią: 

— Gana! Niekas negali mėtyti akmenų! Jam nepaskirta užmė- 
tymo akmenimis bausmė. Kur tas prakeiktas teisėjas? 

Vienas iš sargybinių šiurkščiai parbloškė Aga Džaną ant žemės. 
"Tačiau šis greitai, taip greitai, kaip negalėjai iš jo tikėtis, vėl pašoko 
ant kojų ir puolė prie asilo. 

Sargybinis sulaikė jį šautuvo buože. 

Kažkas vėl paleido akmenuką, šis kliudė dešinę Ahmado ausį. 
Aga Džanas skubiai išsitraukė iš vidinės kišenės Koraną, nustūmė 
sargybinį į šalį, nubėgo prie Ahmado, atsistojo prieš jį ir iškėlęs 
Koraną virš galvos sušuko: 

— Vardan šios knygos! Neužmėtykit jo akmenimis! 

Sargas išplėšė Koraną Aga Džanui iš rankų ir smarkiai trenkė 
jam knyga per veidą. Šis prarado pusiausvyrą, bet tuoj vėl atsitiesė, 
apkabino Ahmadą per liemenį ir ėmė tempti jį nuo asilo, kol abu 
parvirto ant Žemės. 

Du kariškiai imamą vėl pasodino ant gyvulio, o kiti ėmė piktai 
spardyti Aga Džanui į pilvą, kojas ir nugarą. 

Asilas vėl pajudėjo, minia paskui gyvulį siūbtelėjo mečetės link. 

Aga Džanas susirietęs iš skausmo gulėjo ant žemės. Jis progies- 
miais sau kartojo: 


295 


Kader Abdolah 


O tu, susisupęs į drabužius! 
O tu, apsisiautęs! 

Nebegali ilgiau 

Gulėti ant žemės. 

Kelkis! 

Prisiekiu mėnuliu,. 
Prisiekiu rytu, kai jis aušta! 


Jis atsirėmė delnais į grindinį ir sunkiai atsistojo. 


Karvė 


Pradžioje buvo tik Karvė, visur karaliavo tyla. Taip manė senovės 
persai. Todėl Farso provincijos senųjų persiškų pilių kolonas jie 
padabino karvių galvomis. 

Kai Karvė numirė, iš jos kūno pasipylė gyvybė. Iš mėsos atsirado 
gyvūnai ir augalai. 

Laikui bėgant šias mintis išstūmė kitos. Šventa tapo Ugnis, 
Karvės pavidalas pamažu nublanko. 

Ugnis vis dar liepsnojo kalnų šventyklose, garbingoje vietoje, 
kai Jezde gimė Zaratustra. Jis buvo pirmasis persų pranašas. Zara- 
tustra skelbė, kad nereikia garbinti nei Karvės, nei Ugnies. Pranašas 
teigė, kad Dievas yra danguje, ir davė jam vardą - Ahūra Mazda*. 

Ugnis tapo Ahūros Mazdos simboliu žemėje. 

Pranašas savo tautai pasiūlė Avestą**, joje buvo surašyti šventi 
Dievo žodžiai. 

Praslinkus amžiams Mahometas paskelbė islamą, ir visi senieji 
persų dievybių vaizdiniai buvo ištrinti, o Ugnis — užgesinta. 

Keturiolika šimtmečių Karvė ir Ugnis nebegarbinamos, tačiau 
šias idėjas išsaugojo persų dvasia. 


Islamas visam laikui suskaldė Aga Džano šeimą. Praėjusius 
aštuonis amžius namai pamokslais iš mečetės sakyklos vieningai 


* Pirmoji persų dievybė. (Aut. past.) 
** Šventoji zoroastrizmo knyga. (Aut. past.) 

kovėsi su islamo priešais. O dabar islamas pats tapo priešu ir at- 
sigręžė prieš namus. 

Nors revoliucija jau nuvilnijo, Šahbalas vis dar negrįžo namo. 

Nosratui sekėsi gerai. Jis dieną naktį stengėsi išsikovoti sau vietą 
naujosios Islamo valstybės kine. Visai nebeturėjo laiko aplankyti 
namų. Jis net nebeskambindavo. 

Zinata galutinai atsidavė Chomeinio islamui ir retai grįždavo 
namo. Ji nutraukė ryšius su šeima, niekas nežinojo, ką ji iš tiesų 
veikia. 

Muedzinas prastai jautėsi, jis vis dažniau iškeliaudavo, iš namų 
nuolatos dingdavo ir Džavadas. 

Vaikinas namie niekam nesakė, kur keliauja, ir vis dažniau 
vykdavo į Teheraną. Jis palaikė ryšius su Šahbalu. Džavadas sielos 
gilumoje pritarė kairiųjų judėjimui, kuriame Šahbalas aktyviai 
dalyvavo. 

— Kodėl neparvažiuoji namo? — paklausė jis kartą Šahbalo. 

— Kai Chomeinis buvo apsistojęs Paryžiuje, jis pažadėjo, kad 
toleruos kitus. O gavęs valdžią nieko nebenori apie tai girdėti. 
Kairiuosius jis laiko Dievą įžeidinėjančiais žmonėmis, kuriems nėra 
vietos Islamo valstybėje. Todėl žengėme žingsnį atgal - gyvename 
slėptuvėse. Negalime pasitikėti Chomeiniu. 

Išvykti iš namų nusprendė ir Nasrina su Ensi, Aga Džano duk- 
ros. Jos norėjo išsinuomoti kambarius Teherane. 

Nė viena šių namų moteris anksčiau nebuvo taip pasielgusi. 
Nasrina ir Ensi buvo suaugusios jaunos moterys, kurios nebenorėjo 
sėdėti namie ir laukti vyrų. 

Fagri Sadata visada jas auklėjo laisvai. Dukros nebuvo verčiamos 
eiti į mečetę ir lankė geriausias miesto mokyklas. 

Gavusios vidurinės mokyklos brandos atestatus, abi seserys 
pasirinko mokytojų kursus. Jeigu viskas būtų klostęsi kaip seniau, 
dabar jos jau būtų baigusios mokslus ir galėtų dirbti mokytojo- 
mis. Tačiau prasidėjus revoliucijai visi universitetai ir mokyklos 

buvo uždaryti. O po revoliucijos Nasrina ir Ensi nebegalėjo tęsti 
studijų. 

Naujoji islamo valdžia įstaigose, kontorose, mokyklose ir uni- 
versitetuose ėmėsi kultūrinės revoliucijos. Visi, kuriuos specia- 
lus komitetas įvertindavo kaip nepakankamai religingus, būdavo 
siunčiami namo. 

Dėl Ahmado ir Aga Džano turguje iškeltos scenos Nasriną ir 
Ensi iš kursų pašalino pirmąsias. 

Jos dar kurį laiką pagyveno namie, tačiau Senedžane nebeturėjo 
jokios ateities. 

— Nasrina ir Ensi nori į Teheraną. Jos apie tai kalbėjosi su ma- 
nimi, - pasakė Fagri Aga Džanui prieš eidama miegoti. 

— Dviejų merginų negalime išleisti vienų į Teheraną, — atsakė 
Aga Džanas. 

— "Tai ką žadi daryti? Gal visam laikui jas uždaryti čia? 

Aga Džanas nieko neatsakė. 

— Čia jos neturi jokios ateities. Turi jas paleisti. 

Vieną dieną Nasrina ir Ensi įėjo į Aga Džano kambarį ir pasakė 
jam, kad nori keliauti į Teheraną, ten gyventi ir dirbti ir kad jis nė 
nemėgintų jų sulaikyti. 

— Aš jūsų nelaikau, — atsakė Aga Džanas. 

Jos persikėlė į Teheraną ir laikinai apsistojo pas gerą klasės 
draugę. 


Aga Džanas kaip ir anksčiau kasdien eidavo į turgų, nors viskas 
čia pasikeitė. Visi vyriškiai užsiaugino barzdas ir lenktyniavo, kuris 
labiau priartės prie dvasininkų. Visi pasidarė šiurkštūs, niekas jam 
neberodė pagarbos. Jo ištikimas tarnas į darbą ateidavo kariškio 
uniforma, tad Aga Džanas jo akivaizdoje nebedrįso net kalbėti 
telefonu. 

Kai anksčiau Aga Džanas nuvykdavo į kaimus, kur turėjo savo 
kilimų dirbtuves, kaimiečių jis būdavo sutinkamas kaip karalius, 
o dabar niekas neišeidavo nė pasisveikinti. 

Vieną dieną užsukęs senas draugas iš Isfahano rado Aga Džaną 
prie rašomojo stalo palinkusį virš popierių. Svečias jo neatpažino. 
Aga Džanas buvo pasenęs. Žilas ir palūžęs. 

Aga Džanas mėgino tiesiog darbuotis toliau, bet jam nesisekė. 
Jis grįždavo namo anksčiau ir krapštydavosi sode. Kartais prading- 
davo rūsyje ir valandų valandas rausdavosi tarp senų daiktų. Tada 
Fagri Sadata leisdavosi į rūsį ieškoti vyro: 

— Ką ten galų gale visą laiką veiki? 

— Niekada neturėjau laiko bent sykį gerai apžiūrėti, kas šiose 
skryniose. 

— Šiandien jau gana, eik plautis rankų, užplikiau šviežios ar- 
batos. 

Aga Džanas nusiprausdavo rankas ir veidą baseinėlyje, eidavo 
į virtuvę ir gerdavo su Fagri arbatą. 

— Turėk kantrybės, - ramindavo Aga Džanas žmoną, kai ši 
imdavo skųstis dėl savo vaikų ateities. 

— Kaip turėti kantrybės, kai visi trys mano vaikai be ateities, 
jie iškeliavo iš namų, o mes net nežinome kur? 

— Taip nutiko ne tik mūsų vaikams, tūkstančiams kitų irgi. 
Gyvenime visada taip buvo ir bus, turime vienintelį vaistą, kuris 
gali mums padėti, - kantrybę. 

— Ji padeda tik tau, nes turi tvirtą tikėjimą, o aš negaliu, esu 
silpna, dažnai dvejoju, beveik nedrįstu tau to sakyti, bet kartais 
abejoju, ar Dievas visa tai mato. 

— Fagri, būk stipri, nepaklysk tamsybėse, kitaip prarasi ramybę, 
o tai negerai. 

— Visi žiūri tik savo naudos, visi mėgina apsaugoti savo gyve- 
nimą, tu vienintelis buvai ir likai sąžiningas, tačiau ką pasiekei? 
Atsidūrei rūsyje! Kadaise buvai turgaus vyresnysis, tavo žodžiai 
buvo svarūs kaip auksas, o ką veiki dabar? Knisiesi rūsyje po seną 
šlamštą. 

— Neturėtum taip kalbėti, Fagri, — atsiliepė įžeistas Aga Džanas. 

— Atleisk, bet supranti, ką turiu galvoje. Kur tavo draugai, tie 
galingi turgaus vyrai, kodėl jie tau nepadeda? 

— Man nereikia niekieno pagalbos, — atsakė Aga Džanas. 

— Visi paliko tave nelaimėje. Kur Zinata? Kur Muedzinas, o 
visų svarbiausia — kur tavo brolis Nosratas? Kada paskutinį kartą 
su juo kalbėjaisi? 

Tuo metu Nosratas stovėjo savo vonios kambaryje po dušu. Jis 
galvojo, kaip galėtų prisidėti prie persų kino. Gerai suprato, kad tai 
bus neįmanoma be Chomeinio palaiminimo. Vandeniui tyškant 
ant galvos, jam kilo puiki mintis. Karvė. Nosratas garsiai sušuko: 

— Sugalvojau! Galop sugalvojau! 

Jis iškart užsuko vandens čiaupą, griebė rankšluostį, nusišluos- 
tė, apsirengė ir išskubėjo lauk. Pasigavęs taksi nuvažiavo tiesiai į 
rūmus, kuriuose Beheštis buvo įkūręs savo kontorą. 

Nuo revoliucijos pradžios buvo praėję devyni mėnesiai, o 
Chomeinis vis dar nežinojo, ką daryti su kino teatrais. Kino 
teatrų ir viešnamių durys buvo užkaltos, tos vietos paskelbtos 
netyromis. 

Nosratas ir Beheštis glaudžiai bendradarbiavo, juos siejo abi- 
pusis pasitikėjimas. Beheštis žinojo, kas yra kinas. Vokietijoje jis 
dažnai vogčia eidavo į kino teatrą, tačiau manė, kad dar neatėjo 
laikas apie tai pasikalbėti su Chomeiniu. 

— Žinau, ką daryti, - pasakė Nosratas Beheščiui. - Reikia ima- 
mą tiesiog nusivesti į kiną. Jis turi savo akimis pamatyti, kad kino 
teatras yra visai kas kita nei viešnamis. 

— Būk realistas, - atsakė Beheštis. - Ką galėtume jam parodyti, 
kad įtikintume? 

— Jam parinkau „Karvę!“ — atsakė Nosratas. 

— Karvę? 

— Tai pirmas rimtas persiškas filmas, gali jį net pavadinti isla- 
mišku. 

— Ir filmas vadinasi „Karvė“? 

— Taip, „Karvė“. Persijos klasika. Netvirtinu, kad tas filmas yra 
šedevras, bet tai geriausia, ką galime parodyti imamui. Karvė glūdi 
visų persų viduje, net imamo Chomeinio sieloje. Aš parengsiu 
kino teatrą, o jūs atsiveskite imamą. Islamas kinui gali labai daug 
duoti. Turiu didelių planų. Jeigu Chomeinis pritars Ailmui, iš mūsų 
kultūros šerdies išsirutulios savarankiškas kinas. Šiirų požiūris į 
pasaulį ypatingas, be to, mūsų šaknys - senoji persų kultūra, greitu 
laiku galėtume užkariauti visus pasaulio kino teatrus. 

— Apie pasaulį pasikalbėsim kitą sykį, pirmiausia parodykime 
imamui filmą. 

— Negalime gaišti, visi kino teatrai uždaryti, didieji kilimų 
prekiautojai ėmė juos supirkinėti ir versti mečetėmis. 

— Imamas niekada neis į kino teatrą. 

— Padarysiu kitaip: kino teatrą nugabensiu pas imamą. 

— Gera mintis, — pritarė šypsodamas Beheštis. 

— Tai bus įrašyta į istoriją. Chomeinis mėgausis filmu, sukurtu 
provincijoje, ten, iš kur imamas kilęs. 


Rytojaus vakarą, nešinas susukta drobe po pažastim ir filmo 
projektoriumi, Nosratas įžengė į Chomeinio būstą, įrengtą šiau- 
rinėse Teherano kalvose. 

Beheštis nuvedė jį į imamo darbo kambarį. Čia ant kilimo tarp 
pagalvių sėdėjo Chomeinis, atsirėmęs į sieną. Nuo revoliucijos 
pradžios Nosrato plaukai kiek pražilo, jis nesiskuto barzdos ir 
kaip tikras menininkas nešiojo skrybėlę. Paprastai visi priklaup- 
davo prieš Chomeinį ir bučiuodavo jam ranką, tačiau Nosratas to 
nedarė. Jis nusiėmė skrybėlę ir kiek palenkė galvą. 

Beheštis jį pristatė: 

— Prieš jus operatorius, kurio reportažus apie revoliuciją daug 
kartų transliavo pasaulio televizijos. Jis — patikimas vyras. Kilęs 
iš religingos šeimos ir turi daug gerų idėjų apie kiną, palieku jį 
vieną su jumis. 

Beheščiui išėjus iš kambario, kurį laiką buvo tylu. 

Nosratas pasidėjo daiktus ant žemės ir ėmė ieškoti, kur pakabin- 
ti baltą drobę. Iš kišenės išsiėmęs mažą plaktuką, jis neprašydamas 
leidimo pritvirtino ją ant sienos prieš Chomeinį. 

Perstatęs stalą, stovintį prie sienos, Nosratas padėjo ant jo pro- 
jektorių. Paskui vidury kambario pastatė kėdę ir paprašė: 

— Gal galėtumėte atsisėsti ant šitos kėdės? 

— Ir čia sėdžiu puikiai! — atšovė kiek susierzinęs Chomeinis. 

— Suprantu, bet kėdė yra kino dalis. 

Chomeinis pažvelgė į jį nustebęs, dar niekas anksčiau su juo 
taip nebuvo kalbėjęs. Tačiau jis žinojo, kad Nosratas yra fotografas 
ir kad visada reikia klausyti dviejų žmonių — savo šeimos gydytojo 
ir fotografo. Todėl imamas pakilo ir atsisėdo viduryje kambario 
ant pasiūlytos kėdės. 

Nosratas užtraukė užuolaidas ir išjungė šviesą, kambaryje įsi- 
viešpatavo tamsa. 

Tada jis įjungė projektorių. 

Ritė pradėjo suktis, nespalvotas filmas buvo senas, ekrane 
pasirodė karvė, ji sumūkė — Chomeinis to nesitikėjo. Pasirodė 
valstietis, jis pabučiavo karvės galvą ir paglostė jai sprandą, tada 
pasakė: 

— Tu mano karvė. Mano miela karvė. Eime! Pasivaikščiosime. 

Valstietis žengė pirmas, o karvė sekė paskui jį į lankas. Prisiarti- 
nęs prie pievos, valstietis išsiėmė tradicinę pypkę, atsisėdo medžio 
paunksmėje ir užsirūkė, visą laiką žiūrėdamas į žolę pešančią karvę. 
Tada pasirodė galvą skarele apsirišusi valstietė. 

— Salam eleikom, Mašadi! 

— Salam eleikom, Badži. Eikš, prisėsk pavėsyje, šiandien karšta. 
Vedu savo karvę prie upės, gyvuliui labai karšta tvarte. Kaip tau 
sekasi, Badži? 

Valstietė atsisėdo greta ant žemės ir juodu tylomis įsižiūrėjo į 
karvę. 

Rodomas filmas nebuvo stebuklas, tačiau juostą sudarė ma- 
giškos scenos iš paprastų kaimiečių gyvenimo. Nesudėtingas 
pasakojimas traukė žiūrovus kaip tik primityviu kaimiečių gy- 
venimu. 

Šis filmas tiko naujai Chomeinio Islamo respublikai, nes fil- 
me vaizduojamame kaime modernumo nebūtum suradęs nė su 
žiburiu. Visos valstietės čia vaikščiojo su skraistėmis, visur jautei 
Korano dvasią. Kaime nebuvo elektros nei vandentiekio. Negirdėti 
muzikos, niekas neturėjo radijo imtuvo. Niekas Chomeiniui ne- 
būtų parinkęs geresnio pirmojo filmo. Ekrane jis galėjo atpažinti 
praeityje pasilikusį save patį, savo tėvus ir kaimo gyventojus. 


Pasakojimas buvo apie valstietį, neturintį vaikų, bet mylintį 
savo karvę. Vieną dieną karvė suserga. Kaimo išminčiai pataria 
karvę papjauti, kol nevėlu, tačiau jis nenori apie tai nė girdėti. 

Po kelių dienų valstiečiui nematant karvė krenta. Kaimiečiai 
nusprendžia ją iškart užkasti, kol dar negrįžo valstietis. 

Kai šis grįžta ir kaimynų klausinėja, kur dingo jo karvė, visi 
sako, kad ji išėjo. Valstietis sukrėstas. Dienų dienas jis ieško savo 
karvės, bet neranda. Jis netenka gyvenimo džiaugsmo, nebevalgo. 

Kaimo išminčiai užsuka pas valstietį, norėdami jį paguosti ir 
paaiškinti, kad žmogui nedera gedėti karvės. Tačiau valstietis taip 
suserga, kad net pradeda manyti pats esąs karvė. Kai išminčiai 
įžengia į jo namus, jis ima iš sielvarto mūkti. 

Išminčiai išsitraukia nosines ir tylutėliai aprauda valstietį. 

Kai filmas baigėsi, Nosratas įjungė šviesą. Chomeinis griebėsi 
nosinės. 


Kitą penktadienį ajatolos visoje šalyje per pamaldas paskelbė 
netikėtą žinią: „Šį vakarą televizija parodys filmą. Filmas vadina- 
si „Karvė“, jis palaimintas imamo Chomeinio. Tikintieji gali jį 
žiūrėti!“ 

Žmonės, namie neturintys televizoriaus, vakare suplūdo į ar- 
batos namus pasižiūrėti filmo. 

Irano meno istorijoje tai buvo svarbi diena. 

Aga Džanas filmą žiūrėjo kartu su Driežu šio pašiūrėje ant 
stogo. Jis irgi pirmą kartą matė filmą. Išvydęs karvę, valstietį ir 
varganus namus, jis negalėjo patikėti, kad mato taip išgirtą hilmą. 

Šahbalas žiūrėjo filmą kartu su Džavadu. 

Nasrina ir Ensi matė filmą pas gerą savo klasės draugę. 

Sedika žiūrėjo filmą religingų moterų draugijoje Teherane. 
Galgalas per savo seserį buvo sutvarkęs, kad Sedika kuriam laikui 
apsistotų sostinėje. 

Zinata Ganuma gyveno pas Azam Azamą, ši dabar buvo jos 
asistentė. 

Visai neseniai Zinata mečetėje viešai išsižadėjo Ahmado. Vi- 
siems girdint ji pasakė, kad jai gėda dėl savo sūnaus. 

Zinata nebuvo išimtis. Televizija parodydavo nemažai tikinčių 
tėvų, kurie savo neklusniems vaikams atsukdavo nugaras. Visi 
kalbėjo apie tokius tėvus, tačiau niekas jų nesuprato. Ar šiam 
žingsniui juos paskatino tikėjimas? O gal jiems smegenis praplovė 
dvasininkai? 

Kai Zinata viešai išsižadėjo sūnaus, kitą dieną ją savo darbo 
kambaryje priėmė ajatola. Jis pasikalbėjo su Zinata prie keturių 
akių. 

— Zinata Ganuma, tu — pavyzdys islamo moterims, jo man 
šiame mieste reikia. Tu tikra mabdjabe*. Šventoji Fatima džiau- 
giasi tavimi. Klausykis dabar manęs atidžiai! Patikiu tau užduotį 
Senedžano moterims suteikti islamo veidą. Noriu jas visas matyti 
tokias kaip Zinata Ganuma. Ar aišku? 

— "Taip, aišku, ajatola! — atsakė Zinata ir atsistojo. 

Kartu su šešiomis fanatikėmis Zinata įkūrė dorovės priežiūros 
komitetą. Jos ėmė stebėti viešą moterų elgesį. 


* Skraiste apsisiautusi moteris. (Aut. past.) 

Dauguma miesto moterų išeidamos iš namų apsigaubdavo juo- 
da čadra, bet nemažai merginų nenorėjo paklusti islamo režimui 
ir to nedarydavo. Miesto gatvėmis ėmė patruliuoti trys visureigiai, 
kiekviename sėdėdavo dvi skraistėtos moterys ir ginkluotas vyras. 
Jie tikrino, kaip miesto moterys laikosi bedjab“. 

Kai tik jie pamatydavo moterį, apsisiautusią skraiste ne pagal 
islamo taisykles ar pasidažiusią, šokdavo iš automobilio ir nelai- 
mėlę sulaikydavo. 

Jeigu moteris paklausydavo jų nurodymo ir pasitaisydavo 
skraistę, jai būdavo leidžiama eiti toliau, bet jeigu imdavo prie- 
šintis, neklaužadą įgrūsdavo į autobusiuką, važiuojantį paskui 
visureigį, ir nugabendavo į slaptą vietą pamokyti. 

Visos sulaikytos moterys patekdavo pas Zinatą. 

Kartu su Azam Azama ji prigalvojo būdų, kaip tokias moteris 
smarkiai įbauginti. 

Azam Azama ištepdavo tokių moterų kojas sirupu ir įstumdavo 
jas į tamsų kambarėlį, kuriame knibždėjo tarakonų. 

Merginas, neieškančias žodžio kišenėje, uždarydavo tamsiame 
kambaryje, kur joms per kojas tuntais zujo cypiančios pelės. 

Paskutinį kartą Zinata raudonai padažytas vienos moters lūpas 
taip smarkiai nutrynė šiurkščiu rankšluosčiu, kad jos ėmė krau- 
juoti. 


Tą vakarą, kai visi sėdėjo priešais televizoriaus ekranus ir žiūrėjo 
„Karvę“, didelė grupė naujajai valdžiai ištikimų studentų, palai- 
komi Chomeinio, perkopė aukštas Amerikos ambasados tvoras ir 
užpuolė atstovybę. Įsibrovėliai žaibo greitumu suėmė ambasadorių 
ir šešiasdešimt penkis ambasados darbuotojus, kurie saugumo su- 
metimais tuo metu buvo pastate. Įkaitai kaipmat buvo nugabenti į 
slaptas vietas, nes islamo valdžia bijojo, kad Amerika gali pasitelkti 
dideles pajėgas jiems vaduoti. 


* Islamo aprangos nurodymai moterims. (Aut. past.) 

Dėl visa ko svarbiausi asmenys buvo visureigiais nuvežti į 
Komą, Isfahaną ir Senedžaną. 


Vidurnaktį asistentas pažadino Senedžano ajatolą Arakį: 

— Apsirenkite, — sušnibždėjo jis. — Kai kas laukia jūsų svetainėje. 

— Kas ten? — paklausė ajatola. 

— Labai jaunas vyras, jis nori pasidalyti su jumis valstybine 
paslaptimi. 

Ajatola greitai apsirengė. Svetainėje jo laukė jaunuolis. 

Ajatola padavė jam ranką, vyras ją pabučiavo ir tyliai tarė: 

— Aš Teherano universiteto studentas. Turiu jums slaptą pra- 
nešimą nuo ajatolos Ruhola Chomeinio. 

Ajatola palenkė galvą ir studentas sušnabždėjo jam į ausį: 

— Prie jūsų durų stovi trys automobiliai su septyniais amerikie- 
čiais užrištomis akimis. 

Ajatola bemat užsidėjo turbaną, griebė lazdelę ir paklausė: 

— Eini kartu? 

Arakis įlipo į vieną iš automobilių, visi pajudėjo dykumos link. 


Mėnesių mėnesius Šveicarijai tarpininkaujant Irano ir Amerikos 
atstovai derėjosi dėl įkaitų išlaisvinimo, tačiau ilgalaikės derybos 
nieko nedavė. Chomeinis buvo iškėlęs dvi griežtas sąlygas: 

1. Atiduoti šachą islamo teismui. 

2. Grąžinti Amerikos bankuose gulinčius milijardus dolerių, 
Amerikos gautus iš Irano naftos. 

Tačiau amerikiečiai negalėjo atiduoti šacho, nes ajatolos jį būtų 
iškart nužudę. Taip pat buvo neįmanoma per trumpą laiką surinkti 
milijardų dolerių. Derybos buvo nutrauktos, stojo tyla. 


Praėjus šimtui septyniasdešimt dviem dienoms virš Senedžano 


praskrido šeši amerikiečių keleiviniai lėktuvai, niekas jų nematė ir 
negirdėjo. Prieš pusvalandį jie pakilo iš amerikiečių karinio laivo, 

apsistojusio Persijos įlankoje, ir Sadamui Huseinui leidus per Irako 
oro erdvę įskrido į Irano teritoriją. 

Lėktuvai skrido į slaptą karinį oro uostą dykumoje. Buvo pla- 
nuojama, kad buvę koviniai šacho būriai išlaisvins įkaitus, malūn- 
sparniais juos nugabens į oro uostą dykumoje, o iš ten amerikiečiai 
galės išskristi iš šalies. 

Padedami vieno Chomeinio patikėtinio, kuris Amerikai per- 
duodavo informaciją, amerikiečiai sužinojo, kur laikomi įkaitai. 

Tačiau operacija nenusisekė. Dėl paslaptingo nutikimo, kurį 
paaiškinti galėjo tik Chomeinis, viskas žlugo. „Alachas jiems su- 
trukdė!“ — sušuko rytojaus dieną didysis ajatola, kai jį pasiekė 
žinia, kad itin slapta karinė Amerikos operacija baigėsi nelaime. 

— Alachas gina šią šalį, - pridūrė Chomeinis ramesniu tonu. — 
Kodėl amerikiečiai nenori to suprasti? Viskas labai paprasta: čia 
įsikišo Dievas. 

Du amerikiečių lėktuvai, leisdamiesi slaptame oro uoste, su- 
sidūrė su malūnsparniu. Lėktuvai ir malūnsparnis užsiliepsnojo, 
vidury išdžiūvusios dykumos plykstelėjo ugnies jūra, nors niekas 
to ir nematė. 

Aštuoni žmonės žuvo, penki buvo sužeisti. Iškart po nelaimės 
kiti amerikiečių lėktuvai grįžo ant karinio laivo denio. 


Piemuo, netoli dykumos užsnūdęs po medžiu prie seno šulinio, 
pabudo išsigandęs neįprasto garso. Jis atsikėlė ir įsižiūrėjo į naktinę 
dykumą: šviesiame danguje kilo juodų dūmų debesis. 

Nedelsdamas jis įlipo į medį ir pamatė tolumoje liepsnas. Pie- 
muo iškart suprato, kad atsitiko baisi nelaimė, jis paliko savo 
bandą ir nulėkė į kaimą. Po pusvalandžio visas kaimas nuo savo 
stogų žiūrėjo į ugnies jūrą. 

Kaimo imamas nubėgo į mečetę ir griebė telefoną — vienintelį 
kaime. Jis iškart susuko ajatolos Arakio telefono numerį: 

— Dykumoje matau didžiules liepsnas. Kaimo senoliai tokių 
dalykų dar nėra matę. Turėjo kažkas nutikti! 

Ajatola tučtuojau nusiuntė islamo kariuomenės karininką 
patikrinti dykumos. Po keturiasdešimt penkių minučių ajatola 
stvėrė savo raudono telefono ragelį ir paskambino tiesiai į Cho- 
meinio buveinę Teherane: 

— Neregėtai didžiulės liepsnos! Regis, nukrito pora lėktuvų. 
Ugnis per kaitri, negalime prisiartinti! 


Kol Teheranas sušaukė inspekcijos komandą ir nusiuntė ją į 
Senedžaną, kaimiečiai ant asilų nujojo į nelaimės vietą ir mėgino 
gelbėti sužeistuosius. 

Valdžios atstovai vis dar nežinojo, kas nutiko, kai Maskvos ra- 
dijas šeštą valandą ryto pranešė: „Trys amerikiečių lėktuvai sudužo 
Irano dykumoje netoli Senedžano.“ 

Muedzinas kiekvieną rytą klausydavosi radijo ir išgirdo šią ži- 
nią, tačiau nesuprato, kokia ji svarbi. Tik tada, kai klausydamas 
kartojamų naujienų išgirdo pavadinimą „Senedžanas“, nuėjo pas 
Aga Džaną ir sušuko: 

— Dykumon nukrito amerikiečiai! 

Valstybinė televizija pradėjo antros valandos žinias tiesioginiu 
reportažu iš įvykio vietos dykumoje, kamera priartino žuvusių 
amerikiečių kūnus. Paskui ekrane pasirodė ajatola Arakis. Dešinėje 
rankoje laikydamas kalašnikovą, jis rėžė ugningą pamokslą: 

— Islamas yra stebuklas, net po keturiolikos šimtmečių islamas 
yra stebuklas. Amerikiečių lėktuvai per Iraką įskrido į mūsų šalį, jie 
išjungė savo šviesas ir skrido tamsoje, jie naudojosi naujausiomis 
elektronikos priemonėmis, norėdami suklaidinti mūsų radarus. 
Jie viską puikiai apgalvojo, o protingiausi jų kompiuteriai viską 
apskaičiavo, tačiau jie pamiršo į savo skaičiavimus įtraukti vienin- 
telį dalyką — Koraną! Mums nereikia modernių kompiuterių, kad 
suprastume tokius dalykus, mums nereikia elektroninių akių, kad 


309 


Kader Abdolah 


pamatytume šias tiesas, mūsų šalį saugo viena vienintelė būtybė, ji 
viena viską kontroliuoja, kai mes miegam. Ir tai - Alachas. 
Amerika turi kompiuterius, mes — Alachą. 
Amerika turi didelius žvalgybinius lėktuvus, mes turime Alachą. 
Amerika! Jeigu nori sužinoti, kas iš dangaus nuskynė tavo lėk- 
tuvus, paskaityk A/ Fie/, Dramblio, surą: 


Alam tara kayfe raboka beh asabel frel 

Ar nematei, kaip pasielgėme su tais, kurie keliavo ant dramblių? 

Klasta juos pačius paklaidino. 

Mes pasiuntėme debesis paukščių, kurie paleido ant dramblių 
krušą akmenukų. 


Ir sunaikino juos kaip apgraužtą javų lauką. 


Albarab 


Po penkių mėnesių vidury dienos virš Teherano pasirodė trys ka- 
riniai Irako lėktuvai. Jie skrido taip žemai, kad galėjai įžiūrėti 
kabinose sėdinčius pilotus. Visi puolė slėptis apkurtinti ir — svar- 
biausia — išgąsdinti to baisaus ūžesio. 

Lėktuvai subombardavo oro uostą ir taip Iranui paskelbė 4/- 
barab - karą. 

Irako kariuomenė dar antpuolio išvakarėse įžengė į Irano te- 
ritoriją ir užėmė visus strateginius pietinės, daug naftos turinčios 
Chuzistano provincijos objektus. Svarbiausios Irano dujų ir naftos 
gamyklos dabar pateko į Sadamo Huseino rankas. 


Režimas išsigando, žmonės negalėjo patikėti tokia žinia. Tik 
tada, kai televizija parodė Irako tankus, stovinčius priešais Irano 
naftos gamyklą, visi ėmė suvokti, kad tai joks grasinimas, o tikrų 
tikriausias karas. 

Televizija transliavo Chomeinio kalbą, šis visiems, turintiems 
ginklą, liepė prisistatyti į artimiausią mečetę. „Tai džihadas!“ 

Chomeinio kalba per parą sutelkė didelę tikinčiųjų kariuome- 
nę. Tūkstančiai neprityrusių jaunų ir senų vyrų buvo susodinti į 
autobusus ir išsiųsti į frontą. 

Tuo metu amerikiečių žvalgybiniai lėktuvai sukinėjosi aukštai 
virš susirėmimų teritorijos, stebėdami islamo kariuomenės judė- 
jimą ir viską pranešinėdami Sadamui Huseinui, o tai reiškė, kad 
islamo kariuomenę nuolat bombarduoja Irako lėktuvai. 

Chomeinis nesijautė nugalėtas, jis stengėsi įkvėpti savo tautai 
drąsos: „Tik mirtis gali mus išgelbėti. Amerika viską stebi iš vir- 
šaus. Mes turime tik vieną pasirinkimą: nukloti kelią lavonais, kad 
galėtume kovoti su Iraku.“ 


Būriai tikinčiųjų, apsigaubusių įkapių drobulėmis, čiupo gink- 
lus ir išžygiavo, norėdami nutiesti kelią iki Irako kariuomenės. 
Galų gale Irano būriai pasiekė irakiečius, prasidėjo karas, kuris 
truks aštuonerius metus. Abiejose pusėse kris milijonai karių. 


Ajatolos bijojo, kad režimui nepritariančios jėgos pasinaudos 
karu ir nuvers islamo valdžią. Chomeinis nepasitikėjo kairiųjų 
judėjimais, laikė juos Alacho ir Korano priešais. Jis laukė tinkamo 
momento, kad galėtų visam laikui sunaikinti visus savo priešinin- 
kus. Kairiosios jėgos irgi slapta rengėsi susilpninti griežtą religinę 
ajatolų valdžią ir, jei tik įmanoma, visiškai ją nuversti. 

Kad užnugaris būtų saugus, režimas nusprendė vienu kartu nuo 
savo kelio nušluoti visus kairiųjų judėjimus. 

Pirmas iš ajatolos tai sužinojo Galgalas: „Išrauk juos su visomis 
šaknimis. Jokio pasigailėjimo! Pašalink, sunaikink kiekvieną, kuris 
priešinasi islamui!“ 

Per valandą buvo suimti visi senosios Chomeinį rėmusios ko- 
munistų Zoedeb partijos vadovai. 

Tačiau valdžia nepajėgė prisikasti prie pogrindinių kairiųjų 
judėjimų lyderių. Jie buvo nusiteikę radikaliau ir slapta tarėsi, ar 
nesukilti prieš režimą su ginklu. Į spąstus įkliuvo tik Chomeiniui 
nenorėjusi priešintis Zoedeb partija. 

Po trijų naktų, stengdamasi visus išgąsdinti, islamo televizija 
parodė senyvą šios partijos vadovą. Jis atrodė palūžęs, liesas, pražilęs 
ir nesiskutęs. Buvo akivaizdu, kad prieš kamerą jį atvedė tiesiai iš 
kankinimų kambario, nes jis vis meldė palikti jį ramybėje. 

Scena buvo šiurpi, gerai surežisuotas reportažas visiems įvarė 
siaubą. Tikslas buvo pasiektas, visi dar likę partijos nariai gelbė- 
damiesi patraukė prie šalies sienų, ketindami pasprukti. 


Senedžano ajatola Arakis gavo nurodymą galutinai atsikratyti 
Raudonojo kaimo. 

Tuo metu kaimas išgyveno savo aukso amžių, jis tapo autono- 
mine sritimi su savomis taisyklėmis. Tai buvo svajonių kaimas, 
kuriame jaunoji karta įkūrė mažą idealią komunistinę valstybėlę. 
Kaimo derlius būdavo sunešamas į vieną vietą ir sąžiningai pada- 
lijamas visiems kaimiečiams. Vakarais žmonės rinkdavosi į kaimo 
aikštę ir skaitydavo kits kitam rusų poeto Majakovskio eiles. 


Tą naktį, kai kaimas buvo užpultas, visi sėdėjo gyvenvietės 
aikštėje ir žiūrėjo rusišką filmą. Staiga kažkas sušuko: 

— Tankai! Jie artinasi! Užtverkit kelią! 

Tačiau barikadas statyti jau buvo per vėlu. Akimirksniu kaimo 
aikštė ištuštėjo. Vieni žmonės dūmė į kalnus, kiti pasislėpė savo 
namuose ir užsirakino, treti susirado slaptavietėje laikomą ginklą 
ir užsikorė ant stogų. 

Virš kaimo suburzgė malūnsparnis, kaimo gyventojai pasitiko 
jį šūviais nuo stogų. Staiga apsisukęs malūnsparnis atsitraukė. 

Į kaimą įvažiavo tankai, iš kažkur atsiradę šimtai islamo karių 
tamsoje užėmė pozicijas. Staiga vėl pasirodė du malūnsparniai, 
ryškiai nušviesdami namų stogus. Jie ėmė šaudyti į viską, kas tik 
judėjo. 

Niekas nesitikėjo tokio galingo puolimo. Ginkluoti islamo 
kariai šaudė į bėgančius žmones. 

Nuo stogų buvo atsakoma fanatiškomis šūvių salvėmis, tačiau 
už kiekvieną kulką buvo atlyginama granatos sprogimu. 

Kova nebeturėjo prasmės, vienos po kitų vėrėsi namų durys, 
kaimiečiai ėjo į gatvę aukštyn pakeltomis rankomis. 

Visureigiai persekiojo tuos, kurie lėkė į kalnus, ir šaudė į tuos, 
kurie nepasiduodavo geruoju. 

Tą pačią naktį visi suimtieji buvo nugabenti į kalėjimą. Tarp 
jų buvo ir Aga Džano sūnus Džavadas. 


Baimę keliantis Dievo teisėjas Galgalas malūnsparniu atskrido į 
Senedžaną, kad pats galėtų nuteisti suimtuosius. Kur tik Galgalas 
nusileisdavo, visur sėjo mirtį ir negandas. 

Saulė dar slėpėsi, o Senedžano gyventojai tebegulėjo savo lo- 
vose, kai buvo nužudyti devyni jauni vyrai iš Raudonojo kaimo. 


Prabudęs miestas išsigando. Tėvai, kurių sūnūs ar dukros buvo 
sulaikyti, skubėjo prie kalėjimo pasižiūrėti į nužudytųjų sąrašą. 

Jaunuolių kūnai buvo atiduoti šeimoms, tačiau pagal šariatą 
jų palaikai buvo nešvarūs, tad sušaudytųjų negalima buvo laidoti 
kartu su kitais mirusiaisiais. Tėvai autobusiukais vežė savo vaikus 
į kalnus, norėdami ten jiems paskutinį kartą patarnauti. 


Aga Džanas nežinojo, kad Džavadas suimtas. Jis manė, kad 
sūnus Teherane. 

Mintis, kad Džavadas gali sėdėti kalėjime, net nešovė jam į gal- 
vą. Jis pažinojo vieną iš tų jaunuolių būrio — vaistininko, turinčio 
krautuvėlę priešais mečetę, sūnų. Aga Džanas tyliai skaitė Koraną, 
kai suskambo telefonas. Jis atsiliepė. 

— Kalbėsiu trumpai, - telefono ragelyje pasigirdo neprisistačiu- 
sio vyriškio balsas. — Aš esu Džavado draugas. Jis buvo suimtas 
Raudonajame kaime. Labai tikėtina, kad jis bus nužudytas. Jeigu 
galite kaip nors jam padėti, mėginkite dabar. Po Dievo teisėjo 
teismo bus jau per vėlu, — ir vyras padėjo ragelį. 

Aga Džanas virpančiomis rankomis irgi padėjo ragelį. Jo gal- 
voje sukosi spiečiai minčių. Norėjo pašaukti Fagri Sadatą, bet 

negalėjo. Kodėl jis nežino, kad sūnus sulaikytas? Iš kur skambino 
tas vyriškis? Kas jis? 

Aga Džanas žinojo, kad Džavadas išvažiavo į Teheraną, ką jam 
veikti Raudonajame kaime? 

Ir kuo jis gali sūnui padėti? 

Aga Džanas nežinojo, ko griebtis. Keliskart stvėrė telefono 
ragelį, norėdamas skambinti, bet ir vėl padėjo atgal. 

Nusikabino savo švarką nuo kabyklos, užsidėjo skrybėlę ir buvo 
beišeinąs, tačiau staiga vėl išgirdo telefono skambutį. 

— Atleiskite man, — pasakė tas pats balsas. — Jis vis dar mies- 
to kalėjime. Teisėjas grįš po dviejų dienų nuteisti kitų suimtųjų. 
Turite paskubėti. 

— Bet ką jis veikė kaime? Ir kas jūs? 

— Mes abu buvome kaime, aš spėjau ištrūkti, o jis įkliuvo. Turite 
dabar pat ko nors imtis. Atleiskite, nebegaliu ilgiau kalbėti, turiu 
baigti, - dar pasakė vyras. 

Aga Džanas nuskubėjo prie laukujų durų, tačiau pusiaukelėje 
apsisuko, sugrįžo ir pašaukė: 

— Fagri Sadata! 

Ji neatsiliepė. 

— Fagri Sadata! — pašaukė jis garsiau. 

Fagri iš vyro balso suprato, kad reikalas svarbus. Ji nulipo į 
apačią. 

— Būk stipri, - pasakė Aga Džanas. - Džavadą suėmė! 

Fagri vos neapalpo. 

— Kas? Kodėl suėmė? - teištarė ji. 

— Ką tik paskambino vienas jo draugas, Džavadą suėmė Rau- 
donajame kaime. 

— Ką jis ten veikė? 

— Nežinau. 


— Gal jis ten nuėjo su Šahbalu? O kur Šahbalas? 

— Ir to nežinau. Turime ko nors imtis, kol ne per vėlu, - pasakė 
jis, pasisuko eiti, bet taip ir nepajudėjo iš vietos. — Bet nežinau ko, 
neįsivaizduoju, kur eiti. 

— Eik į mečetę! — paliepė Fagri Sadata blyškiu kaip drobė vei- 
du. - Pasikalbėk su ajatola! 

Aga Džanas dar norėjo kažką pasakyti, bet nebeištarė nė žodžio, 
o skriste išskrido į mečetę. Nuo tos dienos, kai islamo valdžia at- 
ėmė iš jo šventyklą, jis nė karto ten nebuvo nuėjęs, neužsukdavo 
nė pasimelsti. Aga Džanas įžengė į mečetę, tačiau dvasininko ten 
nebuvo. | 

— Kur ajatola? — paklausė jis naujojo durininko. 

— Jis atšaukė savo susitikimus, šiomis dienomis jis nebebūna 
mečetėje, nes žmonės pernelyg jį vargina klausimais apie egzeku- 
cijas. 

— Kaip manai, kur galiu jį rasti? 

— Nežinau. Tiesą pasakius, niekas nežino, jis nuolat keičia gy- 
venamąją vietą. 

Aga Džanas nuėjo pas prieskonių pirklį, įsikūrusį priešais me- 
četę. 

— Kuo galiu jums padėti, Aga Džanai? 

— Gal žinote, kur gyvena ajatola? Man jo labai reikia! 

Prekeivis pajuto, koks svarbus prašymas, ir atsakė: 

— La illaba illa Allah. Man neleidžiama to sakyti, bet pasižiūrė- 
kite didžiajame name, kur kadaise gyveno saugumo tarnybos vadas. 

Aga Džanas pasigavo taksi ir nuvažiavo prie namo. 

Čia prie durų stovėjo du ginkluoti sargybiniai. Vos Aga Džanas 
ėmė prie jų artintis, vyriškiai sušuko, kad jam toliau nebegalima. 
Visi atėjusieji turi prisistatyti telefonu, pritaisytu prie stulpo. Aga 
Džanas nuspaudė skambutį. Gavo kiek palūkėti, kol atsiliepė balsas 
kitame laido gale: 

— Kas čia? — nuskambėjo šiurkštus klausimas. 

— Norėčiau pasikalbėti su ajatola. 


216 


Albarab 


— Užrašyk aiškiai ant popieriuko, ką nori pasakyti, ir įmesk į 
pašto dėžutę sau iš dešinės. 

— Noriu pasikalbėti su juo asmeniškai. 

— Visi nori su juo pasikalbėti asmeniškai, deja, tai neįmanoma. 

— Bet tai labai svarbu. Aš esu Aga Džanas, buvęs džamiu 
mečetės raktininkas. Jeigu jam tai perduosite, jis būtinai mane 
priims. 

— Visiškai nesvarbu, kas esi, ajatola neturi laiko. Be to, jo nėra 
namie ir aš nežinau, ar jis dar sugrįš. 

Aga Džanas sutrikęs sustingo prie stulpo. 

— Nekiurksok čia! Dink iš akių! 

Aga Džanas pamažu grįžo į miestą. Pirmą kartą gyvenime jis 
nebežinojo, ką daryti. | 

Ant jo vos neužlėkė automobilis. Vairuotojas vos spėjo laiku 
sustabdyti mašiną, atidarė langelį ir jį aprėkė: 

— Ką čia išdarinėji? Gyventi nusibodo? 

— Atleiskite, — atsitokėjo Aga Džanas. — Kaltas! 

Vairuotojas pažino Aga Džaną ir pamatė, koks apsiblausęs jo 
žvilgsnis. 

— Kur einate? Galiu jus pavėžėti, - pasisiūlė. 

— Aš? Aš einu į kalėjimą, jeigu jums nesunku... 

— Kurį kalėjimą? Senąjį ar naująjį? 

— Nežinau, į tą, kuriame nužudė tuos vaikinus. 

— Vadinasi, į senąjį. Lipkit į vidų! 

Senasis kalėjimas buvo už miesto, jį supo aukšta stora siena. 
Automobilis sustojo aikštelėje prieš pastatą, Aga Džanas išlipo. 
Dideli metaliniai vartai buvo uždaryti, trys sargai budėjo ant sie- 
nos. Daugiau nieko nematyti. 

Nors buvo dar šviesu, nuo Aga Džano žingsnių automatiškai 
įsižiebė milžiniški prožektoriai. 

— Čia nieko nėra! - sušuko vairuotojas. — Jeigu norite, parvešiu 
jus namo. 

Tačiau Aga Džanas jo negirdėjo, jis žengė prie durų, norėdamas 
susirasti skambutį, tačiau jo nebuvo. Kumščiu keliskart trenkė į 
metalinius vartus, bet niekas nepasirodė. 

— Ar čia yra kas nors? - suriko Aga Džanas. 

— Jeigu norite, parvešiu jus namo! — garsiai pakartojo vairuo- 
tojas. 

— Ponai! — kreipėsi Aga Džanas į stovinčius ant sienos sargus, 
bet jie apsimetė, kad nieko negirdi. 

— Ponai! — pakartojo jis garsiau. 

Vairuotojas išlipo, priėjo prie Aga Džano, paėmė jį už rankos 
ir pasakė: 

— Būtų geriau, jeigu dabar važiuotumėt namo, o sugrįžtumėt 
rytoj. 

Jis padėjo Aga Džanui įsėsti į mašiną, nuvažiavo į miestą ir 
išlaipino jį prie mečetės. 

Vos peržengusį namų slenkstį Aga Džaną aplankė išganinga mintis. 

— Fagri! — pašaukė jis įsakmiai. — Pasiimk savo čadrą! 

— Kam? 

— Eisim pas Am Ramazaną! 

Jie jau buvo ilgai nematę Am Ramazano. Nežinojo, ką jis iš 
tikrųjų dabar veikia, tik tiek, kad vaikšto uniformuotas ir savo asilą 
yra įdarbinęs pas ajatolą. Aga Džanas paskambino į Am Ramazano 
duris, name nedegė jokios šviesos. 

Jis paskambino dar sykį. Koridoriuje nuaidėjo žingsniai, atsida- 
rė durys ir jų angoje pasirodė Am Ramazanas. Jis buvo užsiauginęs 
ilgą barzdą, rankose laikė pistoletą. Stovėdamas šešėlyje vyriškis 
atrodė didesnis, nei buvo iš tikrųjų. 

Am Ramazanas nelaukė Aga Džano ir Fagri Sadatos. 

— Ar galime užeiti? - paklausė Fagri Sadata. 

— Prašom, - susizgribo Am Ramazanas. 

Viduje ant sienos kabojo didelis Chomeinio portretas, visur 
buvo pristatyta kitų ajatolų atvaizdų. 

— Mums reikia tavo pagalbos, Am Ramazanai, — pasakė Aga 
Džanas. - Džavadas suimtas. Ar gali mums padėti? 

Am Ramazanas nustebęs žiūrėjo. Šiems žmonėms jis ilgą laiką 
tarnavo, jie jam buvo geri. O dabar jie palūžę stovi priešais, pra- 
šydami jo pagalbos. 

— Ką galiu jums pasakyti? Nežinau, ar galėsiu kuo padėti. 

— Noriu pasikalbėti su ajatola. Ar gali man padėti su juo su- 
sitikti? Man reikia tučtuojau, dabar pat! Bijau, kad antraip bus 
per vėlu. 

— Dabar? Neįmanoma. Nežinau, palaukit, Fagri Sadata, prisės- 
kit, gal norit puodelio arbatos? — greitakalbe sumalė Am Ramaza- 
nas ir nuėjo prie neseniai įvesto telefono. 

Jis surinko kažkokį numerį ir pasakė: 

— Čia aš! Man reikia susitikti su ajatola. Gali man padėti? Ne, 
ne man pačiam. Vienam pažįstamam... Taip, gerai jį pažįstu, jau 
seniai, tai svarbu... Net šįvakar, jeigu galima... Suprantu. O rytoj?.. 
Sutarta, mečetėje, po pamokslo? Ne, geriau prieš pamokslą. 

Aga Džano akyse sublizgo ašaros. 


Buvo penktadienis, minios žmonių traukė į mečetę. Aga Džanas 
stovėjo prie durų ir laukė ajatolos, bet šis vis nesirodė. 

Kai ajatola jau išsiruošė eiti į mečetę, suskambo jo raudonas 
telefonas. 

— Praėjusią savaitę Irakas prieš mūsų būrius panaudojo che- 
minį ginklą. Tūkstančiai karių krito, pora šimtų — iš Senedžano 
ir aplinkinių kaimų, - klausėsi ajatola penktadienio pamokslo 
koordinatoriaus balso. - Rytoj jus pasieks palaikai. 

Juodas ajatolos mersedesas sustojo prie mečetės durų. Iš jo 
išlipo du sargybiniai. Aga Džanas pamėgino eiti prie jų, tačiau 
vienas karių jį sulaikė. 

— Esu susitaręs susitikti su ajatola, - pasakė jam Aga Džanas. 

— Traukis į šalį! - nurodė sargybinis. 


319 


Kader Abdolah 


Ajatola žvilgrelėjo į Aga Džaną, bet jo nepažino, net nebuvo 
matęs. 

Aga Džanas nusiėmė skrybėlę ir nulenkė galvą. Ajatola praėjo 
pro jį. 

— Susitariau su jumis susitikti! - sušuko Aga Džanas. 

Ajatola kiek stabtelėjo, pasižiūrėjo ir vėl nužingsniavo. 

Aga Džanas ėmė bėgti jam iš paskos. 

— Aš buvęs mečetės rakto sargas! — sušuko jis dar, jau griebiamas 
sargybinio. 

Ajatola mostelėjo sargybiniui, kad paleistų Aga Džaną. 

Šis nusivijo ajatolą. Toliau žingsniuodamas į mečetę Arakis 
pakišo jam savo ranką. Prie maldų salės durų Aga Džanas ją pa- 
bučiavo. 

Į mečetę susirinkę tikintieji matė, kad ajatola atvyko, jie stojosi 
ir pasitiko dvasininką šūksniais. 

Visi matė, kad Aga Džanas pabučiavo ajatolai ranką ir kad šis 
trumpam stabtelėjo pasiklausyti, ką vyriškis jam pasakoja. Visi 
matė, kad Aga Džanas dar kalba, o ajatola susierzinęs pasuka eiti 
toliau, tada Aga Džanas griebia dvasininkui už apsiausto, o tai 
pamatę sargybiniai tučtuojau pastumia jį į šoną. 


Ajatola Arakis nuėjo tiesiai prie pamokslui skirtos pakylos ir 
atstojo ant pirmo laiptelio. Vienas iš sargybinių padavė jam ginklą, 
kurį jis simboliškai laikydavo rankose pabrėždamas, kad dabar — 
karo metas. Dvasininkas ėmė sakyti pamokslą: 

— Sadamas, kuris nėra savo tėvo sūnus, subombardavo mūsų 
brangakmenį Istahane! Sadamas - niekas, jis — niekšas, paklūstantis 
Amerikai. Amerika keršija! Amerika panaudoja Sadamą kaip karo 
mašiną! Ne Sadamas, o Amerika naikina mūsų mečetes! 

Amerika! Bombarduok mus! Mes tavęs nebijom! Amerika, nai- 
kink mūsų senuosius Dievo namus! Mes tavęs nebijom! 

Sadamas yra tarnas! 

Jis mūsų bijo, jis bijo mūsų kariuomenės, bijo jūsų sūnų. 

Senedžano tikintieji! Pasirenkit. Turiu jums skaudžią žinią. 
Sadamas užpuolė mūsų sūnus cheminiu ginklu. 

Motina, pasirenk! 

Tėve, pasirenk! 

Greitai turėsime laidoti savo sūnus. Tačiau jie nukeliavo į rojų 
ir ten juos pasitiko angelai. 

— Allabo Akbar! Allaho Akbar! - šaukė žmonės. 

— Alachas yra didis! Mes nugalėsim! Mes nugalėsim Bagdadą. 
Ir mes nesustosim Bagdade, mes nusitaikysim į Ameriką ir Izraelį. 
Mes išlaisvinsim A/barem Alsbarief“! 

— Allabo Akbar! Allaho Akbar! - vėl nuaidėjo iš minios. 

— Dabar sunkūs laikai, bet jūsų sūnūs kuria istoriją. Sveikinu 
jus su jūsų sūnų mirtimi! 

Bet būk budri, motina! Gerai apsižvalgyk, tėve! Mes kovojame 
iš karto dviem frontais. Ten mūsų sūnūs kovoja su Sadamu. O čia 
mes kaunamės su komunizmu, mažu, bet labai pavojingu priešu, 
besislepiančiu tarp mūsų. Ir jį išrausime su visomis šaknimis! 

Savo ginklu jis parodė į Aga Džaną ir sušuko: 

— Jokio pasigailėjimo! Tik griežta bausmė! 

— Allabo Akbar! 

Atsiklaupęs Aga Džanas staiga pajuto ant pečių visos mečetės 
svorį. Palinkęs jis ėmė murmėti: 


Jums patarnaujame ir Jūsų prašome pagalbos. 
Veskit mus teisingu keliu! 

Tuo keliu, kuriam paskyrėt pasigailėjimą. 
Ant kurio nėra spyglių ir kuris nepaklaidina. 


Namie išgirdusi, kaip su Aga Džanu pasielgė ajatola, Fagri 
Sadata iškart apsigaubė juoda čadra. 

— Kur tu išsirengei? 

— Einu ieškoti Zinatos. Ji privalo mums padėti! 

— Ji mums nepadės. Ji nieko nepadarė dėl Ahmado, nieko neda- 
rys ir dėl Džavado. Pasaulis pamišo. Chomeinis paskelbė džihadą. 
Jis įpareigojo visus įduoti priešininkus. Net motinos išduoda savo 
vaikus. 

— Džavadas nieko nepadarė. 

— Nebūk naivi, Fagri, taip sako visos motinos. Jis ilgai gyveno 
ne namie. Mes nežinom, ką jis darė ir ką veikė tame kaime. 

— Vis tiek einu ieškoti Zinatos. 

— Zinata mečetėje viešai išsižadėjo Ahmado. Jeigu ji taip pasi- 
elgė su savo sūnumi, tavajam tikrai nepadės. 

— Kitaip elgtis negalim, turim eiti. Eisime abu. 


Zinata kaip ir anksčiau dirbo kalėjime, moterų skyriuje, čia ji 
taip prispausdavo suimtąsias, kad šios visiškai pasiduodavo ir buvo 
pasirengusios melstis septynis kartus per parą. Nesigėdydamos jos 
vieną po kito įskųsdavo savo draugus. 

Kai Zinata vieną vakarą nepranešusi užsuko namo pasiimti savo 
paskutinių daiktų, ji išgirdo tamsoje Aga Džano balsą: 

— Žinata, kodėl taip slaptai? Kodėl nenori su mumis susitikti? 
Kodėl su mumis nė nepasisveikini? 

Zinata nieko neatsakė ir ėjo prie durų. 

Aga Džanas ją sustabdė. 

— Negali išeiti. Privalai man atsakyti. Apie tave žmonės pasakoja 
labai blogų dalykų. Kalba, kad tapai budeliu, ar tai tiesa? 

— Žmonės gali kalbėti ką tinkami, — nutraukė tylą Zinata. — Aš 
atlieku savo pareigą. Darau, ko iš manęs prašo Alachas! 

— Apie kokį Alachą kalbi? Kodėl nepažįstu tavo Alacho? 

— Laikai pasikeitė! — atsakė Zinata. 

Ji atidarė duris ir išėjo. 

Zinata jautėsi gerai, taip gerai, kaip niekad. Ji visai nereagavo į 
žmonių kalbas, juk ji nieko blogo nedarė. Kai buvo sulaikytas Ahma- 
das, Kome ji vogčia susitiko su Galgalu. Šis susitikimas buvo ypatin- 
gas, jis pakeitė visą jos gyvenimą. Ligi tol ji kartais dar suabejodavo, 
ar eina geru keliu, tačiau Galgalas išsklaidė paskutines abejones. 

— Įvyko didelė revoliucija, - pasakė jai Galgalas. - Islamas galų 
gale iš žemės išrovė pustrečio tūkstantmečio senumo karalystės 
šaknis. Mes steigiame pirmąją šiitų respubliką. Alachas mus ne- 
gailestingai nubaus, jeigu paleisime iš rankų tokią progą. Alachas 
turi du veidus. Vienas jų — gailestingas, kitas - rūstus. Dabar atėjo 
laikas rūsčiajam, baimę keliančiam jo veidui. Kito būdo palaikyti 
islamą nėra. Mūsų priešai galingi. Negalime rinktis. Pasirinkusi 
islamą, turi atsisakyti viso kito. Nesvarbu, ar tai tavo sūnus, tėvas 
ar motina. Alachas apdovanos tave rojuje. 


Dorovės priežiūros komitetas, kuris veikė vadovaujamas Zina- 
tos, glaudėsi tarnybiniame buvusio režimo mero būste. 

Prisiartinę prie komiteto būstinės, Aga Džanas ir Fagri Sadata 
pamatė kieme stoviniuojant būrelį tėvų, kurie atėjo dėl areštuotų 
savo dukterų. Fagri Sadata pasitaisė čadrą ir nuėjo prie laiptų. Dvi 
juodomis skraistėmis apsisupusios moterys ją sustabdė. 

— Ko nori? — paklausė viena. 

— Noriu pasikalbėti su Zinata Ganuma. 

— Su seserimi, seserimi Žinata! — pataisė antroji Sadatą. 

— Atleiskite, — atsakė Fagri Sadata. — Žinoma, turėjau galvoje 
seserį Žinatą! 

— Sesuo Zinata neturi laiko, ji nieko nepriima. 

— Aš šeimos klausimu, man būtinai reikia su ja pasikalbėti. 

— Ji neturi laiko, šeima ar ne, tai nieko nekeičia. 

— Aš jos brolienė. O ten - Aga Džanas, vyresnysis jos svainis. 
Man reikia nedelsiant su ja pasikalbėti. Jeigu jai pasakysit, kad jos 
čia laukiame, ji iškart mus priims. 

— Pažiūrėsiu, kuo galiu padėti. Bet atsitrauk ir lauk ten. 

— Žinoma, — atsakė Fagri. 

Pro užuolaidų tarpą Zinata iš savo darbo kambario matė kieme 
tarp kitų žmonių stovinčius Aga Džaną ir Fagri Sadatą. 

Ji žinojo, kad Džavadas suimtas, ir suprato, kad niekuo negali 
jam padėti. 

Zinatai retsykiais paskambindavo Galgalas, bet jai pačiai skam- 
binti nebuvo leidžiama. Ji tiksliai nežinojo, ką jis veikia, ir visiškai 
neįtarė, kad Galgalas - baimę sėjantis Dievo teisėjas. 

Ar ji padėtų Džavadui, jei šiam iš tiesų grėstų rimtas pavojus? 
Zinata suvirpėjo iš bejėgiškumo; ne, ji niekuo negali jam padėti, ji 
nėra žmogus, turintis tokią galią, Zinata gali tik vykdyti įsakymus. 
Viename savo pamoksle Chomeinis dorovės seserims tai aiškiai 
nurodė: „Islamas dabar laikosi ant jūsų pečių. Paaukok savo vaiką, 
jeigu reikia!“ 

Zinata dar sykį pažvelgė žemyn. 

— Nenoriu jų matyti. Pasakyk jiems, kad manęs nėra, - paliepė 
ji sargybinei. 

Šioji nulipo ir pasakė Fagri Sadatai: 

— Sesers Zinatos nėra. Ji išėjusi. 

Fagri Sadata bejėgiškai apsidairė, tada dirstelėjo į langą ir pa- 
stebėjo už užuolaidos stovinčią moterį. Sadata atpažino Zinatą. 
Užuolaida iškart buvo aklinai užtraukta. 

— Ji čia, - pasakė Fagri. — Ką tik mačiau ją stovinčią prie lango. 

— Jos nėra, sakau tau, traukis į šalį, — grasinamai pakartojo 
sargybinė. 

Aga Džanas paėmė Fagri Sadatą už rankos. 

— Eikš, einam! 

— Ne, aš neisiu, aš lieku, man reikia pasikalbėti su Zinata, — 
pakartojo ši. 

— Nešdinkitės! Kitaip pašauksiu brolius! - pagrasino sargybinė. 

— Žinata! — sušuko Fagri. 

Pasirodė ginkluotas vyras, jis ginklu stumtelėjo Fagri Sadarą 
durų link: 

— Lauk! Nešdinkitės! 

— Žinaaaaaata! - sušuko Fagri iš visų jėgų. 

Barzdotas vyras ją nubloškė šautuvo buože į šalį. Fagri už kaž- 
ko užkliuvo ir trenkėsi į duris, nuo galvos jai nuslydo čadra. Aga 
Džanas griebė vyrą už pakarpos ir stumtelėjo jį į sieną, sargybinis 
šūktelėjo pagalbos. Du ginkluoti vyrai atbėgo prie Aga Džano, 
Zinata atidarė langą ir sušuko: 

— Nelieskit! Paleiskit jį! Leiskite jam eiti! 

Aga Džanas pakėlė Fagri čadrą nuo žemės, apgaubė ja žmonos 
galvą ir pečius ir tarė: 

— Eime namo! 


Vėlyvą tos dienos popietę į Senedžaną atvyko Galgalas. 

Dabar, kai fronte žuvo tiek daug šio miesto kariškių, metas 
nuteisti režimo priešininkus buvo labai tinkamas. 

Dievo teisėjas suimtųjų laukė buvusiame senojo kalėjimo tvarte, 
kur dar trenkė arklių mėšlu. Ant sienų kabojo pasagos, balnai ir 
odiniai diržai. Galgalas kaip visada pasirinko tamsiausią miesto 
kampelį. 

Į vidų įvedė tris jaunuolius, po penkiolikos minučių Galgalas 
paskelbė nuosprendį: vienam jaunuoliui paskirta mirties bausmė, 
kitiems dviem — dešimt ir penkiolika metų nelaisvės. 

Paskui atvedė jauną merginą. 

— Vardas? 

— Mahbuba! 

— Tave sulaikė mėginančią pabėgti, kodėl bėgai? 

— Bėgau, nes bijojau, kad mane areštuos. 

— Ką padarei, kad bijojai būti areštuota? 

— Nieko nepadariau. 

— Tavo krepšyje radom propagandos! 

— Tai netiesa. Mano krepšyje nieko nebuvo. 

— Tave sulaikė Raudonajame kaime. Ar ten gyveni? 

— Ne. 

— Ką ten veikei? 

— Lankiausi pas savo drauges. 

— Kuo vardu tavo draugės? 

— Negaliu to pasakyti. 

— Nenori atskleisti. Supratau. Ar gailiesi dėl to, ką padarei? 

— Aš nieko nepadariau, man nėra dėl ko gailėtis! 

— Jeigu čia pasirašysi ir prisipažinsi, kad gailiesi, sumažinsiu 
tau bausmę. 

— Juk nieko blogo nepadariau, kodėl turėčiau kažką pasirašyti? 

— Šešeri metai! Kitas! - sušuko Galgalas. 

Merginą išvedė, ginkluotas vyras įvedė Džavadą. 

— Vardas! — paklausė nežiūrėdamas į vaikiną Galgalas. 

— Džavadas! — atsakė šis. 

— Tėvo vardas? 

— Aga Džanas! 

Galgalas staiga pakėlė galvą, rodės, tarsi jam į kaklą staiga būtų 
įgėlusi vapsva. Pro savo tamsius akinius jis pažvelgė į Džavadą. 

Įrariamajam į akis buvo nukreipta ryški lempos šviesa, kad jis 
negalėtų matyti teisėjo. Galgalo rašiklis nukrito ant grindų, jis pa- 
silenkė jo paimti ir akimirksniu Džavadas pamatė kraštelį jo veido. 

Jam pasirodė, kad yra matęs teisėją anksčiau. 

Galgalas ėmė vartyti savo popierius, jis aiškiai norėjo laimėti 
laiko. 

— Stiklinę vandens! — sušuko jis į lauką. 

Du sargybiniai įpuolė vidun ir sugriebė Džavadą už rankų, 
norėdami jį išsivesti. Jie pamanė, kad teisėjas paprašė jį išvesti. 

— Tegu sėdi. Arneškit man stiklinę vandens! - sušuko Galgalas. 

„Regis, jį pažįstu, - šmėstelėjo mintis Džavadui. - Lyg ir gir- 
dėtas balsas.“ 

Vienas sargybinis pastatė prieš Galgalą stiklinę ir išėjo. Šis 
gurkštelėjo vandens ir tarė: 

— Tavo byla stora. Esi aktyvus komunistų partijos narys, idė- 
jinis jų vadas pogrindyje. Buvai sulaikytas su pistoletu kišenėje, 
iššovei tris kartus. Žmonės matė, kad šaudei į malūnsparnį. Už 
tokius sunkius nusikaltimus tau skiriama mirties bausmė. Ar turi 
ką pasakyti? — paklausė. 

— Visa tai melas. Be to, nepripažįstu tokio teismo. Tai, ką darote, 
neteisėta! Turiu teisę į advokatą! Teisę gintis! 

— Užsičiaupk ir klausykis! — griežtai nukirto Galgalas. — Ir taip 
jau tau skyriau daugiau laiko negu kitiems. Tavo byla —- sunkių 
nusikaltimų sąrašas. 

— Ta byla melaginga, jos duomenys neteisingi. Kišenėje niekada 
neturėjau jokio pistoleto ir tikrai nešaudžiau į malūnsparnį. 

— Neturiu laiko su tavim diskutuoti. Patariu gerai įsiklausyti, 
supratai? Pažįstu tavo tėvą ir noriu tau padėti, jeigu tik bendra- 
darbiausi. 

„Tai Galgalas! - staiga suprato Džavadas. - Galgalas yra Dievo 
teisėjas! 

Vaikinas išsigando šios minties, burna jam išdžiūvo, rankos 
ėmė virpėti. Galgalas suprato, kad jį pažino. 

— Klausykis manęs, vaikine. Rytoj į miestą iš fronto atveža 
daugiau kaip tris šimtus lavonų, jie visi - tavo bendraamžiai. Jie 
ten kovėsi su priešu, o tu šaudei į mūsų malūnsparnį. Man visiškai 
nesvarbu, kas tu esi, net jeigu būtum mano brolis, nuteisčiau tave 
mirties bausme. Tačiau padarysiu išimtį, nes pažįstu tavo tėvą. 
Užduosiu tau tris klausimus. Gerai pagalvok prieš atsakydamas į 
juos. Jeigu esi gudrus, atsakysi teisingai. Turi gerai suprasti, kad 
tokios galimybės niekam nesu suteikęs ir niekada nebesuteiksiu. 
Pirmas klausimas: esi komunistas ar priklausai islamui? 

Džavadas nesuvokė Galgalo žodžių svarumo. Jis virė iš įtūžio: 

— Į tokį klausimą neatsakysiu. Kaip teisėjas negalite uždavinėti 
tokių klausimų. Be to, čia ne teismas, o tvartas. 

— Gerai pagalvok prieš ką nors sakydamas, — tarė aiškiai nu- 
sivylęs Galgalas. — Antras klausimas: ar drauge su kitais kalėjime 
septynis kartus per dieną melsiesi, jeigu sumažinsiu tau bausmę? 

— Malda yra asmeninis dalykas. Į šį klausimą irgi neatsakysiu, — 
atrėmė Džavadas. 

— Trečias klausimas: ar pasirašysi šį dokumentą, kuriame nu- 
rodyta, kad gailiesi? 

— Kodėl turėčiau gailėtis, jei nieko blogo nepadariau? Ne, ne- 
pasirašysiu. 

Galgalas ėmė dvejoti, jis norėjo išgelbėti Džavadą, bet pastarasis 
prie to turėjo bent truputį prisidėti. 

— Suteiksiu tau dar vieną progą, patariu ja pasinaudoti, — tarė 
Galgalas. 

Iš vidinės kišenės jis išėmė mažą Koraną, padavė jį Džavadui 
ir tarė: 

— Jeigu prisieksi Koranu, kad kišenėje neturėjai pistoleto ir 
nešaudei, sumažinsiu tau bausmę! Antraip iškart statau tave prie 
sienos! 

— Jūs nužudėte šimtus nekaltų žmonių. Tai nusikaltimas. Ir nu- 
sikaltimas Koranui. Aš nieko nedarysiu. Kaip tik todėl, kad pažįs- 
tate mano tėvą, nedarysiu, kaip liepiate. Man gėda dėl jūsų darbų. 
Namie gerai žinomas jūsų silpnadvasiškumas. Norit man padaryti 
paslaugą, bet aš jos iš jūsų nepriimsiu. Jaučiatės nusikaltęs mano 
šeimai, o man dėl jūsų gėda. Nenoriu priimti jokios paslaugos iš 
budelio, kuris likimo valiai paliko savo žmoną ir apsigimusį vaiką, 
budelio, kuris savo žmoną išnaudojo, net kankino. Aš niekada ne- 
siklaupsiu prieš žmogų, kuris per parą nužudė šimtus kurdų. Jeigu 
nusileisčiau, būčiau nevertas vadintis savo tėvo sūnumi. Slėpkit 
savo Koraną kišenėje, man jo nereikia. 

— Mirtis! - suriko Galgalas. 

Atskubėję sargybiniai nusivedė Džavadą ten, kur būdavo vyk- 
domi nuosprendžiai. 

Vienas sargybinis užrišo jam akis ir pastatė prie sienos. Džava- 
das vylėsi, kad Galgalas neleis jo nužudyti, jam atrodė, kad šitaip 
teisėjas tik nori jį pagąsdinti ir priversti gailėtis. 

Sargybiniai trumpam paliko jį stovėti užrištomis akimis. Džava- 
das pamanė, kad taip jie nori jį dar labiau išgąsdinti. Be to, jis tikrai 
neturėjo kišenėje pistoleto ir nešaudė į malūnsparnį. Nebuvo dėl 
ko statyti jį prie sienos. Nuaidėjo žingsniai, jis spėjo, kad čia ateina 
Galgalas, matyt, vis dėlto nori su juo pasikalbėti. Džavadas tikėjo, 
kad Galgalas dar ateis, kad neleis nužudyti Aga Džano sūnaus. 

Tačiau Galgalas atėjo ne dėl to. Džavadas vis laukė, kada šis 
ištars: „O dabar jau gana, nuriškite jam nuo akių skarelę ir nu- 
veskite į kalėjimą.“ 

— Į vietas! - sušuko Galgalas. 

Du sargybiniai priklaupė ant grindų ir nutaikė šautuvus į Dža- 
vadą. 

Džavadas išsitiesė, norėdamas parodyti Galgalui, kad nebijo. 
Jis neabejojo, kad teisėjas toliau neis. 

— Ugnis! —- sušuko Galgalas. 

Pokštelėjo šūviai. Iš pradžių Džavadas savo kūnu nepajuto 
šūvių. Galvoje net šmėstelėjo mintis: „Matai, jie norėjo mane 
pagąsdinti.“ 

Tada suklupo. 

Pargriuvo. 

Padėjo galvą ant žemės ir užmerkė akis. 

Aga Džanas pasiėmė Džavado kūną, šis dabar gulėjo autobusiuke 
priešais namų duris. 

Fagri Sadata stovėjo prie lango ir žiūrėjo į kiemą, kuriame 
vietos sau nerasdamas vaikštinėjo Muedzinas. Sustingusi už stiklo 
ji atrodė it nespalvota fotografija — gedinčios motinos fotografija. 

Pagal persų papročius dabar ji turėjo verkti, klykdama daužyti 
galvą ir rautis žilus plaukus. Tada prie jos subėgtų moterys, sulai- 
kytų jos rankas ir visos drauge išsiverktų. 

Bet visa tai buvo uždrausta — sielvartą privalėjo pasilaikyti sau. 

Aga Džanas dar nežinojo, kur jam palaidoti Džavadą. Visą 
popietę jis skambinėjo telefonu, stengdamasis gauti leidimą pa- 
laidoti sūnų mieste, bet niekas nedrįso nė piršto pajudinti, kad 
jam padėtų. 

Gretimoje gatvelėje pasigirdo žingsniai. Muedzinas įrempė au- 
sis — nepažino eisenos. 

Durų spynoje pasisuko raktas, joms atsidarius į vidų įėjo Šah- 
balas. Driežas nuskubėjo jo pasitikti. 

Ir Muedzinas puolė prie sūnaus, apkabino jį ir, padėjęs galvą 
šiam ant peties, tyliai pravirko. 

Sužinojęs apie mirties bausmę, Šahbalas tučtuojau grįžo namo, 
nors Senedžane jam grėsė pavojus. 

Iš savo kambario išlindo Aga Džanas, jis pamatė Šahbalą ir su 
juo pasisveikino. Atrodė, kad vaikinas veltui sukorė keturis šimtus 

penkiasdešimt kilometrų, kol pasiekė namus - Aga Džanas nerodė 
jokių emocijų. 

— Ačiū Dievui, tu pačiu laiku, esi man reikalingas. Iš kur suži- 
nojai? — atitoko jis. 

Tačiau nesulaukęs atsakymo kalbėjo toliau: 

— Mums reikia paskubėti. Jis guli autobusiuke prie durų. 

Žibinto šviesoje Šahbalas perskaitė Aga Džano akyse tai, ko 
taip bijojo: lavonas, tėvas ir jokios vietos kapui. 

Jis pagriebė dėdę už rankos ir apkabino jį. 

— Užjaučiu, Aga Džanai, užjaučiu, mano mielas Aga Džanai, — 
ištarė ašarodamas. 

Šahbalas jautėsi kaltas. Jis bijojo, kad Aga Džanas nuo jo nusigręš. 

— Tokia Dievo valia, vaikine, — pasakė Aga Džanas. - Eime, 
keliausime. Greitai sutems, negaiškime. 


Rankoje Šahbalas laikė autobusiuko raktus, tokia buvo tikrovė; 
kad galėtų ja patikėti, jis norėjo pamatyti Džavadą savo akimis. 

Nuėjo prie automobilio ir atidarė galines dureles. Kūnas buvo 
susuktas į baltą drobulę. Atrodė, kad jam šalta — tarp šlaunų buvo 
suspaudęs rankas ir gulėjo ant šono. Šahbalas pakėlė drobulės kraš- 
telį, kad pamatytų galvą. Tai iš tiesų buvo Džavadas — su kulkos 
žyme kairiajame smilkinyje. 

— Turime paskubėti, - paragino Aga Džanas. 

Šahbalas uždarė galines dureles ir atsisėdo už vairo. 

— Kur mes važiuojame? — paklausė išsukęs iš gretimos gatvelės. 

— Į šitą pusę! — parodė Aga Džanas į šiaurinius kalnus. 

Šahbalas nežinojo, ką Aga Džanas yra sumanęs, tačiau gerai 
suprato: dėdė nieku gyvu neleis, kad jo sūnus ilsėtųsi kokioje 
dykoje kalnų vietoje. 


Šahbalas būtų mielai pasidalijęs su Aga Džanu savo sielvartu, 


bet dėdė buvo taip giliai paskendęs mintyse, kad vaikinas nedrįso 
jo trukdyti. 

Jie tylėdami važiavo šiaurinių kalnų virtinės link. 

— Ką ketinate daryti? - paklausė Šahbalas kiek parylėjęs. 

— Važiuojame į Marzedžaraną, — atsakė Aga Džanas. 

— Į Marzedžaraną? — pakartojo nustebęs Šahbalas. — Neįma- 
noma, juk visi to kaimo gyventojai palaiko Chomeinį, jų tikrai 
negalime prašyti vietos kapui. 

Aga Džanas nieko neatsakė, tačiau Šahbalas suprato, kad namie 
dėdė pasitarė su Koranu. Nebuvo prasmės ginčytis, tad jis tiesiog 
važiavo toliau. 


Kelias buvo skirtas ne mažiems automobiliams, tiesą sakant, 
tai netgi ne kelias, o kaimo autobuso įspaustos vėžės. 

Marzedžarano kaimas buvo arčiausiai miesto, už pirmos kalvos 
aukštų kalnų papėdėje. Šahbalas užvažiavo ant kalvos ir atsargiai 
nuo jos nusileido. Netoliese jau buvo matyti nameliai. 

Spaudė šaltis, jis sklido nuo sniego, apklojusio kalnų viršūnes. 
Dar nebuvo visiškai sutemę, tačiau aukšti kalnai metė ant kaimo 
juodą šešėlį. Gyvenvietės namai buvo akmeniniai. Jei nežinotum, 
kad čia yra kaimas, tamsių siluetų beveik neatskirtum nuo aplink 
stūksančių uolų. Priartėję prie namų, jie pamatė vienintelį gyvybės 
ženklą — iš pirties kamino rūko dūmai. 

Tokiame kaime kaip šis gyventojai visą laiką kažko laukė: to, 
kas ateina, ir to, kas išeina, vaiko gimimo ar mirties. 

Mieguistas kaimas nuolat laukė kokio nors įvykio, tik sulaukęs 
nubusdavo. 

Šahbalas įvažiavo į gyvenvietę, kaimiečiams nereikėjo nieko 
aiškinti, iš kalnų nusileidęs nepažįstamas automobilis jau savaime 
reiškė įvykį. 

Kas žiemą važinėja po kalnus? Niekas kitas, tik priešas, bėglys 
arba tas, kas savo automobilyje vežasi lavoną. 

Atvykėliai staiga išgirdo lojant, keli šunys it laukiniai nušoko 
nuo uolos ir atliuoksėjo prie automobilio. Įkandin pasirodė keli 
šiltai apsirengę vyriškiai su šautuvais. 

— Alache! — sušuko Aga Džanas. 

Šunys lodami užtvėrė kelią. Vyrai artėjo prie mašinos. 

— Lik viduje, Šahbalai, - pasakė Aga Džanas ir išlipo. 

Jis nuėjo prie vyrų, norėjo su jais pasikalbėti, ketino pasakyti, 
kad yra geras jų kaimo imamo draugas. Ištiesė kaimiečiams ranką, 
tačiau šie visai nekreipė dėmesio, tik artinosi prie mašinos. 

Vyrai priešiškai nužvelgė Šahbalą ir apėjo visą autobusiuką. Jie 
panoro atidaryti galines dureles. Garsiai skalijant šunims, priėjo 
Aga Džanas. Iš automobilio greitai išlipo Šahbalas, o Aga Džanas 
greitai nustūmė vyrus į šoną ir atsistojo prie autobusiuko, nugara 
atsiremdamas į galines dureles. Vienas kaimietis už rankovės nu- 
tempė jį į šoną, kitas atidarė dureles. Į autobusiuką liuoktelėjo šuo 
ir įsikando drobulę. Šahbalas pagriebė šalia kūno gulintį keltuvą ir 
smarkiai tvojo juo šunėkui per sprandą. Šis inkšdamas iššoko lauk. 

Šahbalas tiesiog paklaiko, jis nustūmė vyrus šalin. Su keltuvu 
rankoje vaikinas atsistojo prie durelių saugoti lavono. 

Įsiutinti tokio brutalaus atvykėlių elgesio jų kaime, visi trys 
vyrai jį užpuolė. Veltui Aga Džanas mėgino juos sulaikyti. Šah- 
balas stengėsi kaip įmanydamas išvengti smūgių, kol į triukšmą 
atbėgęs būrelis kaimiečių juos išskyrė. Aga Džanas ištiesė į juos 
rankas ir pasakė: 

— Prašau vietos kapui. Atsivežiau savo sūnaus kūną. 

Jokios reakcijos, jokio atsakymo. Rodės, vietos gyventojai iš 
akmens, lyg žiūrėdami į Aga Džaną būtų suakmenėję iš nuostabos. 

— Lauk tuos nusidėjėlius! Čia nėra vietos jokiam kapui! — su- 
šuko vienas vyras. 

— Aš jūsų prašau... 

— Lauk, sakau! - dar kartą riktelėjo vyriškis, piktai artindama- 
sis prie Aga Džano. Šahbalas griebė keltuvą. Tačiau Aga Džanas 
ištraukė įrankį jam iš rankų ir tarė: 

— Mes išvažiuojame. 

Jie įlipo į automobilį ir Šahbalas apsigręžė. 

Gerokai nutolęs nuo kaimo, Šahbalas pažvelgė į greta sėdintį 
Aga Džaną. Jis išsigando: šalia sėdėjo palūžęs vyras. Dėdės sielvartą 
rodė jo susmukęs kūnas. Aga Džanas paklausė Korano patarimo, 
bet nesulaukė jokio atsakymo. Jis atrodė kaip senas, pakilti nebe- 
drįstantis paukštis. 

Visiškai sutemo. Šahbalas beviltiškai važiavo tolyn kalnų keliu, 
kol Aga Džanas vėl atsisėdo tiesiai ir išsiėmė iš vidinės kišenės šven- 
tąją knygą. Jis vėl sutelkė jėgas, atsivertė knygą ir tarsi aklasis ėmė 
pirštu vedžioti Korano eilutes. Dar po kelių prailgusių minučių 
ramiu balsu pratarė: 

— Važiuojame į Sarugą, — ir užvertęs knygą įsidėjo į kišenę. 

Šahbalas nepritarė šiam sprendimui. Jis nesuprato, kuo ski- 
riasi Sarugas ir kaimas, iš kurio juodu ką tik buvo išvaryti. Jie 
galėjo keliauti į šimtą skirtingų vietų, visur juos pasitiktų lygiai 
taip pat. 

Aga Džanas nenorėjo palaidoti sūnaus nepagarbiai, jis ieškojo 
teisėto kapo, o tai buvo neįmanoma. 

— Ten jie mums irgi nepagelbės, - pertraukė tylą Šahbalas. — 
Turime su tuo susitaikyti. 

Aga Džanas neatsakė, apsimetė jo žodžių neišgirdęs. 


Sarugo kapinės buvo už gyvenvietės, atokioje, nejaukioje vie- 
toje. 

— Luktelėk, aš pats nueisiu į kaimą, - pasakė Aga Džanas Šah- 
balui. 

Šahbalas pasiliko. Mintyse ėmė tyliai svarstyti: „Jis teisus, tik 
dabar suprantu, kodėl jis, nepaisydamas jokių pavojų, ieško gar- 
bingos žemės kapui. Kokia gėda, kad to nesupratau anksčiau. Mes 
niekuo nenusikaltome, Džavado negalima palaidoti slapta.“ 

Šahbalas pasiėmė keltuvą ir ėmė laukti. Tada išgirdo balsus - pa- 
sirodė penki vyrai su žibintais rankose. Senyvų kaimiečių būrelyje 
žingsniavo ir Aga Džanas. Vyrai nesivedė jokių šunų. 

Iš Aga Džano laikysenos Šahbalas suprato, kad dėdei nepasisekė 
įtikinti ir šių vyrų. Aga Džano draugai palydėjo jį iki pat kaimo 
ribos, tuo parodydami, kad jį užjaučia. Tačiau jie pažinojo režimo 
statytinius ir suvokė, kokių pasekmių sulauktų palaidoję atvežtą 
kūną savo kaime. 

Jie priėjo prie Šahbalo, norėdami su juo pasisveikinti ir pareikšti 
užuojautą, bet vaikinas negalėjo jos priimti. Jis buvo įpykęs ir kartu 
bejėgis. Atsidaręs automobilio dureles, sėdo už vairo, Aga Džanas 
atsisveikino su kaimiečiais ir įlipo į mašiną. 


Automobilis buvo jau pajudėjęs, kai jie išgirdo garsiai juos 
šaukiant. 

— Pala, sustok! — paprašė Aga Džanas. 

Šahbalas sustojo. Aga Džanas atidarė mašinos langelį. Pribėgo 
uždusęs vyras: 

— Jums reikia važiuoti pas Rahmanalį, - pasakė. - Jis vienintelis 
gali padėti. 

Aga Džanas linktelėjo pritardamas. 

— Važiuok į Džirdžą, — paprašė. — Keliaujame ieškoti Rahma- 
nalio. 


Džirdža buvo kaimas, kuriame jie labiausiai galėjo tikėtis gauti 
vietą kapui, nes gyvenvietė priklausė giminės valdoms. Čia vis dar 
gyveno daug Aga Džano ir Fagri Sadatos giminaičių, be to, ilsėjosi 
palaidotas Kazem Chanas. 

Tiesą pasakius, jiems iš karto reikėjo keliauti į Džirdžą, tik 
šventoji knyga nedavė tokio patarimo. O dabar, vyrui ištarus Rah- 
manalio vardą, Aga Džanas buvo visiškai tikras, kad reikia važiuoti 
kaip tik tenai. 

Rahmanalis buvo senas mažaūgis vyras ilga žila barzda. Kaimas 
juo didžiavosi. Jis sulaukė šimto ketverių metų ir buvo laikomas 
šventuoju. Žmonės pasakojo, kad jis darė stebuklus, kad gyvenimui 

vėl prikėlė mirštančius vaikus. Visi žinojo, kad jo žodis kaime 
paskutinis. Jei kas nors pasiprašydavo Rahmanalio prieglobsčio, 
galėjo jaustis saugus. Sudėtingais atvejais, kai nebežinodavo ko 
griebtis, Aga Džanas visuomet galėdavo kreiptis į Rahmanalį. Jie 
gerai vienas kitą pažinojo, būdamas Džirdžoje Aga Džanas jį aplan- 
kydavo, palikdavo pinigų, jeigu tik šventajam vyrui jų reikėdavo. 


Džirdža buvo aukštai kalnuose, arti sniego. Į kaimą vedė ne 
kelias, o smėlėtas takas, kuriame vos prasilenkdavo visureigiai ir 
autobusai. Jų autobusiukas.vos vos judėjo taku, buvo baisu, kad 
jis nuslys nuo aukštumos ar įstrigs duobėje. Šaltis pasidarė ne- 
pakeliamas, automobilio šildymas niekuo nepadėjo. Aga Džanas 
susirūpinęs žvilgtelėjo į gale gulintį kūną. 


Kai jie beveik pasiekė kaimą, Aga Džanas tarė: 

— Išjunk šviesas, sustok čia, už uolos. Nevažiuosim su automo- 
biliu į kaimą. Pasilik, aš einu ieškoti Rahmanalio. 

— Verčiau leiskit mane, — paprašė Šahbalas. 

— Geriau aš pats su juo pasikalbėsiu. 

— Nenoriu, kad eitumėt vienas. 

— Nėra kas daryti, negalime palikti kūno čia vieno. 

— Net šiame kaime aš niekuo nepasitikiu. Viskas pasikeitė. Jeigu 
kas nors jus pažins, iškart supras, kas nutiko. 

Aga Džano ranka paniro vidinėje kišenėje, jis pasitikrino, ar 
turi Koraną. 

— Nebeturime pasirinkimo. Aš susitvarkysiu, — pasakė jis ir 
nužingsniavo. 


Aga Džanas nubrido per sniegą ir perėjo tilteliu per upę. Čia 
šunys jo neišgirs. Ledinis sniegą pustantis vėjas čaižė odą. Pirmyn 
jį ginė vienintelė mintis: „Privalau pasiekti Rahmanalį, kol ma- 
nęs nepamatė islamistai. Jeigu jie mane sučiups, taip garsiai jo 

šauksiuosi, kad jis mane išgirs, nors ir miegotų kiečiausiu savo 
gyvenimo miegu.“ 

Aga Džanas atsargiai įžengė į kaimą. Keturios gatvės, ir jis prieis 
aikštę, už kurios gyvena Rahmanalis. 

Aga Džaną užuodė šunys. Svetimas kvapas žiemos vidurnaktį 
reiškė pavojų. Atvykėliui už nugaros ėmė loti šuo. Tuoj pažadins 
visą kaimą. Ką jam daryti, bėgti ar tiesiog nieko nepaisyti ir eiti 
toliau? Kitoje gatvėje pro medinius vartus iššoko didelis juodas 
šuo. „Alache!“ Aga Džanas pasileido tekinas. 

Sujudę pašėlo skalyti visi kaimo šunys. Šuo sekė iš paskos neatsi- 
likdamas. Aga Džanas, matydamas gatvėse nustebusius gyventojus, 
dar paspartino žingsnį. Keli vyrai pamėgino užtverti įsibrovėliui 
kelią ir jį sulaikyti. Aga Džanas pastūmė juos iš visų jėgų ir sušuko: 

— Rahmanali! 

Jis bėgo kiek įkabindamas, širdis tvaksėjo gerklėje, pro ašaras 
akyse nieko nebematė. Aklomis lėkė aikštės link. Dabar visi su- 
prato, kur jis skuba. 

— Alaaaaache! Rahmanali! Prieglobsčio! Prašau prieglobsčio 
savo sūnui! 

Iš šoninės gatvelės prie jo prišoko trys ginkluoti vyrai, vienas 
smarkiai užvožė šautuvu Aga Džanui per kojas. Šis suklupo ir 
pargriuvo į sniegą. Kišeniniu žibintu vyras pašvietė jam į veidą: 

— Kas tu toks? 


Jie iškart atpažino Aga Džaną, padėjo jam atsistoti ir nuvedė 
atgal prie autobusiuko už kaimo, kur ant uolų jau buvo susirinkę 
dešimtys kaimiečių. 

Sunku buvo suvokti, kas vyksta. Aga Džanas negalėjo patikėti, 
kad taip elgiasi Džirdžos kaimo gyventojai. Šis kaimas priklausė 
jam, čia buvo palaidoti visi jo mirusieji, tai kodėl jį taip sutinka? 
Revoliucija į dienos šviesą iškėlė blogiausias žmogaus savybes. Ne- 
begalėjai niekuo pasitikėti, net savo broliu ar seserim. Apie tai jis 

buvo skaitęs knygose, aprašančiose karalių gyvenimus, tokie žmonės 
visada buvo šalia. Išdavystė ir nusikaltimas — tai irgi buvo žmogiška. 

Aga Džanas įlipo į automobilį, ir Šahbalas apsigręžė. 

— Važiuok namo, - pasakė Aga Džanas. 

— Namo? 

— Palaidosiu jį vidiniame mūsų kieme, sode po senu medžiu. 

Šahbalas norėjo kažką sakyti, bet nerado žodžių. 

Jie atsargiai leidosi iš kalnų žemyn į miestą. Aukštai danguje 
jiems virš galvų sklandė ereliai, ką tik pažadinti už kalnų tekan- 
čios saulės. Paukščiai suko pirmą rytinį ratą. Šviesa pasieks miestą 
maždaug po valandos. Nors jiems reikėjo skubėti, Šahbalas nedrįso 
važiuoti greičiau. Kaskart jam stabdant automobilis imdavo slysti, 
ir kūnas atsitrenkdavo į vairuotojo kėdę. 

Staiga Šahbalas pamatė toli už jų važiuojantį automobilį. Jo 
vairuotojas signalizavo Šahbalui ant stogo įtaisytomis lempomis. 
Automobilį pamatė ir Aga Džanas: 

— Palauk, matyt, kažkas nutiko. 

Šahbalas sustojo, jie abu išlipo. 

- Jis signalizuoja, — pratarė Šahbalas. - Artinasi prie mūsų. 

Iš automobilio Šahbalas pasiėmė kišeninį žibintą ir jį įjungęs 
pamosavo vairuotojui, kad jį mato. 

Automobilis pradingo už uolų, paskui vėl pasirodė. 

— Tai visureigis! — sušuko Šahbalas. 

Visureigis sustojo, jo vairuotojas išjungė šviesas ir išlipo. Tai 
buvo vyriškis su auliniais batais ir skrybėle. Jis greitai priėjo prie 
Aga Džano, tylutėliai pratarė S4/am, apkabino jį, pabučiavo į 
galvą ir tarė: 

— Aš pasiimu kūną. Turiu skubėti, kol neišaušo. 

Šahbalas žiūrėjo nesusigaudydamas. Tas vyriškis buvo senas Aga 
Džano draugas, bet Šahbalas jo nepažinojo. 

— Eime! Perdėsime kūną į mano automobilį! — sušuko vyras 


Šahbalui. 

Trise jie perkėlė kūną. 

Vyras dar kartą apkabino Aga Džaną, paplojo Šahbalui per 
pečius, įlipo į visureigį, greitai apsisuko ir grįžo atgal į kalnus. 

Aga Džanas ir Šahbalas stovėjo prie tuščio automobilio ir žiū- 
rėjo į tamsoje pradingstantį visureigį. Ereliai aplink jų automobilį 
apsuko dar vieną ratą ir pakilo aukštai į dangų. 


Visa žinantis 


Sielvartas apgaubė namus kaip juoda čadra. Niekas nekalbėjo, 
neverkė, netrikdė tylos, tik kažkas nepertraukiamai niūniavo: „Visa 
žinantis! Išmintingasis!“ 


O tu, tu esi apsėstasis! 

Nieko nėra, ko nebūtų mūsų atsargose. 

Savo turtus į žemę nuleidžiame tik pamatuotai. 
Siunčiame daug pakeliančius, 

dulkes nešančius vėjus. 

Visa žinantis! Išmintingasis! 

Mes suteikiame gyvenimą ir skiriame mirtį, 
Tarp jūsų matome tuos, kurie anksti iškeliaus, 
Ir tuos, kurie vėliau ateis. 


Liūdesys nuvytino augalus, baseinėlyje plaukiojo vos dvi žuvys, 
o ant mečetės stogo nudvėsė senas katinas. 

Praūžė dar viena priešininkų egzekucijų banga, visi nusikaltėliai 
buvo palaidoti už gyvenviečių kalnų papėdėje, niekas negalėjo 
lankyti jų kapų. Visas dėmesys buvo skiriamas fronto kankiniams, 
kuriuos kas savaitę per penktadienio maldą šimtais atgabendavo 
į miestus. 

Varnas pirmas nutraukė namų tylą, aukštai skrisdamas jis su- 
krankė, taip pranešdamas apie apsilankymą. 

Fagri Sadata virtuvėje ruošė vakarienę, Driežas atidarė duris. 

Nepažįstamas vyras su nublukusiu kostiumu ir skrybėle nu- 
žingsniavo prie baseinėlio. 

Fagri Sadata nustebusi pažvelgė į nepažįstamąjį, kuris ramų 
ramiausiai praėjo pro jos langą. 

Vyras kurį laiką sustingo prie baseinėlio, žiūrėdamas į raudonas 
žuvis vandenyje. Paskui sunėręs rankas už nugaros ėmė vaikštinėti 
po kiemą. Jis prisiartino prie laiptų, vedančių ant stogo, paskui 
apsisuko, nuėjo prie svečių kambario ir pažvelgė pro jo langą į 
vidų. Paskui vyriškis pasuko prie opijaus kambario ir patikrino, 
ar jo durys užrakintos. 

Fagri Sadata atidarė virtuvės langą ir paklausė: 

— Pone, ar ko nors ieškote? 

Nieko neatsakęs vyras nuėjo prie bibliotekos. 

Fagri norėjo jį pasekti ir pažiūrėti, ką šis sumanė, bet nedrįso. 

— Muedzinai, - pašaukė ji. - Kieme vaikštinėja užklydėlis! Gal 
galėtum paklausti, ko jam reikia? 

Visą šį laiką po medžiu stovėjęs ir viską stebėjęs Driežas nusku- 
bėjo į rūsį perspėti Muedzino. 

Vyras pradingo už medžio. 

Staiga Fagri Sadata išgirdo aiškų daužymo garsą. 

Iš rūsio pasiramsčiuodamas lazdele kartu su Driežu pasirodė 
Muedzinas. 

— "Tas vyras su kostiumu ir skrybėle. Jis nuėjo prie bibliotekos, 
man regis, nori išlaužti jos duris. Girdi? - paklausė Fagri Sadata. 

Žingsniuodamas prie bibliotekos Muedzinas sušuko: 

— Ką darai? Kas tu? Kuo čia dediesi? 

Fagri Sadata apsigaubė čadra ir išėjusi į lauką pamatė, kaip vyras 
dideliu akmeniu mėgina išlaužti bibliotekos duris. 

— Kaip jis atrodo? — paklausė Muedzinas Fagri Sadatos. 

— Negaliu jo įžiūrėti. Jis stovi šešėlyje. 

— Ar jis su barzda? 

— Ne, man regis, be, tačiau su skrybėle. 

Muedzinas norėjo eiti prie vyro, bet Fagri jį sulaikė: 

— Man regis, jis išprotėjęs! Tai valkata! 

Driežas įsilipo į medį ir iš ten stebėjo atėjūną. 

— Eik, surask Aga Džaną! —- paprašė jo Fagri Sadata. 

Nuo medžio Driežas liuoktelėjo ant stogo ir pradingo. 

Muedzinas nukreipė savo lazdelę į vyro pusę ir sušuko: 

— Kas tu? Ir ką darai? 

Vyriškis nereagavo. 

— Liaukis, beproti! - sušuko Muedzinas ir pagrasino vyrui savo 
lazdele. — Sakau, liaukis, niekše! Kitaip gausi į kailį! 

Tačiau vyras nė neketino sustoti. Muedzinas prisiartino prie jo 
ir užsimojo lazdele. 

— Nereikia! - sušuko Fagri Sadata. - Nemušk jo. Jis išprotėjęs! — 
pagriebusi Muedziną už švarko ji ėmė tempti jį į save. 

Vyras liovėsi daužęs duris tik tada, kai pasirodė Aga Džanas. 

— Kas čia vyksta? — paklausė šis. 

Vyras stovėjo bibliotekos sienos šešėlyje. 

— Kas jūs, pone? 

Jis nieko neatsakė. 

— Išeikit į priekį! Duokite man savo ranką, aš nieko jums ne- 
darysiu, tik išvesiu į lauką, - pasakė Aga Džanas. Jis ramiai priėjo 
prie vyro, paėmė jį už rankos ir išsivedė į šviesą. 

— Norite atsigerti? O gal norit valgyti? 

Vyro akyse susitvenkė ašaros. Tos akys! 

— Alache Alache! — išsprūdo Aga Džanui, — Fagri! Čiagi mūsų 
Ahmadas. 

Muedzinas ištiesė rankas į Ahmadą, palietė jo skrybėlę, pačiu- 
pinėjo veidą, prisitraukė jį prie savęs ir apkabino. 

Fagri Sadata padėjo galvą Ahmadui ant peties ir pravirko: 

— Eikš, Ahmadai! Mūsų Ahmadai! Eime į vidų. Ką jie tau pa- 
darė? Kaip jie drįsta! Eikš, viskas bus gerai. 

Aga Džanas atrakino Ahmadui bibliotekos duris, bet šis ten 
nėjo. Jis pasuko į svečių kambarį, atsidarė duris, nusiavė batus ir 
krito ant lovos. 

— Leiskit jam išsimiegoti, — pasakė Fagri Aga Džanui ir Mue- 
dzinui. 


Įsikišus Galgalui, Ahmadą paleido anksčiau, bet jo gyvenimas 
jau buvo sugriautas. Kai imamą suėmė, jo žmona su vaiku grįžo į 
tėvų namus. Įtakingas, su islamistais bendradarbiaujantis jos tėvas 
sutvarkė jų skyrybas, o vaiko priežiūrą paskyrė dukrai. Iš Ahmado 
atėmė ir tėvystę. 


Rytojaus dieną Fagri Sadata pakvietė Ahmadą pusryčiauti, bet 
jis nereagavo į kvietimą. Įėjusi į jo kambarį, Fagri padėjo jam išeiti 
į lauką. Su meile nuplovė baseinėlyje Ahmado rankas, veidą ir pri- 
vedė prie bibliotekos durų, norėdama parodyti, kad jos atidarytos. 

Ahmadas įžengė į vidų, praėjo pro lentynas, perbraukė pirštais 
knygų nugarėles. Įžiebė ant stalo stovinčią senovinę stalo lempą, 
bet nesisėdo, o nuėjo į savo kambarį. 

Jis apžiūrėjo savo lovą, kėdę, užrašų sąsiuvinį, kuriame kadaise 
žymėjosi penktadienio maldos apmatus, ir atsisėdo ant lovos. 

Įbedęs akis priešais save čia jis prasėdėjo visą dieną. Aga Džanas 
atnešė jam valgyti ir mėgino su juo pasikalbėti, bet suprato, kad 
dar per anksti, kad Ahmadą reikia kuriam laikui palikti ramybėje. 

Tačiau dar tą patį vakarą Ahmadas pasiėmė lagaminą ir dingo. 

Driežas tai matė ir nuropojo pas Aga Džaną norėdamas jį per- 
spėti. Tik buvo jau per vėlu, Ahmado niekur neberado. 

Fronte virė smarkūs mūšiai, Iranas atsikovojo kelis strateginius 
objektus ir atvėrė naują fronto liniją Irako teritorijoje. Tačiau vis 
dar niekaip nesisekė išstumti Irako kariuomenės iš svarbių naftos 
miestų — Ghoramšaro ir Abadano. 

Sadamas naudojosi cheminiu ginklu, o bombos niekam neleis- 
davo prisiartinti prie miestų. 

Beveik visa kairioji opozicija buvo sunaikinta, gyvybingas liko 
tik vienas organizuotas režimo priešas. Mudžahedai. Mudžahedų 
judėjimo nariai buvo musulmonai, bet vadovavosi kitokia Korano 
interpretacija. Viešumoje jie demonstravo, kad palaiko režimą, o 
slapta telkė ginklus, kad stojus tinkamam metui galėtų pulti. 

Chomeinis pavadino juos pavojingiausiu priešu ir apkaltino, 
kad jie kėsinasi sunaikinti režimą iš vidaus. Dabar, šaliai įsivėlus 
į nepabaigiamą karą ir kasdien silpnėjant, šis vidinis priešas turė- 
jo būti galutinai sunaikintas. Bet kadangi mudžahedai irgi buvo 
musulmonai, tai nebuvo taip lengva. 

Paskubomis sušauktame susirinkime Revoliucijos taryba aptarė 
šį klausimą. Buvo vienbalsiai nutarta šį judėjimą sunaikinti iškart 
ir galutinai. 

Naktį prie namų, kuriuose gyveno mudžahedų judėjimo vado- 
vai, privažiavo visureigiai. Ginkluoti agentai pro stogus įsibrovė į 
namus, bet nerado nė vieno vado - šie laiku pabėgo. 

Iškart paaiškėjo: taryboje yra šnipas. 

Tarybos pirmininkas ajatola Beheštis visus sušaukė draugėn. Jis 
tikėjosi, kad šnipas neatvyks ir taip išsiduos. Tačiau susirinko visi, 
prasidėjo ilga diskusija apie tai, kaip informacija galėjo pasiekti 
priešininkus. 

Vienas sumanumu ir greitais sprendimais pasižymintis tarybos 
narys tarė: 

— Manau, kad žinau, kaip mūsų sprendimas pasiekė priešinin- 
kus ir kas tai padarė. 

Visi nustebę sužiuro į kalbėtoją ir įsitempę laukė, ką šis pasakys. 

Juodą savo krepšį, padėtą po stalu, jis nepastebimai pastūmė 
prie Beheščio kojų, atsistojo ir tarė: 

— Turiu įrodymų, jie mano stalčiuje, einu atnešti, tuoj grįšiu. 

Vos išėjęs iš posėdžių kambario jis nukūrė laiptais žemyn, nu- 
bėgo prie savo automobilio, įlipo į jį ir užvedė variklį. 

Nespėjo išvažiuoti iš gatvės, kai name jam už nugaros nuaidėjo 
galingas sprogimas, pastatas sugriuvo. Į orą pakilo dūmų ir ugnies 
debesys. Žuvo visi tarybos nariai. 


Radijo stotis paskelbė naujieną. Prie Chomeinio buveinės rin- 
kosi minios žmonių, norinčių pareikšti užuojautą. Jis išėjo į bal- 
koną ir ramiai kreipėsi į žmones: 

— Enna lelellab wa enna elleibe radjeoen“ . Šį kartą Amerikos 
ranka išlindo iš mudžahedų rankovės. Nesvarbu. Alachas mūsų 
pusėje! Subūriau naują Tarybą. Prieš pusvalandį ji ėmėsi darbo. 
Niekas negali mums sutrukdyti! 

Iškart po šių žodžių režimas ėmė medžioti mudžahedų sekėjus. 
Ilgai nesirinkdamas ėmė juos šaudyti iš eilės. Mudžahedus palai- 
kantys žmonės užtvėrė centrines Teherano gatves ir griebėsi ginklų. 
Tarp jų ir islamistų grupuočių užvirė tikros gatvės kautynės. 

Visi tą dieną suimti žmonės dar tą patį vakarą be jokio teismo 
buvo nužudyti. 


* Galiausiai mes visi sugrįšime pas Jį. (Aut. past.) 

Kitą savaitę islamistų slaptosios saugumo tarnybos viršininkas 
aplankė Chomeinį, norėdamas asmeniškai su juo aptarti saugumo 
klausimus. 

Jis atsiklaupė prieš Chomeinį, pabučiavo jam ranką ir sušnabž- 
dėjo: 

— Mudžahedų atstovai turi užėmę visus svarbiausius režimo 
postus. Praėjusiomis dienomis, kai mūsų dėmesys buvo sutelktas į 
fronto mūšius, jie įstengė prasiskverbti į vidų. Jie pasiekė net jūsų 
rūmus. Sudariau įtariamų asmenų sąrašą, jie įsitvirtinę svarbiuose 
ministerijų postuose. Jeigu pritarsite, pirmiausia informuosiu mi- 
nistrą pirmininką, o paskui įtariamuosius nedelsdamas suimsiu. 

Chomeinis užsidėjo akinius, peržvelgė sąrašą ir davė leidimą 
visus juos suimti. 

Viršininkas nuvažiavo tiesiai į slaptą vietą, kur posėdžiavo mi- 
nistrų kabinetas, ir pirmiausia akis į akį aptarė su ministru pirmi- 
ninku savo ir Chomeinio pokalbį. Paskui abudu nuėjo į posėdį 
informuoti ministrų. 

Saugumo viršininkas iškart pareiškė: 

— Aš ką tik iš imamo Chomeinio būsto, — pasakė jis. - Asmeniš- 
kai su juo kalbėjausi. Jis žino, kad dabar esu čia, bet kurią akimirką 
laukiu jo skambučio. Taip par kalbėjausi su ministru pirmininku. 
Mudžahedai nepastebėti įsiskverbė į mūsų sistemą... 

Tada suskambo telefonas, viršininkas padėjo ant posėdžių stalo 
savo sunkų juodą lagaminą, visų atsiprašė ir priėjo prie rašomojo 
stalo, kur buvo telefono aparatas. 

Jis pakėlė telefono ragelį ir visiems aiškiai girdint ištarė: 

— Taip, čia aš. Taip, žinoma, ką tik kalbėjausi su ministru pir- 
mininku. Taip, turiu juos pasiėmęs, jie automobilyje, o gal ir ne, 
nebežinau, einu jų atsinešti, gal luktelėtumėt? 

Paskutinius žodžius jis ištarė labai garsiai, kad visi juos gerai 
išgirstų. Padėjęs ragelį ant stalo, jis išėjo iš kambario, nulipo į 
apačią, sėdo į savo automobilį ir sucypęs ratais nuburzgė. Niekas 

nieko neįtarė, niekas nežinojo, kad istorija kartojasi. Nuo sprogimo 
sudrebėjo aplinkinių gatvių grindinys. 


Mudžahedų kova su režimu nesiliovė. Ištisas savaites įvai- 
riose miesto vietose aidėjo sprogimai. Net naujas Chomeinio 
sudarytas ministrų kabinetas šitaip gavo galą. Tačiau mudža- 
hedų teroras neįstengė palaužti režimo. Kai netrukus viskas 
išaiškėjo, mudžahedai ėmė mieste kelti chaosą. Jie padeginėjo 
autobusus, bankus ir valstybinius pastatus, šaudė į visus sutiktus 
valdininkus. 

Ši mudžahedų veikla buvo panaši į politinę savižudybę, nes 
islamistų sargybiniai kaip pašėlę suiminėjo jų sekėjus ir negailes- 
tingai šaudė į visus, norinčius pasprukti. Vos per porą dienų be 
jokio teismo buvo nužudyta šimtai mudžahedų sekėjų. 

Mudžahedai pasitraukė iš gatvių ir griebėsi keršto. 

Jie nukreipė savo pyktį į didžiųjų miestų ajatolas ir žudė juos 
vieną po kito. 

Po Isfahano ir Jezdo ajatolų visų nuostabai jie susidorojo su 
ajatola Mortazaviu. Kaip islamistų filosofas, jis buvo vienas svar- 
biausių režimo teoretikų, tačiau politikoje nedalyvavo. 

Jis mokė jaunus imamus ir kasdien eidavo į savo imamų mokyk- 
lą. Keliaujantį į saulėtekio maldą Mortazavį užkalbino jaunuolis: 

— Salam eleikom, ajatola! 

— Salam eleikom, jaunuoli, — atsakė jis. 

— Turiu jums žinutę. 

— Sakyk! 

— Jūsų Korano aiškinimams galas! 

— Kaip tai galas?.. 

— Ogi taip! — atsakė jaunasis vyras ir paleido tris šūvius. 

Tokių pasikėsinimų grandinė sukėlė didelį režimo sąmyšį. Nie- 
kas nežinojo, kur laukti kito pasikėsinimo ar kuris ajatola taps 
nauja auka. 

Gazvino miesto ajatola irgi neišvengė mirties, žudiku tapo jo 
sūnėnas. Saugumo sumetimais dvasininkas prieš kelias dienas buvo 
paprašęs vaikino tapti jo asmeniniu vairuotoju. 

Ajatola griežtai pasmerkė puolimus: 

— Amerika mus žudo! Sadamas mus žudo. Mudžahedai mus 
žudo, tačiau atsilaikome. Ameriką esame jau anksčiau pamokę. 
"Tas pars laukia ir Sadamo! Ir mudžahedų! 

— Kokios sunkios šios dienos, — pasiskundė jis automobilyje 
sūnėnui, vakare vežančiam jį namo. 

— Ir sunkios naktys, — atsakė jo sūnėnas, įvažiuodamas į tylią 
šoninę gatvelę. 

— Kur mane veži? - paklausė ajatola. 

— Į pragarą, — atsakė sūnėnas. Po šių žodžių iškart nušovė dva- 
sininką. 


Niekas nebesijautė saugus: užtekdavo kaimyno skundo, kad 
taptum įtariamuoju ir būtum iškart suimtas. Visi ėmė slapstytis. 
Spruko, kas tik galėjo. 

Nenuspėjamus puolimus rengė ne tik mudžahedai, pavienius 
išpuolius organizavo ir ginkluoti kairiųjų judėjimo nariai. 

Nors visur viešpatavo baimė, ajatolos nenorėjo nusileisti terorui 
ir tiesiog darbavosi toliau. Tą patį buvo galima pasakyti ir apie 
Senedžano ajatolą Arakį. 

Visi žinojo, kad jis taikinys. Jo apsauga itin sustiprėjo. 

Arakis buvo fanatiškas ajatola, Senedžaną jis troško paversti 
tobulu islamiško miesto pavyzdžiu. Jis kalbėdavo apie nuteistųjų 
mirti šeimas degdamas neapykanta, o Zinatai Ganumai suteikė 
laisvę taip papurtyti sulaikytas moteris, kad šios vos jai mostelėjus 
it robotai atsigręždavo į Meką. 

Miesto gyventojai užgniaužę kvapą laukė, kol kas nors nušaus 
šį ajatolą. 

Tas laikas greitai atėjo. 

Ką tik nusileido saulė, lauke karaliavusi šiluma užleido vietą 
vėsiam vakarui. Aga Džano kambario durys tyliai atsidarė, kažkas 
įžengė į vidų. Aga Džanas sėdėjo ant kėdės ir skaitė knygą. Jis 
pamanė, kad tai Driežas. 

Pakėlė galvą. Nuo tos nakties, kai juodu su Šahbalu vežė į kalnus 
Džavado kūną, sūnėno jis nebuvo matęs. Vos sugrįžo namo, šis 
tučtuojau išvyko. O dabar Šahbalas vėl stovėjo prieš jį. 

Aga Džanas nusiėmė akinius. 

— Nustebinai mane, kada grįžai? 

— Ką tik. 

— Ar jau mateisi su savo tėvu? 

— Ne, dar ne. Aš... aš netikėtai atsidūriau mieste ir sumaniau 
pas jus užsukti. 

Šahbalo balsas virpėjo. 

Aga Džanas pajuto, kad pikta lemtis jiems vėl rengia naują 
smūgį. 

Durys vėl pamažu atsidarė, į vidų įėjo Driežas, tačiau iš Aga 
Džano žvilgsnio suprato, kad nėra čia pageidaujamas. Jis tyliai 
išėjo, uždarė duris ir atsisėdo už jų priešais kambarį. 

— Kaip netikėtai atsidūrei mieste? — paklausė Aga Džanas. 

— Turėjau mieste keletą reikalų ir pamaniau, kad tai puiki proga 
pasimatyti su jumis. 

— Kodėl nesisėdi, imk kėdę. 

— Aš čia trumpam, tuoj vėl keliauju, atėjau su jumis atsisvei- 
kinti. 

— Atsisveikinti? Kodėl? Kur iškeliauji? 

— Dar tiksliai nežinau, pirmiausia turiu padaryti keletą darbų, 
paskui veikiausiai turėsiu kuriam laikui palikti šalį. Prieš tai dar 
norėjau su jumis pasimatyti, atleiskite, aš... man jau reikia eiti, — 
pridūrė Šahbalas ir dirstelėjo į savo rankinį laikrodį. 

— Vaikine, ką visa tai galų gale reiškia? 

Už lango šmėstelėjo Muedzino siluetas, tačiau į vidų vyras 
neužsuko. 

— Gal pašaukti tavo tėvą? 

— Ne, man tikrai jau reikia eiti, aš vėliau jam paskambinsiu, 
atėjau tik dėl jūsų, buvau dėl jūsų sunerimęs, dabar jau tikrai ne- 
beturiu laiko, manęs laukia mieste, — pridūrė Šahbalas. 

Aga Džanas pajuto, kad kažkas čia negerai, juk dar tik ankstyvas 
vakaras, tai kodėl vaikinas neturi laiko atsisveikinti su tėvu? Kodėl 
Šahbalas taip dažnai dirsčioja į laikrodį? Nesuprantamas ir toks 
iškilmingas jo atsisveikinimas. Staiga Aga Džaną persmelkė suvo- 
kimas, kas tuojau nutiks. Po dešimties minučių mečetėje prasidės 
saulėlydžio malda, bet kada gali pasirodyti ajatolos mersedesas. 

Jis turi tam sutrukdyti, bet kaip? 

— Einu, — pasakė Šahbalas ir apsikabino Aga Džaną. 

Apglėbęs vaikiną, Aga Džanas pajuto už Šahbalo diržo užkištą 
pistoletą. Netikėtai dėdė stumtelėjo sūnėną prie sienos ir ištraukė 
jo ginklą. 

— Ką sumanei, vaikine? - griežtai paklausė Šahbalo. 

Driežas atsistojo ant rankų ir kojų. 

— Jums nereikia jokio paaiškinimo, — atsakė Šahbalas akmeni- 
niu veidu. - Nebeturiu laiko. Prašau man jį grąžinti, kol dar ne 
per vėlu! 

Aga Džanas pasijuto bejėgis prieš Šahbalą. Jis norėjo sušukti: 
„Ne! Lauk iš mano kambario!“ 

Tačiau negalėjo. Patį truputį nustebino netikėta mintis, kad, 
tiesą sakant, nenori sulaikyti vaikino ir kad sumanymui pritaria. 

Šahbalas griebė pistoletą Aga Džanui iš rankų. 

Aga Džanas dar norėjo jį atimti, bet vaikinas ištiesė ranką, per 
atstumą sulaikydamas dėdę, ir tarė: 

— Nieko nedarykit! Nieko nesakykit! Patausokit savo žodžius 
vėlesniam laikui! Palinkėkit man sėkmės! 

Sutrikęs Aga Džanas liko kambaryje. Jis tarytum sustingo. Ne- 
bepajėgė judėti, nebepajėgė ištarti nė žodžio. 

Šahbalas priklaupė prie Driežo, pabučiavo jį ir išpuolė į lauką. 
Čia netyčia susidūrė su tėvu. Muedzinas pargriuvo. 

Šahbalas atsiklaupė, suėmė jo galvą rankomis ir pabučiavo į 
galvą: 

— Skubu, tėve, greitai jums paskambinsiu! 


Driežas nubėgo paskui Šahbalą. 


Ajatolos mersedesas ką tik sustojo prie mečetės. Šahbalas užsi- 
glaudė gretimos gatvelės tamsoje ir viską stebėjo. Išlipo trys asmens 
sargybiniai, apsidairė, — nebuvo matyti nė gyvos dvasios. Vienas 
sargybinis atidarė automobilio dureles. Kiti nuėjo mečetės link. 
Šahbalas išsitraukė iš už diržo pistoletą. Driežas, iki tol tyliai kiurk- 
sojęs už Šahbalo, ėmė ropoti prie mersedeso. Šahbalas norėjo jį 
sulaikyti, bet buvo jau per vėlu. Driežas ropojo prie ajatolos. Ką 
tik Arakiui išlipti padėjęs sargybinis išsigando. Ajatola be žodžių 
žengtelėjo atgal ir lyg šuniui suriko: 

— Nešdinkis! 

Tačiau Driežas nesiliovė ropojęs, jis įkišo galvą po ajatolos ap- 
siaustu ir taip visiškai išmušė jį iš pusiausvyros. 

— Ajatola! — sušuko garsiai Šahbalas. 

Šis išsigandęs pakėlė galvą, tačiau nesuprato, iš kur sklinda 
balsas. 

Nuaidėjo trys šūviai. Ajatola iškėlė rankas į viršų, žengė du 
žingsnius atgal ir griuvo ant grindinio. 

Sargybiniai išsitraukė ginklus ir ėmė aklai šaudyti į viską, kas 
tik juda. 

— Alaaaaaaaaaaaaaaaaaaaaaaaaache! - atsklido Aga Džano balsas 
nuo stogo. 

Staiga iš gretimos gatvelės išnėrė motociklas, Šahbalas mikliai 
šoko ant jo ir pradingo tamsoje. 


Prieš mečetę ant grindinio gulėjo ajatolos kūnas. Jo turbanas 
nusirito tolyn, kaip tik į tą vietą, kur išsitiesęs gulėjo Driežas. Jis 

nebeatrodė kaip driežas, veikiau kaip vaikas, užmigęs ant šaligatvio 
savo paties kraujo klane. 

Aga Džanas atsiklaupė prie jo, pabučiavo šaltą skruostą ir paėmė 
berniuką ant rankų. 


lajjare 


Stovėdamas kieme nuolat girdėjai virš miesto ūžiančius lėktuvus. 
Jie atskrisdavo iš Teherano, kirsdavo dykumą ir skrisdavo Persų 
įlankos link, kad iš ten galėtų pasukti į Europą ar Ameriką. 
Grįždavo jie dažniausiai kitu keliu: į šalį patekdavo pro Omano 
įlanką ir Bandari Abasą. 
Kai vaikai dar buvo maži, vos išvydę lėktuvą jie imdavo dainuoti 
dainelę, skirtą mažam paslaptingam paukščiukui aukštai danguje: 


Tajjare, tajjare, 

Kur keliauji, tajja7e? 

Ką skraidini, tajjare? 
Kada mano eilė, tajjare? 


Fagri Sadata sėdėjo ant suoliuko prie baseinėlio ir mezgė. Ka- 
daise ji pradėjo megztinį Driežui, bet taip jo ir nepabaigė. 

Aga Džanas darbavosi sode, duobėje kartu su sudžiūvusiais 
lapais jis laidojo savo sielvartą. Staiga labai žemai virš namo kelda- 
mas didelį triukšmą praskrido keleivinis lėktuvas. Saulė nutvieskė 
plačius jo sparnus, atspindinčius šviesą ant Fagri Sadatos veido, 
medžių, baseinėlio ir namo langų. 

Aga Džanas pamanė, kad tai karinis lėktuvas. Paėmęs žmoną 
už rankos, jis nulipo į rūsį pas Muedziną. 

Iš ten pro angą jie pažvelgė į dangų, tačiau lėktuvas jau buvo 
pranykęs. 

Atsigavę iš baimės jie pamatė už stalo stovintį Muedziną. Šio 
rankos nebuvo aplipusios moliu, jis buvo tamsiai mėlynu kostiu- 
mu, su skrybėle. Prieš jį stovėjo lagaminas. 

— Iškeliauji, Muedzinai? — paklausė liūdnai Fagri. 

— Matau, kad susikrovei lagaminą, kur išsiruošei? — pridūrė 
Aga Džanas. 

— Tu, kuris viską užrašai, pažymėk ir tai. Palieku namus. 

— Palieki namus? — pakartojo nustebusi Fagri. —- Kodėl? 

— Tas berniukas visą naktį verkia šiame name. Jis miręs, bet vis 
tiek dar atropoja pas mane į rūsį ir pinasi man po kojomis, kai 
dirbu. Jis guli palaidotas ten, sode, bet kartu tupi medyje. Naktimis 
jis verkia prie mano durų. Jis ropoja mano sapnuose. 

Fagri Sadata ėmė patylomis verkti. 

— Ir mes, ir mes jį girdim sode, bet tai ne dingstis palikti namus. 

— Aš nenoriu iškeliauti, pats namas mane siunčia lauk, už durų. 
Pažvelk į mano rankas, nebegaliu daugiau nieko sukurti. Rūsys 
pilnas mano puodų, sodas nukrautas mano vazomis, net ant stogo 
nebėra laisvos vietos kam nors pastatyti. Niekas nebeperka mano 
dubenų. Mane išveja, palinkėkit man sėkmės. Broli, leisk man 
iškeliauti. 

Muedzinas priėjo prie Aga Džano, apkabino jį, pabučiavo Fa- 
gri, pasiėmė lagaminą ir ėmė kopti laiptais į kiemą. Čia dar kiek 
nebylus pastovėjo, klausydamasis namo garsų, paskui sušuko: 

— Senasis varne! Gerai prižiūrėk namus! Aš išeinu! 


Muedzinui uždarius duris, virš namo kurtinamai gausdami 
praskrido trys kariniai lėktuvai ir pradingo debesyse. 

— Irakiečiai! - sušuko Aga Džanas. 

Tai buvo ne irakiečiai, o trys Irano kariuomenės naikintuvai, 
mėginantys pasivyti keleivinį lėktuvą. 

Šiame lėktuve sėdėjo Irano prezidentas Bani Sadras, jis sten- 
gėsi pabėgti iš šalies. Naikintuvai skrido kuo didžiausiu greičiu, 

norėdami jį sulaikyti. Prieš savaitę Chomeinis atleido Bani Sadrą. 
Ajatola apkaltino prezidentą bendradarbiavimu su mudžahedais. 

Prezidentas pasislėpė, mudžahedai sudarė puikų planą, kaip jam 
dingti iš šalies. Viskas buvo apgalvota iki menkiausių smulkmenų, 
apie pabėgimą žinojo net Sadamas Huseinas, o irakiečių lėktuvai 
buvo pasirengę palydėti bėgantį prezidentą. 

Iraniečių naikintuvai pavėlavo, keleivinis lėktuvas spėjo laiku 
įskristi į Irako oro erdvę ir iš čia pasuko į Europą. 

Po keturių su puse valandų lėktuvas priartėjo prie Paryžiaus. 
Pilotas susisiekė su prancūzų kolegomis, sėdinčiais kontroliniuose 
bokšteliuose: 

— Tai priverstinis nutūpimas. Salone Irano prezidentas. Jis prašo 
prieglobsčio! 

Buvo informuotas oro uosto direktorius, jis iškart susisiekė su 
Prancūzijos prezidentu. Paskui uždavė Irano prezidentui keletą 
klausimų, šis į juos atsakė puikiausia prancūzų kalba: 

— Aš esu išrinktasis Irano Islamo Respublikos prezidentas. Su 
manim skrenda ir mudžahedų judėjimo vadas. Prašau suteikti 
prieglobstį man, mudžahedų vadui ir pilotui. 

Lėktuvas apsuko keletą ratų virš Paryžiaus — tiek laiko prireikė 
oro uosto direktoriui aptarti padėtį su prezidentu. 


Bani Sadras ilgus metus buvo praleidęs Paryžiuje, čia studijavęs 
ekonomiką. Savo kišenėje tebeturėjo raktus nuo buto Prancūzijos 
sostinėje. Jam pradėjus rašyti disertaciją Chomeinis paliko Iraką 
ir atvyko į Paryžių. 

Studijų metais Bani Sadras buvo sukūręs ekonomikos modelį, 
jungiantį islamo ir kapitalizmo idėjas. Chomeiniui, kuris apie 
ekonomiką neturėjo jokio supratimo, jo idėjos idealiai tiko. 

Kai Chomeinis iš Paryžiaus skrido į Iraną, Bani Sadras buvo 
vienas iš jam padėjusių septynių Vakaruose gavusių išsilavinimą 
vyrų. Kiek vėliau jis buvo išrinktas pirmuoju Irano prezidentu. 

Lėktuvui sukant ketvirtą ratą virš Paryžiaus, suskambėjo radijo 
telefonas. Oro uosto direktorius Bani Sadrui pranešė: 

— Prancūzijos vyriausybė jums ir su jumis keliaujantiems žmo- 
nėms suteikia prieglobstį. Jūsų lėktuvui leidžiama čia nutūpti. 


Sveiki atvykę. 


Vieno prancūzų televizijos kanalo naujienų programa prasidėjo 
žinute apie ką tik šalyje nusileidusį Bani Sadrą. 

Chomeinis buvo ką tik baigęs saulėlydžio maldą, kai prie jo 
priklaupė tuometis kariuomenės vadas Rafsandžanis ir pranešė 
naujieną. 

Nors Chomeinis buvo pabaigęs saulėlydžio maldą, jis vėl at- 
sistojo ir ėmė melstis. Sužinojęs šią blogą naujieną, jis dar viena 
malda stengėsi kiek galėdamas prisiartinti prie Dievo ir paklausti jo 
patarimo. Sukalbėjus paskutinį maldos roka£““, jo akys vėl nušvito. 
Chomeinis pasisuko į Rafsandžanį ir pasakė: 

— Stojo palaiminta akimirka. 


Nuo karo pradžios Irano kariuomenė laukė tinkamo momento 
išvaduoti užimtą naftos miestą Goramšarą. Šiame strateginiame 
uoste buvo įkurta didžiausia viso Vidurio Rytų regiono naftos 
perdirbimo gamykla. Planuojamas išvadavimas iki šiol buvo neį- 
manomas, nes Amerikos palydovai žinias apie visus įvykius mieste 
ir apylinkėse perduodavo Irakui. 

— Alachas mūsų pusėje, - pasakė Chomeinis Rafsandžaniui. — 
Išvaduosime Goramšarą. Atėjo laikas. Sukviesk generolus pasitarti! 


Sadamas mėgavosi sėkme, jis kaip tik skubėjo į ministrų ka- 
bineto pasitarimą pranešti apie pavykusį Bani Sadro pabėgimą. 
Sadamas norėjo asmeniškai pasidalyti gera žinia su ministrais. 


* Maldos dalis. (Aut. past.) 

Jis dar nebuvo priėjęs kabineto, kai Irano kariuomenė iš šešių 
pusių išsyk užpuolė Goramšarą. 

Mieste krito šimtai Irano ir Irako karių, visa žemė buvo nu- 
klota jų lavonais. Po ilgų, visą pusdienį trukusių susirėmimų du 
Irano kariai pajėgė ant naftos gamyklos iškelti žalią islamo vėliavą 
vietoj Irako vėliavos. Irakiečiai sutelkė visas jėgas, tačiau ajatolos 
netikėtai sumanė naują fronto liniją ir užpuolė Irako uostą Basrą. 
Šis netikėtas įsiveržimas Irako karius įsiutino, jie su žeme sulygi- 
no visus Goramšaro namus, net ėmė padeginėti medžius. Paskui 
kariuomenė sutriuškinta atsitraukė, dar vildamasi išgelbėti Basrą. 


Po šios istorinės pergalės Chomeinis pirmą kartą pasirodė te- 
levizijoje šypsodamas. Jis pagarbino Alachą ir gyrė kritusių karių 
tėvus už jų sūnų drąsą. Atšvęsti Goramšaro išvadavimo į gatves 
išėjo milijonai žmonių. Griaudėjo saliutai, pypindami ir mirk- 
sėdami šviesomis visur važinėjo automobiliai. Žmonės šoko ant 
autobusų stogų, vaišino kits kitą sausainiais, saldainiais ir vaisiais. 

Džiūgavimas truko iki vėlyvos nakties, ajatoloms atėjus į valdžią 
tai buvo pirmoji visos šalies šventė. 


Tą naktį švietė pilnatis, guodžianti iraniečius, kare iškentusius 
tiek daug skausmo ir sielvarto. 

Tačiau šventė ne visi, kai kurie pasinaudojo siautulinga naktimi 
norėdami atkeršyti. Tos pačios pilnaties šviesa išryškino dyku- 
mos pakraštyje tyvuliuojantį gėlo vandens ežerą, ant kurio kranto 
pusiau vandenyje, pusiau sausumoje gulėjo Zinatos Ganumos 
lavonas. 

Jai ant kaklo buvo pakabintas į plastikinį vokelį įkištas raštelis: 
„Ji vertė jaunas netekėjusias moteris, nuteistas mirti, prieš bausmės 
įvykdymą gultis į lovą su islamistu. Prie šio ežero ji buvo nuteista 
ir nubausta. Taip įvykdytas prašymas motinų, kurių dukros tapo 
nuotakomis paskutinę savo gyvenimo naktį.“ 

Netrukus mėnulis pamažu pasislėps, užleis vietą saulei. Būrelis 
dykumos paukščių pamatys ant ežero kranto gulintį Zinatos kūną, 
triukšmingai praskris virš ežero. Ant kupranugario jojantis žmogus 
prisiartins pažiūrėti, kas ten. 

Jis nulips nuo kupranugario, prieis prie kūno, priklaups ir 
perskaitys raštelį. 


Akkas, fotografas 


Po saulėtekio maldos nebegrįžęs į lovą, Aga Džanas vaikštinėjo 
prie upės. Jis atsisėdo ant pakrantėje supiltos smėlio krūvos. Nors 
buvo šalta, viena moteris upėje mazgojosi kojas. 

Ji nusišluostė kojas čadra, apsiavė batus ir ėmė artintis prie 
Aga Džano. 

— Gal turite man kelis centus, burnoje neturiu dar nė vieno, — 
paprašė ji. 

— Godsi, čia tu? 

Godsi, kadaise tokia jauna ir energinga, dabar atrodė pasenusi. 
Ją sendino žili plaukai ir veido raukšlės. 

— Taip ilgai tavęs nemačiau, Godsi, kur buvai visą šį laiką? Kaip 
sekasi tavo motinai? 

— Ji mirė, — atsakė moteris niūriai. 

— Kada ji mirė, kodėl apie tai nieko nežinojau? 

— Ji tiesiog mirė, - pakartojo Godsi paprastai. 

— Kaip sekasi tavo seseriai? 

— Ji taip pat mirė. 

— Ir ji mirė? Kaip? Kada? 

Godsi nieko neatsakė. 

— Kur tavo brolis? 

— Jis taip pat mirė. 

— Ką tu čia šneki? 

— Bet jūs nemirsit, — pareiškė Godsi. — Jūs liksit, kol jie visi 
iškeliaus ir kol jie visi ateis. 

Ji apsigręžė ir nuėjo tolyn. 

— Kur eini, Godsi? Net nepapasakojai man nė vienos savo nau- 
jienos. 

— Yra dar septyni vyrai, iš kurių trys ateis, vienas iškeliaus, 
vienas liks gulėti, vienas mirs, o vienas ims sėti. Bet jūs liksit, kol 
jie visi ateis ir kol jie visi iškeliaus, — pridūrė ji, nežiūrėdama Aga 
Džanui į veidą. 

Jis toliau vaikštinėjo palei vandenį. 

„Kas dar iškeliaus? Kas dar ateis?“ — mąstė tyliai. 

Tada prisiminė Nosratą. 


Neramiais teroro laikais niekam negalima buvo trikdyti Cho- 
meinio naktų. Išskyrus vieną vyrą — Nosratą. 

Kartu su Nosratu Chomeinis atsiribojo nuo žiaurios kasdienės 
tikrovės, prasidedančios už jo rūmų sienų. Nosratas pasiimdavo 
ajatolą į pasaulį, kuriame nebuvo vietos Irako naikintuvams, bom- 
boms ar egzekucijoms. 

Nosratas Chomeinį užbūrė kinu. Jis jam rodė filmų ištraukas, 
dokumentines juostas apie gamtą, paukščius, apie bites ir gyvates, 
apie žvaigždžių upes. Tai buvo jųdviejų paslaptis, niekas nežinojo, 
kas vyksta už uždarų Chomeinio kambario durų. 


Chomeinis vadovavo šiitų pasauliui ir savo kalbomis privers- 
davo sukrusti milijonus žmonių, tačiau jis buvo vienišas. Dienų 
dienas, kartais ir ištisas savaites jis pratūnodavo vienas darbo kam- 
baryje. 

Chomeinis buvo charizmatiškas vadovas, tad visi stengdavosi 
padaryti jam kuo geresnį įspūdį. O Nosratas pamėgino likti pačiu 
savimi, priartėti prie ajatolos kaip prie žmogaus. Chomeinis nieko 
neišmanė apie matematiką, jis neturėjo nė menkiausių fizikos ži- 
nių, tačiau buvo labai susidomėjęs šviesa, Mėnuliu, Saule, visata 
ir labiausiai — meteoritais. 

Nosratas leido ajatolai prisiliesti prie stulbinančio pasaulio, 
apie kurį šis nieko nenutuokė. Vienišas Chomeinio naktis jis pa- 
vertė spalvingomis, nuotykių kupinomis kelionėmis, kuriose šis 
užsimiršdavo. 

Įžengęs į Chomeinio kambarį, Nosratas iškart nusivilkdavo 
švarką, pakabindavo jį ir pradėdavo pasakoti apie savo filmus: 
„Paėmiau porą trumpų juostų. Tai unikalūs dokumentiniai filmai 
apie dvi gyvūnų rūšis, gyvenančias gamtoje. Jūs tikrai jais pasimė- 
gausite, vienas vaizduoja skruzdėles ir jų pasaulio hierarchiją, kitas 
rodo beždžionių gyvenimą. Įspūdinga, jų elgesys toks panašus į 
žmonių! Be to, paėmiau puikų filmuką apie nesuskaičiuojamus 
akmenis, judančius visatoje; kartkartėmis didelis akmuo — mete- 
oritas — nukrenta ir į Žemę. Juosta nuostabi!“ 

Chomeinis nustebęs žvelgdavo į jį, ajatolos draugėje laisviau 
nesijautė net tikras sūnus. Chomeinis dažnai girdėdavo, kad me- 
nininkai skiriasi nuo paprastų žmonių, bet iki Nosrato nebuvo nė 
su vienu susidūręs. 

Tai, ką darė Nosratas, buvo būdinga senųjų Persijos karalių gy- 
venimui. Karalius dvare visuomet laikė malidžaką — juokdarį, kuris 
linksmindavo valdovą. Malidžakas vienintelis galėdavo įeiti į pri- 
vačius karaliaus kambarius, jam būdavo leidžiama sakyti ir daryti 
viską, ką tik širdis geidžia, kad tik pralinksmintų savo šeimininką. 

— Kaip vadinasi tas kanalas? - paklausė Chomeinis Nosrato. 

— Koks kanalas? 

— Tas amerikiečių, jie keletą kartų ėmė iš manęs interviu. 

— Turite galvoje CNN? 

— Taip, tą, — atsakė ajatola. 

— Ką norite apie jį sužinoti? 

— Nieko, tik žinau, kad visi svarbių šalių prezidentai savo darbo 
kambaryje turi po televizorių, rodantį CNN. 

— Tai tiesa, mane stebina, kad jūsų darbo kambaryje nėra te- 
levizoriaus. 

— Turbūt jie kalba angliškai? 

Chomeinis savo kambaryje neturėjo televizoriaus nei radijo, 
visos žinios jam būdavo perduodamos raštu. 

— Yra ir arabiškas kanalas, panašus į CNN, ten visos žinios 
pateikiamos arabų kalba, - paaiškino Nosratas. — Aš pasirūpinsiu, 
kad galėtumėte jį matyti. 

Netrukus Nosratas jam atnešė mažą televizorių ir padėjo jį į 
drabužių spintą, kad niekas nepamatytų. Jis pamokė Chomeinį, 
kaip jį įjungti.ir išjungti, kaip perjungti kanalus. 

— Jeigu jis rodo tą arabišką kanalą, tai ir užteks, — tyliai sušnabž- 
dėjo Chomeinis, tarsi darytų nusikaltimą. 


Po kelių savaičių Nosratui paskambino CNN žinių programos 
vedėjas. Žurnalistas žinojo apie artimus Nosrato ryšius su Chomei- 
niu. Jie susitiko kavinėje prie stoties aikštės, Nosratas papasakojo 
jam apie savo darbą. Pokalbiui baigiantis žurnalistas atsargiai jo pa- 
klausė, ar šis nenorėtų susukti dokumentinio filmo apie Chomeinį. 

— Kokį filmą turit galvoje? — paklausė nustebęs Nosratas. 

— Reportažą apie Chomeinį ir kasdienį jo gyvenimą. 

Pasiūlymas Nosratą nustebino, jau kurį laiką jis apie tai mąstė, 
tik visada vydavo šias mintis iš galvos, nes tai atrodė neįmanoma. 

— CNN nori unikalaus maždaug pusvalandžio trukmės doku- 
mentinio filmo apie asmeninį jo gyvenimą, - toliau aiškino žinių 
programos vedėjas. — Žinoma, už šį darbą atsilygintume dosniu 
honoraru doleriais. 

Nosrato nedomino geras atlygis. Jam tai buvo proga sukurti 
ypatingą reportažą. Veikiausiai tai buvo jo gyvenimo šansas, deja, 
neįgyvendinamas. 

— Neįmanoma, - nutraukė Nosratas. - Kodėl jis turėtų leistis 
filmuojamas? 

— Visada gali pamėginti, — atsakė žurnalistas. — Pasvarstyk ir 
susisiek su manimi, jeigu dar ko nors prireiktų. 

— Sutarta, — sutiko Nosratas. 

Jo galvoje jau lėkė scenos, kurias jis norėtų nufilmuoti. Susi- 
jaudinęs visą naktį nesumerkė akių. 

Nosratas norėjo su kuo nors apie tai pasikalbėti, bet nedrįso, 
kad iš rankų nepaleistų sėkmės. 


Vieną vakarą vaikščiodamas su Chomeiniu paežere už ajatolos 
būsto, Nosratas papasakojo jam kerinčią istoriją apie satelitines 
antenas ir jų veikimo būdą. 

Nosratas pasakojo, kad satelitai — technologijos revoliucija: per 
juos žmonės gali tiesiogiai matyti televizoriuje Amerikos preziden- 
tą, kol šis Baltuosiuose rūmuose sėdi ir geria kavą. 

— Žmogus yra smalsus, — toliau dėstė Nosratas. - Kad paten- 
kintų žinių troškimą, jis prisigalvoja aparatų ir pasiunčia juos į 
erdvę. Žmonės nori viską žinoti, pavyzdžiui, kaip jūs gyvenate, 
kur gyvenate, ką valgote. Šis smalsumas — sveikas. 

Nosratas stengėsi parengti Chomeinį savo klausimui, tačiau 
gerai žinojo, kad, paminėjus CNN, neišvengiamai nuskambės ir 
Amerikos vardas. Jis būgštavo, kad uždavęs šį klausimą nebebus čia 
pageidaujamas, o iškart turės susikrauti savo techniką ir nešdintis. 

Tačiau sumanymas buvo galutinai jį užvaldęs, ir Nosratas ne- 
begalėjo susitvardyti. Jis visuomet nešiojosi ūilmavimo kamerą, 
ją turėjo ir tą vakarą, kai drauge su ajatola sėdėjo jo kambaryje; 
įjungdamas Chomeiniui televizorių, jis slapta paspaudė ir raudoną 
kameros mygtuką. Nosratas užfiksavo, kaip Chomeinis basas sėdi 
savo kambaryje ir slapta už spintos durų žiūri televizorių. 


Per keletą mėnesių Nosratas nufilmavo dešimtis trumpų Cho- 
meinio gyvenimo fragmentų. Chomeinis vaikščioja prie ežero ir 
stebi antis. Pasirodo keletas žvirbliukų, kurie čirškauja jam virš 
galvos. Chomeinis staiga užkliūva už medžio šaknies, jo turbanas 
nusirita į vandenį. Susidomėjusios galvos apdangalu, prie jo sulekia 
antys ir ima pašyti turbaną snapais. 

Vienoje iš scenų Chomeinis sirgdamas guli lovoje. Jis guli ant 
šono, veidą pakreipęs į Mekos pusę — kaip tik tokia poza į kapą 
guldomi islamo išpažinėjai. Į kadrą trumpam įžengia jo žmona, ji 
švelniai paliečia ligonio kaktą ir nepratarusi nė žodžio vėl išnyksta. 

Kitoje scenoje Chomeinis neramiai vaikščioja po darbo kamba- 
rį. Jis nužingsniuoja prie kriauklės, nusimazgoja rankas, atsiverčia 
Koraną ir ima atidžiai skaityti. Perskaitęs griebia parkerį, kažką 
užrašo ant popieriuko, įdeda jį į voką ir pašaukia: „Batula!“ 

Ši pasirodo, Chomeinis paduoda jai voką ir paliepia: „Perduok 
kariuomenei!“ 

Batula paima vokelį, paslepia jį po čadra ir greitai išeina. 

Chomeinis gana greitai pastebėjo, kad Nosratas jį slapta hl- 
muoja. O šis buvo tvirtai įsitikinęs, kad ajatola su juo tylomis 
bendradarbiauja. 


Vieną dieną Nosratui paskambino CNN žinių programos ve- 
dėjas. 

— Taip man ir nepaskambinai. Kiek suprantu, mūsų pasiūlymas 
tavęs nesudomino. 

— Susukau gražų dalyką, - vienu atsikvėpimu išpoškino Nos- 
ratas. 

Po penkiolikos minučių žurnalistas stovėjo prie jo durų. 

Entuziazmas užmigdė Nosrato budrumą - naujoji islamo sau- 
gumo tarnyba jau kuris laikas jį sekė. Nosratas nė nenutuokė, kad 
tarnybai žinomi ir jo pokalbiai su CNN. 

Žurnalistas įėjo vidun, Nosratas užkaitė arbatos, į vaizdo gro- 
tuvą įdėjo vieną juostą ir atsisėdo. Svečias negalėjo patikėti savo 
akimis. 

— Fantastiška! — teištarė. 

Jie nebuvo peržiūrėję nė pusės įrašo, kai nuo stogo į balkoną 
nušoko penki ginkluoti vyrai. Jie išlaužė duris, įsiveržė į vidų ir 
sulaikė Nosratą ir žurnalistą. Du kariškiai pasiliko apieškoti namo. 
Į dėžes jie sukrovė visus įtartinus daiktus. 

CNN žurnalistas kitą dieną buvo išsiųstas iš šalies, o Nosra- 
tas atsidūrė vienutėje, jo laukė tolesnis tyrimas. Tik kalėjime jis 
suvokė, kad į šį reikalą pažiūrėta daug rimčiau, negu įsivaizdavo. 
Suvokė, kaip smarkiai rizikavo. Nosratas suprato, kad už filmavimą 
gaus griežtą bausmę, tačiau vylėsi, kad Chomeinis jam pagelbės. 

Nosratas stengėsi jį apklausiantį tyrėją įtikinti, kad labai gerbia 
Chomeinį ir kad ajatolą filmavo su tikrų tikriausia pagarba. 

Jis paaiškino, kad nufilmuoti kadrai — tėvynės kultūriniam 
palikimui svarbi istorinė medžiaga. 

Pabrėžė, kad niekuomet neketino parduoti šių juostų ameri- 
kiečiams, kad filmavo iš tikros menininko aistros. 

Jis prisiekinėjo, kad liko ištikimas tiek savo kamerai, tiek Cho- 
meiniui. 

Kartu leido suprasti, kad Chomeinis žinojo apie hlmavimą, ir 
prireikus galėtų tai įrodyti. 

Nosrato gynyba skambėjo įtikinamai. Tardytojai būtų juo pa- 
tikėję, jeigu ne fotografo namuose aptikta įtartina juosta. Šios 
juostos kadrai buvo tokie fantastiškai gražūs, kad Nosratas dar 
nebuvo sugalvojęs, ką su jais veikti. Todėl filmuotą medžiagą laikė 
paslėpęs tarp savo laboratorijos lubų sienojų ir tikėjosi, kad jos ten 
niekas neras. Baimė ištrynė šį faktą jam iš atminties. Slaptosios 
tarnybos agentai juostą surado. 


„Saugokis, kad aistra moterims tavęs nenuvestų į pražūtį“, — 
dažnai perspėdavo Nosratą Aga Džanas. 

Nosratas nuolat ieškojo ypatingos moters, kurią galėtų įamžinti 
ir sukurti gražų portretą. Jis niekada nesusimąstė apie tai, kad tokia 
moteris galėtų būti Chomeinio žmona. 

Slaptosios tarnybos tardytojas netikėtai prieš Nosratą padėjo 
ant stalo įrašą. Šis išblyško — suprato, kad viskas baigta. Jis aki- 
mirksniu suakmenėjo iš baimės. 

Ką jis įžvelgė stebėdamas tą seną moterį, kad visiškai nelauktai, 
veik nesąmoningai įjungė savo filmavimo kamerą? 

Batula buvo įtakingiausio šiitų pasaulio vyro žmona, pati ne- 
turinti jokių galių. 

Nosratas neįstengė to paaiškinti, tačiau kaip tik ši bejėgė mo- 
teris jį nejučiom privertė ją filmuoti, įamžinti, išsaugoti, kad kada 
nors būtų galima parodyti. 

Visą gyvenimą Batula slėpėsi po skraistėmis, nė vienas svetimas 
vyras neregėjo jos plaukų, veido, rankų ar kojų. Kaip tik todėl ji 
jautė poreikį kartkartėmis save parodyti. 

Iš pat pradžių Nosratas to nesuprato. Kai jis pasibelsdavo į jų 
svetainės duris, Batula jas atidarydavo ir visada sutikdavo jį su 
šypsena. Ji buvo maždaug dvidešimčia metų jaunesnė už Chomei- 
nį — tai aiškiai matyti iš moters veido. 

Nosratą ji visuomet sutikdavo svetingai, — o tai nederėjo su 
dievobaimingos moters elgesiu. Tačiau Nosratas suvokė, kad taip 
yra ne dėl jo, o dėl jo kameros. 

Batula buvo graži, ji norėjo parodyti savo grožį, ji norėjo būti 
apžiūrinėjama kameros vyzdžio. 

Jos noras buvo visų tėvynės moterų troškimas; amžių amžius 
nustelbtos vyrų, jos negalėjo parodyti savo grožio. 

Batula su Nosratu sudarė tylią sutartį. Jis tylėdamas ją filmavo. 

Laikraščiuose buvo tūkstančiai Chomeinio nuotraukų, tačiau 
niekam nešovė mintis išspausdinti nors mažytį Batulos atvaizdą. 
Žmonės su ja elgėsi taip, lyg jos visiškai nebūtų. 

Batula stovėjo prie lango ir žvelgė į ežerą. Savo juodą čadrą ji 
pakeitė pieno spalvos apdangalu su mėlynomis gėlytėmis. Nosratas 
fhilmuodamas priartino jos veidą, šiek tiek matomus sidabrinius 
plaukus. Batula lėtai nutraukė čadrą ant pečių. Tai buvo tikras 
atsivėrimas. 

Tačiau viena scena užnėrė Nosratui virvę ant kaklo. Jis ilmavo 
Batulos kambarį, kurio durys buvo praviros. Juostoje jis įamžino 
kambarį, kurio kampe stovėjo vienvietė lova, o ant naktinės spin- 
telės buvo padėtas ssnamadiškas mėlynas „Nivea“ kremo indelis. 


166 


Akkas, fotografas 


Slaptosios tarnybos agentas stvėrė vaizdo grotuvą ir iš visų jėgų 
tvojo juo Nosratui per galvą. 
Aparatas subyrėjo į šipulius, Nosratas pargriuvo be sąmonės. 


Paskui stojo tyla. 

Visoje šalyje tyla užkariavo vis didesnę teritoriją. 

Sadamas Huseinas nebebombardavo miestų, o Chomeinis ne- 
besitarė su Koranu, ar jam toliau pulti Irako žemes. 

Įsiviešpatavo visa apimanti tyla. Buvo nutrauktas mirties baus- 
mių vykdymas, nebebuvo nušautas nė vienas ajatola. Visi pavargo, 
visi troško poilsio. 

Prisiekiu Kalnu. 

Ar tai burtai? 

Ar tai burtai, 

Ar jūs gerai nematote? 
Prisiekiu surašyta knyga, 
Suvyniotu pergamentu! 
Prisiekiu dažnai lankomais namais, 
Iškeltu stogu, 
Sūkuriuojančia ugnies jūra. 
Raudokit tą dieną, 
Raudokit tą dieną, melagiai! 
Kalnas, Kalnas! 


Kiek metų praėjo? Kiek mėnesių praslinko pro šalį? 
Kas iškeliavo? Kas atvyko? 


Visi pametė metų skaičių, nebebuvo prasmės skaičiuoti prabė- 
gusių mėnesių. Laikas sustojo tiems, kurie pasinėrė į gilų sielvartą, 
kurie buvo mirę ar apraudojo savo mirusiuosius. 

Laikas sustojo ir tiems, kurie savo sielvartą stengėsi numalšinti 
triūsdami sode ar kurie virtuvėje taisė šventus patiekalus, išdaly- 
dami savo liūdesį į mažyčius dubenėlius. 

Šalis atrodė nurimusi. Tik vienas žmogus su užtaisytu pistoletu 
už diržo jojo ant kupranugario dykuma, norėdamas nuteisti teisėją. 

Gal tik tada liūdesys baigsis. Ir tik tada laikas vėl ims tekėti. Ir 
tada pamatysime, kiek metų prabėgo nuo to laiko, kai jie atvyko, 
ir nuo to laiko, kai jie iškeliavo. 

Stojus tylos metui, Chomeinis pamažu ėmė prarasti atmintį. Atė- 
jo diena, kai jis nebepažino net savo artimiausios aplinkos žmonių. 

Rafsandžanis ir Chamenėjus, du svarbiausi Chomeinio pati- 
kėtiniai, užgrobė valdžią ir nepastebimai nustūmė Chomeinį į 
antrą planą. 

Galgalas pirmas suprato, kad Chomeiniui — senatvinis suvai- 
kėjimas. 

Jis priklaupė prieš ajatolą ir nusigando, nes suvokė, kad Cho- 
meinis jo nebepažįsta. 

Galgalas vienintelis iš visų valdininkų veikė savarankiškai. Jis 
buvo Chomeinio ranka. Su jo kūnu ji buvo galinga, o be Chomei- 
nio — niekas, tad Galgalui atėjo metas palikti kovos lauką. 

Be to, mirties bausmių laikas liko praeityje, režimas jau paro- 
dė savo veidą. Jis išvarė iš šalies užpuolikus irakiečius ir pašalino 
visus priešininkus. Dabar atėjo stabilumo laikas. Nebeliko vietos 
neapykantą kurstančiam teisėjui Galgalui. 

Reikėjo sugalvoti jam naujas pareigas, bet tai buvo nelengva. 
Ilgainiui vis daugiau mudžahedų ir kairiųjų judėjimų narių suži- 
nojo apie Galgalo vaidmenį ir baisius jo įvykdytus nusikaltimus. 
Galgalą visi laikė taikiklyje. 

Pats Galgalas norėjo grįžti į Komą ir imamų mokykloje dėstyti 
teisę, bet tai buvo neįmanoma. 

Jis suvokė, kad jo islamo misijai atėjo galas - kaip ir Chomeiniui. 

Chomeinis buvo dar gyvas, bet jau priklausė praeičiai. Galgalas 
nebeturėjo jokios ateities, dabartis jam nebepaliko jokios vietos. 
Jam reikėjo grįžti į praeitį, bet kaip? 


Laimė, Chomeinio pamaina žinojo, kaip Galgalą išsiųsti atgal 
į praeitį. Tuo metu Talibanas kaimyniniame Afganistane stengėsi 

įtvirtinti islamo režimą. Norėdami šalyje grąžinti senovinį islamo 
šariatą, jie dažnai griebdavosi prievartos. 

Irano ajatolos palaikė glaudžius ryšius su Talibanu ir nuolat 
susitikinėdavo, stiprindami vieni kitų pozicijas kovoje su prieši- 
ninkais iš Vakarų. 

Režimas nusprendė padovanoti Galgalą talibams kaip dovaną — 
fanatiškajam Talibanui jis buvo geras laimikis. 

Šią vienintelę išeitį Galgalas priėmė iš visos širdies. Jam darė 
įspūdį talibų fanatizmas, todėl, susikrovęs lagaminą, slapta kaip 
barzdotas pirklys su skrybėle iškeliavo traukiniu į Mašhadą, pa- 
sienyje įsikūrusį miestą. 

Galgalas apsistojo užeigoje, kitos dienos vakare atvykęs talibų 
kovotojas jį pasiėmė. Persirengęs kaip atganas, jis kirto sieną drauge 
su tuo vyru ir patraukė Kabulo link. Čia jį šiltai sutiko Talibano 
vadovas ir pasiūlė atvykėliui Kabule namą. 

Galgalo gyvenimas visiškai pasikeitė, jis pateko į ramius van- 
denis. 

Oficialiai jis dirbo miesto archyve, o slapta buvo svarbus Ta- 
libano asmuo. 

Galgalas mėgavosi miesto jam suteiktu anonimiškumu, galiau- 
siai jis atgavo ramybę ir galėjo įsigilinti į islamo teisę. Dienų dienas 
prasėdėdavo senoje miesto archyvo bibliotekoje studijuodamas 
unikalius islamo dokumentus, specialiai jam atgabentus iš kara- 
liškųjų Saudo Arabijos bibliotekų. Po kelių mėnesių jis susituokė 
su afgane ir pradėjo šeimos gyvenimą. 

Galgalas buvo laimingas, naujasis gyvenimas jam patiko. Jis 
laisvai vaikštinėjo po miestą, užsukdavo į parduotuves — anksčiau 
to niekada nedarydavo. Dažnai lankydavo savo žmonos gimines. 
Niekas nieko nežinojo apie jo praeitį. Galgalas prisistatinėjo kaip 
islamo tyrinėtojas, rašantis islamo istoriją. 

Jis visai pamiršo, kad tebėra ieškomas, kad jo nusikaltimai 
nepamiršti. 

Šahbalas buvo vienas iš tų žmonių, kurie ieškojo Galgalo. Deja, 
visi šio pėdsakai dingdavo. 

Iš Šahbalo partijos lyderių liko viso labo trys nariai. Visi kiti 
buvo arba areštuoti, arba nužudyti, arba spėję pasprukti iš šalies. 
Paskutiniame, skubotai surengtame partijos vadovų posėdyje Šah- 
balas gavo nurodymą pašalinti Galgalą. Vėliau paaiškėjo, kad tai 
buvo paskutinis jo partijos priimtas sprendimas. Šahbalas troško 
pats atkeršyti už Džavado mirtį. Jam neišėjo iš galvos ilga, šalta 
naktis, kai jie ieškojo vietos kapui kalnuose. Vaikinas neįstengė 
pakelti pažeminimo. Jam reikėjo ko nors griebtis, kitaip nebebūtų 
galėjęs ramiai miegoti. Gyvenimo siūlo jis vėl galėjo įsitverti tik 
po keršto. 

Nuo tada, kai buvo nužudytas ajatola, niekas iš giminės neži- 
nojo, kur Šahbalas. Aga Džanas manė, kad jis paliko šalį ir išvyko 
į Europą ar Ameriką. 

Tačiau Šahbalas niekur neišvyko. Jis vis dar tebegyveno Tehe- 
rane. Užsiaugino barzdą ir vairavo vieną iš tūkstančių oranžinių 
miesto taksi automobilių. 

Saugumo sumetimais pogrindinės partijos nesinaudojo asme- 
niniais automobiliais. Dažniausiai jos turėjo keletą taksi automo- 
bilių, kuriais visur keliaudavo. 

Šahbalas turėjo taksi automobilį dar nuo tų laikų, kai buvo 
partijos laikraščio redakcijos narys. Mašina jis visur keliaudavo, be 
to, užsidirbdavo pragyvenimui. Dėl visur tykančių pavojų partijos 
nariai nebesiburdavo į susirinkimus. Jie susitikinėdavo Teherano 
turgaus arbatinėje. 

Per vieną tokį susitikimą Šahbalas išgirdo, kad Galgalas gyvena 
Kabule. 

— Tai sužinoti turėjau aš, — pratarė jis nustebęs. — Iš kur jūs 
gavote šią informaciją? 

— Toedeh partija, - atsakė vienas iš vyrų ir pakišo Šahbalui mažą 
popierėlį, ant kurio buvo užrašytas adresas. 

Išardyta buvo ir Zoedeh partija. Režimas juos pašalino. Seni 
Rusijai simpatizuojančios partijos nariai tebepalaikė ryšius su ko- 
munistine kaimyne Sovietų Sąjunga. 

Šahbalas žinojo, ko imtis. 


Tuo metu, kai Afganistanui vadovavo komunistinis režimas, 
pogrindinės iraniečių grupuotės užmezgė gerus ryšius su afganų 
kolegomis. Į valdžią atėjus Talibanui, komunistai pasitraukė į So- 
vietų Sąjungą. Tačiau daug jų ir liko. Praėjo keletas mėnesių, kol 
Šahbalas su keliais afganais susitarė, kaip patekti į Afganistaną. 
Naktį ant kupranugario jis kirto dykumą ir prisiartino prie Afga- 
nistano sienos, kur jį turėjo pasitikti afganas ant motociklo. 

Prijojęs sieną, Šahbalas paliko kupranugarį prie užeigos tvarto 
ir pėsčiomis nukulniavo prie kitapus dygliuotos tvoros jo laukian- 
čio afgano. Pasikeitus slaptažodžiais, vyriškis parodė spragą po 
dygliuota viela, pro ją Šahbalas ir įšliaužė į Afganistano teritoriją. 

Šahbalas sėdo ant motociklo ir nuvažiavo su tuo vyru. Po pus- 
valandžio afganas sustojo prie piemens lūšnelės. Vyriškis įėjo į vidų 
ir išnešė tradicinių drabužių pamainą. Šahbalui persirengus, jie 
nuvažiavo į artimiausią kaimą, iš čia kitą rytą Šahbalas autobusu 
turėjo iškeliauti į Kabulą. 

Buvo dar ruduo, bet kalnų viršūnės jau apsnigtos, šaltas vėjas 
gairino keleivių veidus. Afganas Šahbalui nupirko šviežios duonos, 
datulių ir įsodino jį į autobusą. 

Po penkių valandų kelionės per kalnus, stabčiodamas daugybėje 
stotelių, autobusas galų gale pasiekė Kabulo centrą. 

Šahbalas išlipo ir pirmiausia nuėjo į kavinę užkąsti. Jis užsisakė 
šiltos riebios afganiškos sriubos ir išgėrė keletą stiklinių arbatos. 

Pastarąsias tris naktis Šahbalas mažai miegojo, tad nuėjęs į 
viešbutį šalia kavinukės iškart griuvo į lovą. 

Nubudo tik kitą rytą, kai viešbučio tarnas ėmė belstis į jo duris 
klausdamas, ar ponui nieko neatsitiko. 

Šahbalas norėjo nusiprausti, bet viešbutyje nebuvo jokios vonios. 
Ieškodamas pirties, vaikinas aptiko mečetę. Kruopščiai nusiprausęs, 
jis nuėjo į arbatinę pusryčiauti. Miesto archyvas, kuriame dirbo 
Galgalas, buvo vos už kelių gatvių. Paprastiems lankytojams archyvas 
buvo neprieinamas, tačiau už langų spingsėjo degančios švieselės. 

Galgalo darbo kambarys buvo viršutiniame archyvo aukšte, 
ten jis dirbo vienas. Jo stalas stovėjo prie lango, pažvelgęs pro jį, 
vyras galėdavo matyti gatve einančius žmones. Kaip ir visi archyvo 
darbuotojai, Galgalas pradėdavo dirbti anksti ryte, tačiau archyvui 
užsidarius prieš ketvirtą valandą dar kiek pasilikdavo ir iš pastato 
išeidavo paskutinis. 

Nors Galgalas buvo afganiškais drabužiais, Šahbalas iškart paži- 
no jį, išėjusį į lauką. Galgalas atrodė pastorėjęs, bet ta pati eigastis 
jį išdavė. Buvo ką tik sutemę, Šahbalas nusekė paskui Galgalą iki 
kepyklėlės. Pasikišęs šviežią duoną po pažastim, Galgalas dar nuėjo 
prie paskutines rudens vynuoges pardavinėjančio gatvės prekybi- 
ninko. Nusipirkęs vynuogių, jis pasuko namo. 

Šahbalas nusekė paskui jį iki namų, tada apžiūrėjo aplinką ir 
sugrįžo į viešbutį. Geriausia būtų Galgalą namie aptikti vieną. Bet 
rytojaus vakare stovėdamas už jo namų lango Šahbalas pamatė jį 
sėdintį ant grindų ir vakarieniaujantį su naująja žmona afgane. 
Šahbalas nebegalėjo ilgiau laukti, reikėjo įvykdyti, ką buvo nu- 
sprendęs, kol afganų slaptoji tarnyba nesuuodė, kad jis čia. 

Šahbalas apėjo aplink namą, leisdamas Galgalui ramiai pava- 
karieniauti. Vėl prisiartinęs prie lango pamatė moterį jau virtuvė- 
je. Viršutiniame aukšte degė šviesa. Šahbalas suprato, kad dabar 
tinkamiausia proga. Jis įlipo pro langą ir nusėlino į virtuvę. Plau- 
nanti indus moteris kažką išgirdo. Atsigręžusi ji išvydo tarpduryje 
stovintį ginkluotą vyriškį, bet nespėjo surikti, ir Šahbalas sugriebė 
ją, ranka uždengė jai burną ir sušnibždėjo: 

— Tylėkit! Aš jūsų neskriausiu. Klausykit manęs, jūsų vyras 
yra nusikaltėlis iš Irano, jis mirties bausme nuteisė šimtus jaunų 

žmonių. Jeigu laikysitės ramiai, nieko jums nedarysiu. Suprantat 
mano persų kalbą? 

Persigandusi moteris linktelėjo. 

— Neturiu laiko, užklijuosiu jums burną ir surišiu rankas ir 
kojas. Nejudėkit, jeigu pajudėsit, nušausiu ir jus. Supratot? 

Moteris vėl linktelėjo. 

— Labai gerai, — pasakė Šahbalas ir ją surišo. Palikęs moterį ant 
virtuvės grindų, jis tyliai užlipo į viršų ir nutykino prie kambario, 
kuriame degė šviesa. 

Su pistoletu rankoje dirstelėjo pro durų plyšelį. Užsidėjęs aki- 
nius, Galgalas sėdėjo už stalo, skaitė knygą ir kažką žymėjosi. 

Šahbalas tyliai atidarė duris ir įžengė į vidų. Galgalas pamanė, 
kad tai žmona atneša jam arbatos, todėl neatsigręžė. Bet neišgirdęs 
nė žodžio nusiėmė akinius, pažvelgė į duris ir išvydo kambaryje 
stovintį ginkluotą afganą. 

— Nejudėk! — sušuko Šahbalas. 

Persų kalba išdavė, kad prieš jį stovi ne afganas. Nustebęs Gal- 
galas žiūrėjo į Šahbalą. 

O šis nusiėmė atganišką kepurę ir šaltai tarė: 

— Mahometai Al Galgalai! Vadinamasis Dievo teisėjau! Pogrin- 
dinio teismo nurodymu privalau įvykdyti jums mirties bausmę! 

Dabar Galgalas atpažino Šahbalą, išsigando, mėgino kažką sa- 
kyti, bet išdžiūvęs kaip medžio skiedra liežuvis jo neklausė. Gal- 
galas priėjo liepto galą, niekas nebegalėjo jo išgelbėti. Jis kažką 
sumurmleno. 

— Nesuprantu jūsų. 

Galgalas parodė į stiklinę vandens ant stalo. 

— Gerkit! — sušuko Šahbalas. 

Virpančiomis rankomis Galgalas gurkštelėjo iš stiklinės. 

— Ar galiu atsigręžti į Mekos pusę? — dusliu balsu paklausė 
atsigėręs. 

— Galima! 

Galgalas atsistojo. Žengtelėjo į lango pusę ir vakaro tamsoje 
atsigręžęs į Meką ėmė tyliai niūniuoti: 


Tie, kurie stovi dešinėje pusėje 
Ir tie, kurie stovi kairėje... 


Šahbalas paleido šūvį Galgalui į krūtinę. 
Šis susvyravo, bet įsitvėręs lango rėmo šnibždėjo toliau: 


O žmogau, tu trokšti Jo, ir tu Jį 
Sutiksi. 

Kai dangus plyšta 

Ir kai žvaigždės pažyra... 


Šahbalas iššovė dar du kartus. 
Krūptelėjęs Galgalas paleido lango rėmą ir susmuko ant grindų. 
Jau tąsomas traukulių jis tyliai niūniavo toliau: 


Pirm atvykusieji yra pirmieji. 
Tai juos nugabena į laimės sodų 
Kaimynystę. 


Šahbalas nuskubėjo į apačią, atrišo moterį ir jai pasakė: 

— Greičiau bėk pas savo gimines! 

Moteris išpuolė į lauką. 

Šahbalas išėjo iš namo, pasuko į kairę, nubėgo iki garvės galo 
ir tamsiomis šoninėmis gatvelėmis ramiai nudrožė į centrą. Čia 
nusipirko šviežios duonos, kekę vynuogių ir sėdo į Pakistano link 
važiuojantį autobusą. 

Autobusas riedėjo pusiau apšviestomis Kabulo gatvėmis. Mies- 
tas buvo labai gražus. Kada nors jis tikrai sugrįš į šią paslaptingą 
vietą. 

Alef Lam Miem Ra. Metai slinko pro šalį, o namų sielvartas augo 
kaip medis vidinio kiemo sode. 

Įkaitai iš Amerikos jau seniai miegojo namie savo lovose. Cho- 
meinis mirė. 

Karas baigėsi, Amerika ir Sadamas, nieko nepešę, nutupdė savo 
žvalgybinius lėktuvus ant žemės. 

Kaip visuomet į miestą atskrido paukščių keliauninkų, jie sklan- 
dė ir virš mečetės namų. Neaptikę čia jokio lesalo, nukeliavo toliau. 

Aga Džano dukros gyveno Teherane. Neramiais karo ir egzeku- 
cijų metais jos tyliai ištekėjo. Ensi susilaukė sūnelio, kuriam davė 
Džavado vardą. Ji dažnai grįždavo namo su vyru ir patikėdavo 
Džavadą Fagri Sadatai. Fagri, maniusi, kad niekuomet negalės 
įveikti sielvarto, kartą pabučiavo vaiką, atsitiesė ir sušuko: 

— Aga Džanai, kur tu, ateik pasižiūrėti, jis iš akies luptas Dža- 
vadas! 

Senasis varnas nugirdo Fagri ir apsuko virš namo ratą. Seno- 
sios baseinėlio žuvys smagiai šoktelėjo iš vandens, senukas medis 
ištiesino nugarą ir nusišypsojo, ant jo šakų vėl nutūpė paukščiai, 
o iš kalnų ką tik atskriejęs vėjas atpūtė laukinių pavasario gėlių 
aromatą. Aga Džanas apsivilko švarką, užsidėjo skrybėlę, pasiėmė 
lazdelę ir pradžiugęs nužingsniavo į turgų nupirkti dėžutės šviežių 
sausainių. 

Kada paskutinį sykį iš džiaugsmo jis pirko dėžutę sausainių? 

Aga Džanas prisiminė — tada, kai senelės iškeliavo į Meką. 

Vieną gražaus pavasario dieną Aga Džanas iš garažo išvarė savo 
senutėlį fordą ir pirmą kartą pats prie durų jį nuplovė. Į bagažinę 
įdėjo Fagri Sadatos lagaminą, pagelbėjo jai įlipti, pats atsisėdo už 
vairo ir išvažiavo į Džirdžą. 

Kadaise beveik visos Džirdžos moterys, jaunos ir senos, rišo Aga 
Džanui kilimus, o jis pats čia būdavo sutinkamas kaip karalius. 
Tačiau buvo ir toks laikas, kai kaimas jo sūnui nesuteikė vietos 
paskutiniam poilsiui. 

Laimė, tos dienos jau liko praeityje, nes vos jis pastatė automo- 
bilį kaimo aikštėje ir kartu su Fagri aikšte nužingsniavo, kaimiečiai 
traukėsi jiems iš kelio ir pagarbiai lenkėsi. 

Dabar, nuvilnijus smurto bangai, pasibaigus karui ir tyliai nusė- 
dus revoliucijos dulkėms, žmonės atgavo senąjį žvilgsnį. Jie pamatė 
ilgametės kovos padarinius. 

Dėl begalinių mirčių ar skirtingų politinių pažiūrų daugelis 
šeimų buvo išblaškytos. Kalėjimai sausakimši režimo priešininkų. 
Nedarbas išaugo, sunku buvo gauti maisto produktų. 

Aga Džanas niekuomet Fagri nepasakojo, kas tą vakarą nutiko 
kaime, bet šioji visą istoriją išgirdo iš savo giminaičių. 

— Aš vis dar nesuprantu, kaip žmonės per keletą dienų gali 
taip smarkiai pasikeisti, —- pasakė ji vyrui eidama su juo į namus, 
kuriuose kadaise gyveno jos tėvas. 

- Jie paprasti žmonės, beveik visi neraštingi. Šachas nieko jiems 
nedavė, nemanau, kad ajatolos bus geresni. Aš jų nekaltinu. Be 
to, mūsų šaknys glūdi giliai šioje žemėje, čia palaidoti mūsų mi- 
rusieji. Nesvarbu, kaip — gerai ar blogai — viskas klostytųsi, daug 
kas priklauso nuo mūsų. 

Sena pilaitė, kurioje jie visuomet apsistodavo, buvo užimta 
islamo kareivių. Todėl pirmą naktį jie apsinakvojo Fagri tėvų na- 
muose, kur dabar gyveno jaunesnioji jos sesuo. 

Rytojaus dieną jie aplankė Kazem Chano namus. Kartu ėjo po 
migdolų medžiais, nubertais švelniai rausvais žiedais. Paukščiukai 

čiulbėjo taip linksmai, lyg norėtų atšvęsti liūdesio pabaigą. Senoji 
kaimo dalis buvo nepasikeitusi, bet ką tik susituokę jaunuoliai 
ant kalvų statėsi naujus namus. Džirdža garsėjo savo kilimais ir 
šafranu. Ši ant kalvų auganti prieskoninė žolelė buvo tokia kvap- 
ni. Anksčiau arkliu keliaudamas į Kazem Chano namus tematei 
kalvose geltonas šafrano plantacijas. O dabar ant žemų kalvų čia 
stovėjo ir šimtai paprastų namukų. Ant aukščiausios kalvos šacho 
laikais buvo pradėtas statyti vandens rezervuaras, bet vėliau sta- 
tybos nebaigtos. 

— Medžiai paseno, — pastebėjo Fagri Sadata. 

— Ir aš pasenau, - atsakė jai Aga Džanas. 

Prieš vėl atšąlant visos kaimo merginos lipdavo į kalvas rinkti 
šafrano kuokelių, turinčių aukso vertę. Jos linksmai dainuodavo, 
grįžusių namo rankos būdavo gelsvai rudos, o kūnai kvepėjo šaf- 
ranu. 

Džirdžos merginos turėjo daug gerbėjų iš kitų kaimų. Tačiau 
jiems tekdavo gerokai pavargti, kad gautų jų ranką. 

Ilgomis žiemomis jaunos moterys dieną naktį sėdėdavo kamba- 
riuose ir rišdavo kilimėlius. Atėjus pavasariui, jos praverdavo namų 
langus, ir pro juos pasklisdavo jų dainos ir juokas. Langai ir dabar 
buvo atviri, tačiau merginų negirdėjai, dainuoti buvo uždrausta. 

Aga Džanas ir Fagri Sadata ramiai nužingsniavo pro seną riešut- 
medį iki Kazem Chano namų, stovinčių ant aukštumėlės priešais 
šafrano kalvas. 

Tolumoje pasirodė du raiteliai, jie šuoliavo prie Aga Džano ir 
Fagri Sadatos. Sustoję per du metrus nuo jų, raiteliai nulipo nuo 
žirgų ir laikydami kamanas rankose prisiartino prie Aga Džano. 
Vyriškiai buvo labai panašūs, jie nusilenkė pasveikindami Aga 
Džaną. Daugiau nepratarė nė žodžio. 

Aga Džanas jų nearpažino, jis klausiamai pažvelgė į Fagri Sadatą. 

— Jau pažinau, tai du kurti senojo Kazem Chano tarno sūnūs, — 
pratarė ji šypsodama. 

Aga Džanas rankos mostelėjimu pasisveikino su vyrais ir pa- 
klausė, kaip sekasi jų žmonoms ir vaikams. 

Vyrai judesiais parodė, kad namuose viskas gerai ir kad jų vaikai 
jau dideli. 

— Šiuos žirgus paliksime jums, — linktelėjo vienas iš brolių. — 
Jums jų prireiks per viešnagę. 

Aga Džanas šypsodamas pažvelgė į Fagri Sadatą ir tarė: 

— Jie siūlo tau žirgą, ką manai? 

— Negali būti nė kalbos apie tai, - atsakė ji juokdamasi. - Tau 
žirgas pravers, bet jis ne man. Aš jau nebe ta Fagri, nebedrįstu joti. 

— Jų žmonos kviečia tave užsukti į svečius, - tarė Aga Džanas. 

— Gerai, kaip smagu, mielai, aš tikrai ateisiu, — parodė Fagri 
ženklais. 

Vyrai įdavė jiems į rankas pavadžius ir pėsčiomis nuėjo. 


Kazem Chano namas stovėjo tarp senų medžių kaip brangus 
akmuo, kitaip ir negalėjo būti, juk čia gyveno kaimo poetas. Jo 
kapas buvo sodo gilumoje po migdolo medžiais, visas apkritęs 
migdolų žiedlapiais. 

Kai poetas dar buvo gyvas, paukščiukai migdolų šakose čiul- 
bėdavo tol, kol jis praverdavo opijaus kambario langą ir pro jį 
imdavo kilti kvapnus dūmas. 

Baigęs rūkyti jis sušukdavo: 

— O dabar namo, draugužiai, labanakt! — ir paukščiai nuskris- 
davo. 

Anksčiau Kazem Chanui tarnavę valstietis ir jo žmona buvo 
viską parengę Aga Džano ir Fagri Sadatos viešnagei. Dabar juodu 
valgė sode ir kalbėjosi apie Kazem Chaną, juokdamiesi iš to, kad 
jis savo eilėraščiais užkariaudavo visas kalnų moteris. 

Vakare valstietė priėjo prie Fagri Sadatos ir paklausė: 

— Kelios moterys norėtų užsukti ir jus pasveikinti, ar neprieš- 
tarautumėte? 

— Kokios moterys? — nustebusi paklausė Fagri. 

— Moterys iš kaimo, jos kadaise jums rišdavo kilimus. 

Kaimo gyventojos vis dar žavėjosi Fagri Sadatos grožiu ir drau- 
gišku jos būdu. Joms ji vis dar patiko. 

— Kada jos norėtų ateiti? 

— Tuojau pat, jeigu jums patogu. 

Aga Džanas nuėjo į Kazem Chano biblioteką. 


Pirmiausia atėjo grupelė senų moterų, pabučiavo Fagri ir ty- 
lomis susėdo ant žemės. Kiek vėliau pasirodė dar keletas būrelių 
moterų, jos irgi pabučiavo Fagri ir susėdo ant žemės. Šioji buvo 
nustebinta. Dauguma tų moterų kadaise jiems dirbo - Fagri Sadata 
atpažino jų veidus. Galiausiai ją aplankė dar septynios moterys. 
Jos apkabino ją — tai buvo merginos, kadaise pas ją atėjusios surišti 
bandomųjų kilimėlių. 

— Kokia staigmena. Jūsų apsilankymas mano širdyje vėl uždegė 
liepsną. Šito visiškai nesitikėjau, maniau, visai mane pamiršote, — 
ištarė Fagri. 

Viena sena moteris jai ramiai atsakė: 

— Fagri, tu iškentėjai daug skausmo, mes žinome. Tu netekai 
sūnaus, o mes jam nedavėme vietos kapui. Tai amžinai slėgs mūsų 
sąžinę. Šį vakarą čia susirinkome paprašyti, kad liautumeis gedė- 
jusi. Atnešėme tau suknelę. Prašome juodus drabužius pakabinti 
atgal į spintą ir apsivilkti šią suknelę. Tiesą pasakius, tai reikėjo 
padaryti jau anksčiau, šie metai tau buvo labai sunkūs. 

Moteris paėmė gėlėtą linksmų spalvų suknelę ir padavė ją Fagri 
Sadatai. Su ašaromis akyse Fagri pažvelgė į juodus savo drabužius. 
Jai trūko žodžių, moteris tyliai verkė, prispaudusi ranką prie bur- 
nos. 

Ji troško stverti gėlėtą suknelę ir pasileisti laiptais į viršų pas 
Aga Džaną, bet pamatė, kad laiptais ką tik ėmė kopti grupelė vyrų. 

Tai buvo išmintingi, kadaise Aga Džanui dirbę kaimo vyrai. 


Laimės sodai 


Vienas jų pasibeldė į bibliotekos duris ir paklausė, ar jie galėtų 
užeiti. 

— Žinoma, - atsakė Aga Džanas. — Jūs visada laukiami! 

Vyrai suėjo vidun ir susėdo ant senų kėdžių prie lango. Trumpai 
įsivyravo tyla. Tada prakalbo vienas iš atėjusiųjų: 

— Aga Džanai, beveik visos kaimo šeimos kare prarado po sūnų. 
Jie visi drauge guli palaidoti kaimo kapinėse. Mes neskyrėme vietos 
tavo sūnaus kapui. Tavo sūnaus kūnas slegia mūsų sąžines. Atleisk 
mums už tai! 

— Dievas visažinis. Ir atlaidus, - atsakė Aga Džanas taikiai. — 
Niekada nė vieno nekaltinau. Jūsų apsilankymas sušvelnino mano 
skausmą. Visuomet tikėjau žmogaus gerumu. Dėkoju jums, kad 
atėjote. 

Paėmęs baltus marškinius, senasis vyras kalbėjo toliau: 

— Gedulo laikas pasibaigė. Priimk juos iš mūsų ir pakabink savo 
juodąjį švarką į spintą. 


Lovoje Fagri padėjo galvą Aga Džanui ant krūtinės ir pasakė: 

— Kokia graži naktis, aš tokia laiminga, kad vėl galiu grįžti į 
savo kaimą. 

Pro langą jie pažvelgė į žvaigždėtą dangų. 

— Jie atsilygino. Tie seni kaimiečiai — gyvenime visko matę, 
visko patyrę. Jie išmintingi, o išminties semiasi iš turtingų šio 
krašto tradicijų, jie moka gydyti senas žaizdas. 

— Rytoj užsuks kelios draugės, jos ištrinks mano plaukus chna, — 
pratarė susijaudinusi Fagri. 

— Džiaugiuosi! Tu nusipelnei! - atsakė Aga Džanas. 

Jie užmigo vienas kito glėbyje. 


Ryte Aga Džaną pažadino paukščiukų čirškimas. Pasimeldęs 
jis vaikštinėjo sode. Aga Džanas vilkėjo baltus kaimiečių atneštus 
marškinius ir jautėsi puikiai. Pažvelgė į žiedais apsipylusias šakas 
ir vėl pajuto stiprybę savo kojose. Nuėjęs prie Kazem Chano kapo, 

priklaupė, pasiėmęs akmenėlį tyliai pabeldė į kapo akmenį ir pa- 
deklamavo vieną jo eilėraštį: 


Roezegar ast ke ghab ezzat dehbad 

Ghah ghbar darad 

Tjarge bazighar azin bazitjeha besjaar darad 
Taip gyvenimas elgiasi: 

Jis žaidžia su tavimi, 

Kartais tave myli, 

Kartais tyčiojasi. 


Iš kalnų padvelkė dieviškas pavasario vėjas. Staiga Aga Džanas 
prisiminė, kad jis sapnavo Hušangą Chaną. 

Hušangas Chanas buvo senas jo draugas, kilmingas vyras, gy- 
venęs aukštai kalnuose. Tai jis tą naktį jiems pagelbėjo, pasivijęs 
su visureigiu ir paėmęs Džavado kūną į kalnus. 

Jis gyveno pilaitėje savame kaime aukštai kalnuose, toli nuo 
kitų gyvenviečių. 

Nuo tos nakties, kai Hušangas Chanas pasiėmė Džavado kūną, 
Aga Džanas nebuvo kalnuose. Jis suprato, kad turi būti kantrus ir 
sulaukti tinkamos progos. 

Dabar stovėdamas prie dėdės kapo Aga Džanas prisiminė savo 
sapną. Mintis apie Džavadą pažadino dvelktelėjęs gėlių aromatas. 

Iš tvarto jis išsivedė vieną arklį, užšoko ant jo ir šuoliais pasi- 


leido Savodžbolago link. 


Įtvakingo kilmingojo sūnus Hušangas Chanas buvo maždaug 
šešiasdešimties. Jis buvo ypatingas žmogus: nenorėjo turėti nieko 
bendro su savo tėvu, o ankstesniais laikais - ir su šacho režimu. 

Hušangas turėjo keturias žmonas, kiekviena jam pagimdė po 
penkis vaikus. Jis gyveno tarsi uždaroje bendruomenėje, kuriai 
išorinis pasaulis beveik neegzistavo. 

Hušangas Chanas turėjo visureigį, porą traktorių, dešimtis kar- 
vių, arklių ir avių. Be to, rūsyje buvo įsirengęs mažą vyno daryklą, 
kurioje savo reikmėms gamino vyną. 

Su visu pasauliu Hušangas nepalaikė jokių ryšių, jį nuolat lan- 
kydavo tik jo draugai: keistuoliai poetai, rašytojai ir muzikai iš 
Isfahano, Jezdo, Širazo ir Kašano. Jie visuomet būdavo širdingai 
sutinkami, vaikštinėdavo su šeimininku po kalnus, rūkydavo opijų, 
gerdavo jo paties pagamintą vyną ir mėgavosi jo sodų vaisiais. Į 
Hušango kaimą nevedė jokie automobiliams tinkami keliai, šei- 
mininkas vienintelis savo senu visureigiu galėjo įveikti uolas ir 
slėnių šlaitus. Svečiai iki Džirdžos atvykdavo autobusu, o paskui 
į viršų jodavo mulu. 


Hušangas Chanas kadaise studijavo Paryžiuje, ten jis ilgą laiką 
ir gyveno, kol vieną dieną susikrovęs lagaminą grįžo į kalnus. 

Hušangas visuomet avėjo ilgaaulius, nešiojo keistą skrybėlę ir 
kvėpinosi Paryžiaus kvepalais. Kiekvieną rytą jis užkopdavo ant 
kalno viršūnės pasitikti tekančios saulės. Didelis Hušango radijas 
buvo visada nustatytas transliuoti prancūzakalbę stotį — taip jį 
pasiekdavo muzika ir žinios. 

Nors Hušangas turėjo keturias žmonas, pilaitėje gyveno vienas, 
apsuptas savo daiktų. 

Savodžbolago kaimą juosė ypatingi kalnai. Aukščiausiame jų 
žiojėjo krateris — iš seno vulkano dar ir dabar rūko dūmai. Pilaitė 
stovėjo ant vieno kalno šlaito ir žvelgė į išdžiūvusį slėnį. 

Pakeliui į pilaitę keleivis praeidavo pro tris paslaptingas grotas. 
Čia slypėjo senosios Persijos istorija. Vienos grotos gilumoje stovė- 
jo akmeninė vieno pirmųjų Sasanidų dinastijos valdovų karaliaus 
Šapuro statula. Kitos grotos sienoje buvo išraižytas liūtas, kovojan- 
tis su sėdinčiu ant buliaus Achemenidų karaliumi. Trečioje grotoje 
buvo iškirstas karaliaus Darijo, didžiausio kada nors valdžiausio 
karaliaus, atvaizdas. 

Prie grotų plevėsavo žali audeklai su išrašytais šventais tekstais. 
Piligrimai mulais kopdavo prie šių grotų norėdami pasigrožėti 
vaizdais. 

Danguje virš grotų ratus suko akylai viską stebintys ereliai, 
piligrimai laikė juos šios šventos vietos sergėtojais. 


Ant kalno viršūnės stovėjo didelė varpinė. Svečiai galėdavo pa- 
skambinti varpu ir taip pranešti Hušangui Chanui, kad atvyksta. 
Aga Džanas paskambino varpu ir skrybėle pamojavo kaimo link. 

— Chaaaaaaaaaaaaaaaaaaaaaaaanai! - nuplaukė jo balsas per visą 
slėnį žemiau pilaitės. 

Prie pilaitės žaidžiantys vaikai jį išgirdo ir visi kartu sušuko: 

— Agaaaaaaaaaaaaaaaa Džaaaaaaaaaaaaaaaaaaanas! 

Vaikai nubėgo į vidų pranešti Chanui apie atvykstantį svečią. 

Aga Džanas kopė į viršų, rankoje laikydamas pavadį. 

Pasirodė šuoliais ant žirgo lekiantis Hušangas, viena ranka jis 
mojavo skrybėle. Prieš pat Aga Džaną jis nušoko nuo žirgo ir 
apkabino svečią. 

— Mano tikrasis drauge, sveikas atvykęs! Koks malonus netikė- 
tumas! Mano namai — tavo namai! 

Toliau jie keliavo pėsčiomis. 

— Papasakok, drauge, kas tave čia atvedė? 

— Tikėsi ar ne, sapnas, — atsakė Aga Džanas. 

— Koks sapnas? 

— Su Fagri esu Džirdžoje, šiąnakt susapnavau tave. 

— Kodėl drauge nepasiėmei Fagri? 

— Neketinau užsukti, bet kai šįryt prisiminiau, ką susapnavęs, 
iškart atvykau čia. 

— Apie ką buvo tavo sapnas? 

— Tiksliai nebežinau, tik atsimenu, kad buvau prie varpinės ir 
mačiau tave leidžiantis į slėnį. Paskambinau varpu, bet tu manęs 

negirdėjai, tada dar smarkiau trūktelėjau virvę, bet tu neatsigręžei. 
Apimtas kartėlio vis skambinau varpu, kol visi kalnuose mane 
išgirdo, tik ne tu. Visa kita pamiršau. 

— Žinau, apie ką buvo kita tavo sapno dalis. Sek paskui mane, — 
pasakė Chanas, užšoko ant žirgo ir pasuko į slėnį. 


Šis buvo išdžiūvęs, vien tamsiai rudos uolos, gyvybės nė ženklo. 
Chanas vikriai nusileido šlaitu į slėnį, sustojo tik pasiekęs apačią. 
Tada pėsčiomis nuėjo į slėnio gilumą. 

— Čia taip sausa, kad net atvedus Persijos įlankos vandenį žemė 
neatmirktų. Tačiau nepatikėsi, kokia ji derlinga. Turiu svajonę šį 
slėnį kada nors paversti rojaus sodu. Šį tą parodysiu. Ar nori tai 
pamatyti? 

— Ką? 

— Tai skaudu, bet kartu ir labai gražu. 

Hušangas perlipo per porą uolos atskalų, Aga Džanas sekė 
pridurmu. 

— Gamta čia sukūrė stebuklą, — toliau kalbėjo Hušangas. — Čia 
matai tik sausą žemę, bet už pilies žemė minkšta ir drėgna. Nori, 
atskleisiu tau paslaptį? Įsivaizduok, po pilimi turiu milžinišką 
vandens talpyklą! 

— Vandens talpyklą? 

— Tikrai, natūralų požeminio vandens rezervuarą. Nežinau, 
kaip jis atsirado ir iš kur vanduo ten patenka, galbūt iš šiaurinių 
kalnų, kuriuose amžinai boluoja sniegas. Tai mano pilies paslap- 
tis, niekas apie ją nežino, aš pats atradau tik prieš kelerius metus, 
kai mane aplankė vienas draugas iš Prancūzijos. Jis geografas, 
norėjo ištirti pilies vandens šulinio prigimtį. Nusileido virve 
į šulinį. Vėl iškilęs jis pasakė: „Po tavo pilimi glūdi auksas.“ — 
„Auksas?“ — paklausiau tada nustebęs. „Vanduo, po šia žeme yra 
milžiniška vandens talpykla, iš kurios gali užsidirbti aukso“, — 
atsakė jis tada. 

— Šito dar niekam nepasakojau, nes bijau, kad vos apie tai 
sužinoję ajatolos atims iš manęs pilį, o mane patį išvarys. Kol esu 
gyvas, laikysiu tai paslaptyje, vogčia atlikau tik mažytį bandymą. 
Tavo giminaičio padedamas. 

— Kokio giminaičio? 

— Vėliau pasakysiu. Nusipirkau galingą vandens siurblį ir ilgą 
vandens žarną. Visa kita turi išvysti savo akimis. Užsimerk, nuvesiu 
tave į tą vietą, apie kurią pasakojau. Būk stiprus ir sek paskui mane! 

Aga Džanas užsimerkė, kiek dvejodamas paėmė Hušango ranką 
ir jo vedamas nužengė už aukštos kalnų sienos. 

— Dabar gali atsimerkti, - pasakė Chanas. 

Aga Džanas atsimerkė. Negalėjo patikėti savo akimis. Prieš jį 
plytėjo milžiniškas sodas. Žydėjo kvapnios visų vaivorykštės spalvų 
gėlės, šen bei ten augo žydintys jauni medeliai. 

— Neįtikėtina, — pratarė Aga Džanas. 

— Žemė čia vis dar šilta nuo seno vulkano ir labai derlinga. Sodą 
saugo aukštos uolos. Tai dalis mano svajonės apie slėnį. Šiąnakt 
kažką sapnavai, bet nebeprisimeni ką. Papasakosiu tau, ką regėjai 
sapne. Pažvelk tenai. Po tuo medžiu, priešais tą gelsvai rudą uolą, 
guli palaidotas tavo sūnus, ant jo kapo dar nepastačiau jokio ant- 
kapio, bet jis visas pražydęs gėlių žiedais. 

Aga Džanas pagriebė Chano ranką. 

— Paprasti paukštukai nedrįsta čia atskristi, — toliau kalbėjo 
šis. — Čia erelių valdos. Jie sklando virš slėnio jį sergėdami. 

Sudrėkusiomis akimis Aga Džanas pažvelgė į oranžines ir roži- 
nes gėles, augančias ant kapo. Jos buvo taip tankiai suvešėjusios, 
lyg bijotų atidengti kapą. Jo skruostais ėmė riedėti ašaros. Aga 
Džanas atsiklaupė prie kapo ir pabučiavo žemę: 


Alef Lam Miem Raa 
Jis visa tvarko. 
Tai Jis paklojo žemę 

Ir Jis iškėlė kalnus. 

Paleido tekėti upes. 

Ant stulpų neregimų 

Jis iškėlė dangų. 

Mėnulį ir saulę Jis paskyrė tarnauti 

Ir kiekvienam nurodė tik Jam skirtą kelią 
Iki nustatyto laiko. 

Jis visa tvarko. 

Jis liepia nakčiai pridengti dieną 

Ir atvirkščiai. 

Kiekvieną vaisių rūšį Jis sukūrė 

Dviejų giminių. 

Jis sukūrė žemę su besiribojančiais plotais 
Ir vynuogienojų sodus, 

Ir javų laukus, datulių palmes 

Su vienintele šaknimi arba daugybe šaknų, 
Kurias maitina tas pats vanduo. 

Jis visa tvarko. 

Jis tiksliai paaiškina ženklus. 

Alef Lam Miem Raa. 


— Dėkoju tau, Chanai, - tarė Aga Džanas. - Dėkoju tau, drau- 
ge, širdyje vėl jaučiu laimę. 

— Turiu dar šį tą, kas tave pradžiugins, - atsakė Hušangas Chanas. 

— Niekas negali manęs padaryti laimingesnio negu tai, ką pa- 
mačiau. 

— Niekad nežinai. Aš tau ką tik pasakojau, kad man padėjo 
žmogus, stiprus kaip dramblys. Be jo pagalbos nebūčiau įstengęs 
sukurti šio sodo. Eini drauge? Nori jį pamatyti? Jis darbuojasi už 
pilies su traktoriumi. Mes tvarkome dar vieną žemės sklypą, pri- 
sėjau ten saulėgrąžų. Sėklų man atvežė tas draugas iš Prancūzijos. 
Mūsiškės saulėgrąžos čia, kalnuose, neišauga aukštesnės kaip metro, 

o prancūziškos išauga aukštos. Tuoj lauke išstybs tūkstančiai saulu- 
čių, kurios priaugins skanių riebių sėklyčių. Pernai pamėginome, 
o šįmet veikiausiai iš tų sėkliukių jau galėsime spausti aliejų. Tas 
vyras, kurį tau parodysiu, toks nagingas! Jis dirba dieną naktį, jis 
aria, sėja, taiso ūkio padargus ir man patarinėja. Niekada nesu 
turėjęs tokio gero darbininko. 

Su arklių pavadžiais rankose jie lėtai perkopė į kitą šlaito pusę. 

Pasiekęs medžiais apaugusią slėnio dalį, Chanas pririšo arklių 
pavadžius prie medžio kamieno ir pasakė: 

— Nustebinsim jį, eik atsargiai. 

Tarp medžių jie pasuko į tą lauką, kuriame triūsė vyriškis. 

— Pasilik čia, — sušnibždėjo Chanas. 

Aga Džanas pasižiūrėjo į traktorių vairuojantį vyrą, šis buvo 
su skrybėle, todėl matėsi tik dalis veido. Vyriškis nuvažiavo prie 
seno medžio, sustabdė traktorių, išlipo ir nuėjo prie medžio, po 
kuriuo buvo padėti jo daiktai. Jo laikysena ir eigastis Aga Džanui 
atrodė pažįstami. 

Chanas nusišypsojo. 

Vyras pasiėmė užkandį, atsisėdo ant žemės, atsirėmė į medį, 
pažvelgė aukštyn, saulė nušvietė jo veidą. 

— Ahmadas! Tai juk Ahmadas! - sušuko Aga Džanas. 

Kiek paėjėjęs jis atidžiai įsižiūrėjo. Neklydo, tai tikrai buvo 
Ahmadas, jų Ahmadas, jų namų sūnus, jų mečetės imamas. 

— Eik prie jo! Apkabink jį! - paragino Chanas. 

Virš dirbamo lauko atskrido pora erelių ir ėmė sukti ratą. 

Aga Džanas ėjo lauko link. Ahmadas pamatė ateinantį Aga 
Džaną. Jis atsistojo ir susijaudinęs žiūrėjo į besiartinantį vyriškį. 
Aga Džanas išskėtė rankas ir apkabino jį. 

— Tu pasidarei tikras valstietis, bet modernus valstietis, važinėji 
traktoriumi, kvepi dyzelinu, tavo rankos kaip tikro mechaniko, — 
pasakė iš laimės švytintis Aga Džanas. - Dabar tu prityręs vyriškis, 
visko gyvenime matęs. Alache, dėkoju už šią palaimingą akimirką. 

Ahmadą taip sujaudino staiga išdygęs Aga Džanas, kad jis ne- 
galėjo pratarti nė žodžio. Drebančiomis rankomis nusišluostė akis. 

— Viskas susitvarkys, mano sūnau, nelaimės baigsis, pažadu 
tau. Mečetė vėl bus mūsų, o tu galėsi grįžti į biblioteką, - pasakė 
Aga Džanas. 

— Jis nebenori būti imamu, — pasakė šypsodamasis Chanas. — 
Mesk jo turbaną ir apsiaustą tiems ajatoloms. Eime, jam reikia 
dirbti, o mes traukiam pietauti, jums abiem reikia kiek atsitokėti. 

Nustebęs, sutrikdytas, tačiau patenkintas Aga Džanas su Chanu 
nuėjo į pilaitę. 


— Tu tikras draugas, Chanai. Nežinau, ką ir besakyti po visko, 
ką man padarei. 

— Nereikia nieko sakyti, bet gali man šį tą padaryti, — atsakė 
Chanas. 

— Mielai, tik pasakyk, kuo galiu padėti. 

— Dar pasikalbėsime apie tai, turime gražaus laiko. 

Atėjusius prie pilaitės vyrus džiugiais šūksniais pasitiko vaikai. 

— Man regis, vaikučių pasipildė geru tuzinu, — tarstelėjo Aga 
Džanas. 

— Nežinau, - atsakė juokdamasis Chanas. - Turėtum paklausti 
to jų Motinų. 

Chanas palydėjo Aga Džaną į elegantišką savo svetainę, kurio- 
je senuose tulpės formos krištolinių sietynų laikikliuose stirksojo 
pusiau sudegusios žvakės. Lempos šviesa atsispindėjo senovi- 
niame veidrodyje. Viduje buvo maloniai šilta, seni persiški 
kilimai ant grindų kambariui suteikė dar daugiau šilumos ir 
spalvų. 

Kambario baldai buvo renesanso laikų, bet atrodė vis dar taip 
pat gražiai. Didelėje knygų lentynoje išrikiuotos persiškos ir pran- 
cūziškos knygos. 

— Tikiuosi, pasiliksi savaitėlę? — paklausė Chanas. 


389 


Kader Abdolah 


— Tavo žodžiai malonūs mano širdžiai. Mielai, bet tai neįma- 
noma. Fagri liko Džirdžoje viena. Šiandien ji susitarusi su mote- 
rimis, jos ją aplankys, ji nežino, kad aš čia, perspėjau tik tarną, 
kad grįšiu vėlai. 

— Suprantu, bet neleisiu tau išvažiuoti. Pasiųsiu ką nors atvežti 
Fagri. 

— Manau, jai dar per anksti. Ji tik dabar pasijuto šiek tiek geriau. 
Aš jai niekada nepasakojau, kad tą naktį kūną iš manęs paėmei tu. 
Matau, kad ji dar nenori apie tai kalbėti. 

— Gerai, ne bėda, pasiųsiu tada ką nors ją perspėti, kad šiąnakt 
tu nakvosi čia. Juk ji gali apsistoti pas savo seserį? Moterų nerei- 
kia pripratinti prie savo rankų. Leisk jai kokią naktelę pamiegoti 
vienai, tai išeis jai į naudą, - pasakė Chanas. 

Du tarnai ant apskrito sidabrinio padėklo atnešė valgį. 


Vėliau tą popietę Aga Džanas grįžo į lauką, kur dirbo Ahmadas, 
juodu pasivaikščiojo po kalnus. Aptarė praėjusių metų įvykius. 

Pavakary Chanas nusivedė Aga Džaną pas savo žmonas, jos 
sutiko jį su arbata ir pačių keptais sausainiais. 

Jie pasiliko vakarieniauti pas vyriausiąją Chano žmoną. 

Kai grįžo abu į pilaitę, Chanas palydėjo Aga Džaną į svečių 
kambarį, kuriame visur degė žvakutės. 

— Sėskis, mano garbės svety, aš tuoj grįšiu, — tarė Chanas. 

Aga Džanas staiga pajuto liūdesį, sunki diena paliko savo pėd- 
saką. Jis žvelgė prieš save ir laukė sugrįžtant Chano. Šis pasirodė 
su buteliu rankose. Padėjo butelį, nuklotą plonu dulkių sluoksniu, 
išėmė iš spintos dvi taures paauksuotais kraštais ir pastatė ant stalo. 

— Šįvakar turime nemažai progų išgerti. Ši naktis tau graži ir 
liūdna, matau iš veido. 

Aga Džanas, dar niekada gyvenime negėręs alkoholio, šypso- 
damasis papurtė galvą. 

— Aš negeriu, — pasakė. 

Laimės sodai 


— "Tu klysti. Ką tik norėjai man padėkoti, bet nežinojai kaip. La- 
bai paprastai: išgerk su manimi, o aš priimsiu tai kaip tavo padėką. 
Klausyk, atnešiau tau iš rūsio patį seniausią butelį! Jis iš mano tėvo 
laikų, rūsyje guli bene trisdešimt metų. Visus tuos metus laukiau 
nakties, kada mane aplankys draugas, tikras vyras. Palūkėk, nieko 
nesakyk. Žinau, kad tai prieštarauja tavo principams, bet noriu 
išgerti šį vyną už tavo sūnų, kuris ten guli palaidotas, ir už Ahmadą, 
sveiką ir vairuojantį traktorių. Ši naktis ypatinga, nesugadink jos 
savo tikėjimu. Įpilsiu tau taurę, tylėk, kai pakelsiu savąją, pakelk 
ir tu, tada drauge išgersim. 

Chanas atkimšo butelį ir pauostė vyną. 

— Alache Alache, visi geria tada, kada nori, o aš trokštu, kad 
išgertum šį vyną drauge su manim. 

Aga Džanas tylėjo. Chanas pirmiausia įpylė šlakelį į savo taurę, 
paėmė ją ir švelniai pateliūskavo. 

— Raudonojo vyno rojaus kvapai, aprašyti Korane, sudėti į šį 
vyną. 

Aga Džanas tylėdamas žiūrėjo. 

— Nežiūrėk į mane taip, - pasakė Chanas. — Aš nieko klaidingo 
nesakau, tu ne vienintelis, perskaitęs Koraną, aš irgi jį skaitau, 
kiekvienas tai daro savaip. Korane prirašyta daug pažadų apie rojų, 
apie moteris, kurios ten patarnaus, gražias moteris, kurių lūpos 
kvepia pienu ir medumi. Jos tau įpils dieviškųjų gėrimų. Šrai, 
pakelk šią taurę, šį vyną tau vėliau pasiūlys ir rojuje! 

Aga Džanas neprisilietė prie taurės. 

— Esu nusidėjęs daugeliu nuodėmių, - toliau kalbėjo Cha- 
nas. - O tu - ne, niekuomet tavęs neprašyčiau padaryti ką nors 
nuodėminga. Šį vyną išspaudžiau iš savo seno vynuogyno raudo- 
nųjų vynuogių. Derliaus nuimti iš kalnų čia sukviečiu gražiausias 
merginas, kad jos nuskintų vynuoges ir sudėtų į didelius molio 
indus rūsyje. 

Chanas gurkštelėjo iš savo taurės, paragavo vyno ir pasakė: 

— Neįtikėtina, visos senojo vulkano dalelės, visos visatos dalelės 
sudėtos į šį vyną. Jis kvepia tų merginų rankomis. Pakelk savo 
taurę, Aga Džanai! 

Daugiau jis nieko nebesakė, paliko Aga Džaną vieną ir išėjo 
iš kambario. 

Virš dirbamo lauko, kur ant aukštumėlės stovėjo paliktas 
traktorius, praskrido šikšnosparniai. Chanas pamatė per lauką 
einantį Ahmadą, kažką nešantį ant pečių į tvartą. Gurkštelėjęs 
dar kartą, Chanas įsiklausė į nakties garsus. Jo vaikai dar žaidė 
tamsoje lauke. Jis girdėjo, kaip jo dukros laksto gaudydamos 
viena kitą. Kadaise jis gyveno Paryžiuje. Tai buvo sumaištingų 
metų Paryžius, kairieji zujo po miesto kvartalus, egzistencializ- 
mas pasiekė savo apogėjų, o Simona de Bovuar savo knygomis 
buvo užkariavusi visą Prancūzijos sostinę. Ten jis buvo laimingas 
ir dažnai įsimylėjęs. Draugai prancūzai sutikdavo jį kaip persų 
princą. Jis būtų galėjęs likti gyventi Paryžiuje, bet viskas pasikeitė. 
Chanas pasijuto nelaimingas, ilgėjosi namų, savo jaunystės kal- 
vų ir kalnų moterų. Paryžius buvo gražus, bet jo grožis Chanui 
netiko. Jis užgniaužė prisiminimus apie Paryžių ir grįžo į savo 
pilį - visiems laikams. 

Su taure rankoje Chanas ėjo vienintele savo kaimelio gatve. 
Akimirką jis žvilgtelėjo aukštyn ir pamatė prie lango stovintį Aga 
Džaną. Ar tik jis negurkštelėjo iš savo taurės? Chanas norėjo dar 
kartą atsigręžti, bet to nepadarė. Netikėtai jo širdin įsismelkė 
liūdesys, jį lydėjęs paskutiniais metais Paryžiuje, su šiuo jausmu 
jis nenorėjo likti vienas, tad nuėjo pas savo jauniausią žmoną, 
kurios glėbyje visuomet rasdavo ramybę. Chanas pabeldė į duris, 
ji atidarė. 

— Kodėl taip liūdnai žiūri? 

— Tai dalis mano draugo liūdesio, — atsakė jis. 

Ji nieko daugiau nebeklausė, nusivedė jį į savo lovą ir padėjo 
jo galvą sau ant krūtinės. 

Kitą rytą senas tarnas palydėjo Aga Džaną į karališką vonią. 
Įlipęs į ją, pajuto karštus dugno akmenėlius; po neįprastai ilgos 
nakties tai buvo palaimos valandėlė. Vanduo apsėmė jo kūną iki 
pat smakro, Aga Džanas paniro vandeny ir ėmė niūniuoti: 


Pirm atvykusieji yra pirmieji, 

Laimės soduose 

Besiilsintys ant puošnių ramybės suolų. 
Čia yra ir palydovės didelėm iškalbiom akim 
Tarsi gerai išsaugotais perlais. 

Jos prie atvykėlių vaikšto 

Su ąsočiais 

Ir puodeliais, 

Pripildytais vyno, 

Kuris nesukelia jokio galvos skausmo, 
Nuo kurio jie nepasigeria. 

Jos nešioja vaisius ir paukštienos valgius, 
Kuriuos jie renkasi. 


Jis dar sykį panėrė, net vanduo vonioje ėmė lietis per kraštus. 
Išsižiojo ir ilgą laiką liko gulėti po vandeniu, tarsi būtų padaręs 
didelę nuodėmę. 

Vėl išniręs, Aga Džanas įkvėpė oro ir iš visų galių sušuko: 

— Laimės soduose! 


Apsirengė, užsidėjo skrybėlę ir davė tarnui ženklą atvesti arklį. 
Įšokęs į balną, pasileido šuoliais. 


393 


"Jis yra šviesa. 
Svies4 virš šviesos 


Mečetės namų pasakojimas dar toli gražu nebaigtas, tačiau jis 
panašus į gyvenimą - visi turi kur nors išlipti. 

Visuose senuose persiškuose pasakojimuose nuolat kartojamas 
vienas sakinys: „Mūsų pasakojimas baigtas, tačiau varnas dar toli 
gražu nepasiekė savo lizdo.“ 


Vieną dieną turguje plušančiam Aga Džanui atnešė netikėtą 
laišką — laišką iš užsienio. Jis nustebo, buvo praėję nemaža laiko 
nuo tada, kai jis gaudavo iš užsienio verslininkų laiškus. Bet šis 
laiškas buvo kitoks, Aga Džanas neatpažino pašto ženklo. Vokiški 
pašto ženklai visuomet išsiskirdavo savo rimtumu: tai būdavo 
muziko, filosofo portretas ar istorinio pastato vaizdas. O šiame 
pašto ženkle buvo pavaizduota puokštė raudonų tulpių. 

Aga Džanas pasiėmė didinamąjį stiklą ir ėmė tyrinėti pašto 
ženklą. Gal laiškas atkeliavo iš Šveicarijos? Ten jis kadaise buvo 
nusiuntęs krovinį kilimų. 

Iš voko dvelktelėjo viltimi, bet nedrįso iš anksto džiaugtis — 
bėda visuomet slepiasi už kampo. Aga Džanas padėjo laišką ant 
rašomojo stalo ir paprašė tarno atnešti stiklinę arbatos. 


Išgėręs arbatą, Aga Džanas pasiėmė peilį ir atsargiai atplėšė 
voką. Laiškas buvo parašytas parkeriu, persiškai: 

Jis yra šviesa. Šviesa virš šviesos 


„Brangusis mano Aga Džanai, sa/am! 


Salam iš mano širdies gilumos. 

Salam, kuris kvepia mano namų ilgesiu. 

Mano mielas, gerbiamas Aga Džanai, rašau jums iš šalies, į 
kurią niekada nemaniau pateksiąs. Jeigu žiūrėčiau jūsų akimis, 
galėčiau sakyti, kad tokia buvo Dievo valia. Bet jeigu kalbėčiau 
savais žodžiais, pasakyčiau, kad mane čia atvedė vienas po kito 
susiklostę atsitiktinumai. Taip jau nutiko, o jūs mane išmokėte 
susitaikyti su įvykiais, kad ir kokie jie būtų. 

Turiu prisipažinti: jūsų išmintį vis dar nešioju kaip seną, bran- 
gią grandinę. 

Jūsų žodžiai man teikė viltį, jie padėjo man likti oriam, sukurti 
naują gyvenimą, jie padėjo man eiti tolyn ir išlikti tikru mečetės 
namų sūnumi. 


Brangusis mano Aga Džanai, trokštu sulaukti tos dienos, kai 
man bus leista vėl atverti mūsų namo duris ir įeiti į vidų. Namų 
raktą vis dar nešiojuosi kišenėje. Jūs mane išmokėte niekada ne- 
suklupti, įveikti sunkumus, daug dirbti ir turėti kantrybės. Aš 
klausiau jūsų patarimų. 

Palikau mūsų namus, tačiau niekuomet jiems neatsukau nuga- 
ros. Dabar gyvenu čia ir svajoju apie dieną, kai vaikščiosiu su jumis 
prie savo namų palei kanalą. Ta diena ateis! Kitaip ir būti negali, 
juk man sakėte, kad turiu nepaliauti svajojęs ir privalau svajones 
įgyvendinti. Taip ir padarysiu. Turiu paslapčių, kurias jums galiu 
papasakoti tik apsuptas šio miesto laisvės. 

Kai vieną vakarą būsite čia, pakviesiu savo draugus susipažinti 
su jumis. 

Taip dažnai su jais apie jus kalbėjausi, kad jie jus ir dabar pažįsta 
bemaž taip pat gerai kaip ir aš. 

Brangusis mano dėde, vis dar rašau. Pastaraisiais metais nieko 
kito ir neveikiau, tik mėginau išdėstyti savo pasakojimus. 

Dariau tai jums ir mūsų šaliai. 

Pakeičiau savo rašymo kalbą, nežinau, ar tuo džiaugtis, ar už tai 
atsiprašyti. Taip jau nutiko, o aš neturėjau jėgų pakreipti įvykius 
kita vaga. Tai buvo mano išsigelbėjimas. Tai buvo vienintelis kelias 
žodžiais išreikšti jūsų skausmą, mūsų šalies skausmą. Aš rašau kita 
kalba, bet vis dar stengiuosi savo pasakojimuose atskleisti poetišką 
mūsų senos, gražios kalbos prigimtį. 

Atleiskite man. 

Brangusis mano dėde, taip dažnai sapnuoju mūsų namą ir jus, 
kad beveik gyvenu ne čia, o ten, namuose. 


Jūs nemirsite. Jūs liksite, kol jie visi iškeliaus ir kol jie visi ateis. 


Šahbalas“ 


Naktį Aga Džanas apsivilko švarką, užsidėjo skrybėlę, pasiėmė 
lazdelę ir išėjo iš savo darbo kambario į vidinį kiemą. 

Buvo šalta, baseinėlis užšalo, o medžių šakos apledėjo. 

Tamsiai mėlyname danguje ryškios žvaigždės spindėjo iki pat 
Mekos. Aga Džanas tyliai nuėjo prie laiptų ir pamažu užlipo ant 
stogo. 

Jo žingsnius atpažinęs senas varnas kranktelėjo, bet pasiliko 
savo lizde po kupolu ir stebėjo Aga Džaną iš ten. 

— Ačiū tau, varne! Būsiu atsargus, - atsakė Aga Džanas, eidamas 
pro kupolą prie mečetės laiptų. 

Varnas sukrankė. 

— Ačiū, varne! Gerai, kad man apie tai primeni. Ne, šviesos 
nedegsiu. Varne, lobynas yra mūsų paslaptis. 

Laikydamasis laiptų turėklų, jis nusileido į mečetės kiemą ir 
įžengė į šventyklą. Tamsoje nuėjo prie kapų rūsio ir atsargiai ati- 
darė duris. 

Jis yra šviesa. Šviesa virš šviesos 


Prieš akis negalėjo įžiūrėti savo rankos; kiek padvejojo, ar degti 
šviesą. Nusprendė nedegti, nulipo laiptais į rūsį ir vadovaudamasis 
nuojauta patraukė prie lobyno durų. 

Buvo visiškai tylu. Girdėti vien Aga Džano žingsniai ir jo laz- 
delės kaukšėjimas. 

Akimirką žingsnių garsas nutilo. Aga Džanas rakino spyną, 
paskui sugirgždėjo kelis šimtus metų varstęsi sunkių durų vyriai. 

Jo siluetas buvo beveik neįžiūrimas nakties tamsoje. Įėjęs į 
lobyną, jis susiliejo su tamsa. 

Raudonu kilimu nužingsniavo iki paskutinės kabyklos. Čia 
iš vidinės kišenės išsiėmė sulankstytą Šahbalo laišką ir priklaupė, 
norėdamas atvožti archyvo skrynią. Tyloje nuaidėjo Aga Džano 
progiesmiais ištarti žodžiai: 


„Jis yra šviesa. 

Jo šviesa panaši į nišą, nutviekstą viduje degančios lempelės. 
Stiklas yra kaip švytinti žvaigždė. 

Jo liepsną maitina palaiminto alyvmedžio aliejus. 

Aliejus beveik pats teikia šviesą. 

Šviesą virš šviesos.“ 

Paaiškinimai 


Keletas Mečetės namų skyrių prasideda arabų abėcėlės raidėmis, 
kaip yra ir Korane. Iš pirmo žvilgsnio šios raidės nieko nesako, 
tačiau islamo pasaulyje apie jas prirašyta daug knygų. Kai kas 
laiko jas slaptais skaičiais, visatos kodu. Musulmonai tiki, kad jos 
suteikia raktą kūrinijos slėpiniams atrakinti. 


Skyriaus „Mahiha“ pasakojimas pagrįstas viena iraniečių rašy- 


tojo Džalal Alle Ahmado apsakymo pastraipa. 


Skyriaus „Šeima“ eilėraščiai paimti iš knygos Karavanas iš Per- 
sijos, ją išvertė J. T. P. de Bruijn ir išleido „Bulaag“ leidykla. 


Visos Korano citatos yra perkurtos ir daugiau ar mažiau ati- 
trauktos nuo konteksto. Remtasi skirtingais Korano vertimais ir 
įvairiomis jų interpretacijomis. Tačiau pirmenybė teikta Fredo 
Leemhuiso išverstam Koranui, išleistam „Fibula“ leidyklos. 


Nors Mečetės namų pasakojimai supinti su istoriniais įvykiais, 


visi vardai ir istorijos, bylojančios apie tikrovę, turi būti skaitomi 
vadovaujantis literatūros dėsniais. 

Ryškus persiškas kilimas 


Kaderas Abdolah (tikrasis vardas - Hosseinas Sadjadi Ghaemmaghami 
Farahani) gimė Irane 1954 metais. Užaugo religingoje šeimoje, nuo 
pat vaikystės kaip ir proprosenelis norėjo tapti rašytoju. Teherano 
universitete studijuodamas fiziką ėmė dalyvauti pogrindiniame 
kairiųjų judėjime, kuris iš pradžių kovojo su šacho, o vėliau, po 
Islamo revoliucijos, ir su religine ajatolų diktatūra. Irane Kadero 
Abdolah slapyvardžiu išleido du apsakymų rinkinius. Dėl poli- 
tinės šalies padėties ir nelegalios veiklos 1985 m. rašytojas buvo 
priverstas pasitraukti iš tėvynės ir prašytis politinio prieglobsčio 
Nyderlanduose. Čia gyvena nuo 1988 metų. 

1993 m. Kaderas Abdolah debiutavo kaip olandų rašytojas ir 
jau pirmi olandų kalba parašyti kūriniai sulaukė palankių verti- 
nimų: apsakymų rinkinys Ereliai (Adelaars) buvo apdovanotas 
kaip geriausias debiutas (Het Gouden Ezelsoor), o dar po dvejų 
metų už apsakymų rinkinį Mergaitės ir partizanai (De meisjes en 
de partizanen) jam buvo paskirta Charlotte's Kė6hler stipendija, 
kurią paprastai gauna perspektyvūs talentingi rašytojai. 1997 m. 
išėjo ir pirmas Abdolah romanas Tuščių butelių kelionė (De reis van 
de lege flessen), o 2000 m. - romanas Dantiraštis (Spijkerschrift). 

Rašytojas gyvai reaguoja į aktualijas, turi savo skiltį laikrašty- 
je de Volkskrant, yra išleidęs kelis publicistikos rinkinius. Roma- 
nas Mečetės namai (Het buis van de moskee) nuo pat pasirodymo 
2005 m. yra itin populiarus: knyga išversta į daugiau nei penkiolika 
kalbų, o 2007 m. rengtuose geriausios visų laikų olandiškos knygos 


Kader Abdolah 


rinkimuose daugelio nuostabai užėmė antrąją vietą. 2000 m. Kade- 
rui Abdolah paskirtas Karališkasis Nyderlandų apdovanojimas už 
nuopelnus literatūrai, tarptautiniam bendradarbiavimui ir taikai. 

Mečetės namų autorius nyderlandų literatūros sode pasodino 
egzotišką Rytų augalą. Pasak rašytojo, europiečiams skirtu romanu 
jis norėjęs atidaryti langą į islamo pasaulį, pristatyti ir švelniąją, ne 
tik radikaliąją šios kultūros pusę. Mečetės namai yra giminės saga: 
erdviame name Irano provincijos mieste Senedžane amžių amžius 
gyvena turtinga ir garbinga giminė, tarnaujanti pagrindinei miesto 
šventyklai. Namuose glaudžiasi trijų pusbrolių šeimos. Skaityto- 
jas supažindinamas su centrine romano figūra, turtingu kilimų 
pirkliu, namų ir turgaus vadovu Aga Džanu, imamu Alsaberiu 
ir akluoju mečetės šaukliu, pagal garbingas pareigas vadinamu 
Muedzinu. Mečetės namų gyventojai vadovauja ir dvasiniam, ir 
ekonominiam miesto gyvenimui: šventykla ir turgus romane glau- 
džiai bendradarbiauja. Gyvenimo ritmas čia nusistovėjęs kaip ir 
mečetės namų taisyklės, kurias akylai saugo senosios namų tar- 
naitės. Tačiau ir per storas namo sienas į šeimos gyvenimą ima 
skverbtis modernūs laikai. Į namus vogčia atgabenamas purvinas 
šacho valdžios įrankis — televizorius, jame imamas pamato, kaip 
Mėnulyje išsilaipina amerikiečių astronautai. Neregys Muedzinas 
slapta klausosi radijo, o į namus pirmą kartą įžengia moteris, ne 
tik neprisidengusi čadra, bet ir mūvinti plonytes permatomas pėd- 
kelnes! Iš Vakarų importuojama kultūra ir proamerikietiška šacho 
valdžia pamažu užima vis didesnę teritoriją: senosiose Senedžano 
pirtyse įrengiamas kino teatras, moterys poezijoje ima atvirai rašyti 
apie savo jausmus ir kūną, o jaunoji mečetės namų karta mieliau 
skaito Maksimą Gorkį, o ne Koraną. 

Naujų laikų apraiškoms susidūrus su per amžius nusistovė- 
jusiomis mečetės namų tradicijomis, kyla konfliktinių situacijų, 
dažnai keliančių šypseną. Tačiau greitai įtampa ima augti, ir me- 
četės namai atsiduria kryžminėje ugnyje tarp šacho Mahomedo 

Reza Pahlavio ir šiitų dvasinio vadovo didžiojo ajatolos Ruhola 
Chomeinio. Šeima nukenčia pirmiausia nuo šacho, paskui ir nuo 
radikalių islamistų valdžios: 


„Praėjusius aštuonis amžius namai pamokslais iš mečetės saky- 
klos vieningai kovėsi su islamo priešais. O dabar islamas pats tapo 
priešu ir atsigręžė prieš namus.“ 


Pasipila suirutės ženklai: minaretus palieka ten visuomet gy- 
venę gandrai, miestą užpuola ir nusiaubia spiečiai skėrių, mečetės 
namuose gimsta nesveikas vaikas. Galiausiai iš giminės atimama 
ir mečetė, pagrindinė jų gyvenimo ašis. Šeimos vienybė subyra, 
po staigaus valdžios perversmo vieni namiškiai pasirenka Islamo 
revoliuciją, kiti nuo jos kaip tik žūva. 

Mečetės namai perspėja apie fundamentalizmą: harmoningas 
gyvenimas, kuriam religija teikia stabilumo ir pusiausvyros, dėl 
tos pačios religijos gali virsti žiauria ir negailestinga kova. Roma- 
nas vienos šeimos gyvenimo istorija parodo, kaip griūva pasau- 
lis, kai vertybe imamas laikyti ne žmogus, o fanatiškas tikėjimas 
ir nuolankumas, nesvarbu, ar pasaulietinei, ar religinei valdžiai. 
Kiek schematiškai romano pabaigoje po visų žiaurumų pateikiama 
savotiška alternatyva — kalnuose gyvenantis keistuolis, laisvos ir 
meniškos sielos Aga Džano draugas Hušangas Chanas. Susikūręs 
savo pasaulį, saugomą aukštų kalnų, netrikdomas jokių primestų 
nurodymų ir taisyklių, jis išlieka laisvas. Tai jis paskutinį sykį 
nusilenkia prigimtiniam žmogaus orumui ir palaidoja naujojo 
religinio režimo nužudytą Aga Džano sūnų, kurio kapui vietos 
neatsiranda niekur kitur. 

Pokalbiuose apie Mečetės namus Kaderas Abdolah neslepia 
kūrinio autobiografiškumo, kartoja, kad romanu norėjo nusi- 
lenkti savo vaikystės namams. Iš romano puslapių sklinda meilė 
aprašomam pasauliui, visažinis pasakotojas perteikia skirtingų 

šeimos narių išgyvenimus. Lemtingi XX amžiaus Irano įvykiai 
rašytoją įpareigojo ir didžia dalimi suformavo. Net jo slapyvardis 
skirtas bičiuliams atminti: du pseudonimo dėmenys — Kaderas ir 
Abdolah - yra rašytojo draugų vardai, kurių vienas buvo nukan- 
kintas šacho, o kitas — ajatolų režimo. Kaderas Abdolah pasirinko 
rašyti svetima, išmokta nyderlandų kalba, norėdamas Vakaruose 
įprasminti savo tėvynės dramą, turtingą kultūrą ir istoriją. Romaną 
baigia į Nyderlandus pasitraukusio mečetės namų sūnaus laiškas, 
kuriame išdėstyta „pozicija sutampa ir su Kadero Abdolah, popu- 
liaraus šiuolaikinio Nyderlandų rašytojo, pasisakymuose nuolat 
pabrėžiama laikysena: 


„Brangusis mano dėde, vis dar rašau. Pastaraisiais metais nieko 
kito ir neveikiau, tik mėginau išdėstyti savo pasakojimus. 

Dariau tai jums ir mūsų šaliai. 

Pakeičiau savo rašymo kalbą, nežinau, ar tuo džiaugtis, ar už tai 
atsiprašyti. Taip jau nutiko, o aš neturėjau jėgų pakreipti įvykius 
kita vaga. Tai buvo mano išsigelbėjimas. Tai buvo vienintelis kelias 
žodžiais išreikšti jūsų skausmą, mūsų šalies skausmą.“ 


Romanas nepateikia jokios analizės, nemoralizuoja ir nemoko. 
Kaderas Abdolah pirmiausia yra apsigimęs pasakotojas. Kaip pasa- 
ka ar istorija romanas ir pradedamas: „Stovėjo kartą senas namas, 
visų vadinamas mečetės namais“, ir baigiamas: „Mūsų pasakojimas 
baigtas, tačiau varnas dar toli gražu nepasiekė savo lizdo.“ Tiksliau, 
romanas susideda iš daugybės pasakojimų ar galimų jų užuomazgų. 
Į pagrindinį Mečetės namų siužetą įpinta savitų Korano eilučių 
parafrazių, šiuolaikinės persų poezijos, Irano tautosakos pasakoji- 
mų. Šie skirtingi elementai netikėtai dera tarpusavyje, nors ryškūs 
romano personažai, greita ir netikėta įvykių kaita ir, svarbiausia, 
savitas kampuotas stilius tarp olandų kritikų kelia nemažai disku- 
sijų. Trumpi sakiniai, paprasta, veik elementari kalba ir netikėti 

posakiai kritikų buvo palyginti su grubios granito skulptūros ta- 
šymu. Man regis, Mečetės namų stilių geriau apibūdina romane 
aprašytas persiškų kilimų rišimo procesas. Kaderas Abdolah rašo 
tarsi pindamas įvairiaspalvį rytietiško kilimo raštą. Atskiri teksto 
audinio elementai rėksmingai ryškūs, tačiau vos tūkstančiai įvai- 
riaspalvių siūlų yra surišami į vieną bendrą kilimo raštą, iš jo ima 
sklisti švelnus švytėjimas ir išryškėja niuansai. Kūrinys palieka 
ryškaus persiško kilimo įspūdį. Ant šio kilimo visažinis pasako- 
tojas skaitytoją ir nugabena į pasakų šalį Persiją, pristato ne tik 
XX amžiaus islamišką Iraną, bet ir šalies senovę, menančią didingų 
karalių epochas, pasakišką kasdienybę, persmelktą gausybės ryškių 
kvapų, garsų, spalvų ir emocijų. 


Vertėja Birutė Mumėnaitė 

Romano siužetas prasideda 1969-aisiais Irano į 

nedžane. Kaip tik tais metais amerikiečiai išsilaipina Mėnulyje. Aga 
Džano sūnėnas, maištaudamas prieš senas mečetės namų taisykles, 
šį įvykį per televizorių siekia parodyti savo dėdei — turgaus if šeimos 
galvai. O Nosratas, naujovių prisigaudęs Teherane, muedzinui į švar- 
ko kišenę įbruka radijo aparatėlį. 


Meietės namai — turtingos ir garbingos giminės, tarnaujančios pagrindi- 
nei miesto šventyklai, saga. Rami šeimos kasdienybė užpildyta įpras- 
tų darbų — moterys gaudo paukščius keliauninkus ir ieško unikalių 
plunksnų spalvų ir raštų, o vyrai audžia kilimus, garsinančius šeimą 
visame Irane. Tačiau ilgainiui mečetės namai atsiduria kryžminėje 
ugnyje — skleidžiantis dramatiškai Irano istorijai byra šeimos vieny- 
bė. Pasakojimas ritasi per šacho Reza Pahlavio režimo, 1979-ųjų re- 
voliucijos, didžiojo ajatolos Chomeinio valdymo laikotarpį. Autorius 
nešališkai vaizduoja nuolatinę konfrontaciją tarp fundamentalistų ir 
nuosaikiųjų, laisvamanybės 1r religingumo, proamerikietiškų pokyčių 
ir tradicijų puoselėjimo. 


Kaderas Abdolah (gim. 1954 m.) neslepia kūrinio autobiografišku- 
mo, kartoja, kad romanu norėjo nusilenkti savo vaikystės namams. 
Rašytojo slapyvardis skirtas bičiuliams atminti: du pseudonimo dė- 
menys — rašytojo draugų, kurie buvo nukankinti priešiškų režimų, 
vardai. Pats rašytojas buvo priverstas trauktis iš tėvynės ir prašytis 
politinio prieglobsčio Nyderlanduose, čia ir gyvena nuo 1988 m. 
Abdolah pasirinko rašyti svetima, išmokta nyderlandų kalba, norė- 
damas Vakaruose įprasminti savo tėvynės dramą, turtingą kultūrą ir 
istoriją. 

